
FIINŢA ESHATOLOGICĂ 


A BISERICII ÎN MISIUNE 
(editorial) 


Mihai HIMCINSCHI 


Dintr-o perspectivă misionară strict obiectivă, lucrarea 
Bisericii este legată de timpul prezent, deşi există şi o istorie 
a misiunilor. Misiunea în istorie, ca spaţiu temporal, are ca 
scop imediat aspecte ale revelaţiei dumnezeieșşti legate de lă- 
murirea, verificarea şi încadrarea conţinutului soteriologic 
în contextul vremii și în sufletul credincioşilor. Propriu-zis, 
este vorba de centralizarea tuturor preocupărilor spiritu- 
al-umane pe Adevărul revelat în Persoana divino-umană a 
Mântuitorului Iisus Hristos. Ca imperativ misionar şi empi- 
ric, Adevărul Întrupat în istorie şi propovăduit prin misiune 
trebuie înţeles şi trăit în mod plenar în Biserica şi societatea 
actuală. 

Conjugat cu această implicare misionară este efortul 
omului de a depăși timpul, ca valoare subiectivă, şi ridicarea 
fiinţei spre bucuria eshatologică ce se va împlini, dar care în- 
cepe încă din prezentul existenţial. Prezentul, ca hic et nunc, 
constituie pentru omul contemporan vremea mântuirii ca 
oportunitate pentru desăvârşirea ființei umane. 

Mântuitorul Însuși privea activitatea Sa publică și mi- 
sionară cu mare responsabilitate față de scurgerea timpului 
prezent definit ca zi, sau ca lumină: Trebuie să fac, până este 
ziuă, lucrările Celui Ce M-a trimis pe Mine; că vine noaptea, 
când nimeni nu poate să lucreze (loan 9, 4) şi le cerea Sfinţilor 
Apostoli să folosească din plin clipa prezentă, îndemnându-i 
şi zicându-le: Încă puţină vreme Lumina este cu voi. Umblaţi 

cât aveţi Lumina ca să nu vă prindă întunericul. Căci cel ce 
umblă în întuneric nu ştie unde merge (loan 12, 35). Ziua 
ioaneică este considerată viaţa în trup, iar noaptea veşnicia 
de după clipa morții; aşadar „ziua e timpul potrivit în care 
fiecare gând primit ne descoperă vederea nerătăcită a celor 
căutate”. 

Riscul omului contemporan este acela de a fi interesat 
în prezent de cu totul altceva, decât să împlinească porun- 
cile mântuirii, cât mai repede şi fără amânare. În general, 
creştinul se roagă pentru clipa de față, pentru viaţa de aici, 
este un om al prezentului deplin, fără perspectiva veşniciei, 
uitând că pentru Dumnezeu veşnicia este un prezent con- 
tinuu: Tatăl Meu până acum lucrează; şi Eu lucrez (loan 5, 
17) şi inversează valorile crezând că prezentul lumesc este 
totul, este ultima realitate și sinonim cu viața veşnică. 

Pornind de la activitatea misionară a Bisericii în prezen- 
tul concret, societatea contemporană îi reproşează acesteia 
că este prea ancorată în cotidian, în forma instituționalizată 
a unei societăţi de consum, contaminată oarecum de aceasta 
din urmă. Acuza nu este cu totul îndreptățită, deşi tendința 
de instituţionalizare a Bisericii, după modelul occidental, cel 
puţin în ultima sută de ani, este destul de evidentă. 

Biserica a fost întemeiată de Hristos nu pentru lumea 
aceasta, chiar dacă membrii ei trăiesc în realitatea prezentă, 
însă anamneza Bisericii umple tot spaţiul creat și timpul ca 
trecut, prezent şi viitor. La Sfânta Liturghie ne aducem amin- 
te (Luca 22, 19) de cele de s-au făcut pentru noi: de Cruce, 
de groapă, de învierea cea de a treia zi, de suirea la ceruri, de 
șederea cea de-a dreapta? a Mântuitorului nostru Iisus Hris- 
tos, trăim realitatea prezentă a Jertfei Euharistice, dar avem 
în minte şi gândul la vremea eshatologică, la venirea cea 


! Sfântul CHIRIL AL IERUSALIMULUI, Comentariu la Evanghelia Sfântului 
Ioan, trad. Dumitru Stăniloae, Bucureşti, Edit. Institutului Biblic și de 
Misiune al Bisericii Ortodoxe Române, 2000, p. 664. 

2*** Liturghier, Bucureşti, Edit. Institutului Biblic şi de Misiune Orto- 
doxă, 2012, p. 174. 

înfricoşătoare, la cea de a doua și slăvită iarăși venire”. Viaţa 
Bisericii este zidită pe trecut, pe temelia harică şi învățătura 
Sfinţilor Apostoli, pulsează prezentul în lupta cu păcatul şi 
este ancorată definitiv în perspectiva veşniciei. Astfel, în vi- 
ziunea lui B. Bobrinskoy, „întregul cult, întreaga învățătură, 
întreaga Tradiţie a Bisericii nu sunt altceva decât o aducere 
în prezent, o actualizare a Tainei lui Hristos. Dar aceasta ni se 
relevă în întreitul său aspect temporal, adică de taină a Celui 
Care este, Care era și Care vine, iar în anamneza euharisti- 
că găsim la cel mai înalt punct deosebirea și în același timp 
unitatea acestor trei aspecte ale Tainei lui Hristos de care Bi- 
serica îşi aduce aminte. Biserica îşi aduce aminte de Hristos 
Care este, Care era şi Care vine, iar Biserica se împarte în 
lume, în timp, în istorie, în spaţiu, între aceste trei moduri de 
prezenţă şi de acţiune și de venire ale lui Hristos”*. 

Valoarea trecutului, a istoriei eclesiale, în care Se reve- 
lează Dumnezeu, este inestimabilă. Ortodoxia face din acest 
adevăr constanta identităţii şi a neschimbabilităţii sale sub 
întreitul aspect: doctrină, morală şi cult. Cât de ortodocşi 
am fi sau neortodocși, nu putem să-i reproşăm Bisericii al- 
terarea sa ontologică în decursul a două mii de ani, ci dim- 
potrivă, poate conservatorismul, tradiția neschimbată şi 
încăpățânarea de a rămâne într-un adevăr dogmatic per- 
petuu. Neschimbarea sau lipsa unei reforme în Biserică, îi 
conferă acesteia calitatea identităţii pure în istoria lumii, o 
identitate la care nici nu se mai poate ceva adăuga şi nici 
pierde. Dacă în Dumnezeu nu este schimbare sau umbră de 
mutare (Iacov 1, 17) atributul neschimbabilităţii se transferă 
Bisericii Sale al cărei Cap El este. În esenţa sa, Biserica rămâ- 
ne aceeaşi, şi trebuie să rămână, de la începutul ei istoric şi 
până în eternitate, înnoită mereu în har şi neschimbabilă ca 


3 Ibidem. 

+ Boris BOBRINSKOY, Împărtăşirea Sfântului Duh, trad. Măriuca şi Adri- 
an Alexandrescu, Bucureşti, Edit. Institutului Biblic şi de Misiune al 
Bisericii Ortodoxe Române, 1999, p. 474. 

fond şi ca formă, ţinându-le toate într-o unitate neschimbată 
şi mai presus de orice unitate creată după modelul unității 
desăvârşite a Dumnezeului-Om, lisus Hristos, „căci în El 
formează o unitate mai presus de orice unitate dependentă 
de EI. E Același ca Cel Ce nu crește, căci e dincolo de tot ce 
ar putea să i se adauge. E într-o identitate mai presus de orice 
identitate, pentru că nici nu i se adaugă ceva, nici nu poate 
pierde ceva din ea”. 

Valoarea prezentului, mai ales pentru activitatea misio- 
nară, este gura de oxigen care susține viaţa trupului tainic. O 
societate seculară se comportă ca un trup pe jumătate mort. 
Resuscitarea acestuia presupune implicare imediată şi analiza 
justă a imperativelor misionare. Făcând radiografia situaţiilor 
misionare de urgență acestea necesită, de cele mai multe ori, 
o implicare rapidă şi o consultanţă a Bisericii cu mediile soci- 
ologice, medicale, culturale, economice şi chiar politice, pen- 
tru că toţi credincioşii fac parte dintr-o comunitate civilă şi 
sunt cetăţenii unei țări conduse şi legislativ. Prezentul acesta 
era pentru toţi creştinii, încă din perioada apostolică, lumea 
în care ei trăiau respectând cele ale sale, dar cu inima și cu 
mintea la viitorul fără sfârşit al Împărăției lui Dumnezeu. 
„Creștinii nu se deosebesc de ceilalți oameni nici prin pă- 
mântul pe care trăiesc, nici prin limbă, nici prin îmbrăcămin- 
te. Nu locuiesc în orașe ale lor, nici nu folosesc o limbă deose- 
bită, nici nu duc o viaţă străină. Locuiesc în țările în care s-au 
născut, dar ca străinii; iau parte la toate ca cetăţenii... Iubesc 
pe toţi, dar de toţi sunt prigoniți. Nu-i cunoaște nimeni, dar 
sunt osândiţi. Sunt săraci, dar îmbogăţesc pe mulţi. Fac bine, 
dar sunt pedepsiţi ca răi, sunt pedepsiţi, dar se bucură, ca şi 
cum li s-ar da viaţă”. 


* Dumitru STĂNILOAE, nota 237, la Sfântul Dionisie Areopagitul, Opere 
complete, Bucureşti, Edit. Paideia, 1996, p. 242. 

6xx* „Epistola către Diognet”, trad. D. Fecioru, în Părinţi și Scriitori 
Bisericeşti, vol. 1, Bucureşti, Edit. Institutului Biblic și de Misiune al 
Bisericii Ortodoxe Române, 1979, p. 339-340. 

Trăită ca un prezent continuu, veşnicia presupune o 
pregustare a ei încă din viața pământească. Deşi începe cu 
prezentul, doxologia misionară a Bisericii priveşte în egală 
măsură şi dimensiunea eshatologică. Pregătirea pentru viața 
veşnică începe de aici şi se continuă dincolo. Toată problema- 
tica viziunii eshatologice eclesiale, a Bisericii Ortodoxe în fața 
provocărilor viitorului, priveşte nu doar strict comunitatea de 
slujitori, ci în egală măsură şi pe credincioşii aflați în slujirea 
aproapelui şi a societăţii. În clipa în care există credinţa într-o 
viață viitoare, dar se pune la îndoială posibilitatea trăirii ei an- 
ticipate aici pe pământ, credinţa în imposibilitatea trăirii acelei 
vieți devine fundamentul pentru necredința în însăşi această 
viață de după moarte. Dacă nu mai credem în viaţa veşnică, 
concentrăm toate preocupările noastre pentru timpul prezent, 
amplificând şi totalitatea nemulțumirilor legate de eșecurile 
prezentului autonom. Dispare şi setea omului pentru adevă- 
rata şi veşnica lui fericire, pentru comuniunea şi cunoaşterea 
infinitului Întreit-ipostatic. Suntem robii culturii de consum, 
ne epuizăm pe noi înşine ca persoane, epuizăm şi resurse- 
le materiale şi spirituale într-o investiție finită şi iraţională, 
supusă stricăciunii ontologice şi coruptibilității şi lipsită de 
orice logică viitoare pentru noi şi pentru generaţiile viitoare, 
ceea ce generează un sentiment de panică pentru conserva- 
rea atât de rapidă a energiei, a hranei şi a resurselor naturale 
exprimată prin aşa-zisele politici ecologice. Cu cât crezi mai 
mult în viaţa veşnică, consumi tot mai puţin din lumea aceas- 
ta, şi invers, cu cât necredinţa în existența veșnică creşte, cu 
atât creşte interesul consumist al plăcerilor şi al satisfacțiilor 
rezervate lumii de aici. 

„Totul este permis pentru această cultură. Ea mul- 
țumeşte nu numai prin justificare oricăror plăceri trecă- 
toare oferite de lume, ci şi prin stilul rafinat în care se fac 
aceste justificări. Temeiul cel mai puternic pentru putinţa 
legăturii vieţii omeneşti de aici este Hristos, Care a unit 
umanitatea cu dumnezeirea în Persoana Lui şi a primit 

moartea vieţii de aici, ca să treacă la una înviată. Acesta 
este temeiul care susține putinţa de a trăi încă de aici, în 
legătură cu Dumnezeu, de a vedea ca lumină, ca sens şi cu 
simțire pe Hristos Cel înviat încă de aici. Fără EI, cultura, 
oricât de rafinată stilistic ar prezenta viața închisă în lumea 
aceasta, e săracă, întunecată, monotonă, ca şi însăşi această 
viață”. 

În Biserică, eshatologia este considerată ca o lucrare 
de continuă creație în propria noastră conștiință pe o cale 
mereu ascendentă dincolo de realitățile contingente. Acest 
sentiment personal și responsabil se amplifică în comuni- 
tatea eclesială euharistică generând o stare de solidaritate 
și spor între generațiile de oameni cu scopul binelui comun 
într-un viitor imediat, ceea ce duce la continuarea şi 
întreținerea spiritului eshatologic extins din Biserică în so- 
cietate. „Între generaţiile de oameni există o strânsă solida- 
ritate. Precum de la generaţiile anterioare cele ulterioare îşi 
primesc credinţa şi temeiurile de experienţă şi cunoaștere 
proprie, la fel, sporul lor de înțelegere se va împărtăşi tu- 
turor generațiilor anterioare, prin comuniunea în care vor 
fi chemaţi toți oamenii la judecata din urmă şi după ace- 
ea. Toate generaţiile anterioare au contribuit la producerea 
acestui spor, toate trebuie să aibă parte de el”*. 

Din această afirmaţie s-a născut proiectul unui volum 
de radiografiere şi diagnoză misionară la care să fie antrenați 
specialişti din mai multe domenii ale vieții publice. Ca să 
ştim încotro ne îndreptăm, trebuie să ştim unde suntem, dar, 
deşi suntem aici, avem un scop viitor şi imediat. Cultura pro- 
gresului, această ascensiune eshatologică, trebuie susținută 
în fața noilor generaţii care au nevoie ca proiectele lor de 


7 Dumitru STĂNILOAE, nota 961, la Sfântul Simeon Noul Teolog, Imnele 
iubirii dumnezeieșşti, Imnul 58, în Studii de Teologie Dogmatică Orto- 
doxă, Craiova, Edit. Mitropoliei Olteniei, 1991, p. 694. 

8 IDEM, Iisus Hristos sau restaurarea omului, Craiova, Edit. Omniscop, 
1993, p. 413. 

viaţă să fie concluzia unor eforturi colective şi rezultatul tu- 
turor aspirațiilor comune în drumul nostru spre eshaton. În 
această ascensiune e nevoie de coresponsabilitatea tuturor 
generaţiilor care trec prin istorie şi de întregul bagaj al stră- 
daniilor spirituale în drumul către veşnicie. 

Ne plângem că nu avem în ţară oameni cu viziune care 
să îndrepte societatea spre un progres omnidirecțional, dar 
ne-am adresat întrebarea: câţi dintre ei văd lucrurile cu un 
pas în faţa lor, evenimentele nefaste înainte de a avea loc 
acestea, crizele economice pentru a putea fi anticipate şi 
contracarate sau pandemiile pentru a le face față din punct 
de vedere strategic şi medical? 

Anticipatele se văd doar în graficele alegerilor politice. 
De ce nu se pot vedea dinainte, sau anticipa, cele care vor veni 
asupra noastră şi din punct de vedere existențialist? Răspun- 
sul este unul: nu ne hrănim din viaţa eclesială care are gust 
eshatologic numai în Sfânta Liturghie. Doar Euharistia ne 
scoate din amnezia prezentă şi ne dăruieşte memoria viitoru- 
lui. Pregătim, ca Biserică şi societate, omul doar pentru ziua 
de mâine, nu şi pentru viitor, pentru veşnicie, despărțind în 
sens monofizit natura de har, prezentul de veșnicie, existența 
rațională şi creaţia actuală de valoarea ei eshatologică. Uităm 
că eshatologia este pârga sau rodul copt al istoriei, este trans- 
figurarea timpului şi nu vrăjmaşul acestuia. 

Între misiunea Bisericii în istorie şi caracterul esha- 
tologic al ființei eclesiale şi/sau liturgice există comple- 
mentaritate de natură teandrică. O istorie a misiunilor de 
încreştinare fără prezența personală a lui Dumnezeu este o 
istorie de tip arianist. O eshatologie euharistică fără o comu- 
nitate bine definită contextual şi istoric ar fi un act magic 
sau o filosofie abstractă. În Biserică, omul își caută propriul 
sens al existenţei sale ca istorie şi-l descoperă ca a fi deasupra 
acesteia, pentru că nu este doar materie, ci este şi duh/suflet 
transcendent materialității iraționale, căci istoria şi eshato- 
logia se întâlnesc complementar în evenimentul Hristos: Fiul 

lui Dumnezeu Se întrupează în istorie, o sfințește, îi deschi- 
de perspectiva veşniciei prin Duhul Său prin Care, după În- 
viere şi Înălţare, va fi cu noi şi în misiune şi până la sfârșitul 
acesteia (Matei 28, 19-20). 

Nu există cultură eshatologică în afara Bisericii. Hris- 
tos este mereu prezent în Biserica Sa, dar în/prin prezența 
Sa desluşim cheia/sensul viitorului, vedem înainte lucrurile 
doar în lumina Lui. Fără această lumină, cele ale perspecti- 
vei, imediat următoare, rămân întunecate de-a pururi: Dacă 
umblă cineva ziua, nu se împiedică, pentru că el vede lumi- 
na acestei lumi. lar dacă umblă cineva noaptea se împiedică, 
pentru că lumina nu este în el (loan 11, 9-10). 

Înspre eshaton, Biserica depășește toate contingențele 
lumii actuale, este în mers spre o ţintă încă neatinsă (a)trasă 
de către Capul ei, Mântuitorul Hristos, încă de la Înălţarea 
Sa la cer (loan 12, 32). Dorinţa unui viitor mai bun al omeni- 
rii constă în această tensiune a ridicării valorice și calitative 
a firii umane în conformitate cu scopul pentru care a fost 
creată. În limbaj teologic, aceasta se traduce prin îndumne- 
zeire, economic prin bunăstare, cultural prin educație, socio- 
logic prin comunitate unită, politic prin democrație, civic 
prin transparenţă, juridic prin dreptate, moral prin iubire şi 
iertare. 

Duhul eshatologic al Bisericii este un duh euharistic, 
un dar al Duhului Sfânt. Slujitorul, credinciosul, cetăţeanul 
de rând care își doreşte această harismă trebuie să pună ca 
piatră de temelie viața duhovnicească. Harul nu este compa- 
tibil cu păcatul, de aceea rolul Duhului este de a curăța firea 
creată de stricăciune ca apoi să-i poată imprima o mișcare de 
expansiune a Bisericii şi a membrilor acesteia spre Împărăţia 
ce va să vină. „Viaţa eshatologică nu este viaţa de după moar- 
te şi de după a Doua Venire a lui Hristos, ci este viaţa întru 
Hristos, de vreme ce Hristos, Care este Cel dintâi și Cel de 
pe urmă, a venit în lume. Astfel, Împărăţia lui Dumnezeu a 
intrat în lume, în istorie, şi omul poate să se împărtășească 

de Împărăţia lui Dumnezeu. Aceasta înseamnă că văzătorii 
de Dumnezeu se împărtăşesc încă de acum de Împărăţia lui 
Dumnezeu şi nu o aşteaptă pur şi simplu în viitor”. 

Numai ca ființă eclesială, liturgică şi euharistică, omul 
poate transcende timpul ca prezent şi spaţiul ca limită. În 
Sfânta Liturghie, spaţiul şi timpul se comprimă, totul devine 
cosmic. Prin luarea vremii! nu se înţelege anularea timpu- 
lui liturgic, ci deschiderea lui spre posibilitatea sfințirii şi a 
ridicării sale către eshaton, în acelaşi timp şi a coborârii lui 
Hristos în contemporaneitatea noastră. Eshatologia nu este 
un capitol abstract al Dogmaticii, aflat la sfârşitul manualu- 
lui şi izolat de iconomia mântuirii, aşa cum l-a gândit teo- 
logia apuseană, ci este prezenţă personală a lui Hristos Care 
va veni, aşa cum este El prezent real şi personal în Biserica 
Sa, în Sfintele Taine şi în viaţa de zi cu zi a credincioşilor Săi. 
Spiritualitatea ortodoxă nu este una discursivă. Nu începe cu 
creația şi se termină cu judecata. Creaţie, spre exemplu, poa- 
te fi considerată și Întruparea sau îndumnezeirea omului. La 
fel, judecata — ca stare noetică — este prezentă pe tot parcur- 
sul vieții noastre spirituale, de la Botez şi până la moarte, ca 
formă de autoevaluare a fiecărei zile petrecute pe pământ. 
„Hristos, Care este eshatonul istoriei, a intrat în istorie, şi 
oricine se uneşte cu Hristos trăieşte deja ceea ce poartă nu- 
mele de viață eshatologică; astfel, cele din urmă sunt viața 
Sfinţilor în Împărăţia lui Dumnezeu, de care ei se bucură din 
viața actuală. Prin urmare, atât viața de după moarte, cât şi 
viaţa eshatologică sunt o chestiune de experienţă, de care se 
bucură sfinţii încă din viaţa aceasta”. 

Biserica şi societatea au, în egală măsură, nevoie de oa- 
meni cu autoritate şi viziune eshatologică. Ca să fie credibilă, 


°? IEROTHEOS, Mitropolitul Nafpaktosului, Dogmatica empirică după 
învățăturile prin viu grai ale Părintelui Ioannis Romanidis, trad. Tatia- 
na Petrache, vol. II, Iaşi, Edit. Doxologia, 2017, p. 556. 

1 Rânduială liturgică care ţine de pregătirea slujitorilor înainte de a în- 
cepe Sfânta şi Dumnezeiasca Liturghie. 

"IEROTHEOS, Mitropolitul Nafpaktosului, op. cit., p. 520. 

autoritatea trebuie să vină de sus. Cea mai credibilă autoritate 
este sfințenia vieții. Fără aceasta misionarii nu vor fi urmaţi 
de propriii ucenici şi conducătorii de propriii cetăţeni. Îna- 
inte de a-și începe activitatea Sa publică, Mântuitorului Îi 
este confirmată autoritatea dumnezeiască, venită de sus, de 
la Tatăl: Și iată glas din ceruri zicând: Acesta este Fiul Meu 
cel iubit întru Care am binevoit (Matei 3, 17). Prorocii bi- 
blici aveau autoritate de la Dumnezeu şi puteau vorbi despre 
vremurile viitoare doar ca unii ce-și trăiau viaţa în raport 
direct, intim şi personal cu Creatorul. Când această legătură 
se altera, din cauza păcatului, deveneau proroci mincinoşi şi 
oameni simpli fără crezare. 

Harisma eshatologiei este o stare adânc duhovniceas- 
că. Citirea, traducerea vremurilor şi conducerea poporului 
spre eshaton presupune asceză şi rugăciune neîncetată ca 
expresie a planului comun dintre om şi Dumnezeu. Este 
comparabilă cu citirea, tâlcuirea şi hermeneutica textu- 
lui sfânt al Scripturii. Auzirea nu înseamnă totdeauna și 
înțelegere. Auzim și procesăm noţiunile cu care deliberăm, 
dar nu înțelegem perfect cele ce trebuie să fie făcute şi cum 
trebuie făcute spre binele comun. Aici intervine nevoia 
prezenţei în viața noastră a celor care pot depăşi în Duh 
prezentul activ pentru a realiza viitorul încă neconturat și 
nestructurat. Unde îi găsim şi la ce şcoli se pot perfecționa 
aleşii Bisericii şi ai poporului? 

Singura şcoală a sfinţeniei este Biserica. Aici trebuie 
identificați şi determinaţi să se implice hotărâtor în soarta 
Bisericii şi a lumii. De la Hristos, Lumina lumii (loan 8, 12), 
vor primi lumină ca să lumineze pe toată lumea (Matei 5, 
14). Fără aceşti luminători spirituali şi sociali nu ştim unde 
ne aflăm şi încotro ne îndreptăm. Primii de acest fel, Sfinții 
Apostoli nu au fost nici universitari, nici academicieni, nici 
lideri politici şi totuşi au cucerit lumea. Cu ce? Cu sfințenia 
vieţii lor şi cu viziunea nouă despre cum va arăta Biserica 
şi societatea în comuniune cu Hristos, pentru că doar omul 


18 


ales şi îndumnezeit înțelege diferența dintre realitatea crea- 
tă şi realitatea necreată, dintre adevărul creat şi cel necreat. 
Călăuzirea omului şi renașterea poporului erau principalele 
lor deziderate. Una este să cunoşti o învăţătură, alta este să 
cunoşti şi calea spre progres şi schimbarea în bine. Ei au în- 
temeiat primele comunități euharistice, după modelul esha- 
tologic al Împărăției lui Dumnezeu, ceea ce numim noi azi 
comunități parohiale, adevărate societăţi ale îndumnezeirii şi 
laboratoare eshatologice. 

Nici Sfinţii Părinţi nu au fost străini de societate şi de 
problemele acesteia. Când au simţit că nu se regăsesc deplin 
în lumea contemporană, s-au retras în comunități monastice 
prin care îşi doreau un model desăvârşit de comuniune socia- 
lă după modelul Împărăției lui Dumnezeu exprimată istoric, 
şi, deci, vizibil, la Cincizecime. Așa au apărut mănăstirile ca 
exemple palpabile de societăți creştine constituite după mode- 
lul comunităţilor întemeiate de ucenicii lui Hristos. „Părinţii 
ortodocși ai Bisericii au avut o influenţă uriașă asupra ches- 
tiunilor sociale ale epocii lor. De aceea și sistemul legislativ 
al Constantinopolului - care, practic, este sistemul legislativ 
roman - a atins mari înălțimi pentru categoria și epoca lui”. 

Trăirea eshatologică în Biserică nu are un conţinut li- 
niar. Nu este o înșiruire de evenimente decupate fragmentar 
din istorie de către mintea umană, în sensul că ne aducem 
aminte de actele mântuirii obiective săvârșite de Hristos 
cândva, în a doua etapă le actualizăm în actele liturgice, iar în 
etapa ultimă așteptăm împlinirea unor evenimente făgăduite 
de Hristos ca unele ce vor fi. Aspectul liniar închide spaţiul 
şi timpul lipsind credinciosul de dinamismul prezenţei lui 
Hristos şi a Împărăției Sale care deja a și venit, este aici şi 
acum cu noi în Biserica Sa, în societate şi în toată creaţia 
(Matei 12, 28; Luca 17,21). 


'2IDEM, Dogmatica empirică după învăţăturile prin viu grai ale Părinte- 
lui Ioannis Romanidis, trad. Tatiana Petrache, vol. I, Iaşi, Edit. Doxo- 
logia, 2014, p. 253. 

Experienţa trăirii eshatologice nu poate fi concepută 
în afara Liturghiei şi a cultului bisericesc, de aceea misiunea 
are drept scop imediat încorporarea credincioşilor în Trupul 
tainic al Mântuitorului pentru a primi dinamismul şi bucu- 
ria vieții nou restaurate şi elanul constructiv pentru un viitor 
mai bun în lume. Din punct de vedere istoric, încorporarea 
debutează prin Evanghelizare, prin asumarea adevărurilor 
mântuitoare şi a roadelor/efectelor de trimiteri succesive în 
iconomia mântuirii: Tatăl trimite pe Fiul (spre Întrupare, Pă- 
timiri, Moarte, Înviere, Înălţare) şi Hristos trimite pe Sfinţii 
Săi Apostoli (missio Dei)”, iar din punct de vedere eshato- 
logic, încorporarea debutează cu Sfânta Euharistie (Faptele 
Apostolilor 2, 42), ambele aspecte fiind complementare ime- 
diat după Pogorârea Sfântului Duh (missio Ecclesia). Despre 
încorporarea adunării credincioşilor întru nădejdea eshato- 
nului euharistic prin lucrarea sfintei ierarhii'*, Sfântul Igna- 
tie Teoforul (t107) precizează că: „Nimeni să nu vă înşele! 
Dacă cineva nu-i înăuntru, unde este jertfelnicul, este lipsit 


15 „Apostolii ne-au adus Evanghelia de la Domnul Iisus Hristos; Iisus 
Hristos a fost trimis de Tatăl. Așadar, Hristos este de la Dumnezeu, 
iar apostolii de la Hristos; deci amândouă s-au făcut cu bună rânduia- 
lă din voinţa lui Dumnezeu. Primind ei porunci, plini de certitudine 
prin Învierea Domnului nostru lisus Hristos şi crezând în cuvântul 
lui Dumnezeu, au ieşit cu certitudinea Duhului Sfânt, evanghelizând 
că are să vină Împărăţia lui Dumnezeu”, Sfântul CLEMENT ROMANUL, 
„Epistola Bisericii din Roma către Biserica din Corint, trad. Ioan I. 
Ică jr., în vol. Canonul apostolic al primelor veacuri, Sibiu, Edit. Deisis, 
2008, p. 412. 

14 Continuitatea este garantată şi exprimată aici nu cu ajutorul succesi- 
unii de la generaţie la generaţie şi de la individ la individ, ci în şi prin 
convocarea Bisericii într-un singur loc, deci cu ajutorul structurii sale 
euharistice... Dacă succesiunea apostolică este înţeleasă numai în ter- 
menii istoriei, mărturia Sfântului Ignatie devine incomodă, lucru pe 
care Biserica îl încerca de fiecare dată când perspectiva eshatologică a 
continuității dispărea aproape cu desăvârşire din consideraţiile sale”, 
Ioannis ZIzIrOuLAS, Fiinţa eclesială, trad. Aurel Nae, București, Edit. 
Bizantină, 1996, p. 200-201. 

de pâinea lui Dumnezeu (loan 6, 33). Dacă rugăciunea unuia 
sau a doi are atâta putere, cu cât mai mult rugăciunea epis- 
copului şi a întregii Biserici”!5. „Aici avem un exemplu de 
abordare eshatologică a continuității apostolice. Concepţia 
ignatiană despre Biserică este împrumutată nu din istorie, ci 
din condiţia eshatologică a convocării Bisericii în același loc 
(Faptele Apostolilor 2, 1) pentru a lua parte la viaţa veşnică a 
lui Dumnezeu, care este oferită lumii la masa euharistică”!€. 

Tema misionară nu este a unui Hristos Care va veni 
desprins de conţinutul realității prezente, ci a Mântuitorului 
Care este, prin Duhul Său, permanent cu noi şi cu întrea- 
ga Sa Biserică (Matei 28, 20). Multitudinea actelor epicletice 
prezente în cult sunt dovada cea mai clară în acest sens. Nu 
există taină sfântă, sau ierurgie bisericească, ce să nu conţină 
rugăciune de invocare şi chemare a Duhului lui Hristos 
Care vine să ne sfințească viața şi creaţia întreagă. „Duhul 
Sfânt este aici cel care introduce în istorie eshata (Faptele 
Apostolilor 2, 17). El pune procesul istoriei față în față cu 
consumarea, transformarea şi transfigurarea lui. Introdu- 
când realităţile eshatonului în istorie, Duhul schimbă isto- 
ricitatea liniară într-o prezenţă”. În acest context, strigătul 
existenţial, eshatologic şi apocaliptic își găseşte permanent 
locul și rostul său în Taina Sfintei Biserici: Vino, Doamne 
Iisuse! (Apocalipsa 22, 20). 

Ca fiinţă eclesială, credinciosul creştin înţelege Bise- 
rica mereu ca loc teofanic, aşadar şi eshatologic, în acelaşi 
timp. Nu există teofanie fără eshatologie, nici invers, pentru 
că ambele noţiuni presupun prezenţa personală a Dumne- 
zeirii. Teofania lipseşte din literatura teologică protestantă 
şi neoprotestantă, ceea ce a dus la detașarea eshatologiei de 


'5 Sfântul IGNATIE TEOFORUL, „Epistola către Efeseni”, V, 2, trad. D. Fe- 
cioru, în PS.B., vol. 1, Bucureşti, Edit. Institutului Biblic și de Misiune 
al Bisericii Ortodoxe Române, 1979, p. 159. 

16 Ioannis ZIZIOULAS, Ființa eclesială..., p. 200. 

1 Ibidem, p. 204. 

soteriologie şi constituirea celei dintâi într-o ameninţare 
permanentă la adresa ontologiei umane. Milenium-ul, cata- 
clismele apocaliptice şi frica întâlnirii cu Hristos ca Judecă- 
tor sunt doar câteva dintre temele unei eshatologii străine de 
spiritualitatea ortodoxă. Privind o astfel de abordare, omul 
contemporan va fi permanent tentat de abandonul proiec- 
telor sale, rob al stării de non combat, al indiferentismului 
religios şi al ignoranței totale. Așa se explică faptul că locul 
trăirii reale şi personale în comuniune cu Hristos este luat 
de dorinţa de răzbunare pe valorile umanităţii, inclusiv de 
violenţă la adresa libertăţii şi a democraţiei prin mişcările de 
tip neomarxist. 

Între trecut, prezent şi viitor nu există conflict în me- 
diul eclesial. Biserica, prin congruențţa istoriei cu eshato- 
logia, devine realitate metaistorică, iar misionarii ei sunt 
personalităţi eshatologice prin învăţătura propovăduită şi 
prin sfințenia vieţii lor. De la Sfântul Apostol Pavel, misio- 
narul prin excelenţă, la Sfinţii - adevăraţi apostoli ai Europei 
- Chiril şi Metodie şi până la sfinţii închisorilor comunis- 
te, activitatea lor misionară a conjugat Tradiţia Bisericii ca 
istorie, şi mesajul Evangheliei ca mesaj eshatologic şi trăire 
eshatologică, ei înşişi devenind modele istorice palpabile şi 
eshatologice prin excelență. Provocarea misionară actuală 
poate ridica următoarea problematizare: în ce măsură Biseri- 
ca, prin misiunea ei, poate crea personalități eshatologice atât 
în mediul eclesial, cât şi în cel social, capabile de o restaurare a 
mentalităților, caracterelor, relaţiilor interumane şi a creației 
în întregimea ei? 

O întrebare cu răspuns destul de complicat din cauza 
principalelor obstacole în calea acestui deziderat misionar, 
anume: învinuirea de conservatorism, tradiționalism uneori 
chiar de fundamentalism pe care societatea, mai ales tine- 
rii, o atribuie Bisericii. Societatea seculară trece prea uşor, 
şi cu o atitudine extra eclesială, peste sinteza istorie-tradiţie, 
tradiţie-înnoire, înnoire-eshatologie şi uită că Duhul Sfânt 

le înnoieşte pe toate în Biserica lui Hristos; în Biserică nimic 
nu este vechi, ci mereu actual (Romani 7, 6; 2 Corinteni 4, 
16; Efeseni 4, 23; Tit 3, 5). 

Apostolatul Bisericii are funcție eshatologică. Prin el, 
societatea nu se pregăteşte pentru lumea de aici, deși acest 
aspect nu este neglijat, ci pentru viața veşnică. Misionarul 
trebuie să inspire şi să transmită această stare ca pregătire 
pentru ceea ce va urma. Lumea este prea ancorată în prezent. 
În această atmosferă este atrasă de dorința de autonomizare 
egoistă a bucuriei oferite de clipa prezentă. 

Trăim o nouă etapă a idolatrizării imanentului prezent, 
cotidianul devine dumnezeul nostru. Nimic nu s-a schimbat 
din perioada antică romană a dictonului Carpe diem! (Bu- 
cură-te de ziua de a azi!/Trăieşte-ţi clipa!). Transferul din 
cotidianul autonom spre o perspectivă constructivă nu îl 
poate realiza o filosofie materialistă sau nihilistă, ci doar o 
doctrină pascală. Hristos Cel Înviat dă sens viitor existenţei 
noastre, pentru că numai eshaton-ul depăşeşte şi biruieşte 
limitele existenţei păcătoase, a stricăciunii şi a morţii, prin 
Învierea lui Hristos şi învierea noastră. Învierea este bucuria 
plenară de aici şi de dincolo. De aici, ca una trăită anticipat în 
Biserică şi Liturghie, de dincolo, ca una ce ne încredințează 
deplina comuniune cu Hristos şi cu sfinţii Săi în Împărăţia 
vieții şi a luminii. 

Misionarul are autoritatea de a propovădui Evanghelia 
Împărăției ce va să vină, dar şi puterea de a transmite antici- 
pat eshatologia ca viață în Hristos. Eshatologia este stare de 
comuniune cu Hristos Cel înviat, care începe de la Botez şi 
se continuă în veci; nu este un capitol dogmatic abstract şi fi- 
losofic. Propovăduirea Evangheliei se bazează pe istoricitatea 
Fiului lui Dumnezeu făcut Om (Luca 1, 1-3), adică are o oa- 
recare orizontalitate, dar în contextul comunității euharistice 
Evanghelia Vieţii ridică sinaxa liturgică spre verticalitatea es- 
hatologică a existenţei plenare. Misiunea este trimitere, esha- 
tologia este chemare şi ridicare. Aici sunt deja identificate cele 

două braţe ale Sfintei Cruci, semn eshatologic prin excelență 
(Matei 24, 30) şi asumat — real şi spiritual - de primii misio- 
nari, Sfinții Apostoli. „Apostolii sunt concepuţi ca persoane 
cu o funcţie eshatologică. În acest caz, concepţiile şi modele- 
le folosite pentru caracterizarea lor sunt total diferite de cele 
uzitate în perspectiva pe care am numit-o istorică. Diferenţa îi 
priveşte pe Apostolii înşişi în relaţia lor atât cu Hristos, cât şi 
cu Biserica. Astfel, în loc să fie priviţi ca indivizi în lume pen- 
tru misiune, Apostolii sunt consideraţi, în această abordare, 
ca formând un colegiu. Deosebirea este considerabilă şi cores- 
punde celei care există între misiune şi eshatologie. Misiunea 
implică trimitere la marginile pământului, în vreme ce eshata 
implică chemarea, de la marginile pământului, într-un singur 
loc, a Poporului risipit al lui Dumnezeu”. 

Unitatea de neam, de gândire şi de viaţă cotidiană 
este mereu întreținută, prin Biserică, de dinamismul pnev- 
matico-eshatologic. Ceea ce vedem în realitatea politică, şi 
nu numai, este lipsa de coeziune. Principiul de a diviza și 
de a cuceri este străin duhului bisericesc. Tendintele centri- 
fuge ale societăţii postmoderne își au explicaţia prin lipsa 
de trăire comunională, or, Biserica este dovada cea mai pal- 
pabilă de posibilitate a vieţuirii într-o astfel de atmosferă 
hristocentrică, liturgică prin excelență. Unitatea oameni- 
lor, a firii umane, este dată de Omul prin excelenţă. Fiul 
lui Dumnezeu înomenit, mort şi înviat, dar prezent real 
ca Trup şi Sânge în viaţa comunităţii strânse în jurul Sfân- 
tului Potir, devine forța unificatoare în bine, în frumos și 
în adevăr a tuturor membrilor din societate. În acest sens, 
Sfântul Vasile cel Mare - în anaforaua sa liturgică - face 
invocarea unităţii tuturor în şi prin lisus Hristos: iar pe noi 
pe toți, care ne împărtășim dintr-o Pâine şi dintr-un Potir, 
să ne uneşti unul cu altul prin împărtăşirea Aceluiași Sfânt 
Duh”. 


18 Joannis ZIZIOULAS, Ființa eclesială, p. 196-197. 
19%** Liturghier, p. 255. 

Lipsa de unitate a oamenilor este dovada lipsei de uni- 
tate eclesială. La ce viitor constructiv se poate gândi generația 
noastră dacă nu este o generaţie unită? Pandemia COVID- 
19 a generat un spirit de unitate a tuturor pentru a lupta cu 
suferința şi cu moartea. Frontul comun, al medicilor şi al oa- 
menilor politici, s-a dovedit o soluţie imediată salvatoare ce 
trebuie susținută şi de unitatea spirituală. La durere oamenii 
sunt solidari, atât material, cât şi spiritual, însă cea mai mare 
suferință rămâne cea spirituală. „În suferința generală este 
inclusă, în primul rând, suferinţa care vine din trup, şi este 
cu siguranţă cea pe care o cunosc cel mai bine cei ce se ocu- 
pă în îngrijirea paliativă. Apoi, există suferința psihologică, 
ce se învârte în jurul propriei imagini şi a autosuficienței. 
Această suferință psihologică sau morală este alimentată de 
multe temeri: teama de moarte, frica de a pierde controlul 
asupra vieţii, frica de ceea ce se va întâmpla cu propria fami- 
lie (după moarte), frica de izolare şi de singurătate, teama de 
necunoscut şi cel mai important, teama de regret, teama de 
a descoperi că viaţa nu a avut niciun sens”. 

În unitatea sa, comunitatea eclesială are funcţie eshatolo- 
gică, funcţie de care se bucură și fiecare membru în parte. Ex- 
tensiunea duhului unitar din Biserică se îndreaptă către lume 
şi ia forma reală a coeziunii sociale, despre care se vorbeşte 
foarte des în zilele noastre, ca lipsă şi ca scop, ca soluţii dis- 
perate de realizare şi consolidare cât mai rapidă şi spre binele 
comun. De aici, desprindem concluzia că eshatologia este, în 
același timp, orientare şi stare. Orientare spre o direcție mi- 
sionară comună, spre un bine colectiv, spre comuniune şi 
comunitate ca direcție pe orizontală, iar ca stare este viață în 
Hristos. Deşi cele două componente ale aceluiași întreg sunt 
complementare, totuși eshatologia ca stare marchează sfârșitul 
misiunii, iar misiunea este începutul sau mărturia incipientă 
a stării eshatologico-hristice. Mai precis, misiunea ad extra a 


% Claude CORNILLON, La place actuelle du sacrement des malades dans les hôpitaux 
francophones québécois, Université du Quebec à Montreal, 2009, p. 50. 

Bisericii are loc într-un spaţiu străin de taina comunităţii eu- 
haristice şi eshatologice. Efectul misionar imediat constă în 
încorporarea, prin Botez şi prin Sfintele Taine, a proaspătu- 
lui convertit care deşi participă la misterul eclesial şi la starea 
eshatologică din Biserică, prin păcat el poate pierde această 
stare, poate cădea din aceasta, fiind recuperat printr-o nouă 
implicare misionar-pastorală venită din partea slujitorilor şi a 
mirenilor îmbunătăţiţi duhovniceşte. 

Trecerea succesivă de la integrare, ridicare, cădere şi 
reîncorporare în Trupul mistic al lui Hristos, ca mișcare ci- 
clică şi lipsită de orizonturi spirituale, necesită deopotrivă 
atât misiunea, cât şi trăirea eshatologică. Când credinciosul 
reuşeşte să spargă monotonia cercului spiritual, ciclicitatea 
cădere-ridicare, iarăşi cădere și iarăşi ridicare, mişcarea de- 
vine elicoidală şi marchează urcușul duhovnicesc ce trece 
peste purificare, se îndreaptă către iluminare şi desăvârşire, 
moment în care misiunea istorică a creaţiei încetează, iar 
starea eshatologică copleşeşte întreaga sa ființă. „Istoria nu 
va trece continuativ în eshatologie. Eshatologia presupune 
o întrerupere, un transcens, în aceasta stă ideea sfârşitului... 
lumea trebuie să ajungă coaptă pentru sfârșit şi istoria se ter- 
mină lăuntric, atunci când şi-a împlinit opera ei... lumea s-ar 
sfârşi, deci, când ar ajunge la capăt desfăşurarea posibilităţilor 
ei de perfecțiune sub conducerea lui lisus Hristos”. 

Misiunea Bisericii trebuie să (co)responsabilizeze gene- 
rațiile pentru a depune efort comun în dezvoltarea istoriei pe 
toate planurile. Orice plan uman este perfectibil, dar atunci 
când este însoţit de experienţă şi asistat de prezența personală 
a lui Dumnezeu şansele lui de realizare şi generare de valori 
spirituale şi materiale sunt mari. E nevoie de multă maturitate 
spirituală şi seriozitate civică în vederea transfigurării noastre, 
altfel doctrina eshatologică fiind transformată în iluzie şi filo- 
sofie abstractă pentru că există în istoria prezentă şi o solidari- 
tate în promovarea și săvârşirea răului fizic şi metafizic. 


Dumitru STĂNILOAE, Iisus Hristos sau restaurarea omului, ..., p. 416-417. 

Societatea seculară promovează deschis tema înver- 
şunării împotriva lui Dumnezeu, a Evangheliei și a Bisericii 
Sale sub masca unui progres continuu și susținut utopic ce 
duce la adorarea exclusivistă a imanentului cotidian. Acestea 
sunt semnele unei culturi care moare de la o zi la alta, eşecul 
lumii create, fără nicio speranţă, fără nicio perspectivă şi 
cultură care cere în schimb un leader al acestei lumi prin 
detronarea pantocratorului Hristos. 

Rațiunea umană, în Biserică şi în societate, atinge reali- 
zări impresionante. Pe plan spiritual, prin setea de cunoaştere 
mereu crescândă, reușește să-și armonizeze facultăţile cu to- 
talul dogmelor şi conţinuturilor revelaţiei naturale și supra- 
naturale. Pe plan social are mereu deschiderea spre dialog 
şi solidaritate general umană. Cultura și civilizația omenirii 
se descoperă prin istoria unei dorinţe de mai mult şi de mai 
bine, dar această istorie îşi descoperă adevăratul sens doar 
în eshaton. Aici se face dovada conform căreia firea uma- 
nă a desfăşurat activități potrivit scopului pentru care ea a 
fost creată, sau nu. În eshaton, raţiunile istoriei se dovedesc 
a fi, sau nu, cu Rațiunea supremă în persoana Mântuitoru- 
lui Hristos, atunci când va fi evaluat şi efortul fiecărei per- 
soane în parte și gradul acesteia de conformitate cu voința 
Dumnezeului-Om. Creştinul doreşte la nesfârşit bucuria 
trăirii eshatologice pentru că însăşi rațiunea lui, de aici de pe 
pământ, cunoaște un dinamism fără sfârşit care transcende 
timpul prezent şi istoria trecută. 

Curentul secular ne ancorează într-un imanent mo- 
noton şi relativ. Duhul eshatologic, al Bisericii în misiune, 
tocmai cu această realitate tristă are de luptat. Monotonia 
înseamnă repetiţie la nesfârșit. Pnevmatologia eshatologică 
propune paradigma de substituire a temporalului cu veşnicia 
şi a relativului repetitiv cu absolutul. Eshatologia este mișcare 
şi bucurie spre Dumnezeul Cel veşnic. Există şi o mişcare a lu- 
mii spre rău. Aceasta aduce întristare şi ciclicitate persoanei 
umane care se declară a fi nesatisfăcută în idealurile şi scopul 

pentru care ființează. Mișcarea, sau tensiunea eshatologică, 
este singura împlinire a umanului în sensul în care Dum- 
nezeu Se întrupează şi coborând între noi ne împărtășeşte 
prin Biserica Sa această dorinţă de înălțare mereu înnoită, de 
progres al lumii în har şi în bine. 

Conştiinţa eshatologică a Bisericii se educă. Implicarea 
misionar-pastorală este prima lecţie. Îndrumarea elementa- 
ră sau alfabetul este Sfânta Scriptură. Citind cuprinsul ei este 
pusă în lucrare venirea puterii Cuvântului în minte şi din 
minte în suflet. Este primul fior al sentimentului eshatologic, 
trăirea anticipată a unei vieţi noi pentru care te pregătesc 
preceptele Sfintelor Evanghelii. Misionarii propovăduiau 
Evanghelia şi transmiteau cunoștința conţinutului său du- 
hovnicesc. De aici, urma viețuirea evanghelică şi orizontul 
eshatologic al conţinutul viitor. Conţinutul viitor sau eshato- 
logic ar corespunde ultimelor două etape ale urcuşului asce- 
tico-mistic: iluminare şi desăvârşire. În schimb, lupta pentru 
purificarea vieţii necesită implicare misionară serioasă, ne- 
încetată şi rodire întru răbdare, atât la nivel personal, cât şi 
la nivel eclesial. „Cel trimis de Dumnezeu la propovăduirea 
Evangheliei arată în el însuși chipul Împărăției lui Dumne- 
zeu, care e vestită de Evanghelie. Precum Împărăţia ceruri- 
lor este ordinea eshatologică, cu totul deosebită de ordinea 
lumii acesteia stăpânite de patimi din prea marea alipire 
la cele trupești, așa trebuie să fie şi propovăduitorul acelei 
împărăţii, un înaintemergător al ordinii eshatologice. El tre- 
buie să fi tăiat de la sine iubirea de arginţi, iuțimea, pofta 
de stăpânire, artificialitatea arătoasă, teatralismul. Trebuie 
să fie simplu şi liber de orice duplicitate şi prefăcătorie, ca 
propovăduitor al păcii şi al stării ce nu se teme de coruperea 
prin patimi şi de moarte. Trebuie să aibă în sine însuşi pacea, 
care nu se teme de războiul patimilor şi de moartea trupului. 
În acest scop, el nu trebuie să aibă în sine nimic muritor, ci 
totul viu, căci numai așa nu se va teme de coruperea pe care 
o aduce războiul patimilor şi moartea. Numai având această 

pace şi statornicie a vieţii prin virtute, cei ce privesc la el îşi 
vor putea face o icoană despre Împărăţia lui Dumnezeu, pe 
care el o propovăduieşte şi în care toţi vor fi cu îngerii cei 
statornici în petrecerea lor în jurul lui Dumnezeu, Tată şi 
Frate al lor”?. 

Tema eshatologică a Bisericii nu îngrădeşte libertatea 
umană. Libertatea se manifestă prin multe moduri naturale, 
dar se poate folosi şi de har prin care-L vede pe Dumnezeu, 
partenerul său de dialog. Acesta este momentul de deschidere 
a perspectivei eshatologice a ființei umane. Lipsit de comuniu- 
nea cu Hristos, omul nu mai vede decât realitatea imanentă. 
Rațiunea devine subiectul manipulării şi generează conflicte, 
ură şi dezbinare, fiind lipsită de orice perspectivă. Nu există 
îmbogăţire a raţiunii, a modului de a fi fără perspectiva es- 
hatologică a unei umanităţi depline condusă la treapta în- 
dumnezeirii. Uniformismul şi impersonalismul sunt noțiuni 
înstrăinate de starea eclesiologiei eshatologice. „Numai un 
timp cugetat de o comuniune personală iubitoare dinainte de 
veci, pentru persoane create din nimic, deci mărginite, pentru 
a câştiga cu voia lor, din iubirea cu care răspund acelei comu- 
niuni de viață nemărginită, nemărginirea vieții în unire cu Ea 
pentru veşnicia împreunei bucurii de comuniunea lor, e un 
timp cu un rost pozitiv. Timpul nu e nici opus eternității, dar 
nici una cu ea. Numai un timp ce-şi are originea în eternitate, 
pentru creşterea spirituală a unor persoane create de iubirea 
unui Dumnezeu veşnic iubitor, sfârşeşte iarăşi în veşnicie, du- 
când cu el persoanele care s-au silit să crească în cursul lui 
pentru eternitate”. 

Conştienţi de această (co)responsabilitate a generaţiei 
noastre, teologi, cercetători şi oameni de cultură, ne-am unit 


2 Dumitru STĂNILOAE, nota 385, la Sfântul Maxim Mărturisitorul, 
„Ambigua”, în PS.B., vol. 80, Bucureşti, Edit. Institutului Biblic şi de 
Misiune al Bisericii Ortodoxe Române, 1983, p. 313. 

3 IDEM, Chipul nemuritor al lui Dumnezeu, Craiova, Edit. Mitropoliei 
Olteniei, 1987, p. 276. 

efortul intelectual şi duhovnicesc de a creiona, în prezen- 
tul volum, o perspectivă asupra vremurilor prezente trăite 
în Biserică şi societate, cât şi a unei posibile viziuni asupra 
direcţiei spre care ne îndreptăm, acum la început de mileniu 
III. Lumea aşteaptă de la noi o mărturie, iar când aceasta este 
exprimată la unison devine credibilă şi dă roadele la vremea 
cuvenită. 

Mulţumim colaboratorilor noştri din ţară şi din străi- 
nătate care au răspuns cu bucurie proiectului nostru misio- 
nar şi pastoral participând cu teme de interes şi de actualita- 
te, alături de înaltele calităţi academice şi trăiri duhovniceşti 
ca fii ai aceleiaşi Biserici şi fraţi ai aceluiași Mântuitor, lisus 
Hristos. 

Nădăjduim ca volumul Biserica Ortodoxă și provocări- 
le viitorului să-i ajute pe cititori în conştientizarea valorii şi 
responsabilităţii fiecăruia în Biserică şi în societate, precum 
şi să le inspire duhul eshatologic al unei Biserici cu dinamică 
şi credibilitate pentru generaţiile prezente şi viitoare. 

PROVOCĂRILE 
VIITORULUI 


COVID 19: EXERCIŢIU DE TOTALITARISM 
BIO-MENTAL SAU NENOROCIRE 
PANDEMICĂ MONDIALĂ? PERSPECTIVE 
PASTORALE OCCIDENTALE 
(PARADIGMA: „LA CIVILTĂ CATTOLICA”) 


+t Gurie GEORGIU 


1. Sindromul contagierii universale 


Sistemul actual de interconexiune la nivel mondial 
al omenirii ne face să constatăm că suntem într-o situaţie 
paradoxală: cu cât suntem mai mult în conexiune, cu atât 
contactul se poate transforma în „contagiune”, comunicarea 
în „contaminare” şi interacțiunile în infectări!. Constatăm 
încă o dată, la nivel mondial, vulnerabilitatea noastră, care se 
exprimă în stări colective de insecuritate, anxietate şi pani- 
că; oamenii sunt prigoniţi de o mare frică de viitor?. În plus, 
constatăm cât de mult a lovit virusul tocmai în relaţia dintre 
oameni, cât de mult a alterat raportul dintre persoane. 

Elias Canetti observa: „Pretutindeni omul evită să fie 
atins de cel care-i este străin!. Algoritmul „Facebook” ne-a 
învăţat că relaţiile se fundamentează pe un calcul de afinități: 
dorim să interacționăm cu cei care ne sunt similari, compa- 


! Antonio SPADARO S. 1., „La politica del coronavirus. Attivare gli anti- 
corpi del cattolicesimo”, în La Civiltà Cattolica, 171 (2020, II), p. 365. 

? Până la apariția „Coronavirus”, se pare că 72% dintre italieni se temeau 
că fiii lor nu vor avea un standard de viață suficient de înalt, iar 58% se 
temeau că nu vor reuşi să-şi întemeieze o familie; pandemia a răstur- 
nat vechile statistici. Ibidem. 

tibili şi față de care credem că descoperim anumite afinități. 
Masca pe care o purtăm protectiv în vreme de pandemie ne 
obligă să ne consolidăm identitatea, dar şi să îl suspectăm pe 
celălalt. Propaganda naționalistă şi suveranistă, având drept 
lozincă dictonul „Homo homini lupus est!”, găsește noi pis- 
te de exprimare. Dar, devenind victime ale naţionalismului, 
cădem din Ortodoxie, căci aceasta este universală, având 
vocaţia internaţionalizării comuniunii, iar nu a fracturării 
ei: Ortodoxia nu este separatistă, segregaționistă, rasistă, ci 
deschisă, recunoscând în „celălalt” un frate, nu un dușman. 

Creştinul adevărat își asumă problemele colective ale 
societăţii în care trăieşte: este sensibil la așteptările, la schim- 
bările şi la problemele ţării în care locuieşte. Viaţa religioasă şi 
responsabilităţile publice, politice, nu trebuie să fie văzute ca 
paralele, fără atingere reciprocă. Fractura dintre sentimentul re- 
ligios şi construcţia vieţii sociale nu este deloc sănătoasă. Viaţa 
duhovnicească poate şi trebuie să fie în consens cu demersul de 
realizare a interesului public. Uniunea Europeană ar trebui să 
devină o imensă rețea de solidaritate, căci altfel criza va favoriza 
individualismul fiecărei naţiuni. De-a lungul istoriei, epidemii- 
le au lăsat urme adânci în memoria colectivă a popoarelor. Cea 
de „Covid 19” poate răni profund „idealul european”, de aceea 
Bisericile ar trebui să lucreze în comuniune, pentru ca - la fina- 
lul crizei — să nu se înregistreze o dezamăgire populară colectivă 
vizavi de proiectul european’. 


2. „Coronavirus” şi „fake news” 
Răspândirea virusului a fost însoţită de multă dezin- 


formare, cu precădere pe reţelele sociale, o dezinformare 
privitoare la originea, la propagarea şi la efectele acestuia. 


* Europa va putea ieşi din criză mult slăbită, asistând la o agresivă reve- 
nire a naţionalismului, care va fragiliza chiar şi statele-naţiune care 
compun Europa. Cf. Jean-Claude HOLLERICH, „L'Europa e il virus”, în 
La Civiltà Cattolica, 171 (2020, II), p. 154. 


34 


Pandemia a generat o adevărată „infodemie”. Informaţiile 
incorecte sau parțiale s-au răspândit cu repeziciune pe plat- 
formele digitale. Verificarea datelor („fact checking”) pretin- 
de mult timp şi muncă: este necesar să fie detașat clar un fapt 
de o opinie, să fie adunate informaţiile de la surse pertinen- 
te, de încredere şi să urmeze o analiză de validare (sau de 
invalidare) a ceea ce s-a afirmat. 

Răspunsul la criza informării corecte din mediul on- 
line se regăseşte deja în mediul jurnalistic tradițional. Tre- 
buie oferit mai mult spaţiu verificării („fact checking”), ceea 
ce credibilizează o redacţie respectabilă. Odată cu creşterea 
numărului de fapte de verificat s-au constituit echipe şi 
organizaţii care analizează şi verifică informaţiile. În unele 
state, precum Italia, guvernele au activat aşa-numitele „task- 
force” împotriva dezinformării?. 

Aşa că se ajunge la o problemă foarte delicată, cea a 
„dreptului la opinie”, potrivit căruia toate opiniile contea- 
ză... Dar, oare, contează la fel de mult? Se pune problema 
obiectivităţii, a subiectivismului şi a nivelului de pregătire 
a consumatorului unei ştiri sau al unei informaţii. Cât de 
legitim este controlul care „violează” dreptul de exprimare 
a cuiva? Dreptul lui de a-i minţi pe alții? Dreptul lor de a 
se lăsa traşi pe sfoară, pe fondul unei emoţionalităţi necon- 
trolate? Criza are şi un substrat pedagogic, făcând trimitere 
la potenţialul critic al destinatarilor şi la puterea lor de a 
discerne. 


t Supraîncărcătura paralizantă de informaţii de pe Internet privitoa- 
re la „Coronavirus” a fost numită, de către „Organizaţia Mondială a 
Sănătăţii”, „infodemie”, adică circulație excesivă de informaţii dificil de 
controlat sau de verificat. Problema a devenit explozivă pe „Whatsapp” 
unde informaţiile false veneau de la persoane aparent de încredere, cu- 
noscute, aflate în lista de contacți. Antonio SPADARO, S. I., „Corona- 
check e Fake News”, în La Civiltà Cattolica, 171 (2020, II), p. 278. 

` Ibidem. 

De multă vreme comunitatea științifică s-a concentrat 
pe problema aceasta prin conferinţe şi reviste dedicate manie- 
rei ideale de a combate dezinformarea şi propaganda online. E 
de dorit să se diminueze propagarea şi proliferarea falselor ştiri 
şi să se limiteze efectele aşa-numitelor „bot” (prescurtare de 
la „robot”), adică a programelor care relansează conţinuturi. 
Este important să fie identificate şi limitate afirmaţiile false 
mai înainte de a deveni populare, iar cetățeanul de rând să 
aibă şansa verificării informaţiilor pe care le primeşte. 


3. Pandemia şi libertatea de cult 


Pandemia a făcut în aşa fel încât credincioşii nu au 
mai putut celebra sărbătoarea Paştilor în comunitățile de 
apartenenţă. Evreii, catolicii şi ortodocşii nu au putut săr- 
bători în mod normal Paștile. Principiul care a generat 
restricţiile a fost acela că distanțarea fizică previne, eficace, 
infectarea. După anul 1989, nu a mai existat în Europa o astfel 
de restrângere a libertăţii religioase şi a altor drepturi funda- 
mentale, care sunt coloana vertebrală a însăşi democraţiei. 

Au fost restrânse toate activităţile, cele comerciale, cul- 
turale, sportive, inclusiv adunările private, pentru a se limita 
la maximum contactul fizic dintre persoane, unicul remediu 
eficace în faţa răspândirii virusului. Modalităţile specifice 
celebrărilor liturgice (contact, vecinătate, cântare colectivă, 
gesturi de evlavie), care presupun interacțiunea, toate au pă- 
rut a fi incompatibile cu protocoalele de securitate impuse 
de state. S-a considerat că toate aceste realități liturgice nu 
sunt imune la mecanismele de transmitere şi de contagiere 
inter-umană. 

Dar, odată cu expansiunea virusului „SARS-CoV-2, 
rețeaua de socializare „Facebook? şi alte platforme digi- 
tale similare s-au transformat şi în spaţii liturgice. Aceasta 
nu înseamnă, însă, că pentru creştini ambientul digital va 
substitui cândva contextul fizic; oferta digitală doar creea- 

ză punți cu ambientul fizic, consolidând comunităţile locale 
existente. Digitalul este o oportunitate, care ne ajută să gân- 
dim şi să experimentăm într-o manieră diferită practicile 
tradiționale“. 

Măsurile actuale de „lockdown” sunt printre puţinele 
motive de limitare a libertăţii de religie, menţionate expli- 
cit în Convenţia Europeană a Drepturilor Omului, cu scopul 
garantării sănătăţii publice. Este important să constatăm că 
interzicerea adunărilor publice, inclusiv a celor religioase, 
nu poate fi înţeleasă ca discriminare religioasă sau chiar ca 
„persecuţie””. Comunitățile religioase şi diferitele comunități 
juridice s-au întrebat, în schimb, dacă măsurile de „lock- 
down” au fost proporţionate cu pericolul existent sau au fost 
exagerate. 

Ţinând cont de faptul că fiinţele umane au nevoie de 
contacte sociale, creştinii se pot întreba asupra legitimităţii 
măsurilor luate sub aspectul intensității lor şi a proporționării 
cu riscurile existente. Dar deciziile autorităţilor au fost luate 
în mare grabă, dată fiind situaţia de urgenţă şi rapiditatea pro- 
pagării virsului. Se pune, deci, întrebarea dacă măsurile sunt 
cele mai adecvate şi dacă sunt corect proporţionate. Trebuie 
privit şi la extrema opusă: desconsiderarea măsurilor sanitare 
ar fi un gest de iresponsabilitate. Important este ca măsurile de 
siguranţă să fie în simetrie cu graficul epidemiologic’. 

Aşa că se cuvine să ne adresăm şi întrebările: Cât de 
justificată este răzvrătirea unora contra măsurilor luate de 
autorităţile civile? Protestul împotriva închiderii bisericilor 
este determinat de o credinţă arzătoare sau de o religiozi- 
tate care are nevoie de purificare? Aceasta este întrebarea 
pe care o adresează preoţilor episcopul auxiliar de Roma, 


6 Nikolaas SINTOBIN S. I, „Celebrazioni digitali? Una domanda 
dall'esperienza”, în La Civiltà Cattolica, 171 (2020, II), p. 396. 

7 Antonio SPADARO S. I., „Pandemia e libertà di culto”, în La Civiltà 
Cattolica, 171 (2020, II), p. 363. 

8 Ibidem, p. 364. 

Mons. Labanori Daniele, într-o scrisoare pastorală din 19 
martie 2020. 

Criza a revelat mult şi adevăratul statut al familiei în 
societăţile noastre europene: supraviețuirea forțată în locuri 
foarte strâmte, concepute mai mult pentru a dormi decât 
pentru a petrece o întreagă zi, dezvăluie stările emoţionale 
ale familialilor şi puterea de a iubi a membrilor unei familii; 
dacă dragoste nu este, atunci spaţiul comun poate deveni un 
prizonierat insuportabil. Fiecare a putut descoperi că senti- 
mentele pozitive nu se nasc spontan din ființa noastră, cu 
aceeași intensitate şi continuu, ci este nevoie de contactul cu 
transcendenţa pentru a le hrăni şi a le garanta”. 


4. Virusul - o pedeapsă de la Dumnezeu? 


Există în spaţiul public multe false lecturi ale fenome- 
nului „Coronavirus', dar şi interpretări echilibrate. Viziunea 
despre Dumnezeu pe care ne-o propune Sfânta Scriptură 
este foarte complexă: există o mentalitate care vrea să derive 
totul - inclusiv răul - de la Dumnezeu, cauză primară a tutu- 
ror realităților pământeşti. Aceeași mentalitate pune în legă- 
tură orice criză cu un păcat comis anterior de un individ sau 
de o societate întreagă. Prorocul lezechiel corectează această 
viziune, subliniind că fiecare va suporta consecințele pro- 
priilor păcate. Chiar şi Mântuitorul Însuși contrazice logica 
religioasă de strictă dependenţă dintre păcat şi pedeapsă, în 
episodul „Turnului Siloamului” şi a orbului din naştere. 

În Vechiul Testament evenimentele erau interpretate 
în logica doctrinei retribuţiei: catastrofele naturale, războa- 
iele, nenorocirile erau atribuite voinţei pedepsitoare a lui 
Dumnezeu, așa că, poporul, fiecare familie în parte şi fie- 
care individ trebuia să descopere în propria viață motivele 
nenorocirii. Această manieră de interpretare a realității dă- 


Daniele LIBANORI, „La fede al tempo di Covid-19. Riflessioni ecclesiali 
e pastorali’, în La Civiltà Cattolica, 171 (2020, II), p. 173. 
1 Ibidem, p. 171. 

dea un sens adânc tuturor celor petrecute, identifica precise 
responsabilități, invita la acceptarea smerită a pedepsei puri- 
ficatoare, culminând cu întoarcerea la Dumnezeu”. 

În vremurile noastre, Apocalipsa ne aminteşte că Biseri- 
ca este chemată să nu se subjuge culturii dominante, care este 
vertebrată de multe frici, acuze, invitaţii la izolare şi respingere 
a semenului. Dacă lumea oferă o viziune despre viitor con- 
struită pe frică, Biserica, inspirându-se din Sfânta Scriptură, 
oferă o perspectivă diferită, dinamizată de certitudinea Veştii 
Bune şi a biruinţei Mântuitorului lisus Hristos asupra morții. 
Când totul pare întunecat, ucenicii lui Hristos sunt chemaţi să 
proclame marele adevăr că întunericul va fi biruit de lumină, 
că timpul durerii este limitat. 

Lumea trebuie chemată la convertire, dar nu printr-o 
judecată agresivă moralistică sau prin profeţii sumbre despre 
moarte şi nenorociri”. Cuvântul lui Dumnezeu trebuie să re- 
conforteze, să fie proclamat pentru a-i „construi” lăuntric pe 
oameni, pentru a-i fortifica şi a-i lumina, nu pentru a-i mal- 
trata, a-i îngrozi şi a-i oprima. Dumnezeu nu a permis, nu 
permite şi nu va permite niciodată păcatului, întunericului şi 
morţii să triumfe definitiv. Vremurile de durere sunt tranzito- 
rii şi pot fi folosite drept oportunităţi de înnoire interioară, de 
sfințire a vieţii, de reflecţie clarificatoare, pentru a detașa ceea 
ce este necesar de ceea ce este superfluu: „Vorbeşte oamenilor 
spre zidire, îndemn şi mângâiere!” (1 Corinteni 14, 3). 

Convertirea noastră perpetuă presupune şi eliberarea 
de imaginile false ale lui Dumnezeu, idolatre, care ni-L falsi- 
fică pe Dumnezeu, prezentându-L, bunăoară, ca pe o entita- 
te judiciară intolerantă, făcută după chipul nostru căzut. Se 
cuvine să stăm în rugăciune şi să Îl contemplăm pe Domnul 
Hristos Cel mort şi Înviat pentru întreaga lume. 


" În această pespectivă, toate încercările din cartea Exodului, înfrân- 
gerile şi distrugerea Ierusalimului erau înţelese drept exprimare con- 
cretă a dreptăţii lui Dumnezeu şi, ulterior, a milostivirii Lui. Ibidem, 
p. 167. 

"2 David M. Neuhaus S. I., „Il virus e una punizione di Dio?” în La 
Civiltà Cattolica, 171 (2020, II), p. 242. 

Concluzii 


Această cercetare se doreşte a fi o reflecţie echilibra- 
tă asupra marii provocări care a zguduit prezentul; ca ata- 
re, analizează, cu realism, câteva poziționări academice 
apărute în revista Civilizaţia Catolică, respingând teoriile 
extremiste de „totalitarism bio-mental”, încadrabile în sin- 
dromul conspiraţionist, dar invitând şi la echilibru în apli- 
carea restricțiilor, urmărindu-se permanent o simetrie în- 
tre măsurile de siguranță impuse de autorități şi graficul 
infectărilor. Măsurile pastorale propuse de autorii analizați 
sunt toate în consens cu prevederile organelor civile, urmă- 
rindu-se protecţia populaţiei şi reconfortarea interioară a 
credincioşilor. 

Situaţia contextuală ne face o invitaţie de a reflecta, 
într-o manieră critică, asupra modului în care este păstrată 
şi protejată sănătatea oamenilor, a omenirii întregi și a Pla- 
netei. Cu mult echilibru, nu ne vom lăsa confiscaţi nici de 
o viziune non-precaută şi indulgentă, tributară sindromului 
conspirației, care proclamă actuala situație drept o încropire 
a forțelor oculte, dar nici nu ne vom lăsa cuprinși de panică, 
întrucât frica fragilizează enorm sistemul imunitar. Călăuziți 
de îndrumările ecleziale, să găsim calea echilibrată pentru a 
ieşi din criză şi a privi optimist spre viitor. 

„SARCINA MISTICĂ” A TEOLOGIEI 
ORTODOXE ŞI RELIGIOZITATEA 
OMULUI ACTUAL 


t Benedict (VESA) BISTRIŢEANUL 


Se vorbeşte în contemporaneitate despre un anume 
timp specific pe care îl parcurgem, cu o vădită componen- 
tă profetică, în sensul de intens, plin de provocări şi, cu 
siguranţă, însoţit de mari prefaceri, schimbări de paradigmă 
şi generator de noi direcții. Totuşi, o astfel de panoramă nu 
se prezintă într-o totală noutate. Însă, caracterul mișcător 
al vieții, schimbările extrem de rapide și noutăţile tehnicii 
par să aducă cu ele o bulversare a omului și a capacităților 
sale, el însuși dobândind o identitate într-o continuă şi ra- 
dicală transformare şi schimbare. Ritmul accelerat al vieții 
pare să îl provoace pe omul zilelor noastre şi să îi producă o 
nesiguranţă în cea mai strânsă legătură cu viaţa, cu spaţiul 
social, într-un viitor deloc previzibil. 

Nici din punct de vedere religios lucrurile nu stau 
foarte diferit. Deşi religia se caracterizează printr-o continu- 
itate necesară şi o constanță securizantă pentru adepţii săi, 
totuși şi ea este supusă acestei curgeri accelerate a timpului, 
cu transformările lui rapide şi provocările pe care le presu- 
pune. Chiar dacă mesajul este același, modul de transmitere 
şi de comunicare aşază sub semnul analizei, al dezbaterii și al 
planificării viitorul existenţei sale. Cum va fi secolul nostru? 
Cum va arăta omul actual? Care va fi locul religiei în pei- 
sajul acestui veac? Sunt întrebări la care suntem chemaţi să 


41 


răspundem din dorinţa de a face o radiografie a vremurilor 
contemporane, în sensul de diagnoză, în vederea realizării şi 
a unei prognoze, care să includă elementul religios, ca parte 
integrantă şi esenţială a lumii de mâine. 

Cercetarea de față își doreşte să aducă câteva pârghii 
de înţelegere a locului pe care Biserica Ortodoxă prin teo- 
logia ei îl (mai) poate ocupa în peisajul pe care societatea 
(post)modernă! îl construieşte. Textul va fi construit în trei 
momente - mai întâi ne vom ocupa de sarcina teologiei, în 
general, în noua paradigmă actuală; în cea de-a doua parte, 
mai pe larg, ne vom ocupa de sarcina specifică a teologiei or- 
todoxe în mijlocul transformărilor contemporane; secțiunea 
a treia va avea un caracter conclusiv, în sensul de diagnoză şi 
prognoză pentru veacul nostru. 


»Sarcina” Teologiei 


Teologia este socotită printre disciplinele socio-umane, 
într-o relaţie de apropiere cu filozofia şi psihologia, având în 
centru studiul omului şi, în consecinţă, slujirea acestuia. Sta- 
tutul Teologiei în decursul timpului nu a fost unul uniform 
- de la o poziţie centrală, aproape hegemonic-exclusivistă 
(cel puţin în anumite spaţii culturale), la o diminuare trepta- 
tă a importanţei sale, până la, în vremurile noastre, punerea 
existenţei sale sub semnul întrebării. Prea aproape de filozo- 
fie, se poate transforma într-o „filozofie a religiei” sau, prea 
aproape de psihologie, ar putea deveni o „ştiinţă terapeutică” 
a „psiche”-ului uman (suflet), o şcoală de consiliere, fie ea şi 
pastorală. 

Pericolul subordonării Teologiei celorlalte ştiinţe uma- 
ne, sau chiar al dizolvării prin absorbţie, ar putea fi una 
dintre tezele pentru viitorul existenţei sale în noua paradig- 


! Existenţa şi eventuala periodizare a societății moderne, respectiv post- 
moderne, este foarte discutabilă între sociologi şi presupune coexistența 
mai multor opinii, care nu vor fi subiectul analizei noastre de faţă. 

mă socială. Acest lucru se poate întâmpla ca urmare a unui 
lung proces de imanentizare excesivă a domeniului său, din 
dorinţa de „aliniere” la trendul lumii, din dorinţa de a o face 
„vandabilă”, răspunzând unei tendinţe seculare a vremii, cu 
scopul de a o învălui într-o „mantie pragmatistă”, într-o po- 
sibilă colaborare sau chiar concurenţă cu celelalte domenii 
ale vieţii. Şi, totuși, în felul acesta se întâmplă o deposedare 
voită, agresivă şi nefirească, de ceea ce îi este specific - între- 
bările în jurul şi către transcendenţă. Pentru ca Teologia să 
îşi păstreze caracterul său specific, ea trebuie să își păstreze 
fidelitatea faţă de conţinut, fără vreun amestec necuviincios 
cu celelalte ştiinţe, dintr-o frică spontană în faţa unei posibile 
dispariţii sau ca rezultat al vreunui complex de inferioritate 
faţă de „vecinele” sale ştiinţe, mai în vogă şi mai de interes în 
zilele noastre. Teologia rămâne ceea ce este numai în relaţie 
de prietenie cu celelalte ştiinţe, pe modelul „together with”, 
faţă de „against the other”, oferindu-le acelora o perspectivă 
mai cuprinzătoare şi ea însăși dovedindu-şi interesul pentru 
viaţă, în toate sectoarele ei. Se prezintă, în felul acesta, în ro- 
lul său unificator, transdisciplinar şi sintetizator, oferind o 
viziune specifică, ofertantă şi necesară. 

Este drept şi că, precum coborârea Teologiei la ima- 
nent este destul de periculoasă, la fel şi atenţia sa excesivă 
şi exclusivă faţă de transcendent aduce cu sine complicaţii 
sau chiar distorsionări de cel puţin aceeaşi dimensiune. 
Dezinteresul 'Teologiei pentru viața concretă în favoarea 
unei orientări strict eshatologice o deposedează de caracte- 
rul experienţial cel mai specific şi o transformă într-o sumă 
de valori subordonate unei lumi, fie ea şi perfecte, dar care 
se află la o depărtare mare de aici și acum. lar această de- 
părtare, lecturată într-o cheie pragmatistă, face ca lumea 
de dincolo să fie de neînțeles, aproape ireală sau, cel puţin, 
lipsită de interes. În consecinţă, şi Teologia poate să devină 
o alegere pentru o anumită categorie socială, a celor care 
sunt destul de puţin ancoraţi în realitatea prezentă, sau un 

domeniu de meditaţie de nuanţă filosofică pentru gândito- 
rii de o anumită factură. 

În acest context, este de maximă importanţă să identi- 
ficăm care ar fi locul şi rolul Teologiei, care să o individuali- 
zeze şi să îi ofere „utilitate” în societatea de azi. Aş răspunde 
acestei provocări într-o succesiune de trei momente. Mai în- 
tâi, seriozitatea şi, de aici, necesitatea Teologiei vine din tipul 
de probleme pe care le identifică şi la care încearcă să aducă 
soluţii. Deşi are în vedere adevărul și legile vieţii, înţeleasă în 
toate aspectele sale, filosofice, sociale, psihologice, pedago- 
gice etc., ţinteşte şi spre realități care depășesc viaţa. Pentru 
ea, viaţa nu poate fi înțeleasă şi nici chiar trăită fără legătu- 
ra sa cu moartea și, mai ales, cu viața de după moarte. Din 
această pricină poate fi văzută ca o „ştiinţă curajoasă, care 
nu se teme de concurenţă și are buna îndrăznire de a trece 
dincolo de „zona de lucru” a oricărei alte științe. Caracterul 
profetic-eshatologic al teologiei este filonul său de bază, în 
lipsa căruia îşi pierde identitatea şi, în consecinţă, savoarea 
specifică. Pe această linie, Teologia studiază viața, moartea şi 
viaţa de după moarte în fața lui Dumnezeu, cu Dumnezeu, 
dar şi în fața omului și cu omul. Această triadă stă la baza 
identităţii omului şi socotesc că, în afara ei, imaginea omului 
este incompletă și nevrednică de ceea ce este el. „Definiţia” 
completă a omului este redatată doar ţinând cont de această 
componentă teologică. 

În al doilea rând, Teologia oferă o anumită lectură a 
realității, pe care o numim „duhovnicească”. Acest lucru pre- 
supune, pe de o parte, dobândirea unei sensibilităţi asimilate 
unui instrument prin care omul poate să „citească” lumea 
în esenţele ei, în sensurile cele mai adânci, în existenţa ei 
prezentă şi viitoare, iar pe de altă parte, în consecinţă, aceas- 
tă lectură să îl conducă înspre formarea unei viziuni holiste 
asupra realităţii. În literatura clasică există două personaje 
care par să descrie această lectură spirituală a lumii. Este 
vorba de Don Quijote de la Mancha, ca imagine a cavale- 

rescului occidental, şi Prințul Mișkin, reflex al misticismului 
răsăritean. Cel dintâi devine „apostolul prospețimilor” în- 
tr-o lume îmbătrânită de prea-plinul istoriei. Acesta, după 
ce ia contact cu viața, o convertește la visare. Răzvan Co- 
drescu afirmă: „Donquijotismul încearcă să dea soluţia unei 
crize, să reconexeze lumea la o etică eternă”. În schimb, 
Prințul Mişkin nu deformează realităţile, spre a le reforma 
pe planul idealului, cum face Don Quijote, ci stă în mijlo- 
cul lor neprihănit şi mirat, mângâindu-le cu înţelegere şi cu 
milă. Acelaşi Răzvan Codrescu, în articolul citat, afirmă că 
„nebunia lui Don Quijote în-cântă realităţile, în vreme ce 
nebunia lui Mişkin le des-cântă. Nebunia lui Don Quijote 
se exteriorizează halucinant, la scară enormă, pe când ne- 
bunia lui Mişkin tinde să-şi asume lăuntric şi smerit toate 
strâmbătăţile lumii, spre a le mântui prin mută rugăciune”. 
În cele două personaje cele două dimensiuni ale sensibilităţii 
duhovnicești - exterioară şi lăuntrică - sunt evidente: pe de 
o parte, în Don Quijote se întruchipează lucrarea de făuri- 
re, de reconstrucţie a unei viziuni şi a lumii, în sensul unui 
activism, atât istoric, cât şi metaistoric, tip al spiritualității 
apusene, iar pe de altă parte, în persoana Prințului Mişkin se 
întrupează spiritul contemplativ răsăritean, printr-o adânca- 
re lăuntrică, ce consolidează lumea din interior, cu încredere 
în perspectiva veşniciei. 

De la o lectură spirituală a realităţii se poate ajunge la o 
cultură spirituală, care aduce cu sine profunzime, prospeţime, 
panoramare, depășind instrumentarul material, „printr-o ilu- 
minare inspiratoare, rod al unei intuiții spirituale care presu- 


Unamuno nu se sfieşte să-l definească astfel: o întreagă metodă, o în- 
treagă epistemologie, o întreagă estetică, o întreagă logică, o întreagă 
etică, o întreagă religie mai ales; ceea ce va să zică o întreagă economie 
a eternului și a divinului, o întreagă speranţă în absurdul raţional. Vezi 
Răzvan CODRESCU, Doi nebuni exemplari, disponibil la https://razvan- 
codrescu.blogspot.ro/2008/02/don-quijote-i-prinul-mkin.html (accesat 
la data de 10.05.2020). 

3 Doi nebuni exemplari. 

pune congenialitatea cu Duhul cufundat în devenirea lumii”*. 
În felul acesta, cultura Duhului devine „mărturia biruinţei 
asupra fărâmiţării, atomizării, separării şi izolării”, dar şi 
restabileşte ierarhia celor spirituale în fața celor materiale, 
potrivit judecății pe care o face Hristos: „Căutaţi mai întâi 
Împărăţia lui Dumnezeu şi toate celelalte vi se vor adăuga 
vouă” (Matei 6, 33) sau „Marto, Marto, te îngrijeşti şi pentru 
multe te silești. Dar un lucru trebuie: căci Maria partea bună 
şi-a ales, care nu se va lua de la ea” (Luca 10, 41-42). 

În al treilea rând, sarcina Teologiei se descoperă în 
invitația pe care i-o face omului către experiență în forma 
sa duhovnicească. Calea lecturii realităţii, „metodologia” 
cunoașterii pe care o propune este experiența spirituală. 
Acest lucru presupune, dincolo de actul firesc discursiv-in- 
telectual, disciplina ascetică, ambele asistate de intervenţia 
directă a harului. Pe lângă consacratele principii „credo ut 
intelligam” şi „intelligo ut credam’, Teologia (post)modernă 
mai adaugă „credo ut experiar”, obiectul său de studiu fiind 
tocmai cunoașterea experienţială, ca asumare personală a 
unei viziuni duhovnicești. Pentru a argumenta această „sar- 
cină” a Teologiei, voi cita trei autori ai veacului trecut, tustrei 
sugerând sensul şi caracterul interpelativ al Teologiei, ca re- 
sursă importantă pentru o posibilă nouă configurare a trase- 
ului în vremurile actuale. Este vorba, mai întâi, de Vladimir 
Lossky, teolog din spaţiul răsăritean, care descrie însăşi Teo- 
logia în termenii experienţei: „Teologia nu este o dezvoltare 
teoretică a unor axiome şi idei, ci expresia şi formularea unei 
experienţe. Înainte de a fi o învățătură, vestea cea bună a Bi- 
sericii este un eveniment. Cunoaşterea acestui eveniment în- 
seamnă participarea la el, trăindu-l ca un mod de viaţă *. Cel 
de-al doilea, reprezentant al tradiţiei catolice de data aceasta, 


* Tomáš SPIDLIK, Marko Ivan RUPNIK, Teologia pastorală. Pornind de la 
frumuseţe, Bucureşti, Edit. Galaxia Gutenberg, 2007, p. 54. 

` Ibidem, p. 472. 

é Christos YANNARAS, Dogmatica experienţei ecleziale. Înnoirea teologiei 
ortodoxe contemporane, Sibiu, Edit. Deisis, 1999, p. 57. 

Giovanni Moioli, opune o teologie experiată celei dogmati- 
zante, afirmând: „Creștinismul nu este o teorie, ci o teo-lo- 
gie, adică exprimarea experienţei unei Prezențe, prin inter- 
mediul unui limbaj uman, capabilă de a da sens existenței. 
Este o experiență descrisă de a cunoaște realitatea, înțeleasă 
la modul cel mai complet, adecvat şi totalizant””. Cel de-al 
treilea autor citat este vestitul profesor român de mistică din 
spaţiul românesc interbelic, Nichifor Crainic. Acesta afirma: 
„Principiile dogmatice şi morale sintetizate în ea, departe de 
a rămâne noțiuni teoretice şi abstracte, apar personalizate, 
transformate în puteri actuale care creează un înalt moment 
sau o serie de momente de viață duhovnicească”*. 


Sarcina „mistică” a Teologiei ortodoxe 


Cel de-al doilea nivel al analizei de faţă se referă la 
sarcina şi mai specifică a Teologiei ortodoxe, care poate sta 
la baza configurării unei noi paradigme ofertante şi cores- 
punzătoare vremurilor actuale. În ultimele două decenii s-a 
reiterat de nenumărate ori acea exprimare axiomatică atri- 
buită lui Andre Malraux: „Secolul XXI va fi mistic, ori nu 
va fi deloc”, idee reluată și detaliată într-un volum semnat 
de Jean Vernette?, cu referire la fenomenul religios contem- 
poran şi la paradigma în care acesta ar putea exista. E drept 
că această „apreciere profetică” a fost nu de puţine ori mo- 
dificată, schimbându-i-se sensul fundamental: „Secolul XXI 
va fi religios sau nu va fi deloc”. Varianta originară indică 
un anumit drum, în vreme ce aceasta din urmă propune o 
altă variantă de lectură, foarte diferită de cea dintâi. Aceas- 
tă a doua exprimare condiționează existenţa acestui veac şi 
continuarea lui în istorie de păstrarea componentei sale re- 


7 Giovanni MolroLi, „Lesperienza cristiana, în Nuovo Dizzionario di 
Spiritualită, 1999, p. 536. 

8 Nichifor CRAINIC, Curs de Teologie Mistică, Bucureşti, 1943, p. 3. 

° Jean VERNETTE, Secolul XXI va fi mistic, ori nu va fi deloc, Bucureşti, 
Edit. Corint, 2003. 

ligioase. Religia nu este doar o realitate istorică, importantă 
pentru veacurile trecute şi în fața căreia ne manifestăm cu 
reverență recunoştinţa pentru ceea ce suntem şi pentru con- 
fortul social de care avem parte, ci se prezintă ca o constantă 
a condiției umane, fără de care aceasta nu ar exista. Aceas- 
tă viziune pare să exprime o pretenţie cu care mulți dintre 
teoreticienii şi ideologii veacului nu ar fi foarte de acord. Cel 
puţin nu în accepțiunea consacrată a termenului. Prin reli- 
gie înțelegem, în sens imediat, un sistem de valori comune, 
bazate pe un crez specific, care generează un comportament 
în consecință. Deposedată de originea sa revelată, religia de- 
vine un sistem de valori convenţionale, propuse spre dezba- 
tere, în sensul în care nu aprioric şi de la sine își manifestă 
vreun presupus caracter obiectiv şi universal, în ciuda unei 
istorii lungi. Religia este o realitate supusă schimbării, pe 
motiv că este creaţia omului. 

Se pare că există „o oboseală” a omului contemporan 
față de un set de credinţe/valori, propuse şi interpretate dog- 
matic şi înţelese în varianta deposedată de sensul lor inițial 
metafizic. Schimbarea de paradigmă este generată tocmai 
de această reacţie. Religia inspirată pare să se transforme 
treptat într-o religiozitate, de altfel caracteristică condiţiei 
umane, cu care omul contemporan se poate obişnui mai 
uşor şi mai repede. Religia se transformă şi se dizolvă în- 
tr-o spiritualitate liberă, care îşi are obârşia într-o formă de 
religiozitate, chiar şi exprimată dogmatic, însă fără să fie 
circumscrisă acesteia. Se identifică aici un soi de „alergie” 
la o exprimare dogmatică a religiozităţii, față de orice fel 
de organizare instituțională, în favoarea unei libertăţi de 
înțelegere a simțului religios şi la manifestarea acestuia în 
consecință. Această transformare a înţelegerii este adese- 
ori asociată unei viziuni „deschise, de nuanţă postmoder- 
nistă, universalist-progresistă, şi, într-un fel, „reparatorie, 
faţă de poziţia presus hegemonist-dogmatistă a instituţiei 
Bisericii de-a lungul unor perioade specifice în istorie şi 

într-o anumită geografie. Această a doua exprimare pare 
să se pronunţe, paradoxal, în acelaşi fel, dogmatizant şi de- 
finitiv în vremea noastră, fără să dea o alternativă. Seco- 
lul nostru va fi religios, adică va fi consecvent unei religii, 
sau, altminteri, va pieri. Însă această interpretare stă într-o 
parţială contradicţie cu sensul originar al „profeţiei, dar 
rămâne totuşi importantă. 

Secolul nostru, ar aprecia, după unii, Malraux, conti- 
nuă să existe în format religios, însă, mai ales, în componenta 
sa spirituală, mistică chiar, dincolo de echivocul termenului. 
Spiritualul pare să fie componenta religiei mult mai „uşoară”, 
eliberată din chingile dogmei, ale instituționalismului, şi lec- 
turată într-o cheie inclusivistă, ușor ecumenistă, de relativă 
şi aparentă acceptare, contextuală, dar şi sincretist-globa- 
lizantă, și, mai ales, accesibilă celor care şi-o doresc, indi- 
ferent de statutul lor social sau formarea lor culturală. Spi- 
ritualitatea sau mistica poate să fie confesională, dar, la fel 
de bine, poate să fie şi aconfesională, dincolo de granițele 
comunităților de credință, pe motiv că reflectă şi propune 
experienţa, ca şi constantă a vieții social-religioase. Așadar, 
paradigma religiozității secolului XXI pare să fie legată de o 
practică în variantă personală, neinstituționalizată, adogma- 
tică, ce, prin libertatea pe care o arată, pare să fie atractivă şi 
ofertantă în fața căutărilor Absolutului, ca răspuns la între- 
bările condiției umane. 

Această aserțiune pare să indice un eveniment religios 
cu valoare de referință, cu posibilitatea de a indica o nouă 
paradigmă, condiționând chiar şi viața însăşi. Deşi nu re- 
flectă în mod imediat o viziune dinăuntru a Bisericii vizavi 
de viitorul religios al lumii, poate, însă, să conţină indicii im- 
portante, din afară, pentru o schimbare pe dinăuntru. 

Rămânem la acest „cuvânt proorocesc” neeclezial, 
care asociază „existenţa religioasă” cu o căutare a misticului. 
Dincolo de diferenţa evidentă la nivel de sens și semnificaţie, 
această exprimare indică, în primul rând, componenta de 


49 


bază a „ofertei creştine”, în general, şi a celei ortodoxe, în 
mod special. Mistica este miezul Evangheliei, ca experienţă, 
scopul final al vieții omului şi dezideratul dintotdeauna al 
celor plăcuţi lui Dumnezeu. Orice deposedare a kerygmei 
evanghelice de componenta sa mistică înseamnă simpli- 
ficare-schilodire, diluare, de tipul promovării unui mo- 
ralism cu valoare socială, pe de-o parte, sau ideologizare, 
instituționalizare, dogmatizare excesivă, pe de altă parte. 
Puterea „seductivă” a mesajului evangheliei constă tocmai în 
această „ofertă” a experienţei mistice, directe cu Dumnezeu, 
în mijlocul şi împreună cu lumea și față în faţă unii cu alții. 
Mistica pe care o propune Biserica nu este una „liberă” de 
religie, pentru că, în viziunea Bisericii, mistica însăşi este ex- 
presia practică a dogmaticii ca descoperire a lui Dumnezeu, 
exprimată într-un conţinut obiectiv şi, totodată, forma de 
manifestare a Tradiţiei ecleziale, într-o succesiune duhovni- 
cească neîntreruptă. Mistica „validează” dogmatica, iar dog- 
matica „securizează” mistica. Acest lucru îl exprimă limpede 
teologul Vladimir Lossky: „Departe de a fi opuse, Teologia 
şi Mistica se sprijină şi se întregesc una pe alta. Una este cu 
neputinţă fără cealaltă: dacă trăirea mistică este o punere în 
valoare personală a conţinutului credinţei comune, teologia 
este o expresie, spre folosinţa tuturor a ceea ce poate fi în- 
cercat de fiecare. În afara adevărului păstrat de către Biseri- 
că în totalitatea ei, experiența personală ar fi lipsită de orice 
siguranţă, de orice obiectivitate; ar fi un amestec de adevăr 
şi minciună, de realitate și iluzie, în sfârşit, ar fi misticism în 
înțelesul peiorativ al cuvântului. Pe de altă parte, învățătura 
Bisericii nu ar avea nicio înrâurire asupra sufletelor, dacă nu 
ar exprima o trăire oarecum lăuntrică a adevărului dat într-o 
măsură diferită fiecărui credincios. Aşadar, nu există Mistică 
creştină fără Teologie, dar mai ales, nu există Teologie fără 
Mistic’. 


1 Vladimir Lossky, Teologia Mistică a Bisericii de Răsărit, Bucureşti, Edit. 
Anastasia, 1993, p. 36-37. 

În cazul nostru, mistica nu poate fi decât eclezială, 
descriind însăşi viața Bisericii, dogmatică, în variantă con- 
fesională, pe linia potrivit căreia ortodoxia generează o or- 
topraxie specifică şi ascetică, necesitând disponibilitatea 
omului către Dumnezeu în deplină libertate. Părinţii Bise- 
ricii, apărând ortodoxia, au apărat orthopraxia - definită ca 
posibilitate a îndumnezeirii (sub diversele sale exprimări — 
cunoaştere, simţire, vedere, contemplare). Întrebarea de că- 
pătâi şi, de fapt, unica întrebare era aceasta - „poate omul 
să-L vadă/cunoască, simtă pe Dumnezeu? O învățătură 
dreaptă aduce cu sine o viețuire dreaptă, iar când vine vorba 
de viață, nimeni nu îşi poate permite să o ia în glumă, cu 
indulgență sau neatent!!. 

Preocuparea pentru mistică socotim că poate să ne 
conducă la variante fidele de manifestare a teologiei ortodo- 
xe în vremurile actuale şi poate să-l ajute pe omul contempo- 
ran să facă alegeri pe linia evangheliei creştine. De aici se pot 
genera şi „programe pastorale” consistente, fidele specificu- 
lui ortodox al credinţei, care să suscite interes şi să readucă 
gustul pentru o viață religioasă asumată responsabil, trăită 
holist şi mărturisită cu bună îndrăzneală. 


" Cuviosul Sofronie Saharov evidenţiază cele trei elemente ca şi condiţii 
obligatorii pentru un creştinism autentic. Mai întâi, conștiința dogmatică, 
ce înseamnă veşnicie şi adevăr. Dumnezeu, „Eu sunt Cel ce sunt, este 
fiinţa care există ca treime de persoane. Principiul personal în ființa dum- 
nezeiască este miezul său ontologic şi însăşi viața dumnezeiască, descope- 
rită şi împărtăşită omului. Adevărul Personal se face cunoscut omului pe 
linia aceluiaşi principiu personal sădit în noi, şi aceasta este lucrarea Bise- 
ricii. Regăsim aici cel de-al doilea principiu obligatoriu, caracterul eclezi- 
al, ca şi garant al Adevărului. Acest „principiu liber” poate fi asumat, fără 
vreo silnicie din afară, în măsura participării noastre libere, cu caracter 
ascetic, la inițiativa lui Dumnezeu. În felul acesta, deşi lucrarea dragostei 
este a lui Dumnezeu, ea nu atârnă doar de Dumnezeu Cel Care dă, ci şi de 
omul care primeşte. Şi identificăm aici caracterul ascetic al creştinismului, 
ca a treia condiţie obligatorie. A se vedea „Scrisoarea 28 către David 
Balfour”, în Nevoinţa cunoașterii lui Dumnezeu: scrisori de la Athos (către 
D. Balfour), Alba Iulia, Edit. Reîntregirea, 2013, p. 261. 

Concluzii - diagnoză şi prognoză 


În ultima parte a acestui eseu-analiză vom încerca 
să realizăm o privire-diagnoză în spaţiul teologiei ortodo- 
xe în contextul noilor schimbări şi al eventualei redefiniri 
a „omului actual”. Dacă este să acceptăm că ne aflăm într-o 
epocă postmodernă, primul lucru pe care îl putem observa 
este dificultatea de a defini tradiţia în termeni mulțumitori, 
în felul acesta asigurându-i continuitatea. Vremurile noastre 
sunt numite frecvent ca „post-tradiţie, contestând în felul 
acesta validitatea unui conţinut obiectiv aprioric, ca parte 
integrantă dintr-un posibil itinerariu al omului contempo- 
ran. Reacţia de tipul refuz este generată de încrederea mare 
în superioritatea timpului prezent față de trecut, mai ales din 
perspectiva dezvoltării fără precedent a ştiinţei şi a tehni- 
cii. Această supremație îi şi dă omului postmodern o iden- 
titate specifică, o îndrăzneală şi „un drept” de a zdruncina 
credinţele vechi. 

Aceeași reacție este întărită, retroactiv vorbind, şi 
de o tendință hegemonistă a unei pseudo-tradiţii de tip 
convențional, împlântată în curgerea vremii, stând față în 
faţă cu dorinţa de libertate a omului. Accentul de pe tradiţie, 
lecturată ca sistem închis, ca set de norme prestabilite, ma- 
nifestată în diverse momente ale istoriei abuziv şi strivitor, 
se mută pe rolul individului, ca actor direct într-un context 
social anume, care i se propune, pe care este liber să îl con- 
struiască. În acest cadru nou, tradiţia se cere a fi redefinită 
în elementele sale esenţiale, purificată de litera sa moartă şi 
deschisă către puterea ei regeneratoare. Experienţa este de 
acum cea care va avea rolul de a valida tradiţia și de a selecta 
din ea ceea ce poate fi util de ceea ce este superfluu sau chiar 
nociv. 

Pericolul care se întrevede, însă, aici este precaritatea, 
şubrezimea sau chiar lipsa unui punct sau sistem de referință. 

Binele comun, responsabilitatea şi disciplina comunitară, cu 
rădăcini în experiența predecesorilor, nu par să mai conteze 
foarte mult în faţa binelui individual, a libertăţii de mani- 
festare şi a drepturilor personale, asociate complet timpu- 
lui prezent. Posibila supremație a majorităţii şi a tradiţiei, 
în consecinţă, pare să fie contestată sau chiar răsturnată de 
primatul interesului individual şi de experienţa directă, în 
felul acesta schimbându-se ierarhia, dar nu şi pericolul unei 
posibile hegemonii a individului, a minorității, față de ma- 
joritate. 

În acest context, teologia pare să aibă un rol important. 
Ea este „gramatica” ce transformă disjuncţiile în conjuncţii, 
este zona sintezelor, pentru că are legătură cu viața, cu 
situaţiile ei contradictorii luate împreună, dar este şi ştiinţa 
ultimă, singura capabilă să îl definească pe om şi lumea în 
valoarea lor finală. De aceea, şi de data aceasta, are şansa 
să refacă legătura firească dintre tradiţie şi viaţa personală, 
redând tradiţiei tocmai caracterul său experienţial, ca ofertă 
de viaţă, de înţelepciune, de continuitate, de stabilitate, de 
siguranță. Dar ceea ce îi oferă caracter peren este compo- 
nenta sa mistică, prin care ţinteşte sus şi are în vedere ches- 
tiuni finale şi alegeri definitive. 

De aceea, orice prospectivă a Teologiei socotim că ar 
trebui făcută ţinând cont de componenta sa mistică, care-l 
aşază pe om în faţa lui Dumnezeu şi a realității veşnice. Până 
acolo, Teologia s-ar putea foarte bine suprapune parțial sau 
chiar complet cu una sau alta dintre ştiinţe, însă ceea ce îi 
oferă locul său şi primatul între celelalte este tocmai intere- 
sul pentru transcendenţă ca ofertă de întâlnire a omului cu 
Dumnezeu, cu sine şi cu lumea întreagă. 

Interesul pentru o experienţă a întâlnirii cu divinita- 
tea se întrevede în diversele sale forme religioase şi exprimă 
o nevoie de bază a experienţei umane. Omul simte dorința 
unei apropieri de un Inefabil transformator şi inexplicabil. 
Acest eveniment are o dublă semnificație - de factură reli- 

gioasă, dar şi de natură psihologică, ambele trăite cu inten- 
sitate. Din punct de vedere religios, întâlnirea mistică este 
descrisă drept bucurie, dulceaţă, lumină sau pace, o stare de 
„efervescenţă interioară”, care aduce cu sine o modificare a 
certitudinilor existente: „Dumnezeu chiar există!”. Această 
experiență aduce cu sine o acceptare a adevărului de credință 
în detaliu, care de acum devine personal şi se extinde chiar 
şi la nivel social. În același timp, generează un lifestyle în 
consecinţă, un itinerariu ascetic într-o terminologie speci- 
fică. Din punct de vedere psihologic, acest tip de experienţe 
aduce cu sine o încărcătură emoţională pe măsură, o ple- 
nitudine existenţială cu deschidere spre transcendent, spre 
„un dincolo”. Momentele culminante pot să determine în- 
tregul curs al vieții, marcând definitiv existența personală. 
Valoarea unei astfel de experienţe rezidă şi din faptul că iese 
din spaţiul utilitarismului zilnic, face drumul de la „mij- 
loc” la „scop, dobândind valoare capitală, vitală. Concluzia 
este — viaţa merită să fie trăită. În al treilea rând, deschide 
drumul către o altă viziune asupra vieții, marcată de uimire, 
mulțumire şi admiraţie, de vreme ce nu implică niciun merit 
personal, ci se primeşte ca un dar. Iar în al patrulea rând, are 
un efect terapeutic, ce aduce cu sine o diminuare a fricilor, 
a inhibiţiilor, a controlului de sine, inaugurând o stare de 
continuă empatie”. 

Abraham Maslow aşază continuitatea unei religii 
tocmai pe acceptarea şi oferta unei experienţe mistice re- 
ale şi personale, pe care cineva o poate şi comunica, fie şi 


2 Abraham Maslow enumeră patru forme de euforie pământească: spor- 
tivul acceptă recordul său ca pe un dar acordat, indiferent cât de multe 
au fost antrenamentele sale; poetul este beneficiarul unei inspiraţii gra- 
tuite; îndrăgostitul se umple de energie de dragul celeilalte persoane; 
misticul se simte nevrednic de iluminările de care beneficiază. Pentru 
detalii, a se vedea Teofil TIA, „Vederea lui Dumnezeu în ortodoxie şi 
întâlnirea cu Dumnezeu în comunităţile eteroortodoxe. Concept car- 
dinal pilot al experienţei mistice, epicentru al vieţii duhovniceşti”, în 
Pedagogia Pastorală, Cluj-Napoca, Edit. Renaşterea, 2012, p. 5-6. 

parţial, celorlalţi. În alte condiţii, religiile se vor autodis- 
truge, neglijând componenta lor reală - capacitatea de a le 
oferi credincioșilor/adepţilor un contact direct cu divinita- 
tea. În schimb, acele religii care vor activa posibilitatea unei 
experienţe interioare spontane se vor acorda cu aşteptările şi 
nevoile omului modern vizavi de religie”. 

O astfel de viziune generează şi o cultură specifică, o 
„cultură duhovnicească” sau chiar „o cultură mistică, cu o 
metodologie proprie şi instrumente specifice. Această cultu- 
ră are în vedere şi o spiritualizare a culturii. Părintele Rafail 
Noica este cel care a propus în spiritualitatea contempora- 
nă conceptul de „cultură a Duhului”, față în față cu cultu- 
ra, împreună, dar şi dincolo de aceasta, prin principiul „tot 
ceea ce cultivăm se numeşte cultură”. Această cultură du- 
hovnicească poate să aibă şi efecte imediate asupra culturii 
profane, secularizate şi secularizante, în sensul unei lecturi 
spirituale a realităţii şi o anumită spiritualizare a culturii. 
Cultura duhovnicească nu doreşte să dea buzna peste cul- 
tura profană, să îşi manifeste anumite tendinţe hegemoni- 
ce, însă, în același timp, îşi oferă resursele, metodologia şi 
instrumentele sale în vederea realizării unei înţelegeri ho- 
liste asupra realităţii. „Metodologia” culturii Duhului aduce 
profunzime, prospeţime, panoramare, depăşind instrumen- 
tarul material, „prin congenialitatea cu Duhul cufundat în 
devenirea lumii”"?. În felul acesta cultura Duhului devine 
„mărturia biruinţei asupra fărâmițării, atomizării, separării 
şi izolării”!>. 

Pledoaria pe care am încercat să o fac în acest text stă 
în legătură cu o nouă posibilă viziune asupra teologiei în 
vremurile actuale pornind de la resursele şi metodologia sa 
specifică. Secolul XXI este religios, așa îl înțelegem dintr-o 
simplă observare a realității înconjurătoare, însă este, de ase- 


15 Cf. Teofil TIA, „Vederea lui Dumnezeu în ortodoxie..., p. 7. 
14 Tomáš SPIDLIK, Marko Ivan RUPNIK, Teologia pastorală..., p. 54. 
'5 Ibidem, p. 472. 

menea, limpede că într-o nouă paradigmă. Interesul pentru 
instituţie şi formele sale specifice de manifestare a scăzut, 
mutându-se accentul pe nevoia de experiență personală şi 
directă cu divinitatea. Această schimbare așază ortodoxia 
într-o lumină favorabilă, vădind-o în „oferta” experienţei 
mistice pe care o propune. 

Concluzionând, afirmăm că în acest text am abordat, 
într-un prim moment, sarcina generală a teologiei, urmat de 
o a doua secţiune dedicată sarcinii specifice mistice a teolo- 
giei ortodoxe, care socotesc că îi poate asigura și continui- 
tatea. Vederea/simţirea sau cunoașterea lui Dumnezeu, care 
constituie experiența mistică, reprezintă epicentrul vieții 
religioase. În acest cadru am şi lecturat aserţiunea „secolul 
XXI va fi mistic, ori nu va fi deloc”, aspect abordat în ultima 
parte a cercetării. 

ETHOSUL MISIONAR AL BISERICII 
ORTODOXE ÎN LUMEA DE MÂINE" 


Viorel IONIȚĂ 


1. Părinte profesor, în teologia ortodoxă se insistă pe 
dimensiunea eshatologică a vieţii Bisericii Ortodoxe; 
credeţi că este oportun să vorbim despre viitorul Biseri- 
cii noastre? 


Răspuns: Pe parcursul secolului al XX-lea, teologia 
ortodoxă a pus, într-adevăr, accentul pe dimensiunea esha- 
tologică a vieții creştine pentru a scoate în evidenţă faptul 
că Împărăţia lui Dumnezeu se manifestă şi se deschide ca 
pregustare omului credincios, prin împărtăşirea cu Sfântul 
Trup şi Sfântul Sânge ale lui Hristos, aici şi acum. Această 
accentuare teologică era o reacţie la insistența unor tradiţii 
creştine occidentale de a reduce rolul credinţei creştine 
doar la o dimensiune etică, la o concentrare exclusivă asu- 
pra vieții pământeşti a creştinului. Când unul dintre tâlharii 
răstigniți alături de lisus Hristos s-a adresat Mântuitorului 
cu rugămintea: „Pomeneşte-mă, Doamne, când vei veni în 
Împărăţia Ta!” Domnul i-a răspuns: „Adevărat grăiesc ţie, 
astăzi vei fi cu Mine în rai” (Luca 23, 42-43). Acest astăzi îl 
trăieşte Biserica în calitate de Trup tainic al lui Hristos, „Cel 
Ce Se sfărâmă şi nu Se desparte, Cel Ce Se mănâncă puru- 
rea şi niciodată nu Se sfârşeşte, ci pe cei ce se împărtăşesc îi 

sfințeşte” (Dumnezeiasca Liturghie a Sfântului loan Gură de 
Aur). În acest sens Biserica Ortodoxă, sau mai precis Biseri- 
ca cea Una a lui Hristos, nu trăiește nostalgic într-un trecut 
îndepărtat şi nici nu se retrage din prezent spre un viitor in- 
cert, ci prin jertfa euharistică trăieşte mereu într-un prezent 
care nu are sfârşit, căci Împărăţia lui Dumnezeu nu are nici 
trecut şi nici viitor, ci numai un prezent veşnic. Biserica cea 
Una a lui lisus Hristos se manifestă însă în istorie, respec- 
tiv în planul lumii create, ca Biserică locală în comuniune, 
prin împărtăşirea cu Acelaşi Hristos, cu toate celelalte Bise- 
rici locale. Pentru a putea să desfășoare menirea sa în lume, 
Biserica locală se adaptează la condiţiile lumii, după cuvân- 
tul Sfântului Apostol Pavel: „Cu cei slabi m-am făcut slab, ca 
pe cei slabi să-i dobândesc; tuturor toate m-am făcut, ca, în 
orice chip, să mântuiesc pe unii” (1 Corinteni 9, 22). Sensul 
eshatologic subliniat în teologia ortodoxă este tocmai dina- 
mica dintre timpul lumii şi veşnicia Împărăției lui Dumne- 
zeu, căci noi oamenii ne naştem şi viețuim în timpul lumii şi 
în acest cadru ne pregătim, sprijiniți de harul lui Dumnezeu, 
să avansăm spre Împărăţia pentru care am fost creați, adică 
să trecem în timpul Împărăției lui Dumnezeu. 

Deci, pentru a putea împlini lucrarea sa în mijlocul 
lumii, Biserica locală lucrează în timp, botează pe cei nou 
născuţi la o anumită vârstă, organizează instrucția tutu- 
ror după măsura timpului, vorbindu-le la început ca unor 
„oameni lumeşti” şi hrănindu-i la început cu lapte şi doar 
mai târziu cu hrană tare, pentru a-i ajuta să devină „oameni 
duhovnicești” (I Corinteni 3, 1-2). În acest sens, Biserica 
lui Hristos lucrează în timp şi cu timpul pentru a-l depăşi şi 
astfel putem vorbi despre viitor în viaţa sau, mai precis, în 
activitatea Bisericii. Vorbind însă despre viitorul Bisericii în 
planul creaţiei, putem spune că la nivelul acestuia Biserica 
trebuie să planifice lucrarea sa de formare a viitorilor sluji- 
tori ai Bisericii, de drămuire a mijloacelor de care are nevo- 
ie, de planificare a ajutorării spirituale şi materiale a tuturor 

fiilor şi fiicelor sale. Vorbim, deci, despre viitorul Bisericii 
în planul lumii create, dar nu ca despre un „plan de dezvol- 
tare, cum fac oamenii cu instituţiile lumești, ci ca despre o 
pregătire pentru intrarea în prezentul veşnic al Împărăției lui 
Dumnezeu, ca despre un antrenament pentru atingerea sco- 
pului pe care îl urmărim şi care este desăvârşirea în Hristos. 
Viitorul Bisericii în planul lumii depinde întru totul de ha- 
rul lui Dumnezeu, care conduce Biserica Sa prin orice vijelie 
spre limanul paşnic al Împărăției. Noi, slujitorii Bisericii, lu- 
crăm cu timp şi fără timp pentru viitorul Bisericii noastre în 
planul lumii, conştienţi fiind că Dumnezeu poartă totdeau- 
na grijă de Biserica Sa dincolo de nevrednicia noastră şi că 
viitorul acesta este doar intermediar între timpul creaţiei şi 
veşnicia Împărăției lui Dumnezeu. 


2. În mediul public persistă, încă, obiecţia conform că- 
reia Biserica este preocupată mai mult de prezentul şi 
nu de viitorul generaţiei tinere. Cum apreciați această 
acuzație? 


Răspuns: Critica la adresa Bisericii sau mai precis 
la adresa Bisericii Ortodoxe Române, pentru a lua un caz 
concret, a fost şi este de cele mai multe ori, dacă nu chiar 
totdeauna, „în necunoştinţă de cauză”. Nu numai oame- 
nii necredincioşi, ci, uneori, chiar cei care se consideră 
credincioşi, critică Biserica în dimensiunea ei pur omeneas- 
că, sau mai precis pretind ca Biserica să îndeplinească lu- 
crări care nu sunt de competenţa sa. Cu alte cuvinte, Biserica 
este criticată, adesea, nu în conformitate cu menirea ei, ci ca 
oricare altă instituţie pământească, fiind judecată după un 
grafic al lumii în care ființa ei teandrică nu se poate încadra. 
Pe de altă parte, critica la adresa Bisericii este îndreptată de 
cele mai multe ori direct spre conducerea Bisericii, în spe- 
cial spre ierarhi, care sunt făcuţi responsabili de tot ceea ce 
Biserica a făcut greşit sau a greşit pentru că nu a făcut ceea 

ce, potrivit acelei critici, ar fi trebuit să facă. Dar Biserica nu 
este doar ierarhia, ci clericii şi mirenii împreună formează 
Trupul lui Hristos, nici clericii fără mireni precum nici mi- 
renii fără clerici. Critica la adresa Bisericii trebuie să aibă în 
vedere că, în calitatea ei de Trup tainic al lui Hristos, care 
este Capul ei, Biserica nu poate greşi, iar dacă unii dintre 
slujitorii ei greşesc, greşelile acestea nu pot fi puse pe seama 
Bisericii. Pe de altă parte, luând act de critica la adresa lor, 
slujitorii Bisericii, ca şi toți mirenii care se identifică cu Bi- 
serica, ar trebui mai întâi să îşi pună întrebarea în ce măsură 
acea critică este justă sau nu, iar dacă este justă să fie luată de 
fiecare drept prilej de îndreptare. 

Revenind la întrebarea privind acuzaţia la adresa Bi- 
sericii că s-ar ocupa mai mult de prezentul decât de viitorul 
generaţiei tinere, pentru un posibil răspuns se impun mai 
întâi câteva precizări. Dacă Biserica se ocupă de prezentul 
tinerei generații conform chemării sale, atunci înseamnă că 
Biserica se străduieşte să-i aducă pe tineri în prezent la Hris- 
tos şi această pregătire implică cele mai mari deschideri spre 
viitor. Însă ceea ce nu poate face Biserica, în raport cu tensiu- 
nea dintre prezentul şi viitorul tineretului, este adesea foarte 
concret şi anume Biserica nu poate oferi tuturor tinerilor un 
loc de muncă din care aceștia să îşi poată asigura existența 
lor materială, pentru ei şi pentru cei care vor depinde de ei. 
Această realitate am simţit-o acut în practica multora dintre 
parohiile noastre ortodoxe române din diaspora, când unii 
tineri s-au adresat preoţilor cu întrebarea dacă îi pot ajuta 
să-şi găsească un loc de muncă. Mulţi dintre preoții noștri 
din diaspora au reușit adeseori să ajute pe unii tineri români 
spre găsirea unei soluţii a situaţiei lor. Pe de altă parte, paro- 
hiile ortodoxe române din diaspora au fost dintotdeauna şi 
au rămas cele mai importante locuri de întâlnire şi de aju- 
torare a românilor din diaspora, iar Biserica Ortodoxă Ro- 
mână a investit în ultimele decenii multe eforturi şi chiar 
mijloace materiale pentru ajutorarea tinerilor care constituie 

majoritatea membrilor parohiilor noastre din diaspora. So- 
cietatea umană de astăzi este într-o schimbare permanentă, 
uneori foarte rapidă, prin care valorile identității unui tâ- 
năr român ortodox sunt puse mereu şi mereu în faţa unor 
tot mai grele provocări. De asemenea, dificultăţile cu care 
se confruntă un tânăr în diaspora sunt mult mai mari decât 
cele din ţară, pentru că în străinătate societatea în care tră- 
iesc, sau la care se străduiesc să se adapteze tinerii români, se 
orientează după alte coordonate decât societatea româneas- 
că, mai ales cu privire la cele duhovniceşti. De aceea una din 
grijile Bisericii noastre față de tineret, mai ales în diaspora, 
este de a îi înarma să își poată păstra identitatea de români 
ortodocşi într-o societate ne-românească şi ne-ortodoxă. În 
fond chiar şi în România, tinerii se confruntă tot mai mult 
cu tot felul de provocări, care pun la încercare identitatea 
lor creştin-ortodoxă şi astfel ei trebuie să fie înarmaţi ca să 
facă față acestor provocări. Deci, preocuparea Bisericii față 
de tineret în prezent este una din cele mai importante pre- 
gătiri a lor pentru viitor, atât pentru viitorul lor în ordinea 
creaţiei, cât şi pentru pregătirea lor de a putea intra în timpul 
Împărăției lui Dumnezeu. 


3. Aţi studiat mult timp în străinătate şi cea mai parte a 
vieții ați petrecut-o acolo. Cum se simte un teolog şi un 
preot ortodox român în alt mediu decât cel ortodox? 


Răspuns: Identitatea mea de teolog şi de preot ortodox 
român a fost pusă la încercare aici în Occident pe diferite 
planuri. Primul plan a fost cel al cercurilor universitare de 
teologi fie catolici, fie protestanți, în cadrul cărora am fost 
frapat cu ani în urmă de puţinele şi inexactele cunoştinţe 
ale teologilor occidentali despre viaţa religioasă şi teologia 
Bisericii Ortodoxe. Cu puţine decenii în urmă, dacă un teo- 
log occidental catolic sau protestant, mai ales din mediul 
germanofon, ar fi dorit să se informeze despre unele realități 

ortodoxe ar fi făcut apel în exclusivitate la specialiştii lor oc- 
cidentali, care au publicat lucrări despre Biserica Ortodoxă, 
şi pe baza acelor informaţii unori inexacte, sau tendenţios 
interpretate, corectau pe ortodocşii care ar fi încercat să pre- 
zinte credinţa lor nemijlocit. O altă experiență negativă pe 
care am întâlnit-o a fost aceea că unele clișee despre Biserica 
Rusă, sau despre Biserica Greacă, erau aplicate oricărei alte 
Biserici Ortodoxe locale. Dacă afirmam că sunt ortodox ro- 
mân întrebarea era dacă sunt rus sau grec. Aceste afirmaţii se 
referă la o situaţie care în ultimii ani s-a schimbat, prin fap- 
tul că în Occident au ajuns să activeze o serie de mari teologi 
ortodocşi, mai ales ruși în exil, care au devenit prin opera 
lor nume de referinţă şi au atras interesul multor occidentali 
faţă de teologia şi mai ales faţă de spiritualitatea ortodoxă. A 
doua fază a unei noi receptări a Bisericii Ortodoxe în Occi- 
dent a fost marcată de publicarea unor lucrări reprezentative 
ale teologiei ortodoxe, de cele mai multe ori fiind vorba de 
traduceri din limbile greacă, rusă sau sârbă şi mai târziu din 
română. A treia şi ultima fază a constat în înființarea de cate- 
dre sau chiar de Institute Teologice Ortodoxe în Occident, la 
care au fost recrutați teologi ortodocși. Astfel, cel puţin la ni- 
vel universitar, teologia ortodoxă s-a impus în Occident prin 
ceea ce s-a numit „prezentarea de sine” şi nu prin mijlocirea 
unor specialiști occidentali. Teologia ortodoxă a ajuns ast- 
fel să influenţeze multe aspecte ale teologiei occidentale. În 
acest sens se cuvine să amintim un singur exemplu şi anume 
cel al profesorului protestant Jürgen Moltmann de la Tübin- 
gen, care după ce se făcuse cunoscut în întreaga lume cu lu- 
crarea sa despre Teologia speranței, a ajuns la sfârşitul anilor 
'70 din secolul trecut să îl întâlnească pe părintele profesor 
Dumitru Stăniloae. Moltmann a fost atât de impresionat de 
gândirea teologului român încât a aprofundat teologia Sfin- 
tei Treimi, care era absentă în opera sa anterioară. În calitate 
de interpret am fost martorul acelei întâlniri şi după ce teo- 
logul german l-a cunoscut mai bine pe părintele Stăniloae 

a afirmat în mai multe rânduri, chiar față de discipolii săi, 
că cei mai mari teologi creştini ai secolului al XX-lea au fost 
Karl Barth pentru teologia protestantă, Karl Rahner pentru 
teologia romano-catolică şi Dumitru Stăniloae pentru teolo- 
gia ortodoxă. 

Un alt plan al confruntării mele ca teolog ortodox cu 
lumea occidentală a fost legat de prezentările despre Biserica 
Ortodoxă în mass-media din Occident, cu referinţă specială 
la Elveţia. În primul rând, în presa largă din Occident apar 
extrem de rar informaţii despre Biserica Ortodoxă, dar când 
apar sunt foarte sumare şi sună ca şi cum s-ar vorbi despre 
realităţi exotice. Un exemplu banal, dar foarte sugestiv, este 
faptul că în ziua de 7 ianuarie din fiecare an, la televiziunea 
francofonă din Elveţia este prezentată informaţia că în acea 
zi este sărbătoarea Crăciunului la ortodocşi, cu imagini de 
la Moscova, fără altă explicaţie, lăsând impresia clară că toți 
ortodocşii sărbătoresc Crăciunul la data de 7 ianuarie. În 
Occident interesul față de tradiţiile religioase „ne-băştinaşe” 
este direct legat de interesul țărilor occidentale față de ţara 
sau națiunea de care este legată tradiţia respectivă. În acest 
sens, cum ortodocşii nu prezintă un pericol politic-social 
pentru occidentali ca musulmanii, Islamul este mult mai 
prezent în atenţia acestora decât Ortodoxia. 

Un alt context al experienței mele ca teolog ortodox în 
Occident a fost cel al numeroaselor întâlniri cu diferite gru- 
pe de credincioși şi pastori occidentali, unde am fost invitat 
să le vorbesc oaspeţilor din Centrul Ecumenic de la Geneva 
despre atitudinea ortodoxă cu privire la temele controversate 
privind hirotonia femeilor, homosexualitatea şi intercomuniu- 
nea, sau de ce nu este posibil să ne împărtășim noi ortodocșii 
cu creştinii de altă tradiție. Acestea au fost cele mai dificile 
situaţii cu care m-am confruntat pe parcursul activităţii mele 
în Occident, mai ales că abordarea occidentală cu referire la 
astfel de teme era şi a rămas în exclusivitate din punctul de 
vedere al „drepturilor omului”, iar răspunsul cu argumentele 

noastre teologice clasice nu era niciodată convingător. Am 
suferit ani de zile pentru faptul că argumentaţia mea teolo- 
gică, oricât de sistematică sau clară ar fi fost, simțeam că nu 
era convingătoare. Într-un sfârşit m-a inspirat Dumnezeu şi 
am început să răspund la astfel de întrebări printr-o manie- 
ră personală. În acest sens am explicat ce înseamnă pentru 
mine ca preot Sfânta Împărtășanie, cum mă pregătesc eu ca 
preot pentru aceasta şi ce condiţii cerem noi să împlinească 
şi credincioşii ortodocși care vin la împărtăşire. Pe de altă 
parte, am explicat faptul că slujirea preoțească nu este un 
privilegiu ori un „drept, pe care noi ortodocşii l-am refuza 
altora, ci este o mare și grea responsabilitate, iar competiţia 
dintre femei şi bărbaţi în tradiţia ortodoxă este numai de or- 
din duhovnicesc şi nu la nivelul drepturilor şi privilegiilor 
lumești. În tradiţia ortodoxă atât bărbaţii, cât şi femeile, au 
aceleaşi şanse să progreseze pe calea mântuirii, iar în spiri- 
tualitatea ortodoxă cea mai mare cinstire pe care o datorăm 
sfinţilor este acordată unei fecioare. Dacă uneori în istorie 
au apărut în practica Bisericii atitudini discriminatorii față 
de femei, acestea nu erau conforme cu tradiția genuin apos- 
tolică şi patristică a Bisericii Ortodoxe. 

În sfârşit, o experienţă specială am înregistrat-o în Occi- 
dent în calitate de preot, iar cum nu am fost niciodată preot de 
parohie am slujit la foarte multe parohii româneşti din Euro- 
pa Occidentală, mai ales că prin misiunea pe care am avut-o 
la Geneva am călătorit foarte mult. Parohiile din diaspora nu 
sunt omogene ca cele din ţară, mai întâi în sensul că aproa- 
pe în fiecare parohie din diaspora se întâlnesc români din 
toate regiunile ţării. În acest sens, am întâlnit credincioşi 
de origine din Transilvania sau Banat, care nu erau în lar- 
gul lor când ascultau cântându-se la strană muzică psaltică, 
sau invers, credincioşi din Moldova sau Muntenia care nu 
erau obișnuiți să asculte cântându-se la strană „ardelenește”. 
Cu timpul, însă, aceste diferenţe se estompează într-o nouă 
experiență pentru toți. O altă dimensiune specifică parohi- 

ilor noastre din diaspora constă în faptul că tot mai multe 
dintre ele devin încet, încet multi-etnice, la grupul genuin de 
români adăugându-se credincioşi fie ortodocşi de alt neam, 
fie tot mai des creştini de altă tradiţie convertiți la credinţa 
ortodoxă. În aceste cazuri, slujbele nu se mai săvârșesc doar 
în limba română, ci în sau și în limba locului. Dar, deşi ma- 
joritatea românilor înţeleg bine „limba locului”, ei doresc de 
fiecare dată să audă slujba în limba română, astfel că au fost 
cazuri, foarte rare este adevărat, unde dacă procentul din- 
tre români şi ne-români a ajuns considerabil, atunci parohia 
respectivă s-a separat în două. Pe de altă parte, am întâlnit 
în astfel de parohii, credincioși ortodocși proveniţi dintre 
romano-catolici, care fuseseră obişnuiţi să se împărtășească 
în fiecare duminică sau sărbătoare şi cereau să continue 
această practică şi în Biserica Ortodoxă, iar dacă se întâmpla 
să aibă un duhovnic la care nu puteau ajunge în fiecare du- 
minică, solicitau din partea acestuia dezlegarea de a se pu- 
tea împărtăşi câteva luni la rând până când aveau din nou 
posibilitatea să se spovedească. În sfârșit, cum majoritatea 
credincioşilor convertiți la credinţa ortodoxă au, cel puţin la 
început, o imagine idealistă despre viața religioasă ortodoxă, 
ei caută un înţeles şi o explicaţie în fiecare gest şi acțiune din 
cultul ortodox şi în acest sens ei constituie un imbold pentru 
restul comunităţii pentru a evita inerția sau automatismul 
vieţii religioase. În orice caz, credincioșii convertiți aduc un 
suflu nou în viața parohiilor noastre din diaspora. 


4. Ați participat la multe evenimente şi întâlniri ecume- 
nice; consideraţi de folos dialogul și prezența Bisericii 
Ortodoxe Române în cadrul acestor reuniuni viitoare? 


Răspuns: Mişcarea Ecumenică, la care Bisericile Orto- 
doxe au participat de la început în speranţa unirii tuturor în 
credința apostolică, a avut într-o primă fază rostul mijlocirii 
unei cunoașteri reciproce, cunoaştere necesară după secole de 

despărţire. În acea fază, Bisericile Ortodoxe au fost reprezen- 
tate prin unii dintre cei mai buni teologi ai lor şi astfel credința 
şi mai ales spiritualitatea ortodoxă au ajuns să influenţeze pe 
mulți creştini de alte tradiţii. Pentru comunităţile protestante 
această primă fază a dus chiar la încheierea unor acorduri şi 
la unirea unora dintre ele. Dar faza cunoașterii reciproce s-a 
încheiat, iar acum prin nenumăratele publicaţii despre speci- 
ficul fiecărei tradiţii creştine, la nivelul specialiştilor cel puţin, 
diferitele tradiții creştine se cunosc foarte bine unele pe altele. 
Această fază de cunoaştere reciprocă a fost foarte utilă şi pen- 
tru Bisericile Ortodoxe, pentru că acum noi cunoaştem foarte 
bine pe eventualii noștri parteneri și ştim până unde putem 
merge împreună cu ei şi când drumurile noastre se despart. 
Organizațiile ecumenice la nivel mondial, regional-con- 
tinental sau naţional constituie încă o platformă de întâlnire şi 
de coordonare a unor acțiuni comune practice în faţa provo- 
cărilor cu care se confruntă în egală măsură toate comunitățile 
religioase. Să mai precizăm faptul că paralel cu activitatea 
organizațiilor ecumenice, în cadrul cărora se desfăşoară dia- 
logul ecumenic multilateral, pe parcursul ultimelor trei dece- 
nii ale secolului trecut, Bisericile Ortodoxe au fost angajate 
împreună, sub coordonarea Patriarhiei Ecumenice, în şase 
dialoguri teologice bilaterale cu: Comuniunea Anglicană, Bi- 
serica Romano-Catolică, Federaţia Luterană Mondială, Uniu- 
nea Bisericilor Vechilor Catolici, Bisericile Vechi Orientale şi cu 
Alianța Mondială a Bisericilor Reformate astăzi Comuniunea 
Mondială a Bisericilor Reformate. Ultimele trei dialoguri s-au 
încheiat, cel puţin într-o primă fază, iar celelalte continuă, ast- 
fel încât aceste dialoguri urmăreau de la început găsirea unor 
soluţii concrete pentru refacerea unităţii dintre ele, dar niciu- 
nul dintre ele nu a atins scopul pe care şi l-a propus la început. 
Dialogurile bilaterale s-au adeverit a fi o bună completare a 
dialogurilor multilaterale şi primele au mijlocit o cunoaştere 
mai precisă a credinţei şi a spiritualităţii între partenerii de 
dialog. În ultimii ani, însă, s-a constatat tot mai clar faptul că 

metodologia Mişcării Ecumenice de până acum şi-a împlinit 
rostul ei şi, pentru a putea continua, ar trebui găsite alte me- 
tode dincolo de simpla cooperare practică. Biserica Ortodo- 
xă Română a adus o contribuţie substanţială la promovarea 
Mişcării Ecumenice de până acum, atât la nivelul relaţiilor 
multilaterale, cât și la cel bilateral. 

Pentru o orientare viitoare a participării Bisericilor Or- 
todoxe în cadrul Mişcării Ecumenice este nevoie de o evaluare 
substanţială a ceea ce s-a făcut până în prezent şi această evalu- 
are trebuie făcută la nivel panortodox şi nu doar individual, de 
fiecare Biserică Ortodoxă în parte. De altfel, o astfel de evaluare 
s-a încercat în cadrul pregătirii Sfântului şi Marelui Sinod al Bi- 
sericii Ortodoxe, iar două din cele zece teme de pe ordinea de 
zi a acestui sinod, reţinute de prima Conferinţă Panortodoxă 
Presinodală din anul 1976, se refereau una la dialogul multila- 
teral, iar cealaltă la dialogul bilateral. În final, cele două teme au 
fost contopite într-una singură și un proiect de text referitor la 
această temă a fost înaintat Sfântului şi Marelui Sinod al Bisericii 
Ortodoxe, desfășurat în luna iunie 2016 la Academia Ortodoxă 
din insula Creta. Sinodul acesta a adoptat cu câteva corecturi 
textul propus, dar tocmai prezenţa acestei teme pe ordinea de zi 
a sinodului, precum şi unele afirmaţii din textul propus pe mar- 
ginea ei, au constituit cauza pentru care unele Biserici Ortodoxe 
au refuzat să participe la sinodul din Creta. Angajarea ortodoxă 
în Mişcarea Ecumenică a devenit un motiv de dezbinare între 
ortodocşi, iar imposibilitatea de a se ajunge la nivel panortodox 
la o serie de linii directoare pentru orientarea ortodoxă față de 
această mişcare produce foarte multă confuzie între ortodocşi. 
În această situaţie, fiecare Biserică Ortodoxă este liberă să de- 
cidă singură dacă doreşte să continue sau nu angajamentul ei 
ecumenic. Biserica Ortodoxă Română are libertatea să decidă 
drumul de urmat în acest sens, dar o astfel de hotărâre ar fi bine 
să se ia pe baza unei evaluări substanţiale a ceea ce s-a făcut 
până acum şi, pe baza concluziilor la care se va ajunge, se va 
putea lua o hotărâre pentru cele de urmat. 


67 


5. Cum simțiți sfinția voastră, din Elveţia, pulsul misio- 
nar al Bisericii Ortodoxe din România? 


Răspuns: Pulsul misionar al Bisericii Ortodoxe Româ- 
ne se reflectă cel mai bine în nenumăratele activităţi pasto- 
ral-misionare iniţiate în ultimii ani atât la nivelul Patriarhiei 
Române, prin hotărâri ale Sfântului Sinod sub îndrumarea 
şi, de cele mai multe ori, la iniţiativa Preafericitului Părinte 
Patriarh Daniel, cât şi la nivelul diferitelor centre eparhia- 
le sau chiar al unor parohii. Mă refer aici la tematica anilor 
omagiali şi comemorativi, care prin temele propuse pentru 
fiecare an inspiră pe toţi clericii şi credincioşii ortodocşi ro- 
mâni nu doar la o reflectare pe marginea temelor respective, 
ci şi la acţiuni pastoral-misionare concrete. Tematica anului 
2020 este Anul omagial al pastoraţiei părinților şi copiilor şi 
Anul comemorativ al filantropilor ortodocşi români. Progra- 
mul legat de aprofundarea acestei teme la nivelul întregii Pa- 
triarhii Române este prin sine un program pastoral-misio- 
nar, care angajează nu numai pe clerici, ci în mod egal şi pe 
mireni, apoi pe părinţi şi pe copii împreună. O altă inițiativă 
a Bisericii Ortodoxe Române din ultimii ani este aceea de 
organizare în fiecare an a unei Întâlniri a Tinerilor Ortodocși, 
găzduită pe rând de câte una din eparhiile noastre. La aceste 
întâlniri participă atât grupuri de tineri din fiecare eparhie 
ortodoxă română, cât şi din alte Biserici Ortodoxe surori şi 
aceste întâlniri sunt organizate de tineri pentru tineri. Un 
exemplu al grijii speciale a Bisericii Ortodoxe Române față 
de tineret este înființarea la nivelul fiecărei eparhii a unui 
serviciu special dedicat programelor cu tineretul. 

Cât priveşte tema anului omagial din acest an, amintită 
mai sus, pe care Sfântul Sinod al Bisericii Ortodoxe Române 
a fixat-o cu câţiva ani în urmă, în acel moment nu bănuia ni- 
meni că anul 2020 va fi un an de grave încercări care au venit 

asupra întregii omeniri prin răspândirea virusului COVID- 
19 şi mai ales nimeni nu se gândea cât de mult se potriveşte 
această temă în contextul acestui an. Astăzi, când scriu aces- 
te rânduri, în Sâmbăta lui Lazăr cel înviat din morţi de către 
Mântuitorul lisus Hristos, nu poate să ştie nimeni cum va 
evolua situația în care ne aflăm, dar în faţa acestei situații cu 
totul excepţionale, Biserica Ortodoxă Română a desfăşurat 
deja o impresionantă activitate misionară de slujire a celor 
care sunt în nevoi. Chiar unele site-uri ortodoxe străine 
(https://orthodoxie.com/) au evidenţiat unele din diferitele 
acțiuni de ajutorare iniţiate de Patriarhia Română sau de alte 
unități ortodoxe române, pentru a sprijini familiile sărace 
sau pentru a ajuta material spitalele, care au devenit extrem 
de solicitate. Aceste câteva exemple de activitate misionară şi 
de slujire a celor în nevoi ilustrează fie şi în parte activitatea 
pastoral-misionară a Bisericii noastre din ultimii ani. 


6. Ați fost rectorul Institutului Teologic Ortodox din laşi, 
înainte ca acesta să facă parte din universitate; cum 
apreciați calitatea învățământului teologic contemporan? 


Răspuns: Cred că pentru procesul de învățământ în ge- 
neral şi cu atât mai mult la nivel universitar trebuie să reflec- 
tăm asupra impactului pe care îl are internetul cu tot ceea ce 
oferă el asupra psihologiei tinerilor şi a tuturor oamenilor. 
Primul efect al acestui impact este conștiința accesului facil 
la informaţie. Cu 50 de ani în urmă, accesul la informaţie de- 
pindea aproape în exclusivitate de profesor, mai ales că ma- 
nualele sau alte surse erau foarte limitate şi studiul însemna 
în mare parte memorizarea cunoştinţelor. Se pare că acum 
în vremea internetului cel mai important lucru este doar să 
ştii unde să cauţi, indiferent unde eşti, şi găseşti informaţia 
dorită printr-o apăsare pe o tastă, fără să mai ai nevoie să îţi 
încarci memoria cu prea multe amănunte. Am văzut chiar 
preoți ortodocşi din alte Biserici, care foloseau pentru sluj- 

be tableta sau chiar telefonul portabil conectat la internet. 
Cred că aceste aspecte trebuie luate în considerare pentru 
perspectivele învățământului universitar, care pot fi foarte 
utile, dar să fim conștienți că nu vor putea niciodată înlocui 
comunicarea „față către față’, căci în Biserica Ortodoxă nu 
transmitem doar informaţii, ci mai ales experiență duhov- 
nicească. Părintele Dumitru Stăniloae spunea că noi astăzi 
suntem mai bogaţi decât creştinii din veacul apostolic, pen- 
tru că pe lângă transmiterea adevărurilor divine de la Mân- 
tuitorul Hristos prin Sfinții Săi Apostoli, noi ne împărtăşim 
şi de felul cum au trăit acele adevăruri generaţiile de creştini 
fără întrerupere de la Apostoli până astăzi. Transmiterea ace- 
lei „trăiri” nu va putea fi niciodată efectuată prin mijlocirea 
tehnologiei moderne oricât de sofisticată ar fi, ci numai prin 
întâlnirea „față către față”. 

Un alt aspect privind învățământul nostru teolo- 
gic universitar este ceea ce am constatat pe toată perioada 
activităţii mele de profesor, anume că majoritatea examene- 
lor se desfășurau în scris şi nu cred că între timp această prac- 
tică s-a schimbat prea mult. Personal am considerat faptul că 
un examen complet ar trebui să includă ambele forme, atât 
în scris, cât şi oral. Apoi, în domeniul Teologiei, tinerii sunt 
formaţi să ajungă propovăduitori şi ar trebui să exercite în 
anii studenţiei mai mult vorbirea liberă, nu numai în cadrul 
disciplinelor de profil cum sunt Catehetica şi Omiletica, ci şi 
la celelalte discipline. 

În sfârşit, un alt aspect practic din învățământul teo- 
logic universitar din utimii ani m-a pus mult pe gânduri; este 
vorba de faptul că pentru a putea asigura normele cadrelor di- 
dactice trebuie să existe un anumit număr de grupe de studenţi 
şi mai ales de masteranzi cu un număr limită, iar dacă grupele 
nu se completează este afectată norma cadrelor didactice. Am 
auzit în mai multe rânduri profesori spunând despre studenţi 
că „trebuie să-i trecem, altfel nu facem grupa”. Cunosc foarte 
bine originea şi cum funcţionează sistemul Bologna la nivel 

european, dar mă tem că acest sistem s-a transformat, pen- 
tru învățământul nostru teologic universitar, într-un „pat al 
lui Procust” şi învățământul universitar liber prin definiţia 
sa a ajuns să depindă mai mult de cantitate decât de calita- 
te. Această realitate pare să fi fost conștientizată cel puţin de 
unii studenți şi acest fapt poate avea un impact negativ asupra 
motivării lor. Dacă se va adeveri că aceste aspecte au fost între 
timp luate în considerare şi s-au pregătit soluţii pentru preîn- 
tâmpinarea efectelor lor negative, atunci voi fi foarte mândru 
de învățământul nostru teologic universitar. 


7. Ca profesor de Istoria Bisericească Universală, ca 
autor de manuale în specialitate, vă rog să comentaţi 
importanța mărturiei ortodoxe actuale în contextul fe- 
nomenului globalizării. 


Răspuns: Mărturia ortodoxă actuală în faţa globalizării 
a fost clar definită la nivel panortodox prin textul adoptat 
de Sfântul şi Marele Sinod al Bisericii Ortodoxe, menţionat 
mai sus, intitulat: „Misiunea Bisericii Ortodoxe în lumea con- 
temporană. Contribuţia Bisericii Ortodoxe la realizarea păcii, 
dreptății, libertăţii, a fraternității şi a dragostei între popoare 
și la înlăturarea discriminărilor rasiale şi altele”. Acest text a 
fost elaborat de reprezentanţii tuturor Bisericilor Ortodoxe 
Autocefale pe parcursul unei perioade de exact 30 de ani (în- 
cepând cu cea de a treia Conferinţă Panortodoxă Presinodală 
din anul 1986 până la Sinodul din Creta) şi valoarea lui ar fi 
trebuit să fie confirmată la nivel panortodox. Dar acest text 
nu a fost aprobat decât de cele zece Biserici Ortodoxe Au- 
tocefale participante la Sinodul din Creta şi astfel se pierde 
caracterul panortodox al acestuia. Dar afirmaţiile din res- 
pectivul text sunt importante cel puţin din punct de vedere 
orientativ, dacă nu normativ. 

Pe de altă parte, mărturia ortodoxă astăzi (aprilie 2020), 
deci mărturia întregii Biserici Ortodoxe în lumea de astăzi 

în general, este umbrită de criza bisericească din Ucraina şi 
urmările ei. Această criză a apărut după ce Patriarhia Ecu- 
menică a acordat statutul de autocefalie Bisericii Ortodoxe 
a Ucrainei, la 6 ianuarie 2019. Această Biserică a Ucrainei 
s-a constituit din unirea a două grupări bisericeşti, consi- 
derate necanonice şi schismatice de toate celelalte Biserici 
Ortodoxe, inclusiv de către Patriarhia Ecumenică, până în 
toamna anului 2018. Un fapt cu grave urmări ale acestui act 
a fost că Patriarhia Ecumenică nu a consultat în contextul 
respectiv nicio altă Biserică Ortodoxă Autocefală, în ciuda 
solicitărilor în acest sens din partea mai multor întâistătă- 
tori ortodocşi. Actul din ianuarie 2019 a avut drept urmare 
întreruperea comuniunii euharistice între Patriarhia Rusă şi 
Patriarhia Ecumenică, iar celelalte Biserici Ortodoxe Auto- 
cefale oscilează între cele două grupări apărute. Această dez- 
binare între Bisericile Ortodoxe, care a avut la origine evi- 
dente cauze politice, este foarte cunocută în întreaga lume 
şi primul efect pe care îl are pe plan practic este că Bisericile 
Ortodoxe nu mai lucrează împreună nici la nivel european 
şi nici la nivel mondial. Până la Sinodul din Creta, respectiv 
până în vara anului 2016, întreaga lume creştină urmărea cu 
mult interes evoluţia cooperării inter-ortodoxe şi aştepta re- 
zultatele finale ale ei. Poate că Dumnezeu îngăduie această 
ispită în sânul Bisericii Sale ca să pedepsească mândria noas- 
tră de ortodocși, când ne credem mai buni decât toți ceilalți 
oameni. 


8. Cum vedeţi Biserica Ortodoxă, în general, şi Biserica 
Ortodoxă Română, în special, peste o jumătate de secol? 


Răspuns: Din încredințarea că Biserica Ortodoxă este 
Biserica cea adevărată a lui Hristos, sunt convins că ea va 
dăinui până la sfârşitul veacurilor, nu prin vrednicia sluji- 
torilor ei, ci prin lucrarea Duhului Sfânt. Dar după cum se 
îndârjesc forţele umanist-atee împotriva credinţei, Biserica 


72 


Ortodoxă se va confrunta în continuare cu provocări noi şi 
tot mai agresive. Această confruntare va fi cu atât mai dificilă 
cu cât tradiţiile creştine protestante şi, în parte, chiar Biseri- 
ca Romano-Catolică cedează acestor presiuni şi se adaptea- 
ză după măsura lumii. Pe de altă parte, în înfruntarea ei cu 
provocările societăţii de azi şi de mâine, Biserica Ortodoxă 
va trebui să fie fermă, dar nu fundamentalistă, să caute pe 
cât se poate dialogul cu societatea în care trăieşte. Dar mai 
mult decât atât, Biserica Ortodoxă va trebui să acționeze 
unitar, iar Biserica Ortodoxă Română va trebui să evite, sau 
mai curând să prevină, o distanțare prea mare între ierarhi 
şi preoţi, ca să nu mai acționeze unii preoţi în subterană, sau 
chiar subversiv la adresa ierarhilor lor şi să devină „nepo- 
menitori', care să se prezinte cu o mândrie diabolică drept 
singurii păstrători ai adevăratei credinţe. Membrii clerului la 
orice nivel ar trebui să se comporte ca nişte adevărate mode- 
le în toate, inclusiv în cele materiale, ca, astfel, oamenii să nu 
mai meargă la Biserică în mare parte din inerția unei tradiţii, 
care ar putea să slăbească la generaţiile viitoare de ortodocşi, 
ci să fie atraşi de exemplul clericilor, de slujbele şi de predi- 
cile lor, ca de nişte exemple vrednice de urmat. Biserica lui 
Hristos va exista până la sfârşitul lumii, dar lucrarea sa în 
lume depinde şi de vrednicia slujitorilor săi, în care oamenii 
să vadă adevărata lucrare a Duhului Sfânt şi văzând să crea- 
dă, iar crezând viaţă să aibă. 


Geneva, 14 aprilie 2020 

CUMPĂNA APELOR 


Petre GURAN 


„Majoritatea problemelor care ne asediază, inclusiv şocul viitoru- 
lui, izvorăsc nu din forţe implacabile ale naturii, ci din procese generate 
de om, care sunt, cel puţin potenţial, supuse controlului nostru” (Alvin 
Toefler, Șocul viitorului!). 


Rezumat 

O epidemie foarte mediatizată ce se petrece într-un „sat global” 
(Marshall McLuhan?) declanşează o criză economică și socială ale cărei 
proporţii sunt anticipate alarmat de către economiști şi politologi. Nu 
ştim cu ce ne confruntăm exact: dacă e un virus natural sau de laborator, 
de unde a apărut şi cât este de periculos comparat cu alți factori pato- 
geni, în schimb avem o varietate mare de scenarii ca răspuns posibil la 
aceste întrebări. Ezitările, sau chiar incertitudinile şi erorile privitoare 
la măsurile întreprinse de guverne, chiar sub îndrumarea unui consi- 
liu ştiinţific, indică o criză a competenţelor reale, acompaniată de un 
dispreţ pentru autoritatea profesională, pentru opinia ştiinţifică diver- 
gentă sau pentru dubiul metodologic. Relativismul axiologic aruncă în 
isterie comunicarea publică. Dincolo de democratizarea opiniilor, trăim 
din plin în Civilizaţia spectacolului (Mario Vargas Llosa). Măsurile luate 
de state, în numele urgenței sanitare, au culminat atât cu închiderea în 
sine a naţiunilor prin frontiere, cât şi a cetăţenilor în propriile lor case, 
şi proclamarea unei noi „religii”, cea a biosecurităţii. Statul protecţionist 
s-a erijat în medicul cetăţenilor săi. Ce mai poate oferi Biserica omului 
care se lasă pe mâna statului protecţionist? 


! Alvin TOEFLER, Șocul viitorului, 1973, Partea a şasea: Strategii pentru 
supraviețuire, capitolul: Înfruntând ziua de mâine, traducere după 
Future Schoc, 1970. 

? M. MCLuHAN, The Medium is the Massage, 1967. 

Creştinismul în contextul pandemiei. Oricât ar fi de utilă, 
transmisiunea slujbelor online nu poate fi nici măcar un surogat, căci 
nu oferă creştinului accesul la Sfintele Taine, nici condiţiile de reculege- 
re şi concentrare ale unei rugăciuni comunitare. Clericalizarea Bisericii, 
proces istoric cu rădăcini îndepărtate, dar agravat în ultimele decenii, a 
dus la separarea totală între un cler „prestator de servicii spirituale” şi o 
masă de beneficiari inerţi (cu excepţii puţine şi discrete). 

Biserica de mâine. Cine mai e dispus să ia în serios profeţiile? 
Cine se încumetă să-i răspundă lui Hristos la întrebarea: „Ce este scris 
în Lege? Cum citeşti?” (Luca 10, 26)? Este invocată de multe voci din 
cler şi laicat nevoia recentrării Bisericii pe comunitatea euharistică vie, 
de dimensiuni comunitare compatibile cu o interacțiune reală între 
membrii ei, în care citirea Scripturilor şi Împărtășania să aprindă Du- 
hul în credincioşi. Cu prețul despărțirii parţiale de creştinismul cultu- 
ral și estetizant, criza epidemiologică a readus în actualitate vocile pro- 
fetice ale secolului XX, care clamau trezirea euharistică! O ridicare a 
familiei creştine la rang de Biserică poate fi soluţia mistică la deruta 
creştinismului pierdut în propria istorie şi transformat în obiect de pa- 
trimoniu. 


Cumpăna apelor? În comunicarea publică din ultimele 
luni se îngână un laitmotiv: nimic nu va mai fi ca înainte, 
totul se va schimba, totul trebuie să se schimbe, aici şi acum 
se ating trecutul şi viitorul omenirii, dar mai ales se despart 
definitiv. Cumpăna apelor, locul misterios al muntelui de 
unde apele o iau în direcţii diferite, ne trimite cu gândul la 
această despărțire, visată de unii (autorii de science fiction), 
proiectată de alţii, acceptată cu inocență de majoritate, te- 
mută de o minoritate, anticipată în adevărata ei semnificaţie 
de o mână de oameni. Marea cumpănă a apelor devine vi- 
zibilă. Războiul se poartă prin cuvinte şi imagini în minţile 
oamenilor. Tot ceea ce se întâmplă, inclusiv răul, distruge- 
rea, e spre binele nostru, în viziunea unora dintre gânditorii 
contemporani: „schâpferische Zerstörung” (distrugere cre- 
atoare), idee fundamentală a marxismului, citată însă după 
economistul austriac Josef Schumpeter, poate fi adăugată 
la laitmotiv. Tot ceea ce se întâmplă e pentru a salva omul? 

Pentru a salva omenirea! A o salva de la autodistrugere. În 
mod curios omul și omenirea sunt în opoziţie. Nu este oare 
mai bine să moară un om pentru popor, decât să piară tot 
poporul? Vrem cu toţii viața! Dar ce fel de viață? 


Epidemia din 2020: descrierea fenomenului 


Actuala criză socială și politică, pe care comunicarea 
mediatică majoritară o numeşte o epidemie/pandemie vira- 
lă, confruntă creştinii practicanți cu probleme de conştiinţă 
presante. Puşi în faţa obligaţiei de a renunţa la cultul public 
pe care îl aduceau în această perioadă Dumnezeului lor, mulți 
se întreabă dacă nu cumva se află în fața unei noi forme de 
persecuție şi dacă nu a venit din nou vremea să-şi mărturi- 
sească în mod curajos credinţa prin împotrivire la regulile 
de carantină care îi împiedică să se adune la rugăciune. 

În introducere la discuţia despre criza de conştiinţă a 
creştinilor trebuie întâi corect descrisă și definită actuala cri- 
ză. De ce este ea cu precădere o criză socială şi politică, iar 
nu numai una medicală sau sanitară? 

Fenomenul este următorul: prin mijloacele de in- 
formare în masă, uneori formulate pe bază de comunicări 
oficiale, aflăm că un număr x de persoane este testat ca fi- 
ind purtător al unui virus din familia coronaviruşilor, care 
creşte pe măsură ce apar simptome şi se fac teste. Dintre cei 
testaţi cei mai mulți dezvoltă o infecţie a căilor respiratorii 
uşoară, medie sau gravă, iar dintre cei cu forme grave, cu 
complicaţii şi la alte organe (în mod special pneumonii şi 
insuficiențe renale), unii mor. Cea mai mare parte dintre cei 
decedați (peste 75%) au alte boli grave, care pot fi cauză de 
moarte şi fără infecția pe bază de noul coronavirus (denumit 
SARS-CoV-2). Statistic constatăm că bătrânii, grevaţi şi de 
alte boli, şi bolnavii cronici sunt categorii cu risc ridicat de 
îmbolnăvire gravă, aşa cum e şi în cazul gripelor sezonale 
recurente. Media deceselor celor infectați şi cu noul corona- 

virus în Italia este de 80 de ani. Scenariul este asemănător și 
în alte zone roşii, adică cu grad mare de răspândire epidemi- 
că. Orice judecată statistică este însă îngreunată de faptul că 
nu se poate şti câți oameni sunt purtători asimptomatici ai 
acestui virus, fiindcă nu se poate stabili un număr decât prin 
testare. Deci numărul cazurilor grave şi mortale se raportea- 
ză la numărul testaţilor, nu la numărul real al purtătorilor. 
La fel se procedează şi cu gripele sezoniere, unde se presu- 
pune că populaţiile se imunizează natural, deci majoritatea 
sunt purtători ai viruşilor într-o anumită fază. Este opțiunea 
de politică publică denumită realizarea imunităţii de turmă, 
recomandată datorită faptului că o epidemie virală nu prea 
poate fi îngrădită, ci cel mult încetinită răspândirea ei. Con- 
form site-ului worldmeter.com, până în momentul de față 
numărul total al morţilor de noul coronavirus nu depăşeşte 
numărul morţilor de gripă sezonieră. De asemenea, nu vor- 
bim încă de o creştere a numărului total de morţi pentru 
primele luni ale anului 2020 (ianuarie-aprilie) în comparaţie 
cu aceeaşi perioadă a anilor precedenţi. 

Ceea ce este excepțional la gripa produsă de noul coro- 
navirus este faptul că fenomenul medical este amplu relatat 
de media şi a dat naștere unor acţiuni guvernamentale ieşite 
din comun, mergând până la declararea stării de urgenţă. Câ- 
teva regiuni de pe glob s-au confruntat cu o criză a capacității 
de îngrijiri medicale în faţa afluxului de spitalizaţi bolnavi de 
Covid-19, ceea a dat naștere unor relatări şi unor imagini cu 
impact emoţional sporit. 

Relatările media din spaţiile medicale sunt dublate de 
reportaje şi ample analize care caută cauza acestei epidemii 
virale (denumite de OMS pandemie). 

Ipotezele sunt foarte variate. Să încep cu cele geopoli- 
tice: ar fi vorba de un război hibrid, fie produs de SUA îm- 
potriva Chinei, după declaraţiile unor oficialități chineze 
sau ale unor jurnalişti occidentali, fie dimpotrivă, de China 
împotriva Americii şi a Occidentului, conform unor analiști 

care constată că impactul medical total raportat în China 
este mic, iar Beijingul (capitala politică a Chinei) şi Shan- 
ghaiul (capitala ei economică) nu au fost atinse de coronavi- 
rusul care a ajuns în schimb foarte repede în Occident, unde 
a avut un impact incomparabil mai mare. Sunt, de asemenea, 
evocate în acest context măsurile luate de autorităţile chine- 
ze de închidere a oraşului Wuhan, cu încălcări brutale ale 
drepturilor omului şi mai ales cu cenzurarea informaţiilor 
despre originile epidemiei’. Recent, s-a iscat o polemică în- 
tre oameni de ştiinţă recunoscuţi mondial despre originea 
naturală sau artificială a acestui virus. Profesorul Luc Mon- 
tagnier, premiul Nobel pentru medicină, specialist în HIV, 
a susţinut alături de alți cercetători francezi, indieni, ameri- 
cani, că virusul a fost creat într-un laborator din Wuhan prin 
inserarea unor fragmente de ARN HIV în secvenţa de ARN 
coronavirus. Împotriva lui s-au ridicat alte centre de cerce- 
tare internaţionale care au susținut alături de China originea 
accidentală, prin mutație naturală, a virusului provenit de la 
lilieci şi ajuns la om prin intermediul animalelor comercia- 
lizate în piaţa centrală din Wuhan. De asemenea, pentru a 
scoate cu totul China din lanţul de cauzalitate al răspândirii 
Covid-19, s-a vehiculat că infecția cu Covid-19 este la origi- 
nea unui val de pneumonii atipice descrise din toamna anu- 
lui 2019 de spitale din diferite țări ale Europei occidentale. 
Alţi analişti, mai sensibili la problemele ecologice, găsesc 
cauze agravante sau chiar determinante în poluarea chimică a 
aerului (atât regiunea din jurul Wuhanului cât și nordul Ita- 
liei sunt mai poluate decât alte zone), poluarea electro-mag- 
netică şi de radiaţii (Wuhan-ul este o zonă de experimentare 
5G), poluare psihologică (informaţia producătoare de panică 
slăbeşte reacția imunitară a organismului, prin efectul de no- 
cebo). Dar tot din zona ecologică sunt şi voci care jubilează 


*Niall FERGUSON, Let's Zoom Xi Jinping. He has questions to answer abo- 
ut coronavirus, disponibil la www.niallferguson.com/journalism/poli- 
tics/ (accesat la data de 04.05.2020). 

în fața informaţiilor despre scăderea poluării, acolo unde s-au 
introdus măsuri de carantină foarte stricte. Epidemia virală ar 
rezolva astfel parţial o criză ecologică. În paralel se produce şi 
cea mai gravă criză economică a hidrocarburilor. 

Încă alţi analişti sunt sensibili la cauze sociale, cum ar fi 
degradarea până acum imperceptibilă, dar iată substanţială 
a competenţelor reale de gestiune a societăţii, în primul rând 
a celor medicale, vorbindu-se de criza de finanţare şi orga- 
nizare a sistemului sanitar, dar şi de incapacitatea corpului 
medical de a răspunde cu tratamente ad hoc noilor feno- 
mene patologice în lipsa unui protocol testat şi aprobat de 
autorități. Asta înseamnă în primul rând că un medic nu mai 
îndrăzneşte, dar în acelaşi timp nu i se mai permite să pre- 
scrie o medicaţie care nu este omologată, pornind numai de 
la experienţa sa clinică. În cele din urmă, se invocă faptul 
că actul medical dedicat unei populaţii atât de îmbătrânite 
depăşeşte capacitatea economică şi logistică a societăților 
respective. 

În cele din urmă, analiştii politici observă că guvernanţii 
din țările democratice sunt în asemenea măsură conduși de 
opinia publică formată prin mass-media, încât nu îndrăz- 
nesc să ia hotărâri contrastante faţă de cele sugerate sau cla- 
mate de aceste instituţii formatoare a opiniei publice. Situaţia 
este agravată de complexul de forțe economice (industriale, 
bancare) care își caută interesul în orice interacțiune cu gu- 
vernele şi din al căror instrumentar nu lipseşte corupția, fie 
şi prin metoda soft a lobying-ului. Ţările care au rezistat pre- 
siunii mediatice de a impune măsuri stricte anti-epidemice, 
pariind pe realizarea imunităţii de turmă, cum ar fi Suedia, 
nu par deocamdată să fi luat o decizie total greşită. 

Pentru a rezuma, majoritatea celor declaraţi morți de 
Covid-19 au murit dintr-un complex de cauze compus din 
vârstă înaintată, alte boli cronice sau acute (comorbiditate), 
anxietate, incompetența cadrelor medicale, haosul din siste- 
mul sanitar, poluarea. 

lese în schimb în evidență incapacitatea mediilor 
ştiinţifice medicale de a produce un tratament unitar sau 
consensual, de a oferi o explicaţie rațională şi credibilă. Ven- 
tilarea artificială, iniţial socotită vitală (de unde presiunea pe 
sistemul medical de a-şi procura rapid aparate de ventilaţie), 
este pusă sub semnul întrebării ca metodă de tratament. În 
jurul hidroxiclorochinei se dezvoltă o polemică, în cadrul că- 
reia se vehiculează informaţii contradictorii. Microbiologul 
francez Didier Raoult este în mijlocul unui imens scandal 
mediatic fiindcă a prezentat rezultatele bune ale tratamentu- 
lui cu hidroxiclorochină. Tratamentul lui este respins de alte 
centre medicale. În polemică se acuză reciproc de interese 
legate de industria farmaceutică, în condiţiile în care hidro- 
xiclorochina este totuși un medicament ieftin. 

Pandemia este artificială nu în sensul că virusul nu ar 
exista, că nu ar fi contagios sau că nu ar fi potenţial şi mai ales 
printr-un concurs de circumstanţe letal, ci este artificială prin 
reacţiile disproporționate, haotice şi contradictorii ale guver- 
nelor, menite să ascundă deficienţe ale sistemului medical sau 
alte aspecte inavuabile publicului larg, cum ar fi războiul hi- 
brid. Carantina şi distanțarea socială obligatorie, descrise de 
comentatori publici ca un arest la domiciliu, pun în mișcare 
schimbări majore în societatea globală, de ordin economic, 
geopolitic, social. 

Haosul administrativ sau impasul birocratic este cu 
siguranță răspunzător pentru erori precum lipsirea de trata- 
ment sau îngrijire medicală a urgenţelor medicale de alt tip 
decât cele legate de pandemie. Spre exemplu, pe 8 aprilie, la 
Reşiţa o femeie cu fractură deschisă a fost lăsată fără îngrijire 
cu plaga sângerândă în zona de triaj epidemic a spitalului 
până a murit. 

Figuri publice, precum Mario Vargas Llosa şi Noah Yu- 
val Harari sau Pierre Manent (interviu în Figaro din 28 apri- 
lie) în plan internațional, sau av. Florentin Ţucă la noi, fie au 
pus sub semnul întrebării legitimitatea şi proporționalitatea 

măsurilor luate, fie au avertizat că libertăţile individuale 
riscă să fie sacrificate în numele unor vag definite interese 
comunitare. Este starea de urgență răspunsul adecvat și ne- 
cesar pentru o problemă medicală? Epidemiologi, virusologi 
şi medici onorabili au atras atenţia că, deși carantina are o is- 
torie lungă şi nu totdeauna demnă de laudă, nu se poate de- 
monstra că măsurile de carantină au schimbat desfășurarea 
unei epidemii. Politica publică a „distanţării sociale” nu pu- 
tea fi aplicată şi selectiv categoriilor de risc ridicat? Multe 
țări au aplicat această strategie. Cei care pun aceste întrebări 
privesc cu îngrijorare la pagubele de ordin economic, psiho- 
logic, social şi politic foarte mari provocate de măsurile de 
carantinare prea dure. 

Suntem încă departe de a putea formula o evaluare a 
proporționalităţii şi a adecvării politicilor publice puse în 
aplicare, dar este în schimb de observat că sindromul fobiei 
pandemice a scos la iveală mecanismul conformismului so- 
cial, care este cu siguranţă un duşman al spiritului libertăţii. 
Psihologul Mircea Miclea comentează criza socială pro- 
vocată de pandemia virală numind-o un efect al „religiei 
siguranţei”, adică a nevoii omului contemporan de a fi ferit 
de orice risc, de i se garanta un trai confortabil, liniștit, din 
care neprevăzutul să fi fost eliminat“. Trăim în epoca în care 
asigurările de tot felul culminează cu asigurarea de viață! Ne- 
voia omului trupesc de a fi despăgubit, măcar în beneficiul 
urmașilor, pentru propria-i moarte. De la celebrul Discours 
de la servitude volontaire al lui Etienne de La Boctie nu înce- 
tăm a ne lăsa surprinși de disponibilitatea oamenilor liberi şi 
îndestulaţi de a fi trataţi ca niște copii şi de a răspunde prin 
conformism şi spirit de turmă în faţa oricărei ameninţări 
aparente la adresa confortului lor psihologico-material. Fri- 
ca de moarte, moarte a trupului, este personajul principal 
şi al acestei crize. Din tot acest tablou se degajă un imens 


+ Mircea MICLEA, Boilere sau avioane?, disponibil la https://www.no- 
tabn.ro/59856-2/ (accesat la data de 05.05.2020). 

sentiment de neîncredere și nesiguranţă faţă de autorităţile 
statale, dar şi un val de mizantropie cu accente paranoice. 
Cine minte, cât minte, când minte, de ce minte, este impo- 
sibil de determinat pe bază de informaţii publice. Deşi au 
apărut deja anchete jurnalistice aparent serioase şi bine do- 
cumentate, unele dintre ele se anulează reciproc investigând 
de pe poziţii antagonice. Andrei Pleşu a remarcat cu mult 
umor această inflație de opinii contradictorii, formulate pe 
tonuri dintre cele mai ridicate (Dilema veche, 2 aprilie). Dar 
a determina cine minte devine irelevant în cele din urmă, 
având în vedere numărul informaţiilor greşite, aproximati- 
ve, intensitatea polemicilor şi aciditatea suspiciunilor. Alina 
Bârgăoanu, profesor la SNSPA, a descris într-un articol re- 
cent prin termeni ca „dezordinea informaţională” sau „info- 
demie” procesul care duce la prăbușirea credibilităţii orică- 
rei informaţii”. Comunicarea massmedia conţine exact acel 
amestec inextricabil de realitate şi ficțiune, de prelucrare fină 
a informaţiilor (prin adaos, omisiune, accentuare, lipsa ter- 
menilor de comparaţie), care reuşeşte să generalizeze con- 
fuzia şi să declanşeze panica: frica de virus, frica de oameni, 
frica de autorități, frica absurdă de orice. Intensitatea pole- 
micilor, tonalitatea jurnaliștilor care se erijează în judecători 
infailibili şi supremi conduc la sau chiar au drept scop dis- 
creditarea oricărei credibilități personale sau autorităţi pro- 
fesionale. De observat că acele personalităţi ştiinţifice care au 
acuzat o proastă înţelegere a fenomenului epidemic şi deci o 
greşită gestiune de către autoritățile publice au făcut obiec- 
tul unor campanii de denigrare în presă. Totul converge spre 
amestecul iremediabil dintre adevăr şi neadevăr. Alt mare 
actor al crizei este astfel confuzia. Dar cui îi slujeşte confuzia 
dacă nu minciunii? Minciuna are ca scop nu să convingă, ci 


5 Alina BÂRGĂOANU, Pandemia de coronavirus - un Untold al fake news- 
urilor şi al dezinformării, disponibil la http://www.oranoua.ro/alina- 
bargaoanu-pandemia-de-coronavirus-un-untold-al-fake-news-uri- 
lor-si-al-dezinformarii/ (accesat la data de 06.05.2020). 

să discrediteze, să împiedice exercitarea discernământului şi 
să semene neîncredere. Rezultatul final al acestei infodemii 
este dezbinarea şi polarizarea. 


Creștinismul în contextul epidemiei 


Printre victimele crizei se numără și libertatea de cult 
a creştinilor, în mod special a Bisericilor istorice din estul 
şi vestul Europei, al căror cult este în mod inevitabil mai 
vizibil prin faptul că se desfăşoară în mari edificii publice, 
monumente istorice sau clădiri semnificative pentru peisajul 
urban. A produs o impresie puternică imaginea papei Fran- 
cisc celebrând solitar, cu bazilica și piaţa San Pietro goale. 
În multe ţări a fost interzisă participarea comunităţilor de 
credincioşi la slujbele din biserici, preoţii fiind lăsaţi să slu- 
jească cu un cântăreț în biserici încuiate. Până și în Grecia, 
în mod suprinzător, au fost luate măsuri drastice de limita- 
re a cultului. Pe scurt, în Europa nu s-a mai serbat public 
Paştele anul acesta, chiar dacă unii lideri politici inspirați au 
anunțat în victoria împotriva coronavirusului Paştele anului 
2020. Cei dintre preoţi sau credincioşi care refuză să se con- 
formeze au fost pedepsiţi cu amenzi exorbitante sau chiar 
dosare penale. 

Pe acest fundal, creştinii au început să reflecteze asu- 
pra cauzelor şi consecințelor spirituale ale acestei crize, asu- 
pra semnelor timpului. Se arată cumva al treilea călăreț al 
Apocalipsei, „un cal negru, iar cel care şedea pe el avea un 
cântar în mână” (Apocalipsa 6, 5)? Mai ales că secolul XX 
s-a pretat atât de bine pentru rolul celui de-al doilea călăreț, 
cel al războaielor mondiale și civile: „şi a ieşit un alt cal, roşu 
ca focul, şi celui ce şedea pe el i s-a dat să ia pacea de pe pă- 
mânt ca oamenii să se înjunghie între ei” (Apocalipsa 6, 4). 
Alţii se întreabă dacă n-a început prigoana antihristică! Oare 
nu a fost suficientă prigoană împotriva creştinilor în secolul 
XX? Aceste întrebări zumzăie ca o melodie de fond pe mass- 

media de orientare creştină. Atitudinea episcopatului orto- 
dox a variat de la o ţară la alta. În Grecia s-a înregistrat o 
arestare a unui episcop recalcitrant, dar sinodul a acceptat 
măsurile dure ale guvernului, cu reacţii însă tot mai defen- 
sive, dar ferme, după ce a trecut sărbătoarea pascală şi ceea 
ce epidemiologii numesc punctul culminant al pandemiei. 
În Bulgaria şi Serbia bisericile au fost deschise de Paşte cu 
condiţia celebrării în aer liber cu distanța reglementară între 
persoane. În Georgia Biserica a refuzat să modifice progra- 
mul şi tipicul slujbelor sau ritualul împărtăşirii, iar guver- 
nul nu a insistat. După Paşti, în Muntenegru s-a înregistrat 
un incident care a dus la reținerea unui episcop şi a şapte 
preoți. În România, Biserica Ortodoxă Română a acceptat 
fără discuţie toate politicile de „carantină cultuală” impuse 
de stat. Episcopatul s-a pronunţat voalat prin comunicate 
ale purtătorului de cuvânt al Patriarhiei sau ale cancelariei 
Sfântului Sinod. Cu o singură excepţie iniţială, în condiții 
însă care trădau mai degrabă o lipsă de coordonare a mem- 
brilor sinodului, comunicarea publică a înaltului cler a cerut 
credincioşilor respectarea ordonanţelor militare. 

Multe voci ale cumpătării în România au avertizat că ar 
fi fost foarte uşor a crea o legătură între cultul pascal, în cazul 
în care s-ar fi oficiat cu public, şi intensificarea epidemiei, 
mai ales că se anunţa un vârf al acesteia. Perioada pascală a 
trecut fără explozie a epidemiei. Legătura nefericită se poate 
face în sens invers: fiindcă au stat creștinii cuminţi acasă nu 
s-a intensificat epidemia. Deci, ne inserăm într-un lanț cau- 
zal din care exceptăm taina şi minunea milei lui Dumnezeu. 
Sentimentul multora este că mecanismul victimar bate la ușă. 
Masa înnebunită de frică are nevoie de un vinovat. Victimele 
nu au decât să facă un semn că sunt disponibile pentru a 
intra în rol. Pe facebook s-a putut constata jubilaţia comen- 
tatorilor când câte unul se plângea că a fost amendat excesiv 
şi nedrept. Aprehensiunea acestui pericol scoate definitiv la 
lumină ceea ce era perceptibil de multă vreme: creştinii sunt 


85 


o minoritate inhibată şi timorată în întreaga Europă, deopo- 
trivă şi în România, chiar dacă se construiește o catedrală a 
Mântuirii Neamului. De asemenea, ceea ce anticipase încă 
Vladimir Soloviov în inspirata sa Povestire despre Antihrist“ 
devine realitate: bisericile cu cultul lor se transformă în mu- 
zee, virtuale prin această circumstanţă epidemică, în care 
se petrece un performance religios, considerat „patrimoniu 
imaterial”, la care cine vrea priveşte prin vitrina internetu- 
lui. Cultul aseptizat şi reglementat de către epidemiologi este 
noua formulă legală de creştinism. 

Criza actuală dezvăluie o dublă înstrăinare cu rădă- 
cini istorice, cea dintre cler şi mireni, şi cea dintre credincios 
şi conţinutul spiritual al credinţei lui. Fenomenul clericali- 
zării Bisericii, adică al reprezentării Bisericii printr-o castă 
relativ închisă beneficiind de un statut social mai înalt, a fost 
descris de istoriografia bisericească de multă vreme. La noi 
a scris pe această temă Ioan I. Ică jr. în introducerea la Ca- 
nonul Ortodoxiei. Astăzi însă mai mult ca oricând discursul 
public denumeşte prin termenul Biserica înaltul cler, adică 
decidenţii. Clerul, în mare parte, nu dispune de autoritate 
duhovnicească, ci joacă doar rolul de specialist al cultului, 
adică ştie să cânte şi cunoaşte tipicul, cum se deschid cărţile 
de cult pentru a compune slujba specifică a fiecărei zile. În 
schimb, cei mai mulţi mireni nu au cunoştinţele necesare 
pentru a înţelege cum se compune tipicul, mai mult de atât, 
nu ştiu la ce foloseşte tipicul, ceea ce înseamnă în cele din 
urmă că nu ştiu cum să se roage dacă nu au un „specialist” al 
rugăciunii la îndemână. Tipicul (tipikon-ul, regula tipicona- 
lă sau „rubricile”) a devenit în ultimele două secole cea mai 
importantă disciplină a facultăților de teologie. Abia azi rea- 
lizăm că Pelerinul rus a fost la vremea lui şi un protest faţă de 
acest monopol clerical asupra rugăciunii. Prin simplitatea ei, 
rugăciunea lui lisus desfiinţa ştiinţa arcană a tipicului şi des- 


6 Vladimir SoLovIov, Trei dialoguri despre sfârșitul istoriei universale, 
trad. D. Cojocaru, Bucureşti, Edit. Humanitas, 1992. 

chidea şi analfabetului calea regală a rugăciunii neîncetate. 
Dacă nu ar fi existat simplul ţăran Simeon Antonov (devenit 
Sfântul Siluan al Athonului), sumar alfabetizat, care, ajuns 
pe Muntele Athos, printr-o viață de asceză să-şi fi câștigat 
recunoaşterea spiritualităţii sale de către întreaga Biserică, 
probabil că Spovedania Pelerinului rus ar fi fost socotită doar 
o născocire a unui scriitoraş de provincie. Sfântul Siluan însă 
atestă prin viaţa sa interioară autenticitatea trăirii spirituale 
a Pelerinului rus. 

Dar poate fi trăită ortodoxia în lipsa tipicului? Cuvi- 
osul Sofronie (Saharov) de la Essex poveşte că, atunci când, 
după Al Doilea Război Mondial, a întemeiat în Anglia o mâ- 
năstire ortodoxă, prima lui comunitate era formată din per- 
soane de naționalități şi limbi diferite fără acces la limbile 
de cult greacă sau slavonă, de aceea a decis ca tipicul să fie 
înlocuit de recitarea individuală, dar adunaţi cu toţii într-un 
loc, a rugăciunii lui lisus (denumită în greacă monologistis: 
„Doamne Iisuse Hristoase, Fiul lui Dumnezeu, miluieşte- 
mă!”). Astfel, rugăciunea nu mai era recitată de un „specia- 
list” şi ascultată pasiv de restul comunităţii, ci practicată 
individual şi comunitar, intensificată de apropierea fizică a 
membrilor comunităţii în biserică. 

Din acest punct de vedere trebuie notat că interdicția 
adoptată de majoritatea statelor sub presiune pandemică a 
fost să separe cultul de comunitatea credincioşilor. Faptul că 
această despărțire a fost acceptată a accentuat impresia pu- 
blică a unei unităţi de cult autosuficiente format din episcop 
la vârf, preoţi, diaconi, cântăreţi şi paracliseri. Credinciosul 
este definit de autorităţi ca un beneficiar al cultului. În mod 
regretabil prin înstrăinarea de care pomeneam mai sus mulți 
dintre credincioşi se percep ei înşişi în acest fel. Întrebarea 
inevitabilă este cine are nevoie de cult dacă beneficiarii nu 
mai au acces la el? Dumnezeu? Există acea profeție că atâta 
timp cât se va sluji Sfânta Liturghie pe pământ nu se va sfârşi 
lumea. Oare e vorba în această profeție de această liturghie 

a unui grup de specialişti ai cultului? Fără împărtăşire a 
credincioşilor? Aproape o liturghie seacă! Numai cei care 
participă la liturghie împărtăşindu-se mai sunt Biserica, iar 
restul excomunicați de facto. Amânăm deocamdată discuţia 
despre lipsa de valoare sacramentală a transmiterii online a 
slujbelor. Dacă o astfel de teleslujbă ar fi satisfăcătoare, atunci 
o singură transmisiune, dintr-o singură biserică, ar trebui să 
răspundă pe deplin acestei noi formule sacramentale. Toate 
celelalte liturghii sunt superflue. 

Sigur că se pune întrebarea cum de s-a ajuns ca slujba 
să fie un spectacol la care creştinii asistă pasiv. Atât de pasiv, 
încât prezența sau absenţa lor în biserici să nu schimbe cu ni- 
mic situaţia. Răspunsul la această întrebare se găseşte parţial 
în diverse istorii critice ale creștinismului și într-o analiză 
atentă a evoluţiei relației dintre mirean şi acțiunea liturgică”, 
dar ceea ce impune momentul istoric este conştientizarea 
bruscă a acestui fapt ca pe o fundătură istorică. Sfârșitul 
„civilizaţiei constantiniene” produce perimarea socială şi 
spirituală a ritului catedral’. 

Criza pandemică forțează o analiză a crizei relaţiei 
creştinilor cu Dumnezeul lor. Tabloul care ni se dezvăluie 
este următorul: un cler despărțit de credincioşi dispus să 
slujească în biserici goale. Camere de luat vederi, din naos, 
din altar, din fața uşilor împărăteşti, surprinzând detalii din 
fastuoasele odăjdii episcopale, pun în lumină frumuseţea 
crepusculară a unui cult revolut. Mici note discordante în 
acest muzeu liturgic: camioane singuratice cu sfinte moaște, 
bine ancorate cu sârme, traversează străzile unor orașe, cu 
câte un preot, cântăreț sau chiar episcop înghesuit într-o 
mașină recintându-şi litania de „specialist al cultului”, sub 
ochiul binevoitor al unei camere video care vede totul, mai 


7 Robert TAFT, „Ihe Decline of Communion in Byzantium and the 
Distancing of the Congregation from the Liturgical Action, în Tresholds 
of Sacred. Architectural, art historical, liturgical and theological Perspectives 
on Religious Screens, East and West, ed. Sharon Gerstel, 2006, p. 26-50. 

SIDEM, The Byzantine Rite. A Short History, Liturgical Press, 1992. 

ales detaliile profane ale camionului şi ale mașinii. Ceremo- 
nia religioasă a devenit un spectacol pentru publicul dornic 
de curiozităţi strămoşeşti şi a pierdut totul din intimitatea 
comunitară a „cinei mistice”. Cum se vor întoarce creştinii în 
biserici? Nu se vor fi obişnuit prea tare cu teleslujba? Până şi 
papa Francisc a observat că virtualul este o oportunitate, dar 
şi un pericol pentru autenticitatea actului liturgic. 

Mitropolitul Moldovei a vorbit la începutul carantinei 
despre retragerea în biserica din casă: o icoană sau mai mul- 
te, a Mântuitorului, a Maicii Domnului, a unor sfinți, aşezate 
pe o măsuţă în colțul răsăritean al unei încăperi, apoi o can- 
delă, o Evanghelie şi o carte de rugăciuni pe aceeași masă. 
Mulţi alți clerici au invocat exemplul Mariei Egipteanca, a 
cărei împărtăşanie s-a realizat ca act suprem după 47 de ani 
de pocăință în sălbăticia deşertului. Nu este o tragedie, au 
spus aceştia, să fii despărțit de împărtăşanie pentru o vreme, 
tocmai resimţind astfel din nou, după o vreme de pocăință, 
foamea euharistică. Sensul iniţial al narațiunii despre Sfânta 
Maria Egipteanca era tocmai de a sublinia că pocăinţa are ne- 
voie de încununarea împărtăşaniei. Aceste perspective misio- 
nare asupra carantinei cultuale denotă tocmai nevoia unui 
angajament personal în actul de credință, asumarea de către 
credincios a unui rol activ în cultul eminamente spiritual pe 
care îl aşteaptă Dumnezeul Cel Viu. Da, împărtășania are 
nevoie de o intensitate spirituală a credinciosului, dar asta 
nu înseamnă că intensitatea spirituală a credinciosului poa- 
te suplini lipsa împărtăşaniei. Biserica poate, trebuie, este 
invitată prin voci autorizate să se reîntoarcă la intimitatea 
familială şi familiară a începuturilor, tocmai pentru a salva 
realitatea împărtăşaniei. 

Se degajă trei consecinţe din acest context: 1 - sca- 
de presiunea socială specifică unui cult public; 2 - rolul 
tradițional al clerului de intermediari şi gestionari ai sacrului 
descrește; 3 — responsabilitatea credinţei, a relaţiei cu Dum- 
nezeu, a căutării sensului vieţii revine în mai mare măsură 

fiecărui credincios. În intimitatea casei tale, nimeni nu te 
urmăreşte cum stai la rugăciune, la ce oră ai ajuns, cum arăţi. 
Nu mai există o măsură şi un canon al performanţei tale spi- 
rituale. Nu mai există structura socială care îmbracă cultul și 
care punea o subtilă presiune conformistă asupra insului. În 
sfârşit, a fi creştin nu mai presupune respectarea unei legi, 
fie şi numai morale, ci raportarea la o lege nouă. Această lege 
nouă are un dublu înţeles. Pe de o parte este vorba de nouta- 
tea „legală” introdusă de Iisus din Nazaret că „toată Legea şi 
toţi proorocii” sunt cuprinși în două porunci: „Să iubeşti pe 
Dumnezeul tău din tot sufletul tău şi pe aproapele tău ca pe 
tine însuţi”. Deci o surprimare a perspectivei juridice asupra 
relaţiei dintre oameni! Pe de altă parte, în epoca noastră este 
vorba de faptul că norma legală nu mai are aproape nicio 
legătură cu moralitatea creştină. Cu precădere în domeniul 
bioeticii, despărțirea de sacralitatea absolută a vieţii de la 
concepţie la moartea naturală este flagrantă şi se adânceşte 
pe zi ce trece cu noi forme de maltratare a trupului din punct 
de vedere creştin. 

Majoritatea criticilor creştinismului tradițional fac re- 
ferire la atât de surprinzătorul nonconformism al lui Hris- 
tos pentru a respinge pretenţia creştinilor de azi ca viziunea 
lor despre lume şi despre viaţă să fie acceptată ca licită, dacă 
nu chiar ca dominantă şi bază a normei legale în societa- 
te. Aranjamentul constantinian dintre Imperiu şi Biserică 
este gradual demontat în numele faptului că Hristos Însuşi 
a proclamat deosebirea dintre ceea ce reprezintă lumea (ho 
kosmos) şi puterile ei (ho kaisaros) şi ceea ce este Împărăţia Sa 
(he Basileia tou Theou sau ton Ouranon). Dezbaterea actua- 
lă în jurul caracterului public sau privat al moralei creştine 
dezvăluie prin însăși argumentarea criticilor creştinismului 
că ei reprezintă noua lege, noul conformism al materialis- 
mului, al colectivismului, al corectitudinii politice. În mod 
limpede, un ciclu istoric se închide în leagănul euro-medite- 
ranean al civilizaţiei constantiniene, adică al creştinismului 

ca normă socială şi fundament cultural al societăţii. Însă, în 
atâtea epoci istorice şi locuri de pe această planetă învățătura 
lui Iisus Hristos s-a răspândit în regim de minoritate tolerată 
sau persecutată. 

Nonconformismul prezent al creştinilor însă nu este 
somat să se exprime în gesturi patetice de frondă, întrucât 
societatea liberală va înnăbuși prin ridiculizare orice astfel 
de demers, ci într-un radicalism al interiorităţii. Bisericile 
oricum se goliseră la ultimele liturghii dinaintea închiderii 
lor prin ordonanţă militară (de Bunavestire). Frica de boală, 
suferință şi moarte îşi intrase deja în rol de la începutul lunii 
martie. Şi creştinilor le este frică de moarte, căci nu mergeau 
la biserică fără discreta dorinţă ca clipa aceasta pământească 
să mai dureze, să mai aibă parte de puţinul bine al acestei 
lumi. Înfruntarea autorităţilor în contextul pandemiei Co- 
vid-19 este o retorică șchioapă, mânuită neîndemânatic de 
predicatori de facebook însinguraţi şi înfricoşaţi. Le lipseşte 
evident cauza puternică şi măreaţă pentru care suferința de- 
vine sensul vieţii. Covid-19 se aseamănă tocmai prin tot ce 
are artificial ca motiv de criză cu morile de vânt ale lui Don 
Quijotte. Autorităţile se prevalează legitim de afirmaţia că 
vor binele omului şi al societăţii, ferindu-i de epidemie. În 
plus, în cazul României mulți au gândit că este o bună ocazie 
de a disciplina o națiune dispusă istoric spre anarhie. 

Administraţia patriarhală şi poliția au negociat înde- 
lung pentru sărbătoarea Învierii acorduri pe un model „sim- 
fonic”, adică cu aparenţa avantajului reciproc: poliţia susţine 
Biserica, Biserica susține statul. Pristanda a fost dintotdeauna 
şi patriot şi strămoșesc ortodox, deci „curat neconstituţional, 
dar umflaţi-l” pe oricine nu respectă ordonanţele militare şi 
acordurile inter-instituționale (MAI-BOR). 

Clerul şi voluntarii din subordinea lor, care benefici- 
au în primul acord de escorta amicală a poliţiei, apoi, după 
renegocierea acordului inițial perceput ca fiind excesiv de 
„simfonic”, doar de supravegherea distantă, dar vigilentă a 

poliţiei, au distribuit în Vinerea Mare „paştele”, bucăţica de 
anafură stropită cu vin, (ea însăşi surogat de dată veche, care a 
înlocuit împărtăşania pascală, expulzată de facto din ritualul 
convenţional al slujbei Învierii), iar în Sâmbăta Mare lumina 
adusă cu avionul de la Ierusalim, unde, în pofida temerilor, 
lumina s-a mai aprins încă o dată în biserica goală a mor- 
mântului gol. Cu tot ceea ce are caricatural această pseudo- 
tradiţie, „paştile” împachetat igienic şi lumina aeropurtată 
au venit să salveze aparențele unei Învieri carantinate. 

Putea fi imaginat un alt scenariu, cel puţin în Româ- 
nia? Foarte greu. Bulgaria, Serbia şi Georgia au beneficiat 
de alt context politic şi epidemiologic. Clerului (episcopat 
şi preoțime) din România de azi îi lipseşte un popor bine- 
credincios care să-l susțină efectiv, să facă zid în jurul lor, în 
cazul unui minimal act de frondă. În puţine cazuri s-a văzut 
o comunitate strâns unită în spatele preotului ei, iar când s-a 
întâmplat a fost motivată de frondă față de episcop, care în 
mod regretabil nu de puţine ori a făcut apel la jandarmerie 
pentru a pune în practică o caterisire. În aceeaşi măsură, fi- 
ravului popor binecredincios îi lipseşte un cler capabil să-l 
organizeze. lar împreună le lipseşte credința că Dumnezeu îi 
va feri şi de coronavirus și de autorități. 


Biserica de mâine 


Este momentul să evoc o statistică sociologică a 
creştinilor ortodocşi din România contemporană. Raportat 
la cei care s-au declarat creștini-ortodocși la recensămân- 
tul din 2011, aproximativ 15% sunt prezenți în biserici cu 
oarece regularitate, alți 35% au o practică liturgică numai 
a marilor sărbători de peste an (cu precădere Paştele) şi a 
evenimentelor cu dimensiune religioasă din viața omului 
(botez, nuntă, înmormântare). Restul sunt cvasi-indiferenţi 
la orice ritual, regăsindu-se într-o biserică numai ca efect al 
unei circumstanţe speciale. S-au înmulţit cuplurile de fapt, 

care nu se mai cunună religios, tot mai mulți creştini acceptă 
incinerările, apelează la avort când nu au folosit la timp alte 
metode anticoncepţionale şi chiar amână botezul pruncu- 
lui născut accidental. Reversul medaliei acestui creştinism 
crepuscular, cu biserici sătești goale şi superstiții culese din 
tabloide, este un nou strat de creştini, în cea mai mare par- 
te convertiți din alte orizonturi spirituale sau reconvertiți 
dintre cei cu practică sporadică sau accidentală. Aceşti noi 
creştini aduc nu numai o nouă exigenţă, ci şi o cunoaștere 
temeinică a Scripturilor şi a teologiei creştine. Ei formează 
nucleul dur al parohiilor urbane, sunt susținătorii renașterii 
euharistice, dar nu depăşesc 3% din totalul celor declaraţi 
ortodocşi. Aceştia se regăsesc în manifestările publice de 
apărare a creştinismului. Ei sunt aliați vitali ai clerului în lup- 
ta împotriva secularizării, dar în acelaşi timp incomozi, mai 
ales înaltului cler, prin exigenţele lor spirituale şi morale. 

Raportându-ne la această din urmă categorie, noncon- 
formismul creştin de azi are nevoie de abandonarea suroga- 
telor de cult, iar doar acolo unde o practică liturgică recentă 
are o fundamentare mistagogică puternică, se poate proceda 
la integrarea ei într-o viziune simbolică coerentă şi înţeleasă 
de către credincios. 

Asceza liturgică impusă de pandemia virală poate fi 
ocazia unei reaşezări a cultului pe temeiul semnificaţiilor lui 
teologice, al înţelegerii simbolismului fiecărui gest liturgic. 
Asumarea deplină a actului ritual de către practicant are ne- 
voie însă de un cult adaptat realităţii unui creştinism expulzat 
din cetate. Ceea ce a pus în evidenţă criza coronavirusului, 
după criza denumită „Colectiv”, după eșecul referendumului 
pentru familie, este virulența contestării BOR ca instituţie a 
statului. Nu mai este vorba de o criză de încredere, ci de o 
criză de imagine publică, iar contestarea nu vine exclusiv din 
zona agnostică a societăţii, ci chiar din nucleul de practicanți, 
cum este cazul temelor interne, canonizarea lui Arsenie Boca 
şi sinodul din Creta. În acest context nu mai poate fi amâna- 


93 


tă regândirea parohiilor din unităţi teritoriale de cult în gru- 
puri de rugăciune deplin asumate şi susținute de o comunitate 
umană, redefinirea raportului dintre un astfel de grup şi ha- 
rismatica figură clericală căreia acest grup îi acordă autorita- 
te. Ordonanţele militare pun capăt cu bonomie unei tradiţii 
a parohiei sătești sau de târgoveţi, care oricum se scurgea în 
irelevanță. Cât despre catedrale pentru 5000 de persoane vom 
mai vorbi după al cincelea val al pandemiei! 

În același timp, un termen care îi aparţine epocii con- 
stantiniene, liturghia, al cărui sens etimologic este cel de lucra- 
re publică, își epuizează astăzi semnificaţia. În lumea romană 
a secolului al IV-lea, cultul euharistic practicat de creştini în 
spaţii private s-a transformat gradual într-un cult public, spon- 
sorizat de puterea imperială şi de evergeţii urbani. Or, societa- 
tea europeană de azi nu are nevoie de această „lucrare publică. 
Liturghia antică greco-romană era de cele mai multe ori un act 
de cult, uneori o jertfă, sponsorizat de un magnat al oraşului. 
Liturghia creştinilor având în centru cultul euharistic era 
opera publică oferită de creştini pentru a invoca bunăvoința 
divinității lor față de Imperiul roman. Sigur că nu e vorba de 
a schimba vocabularul, ci doar de a înţelege că Taina euharis- 
tică nu mai este bineprimită ca o lucrare publică. Cu atât mai 
liberi sunt creştinii de a-i dezvolta caracterul tainic, de revelaţie 
şi intimitate cu Dumnezeul lor. Acum se pune acut problema 
ce rost are să asiste o adunare pasivă și neformată euharistic 
la împărtășirea credincioşilor. Scoaterea catehumenilor și a 
penitenţilor, adică a tuturor celor ce nu se împărtășesc, din 
spaţiul în care se petrece prefacerea devine din nou de actuali- 
tate. O parohie cvasi-familială poate foarte simplu să-şi asume 
o astfel de atitudine. Abia aceste uşi închise vor deveni un ade- 
vărat magnet. Multe aspecte pot fi corectate dacă credincioșii 
îşi dezvoltă sentimentul că întâlnirea euharistică este planifica- 
tă de ei şi pentru ei. Un asemenea cult în mod evident nu mai 
poate fi condus de preoţi navetişti sau de „duminică” Ritmul şi 
intensitatea rugăciunii vor fi date de participanţi. 

Având în vedere oportunitatea pe care o oferă cri- 
za socio-virală de a regândi temeliile credinţei, nu trebuie 
căutat în ea un mesaj divin comunitar, global sau naţional, 
ecologic sau religios. Nu poate fi vorba nici de o planetă vie 
care se scutură de puricii umani deveniți prea nocivi în lă- 
comia lor distructivă (din perspectivă panteistă), dar nici de 
un Dumnezeu care își pedepseşte pedagogic copiii care au 
luat-o razna. Nu suntem într-o paradigmă presupus vete- 
rotestamentară, un popor ales cu un Dumnezeu gelos. De 
altfel nici nu există această paradigmă. Dacă citim cu atenţie 
cartea profetului Ieremia, vom observa că Dumnezeu le cere 
iudeilor să se predea lui Nabucodonosor, să renunţe la un 
obiectiv comunitar, în schimb să realizeze binele mărunt şi 
individual al justiţiei, al milei și al blândeţii faţă de cei mici. 
Mesajele anticlericale şi anti-idolatrie din profeţiile lui Iere- 
mia ne sunt familiare. Dumnezeul lui Israel nu are obiective 
imperialiste. Nu numai că e ridicol a-l atribui o acţiune pu- 
nitivă fie la adresa bogaţilor sau a săracilor, fie la adresa lui 
Israel sau a păgânilor, atâta timp cât, în oricare din ipotezele 
evocate mai sus privitoare la epidemia virală, originea crizei 
este la oameni. Nu există o entitate comunitară (creştinii sau 
ortodocşii, românii sau grecii, francezii, englezii sau ame- 
ricanii etc.) căreia i se administrează o lecţie divină, ci nu- 
mai ființe umane unice prin trupul şi sufletul lor unic, care 
vor citi, dacă vor vrea, un mesaj individualizat din această 
circumstanță mondială. Reacţia fiecăruia are un context in- 
dividualizat. Lecţia spirituală nu poate fi citită decât în cheie 
strict personală. 

Ce mai are rost să facem fiecare dintre noi, acum când 
toate rosturile noastre anterioare par a se fi năruit. Mulţi 
poate vor sărăci din această criză — să caute în ei înşişi cauza! 
- alţii însă se vor îmbogăţi - să caute la Dumnezeu rostul! 
E aproape ca principiul vaselor comunicante. Aceşti contra- 
timpi individuali ne arată că nu există mesaje comunitare în 
astfel de crize. Chiar dacă mulţi suferă, nu înseamnă că e o 

suferință colectivă sau că există un dialog între un producă- 
tor al suferinţei şi o colectivitate suferindă. În povestirea des- 
pre Iona nu ninivitenii sunt interlocutorul lui Dumnezeu, 
ci Iona. Dumnezeu îi arată lui Iona că un anumit număr de 
niniviteni pot lua în serios o profeție, pot înţelege un mesaj 
divin şi de aceea cel care este însărcinat să transmită mesajul 
este obligat s-o facă. Dar e vorba de decizii individuale ale 
unor niniviteni care au înţeles ce le spune Iona. Un număr 
oarecare de persoane care se trezesc spiritual pot schimba 
destinul unei comunităţi, aşa cum reiese şi din dialogul lui 
Avraam cu îngerul despre Sodoma şi Gomora. Dumnezeu 
nu pedepseşte, ci pune capăt răului într-o comunitate care 
s-a autodistrus spiritual, în care nu mai există niciun ger- 
mene de regenerare. Dumnezeu închide un experiment al 
libertăţii eşuat. Cauza eficientă a răului este alegerea greşită 
a indivizilor. Consecințele tragice ale unui accident (fie el şi 
o pandemie) sunt rezultatul unei sume de alegeri greşite ale 
indivizilor, când acestea tind să fie imputabile unui procen- 
taj covârşitor dintr-o societate. Morţile accidentale nu sunt 
victime în sensul religios girardian al cuvântului, ființe aduse 
e un fenomen eminamente social. În interpretarea lui Rene 
Girard, procesul este descris de Euripide în Bacchantele?. 

Mulţi descoperă prin carantină cât de greu e să rămâi 
singur cu tine, dar alții se bucură de un moment de odihnă 
dintr-o alergătură nesfârşită pentru a-şi menţine sau amelio- 
ra poziţia socială. Presiunea publică a „distanţierii sociale” 
se exercită în sens contrar presiunii sociale a performanţei 
şi a succesului. Şi economiştii vorbesc acum de reinventarea 
fiecărei afaceri în parte, cu atât mai mult pot vorbi creştinii 
de redescoperirea sensului existenţei fiecăruia în parte. 


°? René GIRARD, La violence et le sacre, Grasset, Paris, 1972, cap. V: 
Dionysos. 

„Unde sunt doi sau trei, adunaţi în numele Meu, 
acolo sunt și Eu.” (Matei 18, 20) 


Două persoane pot forma o unitate euharistică. O familie 
formată din bunici, părinţi, copii pot fi o biserică. Un grup de 
familii, pe mai multe generaţii, conviețuind la un loc pot fi deja 
o catedrală. Atractivitatea bisericii de acasă, adică a ecclesiei ca 
entitate privată, poate deveni antidotul la egoismul locuinţelor 
individuale, al planurilor de viață personală, care au adus uma- 
nitatea occidentală în singurătatea psihotică de azi. Redesco- 
perirea sensului creştin al vieţii (iubirea aproapelui) dă un nou 
impuls vieții comunitare de mici dimensiuni, cea care intră uşor 
în orizontul psihologic al unui om (e vorba de numărul de oa- 
meni pe care un om îi poate cunoaşte și față de care poate dez- 
volta o afectivitate concretă). Această Biserică minimală trebuie 
potenţată euharistic. De aici poate începe reorganizarea evocată 
mai sus, de la conturarea unor parohii familiale cu eventualele 
lor extensii de prietenie şi afinitate. Aceştia vor fi instrumentele 
vii ale misiunii din interiorul creştinismului cultural şi în plus 
eroii celui mai pur liberalism. 

Aceste noi comunități euharistice vor fi prin excelență 
comunităţi de afinități elective. În ele nu vor putea convieţui 
decât acele persoane care vor avea cu adevărat ceva duhov- 
nicesc în comun, căci nicio constrângere socială nu va mai 
funcționa. Din punct de vedere mistic acel „ceva” duhovni- 
cesc este un „Cineva”, adică Hristos Cel Înviat din Morți. 

Originea istorică a aşezărilor umane a fost oricum fami- 
lia din care s-a format grupul de consangvini care a creat cu 
timpul un grup uman de dimensiuni mai mari. Comunitățile 
puternice, cu un grad mai mare de autonomie economică, 
sunt singurul mod de a răspunde unei varietăţi de crize ale 
lumii contemporane: atomizarea socială, diferenţele uriaşe 
în accesul la resurse, degradarea educaţiei publice, scăderea 
calităţii produselor alimentare etc. 

Însăși criza Covid-19 a făcut dovada că grupurile 
creştine mai bine organizate din cadrul societăţii globali- 
zate au beneficiat de privilegiul continuării cultului lor mi- 
crocomunitar. Este cazul evident al mănăstirilor. Monahilor 
şi monabhiilor, care au o adresă poştală comună, li s-a per- 
mis să participe la slujbele din cadrul comunităţii lor şi să 
se împărtășească pe perioada epidemiei. În interiorul unei 
adrese libertatea de cult a rămas neştirbită. 

Biserica de mâine va fi cea a solidarităților reale, ca- 
pabile să aducă un răspuns microcomunitar la crizele eco- 
nomice şi politice care le vor acompania pe cele sanitare în 
anii viitori. Microcomunităţile ar putea prelua un ansamblu 
de funcțiuni sociale gestionate tot mai deficitar de către stat, 
cum ar fi creşterea şi educaţia copiilor, grija bătrânilor, îngri- 
jirile medicale şi solidaritatea socială. Antecedente istorice 
ale unor astfel de microcomunități au existat în diferite epo- 
ci şi culturi, fie că s-au numit mănăstiri, parohii de breaslă 
sau de cartier, fie în afara universului creștin falanstere sau 
chibuţuri. Nu este nevoie să identificăm o structură socio- 
politică a acestora, fiindcă scopul microcomunităților euha- 
ristice nu este o exclusivitate teritorială sau o autarhie eco- 
nomică, ci una morală. Modelul funcționează deja cu confe- 
siunile neoprotestante sau cu aşa-zişii schismatici ortodocşi: 
stiliști, vechi-calendariști, contestatari ai sinodului de la Cre- 
ta. În Rusia funcţionează încă Biserica catacombelor. Este un 
cult de tradiţie ortodoxă care nu recunoaşte canonicitatea 
episcopilor din perioada sovietică şi post-sovietică şi prin 
urmare valabilitatea tainelor clerului Patriarhiei ruse. Ei îşi 
zic adevărata Biserică Ortodoxă. Nu fac elogiul acestor frân- 
turi de Biserică, dar existenţa lor preînchipuie Biserica de 
după deja defuncta „simfonie” dintre stat şi Biserică. 

Biserica de mâine, ancorată mai adânc și mai trainic 
în aceste microcomunităţi euharistice, îşi va negocia mai 
dur libertăţile, lăsând în urmă complicităţile complezente 
ale clerului de odinioară cu instituţiile de forță ale statu- 

lui. Aceste microcomunităţi vor avea nevoie de preoți, mult 
mai mulți preoţi, care să asigure euharistiile casnice, pro- 
babil şi de mai mulţi episcopi. Acesta este de fapt modelul 
protocreştinismului din vremea Imperiului roman păgân. 
Cetățile antice mijlocii aveau până la 5000 de locuitori şi 
aveau fiecare câte un episcop, adunându-se la nivelul unei 
provincii într-un sinod mitropolitan. Pe lângă episcopii ci- 
tadini funcționau episcopi vicari pentru zona rurală (hor- 
episcopi). Clerul post-coronavirus nu va mai avea un rol de 
castă sacerdotală remunerată, cu subsidii guvernamentale, 
cum este încă azi, ci se va compune, ca în primele comunități 
creştine, dintr-un întâistătător, distins prin cinste, înțelepciune 
şi dragoste de oameni, şi mai mulți presbiteroi, aleşi de oameni 
dintre membrii cinstiţi şi vrednici ai microcomunităţilor 
respective. Aceştia vor gestiona autonom cheltuielile cultului 
lor, eliberaţi de orice presiune financiară exterioară. Modelul 
este amplu reprezentat de viaţa liturgică a parohiilor orto- 
doxe în Europa occidentală sau în SUA. Aceste comunități 
sunt Biserica locală, libera lor asociere de dragoste unele 
faţă de altele formează „uia, ayia, KAVOALKI kat ANOOTOALKT) 
eKKAnoia”. 

Aceasta va fi Biserica celor 3% din statistica prezentată 
mai sus. Ea are vocaţia de a atrage după sine într-un efort 
duhovnicesc şi de solidaritate următorii 15%. Ce se întâm- 
plă însă cu următorii 35% ai ortodoxiei culturale? Întrebarea 
pusă astfel nu are niciun sens. Vrem să ştim dacă se mântuie 
cei care practică sporadic o ortodoxie culturală, din reflex 
comunitar, din mimetism sau din conformism? În primul 
rând, Dumnezeu mântuie, iar la Dumnezeu orice este cu 
putinţă. În al doilea rând, dorinţa de mântuire este o opţiune 
personală, deci nu este al celorlalți să ştie ce se întâmplă cu 
fiecare în parte. Dorinţa de mântuire este începutul metano- 
iei, adică cea mai adâncă, cea mai puternică dintre simţirile 
creştine! Deci, de îndată ce cineva îşi formulează această 
opţiune se deplasează psihologic din categoria ortodocșilor 

culturali spre categoria celor 3% care chiar vor să-L găsească 
pe Dumnezeu. Ceea ce trebuie oferit unui căutător este ten- 
siunea căutării, deci un orizont intermediar sau o poartă de 
intrare în adevărata căutare a lui Dumnezeu, acolo unde se 
aplică paradoxul pascalian: „nu M-ai căuta, dacă nu M-ai fi 
găsit” (Pensées, 553). O comunitate euharistică vie este o ast- 
fel de poartă, mai precis este pragul porţii, căci despre poartă 
ni se spune în Evanghelia de la Ioan Cine este. Criza caranti- 
nei epidemice a trimis căutătorii în fața televizoarelor/table- 
telor. Tocmai ortodoxia culturală deci este cea care s-a salvat 
în virtual. De aceea nu poate fi problema adevăratului cler ce 
face cu ortodocşii culturali, aceia se mântuie după legea lor. 

Modelul microcomunitar euharistic este cu atât mai im- 
portant şi urgent cu cât liturghia virtuală este cel mai periculos 
dintre surogatele liturgice. Apelul la expedientul virtual arată 
că mare parte a clerului şi a poporului nu este pregătită să tra- 
verseze cu adevărat deşertul, să înțeleagă adâncimea crizei de 
conştiinţă prin care trecem. Deşertul, pe care îl preînchipuie 
postul Paştilor, este în acelaşi timp locul unde se dezvăluie mis- 
terioasa capacitate a trupului de a degaja sub presiune puteri 
nebănuite. Dar în trup zace şi o neînțeleasă putere de vinde- 
care (autovindecare, dar şi vindecare a celuilalt - chiropractica 
şi alte exemple). Din multe trupuri reunite unul lângă celălalt 
se degajă o energie şi un curaj ieşite din comun. Din trupul 
firav al unei femei iese viața nouă. Toate aceste imagini ale sur- 
prinzătoarei forțe a trupului viu se conjugă teologic cu Trupul 
euharistic din Potir, identic cu trupul uman al Bisericii. Ma- 
terialitatea paradoxală a ceea ce este prin excelenţă spiritual! 
Misterioasă este şi insistența tuturor părinţilor duhovniceşti pe 
realitatea Tainei euharistice. În ceea ce percepem ca o bucată 
de pâine cu vin se află chiar Dumnezeul infinit. În ceea ce per- 
cepem ca trupuri umane adunate unul lângă altul în rugăciu- 
ne, îmbrățişându-se la sărutul păcii, se formează trupul eclezial 
al aceluiaşi Dumnezeu nemărginit. Nu mai e nevoie de comu- 
nicare publică, ci de comunicare de la om la om. Obiectivul nu 

este păstrarea unei tradiții culturale, ci salvarea fiecărui om în 
parte din potopul minciunii care i-a inundat sufletul. 

Andrei Pleşu sublinia paradoxul că percepem ca singu- 
rătate, însingurare, „arest la domiciliu” perioada de „distanţare 
socială” impusă, dar suntem asaltaţi de comunicare publică 
(televiziune, site-uri de ştiri) şi privată (telefon, e-mail, sms, 
whatsapp, facebook, twitter, msg). Virtualul nu face decât să ac- 
centueze singurătatea noastră, totodată subminând orice rațiune 
a întâlnirilor reale, întrucât acestea par suplinite de virtual. 

Şi peste această scenă a omului izolat prin propriile 
frici, prin conformism şi prin disponibilitatea față de min- 
ciună, se ridică un cer nou. Cerul nou al Apocalipsei? Nu. 
Cerul nou al lui Elon Musk. Cerul zecilor, sutelor, miilor şi 
în curând al zecilor de mii de sateliți care se ridică pe cer 
prin proiectul SpaceX şi îmbracă planeta albastră într-o 
haină măiastră ţesută din roboţi zburători, pentru a desăvârşi 
comunicarea virtuală, viaţa virtuală, pentru a salva, prin teh- 
nologie, planeta de puricii umani deveniți nocivi. Precum 
odinioară odele ridicate catedralelor socialismului (indus- 
trializarea), astăzi se ridică ode în massmedia noilor salbe de 
stele, care vor face cerul un perpetuu pom de Crăciun. Cum 
spunea o ridicolă publicitate hibernală: spiritul sărbătorii! 

Printr-o despărţire urgentă de filetisme și geopolitică 
ecleziastică, episcopatul poate să iasă în întâmpinarea celor 
care suferă de foamea euharistică. În mod ideal şi miraculos, 
observând deriva unei corăbii covârşite de balastul istoric al 
pseudomorfozelor, cârmacii întind cheile de interpretare ale 
Sfintei Scripturi tuturor vâslașilor ca să înfrunte ultimul deşert 
pământesc, cel al lumii dezlănțuite. Caracterul eshatologic al 
creştinismului nu constă într-o şarjă donquijottescă împotriva 
unor tirani imaginari, ci în pregătirea pentru lupta cu nisipurile 
mișcătoare ale confortului material şi social, ale conformismu- 
lui şi bigotismului. Numai întâlnirea cu Hristos euharistic mai 
poate antrena ochii să privească dincolo de realitatea virtuală. 


Duminica 'lomii 2020 

RĂSPUNSUL ORTODOXIEI LA 
PROVOCĂRILE SOCIETĂŢII ACTUALE: 
VIAŢĂ ÎN DUH ȘI ADEVĂR, DINCOLO 

DE DUHUL LUMII 


Adrian LEMENI 


Creștinismul - viață înnoitoare a lumii, 
dincolo de tiparele religiei 


Atunci când invocăm viitorul Ortodoxiei sau funda- 
mentarea unor răspunsuri la provocările actuale ale lumii, în 
mod particular la cele din contextul european, din perspecti- 
vă ortodoxă, este esenţial să înțelegem şi să asumăm condiția 
creştinului în lume. Ne confruntăm cu o diversitate de provo- 
cări, cu incidenţă în viața economică, socială, politică, cultu- 
rală şi religioasă. Pentru a ne angaja într-o atitudine, în fideli- 
tate față de Duhul şi Adevărul Evangheliei, astfel încât vocaţia 
Bisericii să nu fie deturnată, rămâne fundamentală aşezarea 
în raport cu problemele specifice ale societății de astăzi: Orto- 
doxia nu dă răspunsuri prin aliniere la duhul lumii, întrucât 
ea întrupează în istorie condiţia credinciosului, ilustrată de 
Mântuitorul Hristos, atunci când le spune Apostolilor şi celor 
ce-L urmează că ei sunt în lume, dar nu din lume. Plecând de 
la această premisă, se evidenţiază relaţia Bisericii cu lumea: 
Biserica îşi desfăşoară misiunea ei în lume, dar identitatea ei 
nu este din lume. Trupul mistic al lui Hristos, Biserica Sa, nu 
se epuizează în cadrele istorice. 

În contextul lumii de astăzi, sunt numeroase proble- 
me în spectrul politicii statale sau bisericeşti. Preocuparea 

accentuată cu acestea, insistența de a creiona soluţii din par- 
tea Bisericii Ortodoxe la aceste provocări riscă o deturnare a 
vocației Bisericii, întrucât menirea ei nu este să se pronunţe 
asupra oricărei chestiuni existente într-o agendă publică. 
Militantismul social-politic reprezintă o tendinţă care poa- 
te deturna misiunea Bisericii, confiscând-o într-o angajare 
specifică duhului acestei lumi. Există o presiune ideologică 
de a alinia agenda Bisericii la aceea a lumii politice, de a im- 
plica Biserica în rezolvarea unor situații care vizează drep- 
turile omului, egalitatea de gen şi de rasă, războiul, justiția 
socială, criza economică, politică etc. Este invocată nevoia 
de a oferi răspunsuri actuale din perspectiva Evangheliei şi a 
Tradiţiei Bisericii. Aceste tendinţe înrădăcinate în activismul 
social-politic exacerbat la care este invitată Biserica să parti- 
cipe reprezintă o orientare semnificativă a unui demers prin 
care Biserica riscă prizonieratul în cadrul istoriei căzute. 

O tendinţă opusă este dată de riscul izolării, de culti- 
varea unui izolaţionism prin care Biserica să rămână într-un 
fel de turn de fildeș, înstrăinată de nevoile şi de problemele 
omului contemporan. Tendința de a înţelege Tradiţia într-o 
cheie de încremenire a formelor, de a o reduce la un mime- 
tism exterior sau de cultivare a unui paseism păgubitor ge- 
nerează decuplarea Tradiţiei de dinamica spiritului ei viu. 
Pentru un răspuns ortodox în fața provocărilor lumii este 
nevoie de a depăşi deopotrivă angajarea încrâncenată și in- 
sistentă în activismul social-politic, prin care se conturează 
iluzia de a crede că lumea poate fi schimbată prin astfel de 
acțiuni, dar şi refuzul de asumare a provocărilor societăţii de 
astăzi, chiar dacă răspunsurile date ar trebui să fie oferite în 
cheie eshatologică. Este important să se înţeleagă că trans- 
formarea lumii şi a istoriei nu este consecința unui demers 
social-politic, iar Evanghelia nu presupune doar o amelio- 
rare morală a omului. Evanghelia ne propune o înnoire a 
lumii prin Hristos, asumând un nou mod de existență, cu 
implicaţii ontologice. 

Adevărul şi unitatea Bisericii, fiind realităţi date, nu 
construite, ele se cer mărturisite, nu acomodate la relativis- 
mul şi fragmentarea lumii de astăzi. Numai rămânând con- 
secventă ecleziologiei propre Tradiţiei, Biserica Ortodoxă se 
poate angaja edificator şi cu folos în mărturisirea unei linii 
care să lumineze în hăţișul şi urzeala geopoliticii lumești şi 
bisericeşti de astăzi. Inclusiv autenticitatea dialogului ecu- 
menic ar creşte printr-o asemenea atitudine mărturisitoare, 
chiar dacă aceasta ar putea fi cu ușurință catalogată ca fiind 
fără potenţial conciliator, incomodând conştiințele dispu- 
se să echivaleze dialogul cu o diplomaţie şi echilibristică a 
compromisului. 

În acest sens, Christos Yannaras precizează: „Dacă teo- 
logia ortodoxă s-ar putea realiza astăzi în raport cu mari- 
le interpelări istorice ale epocii pe care o trăim, debarasată 
de dependenţa sa față de academismul și pietismul occi- 
dental, dacă ar propovădui cuvântul mântuirii, şi nu sfaturi 
morale sau doar de «ameliorare» religioasă a individului, ci 
o atitudine de viață şi un mod de existență în dimensiunile 
universale ale lumii şi ale Istoriei, dacă ar afirma misterul 
comunicării ca singură soluţie pentru impasul civilizaţiei de 
consum, atunci intrarea sa în dialogul ecumenic ar fi cu ade- 
vărat esenţială [...]”!. 

Adesea, astăzi este invocat fenomenul secularizării. Se 
vorbeşte de secularizarea progresivă şi radicală a lumii. Dar 
lumea este saeculum, reprezintă expresia veacului trecător. 
Aceasta este condiţia ei, de a fi seculară. Practic, mai degrabă 
atunci când ne referim la secularizare, nu ar trebui să avem 
în vedere în primul rând lumea, ci Biserica. Atunci când 
subliniem accentuarea secularizării, de fapt se poate afirma 
că este vorba de o secularizare a Bisericii, de o importare şi 
de o extindere a duhului lumii în viaţa Bisericii. Mai mulți 
autori evidenţiază că, de fapt, creştinismul a contribuit la se- 


! Christos YANNARAS, Adevărul și unitatea Bisericii, trad. Daniela Cojo- 
cariu, laşi, Edit. Trinitas, 2008, p. 132. 

cularizare prin faptul că l-a eliberat pe om din chingile religi- 
ilor. Hristos a spulberat iluziile generate de idolii religiilor. 

În această perspectivă, creştinismul nu reprezintă o re- 
ligie printre alte religii. În condiţiile reducerii creştinismului 
la o religie, este favorizată percepţia dezvoltării unui front 
comun al religiilor în fața aceluiaşi inamic: secularismul. Re- 
ligiile se pun de acord asupra unor valori considerate de bază 
(familie, dreptate, libertate, solidaritate, morală) şi cooperea- 
ză pentru a depăşi provocările secularismului contemporan. 
Religiozitatea nu înseamnă totodată angajarea în căutarea şi 
trăirea în Duh şi Adevăr. Există astăzi o recrudescenţă a reli- 
giilor şi a spiritualităţilor de tot felul, însă închinarea în Duh 
şi Adevăr, invocată de Mântuitorul Hristos în discuţia cu fe- 
meia samarineancă, presupune un nou mod de a gândi şi de 
a fi, o înnoire existenţială şi ontologică a vieții, depăşindu-se 
formele religiei. 

Alexander Schmemann arată că, într-un sens profund, 
creştinismul reprezintă sfârşitul oricărei religii. Religia re- 
prezintă ceva securizant pentru om, o realitate prin care se 
încearcă îmblânzirea lui Dumnezeu, realizarea unor ritua- 
luri prin care sunt aduse diferite ofrande divinității. Religia 
presupune un ritual bazat pe forme, o morală şi o organi- 
zare prin care să fie oferite stabilitate şi securitate omului. 
Schmemann arată că religia este necesară acolo unde se află 
un zid despărțitor între Dumnezeu şi om. Însă Hristos prin 
jertfa Sa a destrămat orice zid, a inaugurat o nouă viață, nu 
o nouă religie, înnoind întreaga existenţă. Pot exista religii 
naturale (precum cele vechi), religii politeiste sau monoteis- 
te, religii seculare (în acest sens marxismul poate fi o religie, 
psihanaliza şi evoluționismul, asemenea, drepturile omului 
pot constitui suportul unei religii, tehnologia poate fi recep- 
tată ca o religie a lumii de astăzi etc.). 

Creştinismul nu poate fi redus nici la religie, nici la o 
viziune secularizată cu privire la lume, ci constituie fermentul 
care contribuie la dospirea aluatului, viața cea nouă prin care 

creştinul ÎI vede pe Hristos în toate. „[...] onestitatea faţă de 
Evanghelie, față de întreaga tradiţie creştină, faţă de experiența 
fiecărui sfânt şi față de fiecare cuvânt al liturghiei creştine cere 
tocmai opusul: a trăi în lume văzând în oricare lucru din ea o 
revelaţie a lui Dumnezeu, un semn al prezenţei Lui, bucuria 
venirii Lui, chemarea la comuniune cu Fl, speranţa împlinirii 
în El. Din ziua Rusaliilor există o pecete, o rază, un semn al 
Duhului Sfânt în toate, pentru cei care cred în Hristos şi ştiu că 
EI este viaţa lumii — și că în El lumea în totalitatea ei a devenit 
din nou liturghie, comuniune, înălțare. A accepta secularismul 
ca adevărul despre lume înseamnă, deci, a schimba credința 
creştină originară atât de profund şi atât de radical, încât se 
pune întrebarea: vorbim noi, în realitate, de acelaşi Hristos? 
[..] Un creştin este cel care, oriunde priveşte, Îl găseşte pe 
Hristos şi se bucură în El. Şi această bucurie transformă toa- 
te planurile şi programele sale, toate hotărârile și faptele sale 
omeneşti, făcând din întreaga sa misiune sacramentul reîn- 
toarcerii lumii la Hristos, Cel care este Viaţa lumii”. 

Criza Europei de astăzi, înainte de a fi una economi- 
că, socială sau politică, este una identitară. Orice construcţie 
social-politică are nevoie de un crez pentru a dăinui. Care 
este modelul de om propus de structurile europene de as- 
tăzi? Care este crezul pentru a-i convinge pe europeni de 
asumarea unei identități profunde? Înainte de a fi cuceriţi 
din exterior, trădarea creştinismului de către europeni, re- 
negarea propriilor rădăcini reprezintă semne ale vremurilor 
de astăzi. Demolarea sau transformarea bisericilor în baruri, 
cluburi, spaţii ale divertismentului reprezintă simptomato- 
logia unei atitudini prin care omul mutilează integritatea şi 
demnitatea structurate prin faptul că este purtător al chipu- 
lui lui Dumnezeu. 

Organizarea riguroasă a duhului lumii într-un sistem 
totalizator şi acaparator potenţează încrederea în propriile 


? Alexander SCHMEMANN, Pentru viața lumii — Sfintele Taine şi Ortodo- 
xia, trad. Aurel Jivi, Bucureşti, Edit. Basilica, 2012, p. 144-146. 

puteri, proliferând un spirit al autonomiei. Absolutizarea au- 
tonomiei, încrederea în puterea tehnocratică a raţiunii for- 
male şi organizatoare, cultivarea logicii eficienţei şi promo- 
varea cu obstinaţie a mitului progresului conduc la o aliena- 
re a puterilor sufleteşti ale omului. Empatia scade pe măsura 
creşterii şi exercitării puterii. Renaşterea, Reforma, ilumi- 
nismul, ideologiile seculariste şi revoluţionare ulterioare au 
contribuit la desfigurarea adevăratului chip al omului, prin 
eliminarea modelului său: Dumnezeu-Omul, lisus Hristos, 
temei şi împlinire deopotrivă a cosmosului şi a istoriei. Ideo- 
logiile progresiste de astăzi, ilustrate inclusiv prin transuma- 
nism, promit utopii bazate pe tehnologiile informaţiei şi pe 
biotehnologiile de astăzi. Profilul noului om este cel al robo- 
tului, o maşină perfect integrată într-un sistem, o inteligență 
artificializată, incapabilă de empatie şi de viaţă lăuntrică. 

Sfântul Iustin Popovici precizează în acest sens într-un 
mod răspicat: „lată în ce s-a schimbat şi în final a fost schim- 
bată Europa de la Renaștere şi până astăzi: într-un robot! lar 
robotul e cel mai mizerabil model al omului. Cine are ochi de 
văzut să vadă: nu există pe planeta aceasta om mai mizerabil, 
mai diform şi mai inuman ca robotul european. [...] Acesta 
este «noul om» al ei, un om fără Dumnezeu și fără suflet, 
omul robot. Fiindcă modelul omului european l-a omorât pe 
Dumnezeu şi prin aceasta şi sufletul, iar de câteva decenii se 
sinucide treptat. Fiindcă sinuciderea e consecinţa inevitabilă 
a omorârii lui Dumnezeu. Educaţia fără Dumnezeu conduce 
Europa şi prin ea întreaga lume spre un asemenea întuneric 
în care omenirea n-a căzut niciodată [...]'?. 

În condiţiile întăririi duhului lumii prin ceea ce presu- 
pune extinderea și rafinarea unui sistem tot mai încrezător 
în propriile puteri, există riscul de a crede că soluţiile Orto- 
doxiei la problemele lumii pot fi identificate prin exersarea 
unei raţiuni performante. Pe măsura unei instituționalizări 
excesive se dezvoltă o mentalitate prin care atitudinea Bi- 


*Gheorghios D. METALLINOS, Parohia - Hristos în mijlocul nostru, trad. 
Ioan I. Ică, Sibiu, Edit. Deisis, 2004, p. 171-172. 

sericii trebuie fundamentată în logica lumii şi mai ales o 
misiune eficientă a Bisericii este înțeleasă ca o valorificare a 
infrastructurii lumești. Războiul cu duhul lumii nu poate fi 
câştigat folosind armele acesteia. Cei care nu trăiesc în mod 
existenţial taina Crucii, cei care nu experiază suferințele Cru- 
cii, asumate cu încredere în pronia dumnezeiască, întemein- 
du-se doar pe cugetarea proprie, oricât de pătrunzătoare ar 
fi, nu vor putea depăşi viclenia curselor din aceste vremuri. 

Părintele Serafim Rose menţionează în acest sens: „Nu 
putem înțelege mare lucru, ci numai prin experiere şi prin 
suferință până la capăt, pe măsură ce creştem în Biserică şi în 
tradiţia ei. Dumnezeu îţi va trimite pricini pentru a înţelege 
cu inima. Nu te încrede prea mult în inima ta; gândirea tre- 
buie filtrată prin suferință, altfel nu va trece proba acestor 
vremuri vitrege. Nu cred că cei «raţionaliști» vor fi cu Hris- 
tos şi Biserica Sa în zilele ce vor veni peste noi; vor exista 
prea multe «rațiuni» împotriva lor, iar cei ce se vor încrede 
în cugetele lor se vor lepăda de Biserică”. 


Asumarea Crucii în Duh şi Adevăr - premisă pentru 
răspunsurile Ortodoxiei la problemele şi provocările 
lumii de astăzi 


Pentru conturarea unor răspunsuri ale Ortodoxiei la 
provocările lumii de astăzi, pentru a înţelege resorturile des- 
tinului istoric al Bisericii Ortodoxe este fundamental să se 


1 *** Ne vorbește părintele Serafim Rose - Scrisori, trad. Ştefan Francis- 
co Voronca, Galaţi, Edit. Bunavestire, 2003, p. 133. Inclusiv în poli- 
tica bisericească trebuie asumat cugetul lui Hristos, nu duhul lumii. 
„Importanţa Bisericii din catacombe nu stă în «corectitudinea» ei, 
ci stă în păstrarea adevăratului duh al Ortodoxiei, duhul libertăţii în 
Hristos. Serghianismul nu doar «a greșit» pur şi simplu în aceea că a 
preferat politica bisericească, ci a făcut ceva mult mai rău: a avut loc 
o trădare a lui Hristos întemeiată pe un acord cu duhul acestei lumi. 
Este o consecinţă inevitabilă atunci când politica bisericească este că- 
lăuzită de logica lumească, şi nu de cugetul lui Hristos” (Ne vorbește 
Părintele Serafim Rose... p. 33). 

înțeleagă ireductibilitatea Evangheliei la duhul lumii. Maxi- 
malismul Cuvântului lui Dumnezeu este greu de primit, cu 
atât mai mult de trăit şi de aceea încercăm să-L interpretăm 
într-o manieră, prin care să-L acomodăm la neputinţele noas- 
tre. Prin cuvintele Mântuitorului ni se arată că cel ce nu-L 
iubeşte pe Hristos mai mult decât pe oricine (tată, mamă, 
soț, soție, copii) nu este vrednic de El. Totodată, Domnul 
Hristos spune foarte clar că cel ce vrea să-L urmeze trebuie 
să se lepede de sine şi să-şi ia Crucea în fiecare zi. 

Prietenia lumii este potrivnică voii lui Dumnezeu. 
Sfântul Evanghelist loan în întâia sa epistolă menționează: 
„Nu iubiţi lumea, nici pe cele ce sunt în lume. Dacă cine- 
va iubeşte lumea, iubirea Tatălui nu este în el; pentru că tot 
ceea ce este în lume — pofta trupului şi pofta ochilor şi trufia 
vieţii — nu sunt de la Tatăl, ci din lume sunt. Şi lumea trece, 
şi pofta ei; dar cel ce face voia lui Dumnezeu rămâne în veac” 
(1 Ioan 2, 15-17). Sfântul Iacov este fără echivoc în ceea ce 
înseamnă mărturisirea incompatibilității dintre Dumnezeu 
şi duhul lumii. El afirmă: „Nu ştiţi oare că prietenia cu lumea 
e dușmănie cu Dumnezeu? Așadar, cel ce vrea să fie prieten 
cu lumea I se face vrăjmaş lui Dumnezeu” (Iacov 4, 4). 

Desprinderea de slava lumii este esenţială pentru culti- 
varea unei conştiinţe mărturisitoare. În testamentul celor 40 
de mucenici din Sevastia se precizează: „[...] să vă depărtaţi 
de orice poftă şi rătăcire lumească. Căci mărirea lumii este 
înșelătoare şi neputincioasă, înfloreşte pentru puţin şi îndată 
se veştejeşte ca iarba grădinii, primind sfârşitul mai repede ca 
începutul. Mergeţi mai degrabă la iubitorul de oameni Dum- 
nezeu, care dăruieşte bogăţie neîmpuţinată celor ce aleargă la 
E] şi dă ca răsplată viaţa veşnică celor ce cred în EI”. 

Evident, străduința asumării duhului martiric ne va 
întări în conştiinţa că nu criteriile acestei lumi, cele cantita- 


5 *>** „Testamentul sfinților şi slăviţilor patruzeci de martiri ai lui Hris- 
tos care s-au săvârşit în Sevastia”, în Actele martirice, în PS.B., vol. 11, 
trad. loan Rămureanu, Bucureşti, Edit. Institutului Biblic şi de Misiu- 
ne al Bisericii Ortodoxe Române, 1982, p. 293. 

tive, sunt emblematice pentru misiunea Bisericii. În societa- 
tea de astăzi, performanţa este cuantificată prin criterii ale 
unei eficienţe de tip tehnic. În această perspectivă contează 
numărul, însă Adevărul nu ţine de majoritate. Tendinţa de a 
considera reuşită o strategie misionară a Bisericii care atrage 
mulți oameni riscă să cultive o căutare de a fi pe placul lumii. 
Această atitudine, considerată a fi conciliantă, făcându-ne 
tuturor toate, prin care urmărim să nu supărăm pe nimeni, 
diluează puterea de viață a mărturisirii, generând mai degra- 
bă confuzie și dezorientare. 

Este important să înțelegem că trăim vremuri de cer- 
nere. Părintele Rafail Noica spunea: „Vremea este a cernerii. 
Va trebui să pierdem pe mulţi din rândurile preoților şi din 
numărul credincioşilor [...]. Acum va trebui să se lămureas- 
că credinţa noastră; acum se va vedea, în sfârșit, ce va fi fost 
Biserică -— şi ce nu; acum - care va fi fost acel «popor bine- 
credincios de pretutindeni» (cf. Liturghierele recente), şi ce 
anume va rămâne «neclătit de porţile iadului» (cf. Matei 16, 
18)... şi ce va trebui să cadă. Nevoie este de acest «necaz» (cf. 
1 Tesaloniceni 5, 3), pentru că acum, în sfârşit, Vremea stă să 
nască Veşnicia. Înfricoșătoare lucruri... dar nu «băgându-ne 
capul în nisip», ca struţul, ne vom pregăti pentru ceea ce nu 
vom putea stăvili. Înfricoşată vreme, dar dacă de la Dumne- 
zeu îngăduită - mântuitoare. «Acum mai aproape este nouă 
mântuirea decât am crezut» (Romani 13, 11)*. 

Dumnezeu a lucrat mereu printr-o rămăşiţă. Atât în 
Vechiul Testament, cât şi în Noul Testament se arată acest 
lucru. În condiţiile căderii în idolatrie a evreilor, evocate în 
Vechiul Testament, de fiecare dată există o rămăşiţă prin 
care Dumnezeu lucrează în istoria poporului ales, dar și 
în istoria lumii. Sfântul Apostol Pavel, invocând rămășița 
lui Israel, arată în Epistola către Romani că: „[...] tot ast- 


* Rafail Norca, Cultura duhului, Alba Iulia, Edit. Reîntregirea, 2002, 
apud *** Profeţii şi mărturii creştine pentru vremea de acum - Selecţie 
de texte de la Sfinții Părinți şi autori contemporani, ediţia a Il-a, Ale- 
xandria, Edit. Biserica Ortodoxă, 2004, p. 351-352. 

fel şi-n vremea de acum există o rămășiță, aleasă prin har” 
(Romani 11,5). 

De exemplu, în istoria Bisericii, în contextul disputelor 
hristologice, la un moment dat, la modul văzut, Sfântul Ma- 
xim Mărturisitorul este exponentul rămăşiței mărturisitoare 
a Adevărului. Este impresionant cum în faţa reprezentanţilor 
patriarhului şi ai împăratului, ai autorităţii eclesiastice şi a 
celei imperiale, Sfântul Maxim, fără să se lase intimidat de 
presiunea acestora, rămâne ferm şi mărturiseşte neclintit 
credinţa Bisericii. Atunci când este întrebat pe ce se înteme- 
iază, din moment ce împăratul şi patriarhul spun acelaşi lu- 
cru, iar el crede în ceva diferit, Sfântul Maxim Mărturisitorul 
îi invocă pe Sfinţii Părinţi şi pe martirii care au mărturisit 
în Duh şi Adevăr credinţa în Hristos Cel răstignit şi înviat. 
Conştiinţa Sfântului Maxim este conectată în același Duh al 
Sfinţilor Părinţi de dinaintea lui. 

Atunci când episcopul Teodosie, reprezentantul patri- 
arhului, îi spune Sfântului Maxim ce ar putea să facă din mo- 
ment ce împăratul s-a exprimat într-un anumit fel, Sfântul 
Maxim îi răspunde categoric: „Atunci de ce tu şi cei împreu- 
nă cu tine v-aţi atins de sfintele Evanghelii, dacă soluționarea 
celor grăite nu stătea în puterea voastră? Cu adevărat nici 
toată puterea cerurilor nu m-ar convinge să fac aceasta. Căci 
ce cuvânt de apărare aş putea avea, nu față de Dumnezeu, ci 
în fața conştiinţei mele, pentru faptul de a fi trădat printr-un 
jurământ pentru slava oamenilor, care prin rațiunea ei de a 
fi n-are de fapt nicio existenţă, credinţa care-i mântuie pe cei 
care o iubesc?””. 


7 *** Sfântul Maxim Mărturisitorul şi tovarășii săi întru martiriu: papa 
Martin, Anastasie Monahul, Anastasie Apocrisiarul - „Vieţi” - actele 
decesului - documentele exilului, trad. Ioan I. Ică jr., Sibiu, Edit. De- 
isis, 2004, p. 160. Sfântul Maxim arată importanța conştiinţei pentru 
mărturisirea Adevărului credinţei, precum şi depăşirea unei corecti- 
tudini formale, în literă, ce conduce la o înţelegere legalistă. El spune: 
„Prefer, însă, mai degrabă să mor decât să am conştiinţa tulburată că 
am alunecat în vreun fel oarecare în ce priveşte credinţa. [...] vreţi ca 

Pentru denaturarea unei conştiinţe mărturisitoare a 
Bisericii în lume, în duhul Tradiţiei sfinţitoare a Ortodoxiei, 
riscul nu este atât atacul din afară, asediul Bisericii, cât pe- 
ricolul dinăuntru. Promovarea din interiorul Bisericii a unei 
atitudini de acomodare la duhul lumii, înţelegerea actualiză- 
rii Evangheliei şi a misiunii bisericeşti ca un demers de a fi în 
pas cu vremea, rezonarea vieţii eclesiale cu ritmul accelerat 
al lumii favorizează o înstrăinare față de Adevărul şi Duhul 
Evangheliei. 

Sfântul loan Iacob Românul mărturiseşte în acest sens: 
„Şi nu-i atât de periculoasă ispita care vine de la vrăjmaşii 
lui Dumnezeu, de la atei, de la cei cu grija numai la cele 
pământeşti sau de la cei destrăbălați care nu pot ușor să va- 
tăme pe creştini. Pericolul vine de la fraţii cei mincinoși, care 
sunt dușmani ascunși cu atât mai periculoși, cu cât cred că ei 
sunt frați curaţi. Predică și ei Ortodoxia, dar oarecum schim- 
bată şi prefăcută după placul lumii acesteia şi a stăpânitorului 
acestei lumi. Predica lor e ca o hrană prielnică care a înce- 
put să se strice şi în loc să hrănească otrăveşte pe cei care o 
mănâncă. Ei aduc tulburare în rândurile creştinilor. Aceştia 
sunt ispita cea mare a neamului celui de pe urmă. Despre ei a 
profeţit Domnul că vor fi în veacul cel de apoi. «Mulţi vor veni 
întru numele meu și pe mulţi vor înşela» (Matei 24, 5)*. 

Pentru mărturisirea Adevărului în lume este funda- 
mental să asumăm modelul lui Hristos, Adevărul răstignit 
pe Cruce. Acest Adevăr insultat, scuipat, lovit, răstignit pe 
Cruce este Adevărul Care a înviat şi S-a arătat biruitor prin 


noi să ne asemănăm iudeilor care, aplecându-și mintea numai asupra 
expresiilor simple, adică asupra literei, au căzut din adevăr, având un 
văl pe inimile lor, ca să nu înţeleagă pe Domnul Care e Duhul cel 
ascuns în literă despre care s-a scris că «ucide», dar «Duhul face viu» 
(2 Corinteni 3, 6)” (Sfântul Maxim Mărturisitorul şi tovarășii săi întru 
martiriu...» p. 126, 149-150). 

Sfântul IOAN IAcoB-HozEvITUL, Hrană duhovnicească, Bucureşti, 
Edit. „Lumină din Lumină”, 2000, p. 537-538, apud *** Profeţii şi măr- 
turii creștine pentru vremea de acum..., p. 163. 

sfinţi. Lui Hristos I S-a cerut Să coboare de pe Cruce. Ela ră- 
mas pe Cruce, arătând astfel că Dumnezeul nostru este Cel 
Care a rămas până la capăt pe Cruce, astfel trăind slava În- 
vierii. Orice creştin autentic, următor al Mântuitorului este 
o ființă răstignită față de lume, el moare în fiecare zi față de 
cele trecătoare ale lumii, pentru a învia la cele veşnice, după 
cum spune Sfântul Apostol Pavel. 

Mai ales în societatea de astăzi, când logica Crucii este 
extirpată în mod constant şi cotidian, fiind promovate co- 
moditatea şi confortul, este important să se înțeleagă că un 
creştin veritabil este un om răstignit față de lume. Părinte- 
le Serafim Rose este sugestiv în acest sens: „Noi, cei ce ne 
numim creştini, nu trebuie să aşteptăm nimic altceva decât 
să fim răstigniți. Căci a fi creştin înseamnă a te răstigni, în 
aceste vremuri şi în oricare alte vremuri, de când Hristos a 
venit întâia dată. Viaţa Sa este model -— şi avertisment - pen- 
tru noi toţi. Trebuie să fim răstigniți individual, mistic, căci 
răstignirea deplină este singura cale de înviere. Dacă vom 
învia cu Hristos, trebuie mai întâi să ne smerim împreună cu 
El - chiar până la umilința cea din urmă, cea de a fi devoraţi 
şi scuipaţi afară de lumea care nu ne înţelege. [...] Și trebuie 
să fim răstigniţi la vedere, în ochii lumii, căci Împărăţia lui 
Hristos nu este din această lume, și lumea nu o poate primi, 
şi nu o poate primi nici măcar un singur reprezentant al ei, 
nici pentru o singură clipă”. 


° *** Ne vorbește părintele Serafim Rose..., p. 7-8. Asumarea Crucii nu 
înseamnă o atitudine ostentativă, mărturisirea nu presupune fana- 
tism, ci presupune căutarea a ceea ce nu este din această lume. În 
acest duh nelumesc trebuie desluşite răspunsurile Ortodoxiei la pro- 
blemele şi la provocările lumii de astăzi. „Cel ce voieşte să rămână 
în adevărata tradiţie a Ortodoxiei va trebui să fie ferm hotărât şi 
râvnitor, fără a înclina spre fanatism, fără să creadă că ar putea să-i 
înveţe pe episcopii noştri ce să facă. Mai presus de toate, trebuie să 
ne nevoim să păstrăm adevărata mireasmă a Ortodoxiei, fiind măcar 
puţin «afară din lumea aceasta», detaşaţi de toate grijile şi politica 
acestei lumi sau chiar de cea bisericească, hrănindu-se din mânca- 
rea nelumească pe care Biserica ne-o dă cu prisosinţă” (Ne vorbește 
părintele Serafim Rose..., p. 238). 

Dezorientarea, apăsarea şi confuziile din lumea de as- 
tăzi sunt cauzate doar de factori externi Bisericii. Ortodocşii 
nu sunt absolviți, dimpotrivă, prin insuficienta mărturisire 
în Duhul şi Adevărul Ortodoxiei, soluţiile propuse la provo- 
cările lumii nu sunt cele înrădăcinate în Evanghelia Mântu- 
itorului Hristos. Este necesară în primul rând o recuperare 
de către ortodocşi a cugetului şi a ethosului înrădăcinate în 
Tradiţia sfinţitoare a Bisericii, astfel încât aceştia să fie lumi- 
nă a lumii şi sare a pământului. Destinul istoric al Ortodoxi- 
ei nu trebuie căutat în forme impresionante ale instituţiilor 
acestei lumi, ci prin întruparea unui mod de a fi, cu totul 
nemaivăzut în lume (cum se arată în Epistola către Diognet), 
întrupat în viața comunităţilor din parohii şi din mănăstiri. 

Gheorghios Metallinos insistă că soluţiile la probleme- 
le lumii de astăzi pot fi conturate, plecând de la experienţa 
în Duh şi Adevăr, trăită în parohiile şi mănăstirile ortodo- 
xe. „Omul european poartă simptomele evidente ale unei 
dezamăgiri tragice, trăind într-un vid existenţial, care-l duce 
necontenit mai aproape de Răsărit (-ul apropiat şi înde- 
părtat). Odată cu moartea metafizicii (şi a religiozității), el 
caută Adevărul ca experienţă trăită şi de aceea se refugiază în 
practicile şi surogatele religioase pe care i le oferă pasiunea misti- 
cii extrem-orientale. Tocmai acestei căutări poate să-i răspundă 
Ortodoxia. Atunci, însă, când își păstrează autenticitatea. Dacă 
Europa încă «respiră şi suferă» (Romani 8, 22) în înstrăinarea 
ei, acest lucru se datorează, între multe altele, şi inconsecvenţei 
noastre, a ortodocșilor cu numele, precum şi a modului greşit al 
dialogului cu ea. A venit timpul pentru reconsiderarea metodei 
dialogului nostru teologic cu Europa şi creștinătatea apuseană. 
Numai în cadrele spiritualităţii patristic-romeice poate fi gândi- 
tă ortodox unitatea creştină. Iar fără unitatea creştină autentică, 
adică fără Ortodoxia Sfinţilor Părinţi, nu se poate edifica nicio- 
dată o unitate spirituală în Paneuropa proiectată”. 


10 Gheorghios. D. METALLINOS, Parohia - Hristos în mijlocul nostru...; 
p. 191. 

VIITORUL: 
CHIROMANȚIE, PROFEȚIE, ANTICIPAŢIE 


Răzvan BUCUROIU 


Poate să prevadă omul viitorul? Poate preconiza el cum 
va fi configurată propria lui viaţă, geometria instituţiilor 
fundamentale, arhitectura geopolitică a lumii - fie şi pes- 
te un deceniu sau două? Adică o fracţie minusculă, la nive- 
lul istoriei... Evident că nu, în detalii profunde, însă câteva 
flash-uri care să penetreze constructul enigmatic al viitoru- 
lui tot se pot schița. 

În opinia mea, Biserica va fi confruntată, direct şi fron- 
tal, plenar şi total cu provocarea revoluției digitale, care este 
- culmea! - abia la început. Nimeni nu cred că poate in- 
tui modificările de substanţă care vor mătura viețile noastre 
(reale sau virtuale) ca un tsunami. Tot ceea ce se vorbește 
acum despre noosferă, despre infosferă, despre învelişul 
comunicațional care s-a adăugat - prin voinţa omului - la 
celelalte straturi funcționale ale planetei, vădeşte naivitate 
în comparaţie cu vremurile de schimbări radicale la care 
vor asista copiii şi nepoţii noştri. Iar când afirm aceste lu- 
cruri, nu am în vedere sumbre aspecte apocaliptice şi nici 
naive scenarii hiliaste, ci întrevăd modificări de structură 
existenţială, de paradigmă a vieţii următoarei generații. Se 
vede limpede că sub influența mediilor digitale în care copiii 
noştri se mişcă natural, deja există un conflict generaţional 
care are la bază tocmai acest aspect: realitatea virtuală și, în 
prelungirea ei, modul de percepere „soft” a lumii. Iar acest 

conflict nu are la bază atât seturi antagonice de valori, cât şi 
modul de comunicare şi decelarea realității înconjurătoare. 

Nu degeaba au fost numite noile generaţii (de către 
cei maturi, evident), „millennials”, „generaţia X”, „Z, cea a 
„fulgilor de nea” etc., tocmai pentru a defini modificările de 
substanță survenite în mentalul, în habitus-urile de compor- 
tament şi în profilul moral al celor născuţi între milenii, cu 
smartphone-ul sub pernă... 

Ce defineşte aceste generaţii de copii născuţi sub zodia 
3, 4 sau 5G? O instabilitate emoţională crescută, dublată de 
o ușurință a gândirii asociative, o zonă accentuată a imagi- 
narului (propriu & colectiv), o rezistență scăzută la efort şi 
la stres, o dorinţă de libertate concretă, dar şi digitală. Tele- 
munca (munca de la distanţă) este o realitate, „anul sabatic” 
pe care şi-l permit tinerii occidentali e deja cutumă, schim- 
barea frecventă a domiciliului (tot mai puţini proprietari, tot 
mai mulți chiriaşi), a continentului chiar, modificările de sex, 
fluidizarea genurilor, infantilizarea credințelor „tradiționale” 
şi deificarea naturii înconjurătoare, gustul pentru literatura 
SF ca evadare într-o lume mai bună, în care tehnologia îm- 
parte dreptatea, binele şi fericirea — toate acestea şi multe al- 
tele pot descrie o nouă tipologie umană. Persoanele de 30 de 
ani şi sub această vârstă deja cred cu totul altceva referitor la 
marile interogaţii ale vieţii, la Dumnezeu chiar, într-o formă 
radical redefinită decât o fac părinţii lor. Care genitori, nota 
bene!, sunt şi ei produsul post-modernităţii târzii... 

Aşadar, vorbim despre modificări de profil sufletesc în 
profunzime, de schimbări de fibră psihologică, poate şi de 
prefaceri ale ADN-ului uman. Sipetul cromozomial al vieţii, 
aşa cum a fost definit illo tempore de creatorul său este luat la 
verificări, este interogat, iar mai nou este... ideologizat. Căci 
sub umbra disputată şi tulbure pe alocuri a ideologiei de gen 
au fost plasate afirmaţii „ştiinţifice” care demonstrau, chipu- 
rile, existența genei homosexualității. Iată cum umanitatea 
este pe punctul de a contesta şi rescrie toate cele ştiute până 

în prezent. Toate ar fi bune şi frumoase dacă s-ar porni de la 
un demers onest sub raport ştiinţific, însă noi ştim că „obiec- 
tivitatea este... subiectivitatea instituționalizată”, Însă impac- 
tul ştiinţei în viețile noastre reale nu-l poate contesta nimeni, 
iar speranţa este că la timona cercetării fundamentale vor sta 
oameni cu conştiinţă, cu valori așezate, imuni la ideologiile 
de tranziţie care fac, însă, mult rău prin relativizarea totală, 
la pachet, a tuturor lucrurilor care contează... 

Profilul psihologic, sufletesc, al noilor generații se mo- 
difică dramatic şi sub tirul neîntrerupt al campaniilor pu- 
blicitare derulate în absolut toate mediile de informare şi 
expunere a unui mesaj. „Eşti ceea ce cumperi, ceea ce porţi, 
ceea ce consumi”, asta pare a fi noua deviză a veacului. De- 
finirea umanităţii prin compulsiile periodice, în cadență de 
shoppping, stabilirea profilului psihologic, dar şi identitar în 
funcţie de un anume mod de consum (calitativ, cantitativ, 
selectiv etc.) pare a fi luată în serios şi duce la ideea că omul 
devine un mecanism de achiziţie & consum, care se mani- 
festă prin sesiuni de shopping rage... Da, psihologii au stabilit 
şi forme de adicţie față de actul cumpărării, achiziţionării 
de bunuri, iar prima victimă a acestor campanii (nu o spun 
eu, ci studiile sociologice) este femeia şi, în special, femeia 
tânără. Ea, Eva, cea care a râvnit la mărul din Eden, atra- 
să instinctiv de formele concrete ale materiei - prin însăşi 
definiția ei de mamă, care „înmulțește? neamul omenesc, 
creând (şi) materie — ea este ţinta predilectă a vânzătorilor 
de... orice. Asupra psihicului femeilor se derulează campanii 
de marketing, asupra subliminalului lor se abat norii inter- 
minabili ai promovării de produse, valurile de propagandă 
consumeristă. Ele sunt target-ul publicitarilor, sunt ţinte si- 
gure ale copy-righter-ilor, ale „creativilor” din agenţiile de 
advertising din întreaga lume. Și treaba funcționează! 

O altă forma mentis este cea a literaturii şi a filmelor 
SF, cu prelungirea lor în mediul virtual prin jocuri pe cal- 
culator. Mulţi tineri gustă literatura science-fiction, între- 

zăresc în ea profeţii care se pot împlini, limite care pot fi 
depăşite, tehnologia care face cu adevărat lumea mai bună, 
ridică la putere genomul uman şi comportamental al next 
generations. Mântuirea prin ştiinţă, prin cunoaşterea car- 
teziană, prin logica şi experimentul bazat pe observaţie di- 
rectă, cuantificabilă cu instrumentar de ultimă generaţie, 
progres ştiinţific nelimitat — iată doar câteva poncife ale 
omenirii recente. Tehnologia folosește rațional resursele, 
împarte dreptatea, duce visul omenesc dincolo de fruntari- 
ile spaţiului, ale timpului, ale materiei şi ale energiei. Sun- 
tem - sau vom fi — nelimitaţi în mișcare, sănătoşi tun, cu 
microcipuri implantate şi creieri artificiali sădiți în noi, ne 
înmulțim ordonat, ne ştim locul în organigrama cosmică 
(galactică), facem cunoștință cu alte civilizaţii avansate teh- 
nologic şi cu o altă conștiință asupra lumilor pe care le stră- 
bat cu viteze ameţitoare, în sistem WARP (la care chiar se 
lucrează). Ce mai tura-vura, viitorul ne va găsi încapsulați 
pe o navă de croazieră extraterestră (extra-galactică, even- 
tual), în faţa unor ecrane uriașe, mâncând bobiţe super-ca- 
lorice şi amuzându-ne de istoria recentă pe când credeam 
în îngeri, în Sfânta Treime, în Maica Domnului... Nu a fost 
Iuri Gagarin cel care, în primul zbor orbital făcut de vreun 
om vreodată (1961), la întoarcere a declarat mândru nevo- 
ie-mare: „După cum ştiţi, am fost în spaţiul extraterestru, 
m-am uitat cu atenţie şi nu am văzut acolo niciun înger, 
nici pe Dumnezeu... E gol, nu e nimeni!”. 

Iar în ceea ce priveşte jocurile pe calculator, este deja 
o „lume în lume... Peisajul cu tineri (şi mai puţini tineri) 
care stau cu ochii aţintiţi în ecrane, mai mari sau mai mici 
şi, frenetic, mișcă spasmodic ochii şi mâinile pentru a juca 
un joc virtual s-a instalat deja în realul de zi cu zi. Deja sunt 
comunităţi întregi de jucători, se joacă pe echipe, dar vir- 
tual, de la distanţe uriaşe, sunt personaje digitale care atrag 
forme de imitare în viaţa reală, şi câte şi mai câte. Imposi- 
bil de apreciat care sunt efectele acestor jocuri (unele foarte 

violente) asupra minţii în formare a tinerelor generaţii, însă 
impactul deja poate fi sesizat sub forma unor adicţii care 
fac viaţa socială şi sufletească reală din ce în ce mai greu de 
gestionat. Cu alte cuvinte, nu mai există limite geografice, 
bariere ale limbii, blocaje semantice, nici diferenţe rasiale 
ori confesionale. Homo ludens este un om universal, un bun 
global, o achiziţie a lumii virtuale, un tribut adus inteligenţei 
artificiale. 

Cum se raportează sau, mai degrabă, cum ar trebui să 
se raporteze Biserica la aceste schimbări majore, la această 
răsturnare a scării de valori „aşezate”, forjate timp de seco- 
le şi chiar milenii pe parcursul a câtorva generaţii creştine 
(vreo 70)? Cum îşi adaptează ea mesajul unei lumi globali- 
zate, aliniată unor valori diferite de cele ale sale? Căci ținta 
de viaţă a contemporanilor noștri nu mai este mântuirea, ci 
bunăstarea. Nu mai este starea de echilibru prin rugăciune şi 
slujbele Bisericii, ci este căutarea de entertainment, de rela- 
xare, de zen la purtător. Omul vechi avea ca finalitate a unei 
deplasări (cu toate riscurile pe care le incumbă) ori peleri- 
najul, ori călătoria în scopuri comerciale sau pornea în cău- 
tarea sănătăţii. Nimeni, înainte vreme, nu „se plimba”, nu se 
fâţâia de ici-colo pe scoarța terestră din pură plăcere... Acum 
călătorim doar pentru plăcerea/bucuria de a vedea lucruri şi 
oameni noi, locuri paradisiace, pentru a ne relaxa sau - pur 
şi simplu - pentru a ne mângâia orgoliul consumeristic. De 
altfel, plăcerea este cea care ne ghidează, de cele mai multe 
ori, deciziile sau direcţia vieţii. „Aşa îmi place, se aude din 
ce în ce mai des în conversațiile uzuale, iar plăcerile sunt 
acum pe punctul de a fi împlinite, satisfăcute. 

Dar interzice oare creştinismul plăcerile? „Ori de mân- 
caţi, ori de beţi, ori altceva de faceţi, toate să le faceţi spre 
slava lui Dumnezeu” spune Sfântul Apostol Pavel în prima 
Epistolă către Corinteni 10, 31 (dar şi în Filipeni 1, 11). Ce 
înseamnă această afirmaţie? La o primă vedere, s-ar putea 
zice că noua religie a nazarineanului mort şi înviat nu inter- 

zice nimic. Doar că afirmaţia trebuie citită în context. Căci, 
înainte de aceasta, tot Apostolul Neamurilor spune limpede: 
„Ioate îmi sunt îngăduite, dar nu toate îmi folosesc. Toate 
îmi sunt îngăduite, dar nu toate zidesc” (1 Corinteni 10, 23). 
Atunci despre ce ne vorbeşte, în esență, Marele Pavel? Despre 
puterea discernământului! Această calitate a sufletului şi a 
minții umane care la unii semeni este chiar o harismă, aceas- 
tă valoare de căpătâi a comportamentului nostru de oameni 
ai credinţei, de persoane mature duhovniceşte, care pot dis- 
tinge „întru clipeala ochiului” natura unei privelişti, semnul 
de provenienţă al unui gând, al unui vis, al unei propuneri 
sau al unei întâmplări de viaţă. A discerne înseamnă a cerne 
prin sită datele problemei, iar sita este chiar harul Sfântului 
Duh care conlucrează cu experiența personală. Credincioşii 
au asupra lor asistența Duhului Sfânt dacă şi viaţa lor este 
curată şi orientată spre lumina neînserată a Învierii. Așadar, 
instrumentarul e activ la bord, doar dacă mașinăria lucrează 
în parametrii inițiali ai mântuirii. De aceea, discernămân- 
tul nu ar trebui să lipsească din judecata noastră, dar totuși: 
câţi dintre noi îl avem cu adevărat?! Cei mai mulți ne ba- 
zăm, preponderent, pe „experiența de viaţă, pe cultură, pe 
relaţii, pe jocul hazardului (pe noroc, mai pe româneşte!), 
pe inspiraţie de ultim moment. Prea puţini apelăm conştient 
la asistența Duhului, la mișcarea de mlădiere a minţii, de 
transparenţă a inimii față de o situaţie sau alta. Prea puţini 
dintre noi suntem „freatici” (cum ar spune maestrul Sorin 
Dumitrescu) la adierea harului, la glasul şoptit al lui Dum- 
nezeu care ne cere să facem ceva, şi nu altceva. De cele mai 
multe ori, atunci când prindem (într-un fel sau altul, fiecare 
ştie/intuieşte cum anume) undele „scurte” ale harului, ceea 
ce „auzim este în totală opoziţie sau contradicție cu ceea ce 
doream noi să facem iniţial, cu soluţia noastră omenească, 
„raţională”. Atunci când, într-un fel sau altul, ne încredințăm 
că gândul pe care îl avem nu este numai al nostru, ci este 
în părtăşie, în sinergie cu Dumnezeu, atunci apare angoasa! 

Atunci apar procesele de conştiinţă, atunci apar neputinţele, 
piedicile, toată suita de situaţii aparent imposibil de depășit. 

Invoc acum, spre exemplificare, situația simplă, dar re- 
curentă a ispitelor de la începutul fiecărui post bisericesc. 
Fiecare din noi am trăit această experienţă, sunt absolut 
sigur de acest lucru: de cum începe postul, însoţit de ho- 
tărârea de a-l ţine „ca la carte, apar tot felul de piedici, de 
ispite. Ba apare o problemă de sănătate, ba trebuie să plecăm 
urgent undeva, ba primim o vizită imposibil de refuzat, ba 
o avansare, ba o retrogradare, ba un conflict în familie sau 
la serviciu - exemplele sunt nenumărate. Orice, dar numai 
postul să nu-l ţii! După un timp, ca prin farmec, toate slă- 
besc, situaţiile explozive escamotează discret, aburul vrajbei 
se risipeşte, viaţa reintră în normal. Dacă nu aţi avut parte 
de astfel de experienţe, vă conjur: fiţi atenţi la viața voastră 
duhovnicească şi la „întâmplările” cotidiene de la începutul 
următorului post... 

Iar ca lucrurile să fie aduse la zi, aş dori să luăm în 
discuţie criza Covid-19, o epidemie/pandemie decretată ca 
atare chiar acum, când scriu aceste rânduri. Nu ştiu cum se 
va termina teribila încleştare cu virusul noii gripe şi cum 
vom ieşi din acest conflict noi, ca spiță umană. Pe mine, sin- 
cer, cel mai mult şi mai mult mă interesează în clipa de față 
cum vor ieşi creştinii mei dintr-o încercare ca aceasta, care 
le-a forțat limitele credinţei, ale încrederii în Sfintele Taine, 
în atotputernicia lui Dumnezeu, în spațiul sacru și igienizat 
al bisericii şi în efluviile de sănătate sufletească şi trupească, 
efluvii care vin odată cu momentele de invocare ale Duhu- 
lui din Sfânta Liturghie. Câţi dintre noi ne-am împărtăşit cu 
lingurita „de obşte”, alături de copiii noştri? Câţi am mai să- 
rutat sfintele moaşte, câți am mai dat mâna cu fraţii noştri în 
uşa bisericii? E drept, aceste măsuri restrictive sunt bineveni- 
te, sunt logice și necesare, însă până la Sfânta Împărtășanie, 
căci acolo vorbim despre altceva. Dar acum nu e momentul 
acestei paranteze şi nu o deschid. 

Ce vreau să spun este că o epidemie ca aceasta a fost 
de ajuns să ne impună noi reguli, noi obişnuinţe (care se vor 
perpetua, măcar în parte), noi perspective asupra a ceea ce 
se întâmplă la biserică. După acest episod epidemiologic, 
mulți români se vor întreba, pe bună dreptate, de ce ar tre- 
bui să mai meargă la biserică dacă acolo nu este, cu adevărat, 
un spaţiu sfânt şi septic, eliberat de orice imixtiune virală, de 
orice pericol de contaminare? Sfintele Taine sunt atotputer- 
nice sau în fața virusului pălesc până şi ele? Şi dacă da, cât 
anume, în ce proporție? Întrebări grele, cu decont ulterior. 
Iar viitorul, din această perspectivă, nu arată bine, căci omul 
este foarte sensibil la ideea de boală sau de sănătate, depin- 
de cum vreţi s-o luaţi. Or, dacă Biserica nu asigură măcar 
confortul sufletesc deplin asupra acestei provocări, la ce bun 
toate?! Dacă locașul sfânt devine un posibil focar de răspân- 
dire a epidemiei, la ce bun toate aceste ritualuri, slujbe, rân- 
duieli, efort liturgic? De aceea cred într-o ridicare la putere 
pe alt nivel (next level) a explicaţiilor teoretice venite direct 
„din vremurile astea”, pe care oamenii bisericii şi laicii, deo- 
potrivă, sunt datori să le ofere lumii anxioase, lumii care în- 
treabă sincer, lumii ignorante... Nu mai putem sta cu mâinile 
în sân, indignându-ne de laicizarea accelerată a omului, de 
descreştinarea societăţii, de dezinteresul crescut faţă de cele 
sfinte, de erodarea credibilităţii clericale, ci trebuie să cobo- 
râm în arenă cu tot arsenalul teoretic şi practic din dotare: 
cuvânt, faptă, slujbă şi... minuni. Da, aţi citit bine: minuni! 
Dumnezeu face minuni, ele sunt semne vizibile pentru ori- 
cine, şi El face minuni prin slujitorii Săi. 

La treabă, deci, să chemăm numele Lui cu adevărat (nu 
prin rutinizarea harului), cu smerenie (nu cu masca falsei 
umilințe), cu ardoare (nu cu descrierea obligatorie din fişa 
postului), în tot ceasul (nu doar în orele de program). Clerul 
este pus în faţa unei alegeri: acum sau niciodată să facă im- 
posibilul, căci credinţa în Hristos chiar pe asta se bazează: pe 
imposibilul răsturnat, ruşinat, pe moartea învinsă cu armele 

vieţii. Dacă noi credem că Hristos a înviat din morţi, atunci 
trebuie să credem şi că putem face orice legat de şansele de 
a schimba lumea. Se poate! În pofida oricărei concurenţe a 
tehnologiei, a schimbărilor de moravuri şi a demotivării ge- 
nerale. 

„Îndrăzniţi! Eu am biruit lumea!” (loan 16, 33). 


Bucureşti, martie Anno Domini 2020, 
anul pandemiei Covid-19 


PS. În afara aplicaţiei WAZE, deocamdată nicio formă 
de tehnologie sau știință a viitorului nu poate să prevadă ceea 
ce se va întâmpla peste doar câteva minute. Însă duhul profetic 
sădit în om şi lucrat în el prin viață curată poate pricepe ceea 
ce se întâmplă azi cu mare acuitate, şi poate distinge, intui, 
amușina liniile de forţă ale zilei de mâine, tendinţele ei subtile, 
balansul ei spiritual. Adică spre ceea ce va tinde omul, cu alte 
cuvinte, spre ce taler va înclina balanţa. Și asta nu e puţin lu- 
cru, atenţie, așadar, la oamenii care nu vorbesc cele ale lor, ci 
ale Duhului. Să avem radarul pornit, tot timpul! 

DESPRE VIITORUL APROPIAT AL 
BISERICII NOASTRE 


Dan CIACHIR 


În curând se vor împlini 30 de ani de la prăbușirea re- 
gimului comunist ateu. 30 de ani înseamnă o epocă. Una în 
care, şi este o convingere pe care o mărturisesc fără echivoc, 
Biserica noastră a fost ca niciodată înfloritoare. De la sfâr- 
şitul domniilor pământene, care au coincis cu descăunarea 
în 1616 a lui Ştefan Cantacuzino, urmașul la tron al Sfân- 
tului Constantin Brâncoveanu, Biserica Ortodoxă Română 
nu a strălucit în decurs de trei secole niciodată ca în aceşti 
ultimi 30 de ani. Nu este numai părerea mea. Îmi amintesc 
o discuţie cu preotul Parohiei Bulgare din București purtată 
în urmă cu 20 de ani: „Să nu vă plângeţi sub nicio formă 
de starea Bisericii dvs., întrucât aveţi o Biserică înfloritoare”. 
Câţiva ani mai târziu, corespondentul celei mai mari agen- 
ţii de presă din lume, Reuters, pomenea într-o relatare de la 
Bucureşti de „puternica Biserică Ortodoxă Română. Şi mă 
grăbesc să adaug că era vorba de o puternicie atât duhovni- 
cească — în primul rând —, cât şi socială. 

De altfel, ani la rând, în discuţiile pe care le purtam cu 
ziariştii străini — toţi occidentali — începeam cu această preci- 
zare: Biserica Ortodoxă este o Biserică de mase. Desigur, ea a 
avut întotdeauna respect pentru cărturărie şi pentru cărturari, 
cele mai mari vârfuri ale intelectualităţii şi ale artei noastre 
fiind legate de Biserică, în frunte cu cei trei clasici ai litera- 
turii române: Creangă (care a fost şi diacon), Caragiale şi 

Eminescu. Românul cel mai cunoscut astăzi în lume, sculp- 
torul Constantin Brâncuşi, a fost, succesiv, clopotar, cântăreţ 
în corul Bisericii Mavrogheni din București şi diacon al Bise- 
ricii Române din Paris; o fotografie îl înfăţişează îmbrăcat 
în stihar. George Enescu, compozitorul român de notorieta- 
te universală, şi-a mărturisit întotdeauna credinţa fermă în 
Biserica noastră... În general, intelectualii străini de Biseri- 
că, sau chiar adversari ai acesteia, sunt oameni de străluci- 
re secundară sau terţiară, influenţaţi de curentele la modă 
în Occident, care a fost şi a rămas leagănul ateismului. Cei 
care arată potrivnicie Bisericii, situație iarăşi similară cu cea 
din Apus, sunt persoane, în general, de prim-plan mediatic, 
consacrate în tăgăduirea Bisericii şi a Creştinismului. Însă, 
majoritatea intelectualilor noştri (medici, profesori, avocaţi 
ş.a.m.d.) sunt oameni atașați Bisericii şi calendarului liturgic. 
Ei menţin tradiţia, şi mai ales femeile, ca pe o componentă 
a mărturisirii Bisericii, şi nu pretinsa înapoiere economică, 
întrucât sentimentul Tradiţiei este unul prevalent spiritual, 
colorat, evident, şi de componentele sale sociale. Credinţa 
şi Predaniile se transmit organic în familie şi în comunităţi, 
inclusiv în marile oraşe. A echivala credinţa în Hristos cu 
înapoierea, cu sărăcia sau cu depărtarea de oraș este o inepţie 
stângistă. 

În anii '50, cei mai vitregi ai fostului regim, au urmat 
cursurile Institutului Teologic din Bucureşti intelectuali pre- 
cum Virgil Cândea, viitorul academician, profesorul Ale- 
xandru Duţu, criticul de artă Nina Stănculescu... România 
era pe atunci singura țară ortodoxă comunizată care avea 
atât călugărițe, cât şi studente laice la Institutul Teologic din 
Bucureşti, situaţie care a subzistat până în anul 1959. Şi aces- 
ta este un argument major reflectând continuitatea Bisericii 
noastre, care şi-a îndeplinit menirea fără nicio întrerupere. 
Avea dreptate marele istoric bisericesc Niculae Popescu să 
spună că în decursul istoriei țării noastre nu a existat nicio- 
dată sat fără preot. 

Înflorirea Bisericii noastre de astăzi, de care nu con- 
tenesc să mă bucur şi pe care o admir, se sprijină pe mari- 
le jertfe făcute de preoţi şi credincioşi în timpul regimului 
comunist: 20 de preoţi ortodocşi au fost ucişi prin sentin- 
tă judecătorească (trei numai în Procesul „Arnăuţoiu”) sau 
omorâţi în bătaie în cursul anchetelor... În anii '50, denumiți 
de un scriitor „obsedantul deceniu”, au predat la cele două 
Institute Teologice din ţara noastră profesorii Dumitru Stă- 
niloae, loan G. Coman, Teodor M. Popescu, Liviu Stan, iar 
un deceniu mai târziu profesorii Mircea Păcurariu, Ion Bria 
şi alți dascăli remarcabili. Îndrăznesc să spun că teologia 
noastră de catedră a atins cel mai înalt nivel în „anii terorii”. 

Alte două paradoxuri au fost primele canonizări de 
sfinți români, din octombrie 1955, şi generalizarea cultului 
a şapte sfinţi şi sfinte cu moaște pe teritoriul României. În 
1968, Patriarhul Justinian reuşea să tipărească prima Biblie 
Sinodală postbelică, într-un tiraj de 200.000 de exemplare, 
cu hârtie procurată de la o societate biblică engleză datorită 
demersului Reginei Elisabeta a II-a a Marii Britanii. 

Recent, în noiembrie 2018, un institut american de 
cercetare a stabilit că România este ţara europeană cu cea 
mai mare credincioşie (prefer acest termen românesc „reli- 
giozităţii”) din cele 34 de state investigate. Nici despre acest 
lucru nu s-a vorbit foarte mult, deşi este foarte important şi 
confirmă ceea ce am constatat cu mulți ani în urmă - înflo- 
rirea fără precedent a Bisericii noastre. Mărturisesc că mă 
temeam că această înălțare spirituală, pentru care trebuie să 
mulțumim Duhului Sfânt, nu va rămâne la aceleaşi cote. Îmi 
amintesc că în anii '90 părea că zidurile deveniseră mai im- 
portante decât oamenii, în sensul că se căuta consolidarea 
Bisericii prin lăcaşurile de cult ce trebuiau ridicate întrucât 
în patru decenii de regim comunist se construiseră 500-600 
de biserici. Astăzi pot spune că raportul dintre ziduri şi oa- 
meni, adică dintre lăcașuri şi plămădirea duhovnicească a 
sufletelor credincioşilor, este bine proporţionat şi trebuie 

adăugat că nu sondajele definesc apartenenţa la o Biserică, ci 
numărul de oameni pe care îi întâlnim la Sfânta Liturghie. 

Dacă discutăm despre viitorul apropiat al Sfintei noas- 
tre Biserici, pe care îl dorim pe măsura celor trei decenii 
amintite, mi-aş îngădui câteva scurte observaţii. Activita- 
tea socială a Bisericii noastre este remarcabilă, însă, ca şi în 
cazul raportului ziduri-suflete din anii '90, mi-e teamă de 
un excedent în dauna duhovniciei. Şi iată de ce: activitatea 
socială a unei Biserici este cea mai admirată de atei sau de 
cei indiferenți în materie de credință. Decenii în şir, Biserica 
Romano-Catolică a fost preţuită pentru performanţele sale 
în domeniul social. Tot timpul am avut impresia că acestea 
au fost, până la urmă, o piatră de poticnire. Nu cred că ar 
mai susține cineva astăzi că era mai bine ca noi, românii, să 
fi fost catolici, când marea Biserică a Romei este zguduită 
de o criză atât de profundă. Aşa încât, cred că este nevoie de 
un echilibru între rugăciune, mărturisire şi activitate filan- 
tropică. Nu trebuie să fim atenţi la ceea ce admiră alţii, ci la 
trăsăturile şi specificul Sfintei noastre Biserici. Ceva similar 
aş afirma şi despre excesul de colocvii şi simpozioane în care 
se insinuează o umbră de scolasticism uscăcios. 

Un domeniu în care avem o veche tradiție este rapor- 
tul Biserică-Stat. Iar acest raport a fost cumpănit admirabil 
în aceşti ultimi 30 de ani. Mai mult: ne-a reamintit faptul, 
observat de un mare savant creștin, că în trecutul medieval 
al țării noastre cele mai frumoase înfăptuiri au fost rezultatul 
unei colaborări armonioase dintre Domnie şi Biserică. 

Tot în aceste trei decenii, conştiinţa dogmatică a mem- 
brilor comunităţii noastre de iubire şi credinţă a fost desă- 
vârşită. Nu am întâlnit nicio deviere dogmatică sau canonică 
ori vreun demers schismatic precum cel al preotului Sabev 
în Bulgaria anilor '90 din secolul trecut. 

Există în ţara noastră un procent de 10-15% oameni — 
nu numai ortodocşi — străini de Biserică şi chiar ostili aces- 
teia. Parte din ei sunt influenţaţi, evident, de tendinţele ate- 

isto-marxiste care se manifestă, nu o dată agresiv, în lumea 
occidentală. Şi aici mi-aş îngădui o scurtă paranteză: apar- 
tenenţa noastră ca popor la Ortodoxie a ferit intelighenția 
națională de păcatul spiritual al marxismului. 

O realitate nouă în plan bisericesc este diaspora şi am 
constatat că ea s-a bucurat tot timpul de interesul Sfântului 
Sinod, astfel încât astăzi avem parohii ortodoxe române de la 
Marsilia până în Groenlanda şi din Irlanda până în America 
Latină; nu lipsesc nici cele din Australia, iar grija şi atenția 
faţă de aceste parohii trebuie să se păstreze la același nivel. 
Avem ierarhi de cea mai bună calitate care păstoresc aces- 
te eparhii, după cum avem și parohii cu preoţi remarcabili. 
Îmi vin în gând părintele Ioan Dură de la Amsterdam sau 
părintele Sorin Bota de la Madrid şi aş putea da multe alte 
exemple. Am auzit o credincioasă din diaspora spunând că, 
departe de ţară, a devenit mai apropiată de Biserică decât era 
atunci când se afla în România, afirmaţie amintindu-mi-o 
pe aceea a unui exilat care nu pregeta să repete că a început 
să preţuiască literatura română odată aşezat la Paris. 

Revenind la realităţile din ţară, mi-a plăcut întot- 
deauna ceea ce aş numi diversitatea armonică din terito- 
riul Bisericii noastre, în sensul că în Transilvania, unde am 
avut prilejul să merg prin zeci de parohii, există un tip de 
preot care ne aduce aminte de starea de lucruri dinainte de 
Marea Unire, când Sfântul Mitropolit Andrei Şaguna era și 
etnarh al românilor. Preotul din Ardeal, aşa cum l-am cu- 
noscut, are cultură duhovnicească, dar și literară sau istori- 
că. Nu este un formalist care să poarte reverenda oricând și 
oriunde, însă are o substanţă evidentă în faptul că până în 
ziua de azi credincioşii din Transilvania apreciază predica. 
N-aş spune că în Moldova clericii sunt mai puţin instruiți, 
dar atât ei, cât şi enoriașii au o fervoare a trăirii ortodoxe. 
Duhul sărbătorii, care i se părea extenuat filosofului Vasile 
Băncilă, în urmă cu 90 de ani, este nespus de viu aici cu 
prilejul marilor praznice şi al sărbătorilor bisericeşti, dar 

şi în viața de toate zilele, unde calendarul liturgic primează 
asupra celui civil. 

Deşi sunt laic şi căsătorit, am o foarte mare preţuire 
pentru monahism. Preoţii şi călugării noştri sunt, alături de 
poporul credincios, cele două braţe ale Bisericii noastre. Și 
un raport de adversitate între ei mi se pare dăunător. Totoda- 
tă, mă întreb dacă se vor mai găsi vocaţii pentru monahism, 
dat fiind că numărul de vieţuitori a scăzut în unele chinovii. 
E păcat şi îngrijorător. Monahismul nu este o sevă, ci este 
însuși sângele care irigă vasele Bisericii noastre. 

Aceasta este perspectiva mea asupra viitorului apropiat 
al Bisericii şi cred că fiecare din noi ar trebui să rostească cu 
cea mai mare încredere una dintre rugăciunile zilnice: „Mai 
întâi adu-Ţi aminte, Doamne, de soborniceasca şi aposto- 
leasca Ta Biserică, pe care ai agonisit-o cu scump sângele 
Tău. Înnoieşte-o, întăreşte-o, răspândeşte-o, înmulţeşte-o, 
împac-o şi o păzeşte nebiruită de porţile iadului în veci, iar 
dezbinările ei le potoleşte'. 

DE LA „METANARAȚIUNILE” LYOTARDIENE 
CA PSEUDOMORFOZE BABILONICE ALE 
(POST)MODERNITĂȚII, LA CÂNTECUL 
DE SLAVĂ AL BISERICII. PROLEGOMENE 
PATRISTICE ALE ORTODOXIEI CA ETHOS 
AL ÎNDUMNEZEIRII ŞI ÎNVIERII 


Lucian D. COLDA 


1. Prolegomena 


Într-unul din studiile noastre anterioare! remarcam 
ceea ce în 1979 Jean-François Lyotard? susținea în lucrarea 
sa Condiţia postmodernă, şi anume că, ceea ce caracterizează 
epoca postmodernității este, pe de-o parte, alături de eşecul 
metafizicii tradiţionale - după cum remarca și traducătorul 


' Lucian CoLnA, „Liturghia noetică şi demnitatea umană între dinami- 
ca creaţiei şi sfinţirea firii. Viziunea patristică şi ethosul euharistic al 
Bisericii în postmodernitate”, în Emil Jurcan / Alin Albu (eds.), The 
Missionary Ethos of the Church in post-modernity/Ethosul misionar al 
Bisericii în post-modernitate, vol. 1, Proceedings of 14th International 
Symposium on Science, Theology and Arts (ISSTA 2015), Alba Iulia, 
4-6 of May, 2015, Supplement of Altarul Reîntregirii Journal, Alba Iu- 
lia, Edit. Reîntregirea, 2015, p. 500-502. 

Elemente bio-bibliografice legate de personalitatea filosofului fran- 
cez pot fi consultate în articolul Jean-François Lyotard, la următoarea 
adresă web: http://en.wikipedia.org/wiki/Jean-Fran%C3%A7ois_Lyo- 
tard (accesat la data de 25.06.2020). 

* Jean-François LYOTARD, La Condition postmoderne. Rapport sur le 

savoir, Collection Critique, Paris, Les Editions de Minuit, 1979. 

său în limba română“ —, tocmai eşecul „marilor povestiri de 
legitimare, sau a „metanarațiunilor tradiționale” (identi- 
ficate de ]. Fr. Lyotard ca fiind, printre altele, iluminismul, 
idealismul, marxismul etc.), iar pe de alta, existenţa multi- 
tudinilor de „limbaje”, care nu fac altceva, decât să pună în 
pericol „vorbirea” însăși, deschizând, astfel, prin falsificarea 
şi denaturarea oricărui demers gnoseologic, calea spre un 
babilonism nou, ultratehnicizat, spre o societate caracteri- 
zată de unul dintre teologii contemporani a fi „deconstruc- 
tivist-nihilistă”>. 

Deja cu mult înainte, celebrul scriitor rus F.M. Dosto- 
ievski atrăgea atenţia în romanul său Frații Karamazov, în 
celebrul fragment cunoscut de critica literară sub numele de 
Legenda Marelui Inchizitor — chiar în chip profetic, am pu- 
tea spune —, asupra unui „nou și înfricoşător Turn Babel, 
pe care, în lumina celor pe care le trăim şi le experimentăm 
noi înşine în existența noastră cotidiană, l-am putea consi- 
dera drept genul de „metanaraţiune” deconstructivistă, care 
ar pune în pericol nu numai vorbirea, respectiv limbajul şi 
mentalitatea colectivă ca expresie a unei anume psihologii 
sociale“, după cum s-ar exprima cunoscutul filosof român 


+ Traducerea a apărut sub titlul Condiţia postmodernă. Raport asupra 
cunoașterii, trad. Ciprian Mihali, Bucureşti, Edit. Babel, 1993. Remar- 
ca menţionată este făcută de traducător în prefața cărţii pe care tot el o 
semnează, sub titlul „Despre utilitatea şi inconveniențele postmoder- 
nului” (p. 7-13, aici p. 8). 

> Ion Buca, Testament Gutenberg, Bucureşti, Edit. Sf. Gheorghe-Vechi, 
2015, p. 148. 

€ Discipol marcant al lui Titu Maiorescu, Constantin Rădulescu-Mo- 
tru, creatorul conceptului de psihologie socială, avea să se impu- 
nă pe parcursul vieţii sale ca filosof, psiholog, pedagog, om politic, 
dramaturg, director de teatru, academician şi preşedinte al Acade- 
miei Române, devenind, astfel, una dintre personalităţile marcante 
şi fecunde ale vieții culturale româneşti din prima jumătate a seco- 
lului al XX-lea. Informaţii suplimentare legate de parcursul filo- 
sofului român pot fi consultate la adresa web: http://ro.wikipedia. 
org/wiki/Constantin_R%C4%83dulescu-Motru (accesat la data de 
25.06.2020). 

Constantin Rădulescu Motru, ci demnitatea umană însăşi, 
incapabilă, astfel, de a mai parcurge traseul ei existenţial, 
susținut de o anumită dinamică a creaţiei, spre sfințirea firii, 
în care iubirea ar reprezenta ipostasul ontologic al persoanei 
umane îndumnezeite, reflectată tocmai în slava mântuitoare 
a Învierii. 

După cum pertinent remarca unul dintre interpreţii 
consacraţi ai lui Dostoievski”, Legenda Marelui Inchizitor poa- 
te fi considerată ca fiind ideea privitoare la orânduirea defi- 
nitivă a destinelor omenirii, idee care, de altfel, va fi respinsă, 
totuşi, de E.M. Dostoievski, în cele din urmă, în lucrarea În- 
semnări din subterană, cu singura diferenţă că, dacă acolo, în 
ancadramentele unei anumite dinamici a creaţiei se va vorbi 
despre o orânduire raţională, bazată pe studiul subtil şi detaliat 
al legilor naturii fizice şi al relaţiilor sociale deosebit de com- 
plexe ale societăţii ruse contemporane lui, în Legenda Marelui 
Inchizitor se ilustrează întemeierea unui nou mod de existență 
al societăţii, e drept, pe baze religioase, fie ele chiar şi lipsite de 
libertatea şi demnitatea hristică, prin întrepătrunderea stra- 
turilor celor mai adânci ale structurii psihice umane, în care 
orice urmă de sfințire a firii, respectiv a ontologiei umane ca 
purtătoare a imago Dei, devine imposibil de remarcat, cu atât 
mai mult, cu cât omenirea însăși renunţă la demnitatea ei, în 
conformitate cu strigătul agnostic, caracteristic unei babilonii 
universale perfect antihristice: „Înrobiţi-ne, dar astâmpăraţi- 
ne foamea!’ strigăt total opus cântului de slavă al Ortodoxiei 
îndumnezeitoare: „Ştii Tu, oare, că peste veacuri omenirea va 
da glas prin gura înțelepţilor şi a învăţaţilor săi că nu există pe 
lume crimă şi, prin urmare, nu există nici păcat, ci numai flă- 
mânzi? «Dă-le mai întâi de mâncare, şi abia după aceea le poţi 
cere să respecte virtutea!» va sta scris pe steagul celor ce se vor 
scula împotriva Ta, culcând templul durat de Tine. Pe ruinele 
templului Tău se va zidi o altă clădire, un nou şi înfricoşător 


7 Vasili V. ROZANOV, „Despre legenda «Marele Inchizitor»”, în vol. 
Marele Inchizitor. Dostoievski - lecturi teologice, trad. Leonte Ivanov, 
colecția „Plural M’ Iaşi, Edit. Polirom, 1997, p. 121. 

Turn Babel; se va înălța piatră cu piatră, cu toate că şi el va 
împărtăşi soarta celui dintâi, rămânând, ca şi acela, netermi- 
nat (...) cine va da de mâncare mulțimii va apuca să-l ducă la 
bun sfârșit, şi noi vom fi aceia care o vom hrăni în numele 
Tău, amăgind-o în numele Tău. O, în vecii vecilor, fără noi, 
ei nu vor ajunge să-și astâmpere foamea! Toată înțelepciunea 
lumii nu va putea să le dea pâine atâta timp cât vor rămâne 
liberi; dar ai să vezi că, până la urmă, ne vor aduce singuri 
plocon libertatea şi, depunând-o la picioarele noastre, ne vor 
spune: «Înrobiţi-ne, dar astâmpăraţi-ne foamea!» Abia atunci 
vor înţelege, în fine, că, libertatea şi faptul de a avea pâine în 
realitate şi cu prisosinţă, aşa ca să ajungă pentru toată lumea, 
sunt două lucruri incompatibile, fiindcă în vecii vecilor oa- 
menii nu vor fi în stare să împartă pâinea între ei! Şi în acelaşi 
timp se vor convinge că niciodată nu vor putea fi liberi, fiind- 
că sunt slabi de înger, dedaţi la rele, bicisnici şi îndărătnici. Tu 
le-ai făgăduit pâinea cerească, dar iarăşi Te întreb, crezi, într- 
adevăr, că, poate avea același preţ în ochii stirpei omenești, 
nevolnice, desfrânate şi pururea nerecunoscătoare ca pâinea 
reală, pământească? Dacă în numele pâinii cereşti se vor găsi 
câteva mii sau zeci de mii de suflete mari şi puternice care 
să Te urmeze, cum rămâne cu milioanele și zecile de mii de 
milioane de făpturi omenești, incapabile să renunţe la hrana 
pământească pentru cea făgăduită în ceruri?”’. 

Rândurile de față îşi propun să dea mărturie tocmai 
despre faptul că numai Ortodoxia, înţeleasă ca realism 
empiric sacramental, ca act îndumnezeitor al credinței şi 
constitutiv ontologic al firii umane, reprezintă singurul de- 
mers gnoseologic capabil să evite capcana întinsă de orice fi- 
losofie sau ideologie a (post)modernului, (auto)înţeleasă ca 


3 Fragmentul citat face parte din ceea ce este cunoscut sub numele de 
„Legenda Marelui Inchizitor”. Noi l-am preluat din volumul Marele 
Inchizitor. Dostoievski — lecturi teologice, ..., p. 16-17, care, la rândul 
său, îl preia din volumul F M. Dosrorevski, Frații Karamazov, trad. 
Ovidiu Constantinescu şi Isabella Dumbravă, Bucureşti, EPLU/Edit. 
Univers, 1964. 

demers „metanarativ” de legitimare a istoriei, şi să reveleze 
cântecul de slavă, dincolo de istorie, al Bisericii, în care per- 
cepția se transformă în vedere, iar vederea în experiere me- 
tafiinţială, în demers gnoseologic euharistic îndumnezeitor. 


2. Rescrierea modernităţii ca postmodernitate în sia- 
jul „metanaraţiunilor” deconstructivist nihiliste 


Corneliu Vlad, unul dintre editorialiștii consacraţi ai 
prezentului, amintea, de curând, aserțiunea filosofului ger- 
man Peter Sloterdijk’ legată de modernitate, perioadă înţelea- 
să de acesta drept epoca în care regula trecutului este ilustrată 
tocmai de abandonarea lui, fenomen care ar favoriza prezentul 
şi viitorul, întrucât, pentru societatea actuală doar ele ar mai 
conta cu adevărat. Pe cât de realistă ar părea această constatare 
a filosofului german, tot pe atât de implacabilă este diagnoza 
care însoţeşte această constatare: „Modernitatea a făcut din 
noi nişte dezmoşteniţi”". Altfel spus, modernitatea nu a făcut 
altceva decât să dea naştere unei ontologii pseudomorfozate, 
care, după spusele filosofului francez J.-Fr. Lyotard, nu ar re- 
prezenta capătul de drum al modernismului, ci, dimpotrivă, 
un nou punct de plecare, sau, altfel spus, o stare recurentă a sa, 
numită generic „postmodernitate”. Această concluzie nu este 
altceva, decât răspunsul pe care J.-Fr. Lyotard l-a dat filosofu- 
lui şi sociologului german Jürgen Habermas”, cu ocazia unui 
dialog purtat cu acesta şi anume că, postmodernul (respec- 
tiv postmodernitatea) nu este altceva decât o dimensiune a 


” O scurtă bio-bibliografie despre filosoful german Peter Sloterdijk poa- 
te fi consultată la adresa următoare de web: https://ro.wikipedia.org/ 
wiki/Peter_Sloterdijk (accesat la data de 26.06.2020). 

10 CORNELIU VLAD, „Înainte era mai bine?” în Lumea. Global Politics 
and Word Events, 6 (327)/2020, p. 110. 

"Pentru persoana şi opera filosofului şi sociologului german, să se 
consulte articolul Jürgen Habermas, la următoarea adresă web: http:// 
en.wikipedia.org/wiki/]%C3%BCrgen_Habermas (accesat la data de 
26.06.2020). 

modernului (respectiv a modernităţii): „Postmodernul astfel 
înțeles nu este modernismul ajuns la capătul său, ci în stare 
născândă, iar această stare este recurentă”. 

Drept urmare, J.-Fr. Lyotard deduce de aici faptul că, 
modernul conţine în sine de o manieră ex-plicită postmo- 
dernul, sau, altfel formulat, postmodernul este conţinut de 
o manieră im-plicită în modern, „pentru faptul că moderni- 
tatea, temporalitatea modernă comportă în sine impulsul de 
a trece într-o altă stare decât ea însăşi”. Ţinta finală a aces- 
tei schimbări de paradigme, nu este alta, decât aceea de a 


12 Jean-François LyOTARD, „Răspuns la întrebarea: «Ce este postmoder- 
nismul?»”, trad. Mihai Dinu Gheorghiu, în Caiete critice, 1-2/1986 p. 
173-179. A se vedea şi |. VULTUR, O versiune a postmodernităţii, în Viaţa 
Românească - Revistă a Uniunii Scriitorilor, 6-7/1992, p. 121. Aşa cum 
arătam în studiul nostru „Liturghia noetică şi demnitatea umană... p. 
504, spre deosebire de alţi analişti ai fenomenelor şi paradigmelor post- 
modernităţii, Jean-François Lyotard consideră că, atunci când acestea 
sunt supuse unui proces de gândire reflexivă, trebuie avut în vedere 
faptul că, de fapt, avem de-a face nu cu o perioadă istorică ce ar înca- 
dra aceste fenomene şi paradigme, ci cu un anume mod de gândire ce 
comportă aceste specificităţi. Pornind de la această premisă, precum şi 
de la avantajul conferit de cele „două deplasări” pe care el le remarcă şi 
anume, una lexicală, care presupune transformarea prefixului „post” în 
„re, şi alta sintactică, preocupată de aplicarea prefixului astfel modifi- 
cat nu atât substantivului „modernitate, cât mai ales verbului „a scrie”, 
J.-Fr. Lyotard ajunge la concluzia necesităţii „rescrierii modernității”; 
de ce a acesteia şi nu a postmodernităţii, devine pentru el clar tocmai 
din această schimbare a paradigmelor, schimbare sugerată de o manieră 
analogică, prin schimbarea impusă de cele „două deplasări” amintite 
mai sus. Ca urmare, dacă acest argument, care aduce cu sine nu numai 
o simplă schimbare de structură gramaticală sau de lexic, ci o invitaţie 
la schimbarea unui anume mod de gândire, mai mult sau mai puţin 
colectiv, rezultă automat că, „nici modernitatea, nici așa-zisa «postmo- 
dernitate» nu pot fi identificate şi definite ca entităţi istorice clar cir- 
cumscrise, în care a doua ar urma neapărat după prima. A se vedea 
pentru aceasta şi Jean-François LYOTARD, „A rescrie modernitatea”, în 
Viaţa Românească - Revistă a Uniunii Scriitorilor, 6-7/1992, p. 122, trad. 
Smaranda Vultur, după originalul francez Reecrire la modernité din vol. 
Linhumain. Causeries sur le temps, Paris, Edition Galilée, 1988. 

dobândi „un fel de stabilitate ultimă”, stabilitate vizată, pe 
de-o parte, de un anume gen de proiect, considerat de că- 
tre filosoful francez a fi mai degrabă unul „utopic, iar pe de 
altă parte, de un proiect considerat a fi unul „simplu”, dar cu 
un puternic caracter „politic”, ce se doreşte a fi „implicat în 
marile istorii de emancipare”. De unde concluzia cu caracter 
demonstrativ: „Prin însăşi constituţia sa şi fără oprire, mo- 
dernitatea dă naştere postmodernităţii”!5, sau, dacă ar fi să 
folosim o altă exprimare a filosofului francez, avem de-a face 
cu o „rescriere” a modernităţii!!. 


5 Jean-François LYOTARD, „A rescrie modernitatea” ..., p. 122-124. În ar- 
gumentarea sa, J.-Fr. Lyotard apelează şi la alte surse, precum părintele 
psihanalizei, Sigmund Freud (elemente legate de bio-bibliografia aces- 
tuia pot fi consultate la următoarea adresă web: https://ro.wikipedia.org/ 
wiki/Sigmund_Freud [accesat la data de 27.06.2020]), care analizează un 
anume gen de comportament şi mentalitate ilustrat de figura legenda- 
rului Oedip. Studiul freudian, pe care filosoful francez îl consideră a fi 
unul „memorabil”, distinge trei paliere de acțiune a acestui tip de menta- 
litate, paliere marcate sugestiv de ceea ce se doreşte a fi „repetiţia, reme- 
morarea și perlaborarea”. „Repetiţia”, înţeleasă drept „produsul nevrozei 
sau al psihozei”, rezultă din ceea ce poate fi numit generic „dispozitiv, 
permiţând dorinţei inconștiente să devină realitate palpabilă, existenţa su- 
biectului fiind organizată astfel ca o „dramă”. Viaţa subiectului primeşte în 
felul acesta conturul unui „destin, el devenind, astfel, captivul unui anu- 
me gen de „predestinare”. Ca urmare, viitorul este înscris în „trecutul deja 
spus”, iar subiectul „repetă fatum-ul, chiar dacă e ignorant de acest lucru”. 
Subiectul — în cazul de față regele Oedip - încearcă să devină conştient, 
pentru a descoperi „motivul” sau cauza tulburării de care suferă pe par- 
cursul vieții sale, sau cum formulează Lyotard, Oedip „vrea să adune la 
un loc temporalitatea nestăpânită, dezmembrată”. Oedip purcede ca ur- 
mare a acestei tehnici introspective de cercetare, la a identifica ceea ce este 
„cauza răului” sau pricina suferinţei sale, angajându-se la un alt nivel al 
cunoaşterii, oferit lui de cel de-al doilea palier amintit mai sus, anume de 
„rememorare” Din această perspectivă, „a rescrie modernitatea — spune 
J.-Fr. Lyotard - se înțelege adesea tocmai în acest sens, cel al rememorării, 
ca şi când ar fi vorba de a repera și a identifica o serie de crime, păcate, 
calamităţi generate de dispozitivul modernității (...)”. 

11 Vezi pentru aceasta şi Lucian COLDA, „Liturghia noetică şi demnitatea 
umană... p. 504-505. 

Acest gen de „rescriere” poate fi însă unul profund pă- 
gubos, unul care amăgeşte. Amăgirea aceasta rezultă tocmai 
din faptul că, aşa cum se exprimă filosoful francez, „ancheta 
întreprinsă asupra originilor destinului face ea însăşi parte 
din acest destin”™. Dacă, însă, vom încerca „a rescrie mo- 
dernitatea” echivalând acest proces cu „a căuta, a desemna şi 
a numi faptele ascunse pe care le imaginăm la originea răului 
de care suferim, (...) nu vom face altceva decât să perpetuăm 
crima, să o comitem, în loc să-i punem capăt”"€. Altfel spus, 
nu vom reuşi decât să scriem încă o dată modernitatea, căci 
„a scrie înseamnă a rescrie. Modernitatea se află, astfel, în- 
tr-o permanentă „re-scriere”". Ca exemplu în sprijinul aces- 
tei aserțiuni, Lyotard aduce mărturie exemplul marxismului, 
care a crezut că va reuşi prin „dezalienarea” forței de muncă, 
a maselor, aşadar, să atingă un nivel ridicat de emancipare şi 
conştientizare, eliminând exploatarea omului de către om. 
Rezultatul a fost însă contrar așteptărilor, ajungându-se la o 
nouă alienare, similară celei combătute, „cu modificări abia 
perceptibile”':. 

În fapt, nu s-ar fi ajuns, probabil, la monstruozităţi de 
genul celei marxiste, dacă Europa nu ar fi marşat încă din 
veacul al XVIII-lea în siajul a ceea ce se numeşte iluminism. 
Desigur, la o analiză obiectivă, nepărtinitoare, iluminismul 
trebuie perceput nu doar ca fenomenul, sau dacă e să folo- 
sim limbajul Iyotardian, „metanaraţiunea” care a produs nu- 
mai cruzimile Revoluţiei Franceze; în mod cu totul parado- 
xal, el a adus în prim plan și elemente adânc înrădăcinate în 
Evanghelia lui Hristos şi anume, ideile de libertate, egalitate 
şi fraternitate. Tragedia a constat, însă, în faptul că acestea 
au fost proclamate total independent de Evanghelie, ceea ce 
a dus, în cele din urmă, la naşterea Manifestului comunist 


1 Jean-François LyOTARD, „A rescrie modernitatea” ..., p. 124. 

' Ibidem, p. 124. 

17 Vezi pentru aceasta şi Lucian COLDA, „Liturghia noetică şi demnitatea 
umană... p. 505-506. 

' Ibidem, p. 507. 

al lui Karl Marx, moment care a adus cu sine inaugurarea 
unei cotituri în gândirea şi manifestarea social-antropologi- 
că dezrădăcinată de orice urmă de afinitate creştină”. 

Ciocnirea dintre cele două avea să devină evidentă, 
însă, tocmai pentru faptul că Biserica va afirma fără echivoc 
că sursa binelui social, respectiv al omului nu este acțiunea 
sa, fie ea chiar una înrădăcinată în libertate, egalitate şi frater- 
nitate, ci Dumnezeu Însuşi, Care creează El adevărata „me- 
tanaraţiune” prin Întruparea Sa în istorie, făcându-Se, astfel, 
părtaş la ea şi pătrunzând, în chipul acesta, ca un ferment 
invizibil în interiorul răului, pe care îl transformă în bine. 
Smerenia Întrupării, care constituie, de fapt, adevărata re- 
scriere a istoriei ca „metanaraţiune” mântuitoare, va deveni 
o adevărată combatere a orgoliului, devenit, din nefericire, o 
a doua natură a omului autonomizat şi a gândirii lui”. 

De aceea, în fața ororilor care au urmat, mai ales în 
secolul al XX-lea, Bisericii i s-a format convingerea fermă 
că, ideologiile răului, „metanaraţiunile” dezumanizante şi 
deconstructivist-nihiliste sunt adânc înrădăcinate în istoria 
gândirii filosofice europene, ancorată ea însăşi în odioasa 
„metanaraţiune” ateist-iluministă. Deja gânditori preilumi- 
nişti precum Descartes au inaugurat o adevărată perspectivă 
răsturnată în modul de a face filosofie. Celebrul cogito, ergo 
sum cartezian a relevat perspectiva denaturată a cunoaşterii, 
a unei gnoseologii care nu se mai adăpa de la izvoarele sfin- 
țeniei. Dacă în perioada premergătoare gândirii carteziene 
cogito era subordonat lui esse, acesta din urmă fiind conside- 
rat primordial, de atunci înainte esse devine secundar, sub- 
ordonându-se lui cogito. Întreaga filosofie creştină tomistă 
a Apusului va fi, astfel abandonată, iar conştiinţa că Dum- 
nezeu, ca ființă pe deplin autosuficientă (Ens subsistens) şi 


Papa IOAN PAUL AL II-LEA, Memorie şi identitate, introducere de Joseph 
Ratzinger, Papa Benedict al XVI-lea, trad. Roxana Utale, Bucureşti, 
RAO International Publishing Company, 2006, p. 118-120. 

% Joseph RATZINGER (Papa BENEDICT AL XVI-LEA), „Introducere”, în 
Papa IOAN PAUL AL II-LEA, Memorie și identitate..., p. 8. 

care era considerat sprijinul proniator indispensabil pentru 
creaţia întreagă, pentru orice ens non subsistens, sau pentru 
orice ens participatum, aşadar, şi pentru om, nu îşi va mai 
găsi locul în elaborarea viitoarelor metanarațiuni cu pretinse 
accente automântuitoare”, precum, de exemplu în gândirea 
filosofiei nietzscheiene, în care nu Dumnezeu, ci supraomul 
este măsura tuturor lucrurilor. 

Desigur, aşa după cum remarca şi Martin Heidegger, 
la care J.-Fr. Lyotard face apel, filosofia nietzscheană repe- 
tă, împotriva ei însăşi, aceeaşi eroare, atunci când respinge 
existența unui Grund, adică a unui principiu originar, aşa 
cum se regăseşte el deja la Platon sub forma ideii de Bine 
sau la Gottfried Wilhelm von Leibniz, ca principiu al rați- 
unii suficiente. Ca urmare, Nietzsche reiterează procesul 
metafizic concretizat într-o metafizică a voinței, metafizică 
ce este, în esenţa ei, după cum observă J.-Fr. Lyotard, „conţi- 
nută de toate sistemele filosofice ale Occidentului modern”. 
Aceasta ar duce la o reflecţie centrată „asupra unei rescrieri 
care s-ar sustrage, atât cât e posibil, repetării a ceea ce ea 
rescrie. Mai mult, arată J.-Fr. Lyotard, „s-ar putea ca resortul 
procesului de rememorare să fie voinţa însăşi. Este ceea ce 
Sigmund Freud intuieşte atunci când disociază perlaborarea 
(Durcharbeitung) de rememorare (Erinnerung)”. 

J.-Fr. Lyotard arată că, de fapt, „rememorându-ne, 
vrem ceva mai mult”. Acest fel de a vrea echivalează pen- 
tru el cu „luarea în posesie a trecutului”, cu analiza acestuia 
şi cu identificarea pe baza acestei analize a „crimei iniţiale”, 
făcând-o să se manifeste ca atare, ca și când aceasta ar duce 
la detașarea ei de contextul afectiv în care ea a avut loc. Ui- 
tăm, însă, spune J.-Fr. Lyotard că „însăși voinţa de a identi- 
fica originea răului se naște din dorinţă. Căci ţine de esența 
dorinţei să dorească a se depăşi pe sine, pentru că dorința 


* Papa IOAN PAUL AL II-LEA, Memorie și identitate..., p. 26. 
* Jean-François LYOTARD, „A rescrie modernitatea”..., p. 124. 

e insuportabilă”?. Încercarea de amintire nu este, ca atare, 
altceva, decât — şi aceasta în mod paradoxal - un mijloc de a 
uita. Acesta este pentru J.-Fr. Lyotard echivalentul unei men- 
talităţi reflectate de un anume mod de a „redacta” istoria; 
din nefericire, acest mod de redactare duce, de fapt, la „re- 
ducerea” ei”. 

Din această perspectivă, J.-Fr. Lyotard explică legătu- 
ra dintre această practică ce reflectă un anume tip de men- 
talitate şi „rescrierea modernităţii”, acţiune care presupune 
un alt tip de mentalitate. Concret, el afirmă: „Vă amintesc 
că singurul fir conducător de care dispunem în procesul de 


* Ibidem, p. 125. 

* Ibidem, p. 125. Aceasta este, la urma urmei, un proces înscris în ca- 
drele delimitate de latinescul redigere şi de englezescul putting down; 
cu alte cuvinte, avem de-a face, cu a „redacta” şi a „reprima, atunci 
când este vorba de o „rescriere” în această manieră a istoriei. Şi aceasta 
este, de fapt, rezultatul unei anumite mentalități. Este o mentalitate 
care, pe lângă cadrele trasate de redigere şi putting down, reflectă şi 
o altă dimensiune, adiacentă celor două: writing down, care sugerea- 
ză simultan „înscriere sau înregistrare, dar şi discredit”. Această ulti- 
mă dimensiune, după cum remarcă J.-Fr. Lyotard, se regăseşte şi la 
Nietsche, atunci când, în opera sa Consideraţii inactuale, analizează 
„capcanele ce pândesc cercetarea istorică” Chiar şi Sigmund Freud a 
renunţat, în cele din urmă, la ipoteza sa asupra originii nevrozelor, 
trecând la ceea ce el formula ca fiind „scena primitivă”, adică scena de 
seducere a copilului de către adult. Astfel, el avansează o altă latură a 
psihanalizei şi anume, cea a finalităţii ei, sugerându-se prin aceasta 
faptul că, „procesul curativ ar trebui să fie indeterminat”. J.-Fr. Lyo- 
tard atrage atenţia, de asemenea, asupra faptului că, Sigmund Freud 
a pus accent pe ceea ce se numeşte „regulă a atenţiei egal distribuite”, 
regulă care trebuie adoptată de către analist vizavi de pacientul său. 
Ca atare, în conformitate cu această regulă, trebuie suspendată jude- 
cata, nefiind permisă nicio prejudecată, trebuie primit tot ceea ce se 
comunică şi trebuie acordată atenţie egală la tot ce survine şi mai ales 
cum survine. Acestei reguli trebuie, însă, să se supună şi pacientul, nu 
numai analistul. Acest mod de operare duce la situaţia de a fi „pacient” 
într-un sens nou și anume, nu în acela de a îndura pasiv şi repetitiv 
aceeaşi „dramă, ci în acela de a-şi exersa propria „posibilitate”. Lucian 
CoLoA, „Liturghia noetică şi demnitatea umană..:, p. 507-508. 

perlaborare constă în sentiment, mai degrabă, în ascultarea 
sentimentului. Survine un fragment de frază, un început de 
informaţie, un cuvânt. Ele sunt legate pe loc într-o altă «uni- 
tate». Fără raționamente, fără argumente, fără mediere. Pro- 
cedând astfel, te apropii, puţin câte puţin, de o scenă, scena 
a ceva. O descrii. Ignori ce este, ce reprezintă. Eşti sigur doar 
de faptul că se raportează la ceva trecut, deopotrivă la trecu- 
tul cel mai îndepărtat şi cel mai apropiat, deopotrivă la tre- 
cutul tău şi al celorlalți. Timpul pierdut nu e reprezentat ca 
într-un tablou, el nu este nici măcar prezentat. El este ceea ce 
ne prezintă elementele tabloului, ale unui tablou imposibil. 
A rescrie înseamnă a le înregistra. Este clar că această rescri- 
ere nu furnizează nicio cunoaștere a trecutului”. 

Or, tocmai necunoașterea trecutului a dus la crearea 
celor mai terifiante şi bestiale „metanaraţiuni”, precum na- 


% Jean-François LyOTARD, „A rescrie modernitatea”..., p. 124-127. Din 
această perspectivă, urmând raționamentului Iyotardian, putem constata 
că, analiza nu mai este o problemă de cunoaştere, ci este o „tehnică, una 
de artă, ceea ce presupune, din nou, un alt tip de mentalitate. Respectiva 
„tehnică” se înscrie — acest lucru remarcându-l şi Sigmund Freud - într- 
un proces de emancipare, devenind un element constitutiv al acesteia. Re- 
torica inconştientului este, astfel, reconstruită, iar sensul „rescrierii” tre- 
buie înţeles ca atare, din această perspectivă. Urmând lui Immanuel Kant, 
care apelează la imaginea unei flăcări insesizabile în focul din vatră şi la 
imaginea unui desen realizat de izvoarele unui pârâu. O ultimă observaţie 
pe care o face ].-Fr. Lyotard, este aceea că, un anume fel de „re-scriere” — 
termen desemnat în jargonul jurnalistic prin „re-writing” — îl constituie 
noile tehnologii folosite în „producerea, difuzarea, distribuirea (sic!) şi 
consumarea bunurilor culturale într-o industrie” Este, la urma urmei, o 
răsturnare a mentalităților, a paradigmelor şi a modalităţilor de gândire, 
fenomen produs odată cu conferirea unei importanţe capitale conceptu- 
lui de „bit, de unitate informaţională, ca semn nu al modernităţii, ci al 
postmodernităţii. De aceea, întrebarea: ce poate, oare, conserva utilizarea 
noilor tehnologii folosite în cadrul acestui proces de „re-scriere”? J.-Fr. 
Lyotard se mulţumeşte să răspundă la această întrebare formulând ur- 
mătoarea aserțiune: „a rescrie modernitatea înseamnă a rezista scrierii 
acestei presupuse postmodernităţi”. A se vedea pentru aceasta şi Lucian 
COLDA, „Liturghia noetică şi demnitatea umană..:, p. 508-510. 

zismul şi comunismul, care, fiecare în parte, doreau să-l sal- 
veze pe om de rău, născând ele însele, din nefericire, pentru 
aceasta, cele mai abjecte şi abominabile ideologii, scriindu-le 
şi re-scriindu-le. 


3. De la pseudomorfoza (post)modernă a „metanara- 
țiunilor” lyotardiene la cântecul de slavă soteriologic 
în lumina patristică a Ortodoxiei 


J.-Fr. Lyotard conştientizează că „rescrierea” este legată 
inevitabil de „problema timpului”. Ca atare, el remarcă: „Re- 
ceptarea estetică a formelor nu este posibilă decât dacă re- 
nunțăm la orice pretenţie de a stăpâni timpul printr-o sinteză 
conceptuală”. Ca urmare a acestui fapt, este necesară, spune el, 
bazându-se şi pe analizele lui Theodor W. Adorno”, dar mai 
ales pe cele ale neomarxistului Ernst Bloch”, rescrierea mo- 
dernităţii. Nu trebuie, însă, uitat faptul că, „modernitatea este, 
de altfel, propria sa rescriere. Rescrierea, înțeleasă ca fiind re- 
laţionată cu noțiunea de „estetică a frumosului”, ţine însă mai 
mult, după cum afirmă Lyotard, de problematica sublimului. 
Acest tip de „rescriere” nu are, în opinia lui J.-Fr. Lyotard, „ni- 
cio legătură cu ceea ce este numit postmodernitate sau post- 
modernism pe piaţa ideologiilor contemporane”%. 

Din nefericire, niciuna dintre aceste ideologii nu par a 
lua în considerare dimensiunea soteriologic-îndumnezeitoa- 
re a Ortodoxiei, ca și când aceasta nu ar avea nimic de-a face 
cu lumea Occidentului, care, așa cum am văzut, este vitro-ul 


% Amănunte legate de viaţa şi personalitatea lui Th. W. Adorno pot 
fi consultate la articolul Theodor W. Adorno de la adresa https:// 
ro.wikipedia.org/wiki/Theodor_W._Adorno (accesat la 27.06.2020). 

* Amănunte legate de viaţa şi personalitatea lui Ernst Bloch pot fi con- 
sultate la articolul Ernst Bloch de la adresa https://de.wikipedia.org/ 
wiki/Ernst_Bloch (accesat la 27.06.2020). 

% Jean-François LyOTARD, „A rescrie modernitatea” ..., p. 126. A se ve- 
dea pentru aceasta şi Lucian COLDA, „Liturghia noetică şi demnitatea 
umană... p. 509. 

în care s-au scris și re-scris „metanaraţiunile” autovoite a fi 
mântuitoare pentru om. 

Așa cum remarca Andrew Louth într-un interviu 
acordat teologului român Mihail Neamţu, ideea că lumea 
ortodoxă nu ar avea, din punct de vedere istoric, nimic de-a 
face cu Occidentul, este o teză de dată mai recentă”, care, 
probabil, ar vrea, prin aceasta să justifice eşecul lamentabil 
al mântuirii făgăduită de „metanaraţiunile” scrise şi re-scrise 
pe parcursul istoriei, dar nerealizată. 

Faptul că Occidentul a apelat la crearea unei simbioze 
sau afinități între teologie şi cultură, exprimată de nume im- 
portante ale literaturii precum Fr. Hölderlin, R. M. Rilke, P. 
Claudel, Ch. Péguy sau S. Eliot, P. Éluard, Th. Beckett, ori de 
nume ale teologiei, precum H. Urs von Balthasar, nu a avut 
alt scop decât acela de a transmite o idee importantă despre 
ceea ce teologia ar fi în raport cu cultura. În general, religia a 
fost prezentată ca o căutare a adevărului şi a binelui, H. Urs 
von Balthasar văzând, bunăoară, adevărul și binele ca stând 
împreună în revelația frumuseţii. Desigur, această viziune nu 
poate fi întâlnită prea des la teologii apuseni, ea fiind igno- 
rată, mai degrabă, de aceştia. Perspectiva se schimbă total, 
însă, atunci când Ortodoxia intră în scenă şi revelează faptul 
că, în asumarea empirică a sa, frumuseţea poartă în sine sen- 
sul profund al transfigurării, pentru că nu este altceva decât 
frumuseţea originară“. 

Ortodoxia are tocmai acest rol unificator, nefiind nevo- 
ie pentru ea de o re-scriere, ea fiind mereu aceeași, anulând 
soteriologic despărțirea, dar păstrând, totuşi, după spusele 
Sfântului Maxim Mărturisitorul, diferenţa: „Căci unirea, înlă- 
turând despărţirea, nu desființează deosebirea”. 


% Mihail NEAMŢU, „«Avem nevoie de teologi capabili să comunice vi- 
ziunea patristică în limbajul culturii occidentale». Convorbiri cu Pr. 
Andrew Louth”, în Cătălin Pălimaru (ed.), Părinţii Bisericii între teolo- 
gie și cultură, Cluj-Napoca, Edit. Renaşterea, 2014, p. 295. 

% Ibidem, p. 301-302. 

* Sfântul MAXIM MĂRTURISITORUL, „Ambigua. Tilcuiri ale unor locuri 
cu multe și adinci înţelesuri din sfinţii Dionisie Areopagitul şi Grigorie 

Desigur, acest lucru poate părea de neînțeles pentru 
gândirea pseudomorfozată a Occidentului, care nu vede 
altă soluţie decât re-scrierea permanentă a istoriei, crearea 
unor „metanaraţiuni”, în speranța unei mântuiri iluzorii, 
„metanaraţiuni” care nu vor mai fi, pur şi simplu, doar îm- 
propriate sau asumate ideologic, ca în cazul iluminismului, 
marxismului, nazismului, sau comunismului, ci care sunt în 
zilele noastre de-a dreptul idolatrizate, precum, de exemplu, 
aşa zisa „corectitudine politică”. Din păcate, abia de-acum 
înainte începe să se dezvăluie lumii hidoşenia acestui idol. 
Apărută sub forma unei griji de-a dreptul mântuitoare pen- 
tru diverse categorii defavorizate, această ideologie cu vădite 
accente antihristice şi-a urmat cursul ei prestabilit, spre un 
succes întreținut de majoritatea dornică de o izbăvire ieftină, 
non-eclesială, non-sacramentală şi non-ascetică. Evenimen- 
tele ultimului timp demonstrează încă o dată, dacă mai era 
nevoie, că, la urma urmei, ideea înlăturării oricărei opoziții 
în numele corectitudinii politice, ne face să constatăm faptul 
că faza în care ne aflăm seamănă perfect cu faza de ascensi- 
une a nazismului şi a comunismului”. 

Referitor la aceasta, Gabriel Purcăruş constată impla- 
cabil faptul că „după ce au activat o vreme în ilegalitate, pre- 
tinzând că reprezintă interesele unei clase oropsite (munci- 
torul german şi, respectiv, proletariatul), partizanii celor 
două ideologii totalitare au pus mâna pe putere şi au început 
ingineria socială, distrugerea fizică şi ideologică a dușma- 
nilor, ştergerea memoriei publice, rescrierea istoriei, confis- 
carea averilor. Cărţile au fost arse şi puse la index, timbrele 
vechi confiscate, bisericile dărâmate, oponenții închiși sau 
trimiși la reeducare forțată. Şi ei, comuniști sau naziști, au 
făcut-o cu aceeaşi legitimitate autoproclamată şi cu aceeaşi 


DA 


Teologul”, în PG 91, 1056 C şi în traducere română în Părinți și Scriitori 
Bisericeşti, vol. 80, trad. Dumitru Stăniloae, București, Edit. Institutului 
Biblic şi de Misiune al Bisericii Ortodoxe Române, 1983, p. 50. 

* Gabriel PURCĂRUŞ, Corectopia: cum supraviețuim în cușca diversității, 
Iaşi, Edit. Doxologia, 2018, p. 60-61. 

superioritate morală autoasumată precum progresiștii occi- 
dentali de astăzi. Şi ei au beneficiat de complicitatea tăcută a 
majorităţii, de sancta simplicitas a idioţilor utili care cred că 
ajută la binele comun punând și ei o mână de vreascuri pe 
rugul aprins sau înfierând public «retrograzii» care se opun 
«progresului»”*. 

Pentru oricine de bună credinţă, este clar faptul că, 
niciuna dintre ideologiile propuse ca „metanaraţiuni” salvi- 
fice nu au reuşit şi nu vor reuşi niciodată să îndeplinească 
această funcţie soteriologică pentru omul contemporan. La 
urma urmei, ele nu se dovedesc a fi altceva, decât ideologii 
ale răului, ale cacodoxiei și ale heterodoxiei, fiind în afara 
gnoseologiei empirice a sfințeniei eclesiale, fiindu-și loruşi 
autosuficiente, autoidolatrizându-se și introducând, astfel, 
distanța non-soteriologică. Întrebarea pe care ne-o adresăm 
este, desigur, în ce măsură, există un antidot al acestei dis- 
tanțări, care s-o transforme din „metanaraţiune” non-sote- 
riologică, în „rostire metafizică” soteriologică, care să-i con- 
fere acel Grund, pe care, aşa cum arătam mai sus, filosofiile 
ateist-iluministe ale Occidentului îl resping, aşa cum face, 
de exemplu filosofia nietzscheană, decretând „moartea lui 
Dumnezeu”. Altfel spus, așa după cum observă chiar unul 
dintre filosofii occidentali contemporani, dar care se sustra- 
ge ispitei iluminist-ateiste a negării, „decât să decidem dacă 
«Dumnezeu a murit» sau nu, vom întreba mai degrabă, poa- 
te cu mai multă îndreptăţire şi cu mai mult folos, în ce con- 
diții enunţul «Dumnezeu a murit» devine, sau rămâne, cu 
putinţă de a fi gândit”. 

Desigur, morții lui Dumnezeu i se poate oferi acel 
Grund necesar care s-o transforme în „rostire metafizică”, 
soteriologică. Astfel, ideea unei posibile acceptări a „mor- 
ţii lui Dumnezeu”, desigur, nu în sens nietzschean, nu vrea 


% Ibidem, p. 61-62. 

3 Jean-Luc MARION, „Idolul şi distanța, în Acta Phaenomenologica, 
trad. Daniela Pălășan / Tinca Prunea, Bucureşti, Edit. Humanitas, 
2007, p. 21. 

să decreteze, pur şi simplu scoaterea lui Dumnezeu din joc, 
ci, dimpotrivă, vrea să aducă în prim plan „chipul modern 
al stăruitoarei şi veşnicei sale statornicii”*. Or, tocmai în 
acest sens, nicio „moarte a lui Dumnezeu” nu pătrunde 
aşa de adânc şi profund în ontologia soteriologică, precum 
strigătul lui Hristos de pe cruce, strigăt care este, de fapt, al 
umanității întregi, al Adam-ului total, după cum se exprimă 
Sfântul Sofronie Saharov**: „Dumnezeul Meu, Dumnezeul 
Meu, pentru ce M-ai părăsit?” (Matei 27, 46; Marcu 15, 4). 
Acesta este, de fapt, momentul în care, din abisul infernal 
al suferinţei soteriologice de atunci, intră, ca o izbucnire, în 
istoria umanităţii filiaţia care revelează calitatea de părinte 
a Tatălui. Astfel devine inteligibil faptul că, Dumnezeu, re- 
velându-se tocmai ca Tată, se apropie în însăşi retragerea Sa. 
Cu alte cuvinte, tocmai din pricina aceasta, „de când Hristos 
a fost fiu pe măsura unei asemenea distanțe, orice «moarte 
a lui Dumnezeu», orice «fugă a zeilor» îşi găseşte adeverirea 
şi depăşirea într-un pustiu care nu crește decât în măsura în 
care Fiul Îl străbate spre Tatăl”. Devine, astfel, evident faptul 
că, numai o înţelegere treimică, în cheie patristică, a „morții 
lui Dumnezeu” o face pe aceasta acceptabilă. Cel care a făcut 
posibilă o atare interpretare nu este altul decât genialul autor 
patristic, cunoscut în literatura de specialitate sub numele de 
Sfântul Dionisie (Pseudo) Areopagitul, prin ale sale scrieri 


3 Ibidem, p. 15. 

3% Mai multe considerații despre acest aspect al Adam-ului total pot 
fi consultate în articolul Viața Arhimandritului Sofronie Saharov, 
disponibil la https://www.crestinortodox.ro/religie/parintele-sofro- 
nie-saharov-98877.html (accesat la data de 30.06.2020). 

7 Jean-Luc MARION, Idolul și distanța..., p. 15-16. 

38 În concepția dionisiană, „viața întregului univers creat constă în parti- 
ciparea la Dumnezeire”. Este o împărtăşire de darurile hărăzite de către 
Creator în vederea îndumnezeirii întregii ordini create. Lumea întreagă 
apare drept locul prin excelenţă al manifestării slavei dumnezeieşti şi, în 
acelaşi timp, se deschide posibilitatea creaturii de a accede la Divinita- 
te. În ceea ce priveşte doctrina trinitară, Dionisie introduce o distincție 
între „uniri” — „henosis” şi „diferențieri? — „diakrisis” ceea ce constituie 
„pivotul central al întregii sale teologii”. Este cu alte cuvinte distincţia între 

Fiinţa divină - „ousia’, transcendentă şi incomunicabilă, şi manifestările 
„ad extra” ale Acesteia. Dumnezeu nu este numai fiinţă transcendentă, 
ci şi cauză a existenţelor şi lucrare de descoperire. Se face în acest sens 
o diferenţă netă între unirile dumnezeieşti - „henosis tas theias”, „lăca- 
șuri tainice și care nu se arată deloc”, firea suprafiinţială, şi diferenţierile — 
„diakrisis”, prin care Dumnezeu Se manifestă în creaţie (Numele Divine 
II 4). Sfântul Dionisie stabileşte în cadrul Treimii o opoziţie clară între 
Tatăl, Care este „Dumnezeirea izvorâtoare” şi Fiul şi Duhul Sfânt Care 
apar drept „mlădițele dumnezeirii născătoare” — „blastoi theophytoi'. Este 
o identitate între Tatăl ca sursă a Dumnezeirii şi a modului de provenien- 
tă a celorlalte două Persoane. Dacă Dumnezeu există, este numai pentru 
că Tatăl există. Unica substanţă divină este în consecință ființa lui Dum- 
nezeu numai pentru că ea posedă aceste trei moduri de existență, moduri 
pe care nu şi le datorează Sieşi, ci unei persoane: Tatălui. Este fără în- 
doială prezentată aici doctrina „monarhiei” Tatălui, specifică Răsăritului 
creştin (în special Capadocienilor). Dumnezeu, Treime de Persoane, nu 
rămâne numai transcendent, ci se şi imanentizează în creaţie. Acest lucru 
ne conduce la manifestările „în afară” ale Dumnezeirii, căci „este comun 
și unitar întregii Dumnezeiri, să se facă împărtăşită toată și întreagă de 
fiecare din cele ce se împărtășesc” (Despre numele divine II, 5). Pentru a 
exprima acest adevăr fundamental al Revelaţiei creştine, Dionisie ape- 
lează la termenii de „proodos”, „dynameis” şi „energeia”. Dumnezeu este 
„unitate” în Treimea transcendentă, iar „proodos” şi „epistrophe” stabilesc 
raporturile cu creaţia. Cu alte cuvinte, expresia desemnează în mod gene- 
ral atât mişcarea Dumnezeirii către ordinea creată, „ieșirea de fiinţă făcă- 
toare a fiinţei izvorâtoare a dumnezeieştii obârşii” (Despre numele divine 
V, 1), cât şi speranţa unei anabaze a creaturii spre izvorul ei. Doctrina 
dionisiană privitoare la „proodos” pare la o simplă privire o trimitere la 
doctrina platonică a existenţei unor „unități? — „henades”, înţelese ca un 
fel de dumnezei inferiori, care există alături de Unul şi reproduc unitatea 
acestuia fără să o distrugă. Se creează astfel o scară a fiinţei, în care „hena- 
dele” apar ca nişte dumnezei intermediari. Însă în concepţia lui Dionisie, 
„proodos” reprezintă eliminarea conceptului de „kosmos noetos” antic pă- 
gân, prin anularea tuturor structurilor unor divinități inferioare. Atunci 
când prezintă imanenţa dumnezeiască, Dionisie face apel la un alt ter- 
men, sinonim cu cel de „proodos”, şi anume la cel de „dynamis”. Puterile 
sau energiile divine nu sunt nici emanaţii diminuate ale naturii divine, 
care ar descreşte, pornind de la unitatea acestei naturi până la cea mai de 
jos ființă creată, ci un alt mod prin care Dumnezeu Se manifestă în crea- 
ţie. Există, prin urmare, o relaţie analogică între Dumnezeu Creatorul şi 
fiinţele create de EI, dar relaţia aceasta constituie nu o determinare a Fiin- 


150 


legate fundamental de numirile dumnezeieşti. Desigur, de- 
mersul său nu are ca intenţie să recuze orice discurs despre 
Dumnezeu în complementaritatea unui concept precum cel 
al „apofatismului teologic”, ci să exercite asupra limbajului 
o influenţă profundă, astfel încât acesta să nu mai concu- 
reze într-o contradicţie metodologică cu ceea ce doreşte să 
enunţe și anume, un discurs care slăveşte şi prin intermediul 
căruia se conturează „distanţa”*, concept care trebuie, însă, 
înțeles în mod imperios necesar ca locus theologicus al reve- 
lării relaţiei dintre „dăruire” şi „dar”, scos în evidenţă tocmai 
de interrelaționarea dintre Tatăl şi Fiul, în care noi suntem 


tei divine (a esenței sau a naturii lui Dumnezeu), ci o „întruchipare iconică 
a diversității particularităţilor personale divine”, descrise de Dionisie prin 
termenul de „modele divine” — „ta theia paradeigmata”. Predeterminările 
divine nu introduc niciun fel de dualitate în unitatea şi simplitatea puteri- 
lor dumnezeieşti. Ele sunt atributele divine percepute în relaţia lor cu cre- 
ația. Aşa cum creaţia revelează aspecte ale Dumnezeului incognoscibil, 
tot astfel, ca paradigme, ele sunt arhetipuri ale realităţii creaturale, forme 
pe care le determină precunoaşterea („pronoia”) lui Dumnezeu. Are loc 
o întâlnire sinergică a două voințe: libertatea creaturii şi predeterminarea 
care se adresează fiecărei fiinţe. Suntem îndumnezeiţi prin identificarea 
cu paradigma sau predeterminarea pe care Dumnezeu a determinat-o 
pentru noi: făcându-ne una cu voia Lui pentru noi, exprimăm desăvârşit 
intenţia lui Dumnezeu şi iradiem cu limpezime lumina divină pe care am 
primit-o. Energiile nu sunt efecte ale Cauzei dumnezeieşti așa cum sunt 
făpturile. Ele nu sunt create, produse din neant, ci „sunt o veșnică scurgere 
a fiintei una, a Treimii. Sunt revărsările firii dumnezeieşti care nu se pot 
limita, care este mai mult decât ființa. Se poate spune că energiile arată un 
mod de ființare a Treimii în afară de fiinţa Sa care nu poate fi atinsă”. Cor- 
pusul Areopagitic ne oferă astfel o diferenţă clară între transcendența şi 
imanenţa divină. Dumnezeu, prin energiile Sale prin care se face prezent 
în creaţie, dă posibilitatea de cunoaștere a Sa tuturor, nu în Fiinţa Sa (care 
rămâne inaccesibilă), ci în revărsările Sale „ad extra”, în lucrările şi ma- 
nifestările Sale, făcute posibile datorită procesiunilor dumnezeieşti. Nu 
poate fi vorba de un emanaţionism neoplatonic, ci de teologia capado- 
ciană exprimată într-un limbaj filosofic. Vezi pentru aceasta, Constantin 
Voicu / Lucian-Dumitru COLDA, Patrologie, vol. III: Patrologie și literatu- 
ră postpatristică, ed. a 2-a, rev., Bucureşti, Edit. Basilica, 2015, p. 97-99. 
* Jean-Luc MARION, Idolul și distanța... p. 16. 

dăruiţi de Tatăl, în notă soteriologică, Fiului, acordându-ne, 
astfel, iertarea prin El. Astfel, receptarea patristică a Orto- 
doxiei ne face capabili să înțelegem că, între Ei, are loc, în 
mod paradoxal, o „dublare a distanţei”, dar care are ca efect, 
tocmai concurarea lor într-o unire, după modelul patristic 
chalcedonian, „fără amestec sau schimbare, fără împărţire 
sau despărțire”, întrucât „distanţa pune darul ființei la dis- 
tanţă de distanţa însăși, ca o icoană a ei". De aceea, orice 
altă receptare a ideii de „distanță”, mai ales ca cea nietzschea- 
nă, în siajul unei răstălmăcite „morţi a lui Dumnezeu”, nu 
face decât să dovedească, în opinia noastră, eşecul pretins 
soteriologic al unei atare „metanaraţiuni”, transformând-o, 
prin aceasta, într-o ideologie a răului, cu profunde afinități 
față de alte „metanaraţiuni” sau ideologii malefice, precum 
nazismul sau comunismul deja menţionate de noi. 

Tuturor acestor ideologii ale răului, Dumnezeu le-a 
impus o limită, El fiind prin esență Dreptatea, întrucât „este 
Cel Care compensează binele și pedepseşte răul cu o perfec- 
tă adecvare la situaţia obiectivă“. Desigur, situaţia obiecti- 
vă este dată de fiecare dată de concretul istoric; şi, aşa cum 
remarcau doi istorici contemporani, noi „aparținem unei 
minorităţi pe această planetă imparţială”, locul unde „toa- 
te realizările umane pălesc în istoria şi perspectiva vieții 
polimorfe””. 

În ceea ce ne priveşte, considerăm că numai Ortodoxia 
constituie unica sinteză integratoare, ce subsumează în sine 
complexitatea şi polimorfismul vieţii — atât a celei trecute, cât 
şi a celei prezente, dar, mai cu seamă, a celei viitoare, ea fiind 
singura capabilă să-i descopere omului „metanaraţiunea” cu 
adevărat mântuitoare, şi anume, îndumnezeirea, înţeleasă ca 
hristificare în Duhul Sfânt, în lumina Învierii. 


“ Ibidem, p. 17. 

“ Papa IOAN PAUL AL II-LEA, Memorie și identitate..., p. 34. 

* Will DURANT / Ariel DURANT, Lecţiile istoriei. Studii despre 5 000 de 
ani de istorie, cultură şi civilizație umană, trad. Corina Dobrotă, col. 
„Carte Pentru Toți’, Bucureşti, Edit. Litera, 2020, p. 17. 

4. „O, pune-mă pe inimă pecete!” (Cântarea Cântă- 
rilor 8, 6) sau de la inima pecetluită, la mintea eu- 
haristică îndumnezeită. Prolegomene patristice ale 
Ortodoxiei îndumnezeitoare 


Atunci când redacta celebrele Questiones Disputatae, 
afirmând drept sententia certa ceea ce, de fapt, ilustra caracte- 
ristica unei societăți umane „flămânde” de cunoaştere, Toma 
dAquino stipula, fără echivoc, în celebrul său tratat Quaestio- 
nes disputatae de veritate”, principiul axiomatic major al sco- 
lasticii medievale: Nihil est in intelectu, quod non prius fuerit in 
sensu / Nimic nu poate fi perceput de intelect (minte), dacă mai 
întâi nu a trecut prin simțuri“. 

Plecând de la acest principiu axiomatic tomist, care nu 
este, însă, unul patristic, ne întrebăm pe bună dreptate, în ce mă- 
sură, pecetluirea inimii corespunde unei lucrări, a cărei percepere 
să nu rămână doar la simpla receptare sensualistă — aserţiunea 
tomistă constituind mai târziu bazele filosofiei sensualiste —, ci 
să treacă dincolo de aceasta, adică prin filtrul intelectului, dar 
nu oricărui intelect, ci al unuia străfulgerat de lumina îndumne- 
zeitoare a lui Hristos, a unui intelect pogorât în însuşi adâncul 
tainic al inimii pecetluite de Hristos, care să ilustreze demnitatea 
persoanei umane, percepută, aşa cum spun Sfinţii Părinţi, drept 
ființa situată între dinamica creaţiei şi sfinţirea firii acesteia. Ne- 
am putut da seama, desigur, că, cel care pecetluieşte nu este altul 


%q. 2, art. 3, arg. 19. Fragmentul citat poate fi consultat la următoarea adre- 
să web:  http://www.hispanoteca.eu/Lexikon%20der%20Linguistik/e/ 
EMPIRISMUS%209%20%20Empirismo.htm. Axioma aceasta avea să 
devină, mai apoi, principiul de bază al sensualismului filosofic reprezen- 
tat de John Locke (1632-1704) şi avea să fie completat de către Gottfried 
Wilhelm Leibniz (1646-1716) sub forma Nihil est in intellectu, quod non 
prius fuerit in sensu nisi intellectus ipse/Nimic nu poate fi perceput de intelect 
(minte) dacă mai întâi nu a trecut prin simţuri, mai puţin intelectul însuși. 

“Ideile următoarelor două subcapitole urmează îndeaproape ideile ex- 
primate deja de noi în studiul nostru „Liturghia noetică şi demnitatea 
umană... p. 516-523. 

decât Hristos, iar inima pe care El o imprimă cu sigiliul Său, nu 
este alta decât inima Bisericii Sale, prin Biserică înțelegând în cel 
mai profund sens patristic, creaţia întreagă. 

Spre deosebire de Origen, după care creaţia rațională 
primordială este „imobilă, „statică, găsindu-şi împlinirea şi 
logicitatea în contemplarea ființei dumnezeieşti şi nu în „dina- 
mism” sau în „mişcare, care nu ar fi altceva decât o formă de 
revoltă sau de rebeliune contra lui Dumnezeu, Părinţii Bisericii 
au văzut şi înţeles întru trăirea Ortodoxiei „mişcarea sau „di- 
namismul” făpturilor tocmai ca o consecinţă firească şi necesa- 
ră a caracterului lor creatural, aflat în drum spre comuniunea și 
unirea cu Dumnezeu. În sensul acesta, Sfântul Maxim Mărtu- 
risitorul vorbeşte“ despre sistemul existenţial creat de Dumne- 


% Sfântul MAXIM MĂRTURISITORUL, „Răspunsuri către Talasie” 60, în 
Filocalia sfintelor nevoințe ale desăvârșirii sau culegere din scrierile 
Sfinților Părinţi care arată cum se poate omul curăţi, lumina și desă- 
vârși, vol. 3, trad. Dumitru Stăniloae, Ediţia a II-a, Bucureşti, Edit. 
Harisma, 1994, p. 330-335: „Prin Taina lui Hristos cuvântul Scriptu- 
rii a numit pe Hristos Însuşi. Aceasta o mărturiseşte limpede mare- 
le Apostol, spunând: «Taina cea ascunsă de neamuri, s-a descoperit 
acum», de unde se vede că după el Taina lui Hristos este tot una cu 
Hristos. Iar această Taină este, desigur, unirea negrăită şi neînţeleasă 
a dumnezeirii şi omenităţii într-un singur ipostas (...) Căci se cădea 
ca Făcătorul a toate, ca făcându-Se prin fire, potrivit iconomiei, ceea 
ce nu era, să Se păstreze pe Sine neschimbat, atât ca ceea ce era după 
fire, cât şi ca ceea ce a devenit prin fire potrivit iconomiei. Fiindcă nu 
se poate cugeta la Dumnezeu vreo schimbare, precum nu se poate 
cugeta peste tot vreo mişcare, care singură face cu putinţă schimbarea 
la cele ce se mişcă. Aceasta este Taina cea mare şi ascunsă. Aceasta 
este ținta fericită (sfârşitul) pentru care s-au întemeiat toate. Acesta 
este scopul dumnezeiesc, gândit mai înainte de începutul lucrurilor, 
pe care definindu-l spunem că este ţinta finală mai înainte gândită, 
pentru care sunt toate, iar ea pentru niciuna. Spre această țintă finală 
privind, Dumnezeu a adus la existenţă ființele lucrurilor. Acesta este 
cu adevărat sfârşitul Providenţei şi al celor providenţiale, când se vor 
readuna în Dumnezeu cele făcute de Fl (...) încă înainte de veacuri a 
fost cugetată şi rânduită unirea hotarului (definitului) şi a nehotăr- 
niciei (indefinitului), a măsurii şi a lipsei de măsură, a marginii și a 
nemărginirii, a Creatorului şi a creaturii, a stabilităţii şi a mișcării. lar 

zeu şi aflat într-o dinamică ce duce spre El. Rațiunea sau logosul 
fiecărei făpturi constă tocmai în aceea de a se afla într-o dina- 
mică existenţială, de a fi activ din punct de vedere existenţial“. 
Sfântul Iustin Martirul şi Filosoful vorbise deja în veacul al II- 
lea despre faptul că Logosul dumnezeiesc/A6yoc onepuarikoc a 
inseminat întreaga creație cu Aoyoi-i sau rațiunile existenţiale 
care o susțin în drumul ei spre Dumnezeu“. Deja în ambele 
Apologii redactate după convertirea sa, Sfântul Iustin arată că 
Logosul a răspândit în întregul univers multe „cuvinte semina- 
le”, astfel încât adevărul, indiferent de locul unde se află sau de 
măsura în care există, provine, în primă şi ultimă instanţă, tot 
de la Dumnezeu“. Identitatea aceasta dinamică a creaţiei, deci 


această taină s-a înfăptuit în Hristos, care s-a arătat în cele din urmă 
dintre timpuri, aducând prin ea împlinirea hotărârii de mai înainte 
a lui Dumnezeu. Aceasta, pentru ca cele ce se mişcă după fire să gă- 
sească odihna în jurul Aceluia Care este după ființă cu totul nemișcat, 
din mişcarea lor față de ele însele şi una față de alta; de asemenea ca 
să primească prin experienţă cunoştinţa trăită a Aceluia în Care s-a 
învrednicit să Se odihnească, cunoștință care le oferă posesiunea feri- 
cită, neschimbată şi constantă a Celui cunoscut de ele (...) Unii spun 
că Hristos a fost cunoscut mai înainte de întemeierea lumii de către 
aceia cărora li S-a arătat mai apoi în timpurile de pe urmă, întrucât 
şi ei au existat înainte de întemeierea lumii, împreună cu Hristos Cel 
cunoscut de mai înainte. Dar noi nu primim această învățătură, fiind- 
că este cu totul străină de adevăr, ca una ce face ființa celor raționale 
coeternă cu Dumnezeu. Căci nu e cu putință să fie cineva cu Hristos 
precum este El şi apoi să nu mai fie cu El, dacă în El ajung veacurile 
la capătul lor şi în El se opresc cele ce se află în mişcare. Fiindcă în El 
niciuna dintre făpturi nu mai este supusă schimbării”. 

“IDEM, Ambigua..., p. 58: „Aşadar, vom mărturisi, împreună cu firea 
şi mişcarea, fără de care nu este nici fire, cunoscând că altceva este 
rațiunea existenței şi altceva modul existenţei, prima indicând firea, 
al doilea, iconomia”. 

“ Constantin Vorcu, Patrologie, vol. I, Bucureşti, Edit. Basilica, 2009, 
p. 144. A se vedea şi Berthold ALTANER, Patrologie, Freiburg im 
Breisgau, Herder & CO. G.M.B.H. Verlagsbuchhandlung, 1938, p. 65. 

48 David C. FORD, Învățăturile Părinților din primele veacuri: un ghid 
pentru omul contemporan, trad. Mihail Briînzea, Bucureşti, Edit. 
Xoqia, 2019, p. 93. 

a Bisericii, este reflectată, așadar, tocmai în atingerea țelului 
pentru care a fost adusă la existenţă, adică pentru comuniunea 
cu Dumnezeu. Numai așa îşi poate îndeplini ea oxonoc-ul sau 
A6yoc-ul, raţiunea existenţială pentru care a fost creată”. 
Părinţii Bisericii nu au căzut, însă, în eroarea susținerii 
nimicirii lumii şi a veşnicei întoarceri sau a ciclicităţii ei, toc- 
mai datorită faptului că pentru ei, în actul lor de theologhi- 
sire aşadar, a prevalat mereu independența față de izvoarele 
nescripturistice şi fidelitatea, respectiv ataşamentul ferm față 
de textul Sfintei Scripturi. Bunăoară, în sensul acesta, marele 
Părinte capadocian, Sfântul Vasile cel Mare, rămâne fidel ideii 
biblice de transcendenţă şi libertate dumnezeiască absolută în 
actul creaţiei. Astfel, asemenea genialului alexandrin, Sfântul 
Atanasie cel Mare, care respinge concepția elenist-origenistă a 
unei creații în timp şi a unei distrugeri ciclice a acesteia, Sfân- 
tul Vasile cel Mare susţine” și el realitatea unei mișcări create, 
respectiv a unui dinamism creat în făpturi. Aoyoi-i care susțin 
creaţia nu sunt considerate a fi, însă, precum în concepţia stoi- 
că, ovoia creaţiei; dimpotrivă, aceşti Aoyoi nu sunt altceva decât 
rațiunile existenţiale prin care pronia divină a adus creaţia la 


* John MEYENDOREE, Teologia Bizantină. Teme istorice și tendințe doc- 
trinare, trad. Alexandru I. Stan, seria „Teologi ortodocşi străini”, Bu- 
cureşti, Edit. Institutului Biblic şi de Misiune al Bisericii Ortodoxe 
Române, 1996, p. 178. 

Sfântul VASILE CEL MARE, „Omilia a V-a, în Omilii la Hexaemeron, 
trad. Dumitru Fecioru, București, Edit. Xogia / Edit. Biserica Orto- 
doxă, 2004, p. 122-123: „«Să răsară pământul». Această mică poruncă 
(sic!) s-a prefăcut îndată într-o puternică lege a naturii şi într-o raţi- 
une măiastră. Porunca aceasta a săvârşit miile şi miile de însușiri ale 
plantelor şi ale arborilor, mai iute decât un gând de-al nostru. Pămân- 
tul are în el şi acum această poruncă şi-l sileşte, în fiecare anotimp al 
anului, să dea la iveală puterea pe care o are, pentru răsărirea plan- 
telor, seminţelor şi arborilor. După cum titirezul, după ce a fost fixat 
în vârf, se învârteşte în continuare de la cea dintâi lovitură ce i se dă, 
tot aşa şi natura, luând început de la cea dintâi poruncă, se continuă 
în tot timpul care urmează, până ce se va ajunge la sfârşitul obştesc al 
universului”. 

existență, menținând-o şi proniind-o, însă nu cu preţul dina- 
mismului creat al lumii, ci prin propria ei voinţă şi bunăvoin- 
tă". Iar dacă ar fi să formulăm într-un alt fel, am putea spune 
că aceşti Aoyoi sunt „limbajul” creaţiei, modul ei de a „comu- 
nica. Ei sunt cei care „narează” drumul existenţial al creaţiei 
spre sfinţirea la care este chemată, sunt „metanaraţiunea” iu- 
birii divine sădită în creaţie. Sunt „raţiunea” care face posibilă 
„rostirea metafizică” existenţială, exprimată magistral de psal- 
mistul care zice: „Cerurile spun slava lui Dumnezeu, iar facerea 
mâinilor Lui o vestește tăria” (Psalmii 18, 1). Această bucurie 
a rostirii se concretizează, însă, mereu, ca mulțumire/euharis- 
tie, ca „darul euharistic de la Cina cuvântului de Taină”%, de la 
acea „Cină” în care hrana nu mai este doar cea a cuvântului ca 
nutrient al limbajului comunional, ci cea a „Cuvântului” care a 
devenit „carne/trup” (loan 1, 14) şi se dă spre mâncare, pentru 
a ostoi „foamea” creaţiei. 

„Foamea” unei fiinţe, fie ea şi cea eclesială, nu poate fi, 
aşadar, ostoită decât prin „pâinea cea de toate zilele”, care prin 
însuşi faptul că are atributul acesta al saţietății îndumnezei- 
toare, devine „pâinea cea spre ființă”, devine hrana care face 
ca perceperea intelectului eclesial să fie una corectă, chiar 
dacă ea trebuie trecută prin prisma simţurilor, simţurile fi- 
ind cele ale mădularelor acestei fiinţe, ale fiecărui creștin în 
parte şi a tuturor întreolaltă, dar care, întru Hristos sunt în- 
dumnezeite. 

Numai un astfel de modus vivendi al Bisericii, aşadar, al 
Ortodoxiei, o poate face pe aceasta să devină orânduitoarea 
definitivă a destinului omenirii, dar nu al unui destin lipsit 
de perspectiva hristică, lipsit de demnitate umană, așa cum 
sugera Marele Inchizitor, ci al unui destin demn, în care Bi- 
serica în integralitatea ei, dar şi prin fiecare mădular în parte 
să poată să spună: „Nu mai trăiesc eu, ci Hristos trăiește în 
mine” (Galateni 2, 20). 


* John MEYENDOREE, Teologia Bizantină..., p. 179-180. 
Jon Bua, Testament Gutenberg..., p. 149. 

Atunci când creștinul afirmă aceasta, o face numai și nu- 
mai pentru că are, aşa cum spune dumnezeiescul Pavel, mintea 
(rațiunea) / voðç-ul lui Hristos: „Noi, însă, avem mintea/vobc- 
ul lui Hristos” (1 Corinteni 2, 16). 

Când vorbesc de mintea cea îndumnezeită a Bisericii întru 
trăirea şi asumarea empirică a Ortodoxiei, Sfinţii Părinţi o fac me- 
reu din perspectiva hranei pe care Hristos o dăruieşte Bisericii Sale, 
din perspectiva hranei euharistice. Din aceasta se desprinde faptul 
că Biserica trăieşte numai și numai pentru că primeşte hrana cea 
vie - Sfânta Euharistie. Or, tocmai această hrănire este pecetluirea 
inimii Bisericii de către Hristos, Care i se adresează Bisericii, spu- 
nându-i: „Dă-mi mie (...) inima ta” (Pilde 23, 26). 

Dăruindu-şi inima lui Hristos, Biserica îşi simte mintea 
şi conştiinţa străfulgerate şi îndumnezeite prin Duhul Sfânt, de 
către Hristos, devenind toată mintea şi conştiinţa Lui. Ea gân- 
deşte şi conştientizează, astfel, prin mintea Lui. Cincizecimea, 
care reprezintă irumperea sau țipătul sfinţitor al Duhului Sfânt 
în Biserică, se actualizează mereu în cadrele acestei tainice lu- 
crări, prin care fiecare mădular în parte devine prin Euharistie, 
locaşul prezenţei tainice a lui Hristos. 

Mintea, îndumnezeită prin hrana euharistică, se pogoa- 
ră în inimă, devenind liturgul de pe altarul unei inimi demne, 
săvârşind ceea ce Părinţii Bisericii numesc Liturghia noetică. 
Această pogorâre a minţii în inimă se face nu pentru a zidi un 
nou şi înfricoşător Turn Babel, ci pentru a liturghisi în Templul 
euharistic-noetic al omului celui nou, al demnităţii sale restau- 
rate şi renăscute ca mlădiţă altoită în demnitatea viei vieţii celei 
veşnice, lisus Hristos. 

Strigătul umanităţii bicisnice şi lipsite de orice urmă de 
demnitate, de care vorbea Marele Inchizitor — „Înrobiţi-ne, dar 
astâmpăraţi-ne foamea!” devine glasul umanităţii demne, renăs- 
cute întru dragostea lui Hristos, devine glasul martirilor care, în 
timpul pătimirilor lor, Îi dăruiau lui Hristos, Celui Care le dăduse 
spre mâncare trupul Său, trupurile lor, străfulgerate de sfințirea 
firii, într-o dinamică a creaţiei, în care orice urmă de înjosire şi 

suferință este înghițită de biruinţa definitivă a demnităţii hristi- 
ce restauratoare şi vindecătoare. La urma urmei, singura alegere 
rațională a muceniciei este tocmai sacrificiul”. 


5. În loc de concluzii: ethosul euharistic al Ortodoxiei ca 
„metanaraţiune” îndumnezeitoare întru lumina Învierii 


Atunci când Hristos hrănește Biserica Sa cu trupul 
Său, aceasta devine ea însăşi trupul Său. Ca urmare, EI fiind 
capul ei, ea are mintea/vodo-ul Lui. Schimbarea unui anume 
tip de mentalitate sau invitaţia la o schimbare de mentalitate, 
de care vorbea şi ].-Fr. Lyotard, nu poate avea loc decât aici 
şi acum, în cadrul acestei hrăniri oferită numai de Biserică, 
şi ea transcende atât modernitatea, cât şi postmodernitatea, 
căci Hristos Îşi hrăneşte trupul Său tainic într-un continuu 
„astăzi”: „Cinei Tale celei de Taină, Fiule al lui Dumnnezeu, 
astăzi părtaş mă primeşte... 

Dacă se pune problema unei schimbări a unui tip de 
mentalitate, în sensul unui „aggiornamento”, aceasta nu se 
poate face decât în şi de către Biserică, prin trecerea de la o 
existență babilonică la una euharistică. Astfel, Turnul Babel 
cel cumplit este dărâmat, pe locul său zidindu-se Templul în 
care mintea cea îndumnezeită a Ortodoxiei săvârşeşte veşni- 
ca Liturghie noetică. Ea se opune mereu comportamentului 
oedipic şi inchizitorial, căci nefăcând-o, ea riscă să orbească 
şi să devină, astfel, ochiul nevăzător, incapabil să mai distin- 
gă Adevărul. Ortodoxia este expresia empirică a paradisului, 
înlăturând din societate orice urmă de utopie. Desigur, nu 
trebuie uitat faptul că, „paradisul şi utopia sunt găleți într-o 
fântână: când una urcă, cealaltă coboară”**. Ortodoxia, aflată 
în „rostirea sa metafizică” într-o permanentă ascensiune, îl 
urcă mereu pe om şi-l situează în „metanaraţiunea” îndum- 
nezeitoare a veşnicei Liturghii noetice. 


5 David C. FoRD, Învățăturile Părinților din primele veacuri... nota 1, 
p. 252. 
* Will DURANT / Ariel DURANT, Lecţiile istoriei..., p. 51. 

În această Liturghie noetică, locul Marelui Inchizitor este 
luat de Marele Arhiereu, Hristos, pe Care Biserica Îl va urma 
pentru a primi „iară şi iară în pace” pâinea cea cerească. Re- 
petiția, acest „iară şi iară în pace”, acest memento al liturghisi- 
rii euharistic-noetice nu mai devine, în cazul acesta, expresia 
unei nevroze şi psihoze, ci devine conturul acelui destin în 
care viitorul este înscris în trecutul deja spus în veşnica rostire 
euharistică a lui „astăzi”. Palierul acesta, al „repetiţiei”, devine, 
astfel, substratul celuilalt, al „rememorării”, în care Biserica, în 
anamneza liturgic-euharistică, nu face decât să devină în chip 
tot mai vizibil, orânduitoarea definitivă a destinului omeni- 
rii, a destinului eshatologic al veşnicului „astăzi” euharistic: 
„Aducându-ne aminte, așadar, de această poruncă mântui- 
toare (...) şi de cea de-a doua slăvită iarăşi a Ta venire, ale Tale, 
dintru ale Tale, ie Îţi aducem de toate şi pentru toate” 

Aserțiunea filosofului materialist german Ludwig 
Feuerbach - „Omul este ceea ce mănâncă” - devine, în chip 
paradoxal, paradigma demnităţii Bisericii şi a Ortodoxiei 
hrănite de Hristos: Ea devine ceea ce primește - trupul 
Lui. Astfel, ea simte cu Hristos, prin EI şi cu El; „simţul” 
ei este Hristos Însuși, aşa încât, axioma tomistă a simțţirii 
percepută de minte devine axioma eclesială a minţii per- 
cepută de simţire, a unei minți şi a unei simţiri restaurate 
ontologic în demnitatea Dumnezeu-Omului, lisus Hristos. 
Astfel, căutarea, desemnarea şi numirea faptelor ascunse 
pe care le imaginăm la originea răului de care suferim, nu 
mai rămâne la stadiul în care nu vom face altceva decât să 
perpetuăm „crima, să o comitem, în loc să-i punem capăt. 
De fapt, acesta a fost eşecul adamic, a fost ceea ce numim 
„păcatul strămoșesc”. Marele Părinte al Apusului, Fericitul 
Augustin, a caracterizat acest eşec existenţial prin formula: 
amor sui usque ad contemptum Dei - iubirea de sine până 
la disprețuirea lui Dumnezeu. Nimic altceva decât aparent 
inofensivul amor sui a fost ceea ce i-a determinat pe pro- 
topărinţi să se răscoale, determinând, astfel, ulterioara răs- 

pândire a păcatului, ca „metanaraţiune” non-salvifică, în 
toată istoria umanităţii”. 

Eşecul unei astfel de „metanaraţiuni” care dorește a 
rescrie un anume tip de mentalitate este transformat în iz- 
bânda vindecătoare a ființei celei noi, restaurată ontologic în 
demnitatea hristică, iar contrabalansul „metanarațiunii” pă- 
catului strămoșesc a fost revelat tocmai de corelativul amor 
Dei usque ad contemptum sui - iubirea de Dumnezeu până la 
disprețul de sine exprimat în „metanaraţiunea” jertfei de pe 
Cruce a Mântuitorului, adevăratul „Metanarator”**. 

Orbirea oedipică şi înrobirea inchizitorială, transfor- 
mate prin jertfa lui Hristos de pe Cruce întru vederea slavei 
dumnezeieşti şi-n libertatea fiilor lui Dumnezeu, devin acel 
Grund sau „principiu originar” al „re-scrierii', respectiv al 
„rememorării” în care se cere mereu ceva nou. De fapt, Bi- 
serica şi Ortodoxia cer mereu ceva nou: „Dă-ne nouă să ne 
împărtăşim cu Tine mai cu adevărat / în alt mod.... Aceasta 
este, de fapt, adevărata „re-scriere” a veacurilor; este anu- 
larea „distanţei”, tocmai prin păstrarea ei întru acceptarea 
„diferențelor”. Secolul al XX-lea a fost „teatrul” în care, prin 
intrarea în scenă a anumitor procese istorice şi ideologice, 
adevărate „metanarațiuni” ale ceea ce Scriptura denumeşte 
generic Mysterium iniquitatis - Taina Jărădelegii (cf. 2 Tesa- 
loniceni 2, 7), s-a ajuns la dezvoltarea unei direcții marcate 
de marea irumpere a răului în „metanaraţiunile” nazismului 
şi a comunismului. Totodată, însă, acelaşi secol a fost şi sce- 
na pe care s-a desfăşurat scenariul sfârşitului lor”. 

Grăitoare este, în acest sens, parabola mateiană a co- 
existenţei grâului şi neghinei (Matei 13, 24-30), aşadar, a 
binelui și a răului. Întrebat fiind de slujitori dacă nu cumva 
se impune curățarea grâului de neghină, pentru ca aces- 
ta să crească nestingherit, stăpânul răspunde ferm, dar cu 


5 Papa IOAN PAUL AL II-LEA, Memorie și identitate..., p. 24. 
% Ibidem, p. 25. 
“ Ibidem, p. 21. 

mult înţeles: „Nu, ca nu cumva, plivind neghina, să smul- 
geţi odată cu ea şi grâul. Lăsaţi să crească împreună şi grâ- 
ul şi neghina, până la seceriș, şi la vremea secerișului voi 
zice secerătorilor: Pliviţi întâi neghina şi legaţi-o în snopi 
ca s-o ardem, iar grâul adunațţi-l în jitnița mea” (Matei 13, 
29-30). Această parabolă, în care referirea la seceriş trimite 
la „metanarațiunea” eshatologică a istoriei, aşadar, la faza 
finală a ei, trebuie înţeleasă drept cheia de lectură a întregii 
istorii a umanităţii. Coexistând în interiorul ei, în diferitele 
ei faze de dezvoltare, atât „grâul”, cât şi „neghina” dezvălu- 
ie faptul că istoria omenirii nu este altceva, decât „teatrul” 
coexistenţei binelui și răului, însă, desigur, nu în sens ma- 
niheic”. 

Aceasta ne determină să înțelegem că, dacă răul există 
în chip parazitar alături de bine, totuși, binele perseverează, 
se dezvoltă şi creşte, chiar dacă alături de rău, în același pă- 
mânt, adică în aceeaşi natură umană. Lucrul acesta este po- 
sibil tocmai pentru că, în pofida păcatului strămoșesc, natu- 
ra umană nu a devenit totalmente rea; ea a păstrat înclinarea 
ei rațională spre bine mereu”. 

De aceea, imperativul ontologic al Bisericii şi al Or- 
todoxiei este acela al primirii perpetue a hranei celei dem- 
ne, a hranei euharistice, pentru ca Euharistia să-i devină, 
astfel, hrana cea de toate zilele, să-i devină cu adevărat spre 
ființă şi s-o călăuzească pe drumul ei spre bine, între dina- 
mica creaţiei şi sfinţirea firii, să devină „metanarațiunea” 
îndumnezeitoare a ei. Desigur, problema coexistenţei ră- 
ului şi a binelui nu trebuie bagatelizată. Sfântul Pavel este 
foarte clar din această perspectivă, atunci când îndeam- 


58 Unii autori, străini de duhul şi ethosul Ortodoxiei, precum istoricii 
Will DURANT / Ariel DURANT, Lecţiile istoriei..., p. 55, nu au nicio 
problemă a decreta, pur şi simplu, că, în esenţă, creştinismul este 
maniheist. 

* Papa IOAN PAUL AL II-LEA, Memorie și identitate..., p. 22. 

nă: „Nu te lăsa biruit de rău, ci biruiește răul cu binele” 
(Romani 12, 21). 

Într-adevăr, în viaţă pot apărea situaţii în care răul 
să se dovedească, oarecum, util omului, în sensul în care el 
creează ocazii cu totul speciale pentru manifestarea bine- 
lui“. Johann Wolfgang von Göthe a exprimat acest aspect 
în chip genial în opera sa Faust“, lăsându-l pe diavol să se 
autodefinească ambivalent: Ich bin ein Teil von jener Kraft, 
/ die stets das Böse will und stets das Gute schafft - O parte 
sunt dintru acea putere / Ce numai răul îl voiește, însă mereu 
creează numai bine“?. 

Putem afirma, la finalul acestui excurs, fără a greşi, 
că istoria omului este marcată dintru început de limita pe 
care Dumnezeu o pune răului, de lupta pe care El Însuşi o 
duce prin jertfa Sa de pe Cruce, prin Mysterium Crucis. În 
această „metanaraţiune” a confruntării dintre bine şi rău, 
omul este salvat de Dumnezeu Însuşi, Care a venit tocmai 
cu acest scop. Această sosire a Sa, această „venire” (pe care 
Marele Inchizitor dostoievskian, simbol al „metanaraţiunii” 
perfidului Mysterium iniquitatis, nu o înţelege) are caracter 
profund soteriologic. Dar, chiar şi în această ipostază, este 
imperios necesar să înțelegem „metanaraţiunea” mântuirii 
ca limită impusă răului“; şi aceasta o proclamă Biserica zi 
de zi, până la sfârşitul veacurilor, ca şi cântec de biruinţă şi 
de slavă a ei, exprimat în ethosul aducător de Înviere, mân- 
tuitor şi îndumnezeitor al Ortodoxiei. De aceea, numai „în 


© Ibidem, p. 33. 

“ Johann Wofgang von GOTHE, Faust I, Werke, Hamburger Ausgabe, 
Bd 3, Dramatische Dichtungen 1, 11. Aufl., München, DTV, 1982, p. 47 
(Studierzimmer, 1334-1336). 

“ Traducerea în limba română aparţine poetului şi filosofului Lucian 
Blaga şi poate fi consultată în variantă electronică, în format PDE 
p. 70, la următoarea adresă web: https://documente.net/document/ 
fausttraducere-de-lucian-blaga.html (accesată la data de 30.06.2020). 

& Papa IOAN PAUL AL II-LEA, Memorie și identitate..., p. 34-36. 

insistența asupra Învierii îşi găsea expresie spiritualitatea 
caracteristică marilor Părinţi ai Orientului creștin. Dacă 
Mântuirea constituie limita divină pusă răului, nu poate fi 
decât un motiv: în ea, răul este învins radical prin bine, ura 
prin iubire, moartea prin Înviere”e. 


* Ibidem, p. 38. 164 


IDENTITATEA RELIGIOASĂ CA 
NARAŢIUNE ÎN SPAŢII ÎN CONSTANTĂ 
RECONFIGURARE 


Vasile-Octavian MIHOC 


Introducere 


Schimbările rapide ale realităților sociale de astăzi şi 
posibilitatea de a participa în timp real într-un mod virtual 
la ele modelează, în mod decisiv, identitățile atât personale, 
cât şi colective. Localul poartă variaţii ale globalului, deve- 
nind glocal!. Participarea la evenimente îndepărtate geo- 
grafic devine, prin intermediul mediului virtual, proximi- 
tate greu de ignorat, în timp ce deconectarea de la realita- 
tea globală devine aproape imposibilă. Teorii şi comunicări 
concurenţiale, unele mai uşor de urmărit/urmat decât altele, 
inundă spaţiul virtual şi cel mediatic. Culturile religioase ale 
secolului XXI interacționează constant. În contextul globa- 
lizării, al migraţiei transnaţionale şi al post-secularismului” 
sau al interesului crescut pentru religios (religious turn), 


! Vezi C. RAMMELT / E. HORNUNG, „Begegnungen in der Glokalităt. 
Christliche Migrationskirchen in Deutschland im Wandel, în 
C. Rammelt / E. Hornung / V.-O. Mihoc (ed.), Begegnung în der 
Glokalităt. Christliche Migrationskirchen in Deutschland im Wandel, 
Leipzig, Evangelische Verlagsanstalt, 2018, p. 15-28. 

2]. HABERMAS, „Die Dialektik der Săkularisierung”, în Blätter deutsche 
und internationale Politik, 4/2008, p. 33-46. 

3 A se vedea M. HLAVAJOVA / S. LUTTCKEN / J. WINDER (ed.), The Return 
of Religion and Other Myths. A Critical Reader in Contemporary Arts, 
Utrech / Rotterdam, 2009. 

aproape toate societăţile contemporane se confruntă cu fe- 
nomenul pluralităţii religioase şi cu tensiunile sau chiar con- 
flictele asociate cu acesta. Cu aceste provocări se confruntă 
atât tradiţiile religioase, cât şi societăţile care au devenit mai 
diverse din punct de vedere religios. În decursul istoriei, teo- 
logia creştină a fost provocată să reconfigureze mereu modul 
de a exprima credinţa în Dumnezeul Treimic, în Întruparea 
Fiului lui Dumnezeu şi în lucrarea Duhului Sfânt, astfel încât 
să se poată constitui ca forță dătătoare de sens şi transforma- 
toare a realităţii în întregul său. Articolul de față propune, în 
primul rând, o analiză teologică a anumitor forme de rapor- 
tare la spațiu, realitate şi vizibilitate în procesul de definire a 
identităţii religioase; în al doilea rând, să examineze câteva 
narațiuni postmetafizice influente în societăţile seculare con- 
temporane; şi în al treilea rând, să ofere un răspuns teologic 
la provocările acestor naraţiuni. 


1. Spaţiul - între localizare, dizlocare, glocalizare 


Diferitele tipuri de migraţie“ şi creşterea comunităților 
diasporale conduc inevitabil la o nouă percepţie a realităţii 


* Adaptând lista lui Robin Cohen despre caracteristicile definitorii ale unei 
comunități diasporale, Jennifer M. Brinkerhoft o reformulează astfel: 

1. dispersia, fie ea voluntară sau involuntară, peste graniţele sociocultu- 

rale şi cel puţin o frontieră politică (adică stat național); 

2. o memorie colectivă şi un mit despre patrie, creat şi recreat depăşind 

distanţe şi generaţii; 

3. angajamentul de a menţine patria — imaginat sau altfel - vie prin ex- 

primarea simbolică şi intenționată în țara gazdă şi/sau în țara de origi- 

ne; 

4. prezenţa problemei de întoarcere, deşi nu neapărat un angajament în 

acest sens. Ideea de întoarcere poate fi explorată, discutată şi dezbătută 

cu sau fără intenţia specifică de revenire fizică; 

5.0 conştiinţă diasporică şi o hibriditate identitară asociată ei, expri- 

mată, parţial, prin crearea de asociaţii sau organizaţii ale diasporei, în 

Digital Diasporas. Identity and Transnational Engagement, Cambridge, 

Cambridge University Press, 2009, p. 31; R. ConEN, Global Diasporas: 

An Introduction, London, UC London Press, 1997, p. 26. 

şi a spațiului. Multiple identități lingvistice, culturale, re- 
ligioase şi etnice sunt condensate şi reprezentate în spaţiul local. 
Toate acestea creează o nouă paradigmă de relaționare, inter- 
dependență, co-asumare şi co-responsabilizare a diferiților 
factori sociali şi religioşi. Începând cu secolul al XX-lea, Eu- 
ropa a fost şi încă este dominată de diverse discursuri asupra 
identităţii, de la formarea statelor naționale până la Comuni- 
tatea Europeană supranațională, de la declinul imperiilor co- 
loniale la Războiul Rece, de la automatizarea şi digitalizarea 
proceselor economice la polarizarea între prima şi a treia lume, 
între est şi vest, şi nu în cele din urmă, Ortodoxie şi Hetero- 
doxie. Uniunea Europeană încearcă „conştient şi sistematic” 
nu numai o reconstruire a Europei la nivel instituțional, ci şi 
una la nivelul modelelor identitare de tip european. Se cere 
crearea unei „comunităţi imaginate” mai întâi, care să aibă nu 
numai valoarea de a potenţa legitimitatea marelui proiect eu- 
ropean, ci şi aceea de a sprijini procesul de integrare la nivel 
personal. În acest cadru, diferite oferte identitare sunt menite 
să creeze o conştiinţă europeană comună. Această raportare la 
spațiul european poate genera o integrare socială efectivă, în 
care reprezentările sociale ancorate cognitiv, înțelese ca oferte 
de identitate raportate la acest spaţiu specific, să prezinte ele- 
mente ale proceselor de categorizare a ceea ce este propriu şi 
a ceea ce este străin, şi deci procese ale construirii identităţii 
individuale și colective. 

Creşterea numărului de membri în comunitățile diaspo- 
rale, care nu vin direct din ţara de origine, ci din alte țări euro- 
pene, cum e cazul tot mai multor comunităţi ortodoxe române 
din Germania, creează un profil aparte al comunităţii, ai că- 
ror membri nu numai că provin din spaţii culturale româneşti 
diferite, ci aduc cu ei şi o acumulare culturală europeană şi o 
cetățenie multiplă. Aceste dinamici transnaţionale şi transcul- 
turale reaşază în centru chestiunea spaţiului şi a capacităţii sale 


`H. WALKENHORST, Europäischer Integrationsprozess und europäische 
Identität. Zur politikwissenschaftlichen Bedeutung eines sozialpsycho- 
logischen Konzepts, Baden-Baden, 1999, p. 12. 

de a crea noi cadre în care aceste dinamici să se poată desfăşura, 
dar şi întrebarea dacă secularismul este o condiție pentru plu- 
ralism sau o piedică pentru multi-religios. În aceste situaţii, 
societăţile multiculturale sunt „testate” constant. Discursurile 
despre simbolurile religioase în spaţiile publice în general, pro- 
cesiunile şi diferitele servicii religioase în afara spaţiului liturgic 
ale comunităților de migranti, învățământul ortodox în şcolile 
de stat sunt doar câteva aspecte ale diferitelor tensiuni dintre 
secular și religios. Datele spaţiului — real sau imaginativ - în 
permanentă reconfigurare, al cetățeniei multiple, al libertăţii 
religioase etc., scot la iveală chestiunea proprietăţii şi a exclu- 
derii/includerii în spaţiu, a normelor de organizare a spațiului 
(incluzând și problema folosirii aceluiași spaţiu liturgic de că- 
tre comunități confesionale diferite) şi a amprentei autorităţii 
de stat care defineşte şi controlează frontierele dintre spaţiul 
privat şi cel public, dar şi dinamica relaţionării dintre cetăţenii 
locali şi cei de origine străină. 

Pentru comunităţile ortodoxe diasporale, modul de re- 
prezentare confesională este un factor decisiv nu doar în pro- 
cesul de inculturalizares, ci şi în cel de cultivare a credinței. 


“Termenul de „inculturalizare”, adică legătura dintre mesajul Evangheliei şi 
o cultură anume, a fost introdus în Misiologia catolică în ultimele decenii 
ale secolului al 20-lea şi a cunoscut mai multe paradigme de înţelegere. A 
se vedea D. J. Boscu, Transforming Mission: Paradigm Shifts in Theology 
of Mission, Maryknoll, NY, Orbis Books, p. 458-468; S. BEvANS, Models 
of Contextual Theology, Maryknoll, NY, Orbis Books, 2002, p. 26-27; B. 
STANLEY, „Inculturation: Historical Background, Theological Foundations 
and Contemporary Questions’, în Transformation, vol. 24, no. 1 (January 
2007), p. 21-27; Pentru contribuția ortodoxă la înțelegerea acestui concept 
a se consulta: I. BRIA, „Orthodoxy and Mission, în International Review 
of Mission (IRM), 89/2000, p. 49-59; I. SAUCA, „One Gospel - Diverse 
Expressions” în IRM, 85/1996, p. 253-256; E. TIMIADIS, „Unity of Faith and 
Pluralism in Culture: A Lesson from the Byzantine Missionaries”, în IRM, 
74/1985, p. 237-245; J. MEYENDORF, „Christ as Word: Gospel and Culture, 
în IRM, 74/1985, p. 246-257; K. (John) N. NJOROGE, „Incarnation as a 
Mode of Orthodox Mission: Intercultural Orthodox Mission - Imposing 
Culture and Inculturation, în P. Vassiliadis (ed.), Orthodox Perspectives on 
Mission, Oxford, Regnum, 2013, p. 242-252. 

Membrii acestor comunităţi sunt mereu provocaţi să facă le- 
gătura între identitatea lor culturală şi religioasă şi contextul 
în care se află. Discursurile identitare sunt, însă, adeseori, 
desprinse de acest context, ele creând o stare de tensiune în- 
tre comunitatea etnică și religioasă şi societatea în care se 
află. Se cuvine în acest punct să oferim două modele de in- 
culturalizare a Ortodoxiei în spațiul german. 

La intrarea în Catedrala Mitropoliei Ortodoxe Româ- 
ne din Nürnberg, Germania, pe zidul de vest, se află o frescă 
a mărturisitorilor din timpul dictaturilor fasciste şi comu- 
niste, precum şi a marilor duhovnici ai României din secolul 
XX. Printre aceştia se pot găsi pastorii protestanți Dietrich 
Bonhâfer (1906-1945) şi Paul Schneider (1897-1939), filo- 
soafa germană de origine evreică care s-a convertit la cato- 
licism şi a devenit monahie carmelită, Edith Stein (1891- 
1942), franciscanul polonez Maximilian Kolbe (1894-1941) 
şi ţăranul austriac Franz Jăgerstătter (1907-1949), care a fost 
declarat martir şi beatificat de Biserica Romano-Catolică. 
În spaţiul multiconfesional și multicultural german, acest 
fel de reprezentare nu este doar un act de integrare, ci şi o 
mărturisire a faptului că sfințţenia şi puterea mărturisitorilor 
depăşesc graniţele confesionale. 

Pe site-ul aceleiași Mitropolii, găsim un articol despre 
sfinții Apusului cu o referire la hotărârile Sinodului Biseri- 
cii Ortodoxe Ruse din afara granițelor, din anul 1952, care 
a fost prezidat de Sfântul loan Maximovici (1896-1966), de 
a-i cinsti pe Sfinții Apusului ai „primelor veacuri şi ale ur- 
mătoarelor, care au fost mărturisitori ai credinței ortodoxe”. 
Un alt articol al filosoafei convertite la Ortodoxie, Cornelia 
Delkeskamp-Hayes, prezintă sfintele moaşte din Germa- 
nia. Printre alte exemple, autoarea menționează un raport 
al custodelui Domului din Halberstadt care oferă informaţia 
că în tezaurul Domului se află „300 de moaşte, de care nu 


7 *** Sfinții Apusului, diponibil la http://www.mitropolia-ro.de/index. 
php/ro/catehizare/sfintii-apusului (accesat la data de 12.04.2020). 

se îngrijeşte nimeni”. Aceste informaţii sunt menite să 
conştientizeze credincioşii ortodocși că în altarul multora 
dintre bisericile catolice sau cele care au devenit, după Re- 
formă, evanghelice, unde comunităţile ortodoxe săvârşesc 
slujbe, se găsesc sfinte moaşte care se cuvine a fi cinstite. 

Prin modul ei specific de a cinsti sfinţii, Ortodoxia în 
diaspora reînvie şi revitalizează o tradiție importantă pentru 
identitatea creştină, tradiţie care a intrat după perioada ilumi- 
nistă în derivă, astăzi amintind pentru unii doar de vremuri 
trecute ale unei evlavii populare. În procesul integrării cul- 
turale a creștinilor ortodocși, referințele sacrale locale devin 
astfel un factor important. Raportarea la ele şi activarea lor le 
pune într-o nouă lumină pentru spaţiul local cultural şi reli- 
gios şi relevă în același timp un element identitar esenţial pen- 
tru comunitatea-oaspete ortodoxă care la rândul ei își poate 
asuma noul context mai ușor. Când orizonturi fixe de gân- 
dire şi reflexii prestabilite de raportare la o realitate diferită 
sunt provocate, se naşte întâlnirea interculturală, care se poate 
transforma în coexistență de constante cultural-religioase ce 
cresc în complementaritate. Întâlnirea interculturală devine 
autentică atunci când concepția despre sine este pusă într-o 
nouă lumină. Astfel, în dinamica coexistenţei, termenii „pro- 
priv” şi „străin” pot parcurge drumul de la tensiune şi toleranță 
la reevaluare, transformare şi acceptare. Proximitatea întâlnirii 
interculturale şi interconfesionale provoacă la reconsiderarea 
denumirii celorlalți (a se înţelege inclusiv de altă confesiune) 
şi completează sistematizarea şi înțelegerea lor prin dinamica 
zilnică a schimbărilor și a transformărilor. 


8 Cornelia DELKESKAMP-HAYES, Sfinte moaște în Germania: invitație şi 
soluție parțială pentru creştinii ortodocşi, disponibil la http://www.mi- 
tropolia-ro.de/index.php/ro/327-moaste-in-germania (accesat la data 
de 15.04.2020). Articolul respectiv a fost publicat mai întâi în limba 
engleză pe site-ul Orthodox England, disponibil la www.orthodoxen- 
gland.org.uk/oerelde.htm. 

2. Între teologia spațiului şi teologia în spațiul public 


2.1. Comunitatea religioasă şi spațiul liturgic 

Comunitățile religioase avansează o abordare speci- 
fică a înţelegerii spaţiului. Elementul comun îl constituie 
raportarea la sacralitate, la o dimensiune accesibilă parțial 
prin credință şi manifestarea ei în ritual. Realitatea spaţiului 
este în acest sens determinată de o realitate supranaturală, 
care nu numai că intervine în realitatea dată, ci o deschi- 
de către destinaţia ei eshatologică, făcând-o aici şi acum 
parţial părtaşă la taina ei. Dimensiunea eshatologică încor- 
porată în practica credinţei relevă în mijlocul realităţii un 
potenţial de schimbare, prin inversarea logicii experienței 
ordinare. 

În teologia ortodoxă, realitatea nu poate fi despărțită 
de revelație. Comunitatea religioasă experimentează trans- 
cendența în imanenţă, misterul în evidenţă, eternitatea 
în temporalitate. Părintele Dumitru Stăniloae subliniază 
strânsa legătură dintre revelaţia supranaturală și cea natu- 
rală?. Întrucât întreaga realitate este umplută de prezenţa 
Dumnezeului interpersonal, prin care persoana umană 
este chemată la dialog cu El, fiecare spaţiu al realităţii este 
creat prin faptul întâlnirii. Mitropolitul Kallistos Ware 
spunea că „firea umană este inevitabil relațională”!. Sur- 
sa realităţii înseși subzistă în realitatea acestei relaționări 
veşnice dintre Persoanele Sfintei Treimi, în care îşi are ori- 
ginea fiecare existență spaţială şi temporală. Ea se concreti- 
zează în comunicarea interpersonală umană. În acest spațiu 
are loc revelaţia divină. „Astfel, spaţiul își are originea şi 


* Dumitru STĂNILOAE, Teologia Dogmatică Ortodoxă, vol. I, ediţia a 
III-a, București, Edit. Institutului Biblic şi de Misiune al Bisericii Or- 
todoxe Române, 2003, p. 25. 

1 Kallistos Ware, Orthodox Theology in the Twenty-First Century, Ge- 
neva, World Council of Churches Publication, 2012, p. 37. 

sfârşitul în Sfânta Treime, ca şi timpul”, subliniază părintele 
Stăniloae!!. 

Comunitatea eclezială a fost numită şi „comuniune 
a îndumnezeirii”?. La fel cum aspirația spre îndumnezeire 
nu poate fi orientată numai spre sine, pentru că mântuirea 
celorlalți e la fel de importantă ca mântuirea proprie, această 
comuniune nu se referă numai la comunitatea restrânsă lo- 
cală sau la comuniunea euharistică a bisericilor locale, ci şi 
la capacitatea ei de a cuprinde şi transforma întreaga lume. 
Scopul slujirii liturgice nu este acela al retragerii din lumea 
seculară, ci al impregnării acesteia din urmă nu cu un sens 
alternativ, ci cu sensul pentru care a fost creată. Încercările 
de „imanentizare” a lui Dumnezeu prin reflecțiile seculare 
asupra credinţei!” au dus la promovarea unui creştinism fără 
religie, fără practică liturgică şi fără ritual. 

Transmiterea experierii realității prin prisma Sfintei 
Liturghii şi a Tainelor Bisericii se dovedeşte a fi o provocare 
importantă în misiunea Bisericii Ortodoxe de azi. Societăţile 
(post) secularizate şi globalizate impun, în diferite moduri, 
forme de comunicare şi strategii de marketing care pot 
conduce la însăși secularizarea comunicării Bisericii către 
credincioşii ei şi către societate, în general. Reprezentarea 
diferenţei cultural-religioase faţă de gândirea seculară, prin 
aspecte vizuale, se resimte şi în contexte majoritar ortodoxe 
din ce în ce mai mult. Acţiunile performative şi repetitive pu- 
blice, însoţite de acţiuni hermeneutice, pot contribui în mod 
semnificativ la elaborarea imaginii religiosului în spaţiul pu- 
blic. În acest fel vizibilitatea religioasă poate deveni un vector 
esenţial în producerea imaginaţiei colective, creând legături 


! Dumitru STĂNILOAE, op.cit., p. 208. 

12 Georgios I. MANTZARIDIS, The Deification of Man. St Gregory Pala- 
mas and the Orthodox Tradition, Crestwood, St. Vladimir's Seminary 
Press, 1984, p. 57. 

15 A se vedea John A. T. ROBINSON, Honest to God, Philadephia, 
Westminster Press, 1963; Paul vaN BUREN, The Secular Meaning of the 
Gospel: Based on an Analysis of Its Language, NY, Macmillan, 1963. 

de recunoaştere între indivizi şi devenind parte integrantă a 
naraţiunii istorice. În contextul condiţiilor moderne de mo- 
bilitate (şi dezrădăcinare), (re)crearea legăturilor sociale de 
către comunităţile religioase este vitală. Acestea pot conduce 
la „destabilizarea? unor categorii şi granițe considerate in- 
flexibile, care contribuiau direct sau indirect la o anumită 
inerție a gândirii şi a practicii religioase. 


2.2. Între vizualizare şi vizibilitate 

Prin raportarea ei specifică la revelaţia în Hristos, Orto- 
doxia manifestă o vizualizare aparte a sacrului. Spaţiul liturgic 
şi cel al devoţiunii private depind de o gramatică imagistică 
specifică. În afara acestui spaţiu se observă o ruptură între 
vizualizarea credinței şi vizibilitatea celui care crede. Atât în 
societăţile cu majoritate ortodoxă, cât şi în cele în care Or- 
todoxia este minoritară, modul de a face vizibilă credinţa în 
spaţiul public este un proces dificil. Pe lângă acestea, manifes- 
tarea credinţei tinde să devină din ce în ce mai mult o chestiu- 
ne a spaţiului privat. Provocarea comunităţilor religioase rezi- 
dă tocmai în modul în care ele lucrează la articularea şi armo- 
nizarea individului cu comunitatea, a credinţei comunităţii cu 
societatea şi, nu în cele din urmă, a localităţii cu globalitatea. 
În societăţile majoritar ortodoxe, afirmarea credinţei tinde să 
piardă prin apelul la o presupusă evidenţă, iar în cele în care e 
minoritară, prin tendința de ghetoizare'?. 


"În Scrisoarea Pastorală la Praznicul Crăciunului din anul 2018, Mitro- 
politul Serafim al Germaniei, Europei Centrale și de Nord, sublinia fap- 
tul că „trăind în afara graniţelor României ne integrăm în societatea pe 
care ne-am ales-o şi contribuim prin munca noastră cinstită la progre- 
sul ei. Viaţa într-o societate înseamnă schimb de daruri. Noi dăm din 
darurile specifice poporului român şi credinţei ortodoxe şi primim din 
ceea ce poporul cu care trăim are specific. Să răspândim în jurul nostru 
căldura credinţei ortodoxe şi ospitalitatea românească şi să primim de 
la semenii noştri darurile lor: disciplina, seriozitatea, spiritul de asocie- 
re!” disponibil la http://www.mitropolia-ro.de/index.php/ro/publica- 
tii/pastoral-scrisori-sinodale/1471-pastorala-craciun-2018, (accesat 
la data de 25.04.2020). Aici trebuie menţionat faptul că în Germania, 

Vizibilitatea, în dimensiunea sa fenomenologică, con- 
tribuie la un alt concept de politică a spaţiului public. 
Apartenența la un spaţiu se obține şi se menţine doar prin 
expunere publică. Astfel, definirea spaţiului public ca spaţiu 
al apariţiei şi al expunerii ne conduce către o nouă înțelegere 
a acestuia ca spaţiu al luptei pentru vizibilitate. În proce- 
sul de a deveni vizibil, spaţiul public nu mai este un loc al 
desfăşurării evenimentelor sub sigiliul statului, ci un loc în 
care actorii sociali se confruntă şi își reconfigurează standar- 
dele şi modurile de funcţionare comunitară. Negocierea în- 
tre spiritualitatea religioasă şi vizibilitatea ei în spaţiul public 
rămâne o sursă permanentă de tensiune, reflexivitate şi re- 
modelare'5. Prezenţa spiritualității ortodoxe în spațiul public 
conturează şi permanentizează un mod de viață. Chiar dacă 
anumite practici şi ritualuri (ex. postul, rugăciunea, peleri- 
najul) fac parte din spaţiul privat sau al comunităţii ecleziale, 
odată devenite obiectul atenţiei publice, ele dobândesc o for- 
mă nouă de conștientizare, chiar şi pentru cei ce le practică 
deja. În acest sens, înțelegerile subiective și publice se trans- 
formă reciproc. 

În procesul de transmitere a credinţei, evenimentizarea 
şi esteticizarea în spaţiul public (slujbe în aer liber, procesi- 
uni, pelerinaje, adunări naţionale şi internaționale ale tine- 
rilor) şi mediatizarea prin radio, televiziune şi rețele de soci- 


Biserica Ortodoxă a cunoscut cea mai mare creştere dintre toate Bise- 
ricile şi comunităţile creştine, aici trăind momentan mai mult de două 
milioane de creştini ortodocşi, majoritatea fiind migranţi. A se vedea 
N. THON, „Wie viele sind Sie/wir denn nun? Zur Problematik einer 
Statistik’, în Orthodoxie aktuell 19/2015, p. 2-4; IDEM, „Orthodoxie 
in Deutschland. Eine Kirche aus vielen Nationen wird heimisch”, în 
Rammelt et alii, Begegnungen in der Glokalität, p. 119-128. 

'5 Despre strategii de vizibilitate ale comunităților religioase în Europa 
a se vedea K. KNOTT, „Ihe Tactics of (In)Visibility among Religious 
Communities in Contemporary Europe, în C. Bochinger / J. Rüpke 
(ed.), Dynamics of Religion: Past and Present, Proceedings of the XXI 
World Congress of the International Association for the History of 
Religions, Berlin/Boston, Walter de Gruyter, p. 47-67. 

alizare au devenit aspecte importante ale Ortodoxiei actuale 
care necesită reflecţii serioase în ceea ce priveşte efectele lor 
în menţinerea, transmiterea şi formarea identităţii religioa- 
se. În acest sens, se arată imperios necesară nu numai cate- 
hizarea credincioşilor de toate vârstele'$, ci şi comunicarea 
adecvată a învăţăturii Bisericii către societate, poziționarea 
ei în situaţii de criză socială sau politică şi afirmarea forţei 
şi calităţii ei reconciliatoare. Miza receptării rezidă în mo- 
dul de comunicare al experienţei probate în comunitatea de 
credință, nădejde şi dragoste, în care persoana, ca „legătură 
naturală” (physikos syndesmos) şi ca marele mister al scopu- 
lui divin”, îşi exercită capacitatea de a fi mediatoare între 
extremele lumii create. 

În contextul diasporei, modul de a face vizibilă iden- 
titatea religioasă, atât în spaţiul liturgic, cât şi în afara lui, 
ţine de un mod de supraviețuire. Majoritatea comunităților 
ortodoxe româneşti săvârşesc slujbele în biserici catolice 
sau evanghelice. Pentru crearea unui cadru specific orto- 
dox, aceste comunităţi recurg la diverse forme de aranjare 
a spațiului liturgic. Cu timpul, însă, unele comunităţi gazdă 
au început să accepte faptul ca anumite elemente, cum ar 
fi icoanele sau iconostasele mobile mai mici, să nu mai fie 
mutate afară din biserică, ci doar într-o parte laterală a bi- 
sericii (ex. Parohia Ortodoxă Română din Miinster, Germa- 
nia). Apariţia acestor elemente cultice străine au condus la 
o anumită hibridizare a spaţiului bisericii gazde. Acest grad 
de hibridizare se observă şi în împroprierea spaţiului sacral 
de către comunitatea-oaspete, care include în otpustul de la 
Sfânta Liturghie nu numai sfinții patroni ai comunităţii, ci şi 
sfinţii patroni ai bisericii gazdă, cel puţin aceia proveniţi din 


16 Un exemplu în acest sens este broşura despre înţelesul pelerinajului a 
Părintelui Patriarh Daniel: Călătorind cu Dumnezeu. Înţelesul și folo- 
sul pelerinajului, Bucureşti, Edit. Basilica, 2008. 

17 Sfântul MAXIM MĂRTURISITORUL, „Ambigua” 41, PG 91, 1305AB, 
trad. Dumitru Stăniloae, în PS.B., 80, Bucureşti, Edit. Institutului Bi- 
blic şi de Misiune al Bisericii Ortodoxe Române, 1983, p. 260-261. 

perioada primului mileniu creştin. Această formă de hibri- 
dizare liturgică nu trebuie privită imediat ca un anumit grad 
de sincretism, ci invită la o reflecţie mai profundă asupra 
modului de interacţiune între acţiuni liturgice şi spaţii litur- 
gice. 

Vizibilitatea religioasă şi spaţiul public secular se pro- 
voacă reciproc. Cea dintâi afirmă o moştenire cultural-re- 
ligioasă comunitară sau încearcă să devină tradiţie într-un 
spaţiu nou (diaspora). Spaţiul public, la rândul lui, deşi prin 
natura lui, cadru al libertăţii de exprimare, este provocat de 
dezbaterile despre politicile identităţii să devină din ce în ce 
mai areligios. Comunitățile religioase recurg la o tradiţie, la 
o memorie culturală pe care o repune în scenă, o reprezin- 
tă, o reconştientizează social, ea având un mod specific de 
acțiune, datorat logicii şi rațiunilor proprii teologice, socio- 
politice şi culturale'5. Spaţiul public se vrea, însă, eliberat de 
orice referinţă la faptul religios. În punerea în scenă publică 
a religiosului are loc mereu o negociere între partea seculară 
şi cea religioasă, cu miza întăririi identităţii religioase indi- 
viduale, pe de o parte, şi cu aceea a nelezării sensibilităților 
religioase a celorlalți, pe de alta. 


2.3. Între spaţiul real şi spaţiul virtual 

Odată cu explozia spaţiului virtual, limitările geogra- 
fice-locale şi-au pierdut din importanţă. Comunicarea sau 
participarea în direct la evenimente globale a devenit un 
mod de viaţă. Spaţiul virtual a devenit „laboratorul” de (re) 
formare a apartenenţelor religioase, culturale, politice. Fi- 
ecare își poate găsi locul de afirmare, consolidare, validare 
şi răspândire a propriilor idei. Rapiditatea răspândirii şi a 
înmulţirii informaţiilor, cât şi manipularea lor a devenit o 
realitate cotidiană. 

În contextul diasporei, era internetului oferă membri- 
lor comunităţilor religioase o platformă care poate facilita 


15 K. KNOTT, „Ihe Tactics of (In)Visibility among..:, p. 48. 

menţinerea anumitor piloni de identitate (limbă, religie, cul- 
tură) nu numai prin comunicarea cu „comunitățile mamă” 
religioase şi cu membrii familiei de departe, ci şi prin for- 
marea de noi diaspore virtuale transnaţionale. Astfel apar 
formaţiuni local-religioase, culturale şi rețele globale, care 
fac posibilă participarea socială a migranţilor (discuţii şi 
dezbateri pe site-uri web, în forumuri sau chat-uri despre 
subiecte sociale, culturale, religioase şi politice), pe de o par- 
te, şi o participare directă în dezvoltarea de noi discursuri în 
țările de origine (petiţii online, vot sau evenimente cu im- 
pact social), pe de altă parte. În acest context, spaţiul virtual 
joacă un rol din ce în ce mai important în participarea so- 
cială a migranţilor şi, în același timp, le oferă un nou tip de 
cadru pentru interacțiune socială, schimb de informaţii şi 
implicare politică, precum şi pentru procesele de identitate 
religioasă. Spaţiul virtual devine un spaţiu glocal. Structurile 
policentrice din spaţiul virtual accesate şi „actualizate” local 
sunt extinse în viața de zi cu zi concretă şi influenţează felul 
de a fi, identitatea însăşi. Spaţiul virtual devine un spaţiu al 
„glocalităţilor” în care se caută, se alimentează şi se formea- 
ză identități transculturale. Profesoara americană Jennifer 
Brinkerhoff a cercetat conceptul de „diaspore digitale”, adică 
locuri de întâlnire bazate pe web, unde participanţii îşi pot 
exprima şi forma identitățile individuale ca parte a unui grup 
religios. Ea descrie aceste grupuri drept comunităţi de tip 
cyber”. Spaţiul virtual, acest „well-traveled megalopolis"?, 
a devenit crucial nu numai în menţinerea vie a practicii re- 
ligioase, dar şi a apartenenţei la comunitatea religioasă. 
Participarea virtuală la viaţa liturgică, mai ales în pe- 
rioade de criză globală, cum este cea actuală, creată de răs- 
pândirea noului coronavirus, dezrădăcinează participanţii 


1]. BRINKERHOFE, Digital Diasporas. Identity and Transnational Engagement, 
Cambridge, Cambridge University Press, 2009, p. 85. 

%C. HELLAND, „Diaspora on the Electronic Frontier: Developing Virtu- 
al Connections with Sacred Homeland”, în Journal of Computer-Medi- 
ated Communication, vol. 12, no. 3 (April 2007), p. 957. 


177 


din comunitatea locală reală şi alimentează identitatea re- 
ligioasă din diferitele surse virtuale accesibile în diverse 
formate (video-uri pe youtube, transmiteri live, podcasturi 
audio, chat-uri). Rugăciunile comune pe internet şi consi- 
lierea spirituală în direct au devenit forme de relaționare 
foarte favorizate. Acestea vor schimba inevitabil modul de 
pastoraţie. Un aspect pozitiv al transmisiei live a slujbelor 
poate fi acela de program contrastant față de ceea ce oferă 
media informaţională. Umplerea spaţiului virtual de trans- 
misii live din biserici nu înseamnă o contribuţie la aglome- 
rarea şi oferta de imagini, ci o nouă perspectivă a imaginii. 
Spaţiul bisericii, chiar dacă plin de imagini, conţine în sine 
„imaginea” a ceea ce nu se poate vedea. Transmisiunea sluj- 
belor se diferenţiază faţă de orice altă emisiune televizată. 
Ea repune privitorul, oriunde ar fi el, în fața paradoxului 
imaginii. Este o imagine care invită la „vederea? de dincolo 
de imagine. Alegerea de a privi, de a urmări, de a participa 
virtual la viaţa bisericii este legată de ideea apartenenţei şi 
participării reale la o „lucrare” care depăşeşte granița dintre 
văzut şi nevăzut, dintre real şi virtual. Totuşi, deconectarea 
de la comunitatea liturgică prin neparticiparea fizică, dar şi 
strategia tehnică de transmitere şi permanenta schimbare de 
perspectivă, de cadru şi de distanţă, care întrerup focalizarea 
în timpi periodici, pot conduce către pierderea importanţei 
participării fizice, a legăturii personale cu spaţiul sacru 
şi, în cele din urmă, către un anumit grad de deformare a 
percepţiei liturgice. Cultivarea importanţei spaţiului liturgic 
ca „liturghie vie” experimentată repetitiv în însăşi arhitec- 
tura, bogăţia sa imagistică şi mişcarea liturgică, care relevă 
dimensiunea sa intrinsec transcendentă?”!, în fața spaţiului 


2 Se cuvine să amintim aici studiul părintelui profesor Ioan ICĂ, „Modu- 
rile prezenţei personale a lui Iisus Hristos şi a împărtăşirii de El în Sfân- 
ta Liturghie şi spiritualitatea ortodoxă” în *** Persoană și Comuniune. 
Prinos de cinstire Părintelui Profesor Academician Dumitru Stăniloae la 
împlinirea vârstei de 90 de ani, sub îngrijirea lui loan I. Ică jr., Sibiu, Edit. 
Arhiepiscopiei Ortodoxe Sibiu, 1993, p. 335-358, care pune accentul pe 
importanţa prezenţei fizice a credincioşilor la Sfânta Liturghie. 

virtual relativ, vine ca o provocare nouă în formarea şi edifi- 
carea identităţii religioase. Astfel, participarea vie (lex oran- 
di) şi teologia dogmatică răsfrântă în mistica textelor litur- 
gice (lex credendi) formează împreună cu spaţiul liturgic 
(lex edificandi) cadrul hermeneutic al identităţii religioase. 
Acest pilon identitar din urmă, lex edificandi, se relativizea- 
ză prin experimentarea de către ortodocşi a spaţiului virtu- 
al, dar şi a diverselor spaţii ecleziale din spaţiul european, în 
sensul vizitării spaţiului liturgic şi nu a participării la acesta. 
Perioada actuală de criză şi gândirea postmodernă, în ge- 
neral, reaşază în centrul atenţiei ideea de comunitate litur- 
gică, eclezială, spirituală şi provoacă antropologia creştină, 
în general, la răspunsuri creative asupra persoanei umane. 
Spaţiul eclezial, dinamismul liturgic şi însuşirea comunitară 
rămân constante ale încercării de răspuns. Ele rămân forța, 
formele şi cadrele de încorporare (embodiment) senzorială 
a celebrării Cuvântului Care S-a făcut trup, a împărtăşirii de 
EI şi a încorporării în trupul Său tainic. 

Comunitățile religioase virtuale se află în permanentă 
modificare, în funcţie de plăcerea consumatorului de imagini 
şi mesaje. Dinamica acestora poate fi afectată de discursurile 
sau predicile concurenţiale sau chiar contradictorii (de la con- 
servatorismul extrem până la liberalismul teologic) şi de crea- 
rea permanentă de noi grupuri şi platforme de discuţii online 
ce propagă diferite ideologii. Agenţii mediatice concurenţiale 
şi grupări umaniste, cu pretenția de a fi deţinătoare sau 
susținătoare ale adevărului obiectiv/ştiinţific, provoacă identi- 
tatea creştină. Disputele din spaţiul public se desfășoară în me- 
diul virtual, luând câteodată o amploare ale cărei consecinţe 
sunt greu de estimat. În așa numitul peisaj al „adevărurilor” 
concurenţiale sau al post-adevărului (post-truth landscape), 
clasica dispută dintre rațiune şi credință, devenită mai nou dis- 
puta dintre ştiinţă şi credință, discutate şi promovate ca două 
moduri de cunoaştere incompatibile sau chiar antagonice, dar 
şi anumite forme de dualism revin în forță. 

Biserica — atât la nivelul teologilor, slujitorilor, cât şi 
al credincioşilor - este pusă în fața acestor provocări care 
cer răspunsuri creative şi adaptate contextual, evitând peri- 
colul auto-izolării, al discursului auto-reflexiv, adresat cer- 
cului închis al celor inițiați în taine şi limbaj, fără însă a pier- 
de esenţa conţinutului credinţei. Necesitatea creării de noi 
spaţii de comunicare virtuală pe paginile oficiale ale Biseri- 
cii, în care cei interesaţi de informații să aibă posibilitatea nu 
numai să interacționeze cu un sistem de credință prezentat 
pe internet, ci şi să intre în dialog direct cu reprezentanţi 
ai Bisericii, care să răspundă în mod avizat întrebărilor, se 
arată imperios necesară. În sfârşit, dialogul cu societatea, în 
multiplele ei forme, necesită formare serioasă în comunica- 
rea credinţei şi a identităţii creştine. Această comunicare nu 
trebuie să se limiteze la discursul de reacţie la provocare, ci 
trebuie să constituie o constantă vizibilă care să contribuie în 
mod esenţial la discursul din spaţiul public. 


3. Narrare verum necesse est 


În contextul lui transmedia narrative? — un instrument 
puternic în construirea identităţii pe fundalul democratiză- 
rii tehnologiei şi a informaţiei, secondată de schimbări în 
spaţiul mediatic, a sistemului social-politic şi a stilului de 
viață — lupta pentru vizibilitatea în spaţiul real şi virtual este 
legată de capacitatea menţinerii atenţiei privitorului, a as- 
cultătorului sau a cititorului pentru un timp cât mai înde- 
lungat. Modul informării, al naraţiunii, al punerii în lumi- 
nă sunt forme de menţinere a atenţiei. Narațiunea directă 
şi personală creează o legătură aparte între transmiţător şi 
ascultător sau privitor. Efectul naraţiunii ţine de credibilita- 
tea şi integritatea naratorului, de calitatea naraţiunii, dar şi 


* A se vedea G. MARKOVA / K. KALINoOV, „Iransmedia Narratives: A 
Critical Reading and Possible Advancements”, în Annales Universitatis 
Mariae Curie-Sktodowska, Lublin, vol. XXIV, 1/2017, p. 73-82. 

de capacitatea de atenţie a participanţilor. Naraţiunile sunt 
fundamentele esenţiale ale unei comunităţi; ele conectează 
generaţiile între ele, dar şi istoriile umane. 

În Scriptură întâlnim pasaje prin prisma cărora putem 
identifica trăsăturile sau caracteristicile naraţiunii: ele oferă 
spaţiu pentru imagini, pentru aproximări şi descrieri, pen- 
tru inaccesibil şi transcendenţă. Narațiunea este orală, intu- 
itivă, apropiată de înţelegerea maselor, profundă. „Căci noi 
nu putem să nu vorbim cele ce am văzut şi am auzit” (Faptele 
Apostolilor 4, 20), exclamă Sfinţii Apostoli Petru şi loan în 
faţa celor care îi judecau pentru că învățau despre învierea 
morţilor. Naraţiunile izvorăsc din momentul de auto-identi- 
ficare a transmițătorului cu mesajul, un moment de tensiu- 
ne, de mirare, de suspans. Inimile ucenicilor erau atât de pli- 
ne de bucurie şi de mirare, încât trebuiau să împărtășească, 
să transmită, să povestească ceea ce s-a întâmplat şi ceea ce 
au văzut cu ochii lor. Actul de a povesti are la origine o în- 
tâlnire transformatoare, care se află în interior şi doreşte să 
fie eliberată în afară, pentru a fi comunicată, împărtăşită, 
mărturisită cu orice preţ. Astfel de naraţiuni ale credinţei 
devin surse importante pentru tradiția şi memoria colectivă 
a comunității de credință. Cu cât mai autentică este căutarea 
întâlnirii şi a întâlnirii interioare însăşi, cu atât mai dinamic 
şi mai acaparator de atenţie este şi mesajul”. Narațiunea a 
devenit astfel un mod fundamental de a vorbi despre Dum- 
nezeu. 

Specific identităţii ortodoxe este teologia trăită în viaţa 
liturgică. Sărbătorile împărăteşti sunt debuturi de naraţiuni 
ale Marii Naraţiuni a răscumpărării omului, care a fost dez- 
voltată în tradiţia Bisericii şi care este asumată şi trăită în 
comunitatea liturgică. Aceste naraţiuni oferă o formă com- 
plexă de epistemologie prin prisma căreia este înțeleasă în- 
treaga realitate. Membrii comunităţii devin personificări ale 


3 A se vedea A. LUCIE-SMITH, Narrative Theology and Moral Theology. 
The Infinite Horizon, Aldershot, Hampshire, Ashgate, 2007. 

naraţiunii prin participarea lor activă până la identificare. 
În drumul de la „Acum slobozeşte pe robul tău, Stăpâne” 
până la „Am văzut lumina cea adevărată” observăm o reali- 
tate care se „împlineşte” în alta. Identificarea mijlocită prin 
dreptul Simeon se transformă în experiența personală ne- 
mijlocită. În cadrul acestei realităţi liturgice, aspectele mora- 
le nu sunt principii abstracte, ci parte integrantă a narațiunii 
încorporate şi asumate de membrii comunității”. Devenind 
parte a naraţiunii (convertirea), înseamnă a deveni parte a 
comunităţii, a experienţei şi a tradiţiei ei. Anul liturgic in- 
troduce comunitatea în istoria mântuirii adică a timpului 
impregnat de veşnicie, care îşi are înţelegerea din inversa- 
rea logicii timpului înţeles cronologic, adică dinspre eshaton 
înspre prezent. Cunoașterea aceasta se dobândeşte doar în 
comunitatea liturgică. 


3.1. Provocarea naraţiunilor postmetafizice 

Nu putem înțelege întru totul realitățile complexe des- 
crise la punctele 1. şi 2. fără a analiza anumite curente de 
gândire influente astăzi, generate de o înţelegere ontologică 
care oferă autonomie lucrurilor în așa fel încât lumea să fie 
înțeleasă în sine însăşi fără vreo referire la o origine trans- 
cendentă. Aceste curente stau de multe ori la fundamentul 
semanticii discursurilor politice, astfel încât orice fel de 
raportare la Dumnezeu a devenit doar o poziţie tolerată. 
Filosofii moderni îi recunosc lui John Dewey (1859-1952) 
„meritul de a fi argumentat că ajungem la maturitate politi- 
că numai în momentul în care reuşim, în ceea ce întreprin- 
dem, fără vreo cultură metafizică, fără cultura credinţei în 
puterile şi forțele neumane”%. Referindu-se la unul dintre 
cei mai influenți filosofi germani, Hans Blumenberg (1920- 
1996), Richard Rorty (1931-2007), filosoful american care 


* Ibidem, p. 6-8. 
3S. ZABALA, „A Religion Without Theists or Atheist‘, în R. Rorty / G. Vattimo 
(ed.), The Future of Religion, NY, Columbia University Press, 2005, p. 6. 

a dezvoltat un curent distinctiv şi controversat al pragma- 
tismului, analizează schimbările de paradigmă în decursul 
ultimelor secole. Dacă odată omul a simţit nevoia de a ve- 
nera pe cineva de dincolo de lumea vizibilă, începând cu 
secolul al XVII-lea, el a înlocuit dragostea pentru Dum- 
nezeu cu dragostea pentru adevăr, raportându-se la lumea 
descrisă de ştiinţă ca la o semidivinitate, iar începând cu 
sfârşitul secolului al XVIII-lea, omul a încercat să substitu- 
ie dragostea de sine cu dragostea pentru adevărul ştiinţific, 
slujindu-l mai mult ca pe o semidivinitate. Mai departe, el 
arată că, urmând linia de gândire a lui Hans Blumenberg, 
Friedrich Nietzsche (1844-1900), Sigmund Freud (1856- 
1939) şi Donald Davidson (1917-2003), culturile actua- 
le „încearcă să ajungă la punctul în care nu mai venerăm 
ceva, în care nu mai tratăm nimic ca pe o semidivinitate, în 
care tratăm totul - limba, conştiinţa, comunitatea - ca pe 
un produs al timpului şi al oportunității”?€. 

Centrarea umanistă pe realitatea imediată a condus la 
un pluralism al diverselor naraţiuni imanente despre cum ar 
trebui să fie trăită şi condusă viaţa. Richard Rorty observa că 
culturile dominant seculare pierd orice sens al divinului. El 
remarca: „Io say with, Nietzsche, that God is dead, is to say 
that we serve no higher purposes”. Pentru acest filosof, ade- 
vărul nu este ceva găsit, ci ceva făcut. Prin aceasta el se referea 
la o schimbare în decursul istoriei filozofiei și a democraţiei, 
de la construcţiile metafizice la posibilitatea pragmatică în 
modul de a schimba lumea către ceea ce este pozitiv. „Libera- 
lul ironic”, propus ca întruchiparea intelectualului ideal în lo- 
cul metafizicianului, probează narațiuni alimentate din sfera 
contingenţei, adică a vocabularului uzual politic sau filozofic 
pentru a arăta că lumea poate fi mai bună. El se desparte de 
principiile generale pentru a favoriza o sinteză narativă între 


% Richard RoRTy, Contingency, Irony, and Solidarity, New York: 
Cambridge University Press, 1989, p. 22. 
* Ibidem, p. 20. 

privat şi spaţiul public în faţa durerii lumii, pentru a promova 
solidaritatea între oameni. Această sensibilitate exprimată prin 
naraţiune se deosebește de etica rațiunii iluminismului şi de 
filosofie în general”. Ideea că credinţele filosofice poleiază în 
mod „ironic peste esența adevărată, obiectivitatea adevărului 
şi existența unei naturi umane aistorice” este ridicolă pentru 
Rorty. Din contră, „ceea ce uneşte societăţile sunt vocabularele 
şi speranţele comune. Vocabularele sunt, în mod tipic, paraziți 
ai speranţelor, în sensul că principala funcţie a vocabularelor 
este să spună poveşti despre rezultatele viitoare care compen- 
sează sacrificiile prezentului”. Filosoful american ajunge la ur- 
mătoarea convingere: „Societăţile moderne, literate, seculare 
depind de existenţa unor scenarii politice rezonabile concrete, 
optimiste şi plauzibile, opuse scenariilor despre mântuirea de 
după mormânt. Pentru a menţine speranţa socială, membrii 
unei asemenea societăţi trebuie să fie capabili să-şi spună o 
poveste [story] despre cum pot fi lucrurile mai bune şi să nu 
întrevadă niciun obstacol de netrecut în împlinirea poveștii. 
Dacă speranța socială devine în cele din urmă mai dură, nu se 
datorează faptului că funcţionarii [clerks] ar fi comis o trădare, 
ci faptului că, de la sfârşitul celui De-Al Doilea Război Mondial, 
desfăşurarea evenimentelor au făcut tot mai grea povestirea 
unei poveşti de acest fel”. Pentru Rorty, o cultură cu adevărat 
liberală, conştientă de propria-i contingenţă istorică, ar con- 
topi libertatea privată, individuală, a perspectivei ironice, filo- 
sofice cu proiectul public de solidaritate umană, aşa cum este 
ea generată de perspectivele şi sensibilitățile personajelor ope- 
relor literare ale marilor scriitori*. În societatea liberală ideală 
nu e nevoie de o justificare creştină a solidarității umane. 
Asemenea lui R. Rorty, Santiago Zabala, care neagă 
existența transcendentului şi interpretează kenoza Logosu- 
lui divin ca fiind moartea ultimului Dumnezeu, crede că în 


% Ibidem, p. XV. 

% Ibidem, p. 86. 

%R. Rorty discută intens operele lui V. Nabokov şi ale lui G. Orwell în 
cartea sa Contingency, Irony, and Solidarity. 

locul căutării adevărului, omul de astăzi caută solidarita- 
tea, caritatea și ironia. „Gândirea - afirmă acesta - trebuie 
să abandoneze toate afirmaţiile fondatoare obiective, uni- 
versale şi apodictice pentru a preveni creștinismul, care s-a 
aliat cu metafizica în căutarea primelor principii, de a face 
loc violenţei”. Pentru Zabala, proeminența hermeneuticii 
în epoca postmodernă, dată şi de contextul multireligio- 
sului (religious turn) doveşte faptul că drumul spre „mân- 
tuire” (salvation) „nu trece prin descriere şi cunoaştere, ci 
prin interpretare şi edificare”. Faptul că noţiuni precum „co- 
municare”, „globalizare”, „dialog”, „consens, „interpretare, 
„democraţie” şi „caritate” au dobândit un rol important în 
gândirea modernă, îi întăreşte lui Zabala covingerea că ade- 
vărul trebuie conceput mai degrabă drept caritate decât ca 
obiectivitate”. 

În enciclica sa Fides et ratio, papa Ioan Paul al II-lea 
identifica problemele actuale ale filosofiei: „Abandonând 
investigația fiinţei, cercetările filosofice moderne s-au con- 
centrat, în schimb, pe cunoaşterea umană. În loc să utilizeze 
capacitatea umană în scopul cunoașterii adevărului, filoso- 
fia modernă a preferat să accentueze modul în care aceas- 
tă capacitate este limitată şi condiționată. Acest lucru a dat 
naştere la diferite forme de agnosticism și relativism, care 
au determinat cercetarea filosofică să îşi piardă drumul ei 
în nisipurile schimbătoare ale scepticismului larg răspân- 
dit. În timpurile recente s-a observat ascensiunea către o 
proeminenţă a diferitelor doctrine care tind să devalorizeze 
chiar şi adevărurile care au fost considerate sigure. O plura- 
litate legitimă de poziţii a dus la un pluralism nediferenţiat, 
bazat pe presupunerea că toate poziţiile sunt egal valabile, 
acesta fiind unul dintre cele mai răspândite simptome ale lip- 
sei de încredere în adevăr. Chiar şi anumite concepții despre 
viaţă venite dinspre est trădează această lipsă de încredere, 


31 S, ZABALA, „A Religion Without Theists or Atheist”..., p. 13. 
32 Ibidem. 

negând adevărului caracterul său exclusiv și presupunând că 
adevărul se revelează în egală măsură în diferite doctrine, 
chiar dacă acestea se contrazic între ele. În ceea ce priveşte 
această înţelegere, totul se reduce la opinie; şi există un senti- 
ment de a fi la voia întâmplării. În timp ce gândirea filosofică 
a reușit să se apropie de realitatea vieţii umane şi de formele 
ei de exprimare, a avut de asemenea tendința de a urmări 
probleme - existenţiale, hermeneutice sau lingvistice — care 
ignoră întrebarea radicală a adevărului despre existenţa per- 
sonală, despre ființă şi despre Dumnezeu. Prin urmare, ve- 
dem printre bărbaţii şi femeile din vremea noastră, şi nu doar 
la unii filozofi, atitudini de mare neîncredere în capacitatea 
de cunoaştere a ființei umane. Cu o falsă modestie, oamenii 
se mulțumesc cu adevăruri parțiale şi provizorii, renunțând 
să pună întrebări radicale despre sensul şi fundamentul final 
al existenței umane, personale şi sociale. Pe scurt, speranța 
că filosofia ar putea fi capabilă să ofere răspunsuri definitive 
la aceste întrebări a scăzut”. 

În termenii lui S. Zabala, secularizarea este cea care 
ne-a învăţat că, din cauza slăbiciunii rațiunii sale, omul nu e 
în stare să gândească asupra naturii lui Dumnezeu“. De aici 
s-a născut așa-numita „gândire slabă” (weak thought), con- 
siderată a fi „caracterul constitutiv al ființei [Being] în epoca 
sfârşitului metafizicii”, adică acea gândire care ajunge la un 
rezultat prin „conversaţie” şi „posibilitatea consensului”, fără 
recurs la vreo autoritate*. S. Zabala precizează: „Iorsiunea 
| Verwindung] operată de gândirea slabă aspiră la o continuă 
răsucire sau punere sub observaţie a tradiţiei metafizice, ca 
atunci când o boală care a fost depăşită rămâne încă prezen- 


% JOHN PAUL II, Fides et Ratio, disponibil la http://www.vatican.va/con- 
tent/john-paul-ii/en/encyclicals/documents/hf_jp-ii_enc_14091998_ 
fides-et-ratio.html, § 5 (accesat la data de 21.04.2020). 

35. ZABALA, „A Religion Without Theists or Atheist”, p. 7, 9, 11. 

35G. VATTIMO, Belief , trad. de L. D'Isanto / D. Webb, Stanford, California, 
Stanford University Press, 1999, p. 35. 

55. ZABALA, op.cit., p. 9, 11. 

tă în timpul convalescenţei. Diferenţa dintre deconstrucție şi 
hermeneutică rezidă în totalitate în modalităţi de depăşire: 
fie cineva depăşeşte metafizica, arătând că nu mai rămâne 
nimic din trecutul nostru, fie că depăşeşte metafizica recu- 
noscând că această depăşire este ea însăşi o revizuire a tre- 
cutului metafizic. Este uşor de observat cum cultura de as- 
tăzi, guvernată de ştiinţă, filosofie şi teologie, are din ce în ce 
mai puţin de-a face cu „descoperiri” reale; sfera sa este mai 
degrabă cea a „analizei', conform programului unei analize 
pur lingvistice, care nu este determinată de niciun prejudi- 
ciu ontologic””. Mai pe scurt: „Gândirea postmetafizică vi- 
zează fundamental o ontologie de slăbire care reduce greu- 
tatea structurilor obiective şi violența dogmatismului '*%. 
Din această perspectivă, „modul slab de gândire nu numai 
că deschide direcţii alternative, ci recuperează şi tradiţia: 
relaţia dintre credincios şi Dumnezeu nu este concepută ca 
fiind încărcată de putere, ci ca o relaţie mai blândă [gentler], 
în care Dumnezeu îi înmânează omului toată puterea”. lar 
faptul că „toate poziţiile sunt egal valabile” este considerat 
de acesta ca fiind „marele succes obținut prin deconstrucția 
metafizicii”“. Activitatea intelectuală se rezumă la capacita- 
tea de a dialoga şi nu implică căutarea şi cunoașterea ade- 
vărului. Doar posibilitatea consensului poate fi văzută ca 
adevăr“. Pentru consolidarea argumentului său, Zabala îl ci- 
tează chiar pe Sfântul Pavel „când sunt slab, atunci sunt tare” 
(2 Corinteni 12, 10), interpretând greşit răbdarea neputinţelor 
şi a necazurilor în smerenie pentru Hristos. Apostolul Pavel 
nu se referea în niciun caz la o fragmentare a rațiunii, tipică 
gândirii postmoderne, menită să-i oferă omului un aşa zis 
spaţiu deschis, în care el, deplin resemnat în faţa condiţiei 
sale slabe, să poată în sfârşit să înveţe să trăiască împreună 


Ibidem, p. 7. 
38 Ibidem, p. 9. 
* Ibidem, p. 3. 
% Ibidem, p. 9. 
“ Ibidem. 

cu el însuși şi cu propria sa finitudine, eliberat de orice fărâ- 
mă de nostalgie după sfârșitul metafizicii. În accepțiunea lui 
Zabala, omul postmodern poate, prin acceptarea condiţiei 
sale, care este în mod constitutiv divizată, instabilă şi plura- 
lă, destinată diferenţei, efemerității şi multiplicității, să prac- 
tice activ solidaritatea, caritatea şi ironia. Întorcând spatele 
transcendentului şi concentrând atenţia sa asupra lumii pre- 
zente, el realizează idealurile pluralismului şi ale toleranței, 
împiedicând orice viziune particulară asupra lumii care s-ar 
impune prin intermediul autorităţii”. 

Propunerile lui Rorty şi ale lui Zabala (inclusiv cele ale 
lui Gianni Vattimo, pe care nu l-am discutat aici din motive 
de spaţiu) sunt acelea ale unei culturi imanente, contingente şi 
fragmentate, în care ironicul liberal creează narațiunea capa- 
bilă să construiască solidaritatea între oameni. Rorty propune 
o „cultură postmetafizică” care nu i se pare mai puţin posibilă 
ca una post religioasă. Amândouă ar fi în accepțiunea sa la 
fel de dorit“. Cunoaşterea adevărului se reduce, pentru Ror- 
ty, la ceea ce a fost calculat ca existent, posibil şi important. 
Cel care „a copiat această listă, poate muri liniştit”. O astfel 
de listă, care exclude orice ideal înalt, face imposibilă o altfel 
de moarte, cum este cea martirică. Excluderea oricărui ideal 
pentru care cineva şi-ar da viaţa este un element important al 
gândirii şi al filosofiei seculare care se opune oricărei idei de 
adevărată credinţă şi adevărată slujire. Mărturisirea radicală a 
adevărului revelat prin martiriu clatină serios orice pretenţie 
de stăpânire a imanentului. Comunitatea liturgică poartă nu 
o memorie, ci o conştiinţă vie a martiriului, la baza căreia stă 
însăşi Jertfa lui Hristos. Această comunitate nu produce un 
sistem de gândire, ci un model de viaţă care nu-şi are originea 
în studierea lui Dumnezeu, ci a slujirii Lui. 


# Ibidem, p. 12. 
# Richard RoRTY, Contingency, Irony, and Solidarity,..., p. XVI. 
“Ibidem, p. 27. 

3.2. Narațiunea ca şi cunoaștere supranaturală 

Mai mult ca în orice confesiune creştină, se poate spu- 
ne că narațiunea este un pilon important al identităţii orto- 
doxe. De la scurtele istorisiri patericale şi matericale, la vieți 
de sfinţi şi sinaxare, canoane, rugăciuni şi imagini, în care, 
printr-o hermeneutică specifică a realităţii omului în che- 
marea şi transformarea lui după chipul cel dintâi, Hristos şi 
sfinții intră în dialog cu rugătorul, narațiunea şi-a găsit locul 
ei specific în tradiția Bisericii. 

Învățătura Scripturii nu are la bază un anumit curent fi- 
losofic. Relatând despre Dumnezeu Creatorul și Proniatorul 
şi despre om, ea învaţă fiecare generaţie din toate locurile şi 
toate timpurile cum trebuie să fie înțeleasă viaţa şi realitatea. 
Istorisirile biblice nu răspund la întrebări teoretice, filosofice 
sau culturale, ci mai degrabă instruiesc cum ar trebui să fie 
condusă viața pentru a ajunge la autenticitatea şi chemarea 
ei. Ele oferă răspunsuri la întrebările existenţiale, comune 
tuturor oamenilor. Apostolul Pavel, cunoscând Scripturile, 
le interpretează prin cheia realității persoanei divino-uma- 
ne a lui Hristos. Comunitatea creştină din toate timpurile a 
trăit în mod liturgic viaţa lui Hristos. Naraţiunile biblice îm- 
preună cu transpunerea lor în teologia imnologică creează 
tradiţia vie a comunităţii ecleziale. 

În faţa provocării lumii contemporane, care rezidă în 
avansarea unei naraţiuni a ontologiei imanentului și a epis- 
temologiei „slabe” a gândirii postmetafizice, tradiția biblică 
şi patristică pot funcționa ca un antidot. Gramatica profun- 
dă sau „gândirea tare” a vieţii creştine constituie o sursă atât 
pentru critica de sine, cât şi pentru critica culturii seculare. 
Literatura patristică mai veche şi mai nouă oferă modele de 
raportare la adevărul scripturistic şi de actualizare a lui în 
situaţiile concrete ale vieţii. 

Atât la Sfântul Apostol Pavel, cât şi la Sfinţii Părinţi gă- 
sim îndemnuri pentru reîntoarcerea la principiile primor- 

diale sau elemente normative şi pentru aplicarea lor în viața 
personală. Apostolul Pavel îl îndeamnă pe Timotei să ţină 
„dreptarul cuvintelor sănătoase” pe care le-a auzit de la el (2 
Timotei 1, 13), iar în Epistola către Romani el vorbeşte despre 
„dreptarul învăţăturii” căruia s-au supus cei care mai înainte 
erau robi ai păcatului (6, 17b)®. Acest 7rupoc 6i6ayn€ nu în- 
seamnă numai o viaţă trăită în dreptate, ci este şi o referință 
la Hristos ca „exemplu pentru pareneza creștină şi ca mo- 
del pentru trăirea creştină”*. Pentru U. Wilckens, acest con- 
struct se referă la Hristos Cel Înviat ca şi „conţinutul decisiv 
al învățăturii baptismale” şi ca „realitatea arhetipală” a crezu- 
lui baptismal în care credincioșii sunt modelați”. Apostolul 
Pavel le vorbeşte corintenilor ca unora ce sunt „scrisoare a 
lui Hristos, [...], scrisă nu cu cerneală, ci cu Duhul Dumne- 
zeului Celui Viu, nu pe table de piatră, ci pe tablele de carne 
ale inimii” (2 Corinteni 3, 3). În mod constant el subliniază 
faptul că „Evanghelia” pe care o predică nu este transmisă 
„în cuvinte de înduplecare ale înțelepciunii omeneşti, ci în 
adeverirea Duhului şi a puterii” (1 Corinteni 2, 4), iar în 
altă parte zice „întru putere şi în Duhul Sfânt şi în deplină 
încredințare” (1 Tesaloniceni 1, 5). Duhul Sfânt este Acela 
Care face posibilă transformarea interioară şi încrustează în 
inimile credincioşilor „dreptarul învățăturii”. 

În același spirit, Sfântul Irineu al Lyonului (135-202) 
vorbeşte de un „canon al adevărului” (ó zov xavova Tic 
ăinbeiac) dobândit prin botez. În disputa cu gnosticii valen- 
tinieni, el afirmă că aceştia interpretează Scriptura folosind 
mijloace exegetice artificiale pentru a construi astfel pro- 
priile lor opinii, denaturând înțelesurile profeților, ale evan- 


£ A se vedea Robert A. J. GAGNON, „Heart of Wax and a Teaching That 
Stamps: 1vpoc 5501 (Rom 6, 17b) Once More”, în Journal of Biblical 
Literature, vol. 112, no. 4, Winter, 1993, p. 667-687. 

%].D.G. DUNN, Romans, WBC 38A-B; 2 vol.; Dallas, Word, 1988, vol. 1, 
p. 344. 

“U, WILCKENS, Der Brief an die Römer, EKKNT vol. 2, Zürich, Benziger, 


Neukirchen: Neukirchener Verlag, 1980, p. 36-37. 

gheliilor şi ale scrierilor apostolilor“. Cei ce urmează „ca- 
nonul adevărului” — adică crezului cuprins în naraţiunile 
biblice care au ca ipoteză pe Hristos, arhetipul devenit trup 
- nu vor da crezare „ipotezelor lor blasfemiatoare” (77 
Bidopruov vn60soiw), ci vor restaura fiecare înţeles greşit 
al textelor biblice în „trupul adevărului” (tă 776 añyðeiaç 
cowuaTtiw)”®, adică în natura lor originară, care este trupul 
lui Hristos. În multitudinea de relatări, doar trupul eu- 
haristic al lui Hristos oferă stabilitate Scripturii. James G. 
Bushurexpunea această idee la Irineu astfel: „For Irenaeus, the 
reality of Jesus flesh on the altar and the cruciform narrative 
of his flesh in the fourfold Gospel establish the fixed point 
that holds the various accounts of patriarchs and prophets 
in one harmonious orbit. God's interaction with humanity 
in and through his Word unites the various dispensations of 


scripture in one harmonious narrative”. 


i Împ otriva ereziilor”, 1.3.6, în IRENEE DE LYON, Contre les heresies, ed. de 
A. Rousseau / L. Doutreleau, tome 2, Paris, Les éditions du Cerf, 1979, 
p. 61-63; Patrologia Graeca VII. 477. 

“*Pentruoconsultareadiferitelorinterpretărialeacestui „canon”asevedea: 
A. STEWART, „Ihe Rule of Truth... which He Received through Baptism 
(Haer 1.9.4): Catechesis, Ritual, and Exegesis in Irenaeus's Gaul’, în S. 
Parvis / P. Foster (ed.), Irenaeus: Life, Scripture, Legacy, Minneapolis, 
Fortress Press, p. 151-158; E. PAGELS, „Irenaeus, the «Canon of Truth», 
and the «Gospel of John», Making a Difference through Hermeneutics 
and Ritual”, în Vigiliae Christianae, vol. 56, no. 4, november, 2002, 
p. 339-371. 

50 TRENEE DE Lyon, Contre les hérésies, p. 151; Patrologia Graeca VII. 545. 

`I Irenaeus of Lyon and the Mosaic of Christ. Preaching Scripture in the Era 
of Martyrdom, London / New York: Routledge, 2017, p. 98. Continuând 
această idee, precizează: „From the beginning, the Son has been the 
‘interpreter (R: 2ânynrhs)” of the Father. Thus, the Son gives the various 
scriptural accounts „joints (R: &puo6iwc), „melodious harmony (R: 
ovuepuwvws uedw5noas), a „fixed stability (R: tò èuueàés)”, and a 
„suitability to the time (R: tò eŭkaipov)” (AH iv, 20, 7). The whole of 
scripture moves toward one purpose that is now known in the crucified 
and risen flesh of Jesus. Indeed, Irenaeus sums up the whole narrative 
of scripture this way: „the glory of God is the living man (R: 66a 

În decursul istoriei filosofiei, descoperirea primelor 
principii a fost o preocupare centrală”. Aristotel afirma că 
primele principii nu sunt o materie de demonstraţie sau 
ştiinţă. Dacă acestea ar fi descoperite, ele nu ar mai fi prime- 
le principii. Mai degrabă ele trebuie înţelese printr-o formă 
de intuiţie care le garantează adevărul obiectiv, altfel căuta- 
rea lor ar conduce către un regres infinit sau o învârtire în 
cerc”, Pentru Clement al Alexandriei (cca. 150-cca. 215) — 
care a purtat polemici cu gnostici ca Valentin şi Basilides, 
aceştia pretinzând să aibă acces la cea mai înaltă cunoaștere 
şi privind credința ca un element secundar şi nenecesar 
pentru mântuire —, căutarea primelor principii ar sfârşi în 
credința care nu poate fi demonstrată. Pentru el, schim- 
bând pluralul filosofilor, principiul primordial este cuvân- 
tul Domnului din Scriptură care conduce către cunoașterea 
adevărului: „Scriptura, repetând de multe ori cuvintele: «Eu 
sunt Domnul Dumnezeul vostru», caută să ne înduplece, în- 
tr-un chip care e în stare să ne întoarcă, învățându-ne să ur- 
măm lui Dumnezeu, Cel Ce a dat poruncile; dar totodată ne 
aminteşte potolit să-L căutăm pe Dumnezeu şi să încercăm 
să-L cunoaştem atât cât putem. Aceasta este cea mai mare 
contemplaţie, care priveşte cel mai înalt grad de iniţiere, 
adevărata ştiinţă, pe care niciun argument rațional n-o poa- 


Qeod (ov ăvOpwnoc), and the life of man is the vision of God (R: wñ 
&vOpwnov Spaotc 905)” (AH iv, 20,7). This statement is an aphorism 
that sums up in a brief sentence the reciprocal movement that unites 
God and humanity in Jesus. God's condescending movement to form 
humanity and humanity's ascending movement toward fulfillment in 
the vision of God are the two reciprocating parts of the single plot that 
underlies the whole of scripture. It is these two dynamic movements 
that reach their stable perfection in the flesh of Jesus” Ibidem. 

5 A se vedea „Platos First Principles”, în A. Pierris (ed.), Aristotles 
Criticisms of Plato: The Metaphysical Question, Patras, Greece, Institute 
for Philosophical Research, 2004, p. 155-176. 

5 A se vedea T. IRWIN, Aristotles First Principles, Oxford, Clarendon 
Press, 1988, p. 125-130. 

te dărâma”*. Natura ştiinţei de care vorbește Clement aici 
este sinonimă cu contemplaţia misterului noetic care este 
încapsulat în Scriptură. Scripturile nu oferă principii logice 
ale credinţei, ci o demonstraţie care este „singura adevărată” 
şi de ajutor rațiunii umane”. Credinţa este perceperea ha- 
rului divin din cuvintele Scripturii. Acestea reprezintă un 
mediu de manifestare a harului, iar datorită naturii sale no- 
etice, această manifestare este irefutabilă prin demonstraţie 
științifică”. Clement subliniază că „demonstraţia cea mai 
înaltă, aceea pe care am numit-o ştiinţifică, prin citirea şi in- 
terpretarea Scripturilor, pune în sufletele celor care doresc să 
înveţe credinţa, care este gnoză””. Înţelegem astfel că funda- 
mentul ultim al ştiinţei divine este demonstraţia noetică**. 
Principiul prim, cuprins în credinţa în Întruparea Fi- 
ului lui Dumnezeu, şi demonstraţia bazată pe cunoașterea 
noetică nu sunt numai baza pe care se construiesc alte 
demonstraţii, ci şi măsura prin care sunt evaluate alte reven- 
dicări ale adevărului. În strădania lor de a combate diversele 
teorii cu pretenţia deținerii adevăratei chei de înţelegere a 
realităţii (revelate) — similar timpurilor noastre —, Sfântul 
Irineu al Lyonului şi Clement Alexandrinul au apelat - ul- 
timul revendicând regula credinţei ca punct de plecare, dar 
insistând asupra cercetării, iar primul luând în considera- 
re predicarea apostolică ca fiind probată din Scripturi - la 
canonul adevărului. Arătând instabilitatea sofismelor, dez- 


54 CLEMENT ALEXANDRINUL, „Stromatele”, 2.X.47.4, în PS.B., 5, trad. D. 
Fecioru, Bucureşti, Edit. Institutului Biblic şi de Misiune al Bisericii 
Ortodoxe Române, 1982, p. 138. 

* Ibidem, p. 139. 

5 Pe această temă a se vedea studiul lui Dragoş A. GIULEA, „Apprehending 
Demonstrations from the First Principle: Clement of Alexandrias 
Phenomenology of Faith”, în The Journal of Religion, vol. 89, no. 2 
(April 2009), p. 201-202. 

57 CLEMENT ALEXANDRINUL, „Stromatele”, 2.X1.49.3, în PS.B. 5, p. 139. 

5 Dragoş A. GIULEA, „Apprehending Demonstrations from the First 
Principle..:, p. 203. 


193 


golind imaginaţia teosofică şi respingând gândirea sceptică, 
aceştia au demonstrat că principiul prim şi regula credinţei 
nu au redus gândirea, ci, din contră, au făcut-o posibilă. În 
cuvintele lui Eric F. Osborn: „Regula nu a limitat rațiunea 
pentru a crea spaţiu pentru credinţă, ci a folosit credința 
pentru a face spațiu rațiunii. Fără un principiu primordial 
credibil, rațiunea ar fi fost pierdută într-un infinit regres””. 
Acest apel la principiul primordial şi la regula credinţei a fost 
esenţial în dezvoltarea discursului rațional creştin. Adevărul 
persoanei divino-umane a lui Hristos, Care „revelându-L pe 
Tatăl, ne arată ce înseamnă a fi divin, printr-o acțiune care 
este deopotrivă umană, anume moartea, este ceea ce face 
din întreaga teologie un discurs transformativ şi într-adevăr 
pastoral”. Provocarea mărturisirii şi rămânerii credincios 
acestui adevăr, care este de la Dumnezeu şi nu de la oameni 
(Galateni 1, 11), rămâne o cruce pentru gândirea umană“. 
Recursul la sursele creştine ale primelor veacuri poate 
constitui un mod credibil de articulare a învăţăturii ortodo- 
xe în lumea postmodernă. Acestea creează cadrul imperativ 
al „seriozităţii integrităţii teologiei”?. După cum am văzut, 
pentru Părinţii Bisericii, avantajul unui canon este acela de 
a facilita progresul cunoaşterii. Osborn observa că „succe- 
sul secolului al doilea a fost afirmarea că există o Evanghelie 
adevărată”*?. Chemarea Ortodoxiei astăzi este aceeaşi ca în- 
totdeauna, anume de a oferi o bună mărturisire a credinţei 


5 Eric E OSBORN, „Reason and the Rule of Faith in the Second Century”, 
în R. Williams (ed), The Making of Orthodoxy, Essays in Honour of H. 
Chadwick, Cambridge, Cambridge University Press, p. 57. 

% J. BEHR, „Returning to First Principles. Articulating Orthodox 
Theology in a Postmodern Context, în A. E. Kattan / Fadi A. 
Georgi (ed.), Thinking Modernity. Towards a Reconfiguration of the 
Relationship between Orthodox Theology and Modern Culture, Amchit 
- Liban, Daccache Printing House, 2010, p. 33. 

6 Ibidem. 

“Eric F. OSBORN, op.cit., p. 58. 

* Ibidem. 

ei revelate, în fața oricărei forme de „theologia ludens, apolo- 
getică artemisiană (scufundarea propriilor nave) sau a acelei 
filosofii care poate fi o înşelăciune zadarnică“. 


4. Concluzie 


În articolul de față s-a încercat articularea unora din- 
tre provocările actuale ale Ortodoxiei. Acesta are ca fir roşu 
convingerea că lumea postmodernă, aflată într-o continuă 
şi rapidă schimbare, provoacă teologia ortodoxă la o dez- 
batere permanentă asupra înţelegerii rolului religiosului în 
spaţiul public, asupra transformărilor comunităților diaspo- 
rale, asupra identităţilor multiple, asupra realităţii alternate 
între spaţiul real şi cel virtual și în general asupra identității 
creştine şi a relevanţei ei pentru lumea postmodernă. Dacă 
prima parte pune în lumină o serie de probleme ale lumii 
actuale, partea a doua analizează curente filosofice influente 
care avansează o înţelegere a existenţei şi a realităţii ce se 
bazează pe aşa numita „gândire slabă” (weak thought), adi- 
că privilegierea conversaţiei şi a consensului, în defavoarea 
cunoaşterii adevărului ultim”. Marele rezultat pozitiv al 
revoluţiei franceze invocat de filosofi ar fi fost şi este acela că 
omul a învățat să se încreadă în puterile sale proprii. Omul 
postmetafizic vrea să se simtă eliberat de sintezele stabile ale 
metafizicii tradiționale şi de gândirea creştină care oferea 
un fundament unic şi normativ pentru cunoaștere şi etică. 
Pragmatismul şi filosofia postmodernă şi-au luat ca sarcină 
faptul de a edifica individul şi nu de a produce cunoaștere 
sau de a crea legătura între om şi ceea ce este existent inde- 
pendent şi mai presus de el“. 

Profunzimea adevărului propovăduit de Biserica Or- 
todoxă de a înţelege existenţa și realitatea este din ce în ce 
mai contrastantă pentru societatea seculară, care îşi caută 


& Ibidem. 
S. ZABALA, „A Religion Without Theists or Atheist..., p. 7, 9, 11. 
& Ibidem, p. 4. 

moduri specifice de a face față contingentului sub imperiul 
rațiunii fragmentate de diversele teorii concurenţiale şi în 
permanentă modificare. Prin chemarea ei de a actualiza me- 
sajul ei şi de a-l fructifica pentru fiecare spaţiu şi timp, rămâ- 
nând în același timp consecventă cu natura ei neschimbabilă 
ce stă în legătură cu adevărul unic şi veşnic, Ortodoxia, la 
toate nivelele ei de afirmare şi comunicare, trebuie să găseas- 
că modalităţile de a se comunica lumii actuale. În procesul 
de gândire a unei comunităţi globale, temele spaţiului şi a 
identității, inclusiv a identităţii religioase, nu se epuizează 
niciodată. Până în prezent a fost puţin cercetat fenomenul 
şi consecinţele utilizării spaţiului virtual ca spaţiu de trans- 
fer de date religioase şi culturale (individual sau comuni- 
tar) sau a spaţiilor virtuale ca şi „comunităţi digitale, unde 
experienţele diasporice şi identitățile transnaţionale sunt 
construite şi negociate. Ceea ce propune acest articol este 
profilarea unei teologii în care narațiunile liturgice, spiritua- 
le şi dogmatice să poată pătrunde în discursul spaţiului pu- 
blic şi în mediul virtual. Doar coexistenţa acestor narațiuni 
poate dezvolta o cultură în care modelul „gândirii tari”, fun- 
damentat pe principiul primordial al Întrupării Logosului 
divin şi pe rațiunea capabilă să primească mesajul revelaţiei, 
să poată intra într-un dialog transformator cu omul post- 
metafizic. Actualizând evenimente din trecut și conectându- 
le la realităţile prezente, naraţiunea biblică şi cea a tradiţiei 
creştine îi înfăţişează acestui om modul de relaționare cu 
lumea în toată complexitatea ei, el însuși ca şi adresat deve- 
nind unul dintre personajele narațiunii. 

CREDINŢA — CA EXPERIMENT SOCIAL 


Ştefan BUZĂRNESCU 


Dubitaţiile, deloc carteziene, focalizate de viitorul Bi- 
sericii, care au inundat spaţiul public, au polarizat luări de 
poziţie foarte diferite, de la nivelul epistemologic al dezba- 
terilor academice, la aprecierile de factură impresionistă ale 
enoriașilor, simpli practicanți anonimi, parcă disperaţi la 
gândul că posibilitatea exprimării lor religioase ar putea fi, 
iarăşi, obstrucționată sub volatilitatea asociaţiilor şi (re)gru- 
părilor geopolitice contemporane. 

În aria acestor controverse, cu vechi state de servicii 
în istoria Umanității, a fost lansată şi o altă idee, referitoare 
la „viitorul Bisericii”, care este, în realitate, un oximoron (de 
exemplu: „zăpadă fierbinte”), deoarece încearcă să pună la- 
olaltă două realități ontologic diferite! Iată de ce: Viitorul, ca 
noțiune operațională în zona Contingentului, aparţine efe- 
merului existenţial, în timp ce Biserica aparţine Transcen- 
dentului, adică Eternității. 

Prin urmare, ca simpli „beneficiari” ai vieţii care ne-a 
fost dată, sintagma „viitorul Bisericii” se cuvine, eventual re- 
formulată, ca „viitorul asocierilor umane, al credincioşilor, 
prin raportare la Eternitatea Bisericii”. Biserica este şi va ră- 
mâne atemporală, rolul individului asupra Bisericii ca valoa- 
re perenă este, şi va rămâne, numai sub aspect fenomeno- 
logic, important, adică numai asupra calității de virtuoz cu 
care omul își asumă interpretarea imperativelor Decalogu- 
lui. Viaţa ne-a fost dată ca misiune contingentă, nu ca o sim- 
plă oportunitate pentru a beneficia de o fericire leneşă, ca pe 

ceva care „ni s-ar cuveni'... Acest adevăr este comun tuturor 
religiilor, deoarece diferența lor doctrinară are un trunchi 
comun: acceptarea unei vieţi eterne. 

În ortodoxie, de exemplu, dacă ne asumăm rugăciunea 
„precum în cer, aşa şi pe pământ, în scurtul segment tem- 
poral pe care îl numim viață (şi pe care numai foarte puțini 
reuşesc să o scrie cu V mare!), avem obligaţia, necondiționată, 
să încercăm să intrăm în rolul de vector de compunere pozi- 
tivă în spaţiul nostru comunitar, pentru a optimiza, în ano- 
nimatul contribuţiei noastre, calitatea conviețuirii familiale 
şi sociale („şi ne iartă nouă greşelile noastre, precum iertăm 
şi noi greşiţilor noştri!”). Pe acest itinerariu existenţial, Bi- 
serica este reperul de moralitate prin care ni se aminteşte 
permanent că dacă, sub „tirania istoriei” (Mircea Eliade) ne 
putem întrista vremelnic şi ne putem bucura tot vremelnic, 
oameni trebuie să rămânem tot timpul, pentru a nu cădea în 
zoologie! Credinţa ne dă puterea să experimentăm continuu 
voinţa că am putea fi ceea ce ar trebui să fim, pentru a rămâ- 
ne la înălțimea misiunii pe care am primit-o prin naştere: 
aceea de a contribui, fie şi asimptotic, cu viaţa noastră acti- 
vă, la frumuseţea şi bunătatea lumii noastre, pe care, atunci 
când va veni vremea să o părăsim, să o lăsăm puţin mai bună 
şi mai frumoasă decât am primit-o. 

Pe aceste coordonate, modalităţile de implicare, individu- 
ală şi colectivă, rămân, în toate conjuncturile existenţiale, neli- 
mitate, chiar dacă aceste implicări pot fi, uneori, şi nefaste. 

De mii de ani, de la Teocraţii, în care s-a experimentat 
transformarea preceptelor religioase în modele de compor- 
tament contingent, la Dictaturile laice în care au fost ridica- 
te la rang de lege numai opţiunile valorice ale unui individ, 
sau ale unui grup restrâns de indivizi, actorii sociali ajunşi 
în intervalul de autoritate al lideranţei au promovat modele 
de comportament macromanagerial, cu convingerea că au 
găsit structuri eterne de valorificare a „resurselor umane şi 
materiale”, care vor aduce prosperitate, pace şi libertate. Re- 

zultatul: la scara Istoriei au eşuat, iar Eternitatea a refuzat 
să le cauţioneze orgoliile şi exclusivismele narcisismului lor 
axiologic şi managerial. Au rezistat numai clădirile ridicate 
în numele Transcendenţei, fără deosebire de numele, spe- 
cific, atribuit de diversitatea comunităţilor etnico-religioase 
care au populat Planeta. 

Cu rugămintea de a fi iertat, deschid o rană dureroa- 
să a Istoriei noastre naționale: perioada guvernării comu- 
niste a debutat cu eforturi notabile de scoatere a economiei 
româneşti dintr-un Ev Mediu întârziat pentru a intra în sin- 
cronie cu standardele economiei contemporane. Ca obiectiv 
greu de respins, acest Proiect a capacitat participarea imen- 
sei majorităţi a populaţiei care a acceptat alfabetizarea, acce- 
sul gratuit la educaţie, la sănătate, la valorificarea resurselor 
autohtone în inters național, s-a implicat în industrializarea 
galopantă a ţării ş.a.m.d., dar toate acestea s-au făcut în aria 
unei educaţii ateiste („omul este creatorul propriei sale isto- 
rii”!), adică prin ignorarea lui Dumnezeu. 

Pe componenta laică, acest experiment social și uman 
a înregistrat multe rezultate notabile, România avansând 
în timp record de la stadiul de ţară eminamente agrară, la 
stadiul de țară industrial-agrară în curs de dezvoltare; ba 
chiar a devenit competitoare pe piața mondială de tractoare 
şi maşini agricole, de instalaţii de extracţie şi prelucrare a 
titeiului, a produselor siderurgice, a aluminiului etc. Dezvol- 
tarea aceea a fost reală, şi în interesul cetățeanului. Totuşi, au 
trebuit doar câteva zile în Decembrie 1989 şi toate acestea au 
devenit istorie... 

De ce? 

Diverşi actori ai Evenimentului, ca şi comentatorii 
acestuia, deopotrivă, cu detractorii tarați, invocă fie greșeli 
interne, fie conspirații geopolitice, fie trădări ş.a.m.d., dar 
evită să invoce, ca una din cauze, alungarea lui Dumnezeu 
din ecuaţia dezvoltării sub regimul ateu al României dintre 
1948 şi 1989. 

Nu este nevoie, neapărat, de cultură teologică sistemati- 
că pentru a accepta un adevăr irefutabil: dacă Dumnezeu a în- 
găduit să ne naștem, tot El ne îngăduie să ne intrăm în rolurile 
noastre familiale, profesionale, existenţiale, în general. 

Ceea ce facem, ca fapte de viaţă, cu vreo gesticulație 
mai mult sau mai puţin publică, rămâne la latitudinea con- 
juncturilor, deci condamnate la efemeritate. „Clasa munci- 
toare şi țărănimea muncitoare”, ca emergenţă doctrinară a 
sistemului socialist de tip bolşevic din perioada guvernării 
comuniste, a scos din subdezvoltare materială ţara, dar fără 
binecuvântarea lui Dumnezeu, toată dezvoltarea a rămas tri- 
butară efemerităţii. Nu a avut binecuvântarea, absolut nece- 
sară lucrurilor durabile și care aduc bucurie lui Dumnezeu! 
Toată „dezvoltarea multilaterală” s-a împrăștiat ca un puf de 
păpădie în bătaia vântului... a urmat îndemnul cântecului 
the wind of change... 

lată o altă explicaţie, de sorginte teologică, a catastro- 
falei degradări economice a României postdecembriste: con- 
structorii „socialismului multilateral dezvoltat” plecând de 
la premiza că o „lume nouă” se poate construi exclusiv „pe 
măsura omului modern, cu trebuinţe multilaterale” au exclus, 
cronic, din ecuaţia dezvoltării, pe Dumnezeu ostracizându-l 
în celulele penitenciarelor! Ca rezultat, tot ceea ce a fost con- 
struit fără Dumnezeu, adică sub autoritatea Contingentului, a 
purtat semnul contingenţei dispărând în timp record. 

Reevaluată în această cheie, situația postdecembristă 
a României ne vindecă de toate tipurile de nostalgii: ceea ce 
nu are binecuvântarea lui Dumnezeu nu poate dura! Restul 
comentariilor sunt simplă literatură, utilă mai mult sau mai 
puţin competitorilor politici, pentru dezbateri cronofage, 
fără soluţii şi fără nicio finalitate. 

Soluţia este una singură: reprimirea lui Dumnezeu în 
sufletele noastre, ca reper statornic al Eternităţii, pe drumul 
vremelnicelor noastre izbânzi ce ni se pot îngădui la scara 
unei vieți. 

Cei care nu au înţeles perenitatea învățăturilor Biseri- 
cii, chiar dacă au absolvit şcoli superioare, laureați cu vanități 
şi orgolii intercontinentale, au sfârşit prin a eşua la granița 
limitelor imanente ale umanului. 

În prezent, controversele recurente ale intelectualităţii, 
focalizate pe teleevanghelizare, neoprotestantism, teolo- 
gie socială ş.a.m.d., poartă cu ele riscul unor noi forme de 
secularizare şi nu pot justifica dubitaţii referitoare la falsa 
problemă a „Viitorului Bisericii”; nu are importanţă din ce 
parte ar veni această inutilă întrebare. 

Dacă, sub impactul noilor tehnologii, fiecare casă po- 
ate deveni un fel de Biserică virtuală, faptul în sine nu tre- 
buie să ne îngrijoreze, ci să ne bucure: nevoia de credinţă a 
credinciosului își modifică numai forma de împlinire, iar 
mesajul liturgic, mediat de mass-media, nu diminuează ca- 
ratele de înţelepciune ale scrierilor sacre. Oricâtă exigență 
dogmatică ar opera asupra segmentelor de opinie, nu se 
poate trage concluzia că ne aflăm sub ambuscada unei erezii. 

Practicile religioase demonstrează că eternitatea sim- 
bolurilor religioase sunt cele care atrag enoriașii, şi nu com- 
ponenta spectaculară a ritualurilor. De exemplu, ritualurile 
neoprotestanţilor în care multe rugăciuni sunt cântate pe 
ritmurile refrenelor moderne nu depășesc aria adepților 
respectivelor culte, deşi eforturile de pozelitism sunt în 
permanentă ofensivă. 

În structura caleidoscopică a lumii de azi, Biserica îşi 
continuă rolul care a consacrat-o şi are nu doar suporteri de 
ocazie, care concelebrează, cu precădere de Marile Sărbători 
religioase, îndeosebi pe componenta gastronomică, ci are şi 
o majoritate absolută de credincioşi fideli care reconstruiesc, 
în fiecare generaţie, profilul identitar al religiozității active; 
nu doar contemplative. 

Poate că (și) în societatea noastră postdecembristă „se 
practică, mai mult decât se crede, dar, dacă activitatea se 
desfăşoară în aria paradigmei religioase, putem fi siguri că 

viitorul credinţei este asigurat prin această longevivă priză 
de conştiinţă, respectiv prin consecventa cooptare la Trans- 
cendent a celor prezenţi în Biserică. Experienţa de câteva 
decenii de reintroducere a Religiei în ofertele noastre educa- 
tive postdecembriste demonstrează că nici cultura reflexivă, 
nici cultura mozaicată (Abraham Moles), care se formează 
la nivelul cognitiv/rațional, nu au dat rezultatele scontate, 
deoarece credinţa se formează la nivelul trăirilor, deci al 
reprezentărilor pe care numai cadrele instituționale ale Bise- 
ricii le poate genera. Propunem, în consecință, desfăşurarea 
orelor de religie în timpul orar disponibil, chiar în biserici 
unde rezonanţa cu Transcendentul devine posibilă ca opor- 
tunitate de formare a unei credinţe autentice; în formarea 
profilului religios al individului, momentul cognitiv este 
necesar, dar nu este suficient. Iată din ce cauză, când mo- 
mentul cognitiv este însoţit şi de emoția trăirii, în Biserică, a 
mesajului religios, acesta contribuie decisiv la formarea unui 
fundament cultural al personalităţii în jurul credinței, evi- 
tând riscul de a considera credința ca pe ceva facultativ; de- 
magogia cu „libertatea de alegere”, „drepturile omului” etc., 
nu o mai invocăm deoarece este o formă de manipulare şi 
tot o provocare pentru ortodoxie. Atât timp cât nici Ştiinţa, 
nici alte religii nu au demonstrat alt sens al vieții omului pe 
pământ, mai persuasiv decât ortodoxia, subiectul libertăţii, 
al alegerilor, al controverselor doctrinare ş.a.m.d. nu merită 
a fi repus în dezbaterile serioase, chiar dacă mass-media, din 
nevoia de rating, îşi manifestă recurenţe în sfera religioasă; 
de obicei, la cel mai necalificat mod posibil. 

În pedagogia americană, una din metodele de învăţare 
poartă numele de metoda contextelor generative, care poate 
fi invocată ca similaritate cu învăţarea şi asumarea compor- 
tamentului religios. 

Foarte pe scurt, metoda contextelor generative pleacă 
de la premisa că dacă se plasează educabilul în contexte de 
învăţare focalizate pe o arie tematică neechivocă, prin trece- 

rea educabilului respectiv prin toate secvențele procedurale, 
educabilul (copil, adult) ajunge singur la definiţie şi acest 
tip de învăţare este mai de lungă durată, prin comparaţie cu 
metoda clasică în care profesorul prezintă definiţia concep- 
tului, iar educabilii îşi însuşesc, prin memorare, conținutul 
semantic al definiţiilor, care se rețin mai repede, dar se şi 
uită mai repede. Deci, „contextul generează o semanti- 
zare corectă şi durabilă, similar cu punerea enoriaşului 
în contextul parcurgerii rugăciunilor, iar această practică 
generează reprezentări religioase care induc și credinţa în 
aceste reprezentări. Această analogie poate fi un argument 
care infirmă reticenţa celor care au rezerve în a accepta că 
frecvența mare a enoriașilor la practicile ritualurilor religioa- 
se este un semn că practica/prezenţa în Biserică poate gene- 
ra credinţa. Plasarea în derizoriu, devenită sport național, 
poate aliena, desigur, pe cei care au putere mai mică de 
discernământ şi care mai confundă fenomenul cu esenţa, în 
toate domeniile de activitate; acest segment de opinie este 
nesemnificativ şi nu trebuie să uităm că și lisus a avut, la 
vremea Lui, detractori care au dispărut în negura uitării, în 
timp ce exemplul Său de moralitate şi smerenie a rămas ca 
reper care a traversat mileniile. 

În acest context, provocările Bisericii Ortodoxe sunt 
aceleaşi cu provocările tuturor religiilor; ceea ce diferă 
este calitatea şi amplitudinea reacțiilor formulate şi care 
individualizează profilul identitar al ortodoxului, specificul 
în care acesta devine hristofor prin particularitatea în care îşi 
asumă paradigma religioasă. 

Astfel, una dintre marile provocări ale ortodoxiei, în 
cadrele materialismului promovat de „societatea de con- 
sum’, o constituie erodarea convingerii că Sfânta Treime 
ar fi esența umană. Ridicarea capitalului la rang de politică 
de stat şi educarea tinerilor în spiritul competiţiei, pentru a 
gestiona un capital şi a multiplica banii, a supralicitat Ego- 
ul, transformând individul într-un „robot jovial” (Bertrand 

de Jouvenel). Din această cauză, Herbert Marcuse eticheta 
omul zilelor noastre ca „om unidimensional”, referindu-se 
în special la societatea americană şi la capitalismul de acolo, 
precizând: „capitalismul are rafinamentul managerial de a 
reprima eficient trebuinţe pe care nu le poate satisface. 

În sine, un astfel de model de comportament, focalizat 
pe multiplicarea posibilităților de satisfacere a trebuinţelor 
umane nu poate fi reproşat progresului tehnologic. Totuși, 
riscul derapajului de la Drumul Drept nu este exclus! 

Un alt aspect se cuvine a fi remarcat: diversificarea 
solicitărilor şi a ispitelor generate de diversitatea fără pre- 
cedent a spaţiului social contemporan care provoacă per- 
manent Ego-ul individului poate primi o replică naturală 
din partea ortodoxiei prin asumarea Sfintei Treimi. Ast- 
fel Sfânta Treime, dincolo de încărcătura sa confesională, 
acționează ca sursă inepuizabilă de coeziune socială! Spre 
deosebire de componenta laică a spaţiului social care este 
entropic şi prin diversitatea sa predispune, prin creşterea 
entropiei, la asimetrii grave de percepții care degenerează, 
uneori, în conflicte greu de gestionat, componenta ortodoxă 
a spațiului social se manifestă ca factor negentropic, prin 
polarizarea credincioşilor la unitate în Hristos, asigurând, 
astfel, premisele unei coeziuni sociale, care poate cultiva si- 
nergiile imperios necesare unui Proiect de ţară. 

Provocarea constantă a ortodoxiei o constituie toa- 
te noile forme de secularizare promovate de mass-media 
contemporană prin literatură, artă, dramaturgie, cinemato- 
grafie etc., prin care se atacă nu doar fundamentele doctri- 
nare ale creştinismului, ci şi perspectivele de abordare ale 
acestuia prin pretinse reinterpretări în numele unei suspecte 
modernizări. Astfel, multe din aceste așa-zise modernizări de 
pe toate meridianele au eşuat în niște blasfemii, chiar dacă 
autorii lor au pretins că Îl „umanizează pe Hristos!” când, 
în realitate, nu pretinsa umanizare este problema, ci asu- 
marea lui Hristos ca valoare generică a umanului constituie 

esenţa problemelor contemporaneității. Transumanismul es- 
te cea mai reprezentativă mișcare în acest sens, dar şi cea 
mai relevantă formă de derapaj de la credinţă, deoarece sub 
aparența modernizării promovează o nouă formă de ateism 
care îi poate ispiti pe cei fără putere de discernământ aflați în 
zona laicatului. 

După ce au eşuat atacurile brutale asupra familiei 
tradiţionale, sub deviza modernizării, aceiaşi actori ai te- 
nebrelor Condiţiei umane fac eforturi pentru a impune în 
structura curriculară a ofertelor educative ideologia de gen, 
cu aceleași scopuri: marginalizarea sau chiar excluderea 
educaţiei religioase din instituţiile şcolare. lată o recentă 
formă de provocare a ortodoxiei, care trebuie întâmpinată 
cu respingeri categorice, deoarece fără credință, Europa 
se poate înscrie într-o derivă identitară greu reversibilă. 
Ideologia de gen nu are scopuri inocente şi nici democratice, 
indiferent câte argumente ar încerca să imagineze apologeții 
ei sau ce acțiuni ar promova activiștii de profil infiltraţi în 
structurile decizionale ale ofertelor educative. 

O provocare deloc neglijabilă, deşi a devenit un lucru 
comun în societatea de consum, o constituie tentaţia idola- 
triei: efortul de a picta/confecționa imaginea sfinţilor, a Mai- 
cii Domnului şi a Domnului Iisus Hristos cât mai frumoase 
artistic, în speranţa că vor deveni mai... atractive sub raport 
estetic. Oricât de lăudabile ar fi aceste încercări sub raport 
strict artistic, ele se relevă ca un tribut mare plătit idolatriei: 
icoanele nu trebuie idolatrizate, ci privite ca obiect al sme- 
reniei şi al încercării de intrare în rezonanţă cu imperativele 
Decalogului. Poruncile Decalogului sunt un rezumat al doc- 
trinei ortodoxe, posibil de asumat şi de înţeles şi de cei care 
nu posedă multă ştiinţă de carte. 

Practica unor cetățeni de a confecţiona obiecte de cult, 
de uz personal (cruci masive, brățări etc.) din aur sau alte 
metale preţioase este o ispită a celor care doresc să epateze, 
nu o dorință bigotă de a afişa smerenie față de încărcătura 

simbolică a acestora; în fond, este o probă de blasfemie şi 
un păcat; aceștia fac un gest de mândrie prin etalarea unei 
opulențe, în categoric dezacord cu valorile religioase. 

O altă provocare a ortodoxiei vine chiar din inte- 
riorul creştinismului, unde cultele care se revendică de la 
creştinism diseminează în public interpretări concurente ale 
fundamentelor credinţei creştine. De exemplu, Max Weber, 
în lucrarea despre Etica protestantă şi spiritul capitalismu- 
lui, cu intenţia de a promova o nouă interpretare a sensu- 
lui muncii, pleacă de la premisa conform căreia Dumnezeu, 
în mod intenționat ar fi creat lumea imperfectă, pentru a-i 
oferi omului posibilitatea de a contribui, prin munca sa, la 
perfecționarea lumii. Deci, munca nu i-ar fi fost dată omu- 
lui ca pedeapsă pentru păcatul originar, ci ca posibilitate 
de a se afirma în aria contingentului: prin muncă, omul se 
îndumnezeieşte. Cu cât omul munceşte mai mult, cu atât se 
apropie mai mult de Dumnezeu pe componenta spirituală, 
dar pe componenta contingentă, contribuie la acumularea 
unei mai mari prosperităţi. În plus, din bogăţia pe care a 
acumulat-o, ca semn al harului divin, în loc să o tezaurizeze, 
omul lui Dumnezeu o investește creând noi locuri de muncă: 
aceasta este adevărata semnificație a iubirii aproapelui, nu 
pomana care îl face dependent pe omul nevoiaş de cel avut. 
În loc să i se dea săracului un ajutor oarecare, din milă, este 
mult mai creştinesc gestul de a-i crea săracului o oportunita- 
te de job, de a ieşi singur din sărăcie prin desfăşurarea unei 
activităţi socialmente utile: prin muncă, săracul iese singur 
din sărăcie, dar în acelaşi timp se şi apropie de Dumnezeu, 
prin faptul că începe şi el să contribuie la perfecționarea lu- 
mii. Grija faţă de aproapele nostru se manifestă, practic, prin 
crearea posibilităţii acestuia de a contribui, şi el, la asumarea 
imperativului divin de perfecționare a lumii, pe care, în mod 
intenţionat, Dumnezeu a creat-o imperfectă. 

Deşi pare atractivă şi, pe alocuri, persuasivă perspecti- 
va protestantă asupra muncii, targhetul lui Max Weber este 

altul: anume, justificarea polarizării sociale generate de or- 
ganizarea capitalistă a muncii, prin diminuarea presiunilor 
revendicative ale celor săraci, marginalizaţi sau excluşi, fi- 
ind la limită inocularea ideii la renunţarea de orice acțiune 
focalizată pe micşorarea sau chiar pe eradicarea nedreptăților 
sociale. 

Ca ultimă utopie a zilelor noastre, globalizarea ispiteşte 
opinia publică de pe toate continentele şi de toate confesiuni- 
le, cu promisiuni demagogice, promovând ideea că obiecti- 
vul final al lumii globale ar fi diseminarea prosperității la 
nivel global şi a metodelor de producere şi gestionare a 
prosperității. În realitate, cele trei decenii trecute, de la 
prăbuşirea experimentului socialist de tip sovietic, au rele- 
vat adevăratul scop al globalizării: conservarea asimetriilor 
dintre țările bogate şi cele sărace, prin capturarea resurselor 
țărilor mai puţin dezvoltate de către multinaționale și justifi- 
carea acestor acțiuni prin argumente politicianiste („deficit 
democratic”, „deficit de europenitate” ş.a.m.d.), prin rede- 
finirea alianțelor la nivel geopolitic, prin proliferarea unor 
noi culte religioase cu mesaje secularizante, chiar pseudoar- 
gumente de ordin religios, pentru a acoperi scopurile neo- 
colonialiste în aria cărora polarizările sociale din interio- 
rul țărilor să se extindă ca polarizări la nivel planetar între 
țări bogate şi ţări bogate în resurse, dar sărăcite de către 
multinaționale. Pe aceste coordonate, parametrul religios 
al doctrinei globalismului insistă cu pusee de manipulare 
prin care diseminează diversiunea conform căreia ortodo- 
xia ar fi responsabilă de diferenţele nivelului de dezvoltare 
dintre Estul european şi Vestul catolic al continentului nos- 
tru. Ceea ce se uită, cu intenţie, este tocmai adevărul: Vestul 
european a acumulat bogăţia prin spolierea timp de multe 
decenii, chiar secole, a coloniilor, de unde au luat materii 
prime şi chiar forță de muncă (vânzarea sclavilor!?) foarte 
ieftină; prosperitatea lor nu este rezultatul muncii exclusi- 
ve a propriilor cetăţeni şi nici al modului în care şi-au asu- 

mat paradigma creştină. Diferenţele de ritual nu pot explica 
diferenţele nivelului de dezvoltare materială a societăţilor 
din Vestul şi Estul continentului european. 

Plecând de la universalismul ortodoxiei, globaliştii 
invocă şi sprijinul religiei Bahai care postulează iubirea 
universală a speciei umane în cadrele unui Guvern mondial, 
care va gestiona mult mai bine resursele planetei. Premisa 
este următoarea: resursele naturale ale Planetei, fiind un bun 
universal, se cuvine a fi accesate liber, fără limitările impu- 
se de granițele naţionale care au conservat asimetrii între 
săraci şi bogaţi în interiorul frontierelor naţionale ale țărilor. 
Dispariţia limitărilor artificiale, impuse de interese comuni- 
tare/naţionale/religioase, va face posibilă unitatea planetară 
a omenirii sub semnul frăţiei şi al iubirii universale între oa- 
meni. 

Dincolo de aspectele utopice ale acestei abordări (Casa 
mondială a Dreptăţii! etc.), transpare partizanatul Bahailor 
ca agenţi ai globalizării şi profunda diferenţă dintre univer- 
salismul ortodoxiei şi universalismul globalist. 

Astfel, dacă globaliştii, în numele universalismului, 
acționează cu scopul acaparării resurselor pentru a le gestio- 
na în interes propriu, ortodoxia diseminează universalismul 
ca unitate în Hristos, al cărui exemplu de smerenie şi iubire 
pentru Umanitate generează coeziune socială prin iubirea 
aproapelui ca semn al lucrării divine prin oameni. Iată, din 
ce cauză ortodoxia nu poate fi asociată Globalizării şi nici nu 
poate fi un suport spiritual al acesteia! 

Exclusivismele/fanatismele nu pot impune un singur 
punct de vedere, indiferent câtă forță umană ar sta în spatele 
acestei aventuri. În acest sens, Giordano Bruno (ars pe rug 
de Inchiziția catolică în 1601 la Campo dei Fiori) este mai 
actual ca oricând: moartea într-un secol te face viu în toate 
celelalte. 

Mersul pe ape al lui Hristos este pilda valabilă şi pen- 
tru noi, cei de azi, că putem trece prin apele învolburate ale 

mileniului al III-lea, dacă Îl avem cu noi pe Mântuitorul, tot 
aşa cum Brâncovenii, în alt veac, dar pentru Eternitate, au 
nemurit românitatea şi românismul, ridicându-se la Dum- 
nezeu din apele întinate ale Bosforului pe vremea când vre- 
melnicea ideea că Acolo s-ar afla centrul Puterii planetare. 
(O globalizare, avant la lettre?! Acesta este încă un exemplu 
despre ce se poate petrece în Contingent cu aroganţa şi tru- 
fia oamenilor). 

Ortodoxia, în spaţiul social pluralist contemporan, se 
află în mijlocul unor multiple provocări, ca urmare nu nu- 
mai a unor asumări parțiale sau chiar eretice a valorilor reli- 
gioase, ci şi a unor adversități doctrinare. Nu este momentul 
unor victorii facile a segmentelor de opinie, cum ar putea 
lăsa impresia reîntoarcerea masivă la credință a ţărilor re- 
cent eliberate din experimentul ateist, specific socialismului 
de tip sovietic. Spiritul de baricadă al ortodoxiei, dezvoltat de 
Rugăciune, s-a obiectivat în ritualul de profil şi se afirmă ca 
replică pragmatică la actualele și la viitoarele provocări for- 
mulate pe practicile secularizante. Dacă puterea Rugăciunii 
a menţinut de peste 2000 de ani credinţa în Dumnezeu, nu 
trebuie să ne temem de panicarzii care susțin „moartea isto- 
riei”, cum ne avertizează falsul profet Francis Fukuyama. 
Putem admite că unele etape istorice au folosit credința ca 
instrument justificator al unor experimente sociale, dar cu 
fiecare experiment, credinţa s-a îmbogăţit axiologic, recuce- 
rind mai multe suflete şi cugete. 

BISERICA ORTODOXĂ FAŢĂ ÎN FAŢĂ CU 
NOILE PROVOCĂRI DIN SOCIETĂȚILE 
DE TIP OCCIDENTAL 


Alexandru OJICĂ 


Trebuie recunoscut faptul că Biserica Ortodoxă își 
desfășoară o însemnată parte din activitatea ei misionară în- 
tr-un spaţiu nu doar secularizat, ci, care, prin tradiţie, nu e 
ortodox. Avem în vedere, în principiu, statele din Europa Oc- 
cidentală, Statele Unite ale Americii şi Canada. Ea este pre- 
zentă în acest spațiu nu din cauza unui prozelitism religios, ci 
prin intermediul diasporei, adică prin acele comunități etnice 
care, din diferite motive, nu locuiesc în ţara lor natală. Această 
prezenţă se exprimă vizibil prin parohii şi mănăstiri (unele din 
acestea din urmă reprezintă o noutate pentru ţara gazdă sau 
o reînnoire a unei tradiții aproape pierdute, a se vedea cazuri- 
le din Belgia, Irlanda, Danemarca, Elveţia, Portugalia - unde 
au fost înființate mănăstiri ce aparțin canonic de Patriarhia 
Română). 

Globalizarea a jucat şi ea un rol important în toată 
această dinamică a populaţiei pentru că a facilitat schimbu- 
rile la nivel cultural. Este evident faptul că misiunea Bisericii 
Ortodoxe, într-o lume globalizată nu doar din punct de ve- 
dere politic, ci şi cultural, capătă îndeosebi noi valenţe pen- 
tru că prezenţa creștinului în societate nu doar că se doreşte 
a fi minimalizată ci, dimpotrivă, neutralizată. Așadar, Bise- 
rica Ortodoxă se confruntă cu provocări de ordin cultural, 
îndeosebi la nivelul mentalităţii prezente în societatea de tip 
occidental. În acest articol vom prezenta câteva din provo- 

cările cu care creștinii ortodocși ce locuiesc în Occident se 
confruntă şi vom căuta un posibil răspuns la acestea. Reali- 
tatea obiectivă din ultimele trei decenii ne-a demonstrat 
naşterea şi dezvoltarea unui mediu virtual. Treptat am ajuns 
să vorbim, printre altele, de o prezenţă reglementată a con- 
cretului în virtual prin intermediul unui Regulament general 
privind protecția datelor. La rândul său, virtualul este prezent 
în cotidian, în realitatea de zi cu zi şi, din păcate, din ce în 
ce mai mult, nu doar în sfera personalului, ci şi a intimităţii. 

Mentalul societăţilor de tip occidental expediază în 
derizoriu aproape tot ce înseamnă religie şi rolul ei în viața 
cetățeanului. A se vedea exemplul amintit de Harari: „Oricât 
de arhaică ar părea o religie, cu puţină imaginaţie şi rein- 
terpretare poate fi îmbinată aproape întotdeauna cu ultime- 
le gadgeturi tehnologice şi cu cele mai sofisticate instituții 
moderne”. Problema identificată de istoricul Harari este 
tocmai acest rol al religiilor, numite de el tradiționale, în pro- 
cesul de coagulare a oamenilor: „Din nefericire, toate acestea 
realmente fac ca religiile tradiţionale să fie o parte a proble- 
mei omenirii, şi nu o parte a remediului. Religiile au în con- 
tinuare foarte multă putere politică, în măsura în care pot 
să consolideze identitățile naţionale și chiar să declanșeze al 
Treilea Război Mondial. Dar, când vine vorba, mai curând, 
de soluționarea decât de alimentarea problemelor globale ale 
secolului XXI, nu par să ofere mare lucru”. 

Pe de altă parte, același mental al societăţii de tip oc- 
cidental promovează o Umanitate 2.0, în care Inteligența 
Artificială are rolul de a binevesti oamenilor noua realitate. 
Iar bioetica nu este altceva decât „o impostură subversivă a 
impostorilor în slujba unei ideologii anticreştine pentru o 
populaţie amorfă, atât din punct de vedere creştin, cât şi in- 
telectual. Vorbim de o trecere de la umanitatea naturală la 


! Yuval Noah HARARI, 21 leçons pour le XXK siècle, trad. Pierre- 
Emmanuel Dauzat, Paris, Éditions Albin Michel, 2018, p. 154-155. 
* Ibidem, p. 155-156. 

una ameliorată căci transumanismul nu este altceva decât o 
îmbunătăţire a umanității”. 

Părintele Jean Boboc (1943-2019) amintea de o derivă 
în domeniul bioeticii, mai ales în ceea ce priveşte eutanasia 
şi uciderea asistată. „Trăim în timpuri eshatologice, nu mai 
există loc pentru produse slabe din punct de vedere calita- 
tiv. În acelaşi timp nu mai există loc pentru curtoazie sau 
jumătăţi de adevăr, trebuie să vorbim clar”*. În aceste timpuri, 
Biserica este cea care provoacă lumea. O lume în care există 
posibilități fascinante în domeniul bioeticii şi al biotehnolo- 
giilor, dar care e guvernată de o expresie „sufletul e mort, tră- 
iască genetica”. Care e diferenţa între această expresie şi „Le 
roi est mort, vive le roi!”? Niciuna. Omul devine și se com- 
portă ca un mic demiurg ce se joacă de-a dumnezeu. Iar viața 
lui îi este jucăria preferată. O viață în care preceptele etice nu 
mai au nimic de-a face cu morala creştină, ci permite ca, 
pe baza unor necesități inventate, cu ajutor legislativ (așadar 
intervenţie în domeniul jurisprudenţei), să asistăm la un 
„progres” în care nu mai există conştiinţă, ci doar Inteligență 
Artificială sau noua Evanghelie a transumaniștilor?. 

Într-un tăvălug juridic se ajunge foarte ușor la eu- 
genism şi transumanism, la abolirea clauzei de conştiinţă, 
iar trierea oamenilor se va putea face simplu, dacă sunt sau 
nu modificaţi din punct de vedere genetic. Și pentru că am 
amintit de genetică, putem aminti faptul că în cazul unei 
fecundări in vitro, există posibilitatea diagnosticării şi eli- 
minării embrionilor potenţial purtători de boli incurabile. 
Un DPI (Diagnostic preimplantatoire) este în prezent au- 
torizat în Franța, dar cu titlu „excepțional”, căci utilizarea 


3 Jean BoBoc, Les défis de la bioéthique, Conferinţă ţinută în cadrul 
Congresului Mitropoliei Ortodoxe Române a Europei Occidentale şi 
Meridionale, Paris, 11 mai 2018. 

“Ibidem. 

* Laurent ALEXANDRE, La guerre des intelligences. Comment l'intelligence 
artificielle va révolutionner ltducation, Paris, Editions Jean-Claude 
Lattes, 2017, p. 40-41. 

acestuia se limitează la depistarea bolilor ereditare pentru 
cuplurile cu o probabilitate ridicată de a naşte un copil care 
suferă de o boală genetică incurabilă şi „deosebit de gravă. 
Transumaniştii consideră că suntem rezultatul unei evoluții 
ce poartă pecetea hazardului şi de aceea militează ad libi- 
tum pentru modificarea corpului uman. Însă nu este vor- 
ba de atingerea unei noi etape în dezvoltarea umanităţii, ci 
şi mai radical, promovează ideea omului ca o ființă într-o 
permanentă evoluţie. Pentru ca acest lucru să fie realizabil, 
transumaniștii converg către crearea premiselor ce ar avea ca 
efect ruperea omului de condiția sa umană. Omul va deveni, 
astfel, laboratorul sau locul unde se pot testa noile tehno- 
logii NBIC (Nanotehnologii, Biologie, Informatică, Ştiinţe 
Cognitive), el nefiind altceva decât o ființă perfectibilă, dar 
modificabilă prin sine însuşi în fiecare zi“. 

Una din problemele cu care se confruntă cuplurile din 
societatea europeană este cea care face trimitere la avortul 
postnatal (până la 2 ani). În orice caz, ideea de avort nu- 
mită generic în spaţiul francofon interruption volontaire de 
grossesse (IVG) sau Interruption medicalisee de grossesse 
(IMG) a fost dezbătută foarte mult în ultimii 40 de ani, cel 
putin în Franța, iar nu cu mult timp în urmă, Simone Veil, 
ministru al Sănătății în anii '70, a intrat în Panthéon. Ea nu 
a fost uitată de francezi pentru faptul că a legiferat şi lega- 
lizat întreruperea voluntară a sarcinii. În statul New-York, 
dreptul la avort a fost extins până aproape de naştere’, iar 


6 IDEM, Et si nous devenions immortels? Comment la technomedecine 
va bouleverser Phumanité, Paris, Editions Jean-Claude Latt&s, 2011, 
p. 101. 

7 Johann RODUIT, Avortement post-natal: a-t-on le droit de tuer 
un nouveau-ne?, Hufingtonpost, 03 octobre 2016, disponibil la 
https://www.huffingtonpost.fr/johann-roduit/avortement-postnatal- 
aton_b_1374577.html (accesat la data de 02.10.2019). 

3 Robin ANDRACA, LEtat de New York a-t-il légalisé lavortement 
jusquà 9 mois de grossesse?, 30 janvier 2019 disponibil la https://www. 
liberation.fr/checknews/2019/01/30/l-etat-de-new-york-a-t-il-legalise-l- 

în Olanda este legală eutanasia neonatală?. Prin poziţii afir- 
mate contra bioeticii, căci vorbim de o dezvoltare exacer- 
bată a legislaţiei şi a mentalului societății în numele unor 
noi „drepturi” bazate pe noi construcții sociale (GPA - La 
gestion pour autrui, PMA - Procréation médicalement 
assistée pour toutes), mentalul occidental provoacă nu doar 
învățătura Bisericii, ci şi limitele fireşti ale naturii umane. 
Părintele Jean Boboc aminteşte o expresie folosită în 
domeniul bioeticii internaţionale: „ce e posibil să facem, tre- 
buie să facem”. În domeniul GPA asistăm la o nouă ordine 
mondială anunţată de transumaniști. Obiectivele sunt sim- 
ple: distrugerea familiei, regândirea sistemului de adopţie 
prin schimbarea în primul rând a chestiunilor semantice din 
domeniul juridic. Astfel, se va ajunge la fabricarea omului 
anonim unde sexul sau genul va fi modificabil după dorința 
de moment sau în căutarea plăcerii. De aici se poate ajunge 
uşor la sfârșitul patrimonialității corpului şi, în cele din urmă, 
la schimbarea sensului morții. Moartea va deveni, dintr-un 
fenomen natural, doar o chestiune de alegere. Transumanis- 
mul vede în inteligenţa artificială un idol, iar acesta din urmă 
face parte din ceea ce este numit transdeism, iar clauza de 
conștiință a omului este suprimată din oficiu. Nick Bostrom, 
filosof şi director al „Future of Humanity Institute” din Ox- 
ford, defineşte transumanismul ca „o mişcare de promovare 
a unei abordări interdisciplinare cu scopul de a înţelege şi 
evalua oportunităţile de îmbunătăţire a condiției umane și a 
organismului uman deschise de progresul tehnologic”. Aces- 
te aşa-numite „oportunităţi” includ: „creşterea considerabilă 
a speranţei de viaţă, eradicarea bolii, eliminarea suferinţei 


avortement-jusqu-a-9-mois-de-grossesse_1706336 (accesat la data de 
03.10.2019). 

° Avortement postnatal: Jusquoù niera-t-on la personnalité de lêtre 
humain?, Lettre d'information et d'analyse sur Pactualité bioéthique, 
publiée par la Fondation Jérôme Lejeune, nr 148, avril 2012, 
disponibil la  http://www.genethique.org/sites/default/files/lettre_ 
genethique_148_avril_2012.pdf (accesat la data de 15.11.2019). 

inutile, precum şi creşterea capacităţilor intelectuale, fizice 
şi emoţionale ale omului”. Pragmatic vorbind, Inteligența 
Artificială este văzută ca un tărâm al făgăduinţei în care vom 
trăi fără doar şi poate. Ca indiciu, avem în acest sens tocmai 
atitudinea noastră față de telefoane în care ne cufundăm pri- 
virea. Avem în vedere o societate de control în care noţiunile 
de putere şi rezistență sunt redefinite din ce în ce mai des, 
prin intermediul aplicaţiilor tehnologice, ne putem contro- 
la casele şi putem dispune, spre exemplu, ca maşina să iasă 
singură din garaj. O simplă plimbare cu telefonul în buzunar 
ne oferă nu doar numărul de paşi, ci oferim fără să vrem 
informaţii despre locaţia noastră. Această plimbare îşi poate 
păstra ideea de retragere doar dacă nu am avea telefonul sau 
alte dispozitive conectate cu noi. 

Trăim, aşadar, într-o societate ce pune în valoare doar 
productivitatea ce duce de cele mai multe ori la burn-out 
şi uită de latura umană - vorbim de locuri de muncă 7/7, 
lucrat în zile libere, iar noţiunea de sărbătoare e diluată ade- 
seori în forme de filantropie. Viaţa de familie este, astfel, 
dacă nu ignorată, sacrificată. Și nu mai vorbim despre ide- 
ea de căsătorie în mod obligatoriu, ci de PACS (Pacte civil 
de solidarité). Din acest punct de vedere, Matei Vişniec are 
dreptate când vede că în Europa nu există o singură viziu- 
ne asupra lucrurilor: „Oare este această Polonie, pe care am 
admirat-o atât de mult în tinereţea mea, pe cale de a adopta 
un model mai puţin generos cu drepturile individuale şi cu 
libertatea de expresie în schimbul unei vieți mai bune? Să 
fi resimţit polonezii, în anii guvernării liberale de dinainte 
de 2015, ceea ce au simțit ruşii în perioada Elțîn, şi anume 
că sunt preferabile ordinea şi autoritatea decât o democraţie 
ultraliberală care permite îmbogățirea peste noapte a opor- 


1 Jean-Marc MoscHETTA, „Ecce homo. La théologie chrétienne face 
au transhumanisme”, în Le transhumanisme: Homo Novus ou fin de 
ľhomme?, Odile Hardy (dir.), Actes du colloque de la Formation en 
Anthropologie de la Personne (FAP), 15-16 octobre 2015, Parole et 
Silence, 2017, p. 99-100. 


216 


tuniştilor şi vidarea de energie a ţării? (...) Dar poate că, în 
estul Europei, firea lucrurilor are o altă formulă istorică decât 
în Occidentul avansat, de unde și rezistența mai mare faţă 
de un spirit al timpului al cărui ton a fost dat întotdeauna de 
Occident. Metaforele şi conceptele vagi sunt uneori ca nişte 
surse de oxigen mental, te ajută să respiri mai bine, deşi nu-ţi 
explică totul”"!. 


Știința fără conştiinţă este ruina sufletului 


Pentru filosoful Frederic Worms noţiunea de bioe- 
tică trebuie să permită evitarea disputelor între diferitele 
concepţii despre bine”. Oricum, noţiunea de bine a fost şi 
este destul de diluată în numeroase chipuri şi forme în orice 
societate, indiferent de perioada istorică. Provocarea pentru 
Biserica Ortodoxă e că prin intermediul acestui bine diluat 
în societatea franceză, cel puţin, totul pare a merge într-o 
singură direcţie: se pune în discuţie noţiunea de filiație pa- 
rentală, embrionii sunt clasificați şi sortaţi pe trei paliere — 
proiect parental, proiect de cercetare sau distrugere, embri- 
onii care potenţial sunt purtători ai unei boli sunt eliminaţi, 
iar acest proces, desigur, nu ar trebui numit eugenie, favori- 
zarea unei procreări disociată de sexualitate. (...) Am greşit 
crezând că zicala „Science sans conscience nest que ruine de 
lâme” (ştiinţa fără conştiinţă este ruina sufletului - Rabe- 
lais) a fost reținută de către mai toţi elevii. Nu dorim pentru 
copiii noştri o Franţă individualistă în care cei slabi nu au 
loc, o Franţă în care banii pătrund în sfera intimului şi unde 
omul devine obiect de comerţ. Să nu adăugăm o altă fractură 


1 Matei VIŞNIEC, „Spiritul timpului și firea lucrurilor”, în Dilema Veche, 
nr. 817, 17-23 octombrie 2019, disponibil la https://dilemaveche.ro/ 
sectiune/pe-ce-lume-traim/articol/spiritul-timpului-si-firea-lucrurilor 
(accesat la data de 25.10.2019). 

12 Catherine PORTEVIN, „Frederic Worms: Le refus de la mort sous 
toutes ses formes est la seule façon de fonder la morale”, în Philosophie 
Magazine, octobre 2019, p. 71. 

„arhipelagului nostru francez”, unde coeziunea este distrusă 
prin dorinţa de a dizolva legăturile care unesc oamenii, in- 
clusiv baza antropologică ce le este comună”. 

Astfel, Academia Naţională de Medicină din Franţa 
evocă „ruptura antropologică majoră” constituită de con- 
ceperea „deliberată a unui copil privat de tată”, o concepere 
care „nu este fără risc pentru dezvoltarea psihologică a co- 
pilului”: „Eventuala comercializare în acest domeniu al pro- 
creării este, aşadar, un real pericol care ameninţă principiul 
esenţial al eticii franceze, şi anume gratuitatea donării şi ne- 
comercializarea corpului uman "*. 

Cum se poate stabili filiația copiilor născuţi prin in- 
termediul PMA în cuplurile de sex feminin? Răspunsurile 
la această întrebare extrem de sensibilă din discuţiile despre 
extinderea PMA, sau mai precis asupra consecințelor sale, 
sunt așteptate de câteva luni de acum. (...) Ca o ipoteză de 
lucru s-ar putea ajunge la recunoaşterea comună a unui co- 
pil exprimată înainte de naşterea acestuia. Ca şi în cazurile 
cuplurilor heterosexuale necăsătorite, cuplurile de sex femi- 
nin ar avea posibilitatea de a-şi recunoaşte copilul înainte 
de naştere. Cu o singură deosebire specifică: dacă această 
recunoaştere a copilului nenăscut ar avea loc în fața nota- 
rului şi nu la primărie. Cu toate acestea, menţiunea pe mar- 
ginea certificatului de naștere ar fi aceeași ca pentru cuplu- 
rile heterosexuale. „Asistăm la consacrarea voinței ca temei 
al filiaţiei. Acest fapt este o schimbare majoră, pentru că se 
bazează pe separarea acesteia de filiația biologică, care con- 


5 Bioethique: „Nous ne voulons pas d'une France où Phomme devient 
objet de commerce” în La Croix, 23 septembre 2019, disponibil la 
https://www.la-croix.com/Debats/Forum-et-debats/Bioethique-No- 
us-voulons-pas-dune-France-lhomme-devient-objet-commerce- 
2019-09-23-1201049365 (accesat la data de 23.09.2019). 

14 Clémence HOUDAILLE, „LAcademie nationale de médecine émet des 
réserves sur le projet de loi de bioéthique”, în La Croix, 21 septembre 

2019 disponibil la https://www.la-croix.com/Sciences-et-ethique/ 

Ethique/LAcademie-nationale-medecine-emet-reserves-projet-loi- 

bioethique-2019-09-21-1201049098 (accesat la data de 21.09.2019). 

stituie până în prezent modelul nostru”, analizează Laure de 
Saint-Pern, lector la Universitatea Paris-Descartes!5. 

La fel, când vorbim de recunoaşterea automată a copii- 
lor născuţi prin intermediul GPA în afara Franţei, lucru negat 
imediat de autorităţile franceze, este vorba doar de o întrebare 
prin care se solicită explicarea regulilor. Oricine a fost lipsit de 
tatăl său cunoaște perfect suferința provocată de lipsa aces- 
tuia, o suferință care se întinde uneori pe tot parcursul vieții. 
Iar această persoană trebuie să accepte că oamenii, în numele 
unor argumente teoretice total false şi înșelătoare, decid prin 
intermediul cadrului legal să creeze generaţii de copii fără tată. 
Şi ne îndreptăm „mulțumită” lor către o societate din ce în ce 
mai fragmentată, decadentă, tehnicistă şi tehnologizată, fără 
repere (re-păres), care nu mai respectă nici viaţa, nici copiii, 
aceştia din urmă fiind doar nişte obiecte ale unor dorinţe ego- 
iste. Eric de Moulins-Beaufort, arhiepiscop romano-catolic de 
Reims şi preşedinte al Conferinţei Episcopilor Franţei, sublinia 
faptul că: „fenomenul cel mai important nu constă în faptul că 
mariajul creştin este sau va fi în continuare rănit, ci tocmai în 
ideea creştină despre căsătorie care aduce provocări ale cărei 
efecte sunt departe de a fi digerate de către umanitate”!€. 

În toate aceste condiţii ne putem întreba ce poate face Bi- 
serica Ortodoxă? Cum poate ea să propovăduiască Evanghe- 
lia la toată făptura în tot acest climat antireligios şi anticreştin 
subtil ca manieră, dar viguros ca intensitate? Înaltpreasfințitul 
Părinte Iosif, Mitropolitul Ortodox Român al Europei Occi- 
dentale şi Meridionale, vorbeşte despre faptul că „avem ne- 
voie să cunoaștem astăzi cine este Hristos şi ce vrea El de la 


'5 Loup BESMOND DE SENNEVILLE, „Biosthique, le gouvernement tente 
de deminer le débat sur la filiation”, în La Croix, 11 septembre 2019, 
disponibil la https://www.la-croix.com/Sciences-et-ethique/Ethique/ 
Bioethique-gouvernement-tente-deminer-debat-filiation-2019-09- 
10-1201046562 (accesat la data de 12.09.2019). 

16 Héloïse DE NEUVILLE, „Famille, marriage... Mgr Eric de Moilins Beaufort 
sadresse aux chrétiens dans un essai inédit’, în La Croix, 12 septembre 
2019, disponibil la https://www.la-croix.com/Religion/Catholicisme/ 
Famille-mariage-Mgr-Eric-Moulins-Beaufort-sadresse-chretiens- 
essai-inedit-2019-09-12-1201047075 (accesat la data de 13.09.2019). 

noi pentru a putea să ne redea vederea şi simţirea cea duhov- 
nicească prin care să-L recunoaştem, hrănindu-L cu propria 
noastră existență”. Acest lucru se poate obține prin inter- 
mediul unei catehizări făcute cu o conștiință mărturisitoare 
de către preot sau catehet. De asemenea, maniera pastorală 
de a vorbi credincioşilor adolescenţi şi adulți despre momen- 
tele fundamentale din viață: procrearea, naşterea, sexualita- 
tea, sfârşitul vieții şi moartea trebuie să ţină cont de faptul că 
pregătirea pentru lumea în care trăim se face în același ritm 
alert cu care societatea consumeristă se dezvoltă în fiecare zi. 
Racordarea Bisericii Ortodoxe la realitatea în care trăieşte şi, 
desigur, intuirea provocărilor cu care ea se va confrunta în ur- 
mătorul deceniu se poate face printr-un cler foarte bine pregă- 
tit nu doar din punct de vedere teologic, ci şi cu competenţe în 
domenii care, aparent, nu au legătură cu teologia. 

Plecând de la ideea exprimată de Sfântul Evanghelist 
Luca în cartea Faptele Apostolilor „Cum aș putea să înțeleg, 
dacă nu mă va călăuzi cineva?” (Fapte 8, 31), pentru Biserica 
Ortodoxă cel care mărturiseşte este o persoană care dovedeşte 
în primul rând o cunoaştere temeinică a învăţăturii de credință 
şi care, în acelaşi timp, are o viaţă duhovnicească. Legătura lui 
cu Biserica nu este de ordin intelectual ştiinţific, ci tocmai prin 
exemplul vieții personale aduce o mărturie despre învățătura 
creştină într-un mediu indiferent religios, în cel mai bun caz. 
Aportul pe care Biserica Ortodoxă îl aduce în societate este 
unul fundamental, căci este valorizată viaţa în toate formele 
ei. „Taina cea mare a omenirii este naşterea lui Dumnezeu ca 
om şi taina cea mare a dumnezeirii este nașterea omului în 
Dumnezeu”. Nimic nu împiedică dezvoltarea din punct de 
vedere tehnologic. Dar această dezvoltare nu justifică nimi- 
cirea umanităţii în biologic și, chiar şi mai mult, în labora- 
toare. Redescoperirea umanității, căci despre acest lucru vor- 
bim, implică mărturisirea viziunii creştine asupra omului şi a 
relaţiei sale cu Dumnezeu. 


Mitropolitul Iosrr, Din pântece mai înainte de luceafăr te-am născut, 
Paris, Edit. Apostolia, 2018, p. 15. 
' Ibidem. 

BISERICA ORTODOXĂ ŞI 
PROVOCĂRILE RELIGIOZITĂŢII 
POSTMODERNE 


Gabriel NOJE 


Revenirea religiei în postmodernitate 


Este deja mai mult decât o certitudine în rândul filoso- 
filor şi al sociologilor contemporani faptul că religia creştină 
nu a dispărut şi nici nu şi-a pierdut relevanţa în peisajul cul- 
tural şi social odată cu procesul și ritmul, tot mai accelerate, 
de industrializare şi tehnologizare ale societăţii moderne. 
Paradoxal, spre surprinderea multor partizani ai tezei secu- 
larizării societății contemporane, ultimele trei-patru decenii 
ale secolului trecut au înregistrat transformări şi evoluţii ra- 
dicale şi profunde la nivelul câmpului religios, mai ales cel 


! Vezi Peter L. BERGER, „Ihe desecularization of the world. A global 
overview”, în Peter L. Berger (ed.), The desecularization of the world. 
Resurgent religion and world politics, Michigan, William B. Eerdmans 
Publishing Company, Grand Rapids, 1999, p. 1-18. Ideea revenirii re- 
ligiei în societatea contemporană este reluată şi dezvoltată de Peter 
L. BERGER în volumul The many altar of modernity. Towards a new 
paradigm of religion in a pluralist age, Boston/Berlin, De Gruyter, 2014. 
Poziţia exprimată de sociologul american în lucrările de mai sus este 
cu atât mai interesantă şi mai surprinzătoare cu cât Peter L. Berger 
s-a numărat între sociologii religiei care au susținut sus şi tare, prin 
anii 1960-1970, că în societatea modernă religia va suferi un declin 
iremediabil și, într-un final, va dispărea. A se vedea în acest sens The 
sacred canopy. Elements of a sociological theory of religion, New-York, 
Doubleday & Co., Garden City, 1967. 

european. Poate deloc întâmplător, resurecţia interesului față 
de religie la finele secolului trecut a coincis cu emergența 
postmodernităţii?, etapă istorică şi culturală în care locul şi 
rolul religiei în societate sunt tot mai des reconsiderate de 
către specialiști. 

Câteva precizări se impun, în continuare, pentru 
înţelegerea trăsăturilor evenimentului reîntoarcerii religiei” 
în societate sau a revanșei lui Dumnezeu, cum a mai fost nu- 
mită această stare de fapt. Întâi de toate, cum bine au apreciat 
unii analiști, secularizarea? — în sensul unei emancipări cres- 
cânde a societăţii şi a spaţiului public de sub tutela Bisericii 
şi deci a pierderii autorităţii acesteia din urmă —, rămâne în 
continuare o caracteristică definitorie a lumii în care trăim, 


? Această perioadă istorică al cărei debut a fost fixat undeva în jurul 
anilor 1970-1980 este cunoscută sub mai multe denumiri. Unii au- 
tori preferă să vorbească de modernitate târzie (Anthony Giddens), 
alții optează pentru numele de ultramodernitate (Urlich Beck), în 
timp ce alţii o califică drept hipermodernitate (Gilles Lipovetsky). Fi- 
losoful Jean-François Lyotard, ca unul ce a jucat un rol important în 
ceea ce priveşte impunerea termenului postmodernitate situaţiei isto- 
rice şi culturale actuale, a definit postmodernitatea ca reprezentând 
„neîncrederea în metapovestiri” sau „metanarațiuni”, înțelegând prin 
acestea acele ideologii politice şi filosofice care au încercat să dea un 
sens omului şi istoriei sale. Vezi Jean-François LyOTARD, Condiţia 
postmodernă. Raport asupra cunoaşterii, [col. Panoptikon], trad. Ci- 
prian Mihali, Cluj-Napoca, Editura Idea Design & Print, 2003, p. 11. 

3 Andre TosEr, Du retour du religieux. Scénarios de la mondialisation 
culturelle 1, Paris, Editions Kime, 2011, p. 53-83. 

*CŢ. Gilles KepEL, Dumnezeu își ia revanșa. Creștini, evrei şi musulmani 
recuceresc lumea [La revanche de Dieu. Chrétiens, juifs et musulmans 
à la reconquete du monde], trad. Rodica Maria Valter şi Radu 
Valter, Bucureşti, Edit. Artemis, 1994. Ideea se regăseşte şi la Alain 
BASTERNIER, „Religion, religiosite et appartenance religieuse en 
Europe”, în La revue nouvelle, 6-7/2007, p. 66. 

> Noţiunea de „secularizare” şi implicaţiile acesteia la nivelul societal, 
instituţional şi al vieţii oamenilor sunt bine explicitate de către Karel 
DOBBELAERE, „Secularization”, în George Ritzer (ed.), The Blackwell 
Encyclopedia of Sociology, USA/Oxford, UK/Victoria, Australia 
Blackwell Publishing, Malden, 2007, p. 4148-4156. 

a postmodernităţii. Apoi, este clar că în spaţiul european oc- 
cidental, creştinismul (catolic şi protestant) se află, statistic 
vorbind, pe mai departe într-un declin vizibil, situaţie ce i-a 
determinat şi îi determină pe liderii religioşi să găsească noi 
strategii de evanghelizare şi de misiune creştine“. Vorbind 
de provocarea acestui context cu precădere în mediul fran- 
cez, sociologul francez Jean-Paul Willaime surprindea chiar 
ideea că, într-o societate creştină - la bază - prin cultură, 
creştinismul însuși se află astăzi în minoritate şi că s-a tre- 
cut de la un creştinism prin moştenire la un creştinism prin 
alegere”. 

Pe de altă parte, „believing without belonging'*, a cre- 
de, însă, fără necesitatea afilierii la o biserică, un cult sau 
o organizaţie religioasă, rămâne un principiu la care aderă 
mulți dintre europeni atunci când se pune problema ex- 
primării şi manifestării credinţei. Cei care renunţă la Bi- 
serica creştină ca instituţie și la serviciile acesteia nu o fac, 
neapărat, pentru a se declara atei, ci pentru motivarea unei 
credinţe eliberate de normele constrângătoare sau principii- 
Je rigide ale Bisericii. În fine, la nivelul practicilor religioase 
tradiționale creştine, frecventarea lăcaşurilor de cult, postul, 
spovedania şi împărtăşania etc., devin ocazionale sau lipsite 
de importanţă pentru cei mai mulți. Și desigur, pentru ca 
tabloul să fie cât mai complet, nu trebuie omis faptul că în 
Europa, religia musulmană este în plină înflorire. 

Cu toate acestea, în ciuda acestor evidențe, unele din- 
tre ele îngrijorătoare din punct de vedere creştin, epoca 
postmodernă este caracterizată de un interes viu pentru re- 


* O prezentare destul de amplă a măsurilor şi a strategiilor misiona- 
re adoptate de către Biserica Romană-Catolică pentru depășirea 
secularizării ne oferă Gilles Keper, Dumnezeu își ia revanșa... 
p. 62-118. 

7x>** „Le christianisme au rythme de la société. Entretien avec Jean-Paul 
Willaime”, în Projet, 3/2001, p. 49. 

Grace DAVIE „Believing without belonging’, în Social Compass, 4/1990, 
p. 456-469. 

ligie şi, mai ales, pentru religiozitate. Desigur, nu este vorba, 
nicidecum, de o revenire la creştinismul instituționalizat, așa 
cum am putut deduce din cele menţionate mai sus, ci mai 
degrabă la apariţia şi rapida răspândire în rândul oamenilor 
a unor noi forme de credinţă şi spiritualitate, unele desprin- 
se din creştinism (ex. curentele neoprotestante, Mişcarea lui 
lisus, Biserica lui Mormon, mișcări harismatice etc.), altele 
de provenienţă extrem-orientală (diferite versiuni ale budis- 
mului yoga, zen etc.), şi oferite ca alternativă la creştinismul 
oficial”. Un avânt puternic îl are mișcarea New Age, spiritua- 
litate care se propune a fi holistă şi în care se regăsesc - sub 
forma unui amestec generos — idei din ştiinţe (fizică cuanti- 
că, informatică etc.) laolaltă cu concepţii religioase orienta- 
le, dar și creştine". Paralel cu creştinismul tradiţional, şi-au 
făcut, prin urmare, simțită prezența noi maniere de căutare 
religioasă, de căutare a sacrului. 

Dincolo, însă, de pluralitatea formelor de expresie, 
avem, în general, de a face în postmodernitate cu o religio- 
zitate sincretistă, pestriță, difuză, improvizată, greu sistema- 
tizabilă, situată la graniţa dintre ocultism și iraţionalitate, 
păgânism şi elemente creștine diluate, o religiozitate care 
vine în întâmpinarea dorinţei individului postmodern de 
a-şi compune şi personaliza propria religie. În postmoder- 
nitate, deci, spiritul religios şi religia nu mor, nu dispar din 
peisaj, dar există tendinţa de a fi profund individualizate 
şi subiectivizate, în acord cu fenomenul individualismului 
contemporan care ocupă tot mai frecvent scena vieții socia- 
le". La această religiozitate postmodernă dorim să ne refe- 


” Françoise CHAMPION, „Spirit religios difuz, eclectism şi sincretisme”, 
în Jean DELUMEAU (coord.), Religiile lumii, trad. Angela Pagu et alii, 
Bucureşti, Edit. Humanitas, 2014, p. 708. 

10 Mai multe detalii privind curentul new age-ist la Nicolae ACHIMESCU, 
Noile mişcări religioase, [col. Restauratio], Cluj-Napoca, Edit. Limes, 
2002, p. 229-270. 

! Părintele Dumitru Popescu vorbea de tendinţa întâlnită astăzi, pe fon- 
dul dihotomiei dintre public şi privat introduse în mentalitatea secu- 


224 


rim succint în continuare, încercând să surprindem câteva 
dintre trăsăturile și modurile sale de manifestare în rândul 
oamenilor. 


Ipostaze ale religiozităţii postmoderne 


Autonomia crescândă de care dă dovadă individul post- 
modern în privinţa propriei sale vieți, a stabilirii propriilor 
norme de conducere a vieții, îl determină pe acesta să aplice 
aceeaşi autonomie şi în raport cu religia şi credința”. Chiar 
dacă nu părăseşte întru totul creştinismul cel puţin din punct 
de vedere cultural, nimic nu îl opreşte pe omul de astăzi să 
interpreteze într-o logică personală şi selectivă învăţăturile 
Bisericii, principiile morale şi simbolurile religioase creştine. 
Aşa am putea să înțelegem, de pildă, tendința decontextua- 
lizării unor pasaje sau episoade scripturistice şi aplicarea lor 
pentru justificarea unor convingeri, atitudini sau idei care nu 
au nimic în comun cu experiența şi mărturisirea de secole a 
Bisericii. Legat de acest context, sesizează părintele Nicolae 
Achimescu, creştinismul rămâne pentru persoana care-l in- 
terpretează prin prisma subiectivăţii doar un fragment al cul- 
turii, iar nu o experienţă autentică, o întâlnire vie în dialog cu 
Dumnezeu”. 


laristă, de eliminarea religiei din sfera vieții publice şi de izolarea aces- 
teia în „sfera subiectivității private” - cf. Dumitru Popescu, Hristos, 
Biserică, Misiune. Relevanta Misiunii Bisericii în lumea contemporană, 
Galaţi, Edit. Arhiepiscopiei Dunării de Jos, 2011, p. 184. 

2 „Religios sau nu, omul modernităţii târzii s-a obişnuit să-şi con- 
struiască singur imaginea lumii, a destinului propriu, eventual a 
transcendenţei. Supunerea față de o doctrină sau o tradiţie, supunerea 
în genere a devenit o atitudine cel puţin neobişnuită, dacă nu chiar 
suspectă. Atitudinea critică, liberul examen, alegerea, inventivitatea 
- iată virtuțile în care se recunoaşte sau la care vibrează omul comun 
al zilelor noastre” - Anca MANOLESCU, Stilul religiei în modernitatea 
târzie, [col. Plural M], Iaşi, Edit. Polirom, 2011, p. 32. 

15 Nicolae ACHIMESCU, Religie, modernitate și postmodernitate, [col. Me- 
dia Christiana, seria Lumina], Bucureşti, Edit. Trinitas, 2013, p. 357. 

Logica improvizaţiei în materie de religie şi credință 
dovedeşte, după cum s-a arătat, că în postmodernitate ceea 
ce contează pentru individ este în principal experienţa depu- 
să personal pentru împlinirea psihologică a nevoii spirituale 
şi nu în mod necesar adevărul religios revelat şi vehiculat în 
doctrina şi prin autoritatea Bisericii!“ O astfel de realitate îl 
determină pe sociologul francez Gilles Lipovetsky să consi- 
dere că astăzi valoarea religiei nu vine din faptul că ar oferi 
un adevăr absolut ființei umane, ci constă în puterea atribu- 
ită acesteia în ce priveşte favorizarea şi facilitarea accesului 
la „o stare superioară de a fi, la o viaţă subiectivă mai bună 
şi mai autentică’™. Şi, aşa cum constata și Anca Manoles- 
cu, „cercetarea şi procesarea subiectivă a sensului prevalează 
asupra receptării unui adevăr care, emanând din Polul abso- 
lut, e transmis prin revelaţie, prin textul sacru, prin tradiţie, 
prin instituţii. Erou independent al întreprinderii spirituale, 
individul îşi selectează, își organizează şi îşi subordonează 
în fond materialul religios în vederea unei cât mai reuşite 
«realizări de sine» la nivel individuals. 

Această tendință întâlnită la omul postmodern nu ar 
trebui să ne surprindă, fiind de fapt în ton cu sincretismul 
şi relativismul facilitate de către globalizare sau, poate, chiar 
dictată de globalizare. Şi aceasta, pentru că, aşa cum afirmă 
părintele Dumitru Popescu, în timpurile noastre „se doreşte 
nu numai o super-cultură, ci o super-religie, formată în mod 
sincretist din fragmente şi piese ale diferitelor religii, pe care 
le relativizează în funcţie de opţiunile individului, fără a ţine 
cont de originea lor divină sau umană”. 


14 Daniele HERVIEU-LEGER, „L état de religions en France, în 
Encyclopedie des religions, Encyclopedia Universalis, 2002, p. 218. 

15 Vezi Gilles LIPOVETSKY, Fericirea paradoxală. Eseu asupra societății 
de hiperconsum, trad. Mihai Ungurean, [col. Plural M], Iaşi, Edit. Po- 
lirom, 2007, p. 114. 

16 Anca MANOLESCU, Stilul religiei... p. 33. 

17 Dumitru Popescu, Hristos, Biserică, Misiune..., p. 104. 

Fenomenul globalizării şi pluralismul religios specifi- 
ce societății contemporane conduc, în sens negativ, la o re- 
lativizare şi o nivelare a adevărului fiecărei religii, deci şi a 
creştinismului. „În pluralismul religios al Europei contempo- 
rane — declară părintele loan Bizău —, creştinismul este tratat 
doar ca una dintre multiplele religii existente pe continent, 
deşi rădăcinile istorice şi culturale europene sunt creștine. 
Nu se neagă faptul că spiritualitatea creştină face parte din 
identitatea istorică şi culturală a Europei, însă se afirmă că 
ea este pe același plan cu a celorlalte religii şi că trebuie să-şi 
«demonstreze» superioritatea şi eficiența”. Declararea tutu- 
ror religiilor şi doctrinelor religioase ca fiind egale produce 
confuzie între contemporani şi creează cadrul propice pentru 
proliferarea sincretismului religios, în construirea propriului 
univers religios, omul postmodern dispunând de o gamă va- 
riată de „oferte” dintre care poate alege pe cele mai convenabi- 
le. Așa se explică faptul că asistăm în zilele noastre la apariţia 
unor fenomene precum „bricolajul religios” sau „religia de tip 
cofetărie”! specifice religiozităţii postmoderne”. 

Trecând într-un alt registru, religiozitatea postmo- 
dernă pare să fie dominată, în general, de ideea unei mântuiri 
subiective şi intramundane. Cedând impulsurilor şi idealuri- 
lor societății de consum, religiozitatea pare să urmărească în 
zilele noastre confortul psihic, fericirea, pacea interioară pe 
care le poate produce oamenilor. Într-o cultură a dezvoltării 


18 A se vedea Ioan BIzăv, Viaţa în Hristos și maladia secularizării, Cluj- 
Napoca, Edit. Patmos, 2002, p. 17. 

19 Nicolae AcHIMESCU, Religie, modernitate și postmodernitate,..., 
p. 434. 

% Consecința cea mai gravă a politicii religioase promovate în prezent 
de către instituţiile europene este relativismul religios: toate religiile 
sunt, în mod egal, «adevărate». În virtutea acestui principiu, fiecare 
«cetățean» european va fi tentat să aleagă ceea ce i se pare «mai bun» 
pentru el, aşa cum procedează atunci când alege din multitudinea de 
oferte ale campaniilor de publicitate, de pildă. Pe baza acestei formule 
a «religiei de piaţă», se ajunge în mod firesc la «soluţia» sincretismului 
religios” (Ioan Brzăv, Viaţa în Hristos..., p. 18). 

personale, religiozitatea este privită ca un mijloc prin care 
omul se împlineşte spiritual, este în acord cu sine, dar și cu 
ceilalți. O astfel de tentaţie, a unei mântuiri intramundane, 
se pare că nu a ocolit nici religia creştină. Yves Lambert sem- 
nala, acum mai bine de trei decenii, transformările care au 
avut loc în sânul creştinismului occidental prin deplasarea 
accentului şi a discursului de la preocuparea pentru mân- 
tuire în viaţa de dincolo, la asigurarea unei vieţi fericite aici 
pe pământ. Biserica a renunţat să mai vorbească de păcatele 
de moarte, să glorifice ideea de sacrificiu şi de renunțare, să 
deculpabilizeze ideea de plăcere şi de dorință îndreptându-şi 
atenţia spre valori precum iubirea, solidaritatea, armonia, 
împlinirea persoanei”. 

Interesantă este şi maniera în care receptarea religiozității 
postmoderne are loc în cadrul generaţiei tinere. Sondaje rea- 
lizate în Franţa după 1990 au evidenţiat faptul că indiferența 
tinerilor în materie religioasă, adică faţă de catolicism în prin- 
cipal, se combină cu o fascinaţie a acestora față de tot ceea ce 
presupune straniul, magia, ocultismul sau satanismul, dar, nu 
mai puţin, o credinţă în viaţa de dincolo. De pildă, în 1994 
între tinerii cu vârsta cuprinsă între 18 şi 24 de ani 61% cre- 
deau în vrăjitorie, 53% în extratereștri, 49% în comunicarea 
cu morții, iar 46% în spiritism. În egală măsură, sondajele ară- 
tau că aceiași tineri manifestă, spre deosebire de generaţiile 
părinţilor şi a bunicilor lor, un interes pentru spiritualitate, 
însă alta decât cea a Bisericii Catolice față de care dovedesc 
o atitudine dispreţuitoare?. Chiar dacă sondajele de mai sus 
privesc situația peisajului religios în rândul segmentului tâ- 
năr al populaţiei franceze, credem că, în linii mari şi cu unele 
nuanțări de rigoare, concluziile acestora sunt valabile şi apli- 
cabile şi pentru alte ţări ale continentului european. 


2 Yves LAMBERT, Dieu change en Bretagne, Paris, Cerf, 1985, p. 355-383. 

2 A se vedea interpretarea sondajelor şi datele la Claire LEsEGRETAIN, 
„Le paysage religieux des enfants et adolescents, aujourd'hui”, în La 
lettre de lenfance et de dadolescence, 4/2008, p. 46-48. 

Atitudinea tinerilor și a adulţilor față de religie și 
noua religiozitate în societatea românească 


Dobândirea libertății democratice după 1989 a însem- 
nat pentru țara noastră şi deschiderea spre Occident şi, im- 
plicit, intrarea în contact nemijlocit şi nepregătit cu cultura 
secularizată specifică acestuia. Chiar dacă la început mai 
modest, influenţele duhului secularizant au pătruns pe dife- 
rite căi — publicații, mass-media, libertatea de circulaţie etc. 
- şi la noi, afectând şi bulversând conștiinţele şi sensibilităţile 
umane”. Influențele au fost și sunt vizibile inclusiv la nivelul 
vieţii şi al manifestării religioase, şi cu precădere în rândul 
tinerei generații post-decembriste. Deşi, nu trebuie genera- 
lizat, tinerii au început să adopte în ceea ce priveşte religia 
şi credinţa tiparele de gândire caracteristice societăţii glo- 
balizante şi relativiste. Așa cum arată un raport? realizat în 
anul 2014 în ţara noastră privind religiozitatea tinerilor şi 
a adulţilor cu vârsta cuprinsă între 15 şi 29 de ani, în ciu- 
da unui procentaj mare în ce priveşte apartenenţa religioasă 
(peste 95% dacă luăm în calcul toate confesiunile religioase), 
răspunsurile la câteva întrebări privind învățătura de bază a 
credinţei reflectă altă realitate. De exemplu, la întrebarea pri- 
vind credinţa în Dumnezeu, peste 78% dintre cei intervievaţi 
au răspuns afirmativ, 15% şi-au exprimat îndoială, iar pentru 
5% răspunsul a fost negativ. În privinţa existenţei raiului şi a 
iadului, numărul celor care se îndoiesc de existența acestora 


% O bună punere în temă a principalelor probleme morale pe care le-a 
generat duhul secularizant la noi în ţară imediat după recâștigarea 
libertăţii în 1989 găsim la Ştefan ILoAIE, Relativizarea valorilor mo- 
rale. Tendinţele eticii postmoderne și morala creştină, [col. Moralia], 
Cluj-Napoca, Edit. Renaşterea, 2009, p. 31-48. 

* Daniel SANpu/Cătălin Augustin SrorcA/Radu UMBREȘ, Tinerii în 
România: griji, aspirații, atitudini şi stil de viață. Raport de cercetare 
realizat de Centrul de Sociologie Urbană şi Regională - Curs pentru 
Friedrich-Ebert-Stiftung România (FES), Bucureşti, 2014. 

sau o neagă este mai mare decât la întrebarea precedentă: 
26% nu sunt siguri că există, iar 8% nu cred în rai şi iad, ră- 
mânând 63% cei care admit existenţa lor”. 

Situaţia pare mai drastică la capitolul practicilor şi 
comportamentelor religioase. Raportul indică un procen- 
taj scăzut al tinerilor care frecventează foarte des slujba re- 
ligioasă duminicală (8%), comparativ cu cei care merg rar 
(45%) sau foarte rar (30%). În privinţa rugăciunii 18% au 
declarat că se roagă foarte des, în timp ce 28% se roagă rar, 
iar 15% foarte rar. Spovedania, un alt indicator al vieţii reli- 
gioase, este practicată foarte des şi des de 19% dintre tineri 
şi adulți, spre deosebire de cei 79% care se spovedesc rar şi 
foarte rar”. 

Fără a pune la îndoială dacă cifrele acestui raport pri- 
vind gradul de religiozitate a tinerilor reflectă întru totul sau 
nu realitatea, suntem, totuşi, de acord cu concluzia autorilor 
care precizează că diminuarea la nivelul practicilor religioa- 
se poate să fie interpretată ca o nouă formă de comporta- 
ment religios. Totodată, ne întrebăm dacă nu cumva „uşoara 
îndepărtare a tinerilor de religie” şi „o îndepărtare mai sem- 
nificativă a lor faţă de instituţia Bisericii” amintite de autori 
nu se înscriu, în fapt, în acea tendinţă întâlnită de sociologi 
în Occident a „creştinilor fără Biserică” sau a credinţei fără 
afiliere religioasă, tendință care la noi pare să fie doar la în- 
ceput. 

Pe de altă parte, odată, însă, cu influenţele secularizării 
occidentale au pătruns la noi în țară şi influenţele curente- 
lor noilor spiritualități religioase şi para-religioase prezente 
în Occident de câteva decenii. Această „avalanșă crescândă 
a tot felul de idei neo-gnostice, a esoterismului modern, a 
unei serii de tendinţe şi practici care încearcă să-l excludă 


% A se vedea în mod special capitolul 7 „Religie şi spiritualitate” al ra- 
portului de mai sus, p. 113-114. 

% Daniel SANpu/Cătălin Augustin SrorcA/Radu UMBREŞ, Tinerii în Ro- 
mânia..., p. 116. 

* Ibidem, p. 125. 

pe Dumnezeu din viaţa omenirii” i-a apărut tânărului de as- 
tăzi din România - tânăr cu preocupări intelectuale, dar cu 
o educaţie religioasă precară și dovedind anumite stereotipii 
vizavi de instituţia şi învăţătura Bisericii — ca o „ofertă” exo- 
tică şi ca un teren deschis spre explorarea unor noi forme 
de religiozitate*. Dintr-o fidelitate mai mare sau mai mică 
faţă de tradiţia religioasă moştenită de la părinţi, tânărul nu 
renunţă la credinţa în Dumnezeu, dar aderă la o concepţie 
religioasă sincretistă pe care o şi pune în practică, fără să 
considere acest lucru nepotrivit sau imoral”. 

Tendinţa spre o religiozitate difuză, sincretistă, fluidă 
este prezentă, deci, şi în societatea românească, însă, proba- 
bil, nu în acelaşi grad ca în societăţile occidentale“. Mulţi 
dintre tinerii şi adulţii din zilele noastre manifestă un inte- 
res sporit, chiar dacă, probabil, mai mult pur teoretic, față 
de spiritualitățile alternative de extracție orientală, față de 
mişcări precum yoga, zen sau alte tipuri de meditaţie, faţă de 
tehnici sau terapii para-religioase precum Reiki, Bowen etc. 


% Nicolae ACHIMESCU, Noile mișcări religioase... p. 7-8. 

2 Părintele Achimescu remarcă faptul că sunt destui studenţi care 
participă cu regularitate la slujbele Bisericii, practică spovedania 
şi împărtăşania, dar, în mod paradoxal, în viața particulară pun în 
practică cu aceeaşi uşurinţă concepţii, tehnici, incantaţii specifice 
spiritualităţilor difuze în speranţa că vor dobândi forţe sau energii 
spirituale sau divine. Vezi Nicolae AcnImEscu, Noile mișcări re- 
ligioase,..., p. 8. 

3 Aşa cum remarcă şi Sorin Gog, este greu de estimat în procente 
numărul tinerilor sau adulţilor care devin tot mai interesaţi de 
spiritualităţile alternative. Şi acest fapt din cauză că la nivel naţional 
majoritatea sondajelor adună informaţii cu privire la valorile şi 
practicile religioase ce țin de religia ortodoxă şi celelalte confesiuni 
creştine. Cu toate acestea, spune sociologul Sorin Gog, analiza datelor 
furnizate de sondajele existente arată un anumit declin în țara noastră 
a religiei instituționalizate şi permit evidenţierea unor deschideri spre 
domeniul celorlalte spiritualităţi. Vezi Sorin GOG, „Alternative forms 
of spirituality and the socialization of a self-enhancing subjectivity: 
features of the post-secular religious space in contemporary Romania”, 
în Studia UBB Sociologica, 2/2016, p. 104. 

Alţii consultă horoscopul sau apelează la serviciile unor as- 
trologi pentru a li se interpreta astrograma, crezând că suc- 
cesul în viață sau familie depinde de ce anume vor descoperi 
aici. Provocările sunt cu atât mai mari, cu cât chiar şi între 
creştinii practicanți se întâlnesc astfel de practici care se în- 
depărtează de spiritul evangheliei şi de spiritualitatea Bise- 
ricii Răsăritene. Or, o astfel de realitate nu subliniază decât 
existența unei credinţe slabe, contaminată de religiozitatea 
postmodernă. 


Provocări ale noii religiozităţi postmoderne 
din perspectivă teologică 


Caracterul provocator al religiozităţii sincretiste post- 
moderne pentru viața eclezială a fost remarcat de către teo- 
logii ortodocşi români încă de la pătrunderea la noi în ţară 
a multitudinii de noi mișcări creştine şi de curente religioa- 
se de provenienţă extrem-orientală. Unii teologi, precum 
părintele Ion Bria, au sesizat faptul că Biserica a fost prima 
care a trebuit să facă față noilor provocări ale sincretismu- 
lui religios, întrucât după acel vid spiritual cauzat de regi- 
mul comunist, acesteia i-a lipsit capacitatea de rezistenţă și 
confruntare cu acestea”. 

Între timp, vocea Bisericii s-a făcut auzită în aceas- 
tă privinţă, iar poziţiile față de pericolul, provocarea şi 
influenţele sincretismului religios asupra vieţii bisericești 
au fost exprimate într-o formă sau alta de către teologi. Nu 
este, însă, mai puţin adevărat că în ultimii ani societatea 
românească şi cultura societăţii s-au laicizat puţin, s-au au- 
tonomizat, fiind refractare instituţiei Bisericii, ceea ce face 
ca mulți dintre tineri şi adulţi să fie deschişi față de plura- 
lismul religios actual şi să manifeste, aşa cum am văzut, o 


Ion BRIA, Liturghia după liturghie. Misiune apostolică și mărturie 
creștină - azi, s.l., Edit. Athena, 1996, p. 220; Vezi şi loan Brzăv, Viaţa 
în Hristos..., p. 68. 

atracţie pentru spiritualităţile sincretiste. În acest sens, sub 
imperiul ideii seculariste şi relativiste că toate religiile sunt 
astăzi adevărate, că unele principii şi valori creştine sunt de- 
suete şi defazate, că există posibilitatea de a-ţi construi şi de 
a avea propria religie şi propria credință sau spiritualitate, 
că nu este necesar să mergi la Biserică pentru a-ţi manifes- 
ta credinţa şi alte idei asemănătoare care invadează minţile 
oamenilor, pericolul care persistă şi la care sunt expuși mulți 
dintre tineri şi adulţi este acela al îndoielii față de adevărurile 
revelate ale credinţei creştin ortodoxe şi al relativizării prin- 
cipiilor şi valorilor creştine, care dau sens vieții şi identității 
creştine, care formează și structurează ethosul Bisericii. De 
aceea, considerăm că o provocare majoră vizează păstrarea 
şi mărturisirea credinţei şi a identităţii creştine în fața asal- 
tului sincretismului religios”. 

În plan misionar, întrucât sincretismul religiozităţii 
postmoderne contestă obiectivitatea revelaţiei creştine, se 
impune mărturisirea de către Biserică a universalităţii mân- 
tuirii oamenilor și a lumii în lisus Hristos”, evidenţiindu- 
se, totodată, şi implicaţiile operei de răscumpărare înfăptu- 
ite de Hristos în planul vieţii noastre morale şi spirituale. 
Din perspectivă morală este necesară analiza eticii pe care 
o promovează sincretismul religios pentru a reliefa carac- 
terul şubred al moralei acestor spiritualităţi, pentru a anti- 
cipa confuzia axiologică pe care respectivele spiritualități o 
produc la nivelul biografiei oamenilor. 


32 Vezi şi Nicolae ACHIMESCU, Religie, modernitate şi postmodernitate..., 
p. 348. 
3 Dumitru Popescu, Hristos, Biserică, Misiune... p. 105. 


233 


BISERICA VIITORULUI ŞI 
AUTOBIOGRAFIA SPIRITUALĂ 


Maxim (uliu-Marius) MORARIU 


Introducere 


Se vorbeşte adesea, cu o oarecare îngrijorare, despre 
Biserica viitorului sau despre viitorul Bisericii. Diferiţi teo- 
logi sau oameni de cultură îşi exprimă tot mai mult îngrijo- 
rarea cu privire la scăderea credibilităţii Bisericii Ortodoxe 
Române în sondaje, în vreme ce tinerii par, în foarte multe 
situaţii, a se îndepărta de Biserică şi a nu se regăsi în dis- 
cursul şi ideile ei. Pe de altă parte, se observă o radicalizare 
tot mai proeminentă a unui anume segment conservator al 
Bisericii, care se prevalează adesea de respectarea dogmelor 
ca pretext pentru a refuza schimbarea, dialogul cu alții sau 
chiar implicarea Bisericii în spaţii precum cel social. 

Atât din pricina unora, cât şi a celorlalți, cea care are 
cel mai mult de pierdut este Biserica însăşi. Frica de ultra- 
conservatori o face, din păcate, incapabilă de o interacțiune 
socială empatică cu roade credibile sau de promovarea unui 
mesaj cu adevărat actual, transformându-i pe mulţi dintre 
reprezentanţii ei în adepţi ai unor discuţii inactuale, în vre- 
me ce, reticenţa parcă crescândă a categoriei contestatarilor 
îi creează o adevărată frică de inițiativă în dialog. 

Astfel, ar fi extrem de firească, în acest context, căutarea 
unor elemente care să contribuie pe de-o parte la recredibiliza- 
rea discursului public al Bisericii, dar şi găsirea de punți de atra- 
gere a unor segmente defavorizate sau slab reprezentate în spa- 

tiul eclesial, precum şi identificarea unor mijloace de implicare 
a tuturor categoriilor sociale în dinamica activităţii eclesiale. În 
mod cert, de mare ajutor ar putea fi în acest sens spiritualita- 
tea. Ca şi în discursul ecumenic, ea ar fi cea care ar putea crea 
frumoase punți de legătură, reliefând dinamica credinţei noas- 
tre, actualitatea, dar şi bogăţia ei. Între categoriile de texte care-i 
pot fi subsumate şi s-ar constitui în frumoase punți de legătură 
cu societatea, având în acelaşi timp valenţe interdisciplinare, 
s-ar număra cu certitudine şi cele testimoniale. În rândurile lor 
se încadrează, de asemenea, şi cele asupra cărora dorim să ne 
oprim în rândurile viitoare, respectiv autobiografiile spirituale. 


Autobiografia spirituală şi potenţialul ei rol 
în Biserica viitorului 


Gen important, însă insuficient valorificat până acum 
în spaţiul teologic răsăritean, autobiografia spirituală a 
avut o înrâurire aparte asupra unor domenii precum lite- 
ratura (începând cu modernismul)!, istoria (unde textele 


"Pentru mai multe informaţii cu privire la acest aspect, a se vedea şi Adam 
Smyth (ed.), A history of English autobiography, Cambridge and New 
York, Cambridge University Press, 2016; Adam SMYTH, Autobiography 
in Early Modern England, Cambridge, Cambridge University Press, 
2010; James Olney (ed.), Studies in Autobiography, New York, Oxford 
University Press, 1988; M. Paul RAYBAUT, Les recits de vie. Theorie 
et pratiyues, Paris, Editions Presse Universitaire de France, 1983; 
Philippe LEJEUNE, Pactul autobiografic, trad. Irina Margareta Nistor, 
Bucureşti, Edit. Univers, 2000; Liam Harte (ed.), A History of Irish 
Autobiography, Cambridge, Cambridge University Press, 2017; Mihaela 
SMIEDT, Particularități ale romanului autobiografic în Falsificatorii de 
bani de Andre Gide şi Romanul adolescentului miop de Mircea Eliade, 
Baia Mare, Edit. Eurotip, 2011; M. Calle-Gruber, A. Rothe (eds.), 
Autobiographie et Biographie. Actes du Colloque de Heidelberg, Paris, 
Nizet, 1989; Alina CRIHANĂ, Aspecte ale memorialisticii româneşti 
posttotalitare: între pactul autobiografic și pactul cu istoria, Galaţi, 
Edit. Europolis, 2011; Ciprian VĂLCAN, Ilinca ILIAN (coord.), Cultura 
memoriei în Europa Centrală, Timişoara, Edit. Universităţii de Vest, 
2005; Iuliu-Marius MORARIU, „An interdisciplinary genre in the 

cu caracter memorialistic sau testimonial sunt surse ale 
cercetării), filosofia, psihologia sau sociologia. Valoarea 
lui interdisciplinară este, aşadar, certificată de acest aspect, 
alături de alte elemente importante, dintre care unele de 
natură practică. 

Percepția cu privire la semnificaţia sa şi elementele care 
ar trebui să definească un text ce poate fi subsumat genului este, 
însă, diferită în varii arealuri confesionale şi tematice, fapt ce a 
determinat anumiţi autori să claseze texte precum Instituțiile lui 
Jean Calvin? în categoria textelor reprezentative ale genului’. De 
aceea, considerăm important ca, înainte de a vorbi despre au- 
tobiografia spirituală şi textele ei reprezentative din spaţiul or- 
todox, să purcedem la definirea genului. Acest fapt va ajuta ci- 
titorul să înțeleagă de ce oameni precum Dag Hammarskjöld‘, 


Theological Literature: the spiritual autobiography and its landmarks 
for the Orthodox space”, în Journal of Education, Culture and Society, 
1/ 2018, p. 145-150. 

* Jean CALVIN, Institutio christianae religionis: ab ipso authore anno 1559, 
et in libros quatuor digesta, certisque distincta capitibus ad aptissimam 
methodum, et tum aucta, tam magna accessione ut propemodum opus 
novum haberi posset: additi sunt postea duo indices ab Augustino 
Marlorato collecti anno 1562 ut testatur eius epistola, quorum prior res 
praecipuas, posterior, in ea expositos copiosissime Sacrae Scripturae locos 
continet. Quae ad superiores editiones recens addita sunt versa pagina 
breviter indicat et nova Colladonis epistola proxime praecedens caput 
primum totius operis, Genevae, Sumptibus Eustathij Vignon et Ioannis 
le Preux, 1585. 

* John TIMMER, „Ihe institutes: Calvins spiritual autobiography”, în 
Reformed journal, 7/ 1959, p. 18-21. 

t Dag HAMMARSKJÖLD, Markings, London, Faber and Faber, 1972; 
Bernhard ERLING, A Reader's Guide to Dag Hammarskjölds Waymarks, 
Minnesota St. Peter, 2010. Pentru o analiză a conținutului acestui text, 
a se vedea şi: Gustav AULEN, Dag Hammarskjölds White Book: An 
analysis of Markings, Philadelphia, Fortress Press, 1969; Henry P. VAN 
DusEN, Dag Hammarskjöld — the Statesman and His Faith, New York, 
Harper & Row, 1967; Maxim (luliu-Marius) MORARIU, Autobiografia 
spirituală a lui Dag Hammarskjöld - o abordare teologică, Cluj-Napoca, 
Edit. Argonaut, 2016. 

Tereza de Avila’, Sfinţii Siluan Athonitul“ şi loan de Kronstadt” 
sunt nu doar autori de autobiografie spirituală, ci şi scriitori 
care au produs texte extrem de valoroase şi de utile, între care se 
pot găsi multe similitudini nu doar la nivel stilistic, ci şi în ceea 
ce priveşte conţinutul sau mesajul teologic, fapt ce le-ar putea 
transforma în adevărate punți de legătură între diferitele tradiţii 
creştine. 

Un prim criteriu pentru ca un text să poată fi conside- 
rat autobiografie spirituală îl reprezintă cu certitudine faptul 
de a avea caracterul de fragment autobiografict. Dimensiu- 
nea testimonială, scrisul la persoana întâi, reprezintă, aşadar, 
un element cu valoare eliminatorie pentru plasarea în cadrul 


> Cf. Sfânta TEREZA DIN AVILA, Castelul interior, trad. Christian Tămaş, 
Iaşi, Edit. Ars Longa, 1995; IDEM, Cartea vieții mele, trad. Christian 
Tămaş, laşi, Edit. Institutului European, 1994. 

6 Sfântul SILUAN ATHONITUL, Ține-ţi mintea în iad şi nu deznădăjdui! 
Spiritualitatea Sfântului Siluan Athonitul. Tâlcuiri teologice, trad. 
Maria-Cornelia şi Ioan I. Ică jr, Sibiu, Edit. Deisis, 2003; Silouane 
L ATHONITE, Ecrits Spirituels - extraits, trad. L. A. Lassus, Begrolles 
en Mauges, Abbaye de Bellefontainte, 1976. 

” Între volumele de autobiografie spirituală aparţinând lui ce au fost tra- 
duse în limba română, se numără și Sfântul Ioan de KRONSTADT, Viaţa 
mea în Hristos, trad. Boris Buzilă, Bucureşti, Edit. Sophia, 2005; Sfân- 
tul IOAN DE KRONSTADT, Spicul viu. Gânduri despre calea mântuitoare, 
trad. Adrian Tănăsescu-Vlas, Bucureşti, Edit. Sophia, 2009; Sfântul 
IOAN DE KRONSTADT, Adevărurile în care cred, trad. Adrian Tănăses- 
cu- Vlas, Bucureşti, Edit. Sophia, 2011; Sfântul IOAN DE KRONSTADT, 
Ultimele însemnări, trad. Adrian şi Xenia Tănăsescu-Vlas, Edit. Car- 
tea Ortodoxă, Bucureşti, Alexandria, Edit. Sophia, 2006. La scurt timp 
după publicarea în limba rusă, lucrarea a fost de asemenea tradusă şi 
în engleză, în contextul deschiderii spaţiului anglican înspre ortodo- 
xie. A se vedea John Iliytch SERGIEFE („Father John”), My life in Christ, 
or Moments of spiritual serenity and contemplation, of reverent feeling, 
of earnest self-amendment, and of peace in God ... Extracts from the 
diary of the Most Reverend John Iliytch Sergieff („Father John”), trad. E. 
E. Goulaeft, London, Cassell and company, 1897. 

8 Peter Dinzelbacher (ed.), Dictionnaire de la Mystique, Brepols, Alfred 
Kroner Verlag, 1993, p. 82. 

acestei categorii”. El nu este, însă, nici pe departe singurul. 
Există, astfel, foarte multe cărți ce au un astfel de conţinut 
şi, totuşi, nu ies din sfera memorialisticii clasice. Literatura 
carcerală, fie ea de samizdat, cum se poate întâlni în spaţiul 
rus, fie scrisă de cei care au luat calea exilului sau publica- 
tă după căderea regimului, ce descrie experienţele trăite de 
oameni închiși pe nedrept în timpul regimurilor opresive ce 
au dominat, cu precădere în cea de-a doua jumătate a se- 
colului trecut, Europa Central-Estică, a îmbogăţit scrisul la 
persoana întâi. Întrucât foarte multe dintre texte sunt scrise 
de persoane provenind din spaţiul eclesiastic, acestea au do- 
bândit şi în arealul teologic o mare anvergură şi răspândire. 
Deşi multe dintre ele conţin și vaste pasaje de autobiografie 
spirituală, ele nu sunt, totuşi, lucrări reprezentative ale genu- 
lui. Însă, descrierea experienţelor mistice reprezintă şi ea un 
element important, cu valoare definitorie, la fel ca faptul de 
a fi texte cu caracter testimonial. 

Pentru a fi o autobiografie spirituală, o lucrare trebuie 
să fie dedicată exclusiv experienţei mistice, iar aceasta tre- 
buie să fie, conform specialiştilor care au investigat genul în 
alte spaţii confesionale, descrisă de autorul însuşi. Reperele 
temporale şi spaţiale pot fi prezente sau absente. În general, 
însă, în textele devenite clasice, prezenţa lor este una vagă şi 
nu oferă detalii extrem de precise în legătură cu locul şi tim- 
pul în care au loc anumite evenimente descrise. 

Din perspectivă cronologică, autorii care s-au oprit 
asupra genului şi l-au investigat pledează cu precădere pen- 
tru Confesiunile Fericitului Augustin!" drept text de debut al 
autobiografiei spirituale în spaţiul creştin. Aşa cum am afir- 
mat şi cu alte ocazii!! şi cum au făcut alți cercetători care au 


” Pantelis KALAITZIDIS, Ortodoxie și modernitate. O introducere, trad. 
Florin-Cătălin Ghiţ, Cluj-Napoca, Edit. Eikon, 2010, p. 87-88. 

10 Saint AUGUSTINE, Confessions, trad. Henry Chadwick, Oxford, Oxford 
University Press, 1991. 

1 Maxim (luliu- Marius) MORARIU, Repere ale autobiografiei spirituale 
din spațiul ortodox în secolele XIX și XX: Ioan de Kronstadt, Siluan 

investigat subiectul!?, deşi considerăm că prima lucrare im- 
portantă şi compactă a genului este cea despre care am vor- 
bit anterior, socotim, totuşi, că începuturile acestui gen cu 
rădăcini în filosofia antică!” trebuie căutate în prima epistolă 
către Corinteni, capitolul 12!*. Vorbind despre sine ca despre 
un altul într-o diatribă imaginară destinată contestatarilor 
săi, dar alternând într-un mod ciudat stilurile narative şi 
persoanele, Apostolul Pavel face referire aici la răpirea până 
la al treilea cer, auzirea de lucruri nemaiauzite şi vederea de 
lucruri nemaivăzute, experiență ce se petrece la începutul 
apostolatului său şi îl va încuraja, ulterior, în activitatea sa 
misionară. Înțelegerea şi acceptarea acestui episod (despre 
care exegeţii s-au pronunțat deja, fapt pentru care nu îl vom 
analiza aici în detaliu) ca debut al autobiografiei spirituale, 
este importantă şi are înrâuriri şi asupra evoluţiei genului 
din spațiul ortodox. 

Despre acesta ar trebui afirmat că, în vreme ce spa- 
tiul catolic cunoaşte, deşi nu din abundență, totuși în mod 
destul de consecvent, texte ce pot fi subsumate genului pre- 
cum cel semnat de Sfântul Patrick”, controversatul Julian de 


Athonitul şi Nicolae Berdiaev (mss. teză de doctorat), Cluj-Napoca, 
2019, p. 57. 

2 Precum Maria M. Scorr, „Ihe Evangelical Conversion 
Narrative: Spiritual Autobiographies in Early Modern England”, în 
Christianity and Literature, 1/ 2009, p. 139-143. 

13 Căci în stilul de scriere al lui Augustin, dar şi a altor autori următori 
lui se regăsesc influenţe din autori precum Marc Aurelius. Cf. Marcus 
AURELIUS, Gânduri către sine însuși, trad. Cristian Bejan, Bucureşti, 
Edit. Humanitas, 2013. 

11 *** Fully Revised Fourth Edition The New Oxford Annotated Bible. 
New Revised Standard Version With The Apocrypha, ed. Michael D. 
Coogan, Oxford, New York, Oxford University Press, 2007, p. 2035- 
2037; John BARCLAY, „2 Corinthians”, în James D.G. Dunn, John W. 
Rogerson (eds.), Eerdman Commentary on the Bible, Grand Rapids, 
Michigan, Cambridge, William B. Eerdmans Publishing Company, 
2003, p. 1370. 

15 xxx Select cronology”, în Liam Harte (ed.), A history of Irish 
autobiography, Cambridge, Cambridge University Press, 2018, p. XV. 

Norwic!'$, mai-sus pomenita Tereza de Avila, maica Maria de 
San Jose”, iar, mai recent, mărturiile unor oameni precum 
Faustina Kowalska'5, Tereza de Calcutta!” sau chiar papa 
Ioan Paul al II-lea”, iar spaţiul protestant e cel care contribu- 
ie la renaşterea genului şi apariţia unei adevărate „industrii” 
a lui, ce maschează, adesea, scopuri prozelite, în Ortodoxie, 
sunt destul de puţine textele ce ar putea fi clasificate astfel. 
În mod cert, la loc de cinste se numără mai-sus pomenitele 
lucrări semnate de Sfinţii loan de Kronstadt și Siluan Atho- 
nitul. Lor li s-ar putea adăuga, e adevărat, cu unele obiecții 
şi rezerve, texte ce poartă semnătura unor oameni precum 
Nicolae Berdiaev”! şi, de ce nu, Nicolae Steinhardt”. 
Influenţa paulină e vizibilă în paginile fiecăreia dintre 
ele. Astfel, fie că este vorba despre jurnalele părintelui Ioan, 
scrise înainte sau după apariţia ioaniţilor”, fie de textele 


' Julian of NoRwica, Revelations of Divine Love, trad. Grace Warrack, 
Radford VA, Wilder Publications, 2011. 

! Cf. Ronald E. SuRrz, „Word from New Spain: The Spiritual 
Autobiography of Madre Maria de San Jose (1656-1719), în Hispanic 
Review, 5/ 1995, p. 605-607; Kathleen Ann MveRs, Word from New 
Spain. The spiritual autobiography of Madre Maria de San José (1656- 
1719), Liverpool, Liverpool University Press, 1993. 

13 Maria Faustina KOWALSKA, Mic jurnal - milostivirea lui Dumnezeu în 
sufletul meu, trad. Tadeusz Rostworowski, SJ, Bucureşti, Edit. Arhie- 
piscopiei Romano-Catolice, 2008. 

19 TERESA OF CALCUTTA, Come Be My Light: The Private Writings of the 
Saint of Calcutta, New York, Doubleday, 2007. 

2 PAPA Ioan PAUL II, În mâinile Domnului. Însemnări personale (1962- 
2003), trad. Mariana Băluţă-Skultety, Constantin Geambaşu, Bucu- 
reşti, Edit. Humanitas, 2015. 

* Nicolas BERDIAEV, Essai dautobiographie spirituelle, trad. E. Bellenson, 
Paris, Editions Buchet Castel, 1992. 

* Nicolae STEINHARDT, Jurnalul fericirii, ed. Virgil Ciomoş, Cluj-Napoca, 
Edit. Dacia, 1992. 

3 Pentru mai multe informaţii cu privire la aceştia şi rolul lor, a se vedea 
şi Ion GUMENÂI, Minoritățile confesionale din Basarabia (1812 - anii 
70 ai secolului al XIX-lea), (mss., teză de doctor habilitat în istorie), 
Chişinău, 2015, p. 18-29. 

Sfântului Siluan, experienţa mistică este urmată de suferinţă, 
uneori chiar de durere trupească, ce vine ca parte a unei fru- 
moase pedagogii divine şi are rolul de a-l ajuta pe destina- 
tarul privilegiat al unor experienţe aparte să nu se trufească. 
La Berdiaev, aceasta devine parte a unei tensiuni generale 
eshatologice, născute parcă de un dor după ceva ce se va îm- 
plini deplin doar într-o altă realitate, care-l transformă pe 
filosof nu doar într-un căutător al libertăţii, ci şi într-un mi- 
litant ardent pentru aceasta: „Dumnezeu a vrut libertatea şi 
a fost ea cea care a condus la tragedia lumii. Libertatea este la 
început, dar şi la sfârşit. E în ansamblu o filosofie a libertăţii 
pe care am construit-o, perfecţionat-o şi completat-o toată 
viața mea. Sunt convins că Dumnezeu nu este prezent de- 
cât acolo unde este libertate şi că El nu se regăseşte decât în 
ea. Singură libertatea trebuie sacralizată şi falsele sacralizări, 
unde istoria abundă, trebuie să fie desacralizate”?1. 

La fel se întâmplă şi în alte situaţii, precum cea a pă- 
rintelui Steinhardt. Foarte importantă este autobiografia spi- 
rituală şi datorită faptului că oferă exemple necosmetizate 
de oameni”. Precum cea a suedezului Dag Hammarsjkold 
(1905-1961), cel de-al doilea secretar general al ONU, şi cea 
a Sfântului Siluan a fost un text ce nu era destinat tipăririi, ci, 
mai degrabă, monitorizării unor stări interioare profunde, 
pe care autorul le trăieşte şi de a căror evoluţie este preo- 
cupat. Starețul rus din Lavra Russikonului se observa prin 
intermediul acestor note pe sine. De ce? Uneori arată chiar 
el. Iată un astfel de exemplu: „Fiecare om vede în aproapele 
său ceea ce a cunoscut în sine însuși în experienţa sa duhov- 
nicească, astfel că legătura omului cu aproapele este o măr- 
turie credincioasă despre treapta cunoașterii de sine pe care 
a atins-o. Cine a cunoscut în sine, pe de-o parte, ce adânc, 
ce putere pot atinge suferințele duhului omului despărțit de 


* Nicolas BERDIAEV, Essai dautobiographie spirituelle, p. 65. 
% Maxim (luliu- Marius) MORARIU, Repere ale autobiografiei spirituale... 
p. 16. 

lumina adevăratei ființări şi, pe de alta, ce este omul în Dum- 
nezeu, acela ştie că fiece om este o netrecătoare, [de o] veşni- 
că valoare, mai mare decât întreg restul lumii 2%. 

Desigur, nu doar pentru a-l iubi pe aproapele mai 
mult îşi analizează Sfântul comportamentul, deşi acesta re- 
prezintă un aspect foarte important. El este, însă, interesat, 
aşa cum remarcă cercetătorii care s-au ocupat cu investi- 
garea biografiei sale”, şi de modul în care trezvia îl poate 
determina să se păzească de asaltul patimilor, să-şi dina- 
mizeze relaţia cu Dumnezeu şi să realizeze o apropiere cu 
Acesta, sau să se fortifice pe sine în practica virtuţilor. 
Notele sale, ce nu pot fi în niciun caz suspectate de lipsa 
dimensiunii testimoniale sau de faptul de a nu putea fi 
definite ca autobiografii spirituale, marcate de o puterni- 
că tensiune mistică şi având în centru drumul de la sme- 
renie la iubire al autorului lor, sunt atipice pentru spaţiul 
nostru teologic. Într-un context în care suntem obișnuiți 
cu tratate de teologie scrise într-o formulare impersonală, 
tributare unui limbaj specializat şi de o distanţă impertur- 
babilă, ele vin ca o gură de aer proaspăt, ca o alternativă 
ce surprinde şi atrage totodată prin dimensiunea sinceră 
şi empatică a textului. Cititorii sunt, aşadar, chemaţi să 
descopere un model uman de sfințenie, asemănător lor, 
din chipul cărora ucenici zeloşi nu au reuşit, încă, decu- 
parea aspectelor de umanitate, să interacționeze emoţio- 
nal cu el, plângând sau bucurându-se de stările prin care 
trece şi să găsească soluţii la problemele lor, sau măcar să 
vadă cum probleme similare celor prin care trec ei şi-au 
găsit răspuns în biografia stareţului athonit. Stilul cald, 
pe alocuri repetitiv, cu accente filosofice şi fraze disconti- 
nue, dau textului o savoare aparte şi o lizibilitate diferită 
parcă de cea a lucrărilor cu care este, inclusiv cititorul din 
spaţiul teologic, obişnuit. 


26 SOFRONIE SAHAROV, Cuviosul Siluan Athonitul, trad. Rafail Noica, Su- 
ceava, Edit. Accent Print, 2013, p. 106-107. 

* Harry BOOSALIS, Viaţa duhovnicească după Sfântul Siluan Athonitul, 
trad. Emil Mărginean, Cluj-Napoca, Edit. Renaşterea, 2014. 

La fel se poate spune şi despre Sfântul Ioan de Kronstadt, 
care, uneori, îi mustră pe preoții prea zeloşi, cerându-le să de- 
vină adevărați ambasadori ai iubirii şi ai mângâierii“, iar al- 
teori, pornind de la propriile sale trăiri, dă speranţă şi curaj 
celor cuprinși de deznădejde sau chiar de gânduri sinuciga- 
şe”. Motivația scrierii jurnalelor o arată el însuşi în paginile de 
debut al celui dintâi dintre ele: „Atunci am înţeles că numai cu 
o continuă şi neîncetată trezvie şi rugăciune voi putea să mă 
nevoiesc împotriva acestui preaviclean şi neobosit vrăjmaș. 
Am început să lupt cât puteam pentru a mă cunoaşte pe mine, 
adică sufletul, firea, neputinţele şi căderile mele. Pentru a-mi 
fi necurmată această trezvie, am început din primele zile ale 
preoţiei mele să ţin un jurnal. Mi-am pus ca şi canon în via- 
tă să însemnez orice lucru important ce se întâmplă în viața 
mea duhovnicească: nevoinţa lăuntrică pe care o duc cu mine 
însumi, amărăciunea pe care o simt când sunt înfrânt în lup- 
ta cu stăpânul întunericului. Domnul mi-l dăruieşte în ceasul 


% „Slujitorilor lui Dumnezeu, preoților! Învăţaţi-vă de preschimbaţi, 
prin puterea mângâietoare a credinţei, sălaşul durerii, de care suferă 
creştinul, într-un sălaș al bucuriei; învăţaţi-vă să faceți din cineva care 
se consideră cel mai nefericit dintre oameni, cel mai fericit om de pe 
pământ, convingeți-l că pedepsit fiind cu puţin, mare răsplată va pri- 
mi (Înţelepciunea lui Solomon 3, 5). Atunci veți fi prietenii oamenilor, 
îngeri mângâietori, organe ale Duhului Mângâietor”. Sfântul IOAN DE 
KRONSTADT, Viața mea în Hristos, p. 9. 

% „Uneori, când amărăciunea îţi cuprinde sufletul, ajungi să-ţi doreşti 
moartea. Să mori e lesne şi nici nu trebuie să aştepţi prea multă vreme. 
Dar oare eşti pregătit pentru moarte? Fiindcă nu se poate să nu ştii 
că după ce vei muri, vei fi supus judecății, după cum ţi-ai trăit viața 
(Evrei 9, 27). Nu eşti pregătit de moarte şi, dacă ar fi să mori acum, ai 
începe să tremuri din toate mădularele. Nu-ţi bate gura degeaba, nu 
mai spune: mai bine ar fi să mor, mai curând spune: cum mă pregătesc 
creştineşte de moarte, cu credinţă, cu fapte bune, îndurând cu inimă 
uşoară toate necazurile şi amărăciunile ce se vor abate asupra mea, ca 
să pot primi moartea fără frică, neînfruntat, cu pace, nu ca pe o teri- 
bilă lege a firii, ci ca pe o părintească chemare a Părintelui ceresc Cel 
fără de moarte în Împărăţia cea fără de sfârşit, făcută unui sfânt, unui 
fericit?” Ibidem, p. 20. 

luptei. Păstrez acest canon până în ziua de astăzi. Din când 
în când, arunc câte o privire în jurnal şi mă cercetez pe mine 
însumi. Astfel, îmi pot da seama, dacă înaintez, dacă sporirea 
mea s-a oprit, sau poate am început să cad. Pentru aceasta şi 
socotesc ținerea acestui jurnal de mare importanţă, străduin- 
du-mă să nu las să treacă măcar o zi fără să însemnez fie şi 
numai o mică observaţie pentru mine". 

Calitatea introspectivă a jurnalului e importantă şi are 
utilitate şi pentru spaţii precum cel psihologic, unde ea a de- 
venit o practică curentă. În acelaşi timp, ar putea încuraja 
o practică frumoasă şi utilă în spaţiul ortodox. Deosebit de 
frumoase şi pline de sevă duhovnicească sunt şi rugăciunile 
lui. Iată un astfel de exemplu: „Doamne, dăruieşte-mi harul 
Tău ca să-Ţi pot mulțumi în chip desăvârşit şi să dobândesc 
o viaţă curată. Ajută-mă să scap de înşelătoarele curse ale 
păcatului care mă războieşte, vrând să mă arunce departe de 
Tine. Dăruieşte-mi harul Tău pentru a Te proslăvi cu prea- 
plin de putere în această lume atee””. 

Şi ele relevă un om sincer în trăirile lui, dornic să se cu- 
noască pe sine cât mai bine, întrucât e conştient de faptul că o 
astfel de cunoaștere i-ar putea fi de folos în tămăduirea sufle- 
tească şi l-ar ajuta să poată fi cât mai mult posibil la dispoziţia 
altora. În acelaşi timp, descrierea unor situaţii casnice, precum 
certurile cu soţia, cu cumnata, uneori cu nepoata, problemele 
generate de corelarea unor probleme de sănătate cu un stil de 
viaţă nesănătos, sau caracterul său militant, manifestat în dez- 
bateri precum cele cu ucenicii lui Tolstoi”, deconspiră aspecte 


% Petru Borsi, Sfântul loan de Kronstadt. Portret duhovnicesc, trad. 
Evloghie Munteanu, Galaţi, Edit. Bunavestire, 2003, p. 104-105. 

3 Ibidem, p. 111. 

„Este bine de ştiut cât de înverşunat a fost părintele Ioan în a-l judeca 
pe contele Lev Tolstoi. Odată, el nici măcar nu a vrut să discute cu 
unul dintre ucenicii lui Tolstoi, principele H., presimţind necredința 
acestuia”. Mihail MEŞNIKOV, „În amintirea sfântului păstor”, în Măr- 
turii despre Sfântul Ioan de Kronstadt, trad. Eugen Rogoti, Bucureşti, 
Alexandria, Edit. Sophia/Edit. Cartea Ortodoxă, 2007, p. 166. 

de umanitate ce nu sunt întâlnite în mod curent în biografia 
unui sfânt. 

Din păcate, dimensiunile acestei cercetări nu ne per- 
mit o abordare mai amplă şi în profunzime a acestui subiect 
şi nici oferirea unei palete mai largi de exemple. Îl asigurăm, 
însă, pe cititor că ele există din abundență, nu doar în pagi- 
nile celor două opere pe care le-am avut în vedere, ci şi în 
alte texte reprezentative ale genului. 


Concluzii 


După cum s-a putut cel puţin intui din prezentarea 
noastră, în ciuda existenţei unei penurii de surse ce ar pu- 
tea fi definite drept autobiografii spirituale în spaţiul orto- 
dox, datorită bogăției mesajului lor şi a diversităţii stilistice 
pe care o are fiecare text în parte, se poate vorbi aici de o 
adevărată dinamică a genului. În ceea ce priveşte utilitatea 
practică, acesta este un fapt de la sine înţeles căci, după cum 
am arătat deja, lucrările avute în vedere nu ar avea relevan- 
tă doar pentru spaţiul teologic, cel psihologic şi cel filosofic 
datorită profunzimii mesajului, ci şi pentru viaţa practică a 
unor creştini ce şi-ar dori texte scrise după inima lor, în pa- 
ginile cărora să nu aibă de-a face cu un discurs impersonal, 
distant, ci cu gândurile şi frământările unor oameni care au 
dus o viață similară cu a lor sau, dacă nu, măcar au avut pro- 
bleme ce nu sunt departe de cele cu care ei înşişi se confrun- 
tă, fapt ce i-ar putea ajuta în găsirea de soluţii. 

Dimensiunea testimonială este, așadar, cea care dă o 
valoare aparte şi un statut empatic textelor pe care le avem în 
vedere, pe când cea mistică are o relevanţă aparte din perspec- 
tiva conţinutului. Într-o societate dominată de scrisul la per- 
soana întâi, însă de un anume gen de text „haştaguit, marcat, 
adesea, nu doar de erori gramaticale, ci şi de o lipsă propriu 
zisă de decenţă şi conținut, redescoperirea autobiografiei spi- 
rituale ar putea fi, credem, cea care nu doar să creeze o punte 

de dialog cu alte spiritualități și cu oameni ce nu sunt întru 
totul ataşaţi de Biserică, stârnindu-le interesul pentru viața 
spirituală, ci şi o alternativă la scrisul la persoana întâi. Una 
care ar impune standarde înalte prin conţinutul dens, subiec- 
tele abordate, dimensiunea personală și empatică şi sensibi- 
litatea lui, şi în acelaşi timp ar aduce cu sine reconsiderarea 
spiritualității şi a multiplelor sale valenţe într-o lume aflată nu 
atât într-o criză economică, ci într-una spirituală, în care ade- 
văratele modele sunt adesea ocultate de chipuri ce nu conduc 
înspre valori şi soluţii, ci contribuie din păcate, la atragerea 
tineretului înspre erotism, dependenţă şi alte probleme ce vor 
costa cu certitudine societatea viitorului! 

RENAŞTEREA SPIRITULUI DE 
COOPERARE ŞI SOLIDARITATE 
— PREMISĂ A DEZVOLTĂRII 
SUSTENABILE A SATULUI ROMÂNESC 


Ovidiu HURDUZEU 


Este, pentru noi, ca români şi creştini ortodocşi, o da- 
torie sfântă să gândim și, mai ales, să pornim o împreună- 
lucrare menită să scoată la lumină icoana uitată a României, 
satul nostru, această fereastră prin care românul a privit 
până mai ieri lumea văzută şi cea nevăzută. 

Odată, un muzeograf s-a dus la nişte săteni cu gând 
să cumpere o fereastră veche pentru Muzeul Ţăranului Ro- 
mân. Țăranul s-ar fi învoit, dar femeia lui s-a împotrivit: Nici 
vorbă, cum să vând eu fereastra prin care am privit lumea 
atâția ani? 

Spre deosebire de femeia care nu a vrut să-şi vândă 
fereastra casei întrucât s-ar fi lipsit de o deschidere spre 
cealaltă dimensiune a omului, noi am vândut pe nimic satul 
românesc, fereastra prin care această ţară s-a deschis timp 
de milenii spre comuniune cu Biserica lui Hristos şi cu în- 
treaga zidire materială. 

Mulţi români deplâng decăderea economică şi biologică 
a comunităţilor rurale. Cea mai mare distrugere este, însă, 
în noi - noi nu mai privim lumea cu ochii ţăranului de 
odinioară - şi, la fel de mare, este pustiul din sufletul satului 
nostru, devenit o „localitate“, o fereastră închisă în spatele 
căreia se sting încet viaţa şi speranţa. 

Creştinii sunt, însă, chemaţi să afirme o lume așa cum 
ar trebui să fie și să refuze lumea aşa cum este. Duhul Sfânt a 
vrut să ne aflăm împreună pentru a încerca să găsim căile prin 
care satul românesc să redevină un chip frumos, o oglindă a 
creaţiei divine şi scara către Dumnezeul în Treime. 

Ce s-a întâmplat cu satul românesc în ultimii 60 de 
ani? Satul s-a urâţit, a devenit un corp social necrozat şi de- 
zechilibrat, răvăşit de patimi care i-au pervertit identitatea 
tradiţională. Principala cauză a acestei urâţenii - înțeleg 
urâțenia ca o pervertire a naturii, un dezechilibru ontologic 
în sânul creaţiei — este slăbirea sau chiar ieșirea din comuni- 
tatea de iubire. Asupra satului românesc s-a revărsat un 
duh străin, un duh al separării, al lăcomiei și al egoismului. 
S-a slăbit mult comuniunea credincioşilor cu Dumnezeu şi 
întreolaltă şi, drept urmare, s-a pierdut dimensiunea litur- 
gic-euharistică a existenţei. 

Țăranul de odinioară avea conștiința solidarității omului, 
nu numai cu semenii, dar şi cu întreaga creație a lui Dumnezeu. 
Spre ilustrare, câteva cugetări ţărăneşti citate de Ernest Bernea 
în Spațiu, timp şi cauzalitate la poporul român: „Pământul şi ce- 
rul se ţân laolaltă. Și stelele, și copacii şi omul ţân toate laolaltă. 
Da; cine le poate schimba? Nime! Încă vine primăvara şi vara, 
apoi vine toamna cu ale ei şi la sfârșit iarna. Aşa sunt rânduite şi 
aşa merg... Lumea este aşa cum a lăsat-o Dumnezeu; aşa cum 
e, ea se țâne, are o rânduială, nu vezi?” 

Trufia, ieşirea din rânduială prin ruperea solidarității 
cu lumea era privită drept cauza căderii omului: „Lasă lucru- 
rile să meargă în legea lor; ce te bagi în treburi dumnezeieşti? 
Te crezi mare, da te frângi. Și diavolu' a vrut odată să întoarcă 
lumea altfeliu şi-o căzut. Omu” să rămâna om!” 

Satul românesc tradițional trăia efectiv timpul şi spaţiul 
liturgic, creaţia reconstituită sacramental, unde se amestecă 
fără confuzie viața pământească şi cea cerească, istoria şi 
veşnicia. 

Prin aceasta, satul românesc, înainte de a fi o „structură 
socială” şi o „unitate economică, era un eveniment de comu- 

niune personală prin care transpărea zidirea nouă în Hristos. 
În sat, toate dimensiunile vieţii casnice, profesionale, artistice 
erau chemate „să se schimbe la față, umplându-se de Duhul 
lui Dumnezeu, să funcționeze în chip de nouă viață în Hristos. 
Precum în Biserica primilor creştini, în universul satului, Euha- 
ristia continua să fie „o binecuvântare a lumii materiale, a roa- 
delor naturii şi o raportare a tuturor acestora cu recunoștință 
şi evlavie la Creator” (Ioannis Zizioulas). Aș spune că satul 
tradiţional era aluatul care dospea întreaga frământătură a 
Creaţiei. Țăranul lua în mâinile sale bătucite făptura zidită şi o 
întorcea ca dar Creatorului şi Dătătorului ei. Astfel, el recapi- 
tula şi integra în viața de zi cu zi „oferirea darurilor” (Anafura) 
când, în cadrul Sfintei Liturghii, lumea este închinată lui Dum- 
nezeu, sublimată și reorientată spre menirea ei autentică întru 
lisus Hristos. Țăranul con-lucra cu Duhul Sfânt şi cu aproapele 
lui, nu numai pentru mântuirea sa, dar şi pentru mântuirea în- 
tregii Creaţii, participa la evenimentul transfigurării şi înălțării 
ei la rangul de trup al lui Hristos. 

O viitoare renaştere a satului românesc va trebui să 
ia în considerare faptul că în ortodoxie totul este menit 
acestei împliniri liturgice. Sfântul Maxim Mărturisitorul 
spunea că lumea este un templu cosmic în care omul își 
exercită sacerdoţiul. Totul poate fi sanctificat prin puterea 
harului (nimic nu este sacru în sine). Prin urmare, liturghia 
euharistică nu poate exclude viaţa economică. Satul româ- 
nesc este chemat să acorde economiei şi vieţii sociale o va- 
loare sanctificatoare. Dacă „satisfacerea nevoilor” nu este 
întru Dumnezeu, ea este lipsită de semnificaţie. Nu există 
o sferă economică neutră. Economia nu este o extensie a 
tehnicii, ci o prelungire a vieţii în comunitate, viaţă care nu 
poate fi înțeleasă în afara vieţii în Hristos. Drept urmare, nu 
putem să acceptăm faptul că sfera economică nu este şi ea o 
manifestare a relaţiei noastre cu Dumnezeu. Economia este 
orientată fie spre Dumnezeu - şi atunci participă la marea 
iconomie cerească, fie către demonism - şi atunci devine 
activitatea „maimuţelor lui Dumnezeu”. 

Economia de astăzi, profană, a profanat lumea. Ceea 
ce ieri era unic şi purta chipul lui Dumnezeu sau era insu- 
flat de Duhul Lui a primit un preţ şi s-a transformat într-o 
marfă interşanjabilă. Valorile economice au înlocuit valo- 
rile creştine. Economismul a devenit o religie care vinde 
iluzia bunăstării pământeşti. Omul nu-şi mai vede finalita- 
tea în Hristos, ci într-un job bine plătit. Precum materia- 
lismul marxist, materialismul economist se crede deasupra 
oricărei critici. Primatul pe care îl acordăm astăzi economiei 
este, de fapt, primatul banului, dominaţia lui Mamona. lar 
astăzi, Mamona se hrăneşte mai mult ca oricând din camătă. 
Când o bancă îţi oferă un credit de o mie de lei, nu ia banii 
din buzunar sau dintr-un cont, ci, pur şi simplu, creează pe 
computer un credit care va trebui plătit înapoi, plus dobânda 
aferentă. Aceşti bani, creaţi din nimic, vor fi apoi cheltuiţi pe 
bunuri şi servicii din viaţa reală. Banii cămătăreşti - astăzi 
toţi banii sunt bani-datorie (debt-money) — au nevoie de un 
sistem economic în perpetuă creştere. Pentru ca băncile să 
facă bani din nimic, economia trebuie să crească peste „rata 
dobânzii”, să creeze din ce în ce mai multe „bunuri şi servi- 
cii’, chiar dacă aceste servicii sunt iluzorii, bazate pe stimu- 
larea unor dorinţe artificiale sau prin distrugerea capitalului 
natural. 

În cartea Economii sacre: Banii, darul şi societatea 
într-o epocă a tranziției, David Eisenstein explică mecanis- 
mul de funcționare a banului cămătăresc: „Din cauza dobâ- 
nzii, în orice moment suma datorată este mai mare decât ba- 
nii existenţi. Pentru a crea bani noi care să ţină în funcţiune 
întregul sistem... trebuie să creăm mai multe «bunuri şi ser- 
vicii». Principala modalitate de a realiza acest lucru este să 
începi să vinzi ceva ce odinioară nu avea preţ. Să transformi 
pădurile în cherestea, muzica într-un produs muzical, ideile 
în proprietate intelectuală, relaţiile sociale de reciprocitate 
în servicii plătite. Susţinută de tehnologie, transformarea în 
marfă a bunurilor şi a serviciilor nemonetarizate s-a accele- 
rat în ultimele secole, ajungându-se la situaţia de astăzi, când 

a mai rămas foarte puţin în afara sferei monetarizate. Vas- 
tul domeniu obștesc, fie că era vorba de pământ sau cultură, 
a fost înțărcuit şi vândut pentru a ţine pasul cu creşterea 
exponențială a banilor. Acesta este motivul adevărat pentru 
convertirea pădurilor în cherestea, a cântecelor în proprie- 
tate intelectuală ş.a.m.d. Iată de ce două treimi din hrana 
americanilor este gătită astăzi în afara familiei. Iată de ce 
popularele tratamente naturiste au fost înlocuite cu cele pro- 
venite din industria farmaceutică. Iată de ce îngrijirea copii- 
lor a devenit un serviciu plătit, iar apa de băut este catego- 
ria cu cea mai mare creştere în cadrul vânzărilor de băuturi. 
Imperativul creşterii perpetue, implicat în banul bazat pe 
camătă, este ceea ce împinge continuu transformarea vieţii, 
a lumii şi a spiritului în bani. Completând cercul vicios, cu 
cât convertim mai multă viaţă în bani, cu atât avem nevoie 
de mai mulți bani ca să trăim. Camăta, şi nu banul, este pro- 
verbiala rădăcină a răului”. 

Camăta a transformat banul într-un agent al indigenței. 
Sărăcia nu este datorată nici lipsei capacităţilor productive, nici 
măcar lăcomiei. Lăcomia este un simptom, dar nu o cauză. Într- 
un context de sărăcie şi lipsuri, se intensifică lupta pentru niște 
resurse limitate, iar actorul economic raţional — ne spun dog- 
mele economice — caută să-și maximizeze interesele financiare. 
Marele scriitor agrarian Wendell Berry ne avertizează: „Avem 
motive să credem că orice este vândut va fi până la urmă distrus. 
Când totul are un preţ, iar acel preţ variază la infinit datorită 
unei economii fără o relaţie stabilă cu necesităţile sau bunurile 
reale, atunci totul se separă de istorie, cunoştinţe, respect şi iu- 
bire, de acele lucruri care ar păstra integritatea organică - şi, 
implicit, totul se află pe calea pierzaniei”. 

Sărăcia materială are la bază o sărăcie ontologică. 
Sărăcia ontologică se creează prin distrugerea dimensiu- 
nii personale a lumii. Omul de astăzi este sărac fiindcă este 
supus ordinii impersonale a banului. Banul a transformat 
persoana într-o entitate abstractă şi interşanjabilă interesată 
doar de satisfacerea propriului interes, echivalent cu profitul 

bănesc. Omul nu mai este o „persoană, ci un „instrument” 
folosit într-o competiţie pentru controlul şi luarea în posesie 
a unor resurse percepute a fi limitate. 

Ce înseamnă o lume săracă? Din punct de vedere creştin, 
este o lume a separării, în care comunitatea este un agregat de in- 
divizi singuratici — lumea lui homo oeconomicus, a individului 
fragmentat şi izolat care-şi urmăreşte doar propriile interese. 
Este și lumea lui homo sovieticus — homo sovieticus nu-i altul 
decât o variantă a lui homo oeconomicus, a omului masifi- 
cat, omul-ca-mijloc care şi-a pierdut caracterul sacru, unic 
şi personal. Prin masificare, înţelegem procesul de deperso- 
nalizare prin care omul este despuiat de calităţile sale divin- 
umane pentru a fi transformat într-o entitate abstractă (un 
număr, un cod, o „resursă umană”) și interșanjabilă. În lu- 
mea de astăzi, a banului cămătăresc, masificarea începe prin 
spargerea în bucăţi a coeziunii persoanei noastre, după care 
suntem parcelaţi în porţiuni utilitare (aşa numitele „abilități 
profesionale”) şi reintegrați într-un „întreg” construit artifi- 
cial în baza unor inginerii economice şi sociale. Acele părți 
din noi care nu slujesc intereselor aşa zisei „pieţe libere”, 
de obicei sufletul, conştiinţa morală, spiritul critic şi taina 
credinţei sunt aruncate la gunoi. 

Observăm că situaţia nu s-a schimbat mai cu ni- 
mic. Schema de funcționare a societăţii fără de Dumnezeu 
rămâne aceeaşi: indivizi atomizaţi, separați unii de alţii, 
sunt „reasamblaţi” în mod artificial în grupuri de încadrare: 
în comunism, funcționau „celulele de partid”, „brigăzile de 
muncă, CAP-urile etc., azi sunt workteam-urile corporatis- 
te, „comunitățile de consumatori” - toate au rolul de a crea 
o falsă obşte şi o iluzorie solidaritate interpersonală, fiind în 
întregime dependente de principii, structuri şi obiecte exte- 
rioare (partid, stat, corporație, „satul global”, „piaţa liberă”). 

Nu ar exista masificare dacă banul cămătăresc nu 
ar distruge capitalul social al comunităţilor locale şi nu ar 
media relaţiile dintre oameni. Banul, mânat de camătă, 
omogenizează, abstractizează şi instrumentalizează lumea. 

Convertite în bani, două păduri devin identice, două culturi 
unice se aglutinează în cultura globală; omul însuşi este 
redus la statutul de „resursă umană”, „consumator standard” 
sau parte dintr-un contract între „străini” - pilonul econo- 
miei globale fiind contractul dintre două părți care pot să 
nu aibă nimic în comun, un contract între „străini”. Când 
oamenii nu mai au nimic în comun unul cu altul și s-au se- 
parat de Dumnezeu, relaţiile interumane se deteriorează atât 
de mult, încât sunt pervertite în relații mercantile, clientelare 
sau de tip mafiot. În acest sens, România de azi poate consti- 
tui un „studiu de caz”. 

Lumea seculară nu mai stăpâneşte limbajul care i-ar 
permite să descrie şi să analizeze situaţia actuală dincolo de 
cadrul strâmt şi uscat al economismului. Concentrării pute- 
rii şi a bogățiilor în mâinile tehnocraţiei globale și ale mafii- 
lor locale îi corespunde monopolizarea criteriilor adevărate 
de către „societatea spectacolului”. Lumea contemporană 
consumă semne goale. „Societatea spectacolului” nu mai 
trimite la nimic. Dincolo de ea... doar vidul. Mass media şi 
publicitatea pun în circulaţie cuvinte şi imagini înlănţuite în 
aşa fel încât să nu aibă nicio legătură cu situaţia concretă a 
omului. Individul contemporan este o lume fără uși şi fără 
ferestre, o cameră obscură ai cărei pereţi sunt acoperiți cu 
imaginile hipnotice deversate de ecranele digitale. Omul este 
cucerit de aceste imagini mincinoase care îi ascund logos-ul 
(raţiunea de a fi) a lucrurilor şi instaurează nimicul şi ne-viul 
ca unice alternative posibile. Nu mai vorbim decât în lim- 
bajul mort al „eficienţei” şi „austerităţii”, ca şi cum banii şi 
creşterea economică ar reprezenta singurele valori autentice. 
Am uitat că profitul nu se socotește doar în termeni cantita- 
tivi, nu este un câștig măsurabil, pură acumulare monetară, 
ci o sporire calitativă a existenţei, a capacităţii noastre de a ne 
bucura de ceea ce ni s-a oferit în dar. Pentru a regândi socie- 
tatea dintr-un unghi de vedere diferit, trebuie să mărturisim 
cealaltă dimensiune a omului şi să ne situăm în raport cu 
realităţi ultime. Numai în felul acesta vom putea face un pas 

înapoi, pentru a lua distanță faţă de evenimente şi a privi 
dincolo de măști. 

Oare mai este posibil astăzi să gândim o alternativă 
creştină la această lume căzută? Spre deosebire de societa- 
tea occidentală, unde individul a rămas într-adevăr singur, 
în România, persoana încă mai este înconjurată de icoane 
- icoanele profeților, ale apostolilor, ale mucenicilor şi ale 
sfinţilor. Mai există şi icoanele vii ale părinţilor duhovniceşti, 
care ne oferă o relaţie personală transfiguratoare. Icoana 
nu este, însă, o simplă imagine, ci o deschidere, o fereastră 
spre „altceva, un punct de iradiere a Prezenţei, o mărturie 
a instaurării Împărăției lui Dumnezeu. Ca fereastră spre 
Împărăţia cerurilor, icoana conduce către întâlnirea noastră 
cu Dumnezeu. Practica icoanelor împiedică spectacolul 
imaginilor mincinoase de a concentra orice privire şi orice 
conștiință. În lumea noastră ortodoxă, icoanele sunt peste tot 
şi conturează un spațiu metasocial care limitează circulaţia 
generală a semnelor golite de conţinut. 

Spaţiul iconic ne oferă şi acel cadru necesar restaurării 
unei economii a dăruirii, o economie care să înlocuiască eco- 
nomia separării de până acum. Prin icoană, homo oeconomi- 
cus, acest om vechi care se pretinde astăzi alfa şi omega, este 
chemat să se întoarcă la viaţa în Hristos. În marea Lui milos- 
tenie, Dumnezeu îl cheamă să redevină o „persoană” pentru 
a participa, şi el, la viaţa veşnică şi la regăsirea logos-ului, 
adică a adevăratei raţiuni de a fi a lucrurilor materiale. Icoana 
ne arată calea unui „teomaterialism” eliberator, ne dezleagă 
de iluziile economismului contemporan. Din perspectiva 
ortodoxă, afacerea de familie, economia domestică, coope- 
rativele, agricultura ecologică etc. nu sunt „lucruri necesare” 
care ne trimit doar la propria lor obiectivitate utilitară. Ele 
sunt daruri de la Dumnezeu. Își au logos-ul personal care se 
raportează la prezenţa personală a Logos-ului Ziditorului. În 
momentul în care logos-ul personal al „lucrurilor materiale” 
nu se mai manifestă, pentru că lucrurile se limitează la ele 
însele şi la circulaţia imaginii lor într-un circuit de imagini 

interşanjabile (cum este circuitul imaginilor publicitare), în 
acel moment, persoana umană redevine un individ izolat. O 
monadă care se pierde în noaptea adâncă a nihilismului. 

Întrebarea pe care şi-o adresează, cred, fiecare din- 
tre noi se referă la posibilitățile reale de punere în lucrare a 
unei economii a dăruirii. Cum să împlinim, şi nu numai să 
propovăduim, un sistem economic în care bunurile mate- 
riale să nu ne mai îndepărteze de Dumnezeu, ci, dimpotrivă, 
să ne deschidă mereu apetitul pentru bunurile gătite în 
Împărăţia cerurilor? 

Mă voi referi în primul rând la satul românesc. Ca să 
renască, satul românesc va trebui să funcționeze ca o econo- 
mie smerită, bazată pe solidaritate socială şi pe cooperative. 
Economia smerită ţine cont de limitele naturale și de buna 
rânduială de care se bucura odinioară gospodăria țărănească 
tradițională. 

Spre deosebire de faustica economie a cămătarilor, 
economia smerită înţelege că noi, toţi, existăm în cadrul 
unei economii superioare - economia lui Dumnezeu, Marea 
Economie a Creaţiei, cum o numeşte Wendell Berry, celebrul 
scriitor agrarian din SUA. Nimic nu există în afara Marii 
Economii: „Suntem în ea, cu ştirea sau fără ştirea noastră, 
cu voia sau fără voia noastră”, scrie Wendell Berry. În această 
economie, orice lucruşor caută prezenţa personală a logos- 
ului Ziditorului, aşa cum orice floare caută binefacerile 
soarelui de dimineaţă, totul este interconectat şi se leagă în 
Hristos, totul este un dar al Vieţii unde fiecare îşi joacă par- 
titura sa — ursul îşi are rolul său, furnica pe al ei, omul ca 
iconom al acestei ordini este chemat să vegheze ca rânduiala 
să nu fie stricată. În fiecare zi, ţăranului i se oferă mărturii 
multiple ale bunătăţii şi ale puterii divine, de la germinaţia 
seminţelor până la creşterea holdelor şi sănătatea vitelor. 
Dacă anul acesta se fac roşii, şi dovlecei, şi grâu, sau dacă nu 
se fac, depinde până la urmă de vrerea lui Dumnezeu. 

Astăzi, a funcționa în cadrul limitelor naturale şi a 
nu te îmbăţoşa împotriva Marii Economii divine nu este o 

dovadă de primitivism, ci de clarviziune. Când ţăranul este 
smerit, când are credinţă şi respectă creaţia lui Dumnezeu, 
el ştie că nu are de ce să se teamă de greutăți. 

Economia smerită, bazată pe solidaritate socială şi 
cooperative nu este un produs de import. Ea a existat pe 
aceste meleaguri, materializată într-un sistem economic 
pe care satul românesc l-a avut, dar care a fost distrus cu 
bună știință de către comuniști. Întorcându-ne în timp, în 
anii '20-'30, vom descoperi cu uimire în scrierile şi practi- 
cile susținătorilor sistemului cooperatist bazele a ceea ce 
astăzi numim „dezvoltare durabilă, „agricultură ecologică” 
şi „economie civică”. Este de remarcat accentul pe care agra- 
rienii de atunci îl puneau pe grija față de sănătatea solului 
şi a animalelor din gospodărie, pe agricultura practicată în 
micile ferme de familie, o agricultură considerată a fi mai 
eficientă şi mai diversificată decât exploatările agricole pe 
scară largă. Într-o vreme în care atât socialiștii, cât şi adepţii 
liberalismului considerau că economia bazată pe camătă, pe 
principiile centralizatoare ale marii fabrici şi ale marilor lati- 
fundii era singura capabilă să asigure cea mai înaltă formă 
de productivitate, susținătorii cooperaţiei insistau asupra 
avantajelor şi a potenţialului oferit de o economie locală a 
unităților mici, flexibile, unite printr-o reţea de cooperative. 

După cum scrie Constantin Stere, un teoretician al 
agrarianismului de la noi: „[...] din statistici rezultă că agri- 
cultura mică nu numai că nu are a se teme de concurența 
marei agriculturi, ci, dimpotrivă, în condițiuni egale, 
gospodăriile mici şi mijlocii se dovedesc mai rezistente de- 
cât cele mari. Avantagiile economice sunt hotărât de partea 
gospodăriei mici, aceasta nu aleargă după rentă şi nici după 
dobânda capitalului şi deci produce mai ieftin, gospodăria 
mică dispune de puterea de muncă mai intensivă a omului 
ce munceşte pentru dânsul: ea face cu putință utilizarea mai 
potrivită cu natura ei a fiecărei bucățele de pământ. 

Potrivit lui C. Stere, „formula progresului nostru eco- 
nomic şi social, ce ne-o impun condiţiile însăși ale vieții 

noastre naţionale” ar fi „o țărănime liberă şi stăpână pe 
pământul ei; dezvoltarea meseriilor și a industriilor mici, 
cu ajutorul unei intense mişcări cooperative la sate şi orașe; 
monopolizarea de către stat, în principiu, a industriei mari 
(afară de cazuri excepţionale, unde ea s-ar putea dezvolta de 
la sine, fără prejudiciu pentru viața economică)... am curajul 
să afirm că aceasta va fi politica economică a generaţiunii ce 
va veni după noi”. 

Cuvinte profetice. Cu câţiva ani în urmă, la o 
importantă întrunire din Quebec City dedicată cooperaţiei, 
celebrul economist Nouriel Roubini, cel care a anunţat criza 
economică mondială înainte ca ea să se declanşeze, a decla- 
rat că modelul cooperatist este parte din soluţia ieşirii din 
criză. Cooperativele, a afirmat Roubini, vor putea fi chiar un 
important jucător economic pe plan mondial dacă vor da 
dovadă de şi mai multă solidaritate şi cooperare între ele, 
pentru a împărți resursele şi costurile. Nu poţi decât să te în- 
tristezi profund când vezi cât de departe a ajuns în unele țări 
sistemul cooperatist - vorbim deja de nişte jucători pe piaţa 
mondială - şi cât de mult a regresat România spre economia 
profană a separării, înstrăinării şi egoismului feroce. 

Nu va trece mult şi va sosi momentul adevărului. 
Adevărul cumplit care ne va aminti în mod brutal 
consecințele iresponsabilităţii noastre. Se vor năpusti peste 
noi, toate deodată, efectele crizei economice şi morale, ale 
românesc. Atunci ne vom da seama ce înseamnă să trecem 
nepăsători peste realități evidente, să dăm uitării lecţiile isto- 
riei şi să neglijăm adevărul de la baza creaţiei divine. Atunci 
nimeni nu va mai pune sub semnul întrebării înțelepciunea 
tradițională a ţăranului român şi buna rânduială a satului 
românesc de odinioară, nici nu va mai contesta, în numele 
„eficienţei”, condiționalitatea ecologică şi valoarea agricul- 
turii sustenabile centrate pe mica fermă de familie şi pe 
cooperaţie. Dar va fi prea târziu. Trebuie să descoperim în- 
ceputul crizei astăzi pentru a o putea învinge mâine. 

Efectiv, renașterea cooperativelor şi agricultura 
sustenabilă ar fi o adevărată mană pentru România. Sfin- 
tele Scripturi ne spun că hrana, înainte de orice, este ex- 
presia domniei lui Dumnezeu asupra creaţiei şi a iubirii 
sale față de oameni. Un semn al prezenţei lui Dumnezeu: 
„Iată, eu le voi ploua pâine din cer”. Episodul biblic al 
manei cereşti exprimă semnificaţia adâncă a agricultu- 
rii tradiționale. Hrana nu este un produs, ci un dar de la 
Dumnezeu, de care trebuie să ne îngrijim cu atenţie. Fiind 
iconom, ţăranul nu va percepe condiționalitatea ecologică 
drept o constrângere, aşa cum o percep adepţii agriculturii 
productiviste, ci ca un element care poate fi valorizat. Nu 
atât subvenţiile vor salva satul românesc, cât restaurarea 
iconomiei, a relaţiilor ţăranului cu Dumnezeu, cu natura 
şi cu semenii lui de la sat şi de la oraş. Obiectivul unei poli- 
tici de dezvoltare rurală astăzi nu este numai să amelioreze 
competitivitatea; trebuie întărite legăturile dintre ţăran şi 
mediul său socio-cultural: „Isoler le paysan, cest le tuer 
- a-l izola pe ţăran înseamnă să-l omori”, afirma Gerard 
Peltre, preşedintele grupului consultativ de dezvoltare 
rurală al Comisiei Europene. 

Această restaurare a relaţiilor stricate nu se face în vor- 
be, ci prin măsuri şi fapte concrete. În primul rând, trebuie să 
întoarcem fluxul migraționist spre sate, să micşorăm conges- 
tia urbană şi să stopăm declinul regiunilor rurale. Aceasta 
se va realiza în primul rând prin crearea unei adevărate 
societăţi rurale cooperatiste. Pe lângă multiplele lor avantaje 
economice, cooperativele vor deveni şi nuclee ale unei noi 
concepții civice, îmbinând principiile creştine cu principiile 
universale ale cooperaţiei, solidaritatea cu autoguvernarea 
locală. Oamenii nu vor fi atraşi spre cooperativele din re- 
giunile rurale numai de noi oportunităţi economice, ei vor 
aprecia la fel de mult valorile şi principiile sănătoase pe care 
cooperativele le promovează, noile sinergii care se vor stabili 
între toți actorii locali: ţărani, meşteşugari și meseriași, pro- 
fesori, preoţi, medici, comercianți. 

Avem nevoie de o infrastructură intelectuală care 
să promoveze tradiţiile româneşti, virtuțile solidarității 
creştine şi ale vieţii la ţară. Şcoala, Biserica, mass media şi 
personalităţile marcante ale vieţii noastre culturale și reli- 
gioase sunt chemate să popularizeze un nou agrarianism. 
Renaşterea satului românesc ar putea contracara entropia 
socială care devastează România de astăzi. Sistemul actual 
accelerează nu numai epuizarea resurselor naturale, ci şi a 
celor umane (slăbeşte familia şi relaţiile interpersonale). Ti- 
nerii români trebuie să redescopere virtuțile „localismului” 
şi ale bunei vecinătăţi, care presupun relaţii de reciprocitate 
şi întrajutorare. O cultură globală uniformizantă, focalizată 
pe individualismul consumist este la fel de aridă precum pei- 
sajul rural cu haturile desființate, care face loc practicilor ni- 
velatoare ale monoculturii şi ale fabricii de crescut animale. 

Ni s-ar putea aduce argumentul că o economie smerită, 
chiar dacă este opusă economiei separării, chiar dacă este 
fondată pe iubire şi solidaritate, nu trebuie să fie preocupa- 
rea de căpătâi a creştinului, fiindcă s-a spus: „Căutaţi mai 
întâi Împărăţia lui Dumnezeu și dreptatea Lui” (Matei 6, 33). 
Interpretat în termeni atât spirituali, cât şi practici, impe- 
rativul divin ne trimite la necesitatea absolută pe care tre- 
buie s-o acordăm Marii Economii. Economia smerită este 
subordonată Marii Economii divine. Ea funcționează în 
baza energiilor, valorilor şi darurilor pe care le primeşte de 
la Marea Economie, daruri pe care într-o împreună-lucrare 
avem datoria să le conservăm, să le protejăm şi, îmbunătăţite 
prin puterea Duhului Sfânt, să le consacrăm Creatorului, 
nicidecum stăpânilor vremelnici ai acestei lumi. 

Să ne bucurăm că principalul dar oferit nouă de 
Dumnezeul în Treime, bogăţia cea mai de preţ este însăşi 
persoana noastră. O bogăţie pe care avem datoria s-o sporim 
„în circulaţie de viaţă trăită cu alţii”. Scrie părintele Dumitru 
Stăniloae: „Numai întrucât mă dăruiesc eu lui în deplină liber- 
tate, mi se dăruieşte şi el. Și dăruindu-mă eu lui, mă dăruiesc 
lui Dumnezeu prin el şi viceversa... Unde e dăruire acolo e 

libertate, pentru că acolo e Duhul lui Dumnezeu nesupus ni- 
ciunei robii. Căci el e în acelaşi timp Duhul dragostei: Domnul 
este Duh și unde este Duhul Domnului, acolo este libertate... 
La această dăruire din dragoste ne-a chemat Hristos... Numai 
întrucât ne dăruim din dragoste suntem liberi”. 

Spre deosebire de opinia prevalentă, care anunţă 
moartea iminentă a satului românesc, noi credem că vom 
avea comunităţi rurale viabile şi peste o sută de ani. Încet, 
dar sigur, căile şi virtuțile ţărăneşti vor reapărea în societatea 
românească. În secolul XXI nu va mai exista o „alternativă 
urbană” de dezvoltare a României, aşa cum au visat 
comuniştii. În următoarele decenii, în România, ca mai peste 
tot în lume, vor fi refăcute legăturile oamenilor cu pământul. 
Agricultura productivistă, cu obsesia maximizării profitului 
prin sporirea producţiei nu este sustenabilă: poluează pla- 
neta, epuizează resursele de energie neregenerabilă, distruge 
comunităţile locale şi încalcă drepturile omului la securi- 
tate alimentară. Ea va împărtăși probabil soarta dinozauri- 
lor industrializării comuniste. Dacă în România va avea loc 
o renaştere creștină şi, în paralel, o îmbunătăţire a calității 
vieţii, declinul populaţiei va fi oprit; vom avea din nou o largă 
şi viguroasă populaţie rurală, cu o forță calificată de muncă. 
Satul, considerat astăzi fără viitor, va salva România. 

Deşi acel viitor este încă departe, cu răbdare și credință, 
putem să punem deja primele cărămizi ale restaurării ru- 
rale. Să începem împreună-lucrarea despre care amintea 
părintele Justin Pârvu: „Să creăm mici fortărețe, mici cetățui 
de supraviețuire, la sate, acolo unde mai sunt încă oameni 
care pricep şi îşi amintesc Rânduiala, unde să avem pământul 
nostru, şcoala noastră - în care să ne creştem copiii în duhul 
acesta ortodox, să avem spitalele şi moaşele noastre”. 


262 


IMNELE POETULUI CREŞTIN 
ŞI PATRIOT IOAN ALEXANDRU, 
CHEMARE LUMINOASĂ LA UNIREA ÎN 
CUGET ŞI-N SIMŢIRI, CA JERTFĂ DE 
CINSTIRE A UNITĂŢII NAŢIONALE 
DE LA ALBA IULIA 


Ioan CARAZA 


Unirea Naţională de la 1918 şi viaţa de astăzi 
a Neamului Românesc la răscruce de drumuri 


Unirea tuturor românilor înfăptuită după veacuri de 
asuprire străină, în anul 1918, la Alba Iulia, a fost încunu- 
narea biruinței istorice a credinței luptătorilor neamului, 
din iubirea lor jertfelnică de Neam şi de Ţară. Testamentul 
acestei biruinţe este acela al întăririi credinţei pecetluite cu 
unirea-n cuget şi-n simţiri prin actul unirii de la Alba Iulia. 
Unitatea de neam înfăptuită la Alba Iulia ca urmare a jertfe- 
lor credinţei în Hristos avea să fie zguduită de ateismul tota- 
litar instaurat în Rusia în acelaşi an 1918, şi anume după cel 
De-Al Doilea Război Mondial. Atunci ţara nu a fost cucerită 
de o putere străină, ci a fost vândută puterii ateiste totalitare, 
în favoarea extinderii acesteia. 

Ceea ce a însemnat credința jertfelnică de veacuri pen- 
tru unitatea din 1918 era acum zguduită din temelie prin 
ateismul totalitar al celei de-a treia mari puteri, pe lângă cea 
otomană şi cea austro-ungară, care înconjurau, de-a lun- 
gul istoriei sale, națiunea română. Persecuţiile împotriva 

oricărei religii au avut loc, deoarece se considera că religiile 
ar fi originea răului din lume în ceea ce priveşte împărțirea 
omenirii în clase sociale: bogaţi şi săraci. Această concepţie 
era urmarea unei filosofii materialiste ce bântuia fantomatic 
Europa încă din secolul al XIX-lea. 

După decenii de vărsare de sânge s-a dovedit, însă, că 
nu religia era cauza diferenţei dintre clasele sociale, ci ur- 
marea păcatului strămoşesc, de alungare a lui Dumnezeu 
din inimile oamenilor și stricarea Împărăției lui Dumnezeu. 
Creștinismul Neamului românesc a avut atât de mulți martiri 
din cauza ateismului totalitar, care s-au jertfit în nădejdea 
biruinţei Luminii lui Hristos, Care a semănat în lume viaţa 
cea vie, fără de moarte. Martirii aveau tăria credinţei că nu- 
mai Hristos este pământul celor vii (Psalmii 141, 5), care nu 
există nicăieri sub cer (Faptele Apostolilor 4, 12). 

În istoria Neamului nostru nu a fost nicio împlinire 
atât de mare ca Unirea din 1918, dar care poate tocmai de 
aceea a trebuit să treacă prin focul jertfelor. Pentru unita- 
tea de cuget aceste jertfe înseamnă „aur”, adică mai mult 
decât desfiinţarea claselor sociale prin ateismul totalitar, 
fără nicio comuniune, dar cu denaturarea acestei unități de 
cuget, prin folosirea sintagmei de „comunism”. Înainte de 
a se extinde şi asupra Neamului nostru ca un uragan, se 
ştia că răul îşi are originea în fiecare individ, şi anume, de 
la adolescenţă, după cum a arătat Hristos (Matei 13, 26; cf. 
Facerea 8, 21), ca „vestirea celor ascunse de la începutul 
lumii” (Matei 13, 35). 

Însă, înainte de instaurarea ateismului totalitarist în 
ţara noastră, în perioada interbelică, părintele Stăniloae a 
vorbit despre nevoia depăşirii individualismului şi a so- 
cialismului!, şi anume, în numele Adevărului răsărit din 
pământ prin Jertfa lui Hristos (Psalmii 84, 12), atunci când, 


! Vezi Dumitru STĂNILOAE, „Pentru depăşirea individualismului şi a so- 
cialismului”, în Revista Teologică, 1-2/1935, p. 33-40. 

odată cu instalarea ateismului totalitar în Rusia, Bisericile 
au început, prin anii 1920, o mişcare ecumenică, deoare- 
ce acel ateism era atunci cea mai mare primejdie pentru 
creştinism. 

Dar, dacă dominaţiile străine au însemnat un jug atât 
de apăsător pentru neam, şi dacă după unirea cea mare 
din 1918 au avut loc atâtea jertfe prin asuprirea ateismu- 
lui totalitar, astfel, astăzi Neamul românesc este pândit de 
pericolul dispariției prin degradarea vieţii din sânul său. 
În lumina Revelaţiei şi desăvârşirea prin Hristos s-a dat 
porunca de a „nu smulge neghina din grâu” (Matei 13,29). 
Pericolul este tocmai acela al desființării familiei zidite 
de Dumnezeu, ca legătură dintre bărbat şi femeie pentru 
aducerea vieții pe pământ. Dar, în acelaşi an al Centena- 
rului Unirii de la Alba Iulia din 2018, s-a votat prin refe- 
rendum şi golirea vieţii neamului prin îndepărtarea stâl- 
pilor familiei. Astfel, dacă există nădejdea ca neghina să 
mai poată deveni grâu, bobul de grâu golit pe dinăuntru 
devine pleavă: „grâul îl strânge în hambarele Sale, iar 
pleava o arde cu foc nestins” (Luca 3, 17), tocmai pentru 
că din pleavă nu se mai poate face nimic. 

Prin întemeierea Neamurilor în urma amestecării 
limbilor, ca lucrare a Sfintei Treimi după Potop (Facerea 
11, 7), scopul era acela de a căuta pe Dumnezeu (Fapte- 
le Apostolilor 17, 26), pentru ca fiecare Neam să se poată 
bucura de binecuvântarea lui Dumnezeu prin Avraam 
(Facerea 12, 3). Această binecuvântare însemna mai mult 
decât iubirea de Neam şi de familie fără Hristos, dar prin 
Hristos este binecuvântată iubirea şi a Neamului şi a fami- 
liei (Matei 10, 37). Această binecuvântare este asemănarea 
cu Hristos prin botezul părtăşiei la Lumina Sa fără de moar- 
te. Lumina lui Hristos pentru luminarea Neamurilor (Luca 
2, 32) este aceea a ridicării vălului morţii (Isaia 25, 6-8). 
Această Lumină a fost dăruită şi Neamului românesc. 

În lucrarea sa Scriitori patristici străromâni?, preotul 
profesor loan G. Coman a arătat aceste rădăcini ale Neamu- 
lui pentru aflarea lui Dumnezeu, Care prin adâncul botezului, 
„nu e departe de niciunul din noi”, cum arată Sfântul Apostol 
Pavel (Faptele Apostolilor 17, 27). Aceste rădăcini baptismale 
sunt mai adânci decât cele ale fiecărui Neam, inclusiv a iudeilor 
(Isaia 37, 31), care în Hristos, pot afla credinţa nestrămutată 
a lui Avraam în lucrarea lui Dumnezeu, pe atunci făgăduită, 
iar în Hristos împlinită. Această credință a mers şi în Neamul 
românesc până la jertfă, aşa cum spune Vasile Pârvan, dascălul 
părintelui loan G. Coman şi marele învățător al Neamului. 

Afundarea baptismală prin Hristos pentru asemănarea 
cu El a devenit, astfel, Lumina lumii, care poate fi înţeleasă şi 
în sensul vedeniei unei statui cu capul de aur şi cu picioarele 
de lut, tâlcuită de proorocul Daniel împăratului Babilonului 
(Daniel 2, 31-35). Această statuie a fost atinsă de o piatră 
mică din cer, nu la capul de aur, ci la picioarele ei de lut. 

Unitatea de cuget prin Taina Botezului nu este, deci, 
o unitate omenească, ci este o lucrare a lui Hristos prin 


2 loan G. COMAN, Scriitori patristici străromâni, Bucureşti, 1979. Poe- 
tul Ioan Alexandru a scris despre Ioan G. Coman următoarele: „Când 
eram pe calea de a vedea pierdută şi de a rămâne fără patrie, aici la 
Mărăşeşti era strânsă toată suflarea pe o mână de pământ, mușcaţi 
din faţă de focul cotropitorilor, iar din spate de tifos şi de vaietele 
pruncilor lăcrimaţi de foamete şi pribegie; aici la Mărăşeşti am bi- 
ruit frica de moarte şi din lacrima acestei biruinţe a izvorât iubirea 
de patrie. Pentru că spunea Pârvan un adevăr uriaş: Singurul scop 
al vieţii este dat de lucrarea pentru aproapele; suprema calitate este 
darea vieţii tale spre păstrarea vieţii celuilalt. Cu atât mai mult, spre 
a păstra viața patriei tale. Numai omul care iubeşte poate spune: Am 
biruit frica de moarte...Unul din marii săi elevi, savantul de renume 
european, loan G. Coman, mi-a povestit de curând despre cursuri- 
le marelui său profesor, văduv după război: În faţa unui amfiteatru 
înlăcrimat, invocându-i pe cei ce s-au jertfit pentru apărarea ființei 
patriei, în propoziţii scurte, numai subiect şi predicat, a prezentat con- 
centrat făptuirea istorică a Logosului întrupat, în istoria de suferință 
a poporului nostru”, vezi loan ALEXANDRU, Iubirea de patrie. Eseuri, 
vol. 2, Bucureşti, Edit. Eminescu, 1985, p. 69-71 et passim. 

Jertfa Sa, ca brațul Său, care adună pe cei înviaţi cu duhul 
prin această afundare (Isaia 40, 11), prin care numai Hri- 
stos este marele adunător al cugetelor. În acest fel, Hristos 
cheamă la vindecarea baptismală a neghinei din lume, care 
risipeşte pe oamenii oricărui neam, aşa cum „lupul răpeşte 
şi risipește oile” (Ioan 10, 12), scoțându-le afară pe deasupra 
din staulul Duhului Sfânt (Ioan 10, 1). 

Dacă ateismul totalitar a tăiat arborele credinței prin 
care au fost aduse atâtea jertfe pentru ființa Neamului, ast- 
fel acea captivitate babilonică a credinței care a tăiat tul- 
pina nu a putut smulge rădăcinile acestui arbore. Pentru 
eliberarea credinţei din acea captivitate, eroi ai Neamului 
românesc au adus jertfe din rădăcinile credinţei, prin care 
s-a remarcat şi jertfa poetului de talie eminesciană, loan 
Alexandru. 

În vremea ateismului totalitarist, loan Alexandru a 
străbătut toate ţinuturile româneşti şi a simţit, ca şi Emines- 
cu, nu numai omenia românească, ci, mai ales, rădăcinile 
credinţei, ca untdelemn al bucuriei Învierii lui Hristos şi 
Revelația lui Hristos ca Rug veşnic aprins (Ieşirea 3, 14; cf. 
Facerea 32, 29; Judecători 13, 18-20). 

Pilonii Imnelor lui loan Alexandru sunt credinţa 
Neamului românesc şi familia. Râvna poetului pentru 
Hristos trezeşte prin aceste imne conştiinţa de aprofunda- 
re a unității Neamului prin unitatea de cuget în Hristos, ca 
unitate baptismală?. Trilogia de „Imne” inaugurată în 1971 
cuprinde „Imnele Transilvaniei” şi „Imnele Moldovei” şi s-a 
încheiat în anul 1981 cu „Imnele Ţării Româneşti” închinate 
îndeosebi lui Constantin Brâncoveanu, pentru „actualizarea 
prin cuvânt a vieții nealterate a înaintaşilor”?. Din imnele sale 
reiese că Evanghelia lui Hristos este singura cale de sădire pe 
pământ a dreptăţii şi a păcii, care în lume nu se pot împăca 


3 Mihai STĂNICĂ, „loan Alexandru, poetul înveşnicirii noastre, în ziarul 
Lumina, Duminică, 9 Iulie, 2017, p. 3. 

Vezi loan ALEXANDRU, Imnele Ţării Românești, Bucureşti, Edit. Cartea 
Românească, 1981, p. 7. 

niciodată, cum scria poetul Alexandru Vlahuţă: „Când fiara 
ostenită-n Cain tace / E sângele lui Abel care strigă”. 

În Hristos, oamenii nu mai caută bogăţie pe pământ, 
prin care să fie îndreptăţit ateismul totalitarist cu revoluțiile 
şi vărsările lui de sânge. În Hristos s-a împlinit profeția: „Ha- 
rul şi adevărul se vor întâmpina, dreptatea şi pacea se vor 
săruta, Adevărul din pământ va răsări şi dreptatea din ceruri 
va privi” (Psalmii 84, 12). Dacă în Hristos, Dumnezeu spu- 
ne: „Toți mă vor cunoaşte” (Ieremia 31, 33), astfel avuţiile 
vor fi vândute pentru a cumpăra țarina, simbol al vieţii bap- 
tismale a lui Hristos, în care se află comoara învierii, ca taină 
a Împărăției lui Dumnezeu pe pământ (Matei 13, 44). 

Iubirea de Dumnezeu ca temei al iubirii de aproapele, 
mai are un corolar, şi anume: iubirea vieții ce va veni pe pământ 
prin taina Nunții. Acest lucru este semnificat în referatul bi- 
blic al Creaţiei prin pogorârea oamenilor la Pomul Vieţii, ca 
de la botezul prin Cuvânt, la euharistia Rugului Aprins. Pomul 
Vieţii era cel mai smerit față de toți ceilalți pomi din Eden şi, 
mai ales, față de pomul cunoștinței, ca pom al morții (Facerea 
2, 17), cu toate că în centrul Edenului erau unul în faţa celui- 
lalt. Dar, unul era prea smerit cu rădăcinile sale veșnice, pe 
când celălalt era impunător, însă ca o casă zidită pe nisip (Ma- 
tei 7, 26-27). Taina vieții era un dar al lui Dumnezeu, Care, 
prin ascultarea oamenilor, era Stăpânul trupurilor acestora 
prin Harul plinătăţii inimii lors, templu al Duhului Sfânt. 


5 În acest sens, la Mânăstirea Moldoviţa, oamenii sunt zugrăviți în lu- 
mina grădinii Edenului îmbrăcaţi (cu toate că în fapt erau goi) în 
haine pline de podoabe împărăteşti, ca simbol al darurilor Duhului 
Sfânt şi al stăpânirii tainice a lui Dumnezeu, iar când li se arăta lor 
Lumina mângâietoare a lui Dumnezeu, oamenii se aruncau cu fața 
la pământ, ca mai apoi, ucenicii pe Tabor, în plinătatea mângâierii 
pe care le-o aducea şi care era mai scumpă decât orice lucru de pe 
pământ, ca taină a Împărăției lui Dumnezeu de la întemeierea Lumii 
(Matei 25, 34). Ispititorul a aşteptat acest eveniment şi a văzut închi- 
narea ca dăruire totală de sine lui Dumnezeu şi ştia că oamenii nu pot 
fi ispitiţi prin nimic, decât prin această Lumină a plinătăţii inimii lor, 
căci nu aveau sămânța neghinei pe care o avea el. El ştia, de asemenea, 

Pe pământul zidit de Dumnezeu ca leagăn al vieţii 
oamenilor, darul cel mai mare era minunea aducerii vieții 
pe pământ prin taina Nunții dintre bărbat şi femeie, taină 
care în Legea Veche era semnificată prin legământul dintre 
bărbat şi femeie, avându-L pe Dumnezeu ca Martor, întrucât 
neghina poftelor de la adolescenţă (Facerea 8, 21; cf. Matei 
13, 25-26) era viclenia minţii (Ieremia 9, 6): „Domnul a fost 
martor între tine şi femeia tinereţilor tale, față de care tu ai 
fost viclean, deşi ea era tovarășa ta şi femeia legământului 
tău. Oare nu i-a făcut El ca să fie o singură făptură cu trup şi 
suflet? Și această făptură întrunită, ce năzuieşte ea? Urmaşi 
de la Dumnezeu! Păstraţi-vă, deci, viața voastră, iar tu nu fii 
viclean cu femeia tinereţilor tale! Căci Eu urăsc alungarea 
femeii — zice Domnul Dumnezeul lui Israel — şi ca cineva să 
întindă nedreptatea pe veşmântul său, zice Domnul Savaot. 
Deci, aveţi respect pentru viaţa voastră şi nu mai săvârşiți 
această viclenie!”( Maleahi 2, 14-16). 

Din profeția de mai sus reiese că pe pământul zidit 
de Dumnezeu ca leagăn al vieţii, în dependenţă organică 
de cerul soarelui şi al lunii, aducerea vieții pe pământ prin 
taina Nunții dintre bărbat şi femeie este cea mai mare mi- 
nune. Niciunul din cei născuţi din femeie nu se poate gândi 
vreodată cum era când nu exista din veci, aşa cum, venind 
pe lume, niciunul nu se poate gândi că exista din veci. Dar, 


că această Lumină se datorează ascultării, şi atunci a ocolit pe Adam, 
care prin ascultare era ușa staulului Duhului Sfânt şi a ademenit pe 
Eva, ca şi cum ar fi „sărit pe deasupra staulului” (loan 10, 1) pentru 
a semăna neghina, prin faptul că a oferit perfid şi mincinos Lumina 
cu care el devenise vrăjmaş. Era vorba de semănarea seminţei neghi- 
nei, structură a chipului diavolului, care şi ea rodeşte din sine cele 
ale morţii, substituind-o Luminii dumnezeieşti care rodeşte din sine 
cele ale lui Dumnezeu. Dumnezeu a menţionat aceste două semințe 
în profeția primordială a răscumpărării de sub puterea neghinei, care 
ca întuneric era deasupra Luminii din staulul Duhului Sfânt (Ioan 10, 
1). Această determinare a locului fiecărei „seminţe” nu poate fi intuită 
de nicio înțelepciune omenească, decât prin descoperire în Hristos 
(Matei 15, 35). 

atunci când forma morţii din viața omenească, semănată de 
diavolul prin călcarea Cuvântului şi ruperea Sânului naşterii 
de sus, urmată de nașterea neghinei morţii, taina morţii din 
viața omenească pândea să înăbușe naşterea vieţii pe pământ 
ca minune a Creaţiei, Dumnezeu a intervenit prin nimicirea 
acelor cetăţi în care bunăstarea edenică (Facerea 13, 10) du- 
cea la înăbușirea vieții urmaşilor și a făgăduinţei făcute lui 
Avraam pentru credinţa lui. 

Încă înainte de a se da Legea prin Moise pentru plinirea 
ei în Lumina lui Hristos (Matei 5, 17), Dumnezeu chemase 
pe Avraam ca o „sădire a viei Sale”, pe care „a îngrădit-o cu 
gard” (Matei 21, 33) şi acest lucru însemna nu numai „tăierea 
împrejur”, ci şi ocrotirea „viei” Sale de degradarea vieţii în 
favoarea morţii. Nici iubirea de duşmani a desăvârşirii lui 
Dumnezeu nu putea tolera degradarea vieţii ca o golire a bo- 
bului de grâu pe dinăuntru, întrucât ea însemna nu numai o 
cale fără de întoarcere, în ciuda prezenţei Sfintei Treimi (Fa- 
cerea 18, 21), ci şi o adevărată „încheiere a unui contract cu 
moartea, aşa cum avea să se întâmple şi în Israel în vremea 
proorocilor (Isaia 28, 15-18). 

Pentru binecuvântarea Neamurilor prin Avraam, Dum- 
nezeu, în desăvârşirea Sa, a făcut să răsară soarele Său peste buni 
şi răi, şi să plouă prin taina lunii de pe cer, peste cei drepți şi 
peste cei nedrepți, pentru ca roadele pământului să devină hra- 
na omului ca o minune a Creaţiei: foame pentru bucate și bu- 
catele pentru foame (1 Corinteni 6, 13). Deci, „nimeni nu poate 
adăuga la statura lui nici măcar un cot” (Matei 6, 27), chiar dacă 
ar vrea, căci nimeni nu mănâncă pentru ca să crească, ci fiecare 
mănâncă de foame. Dar, iarăşi ca o minune, bucatele se prefac 
în sângele vieții omului destinate prin Creaţie Luminii taborice, 
ca o minune a ascultării primordiale. Însă, prin puterea întune- 
ricului, viaţa a fost întoarsă în pământ. 

Întrucât mai mare este minunea venirii vieţii pe 
pământ decât durerea plecării dincolo, Dumnezeu a hotărât 
prin Întrupare „moartea morţii” din viața omului și „în- 

vierea vieţii”, pentru Taborul Luminii din mormântul lui 
Hristos, Care a mărturisit: „Am cheile morţii (din lume) şi 
ale iadului” (Apocalipsa 1, 8), ca Cel Care în lume a fost do- 
vedit la Înviere (Evrei 7, 8) că este viu în veci. 

În Hristos s-a împlinit profeția că la Învierea Sa, ca 
dovadă a vieţii Sale de ascultare şi împlinirea voii Tatălui: 
„Marea morţii (din lume) a văzut şi a fugit, Iordanul (ca râu 
al vieţii ce izvora din Sfânta Treime) s-a întors înapoi” (Psal- 
mii 113, 3). Această întoarcere este aflarea sensului vieţii în 
Lumina taborică baptismală sub cruce, atât de mângâietoa- 
re, încât desprinde inima de toate cele pământeşti, pe care le 
preface, din idoli, în „adaos” al Împărăției lui Dumnezeu, ca 
slavă a Sfintei Treimi (Matei 6, 33). Această Lumină ajută în 
viaţa de pe pământ la alegerea boabelor de mac din cele de 
nisip prin hărnicia crăiesei furnicilor, cum spune basmul lui 
Creangă, şi a miresei celei adevărate din cele trei cu ajutorul 
crăiesei albinelor, care au mierea cea adevărată. 


Substratul de aur al spiritualității Neamului româ- 
nesc în personalitatea poeţilor Mihai Eminescu şi 
Ioan Alexandru, prin credința lor nestrămutată şi iu- 
birea lor jertfelnică faţă de Neam şi de Ţară. 


În vremea lui Eminescu se putea intona imnul: „Ce-ţi 
doresc eu ţie, dulce Românie / Ţara mea de glorii, țara mea 
de dor / Braţele nervoase, arme de tărie / La trecutu-ți mare, 
mare viitor”, astfel acest imn sacru l-a simţit poetul iubirii 
de patrie ca pe un leagăn al sufletului său. Această mân- 
gâiere l-a mânat să cutreiere şi să cunoască toate ţinuturile 
româneşti: „Sufletul, adâncimile inimii poporului, au fost 
aduse la cuvânt”. 


6 Versuri din Mihai Eminescu: Rugăciunea unui dac, citate de loan ALE- 
XANDRU în vol. „Iubirea de patrie, jurnal de poet”, Cluj-Napoca, Edit. 
Dacia, 1978, p. 70. 

7 Vezi Simion MEHEDINŢI, „Eminescu, educatorul neamului românesc”, 
discurs ţinut la Academia Română în 1935 şi publicat în Optimismul 
lui Eminescu, Bucureşti, Edit. Ziarului „Universul, 1936; vezi şi Nicolae 
ONE, Interviu cu loan Alexandru, intitulat: „Pe această frumuseţe se 

Subliniind cu un genial simţ al valorilor, pe teme- 
iul unor atât de vaste cunoştinţe din istoria religiilor, poe- 
tul arată însemnătatea Evangheliei lui Hristos, ca biografie 
a Fiului lui Dumnezeu: „lată, două mii de ani aproape, de 
când ea a ridicat popoare din întuneric şi au constituit pe 
temeiul iubirii aproapelui, două mii de ani de când biografia 
Fiului lui Dumnezeu e Cartea de pe care se crește omenirea. 
Învățăturile lui Budha, viaţa lui Socrate şi principiile stoicilor, 
cărarea spre virtute a chinezului Lao Tse, deşi asemănătoare 
cu învățămintele creștinismului, n-au avut atâta influență, 
n-au ridicat atâta pe om ca Evanghelia, această simplă şi 
populară biografie a blândului Nazarinean, a Cărui inimă a 
fost străpunsă de cele mai mari dureri morale şi fizice, şi nu 
pentru EI: pentru binele şi mântuirea altora”. 

„Şi un stoic ar fi suferit chinurile lui Hristos, dar le- 
ar fi suferit cu mândrie şi dispreț față de semenii lui; şi So- 
crate a băut paharul de venin, dar l-a băut cu nepăsarea 
caracteristică virtuţii civice a antichităţii. Nu nepăsare, nu 
dispreţ; suferinţa şi amărăciunea întreagă a morții au pătruns 
inima mielului simţitor, şi în momentele supreme au încolțit 
iubirea în inima Lui şi şi-au încheiat viața pământească, 
cerând de la Tată-său din ceruri, iertarea prigonitorilor. Ast- 
fel, a se sacrifica pe sine pentru semenii săi, nu din mândrie, 
nu din sentiment de datorie civică, ci din iubire, a rămas de 
atunci, cea mai înaltă formă a existenţei umane, acel sâm- 
bure de adevăr care disolvă adânca dizarmonie şi asprime a 
luptei pentru existenţă, ce bântuie natura întreagă. 

„E uşoară credinţa că prin precepte teoretice de morală, 
prin ştiinţă oarecum, omul se poate face mai bun. Omul tre- 
buie să aibă înaintea lui un om ca tip de perfecțiune, după 
care să-şi modeleze caracterul şi faptele... Creşterea lumii 
se datorează prototipului omului moral, lisus Hristos. După 


DA 


aşterne cântarea lui în spațiul românesc’, în Suplimentul literar-artistic 
Scânteia Tineretului din iunie 1989 cu prilejul centenarului morții lui 
Eminescu; vezi şi loan ALEXANDRU, „Eminescu -— poet naţional”, în Tu- 
birea de patrie. Eseuri, Cluj-Napoca, Edit. Dacia, 1978, p. 69-81. 

el încearcă creștinul a-şi modela viața sa proprie, încearcă 
combătând instinctele şi pornirile pământești din sine. Chiar 
dacă dezvoltarea cunoștințelor naturale se îndreaptă adese- 
ori sub forma filosofemelor materialiste în contra părților 
dogmatice ale Scripturii; chiar dacă în clasele culte, soluții 
filosofice în problema existenţei iau locul soluţiei pe care o 
dă Biblia, caracterele crescute rămân creştine... Pentru a fi 
buni, pentru a se respecta unii pe alții şi a-şi veni în ajutor, 
au nevoie de religie... Domnul va petrece în mijlocul nostru, 
precum adeseori cu bucurie au petrecut în mijlocul puterni- 
cilor şi religioşilor noștri străbuni”*. 

În vremea lămuririi prin foc a credinţei ca „aur” al 
jertfelor, poetul Ioan Alexandru a scos la lumină, în Imnele 
sale, rădăcina credinţei oamenilor din toate provinciile lo- 
cuite de români, pe care le-a străbătut ca un alt Eminescu. 
Teologia Imnelor sale trezeşte elanul credinţei care-i adună 
pe oameni, deoarece este o iubire de Hristos mai profundă 
decât orice iubire omenească, aşa cum a cerut și Mântuito- 
rul Hristos (Matei 10, 37). Aceasta este o taină a Împărăției 
lui Dumnezeu (Matei 10, 33), prin care toate cele din lume 
pot avea dăinuire şi mântuire, așa cum reiese din imnele sale 
dedicate iubirii’. 

Oricât ar străbate cineva pământul, n-ar putea găsi ni- 
ciun Neam fără de moarte. În Hristos, a dăruit Dumnezeu 
„pământul celor vii” (Psalmii 141, 5), pământ fără neghină 
şi pământ al „păcii fără hotar” ca întindere (Isaia 9, 6), dar 
„mulțimea păcii” ca adâncime (Psalmii 36, 11;71,7), pământ 
viu în care Dumnezeu „va pune capăt războaielor până la 
marginile pământului” prin vindecarea neghinei irinofagice 
a morții (Psalmii 45, 9). 

Imnele creştine ale lui loan Alexandru cântă patria din 
sufletul omului (Evrei 11, 14-16), suflet în care cea mai mare 


8 Mihai EMINESCU, „Legenda (biografia) lui lisus”, în Timpul, VI, 1981, 
12 Aprilie. 

°” Ioan ALEXANDRU, Imnele iubirii, Bucureşti, Edit. Cartea Românească, 
1983. 

iubire vine din vrednicia iubirii de Hristos, care are pecetea 
binecuvântării lui Dumnezeu pentru familie, Neam şi ţară. 
În perioada pustiirii ateiste n-a fost timp să fie sădită această 
credinţă şi în rândurile tineretului. Urmarea a fost smulge- 
rea acestora din sânul familiei lor, iar odată cu prăbuşirea 
totalitarismului, exodul lor, nu din dorinţa de a părăsi patria, 
ci ca un semnal al înstrăinării faţă de ea din lipsa credinţei 
în sufletele lor. În acest sens, loan Alexandru mărturisea în 
cele câteva clipe de pe urmă din viața lui de dăruire totală de 
sine: „lisus Hristos este cel mai mare binefăcător al omeni- 
rii”, sintagmă scrisă cu mâna sa tremurândă. 

În Imnele sale este o mărturie luminoasă a originii 
dumnezeieşti a Neamului și a sensului adevărat al vieţii prin 
Hristos, care adună prin comuniune, asemenea cu unitatea 
de cuget a Sfintei Treimi (loan 17, 22). loan Alexandru dedi- 
ca celor apropiaţi cărțile sale sub semnul Sfintei Treimi, însă 
prin scrisul său de mână, întrucât ceea ce spunea nu putea 
primi aprobarea tiparului”. 

loan Alexandru era omul dăruirii de sine, pentru care 
lepădarea de sine prin credinţă, ca un botez, era o nevoie 
sufletească. Aflarea lui Dumnezeu, ca urmare a căutării sale 
neobosite, i-a deschis sufletul şi i-a adus odihnă căutărilor 
sale. Rodul acestor osteneli a fost darul „Imnelor Bucuriei”, 
o cale prin care el a aflat sufletul Neamului românesc, căruia 
i-a închinat trilogia Imnelor sale: jertfa de sine a lui Brân- 
coveanu pentru credință, mistuirea luminoasă de sine a lui 
Eminescu prin simţirea sufletului Neamului românesc, au 
fost întregite de făclia aprinsă a Transilvaniei din sufletul său. 
Aceste făclii se regăsesc într-o unitate mai profundă decât 
unirea celor trei Țări Românești sub Mihai Vodă (1600), de- 
oarece unirea într-un singur cuget în Hristos este mai mult 


10 Tot astfel, Părintele Stăniloae n-a putut publica în 1976 un articol despre 
Duhul Sfânt ca Sfinţenie și delicateţe, decât în afara graniţelor, în Alma- 
nahul Parohiei Ortodoxe Române din Viena. 

decât lipsa hotarelor vrăjmașe dintre Ţările Românești. Nici 
concentrarea asupra istoriei Neamului în vremea ideologiei 
totalitariste nu putea descoperi sufletul acestuia. Acest lucru 
l-a determinat pe loan Alexandru să intuiască profund „în- 
fierea” Neamului românesc de către Dumnezeu prin Hristos 
- Logosul, așa cum părintele profesor loan G. Coman a scos 
la lumină pe părinții străromâni ai acestuia. 

Dintr-atâtea alte mărturii din opera sa, credinţa 
baptismală a poetului loan Alexandru reiese cu prisosință 
din următoarele două strofe: 


„În Carpaţi de-avem o mângâiere 
Care nu ne-a părăsit nicicând 
E credinţa noastră-n Înviere 
Străvederea celuilalt pământ”. 


„Iar să pot în sânge să-l cuprind 
Să rodească-n noi mai cu putere 
Candela nădejdii s-o aprind 


Nu-i cu putință fără înviere”. 


"Joan ALEXANDRU, „Patrie”, în Imnele iubirii, Bucureşti, 1984, p. 9. 


DA 


2 IDEM, „România’, în Imnele iubirii, Bucureşti, 1984, p. 7. 

BISERICA 
ȘI LUMEA 


MĂRTURIA ORTODOXĂ ŞI 
IDENTITATEA CREŞTINĂ 


Ioan SAUCA 


Subiectul pe care mi s-a cerut să-l tratez este unul de- 
osebit de complex!. Din această cauză, pentru o abordare 
coerentă şi uşor de înţeles, voi limita prezentarea mea în a 
răspunde la patru întrebări pe care le-am identificat drept 
principii călăuzitoare: 

a) Au ortodocşii un ethos misionar? 

b) Care este natura şi scopul unei „misiuni ortodoxe”? 

c) Care sunt principalele caracteristici ale unei teologii 
misionare ortodoxe? 

d) Propuneri pentru o redescoperire contemporană a 
ethosului misionar ortodox tradițional. 

Misiunea şi misiologia azi, chiar şi ca termeni tehnici, 
sunt într-o stare de criză. Pentru mulți, aceşti termeni, care 
erau atât de „preţioşi” nu cu mult timp în urmă, azi au de- 
venit termeni peiorativi şi jenanţi şi se fac încercări de a se 
evita utilizarea lor ori de a-i schimba. Chiar şi catedrele de 
misiologie, ca subiecte academice, sunt reduse drastic, în 
aceste zile, peste tot în lume. Cuvântul misiune vine de la 
latinescul mitto, mittere, missi, missum şi înseamnă a trimite. 
Până în secolul al XVI-lea a fost un termen „teologic”, teh- 
nic, folosit în descrierea dogmei Sfintei Treimi, referitor la 
trimiterea Fiului și a Sfântului Duh de către Tatăl. Doar mai 


! Părţi ale materialelor folosite în această prezentare sunt luate şi adapta- 
te din două cuvântări pe aceeaşi temă pe care le-am susţinut la Second 
Orthodox Youth Conference, Istanbul, July 11-16, 2007 şi la Societas 
Oecumenica in Belgrade, August, 2010. 

târziu acest termen a început să fie folosit cu multiplele sale 
înțelesuri referitoare la diseminarea „adevăratei credinţe” în 
vederea mântuirii celor nemântuiţi?. 

Majoritatea acestor înţelesuri tradiționale au fost pu- 
ternic atacate, în special începând cu anul 1960, când multe 
dintre fostele colonii şi-au câştigat independenţa politică. 
În acel context de renaştere şi conştientizare naţională și 
culturală, Bisericile au început, de asemenea, să pună sub 
semnul întrebării „misionarismul colonial” și şi-au cerut 
independenţa şi autodeterminarea eclezială?. 

În afară de cauzele istorice, există, de asemenea, provo- 
cări noi care ridică întrebări critice legate de însăşi existența 
„misiunii” înţelese prin prisma categoriilor sale tradiționale, 
cum sunt: secularizarea și de-creştinarea fostelor teritorii 
creştine care ele însele au azi nevoie de misiune; contextele 
pluraliste care se manifestă azi din ce în ce mai puternic şi 
pun sub semnul întrebării acţiunea „de a merge în altă par- 
te”, când misiunea este necesară „aici, acasă”; un sentiment 
acut de „vină” (exploatare, colonialism, dominație) al Bise- 
ricilor implicate în munca misionară în perioada colonială; 
criticismul „Bisericilor tinere” vizavi de „Bisericile mamă”, 
în încercarea de a-şi contura o identitate proprie şi o teologie 
contextuală proprie, care să fie semnificativă. 

Din cauza circumstanțelor istorice (Cruciadele din 
Evul Mediu şi „Misiunile protestante” de după secolul al 
XVI-lea), cuvântul „misiune” a început să aibă o conotaţie 
negativă chiar şi pentru ortodocşi, în numeroase contexte, 


După Thomas Onm (Machet zu Jiingern alle Völker: Theorie der Mis- 
sion, Freiburg/B. Erich Wevel Verlag, 1962), iezuiţii au fost primii care 
au făcut această schimbare şi au început să folosească termenul de 
„misiune” pentru a numi activitatea de răspândire a credinţei creştine 
în rândul popoarelor unde nu existau membri ai Bisericii Catolice. 

* Printre cărţile ilustrative scrise în acea perioadă, amintim: R.K. 
ORCHARD, Missions in a time of testing; James A. SCHERER, Missionary, 
go home; Ralph Dopse, The unpopular missionary; James HEISSIG, 
The ugly missionary etc. 

până astăzi. A fost şi încă este folosit pentru a descrie campa- 
niile agresive şi cruciadele cu scopuri prozelitiste. Din punct 
de vedere istoric, termenul de „misiune”, în înţelesul şi pra- 
xisul său occidental, nu a fost cunoscut în Răsărit decât de 
Biserica Ortodoxă Rusă, în secolul al XIX-lea, iar în cadrul 
Bisericii Ortodoxe nu au fost înființate agenţii misionare. 

Ca subiect academic, „misiunea” este aproape absentă 
din programele de învățământ ale educaţiei teologice ale celor 
mai multe şcoli teologice ortodoxe. Există, de asemenea, foar- 
te puţini teologi care se ocupă de acest domeniu. Şi chiar şi 
acolo unde există o catedră de „misiologie, contextul de pre- 
dare este departe de ceea ce implică ethosul misionar ortodox: 
este, adesea, un discurs apologetic care învaţă studenţii cum să 
răspundă atacurilor acelora care „fură” credincioşii ortodocşi 
prin faptul că prezintă distorsionat credinţa ortodoxă. 

Încercări de redescoperire a ethosului misionar ortodox 
autentic au început abia prin anii '50, în cadrul Syndesmos 
(Organizaţia Tineretului Ortodox). Un pionier contemporan al 
activităţii misionare este Preafericitul Anastasios Yannoulatos, 
primatul actual al Bisericii Ortodoxe din Albania. De atunci, 
un interes crescând pentru misiologie şi misiune s-a manifestat 
în numeroase Biserici Ortodoxe locale. De aceea, a vorbi des- 
pre o teologie misionară bine structurată şi coerentă în Biserica 
Ortodoxă, nu este o sarcină uşoară. Până acum, din punct de 
vedere al discursului academic, există multe aspecte ale gândirii 
misiologice ortodoxe care au fost abordate, dar încă ne lipseşte 
un tratat cuprinzător de misiologie ortodoxă care să aducă lao- 
laltă diferitele aspecte implicate“. 


“Unele dintre cele mai relevante lucrări, care analizează diferitele aspecte 
ale modului ortodox de înţelegere a misiunii, sunt următoarele: 
Alexander SCHMEMANN, Church, world, mission, Crestwood, NY, St. 
Vladimir's Seminary Press, 1979; Martyria mission, The witness of the 
Orthodox churches today, editat de Ion Bria, Geneva, WCC Publications, 
1980; Go forth in peace, Orthodox perspectives on mission, ed. Ion Bria, 
Geneva, WCC Publications, 1986; John MEYENDOREE, Witness to the 
world, Crestwood, NY, St. Vladimir's Seminary Press, 1987; Michael 
OLERSA, Alaskan Missionary Spirituality, NY, Paulist Press, 1987; IDEM, 


281 


În înţelesul său clasic, implicate activ în munca misio- 
nară sunt azi: Patriarhia Ecumenică, Bisericile Ortodoxe din 
America, Grecia, Finlanda, Rusia, România (mai recent), 
precum şi Patriarhia Alexandriei. Celelalte Biserici Ortodo- 
xe locale îşi concentrează eforturile misionare asupra con- 
textelor lor locale. Din moment ce misiunea, în înţelesul şi 
practica ei, aşa cum le-am descris mai sus, este străină isto- 
riei, teologiei şi practicii ortodoxiei creştine, s-ar putea naşte 
întrebarea: de ce este atunci necesar să se insiste în direcţia 
unui ethos „misionar” ortodox? Nu suntem oare în pericol 
de a repeta greşelile trecutului, comise şi repudiate azi de 
Bisericile care au fost puternic implicate, în trecut, în „mi- 
sionarism”? Care ar fi înţelesul ortodox al „misiunii” şi care 
ar fi locul său în definiţia însăşi a identităţii creştine? 


I. Misiunea aparţine fiinţei însăşi 
a identităţii creştine 


Din perspectiva teologiei ortodoxe, misiunea este, mai 
degrabă, ontologică decât funcțională. Creştinul este chemat 


Orthodox Alaska, A Theology of Mission, Crestwood, NY, St. Vladimir's 
Seminary Press, 1992; Your will be done, Orthodoxy in Mission, ed. 
George Lemopoulos, Geneva, WCC Publications, 1989; Archbishop 
Aram KESHISHIAN, Orthodox Perspectives on Mission, Regnum LYNX, 
1992; Ion BRIA, Liturgy after Liturgy, Geneva, WCC Publications, 1996; 
Orthodoxy and Cultures, ed. loan Sauca, Geneva, WCC Publications, 
1996; Petros VAssILIADIS, Eucharist and witness: Orthodox perspectives on 
the unity and mission of the church, Geneva and Brookline, Mass., WCC 
Publications, 1998; METROPOLITAN DANIEL CIOBOTEA, Confessing the 
Truth in Love. Orthodox Prespectives on Life, Mission and Unity, laşi, 
Trinitas, 2001; ARCHBISHOP ANASTASIOS YANNOULATOS, Facing the 
world, Orthodox Christian Essays on Global Concerns, Crestwood, NY, St. 
Vladimir's Seminary Press, 2003; Brsnop HILARION ALFEYEV, Orthodox 
Witness Today, Geneva, WCC Publications, 2006. Cel mai cuprinzător 
rezumat al gândirii misionare al ortodoxiei răsăritene rămâne cartea 
teologului reformat grec James STAMOOLIs, Eastern Orthodox Mission 
Theology Today, Markynoll, NY, 1986; republicată în anul 2001 de Wipf 
& Stock Publishers. 

să devină misionar. Misiunea nu „se face”, ci „se trăieşte” ca 
expresie zilnică a vieții. De aceea, misiunea aparține întregii 
Biserici şi nu doar unora dintre membrii ei. Misiunea nu este 
o funcțiune ori o activitate specializată care aparține unor 
grupuri ori unor agenții. 

Sfântul Duh se manifestă şi actualizează baza Trinita- 
ră a misiunii creştine. Prin Duhul Sfânt, Tatăl şi Fiul Îşi fac 
locaş în umanitate. Fiinţele umane devin prin har „temple 
ale Sfântului Duh” (1 Corinteni 3, 16-17; 7, 19), „locaşuri” 
ale Sfintei Treimi. În relaţie intimă cu trimiterea Sfântului 
Duh care „trăiește cu voi şi va fi în voi” (loan 14, 17), Dom- 
nul Hristos a zis: „Nu vă voi lăsa orfani; Voi veni la voi” (loan 
14, 18). Şi când Hristos devine prezent prin venirea Sfântului 
Duh, Tatăl, de asemenea, Își manifestă prezenţa: „Tatăl Meu 
îi va iubi, şi Noi vom veni la ei şi ne vom face locaș în ei” 
(loan 14, 23). 

Drept urmare, prin faptul că devine locaşul lui Dum- 
nezeu, umanitatea este încorporată în Trupul Sacramental al 
lui Hristos, adică în Biserica Sa, şi aceia care sunt încorporaţi 
în această nouă realitate sacramentală vor deveni, prin har, 
fiinţe noi, entităţi transformate spiritual: „Și noi toţi, privind 
ca într-o oglindă, cu fața descoperită, slava Domnului, ne 
prefacem (metamorfoumetha), în acelaşi chip, din slavă în 
slavă; ca de la Duhul Domnului” (2 Corinteni 3, 18). 

Mai mult, Sfântul Duh care, coborând şi umplând fiinţa 
umană o face lăcaș al Sfintei Treimi, este un Duh mărturisi- 
tor (loan 15, 26; Matei 10, 20). Drept urmare, creştinii vor 
fi, de asemenea, transformați în entităţi mărturisitoare: „Şi 
voi Îmi veţi fi martori” (Fapte 1, 8). De aceea, misiunea este 
existenţială şi nu legalistă. Misiunea este un criteriu al vieții 
creștine autentice. Ca urmare, misiunea nu este un lux, nu 
este opțională, nu este o acţiune sau activitate pe care cineva 
este liber să o aleagă ori să opteze pentru ea. Misiunea este, 
prin har, o realitate ontologică. Ea aparține însăşi identității 
creştine. În lumina rezumatului teologic de mai sus, se poate 

înțelege de ce ortodoxia a preferat termenului „misiune” pe 
acela de „martyria” - de martor/mărturie.Martyria este con- 
strângere internă, deoarece Duhul este un Duh mărturisitor. 
Istoria apostolică timpurie vorbeşte pe larg despre acest fe- 
nomen. Sfântul Pavel mărturiseşte despre el în 1 Corinteni 9, 
16: „Căci dacă vestesc Evanghelia, nu-mi este laudă, pentru 
că stă asupra mea datoria. Căci, vai mie dacă nu voi bine- 
vesti!”. Fiind o necesitate internă, martyria devine astfel mai 
prețioasă decât chiar viaţa biologică însăşi. Sfinţii Apostoli 
Petru şi loan, după ce au fost aruncaţi în închisoare, au fost 
eliberaţi cu condiţia de a nu mai vorbi despre lisus. La aceas- 
tă cerere ei au răspuns: „Judecaţi dacă este drept înaintea lui 
Dumnezeu să ascultăm de voi mai mult decât de Dumnezeu. 
Căci noi nu putem să nu vorbim de cele ce am văzut şi am 
auzit.” (Fapte 4, 19-20). 


Misiunea este împărtăşirea unei bucurii experia- 
te care dă sens vieții: Martyria izvorăşte din împărtășirea 
unei bucurii experiate, care dă rost şi împlinire. O asemenea 
bucurie nu poate fi ascunsă sau folosită într-un mod egoist 
ori hedonistic. Ea creează o constrângere interioară de a fi 
împărtăşită, de a oferi şi altora posibilitatea să participe la o 
asemenea bucurie. Este împărtăşirea unei „poveşti de dra- 
goste”, a unei mari descoperiri, a unei realizări neaşteptate, a 
unei fericiri de necrezut. O asemenea bucurie amestecată cu 
iubire este asemenea celei exprimate de următoarele versete 
scripturistice: „Fete din Ierusalim, vă jur. De întâlniți pe dra- 
gul meu, ce să-i spuneți oare lui? Că-s bolnavă de iubire. Ce 
are iubitul tău mai mult ca alţii, o tu, cea mai frumoasă-ntre 
femei? Cu cât iubitul tău e mai ales ca alți iubiţi, ca să ne rogi 
aşa cu jurământ? Iubitul meu e alb şi rumen şi între zeci de 
mii este întâiul.” (Cântarea Cântărilor 5, 8-10). 

Atât în textele Scripturilor, cât şi în imnurile liturgice 
ortodoxe, de la Naşterea Mântuitorului şi până la Cincizeci- 
me, „bucuria” este prezentă ca un fir roşu. Bolnavii vindecaţi 

au împărtăşit bucuria lor; femeia samarineancă s-a dus în 
cetate şi a împărtăşit cu bucurie faptul că L-a descoperit pe 
Mesia (loan 4, 28, 39); mironosiţele au văzut mormântul 
gol şi s-au întors la Apostoli şi le-au spus că Hristos a Învi- 
at (Matei 28, 8). Apostolii, după ce L-au întâlnit pe Hristos 
cel Înviat, primind putere prin pogorârea Sfântului Duh, au 
vorbit fără frică de moarte despre ceea ce au auzit și văzut la 
Domnul lisus. 

Întâlnirea cu Domnul în Biserică şi, în mod special, 
prin participarea la Euharistie, produce acelaşi efect, aceeaşi 
constrângere interioară. Despre aceasta vorbesc cu pute- 
re textele noastre liturgice, până astăzi. Euharistia zideşte 
şi întăreşte Biserica; Euharistia îi transformă şi îi întăreşte 
pe creştini ca identități mărturisitoare. Imnul care se cântă 
după împărtăşanie, respectiv după experierea întâlnirii inti- 
me şi unirea cu Trupul şi Sângele lui Hristos în Euharistie, 
este, în fapt, o doxologie mărturisitoare: „Am văzut lumi- 
na cea adevărată, am primit Duhul cel ceresc... Cu această 
mărturie pleacă credincioșii de la Biserică şi se reîntorc în 
lume întăriți ca entități misionare sau mărturisitoare. Doar 
bazându-se pe o asemenea experienţă trăită, putem înțelege 
cuvintele Sfântului Pavel către Romani: „Căci sunt încredin- 
tat că nici moartea, nici viața, nici îngerii, nici stăpânirile, 
nici cele de acum, nici cele ce vor fi, nici puterile, nici înălţi- 
mea, nici adâncul şi nicio altă făptură nu va putea să ne des- 
partă pe noi de dragostea lui Dumnezeu, cea întru Hristos 
Iisus, Domnul nostru. (Romani 8, 38-39). Istoria străveche, 
dar chiar şi istoria mai recentă a Bisericii noastre sub regi- 
mul comunist, este deosebit de bogată în exemple similare 
de mărturisire a experienţei trăite a vieţii în Hristos, mărtu- 
risire care s-a făcut chiar și cu preţul propriei vieți. 

A da mărturie înseamnă a rosti mesajul Evangheliei, şi 
nu un mesaj care vine de la noi înşine. Pentru aceasta, me- 
sajul evanghelic al creștinului este plin de putere, atrăgător 
şi, în același timp, transformator pentru cel ce îl ascultă, dar 

şi pentru cel ce îl comunică. Aceasta se datorează faptului că 
același Duh care a inspirat Scripturile este Cel Care vorbeşte 
prin creştini când este vestit mesajul Evangheliei. „Căci nu tu 
eşti cel care vorbeşte, ci Duhul Tatălui tău vorbeşte prin tine” 
(Matei 10, 20; Marcu 13, 11; Luca 12, 72). 

În concluzie, datoria noastră este aceea de a mărturisi. 
Suntem chemaţi să facem o mărturisire neagresivă şi dezin- 
teresată, motivată de dorința de a împărtăşi şi altora bucuria 
şi fericirea regăsirii unui adevărat sens al vieţii prin întâlnirea 
cu Hristos. Mărturisirea ortodoxă autentică este o mărturisi- 
re lipsită de scopuri ascunse şi care nu are nici cea mai mică 
legatură cu fanatismul, propaganda ori prozelitismul. Noi 
mărturisim, dar oamenii rămân liberi să aleagă, să decidă. Nu 
este responsabilitatea noastră ca aceia care ne ascultă să fie 
„convertiți, iar „succesul” mărturisirii noastre nu constă în 
convertirea acelora. Convertirea rămâne în întregime lucra- 
rea lui Dumnezeu. Acesta a fost cazul chiar şi cu propovădu- 
irea făcută de Sfinții Apostoli. Ei aduceau mărturie, dar „(...) 
Domnul adăuga zilnic Bisericii pe cei ce se mântuiau” (Fapte 
2, 47). 


Misiune şi unitate creștină: importanţa unei spiri- 
tualităţi ecumenice chenotice 

O mărturie creştină autentică, ca fruct al unei vieți pli- 
ne de harul Sfântului Duh, are în vedere lucrul pentru care 
Hristos S-a rugat înainte de moartea Sa pe Cruce: „ca toţi să 
fie una... ca lumea să creadă” (loan 17, 21). De aceea, mi- 
siunea şi unitatea creştină sunt legate ontologic. Misiunea 
nu înseamnă a despărți, a crea identități sectare, naţionaliste 
ori de ghetou; misiunea nu urmăreşte expansiunea nume- 
rică a Bisericii percepute ca o altă instituţie socială şi nici 
obținerea, în acest fel, a unității. Misiunea, ca exprimare pli- 
nă de bucurie a mărturiei unei vieți noi în Sfântul Duh, are 
în vedere întreaga lume care este acum privită cu mintea şi 
ochii iubitori ai lui Hristos (1 Corinteni 2, 16). Părintele Du- 

mitru Stăniloae, unul dintre marii teologi creştin-ortodocşi 
ai secolului XX, a scris că „misiunea este eficientă doar 
atunci când puterea Sfântului Duh radiază din acela care Îl 
predică pe Hristos. Această putere îl purifică aşa încât Sfân- 
tul Duh poate străluci neîmpiedicat prin cuvintele lui, care 
vor fi atunci pure şi vor fi o confirmare puternică a Duhului 
care este în el”. 

A fi smerit şi iubitor în loc de a fi critic şi arogant este 
trăsătura fundamentală a adevăratului mărturisitor ortodox. 
Când se face mărturia într-un context nou, începutul constă 
în identificarea semnelor prezenţei lui Dumnezeu în contex- 
tul cultural sau religios respectiv chiar mai înainte de sosirea 
Evangheliei, şi acelea să fie folosite ca bază pe care Biserica 
urmează să fie construită. Aceasta, deoarece Evanghelia ne 
spune că Hristos adaugă har peste har (loan 1, 16) şi nu adu- 
ce har în vacuum. Întreaga lume Îi aparţine şi nu este timp 
ori loc unde EI nu are niciun mărturisitor. 


II. Paradigmele misionare ale Bisericii Ortodoxe 


În cele ce urmează, pentru a mă încadra în limita 
spaţiului alocat, voi menţiona caracteristicile paradigmelor 
misionare ale Bisericii Ortodoxe, dar fără a intra în detalii. 
De fapt, se poate dezvolta un discurs având la bază oricare 
dintre paradigmele pe care le voi prezenta: 


1. Misiunea are identitate ontologică, nu funcţională 

Sfântul Duh Se manifestă şi actualizează baza Trini- 
tară a misiunii creştine. Din moment ce Sfântul Duh Care 
locuieşte în membrii Trupului tainic al lui Hristos - Biserica 
- este un Duh mărturisitor, misiunea şi vestirea mesajului 
Evangheliei nu înseamnă „a face”, ci mai degrabă a exprima 
ceea ce suntem: „entităţi mărturisitoare”: „Căci nu tu eşti cel 


5 xxx „Witness through «holiness» of life, în Martyria/Mission. The 
Witness of the Orthodox churches today, ed. Ion Bria, Geneva, WCC 
Publications, 1980, p. 47. 

care vorbeşte, ci Duhul Tatălui tău vorbeşte prin tine” (Ma- 
tei 10, 20; Marcu 13, 11; Luca 12, 27). În concluzie, până la 
urmă, Dumnezeu este Cel care convertește și nu cei care 
mărturisesc mesajul Evangheliei: „Și Domnul adăuga zilnic 
Bisericii pe cei ce se mântuiau” (Fapte 2, 47). 


2. Misiunea are bază trinitară, nu hristomonistă 

Biserica Ortodoxă a insistat întotdeauna pe afirmarea 
trinitară a teologiei şi a vieţii sale spirituale. Deşi Hristos este 
Cel prin Care Dumnezeu S-a revelat deplin, Hristos S-a ra- 
portat întotdeauna la relația Sa cu Tatăl şi cu Sfântul Duh. 
Această abordare a echilibrat modul de a vedea misiunea și, 
de asemenea, a ajutat la evitarea adoptării unor poziții ex- 
clusiviste. 


3. Misiunea se bazează mai mult pe doctrina Întrupării 
decât pe cea a ispăşirii prin patimile crucii 

Odată ce doctrina „păcatului originar” este abordată 
diferit de teologia tradițional ortodoxă, teologia ispășirii are 
înţeles şi relevanţă diferite în ortodoxie. Mântuirea este, mai 
degrabă, percepută ca „reintrarea” în comuniune cu Dum- 
nezeu prin Hristos şi Duhul Sfânt; nu este atât de mult o 
iertare legalistă ori o îndreptăţire de sine, cât mai degrabă o 
„vindecare” a consecinţelor păcatelor şi experierea plinătății 
în unire cu Dumnezeu. Întruparea este astfel esenţială. 
„Dumnezeu a devenit om pentru a-l face pe om Dumne- 
zeu”, cum ar zice sfinţii Părinţi. Afirmarea lui „theosis” — ca 
scop al unei vieți creştine autentice — devine astfel un punct 
central. Deoarece ființa umană este atât microcosmos, cât şi 
laborator al creaţiei, prin natura umană asumată de Hristos, 
seminţele mântuirii sunt pentru întreg cosmosul. Întregul 
creaţiei este chemat la „anakephalaiosis” — „recapitularea” în 
Hristos, la transfigurare - metamorfoză, la „un nou cer şi un 
nou pământ” (Apocalipsa 21, 1). 

4. Misiunea este o realitate sinergică 

Misiunea Bisericii își are rădăcinile în „missio Dei”. 
Noi doar cooperăm în „misiunea” pe care Dumnezeu o are 
pentru lume. Noi suntem „syn-ergoi” cu Dumnezeu (1 Co- 
rinteni 3, 9). Noi mărturisim, dar Dumnezeu este Cel care 
converteşte, schimbă şi mântuieşte (Fapte 2, 47). 


5. Misiunea se face prin viața liturgică a creştinilor 

Aşa cum este experiată în Biserica Ortodoxă, participa- 
rea la slujbele Bisericii este respiraţia creştinilor; este sinteza 
teologiei şi a exprimării lui „lex credendi”; este proclamarea 
şi chemarea la ucenicie și la unirea cu Dumnezeu, într-o for- 
mă liturgică, de rugăciune şi experiență. Misiunea implică şi 
atinge întreaga realitate a vieţii — toate simţurile. Atrage, dă 
sens. De aceea, nu este nicio surpriză faptul că mulți dintre 
aceia care descoperă Biserica Ortodoxă drept „casă” a lor, 
vor spune că au descoperit ortodoxia prin participarea la o 
slujbă ortodoxă. 


6. Misiunea ca liturghie de după liturghie 

Liturghia Bisericii nu se termină după ce credincioşii au 
părăsit clădirea locașului de cult. Liturghia Bisericii întăreşte şi 
dă putere credincioşilor să continue săvârşirea personală a li- 
turghiei în lume, în toate aspectele vieții lor: familie, societate 
ori lucrând pentru instaurarea păcii şi bunăvoirii între oameni. 
Liturghia zilnică săvârşită de creştini în lume este o „martyria” 
şi are o mare putere de transformare/transfigurare. 


7. Misiunea ca exemplu personal 

Misiunea ca exemplu este o proclamare puternică, dar 
tăcută. Exemplul personal, ca trăire a Evangheliei, a fost des- 
cris, în context ortodox, ca fiind „a cincea Evanghelie”. Este 
extrem de important ca lucrurile care se predică să fie trăite 
în viaţa de zi cu zi. În situaţii în care „martyria” verbală nu 
este posibilă, prezenţa tăcută a unei întrupări vii a Evanghe- 
liei produce fructe şi schimbă vieţi, aducându-le la Hristos. 

Concluzii: căi spre înainte 


Convingerea mea puternică este aceea că prin noua 
generaţie, Biserica noastră va redescoperi ethosul său misio- 
nar tradițional și va găsi noi căi de a-l implementa și adapta 
la contextele existente, la provocările şi aşteptările timpuri- 
lor noastre. A învăța să adaptăm, să adoptăm o nouă viziune, 
să acceptăm că generaţiile mai noi au alte valori şi alte punc- 
te de vedere decât am avut noi atunci când am fost tineri şi 
i-am înfruntat pe vârstnicii noştri, va fi una dintre provocă- 
rile de care va trebui să ţinem seama pe măsură ce înaintăm 
în viitor. 

Pentru aceea, în procesul modelării ori al remodelării 
unui ethos misionar ortodox, adaptat timpului prezent, con- 
sider că următorii pași sunt importanți: 

a) să redescoperim vitalitatea pe care cuvântul „iubire” 
o implică şi care ne ajută să lăsăm în urmă monotonia „re- 
ligioasă” care nu mai atinge viaţa şi inima şi să ne dedicăm 
primei noastre iubiri, aceea a mărturisirii către alții despre 
experienţa întâlnirii cu Hristos cel Înviat. O asemenea recu- 
perare va aduce cu siguranță dragostea de a mărturisi; 

b) să redescoperim credința noastră ca bucurie, li- 
bertate şi pace întru Duhul Sfânt. Aceasta ne va ajuta să 
înţelegem că uneori facem ca ortodoxia să fie ca o cămașă de 
forță a prescripţiilor culturale străvechi, pe care le impunem 
cu străşnicie asupra tinerilor, mai ales fără a fi conştienţi că 
asemenea cerinţe îi ţin departe ori îi determină să aibă re- 
sentimente față de propria Biserică; 

c) să învăţăm din experienţele trecutului că, dacă ci- 
neva nu înţelege, nu se identifică cu ele şi nu iubeşte cele 
despre care el mărturiseşte, nu poate avea niciun impact 
spiritual. Prin Întrupare, Hristos a asumat și a iubit lumea 
şi Şi-a dat viaţa pentru mântuirea ei. De aceea este nevoie 
să ne depăşim tendinţele arogante, îndreptăţirea de sine şi 


290 


tendinţa de a judeca pe alţii, fiind nevoie, deci, mai degrabă 
să promovăm transformarea şi transfigurarea lumii prin iu- 
bire şi înţelegere. Astfel, avem nevoie să redescoperim sme- 
renia, dragostea şi răbdarea Sfinţilor Părinţi; 

d) avem nevoie să ieşim din ghetourile noastre etnice 
şi culturale şi să redescoperim un ethos misionar ortodox 
care este universal, catolic, transcultural, transetnic; avem, 
de asemenea, nevoie să eliberăm ethosul misionar ortodox 
de obstacolele sale istorice şi să eliberăm poporul care vrea 
să-l adopte şi să-l trăiască, de povara culturală, naţională şi 
istorică pe care le-o impunem fără să ne dăm seama; 

e) este nevoie să nu uităm niciodată că mărturisirea 
este respiraţia Bisericii, care îi asigură Bisericii viaţa, zidirea 
şi supraviețuirea, deoarece atunci când o Biserică încetează 
să mărturisească, ea pur şi simplu moare; 

f) trebuie să fim deschişi dialogului şi cooperării cu 
alți creştini, în mod activ şi conștient, urmărind să punem 
în practică dorinţa lui Hristos ca „toţi să fie una”. Aş zice 
că dacă refuzăm dialogul şi cooperarea, negăm chiar natura 
ortodoxiei. Preocupările privind unitatea creştină, mărturi- 
sirea şi trăirea credinţei creştine aparțin intim unele altora. 

Generaţia noastră s-a luptat în multe feluri pentru a 
revigora Biserica şi pentru a redescoperi şi dezvălui lumii 
mesajul plin de sens, de credinţă şi de praxis al Bisericii. Este 
adevărat că uneori suntem în dezacord, dar sperăm că prin 
dialog vom ajunge la o mai bună înţelegere şi la respect reci- 
proc. Sper şi mă rog că generaţia viitoare, eliberată de obsta- 
colele şi de patimile istorice, să avanseze în a realiza ceea ce 
noi nu am reușit. O mărturie ortodoxă în unitate este impor- 
tantă atât pentru ortodoxie, cât şi pentru lumea întreagă. 

ORTODOXIA ŞI LUMEA ŞTIINŢEI 
CONTEMPORANE ÎN DOCUMENTELE 
SFÂNTULUI ŞI MARELUI SINOD* 


Doru COSTACHE 


Părăsind Evul Mediu mult mai târziu decât alți creştini, 
ortodocşii nu au fost în avangarda celor nevoiţi să se adapteze la 
cultura modernă. Modernitatea a devenit o temă a intelectuali- 
lor ruşi ai secolului XIX!, dar noua cultură ştiinţifică nu a atras 
atenţia până la începutul secolului XX. Alte lucruri îi interesau pe 
ortodocşi. În secolul XVIII, prin căutările filocalice, se străduiau 
să-şirecuperezetradițiaspirituală?. Această căutarea început doar 


* Versiunea de faţă este traducerea, adaptată, a articolului „Orthodoxy 
and Science: Insights from the Holy and Great Council”, publicat în 
The Ecumenical Review, 72: 3 (2020), p. 396-408. Mulţumesc editorilor 
volumului pentru permisiunea de a utiliza aici acel material. 

1 Andrew Lout, Modern Orthodox Thinkers: From the Philokalia to the 
Present, Westmont, IL, InterVarsity Press, 2015, p. 6-9, 13-26. 

Doru CosTACHE, „Byzantine and Modern Orthodox Gnosis: from the 
Eleventh to the Twenty-First Century”, în The Gnostic World, ed. Garry 
W. Trompf, Gunner B. Mikkelsen şi Jay Johnston, Routledge Worlds, 
London and New York, Routledge, 2019, p. 426-435, mai ales p. 430-432; 
Andrew LouTH, Modern Orthodox Thinkers, p. 1-12. Andrew LOUTH, 
„Ihe Theology of the Philokalia”, în Abba: The Tradition of Orthodoxy in 
the West, ed. John Behr, Andrew Louth şi Dimitri Conomos, Crestwood, 
NY, St. Vladimirs Seminary Press, 2003, p. 351-361; John Anthony 
MCGucKIn, „Ihe Making of the Philokalia: A Tale of Monks and 
Manuscripts”; Kallistos WARE, „St. Nikodimos and the Philokalia”, în The 
Philokalia: A Classic Text of Orthodox Spirituality, ed. Brock Bingaman şi 
Bradley Nassif, Oxford University Press, 2012, p. 9-35, 35-49. 

cu puţin mai înainte de publicarea cărţilor lui Immanuel Kant, 
fundamentale pentru gândirea modernă, răspunzând unor 
chestiuni specifice. Aceastanuînseamnăcă Filocaliaaîmpiedicat 
întâlnirea ortodocşilor cu modernitatea. De fapt, Filocalia le re- 
amintea despre numeroase exemple tradiţionale de interacțiune 
creatoare dintre spiritualitate şi lumea culturii, a ştiinţei şi a 
tehnologiei”. Renașterea filocalică a făcut posibil ca ortodocşii 
să fie ei înşişi în timp ce deveneau locuitori ai unui nou univers 
cultural; a facilitat contactul lor cu modernitatea. 

Primul semn al acestui contact, în secolul XIX, este adop- 
tarea de către ortodocşi a ideologiilor naționaliste ale vremii, 
utile pentru afirmarea specificităţii lor etnice și culturale. Din 
punct de vedere eclesiologic, naționalismul s-a dovedit, însă, 
a fi dăunător ortodoxiei, ducând la condamnarea sa oficială la 
sinodul interortodox din Constantinopol, din anul 18726. 

Simultan, lumea ortodoxă a adoptat cultura vestică 
universitară, universitățile naționale fiind întemeiate mai 
peste tot în acelaşi secol”. Interesant, această cultură nu a de- 
ranjat la început, deşi, mai târziu, reprezentanții mişcării neo- 
patristice au chestionat legitimitatea teologiei academice. 


* Andrew LOUTH, „Ihe Theology of the Philokalia”, p. 352. 

t Kallistos WARE, „St. Nikodimos and the Philokalia”, p. 34-35. 

* Doru COSTACHE, „Ihe Orthodox Doctrine of Creation in the Age of 
Science”, în Journal of Orthodox Christian Studies, 2:1/2019, p. 43-64, 
mai ales p. 45-47. 

s*** Encyclical of the Holy and Great Council of the Orthodox Church, 
3 (de acum înainte Enciclica), disponibil la https://www.holycouncil. 
org/-/encyclical-holy-council (accesat la data de 10.11.2019). 

7 Georges FLorovsKY, Christianity and Culture, Collected Works 2, 
Belmont, MA, Nordland Publishing Company, 1974, p. 180-182. 
Aidan Nicnors, Light from the East: Authors and Themes in Orthodox 
Theology, London: Shed & Ward, 1995, p. 11-13, 47, 131, 151; Efthymios 
NICOLAIDIS, Science and Eastern Orthodoxy: From the Greek Fathers 
to the Age of Globalization, trad. Susan Emanuel, Baltimore, The Johns 
Hopkins University Press, 2011, p. 169-192. 

8 Andrew LouTH, Modern Orthodox Thinkers, p. 77-93; IDEM, „Ihe 
patristic revival and its protagonists”, în The Cambridge Companion 
to Orthodox Christian Theology, ed. Mary B. Cunningham şi Elizabeth 

Important este că lumea universitară a făcut posibil contac- 
tul ortodocșilor cu modernitatea, inclusiv cu noul context 
ştiinţific. În avangarda împroprierii lor critice a culturii mo- 
derne, s-au aflat o pleiadă de intelectuali ruşi ai secolului 
XX, dintre care cei mai mulți au trăit in Occident’, curând 
urmaţi de teologi greci, români și sârbi’, şi apoi de convertiți 
vestici!!. Acest proces continuă şi astăzi în două direcţii, 
anume, pe de o parte înţelegerea culturii şi a societăţii con- 
temporane, iar pe de alta reinterpretarea tradiției ortodoxe 
în noul context cultural!?. 

Dacă interacțiunea ortodocșilor cu noua lume s-a pe- 
trecut inițial în manieră constructivă, prin anii '20 ai seco- 
lului trecut, când unele Biserici Ortodoxe au adoptat noul 
calendar, cele mai multe au hotărât să-l păstreze pe cel 
vechi, convinse că ştiinţa antică este mai credibilă decât cea 
modernă. Astfel, a început o eră a confuziei, inadecvarea or- 


Theokritoft, Cambridge University Press, 2008, p. 188-202; D. 
COSTACHE, „Byzantine and Modern Orthodox Gnosis’, p. 432-433. 

° Andrew LOUTH, Modern Orthodox Thinkers, p. 27-76, 94-126, 159-89; 
A. NIcHoLs, Light from the East, p. 24-25. 

1 Andrew LouTH, Modern Orthodox Thinkers, p. 127-58, 189-93, 214- 
29, 247-63. 

1 Ibidem, p. 230-46, 281-98, 332-48. 

12 George E. Demacopoulos / Aristotle Papanikolaou, ed., Christianity, 
Democracy and the Shadow of Constantine, Orthodox Christianity and 
Contemporary Thought, New York, Fordham University Press, 2017; 
George E. Demacopoulos / Aristotle Papanikolaou, ed., Orthodox 
Constructions of the West, Orthodox Christianity and Contemporary 
Thought, New York, Fordham University Press, 2013; Aristotle 
PAPANIKOLAOU, The Mystical as Political: Democracy and Non-Radical 
Orthodoxy, University of Notre Dame Press, 2012; Pantelis KALAITZIDIS, 
„New Wine into Old Wineskins?: Orthodox Theology of Mission Facing 
the Challenges ofa Global World” în Theological Education and Theology 
of Life: Transforming Christian Leadership in the Twenty-First Century, 
ed. Atola Longkumer, Po Ho Huang şi Uta Andrée, Regnum Studies 
in Mission, Oxford, Regnum, 2016, p. 119-147; Pantelis KALAITZIDIS, 
„From the «Return to the Fathers» to the Need for a Modern Orthodox 
Theology’, în St Vladimirs Theological Quarterly 54:1/2010, p. 5-36. 

todoxiei la modernitate devenind tot mai vizibilă. Precum 
în schisma calendarului, lumea ortodoxă este astăzi divizată 
între cei care consideră tradiția şi modernitatea compatibile 
şi cei care le cred incompatibile”. În timp, poziţia din urmă 
a degenerat în radicalismul care domină lumea ortodoxă de 
acum, şi care — în numele tradiționalismului, al literalismu- 
lui biblic şi al fundamentalismului patristic — îi determină 
pe mulți ortodocşi să refuze tot ce este occidental, ştiinţific 
şi modern". 

Vocile moderate nu lipsesc, însă venind dinspre ie- 
rarhie, clerici, teologi şi intelectuali laici. Aceste voci, mino- 
ritare, reprezintă autentica tradiție ortodoxă astăzi. Printre 
preocupările lor relevante aici se numără articularea tradiţiei cu 
lumea de astăzi, dialogul teologiei cu știința”, precum şi tradu- 
cerea doctrinei creaţiei în limbajul ştiinţific contemporan'$, in- 


B John CHRYyssAvGIs, Toward the Holy and Great Council: Retrieving 
a Culture of Conciliarity and Communion, Faith Matters, New York, 
Greek Orthodox Archdiocese of America, 2016, p. 23-25. 

"Doru COSTACHE, „Ihe Orthodox Doctrine of Creation,” p.43-45,47, 50. 
Christopher C. KNIGHT, „Natural Theology and the Eastern Orthodox 
Tradition”, în The Oxford Handbook of Natural Theology, ed. Russell 
Re Manning, Oxford University Press, 2013, p. 213-226, mai ales 
p. 213, 223-224; Vasilios N. MARRIDES, „Orthodox Anti- Westernism 
Today: A Hindrance to European Integration?”, în International 
Journal for the Study of the Christian Church 9:3/2009, p. 209-224. 

'5 Vladimir Lossky, The Mystical Theology of the Eastern Church, 
Crestwood, NY, St. Vladimirs Seminary Press, 2002, p. 183-84, 241. 
John MEvENDOREE, Byzantine Theology: Historical Trends and Doctrinal 
Themes, New York, Fordham University Press, 1979, p. 132-134; Panayiotis 
NELLAS, Deification in Christ: Orthodox Perspectives on the Nature of the 
Human Person, trad. Norman Russell, Contemporary Greek Theologians 
5, Crestwood, NY, St. Vladimir's Seminary Press, 1987, p. 93-104. 

'* Radu Constantinescu / Gelu Călina, ed., Teologie și științe naturale: În 
continuarea dialogului, Craiova, Mitropolia Olteniei, Centrul pentru 
Studii de Teologie Aplicată, 2002; Doru COSTACHE, „A Theology 
of the World: Dumitru Stăniloae, the Traditional Worldview, and 

clusiv în sens ecologic”. Prin aceste voci, ortodoxia dialoghează 


Contemporary Cosmology”, în Orthodox Christianity and Modern 
Science: Tensions, Ambiguities, Potential, ed. Vasilios N. Makrides / 
Gayle Woloschak, Science and Orthodox Christianity 1, Turnhout: 
Brepols Publishers, 2019, p. 205-222; Christopher C. KNIGHT, The 
God of Nature: Incarnation and Contemporary Science, Theology and 
the Sciences, Minneapolis, MN, Augsburg Fortress Publishers, 2007; 
Andrew LOUTH, „Ihe Six Days of Creation According to the Greek 
Fathers”, în Reading Genesis after Darwin, ed. Stephen C. Barton 
/ David Wilkinson, Oxford University Press, 2009, p. 39-55; Alexei 
V. NESTERUK, The Sense of the Universe: Philosophical Explication 
of Theological Commitment in Modern Cosmology, Minneapolis, 
MN, Fortress Press, 2015; Alexei V. NESTERUK, The Universe as 
Communion: Towards a Neo-Patristic Synthesis of Theology and Science, 
London, T&T Clark, 2012; Basarab Nicolescu / Magda Stavinschi, 
ed., Transdisciplinarity in Science and Religion, vol. 1-5, Science and 
Religion, Bucureşti, Edit. Curtea Veche, 2007-2009; Basarab Nicolescu 
/ Magda Stavinschi, ed., Science and Orthodoxy: A Necessary Dialogue, 
Bucureşti, Edit. Curtea Veche, 2006; Basarab Nicolescu / Magda 
Stavinschi, ed., Science and Religion: Antagonism or Complementarity? 
Bucureşti, XXI FEonul dogmatic, 2003; Dumitru Popescu et alii, 
Știință și teologie: Preliminarii pentru dialog, Bucureşti, XXI Eonul 
dogmatic, 2001; Elizabeth THEOKRITOFE, „Creator and creation, în 
The Cambridge Companion to Orthodox Christian Theology, p. 63-77; 
Christos YANNARAS, Elements of Faith: An Introduction to Orthodox 
Theology, trad. Keith Schram, Edinburgh: T&T Clark, 1991, p. 38-88. 
Pentru un cuprinzător catalog al contribuţiilor ortodoxe la dialogul 
dintre ştiinţă şi teologie, a se vedea site-ul Programului Știință şi 
Ortodoxie în Jurul Lumii, disponibil la http://k2.altsol.gr/archive/ 
search (accesat la data de 10.11.2019). 

1 His All Holiness Ecumenical Patriarch BARTHOLOMEW, Encountering 
the Mystery: Understanding Orthodox Christianity Today, New York, 
Doubleday, 2008, p. 90-91, 102-103; John Curyssavais, ed., On Earth 

Bartholomew, Orthodox Christianity and Contemporary Thought, 

cu ştiinţele contemporane în manieră critică şi constructivă, 
aşa cum a făcut și în trecut!s. Probabil cea mai bună expre- 
sie a spiritului în care munca lor se desfăşoară este declaraţia 
preotului profesor Dumitru Stăniloae: „Ne-am silit să înțelegem 
învățătura Bisericii în spiritul Părinților, dar în același timp să o 
înțelegem aşa cum credem că ar fi înțeles-o ei astăzi. Căci ei 
n-ar fi făcut abstracţie de timpul nostru, aşa cum n-au făcut de 
al lor”. 

Chiar dacă s-au făcut pași importanţi spre diseminarea 
mesajului tradiţiei noastre în contextul contemporan, aceşti 
paşi nu reprezintă puncte de vedere oficiale. Spre a fi acceptate 
de majoritatea ortodocșilor, aceste contribuţii au nevoie de va- 
lidare dincolo de vederile particulare ale unei Biserici sau alta”. 
Şi aici intervine importanţa Sfântului şi Marelui Sinod al Bise- 
ricii Ortodoxe (Creta, 18-26 iunie 2016). Trei din documentele 
sale discută misiunea Bisericii în lumea contemporană, inclu- 
siv chestiuni privind maniera ortodoxiei de a interacționa cu 
ştiinţele. În cele ce urmează voi analiza paragrafele relevante din 
cele trei documente, punând în lumină semnificaţia lor pentru 
dialogul teologiei cu ştiinţele contemporane. 


in Gods Creation: Orthodox Perspectives on Ecology, Foundations 4, 
Crestwood, NY, St. Vladimir's Seminary Press, 2009. 

Orthodoxy; Basil N. TATARIS, Christian Philosophy in the Patristic and 
Byzantine Tradition, trad. George Dion Dragas, Rollinsford, Orthodox 
Research Institute, 2007. 

1 Dumitru STĂNILOAE, Teologia Dogmatică Ortodoxă, vol I, ediţia a tre- 
ia, Bucureşti, Edit. Institutului Biblic şi de Misiune al Bisericii Orto- 
doxe Române, 2003, p. 6. 

2 Foarte utile sunt capitolele 12-15 din documentul The Basis of the 

Misiunea 


Primul document relevant este Misiunea Bisericii 
Ortodoxe în Lumea Contemporană”. Documentul enunţă 
de la bun început conţinutul, contextul şi scopurile misiu- 
nii ortodoxe astăzi. Astfel, prologul arată că „noua creaţie” 
este conținutul misiunii ortodoxe. Sensul acestei fraze nu 
este clarificat, dar trei referinţe biblice (2 Corinteni 5, 17; 2 
Petru 3, 13; Apocalipsa 21, 4-5) indică spre înnoirea lumii 
în perspectivă eshatologică. Prin urmare, misiunea Biseri- 
cii rămâne ireductibilă la instrumente pământeşti. Desigur, 
aceasta nu înseamnă că misiunea ortodoxă urmează un mo- 
del ideal orientat exclusiv spre veacul viitor. Credincioşii 
gustă de pe acum „noua creaţie” în experienţa liturgică a 
Euharistiei, experiență care fundamentează misiunea. Pen- 
tru ortodocși, într-adevăr, orice aspect al vieţii eclesiale, 
inclusiv misiunea, trebuie testat liturgic. Consecințele mi- 
siunii ortodoxe trebuie discernute pe chipurile transfigu- 
rate ale sfinţilor, „noua creaţie”, nu în perspectiva unor teo- 
rii misionare. Această poziţie constituie baza antropologiei 
teologice ortodoxe şi supremul răspuns ortodox la atacurile 
curente împotriva integrității persoanei umane. Prologul 
se încheie prin a defini misiunea în sensul efortului tuturor 
credincioşilor de a aduce speranţă unei lumi tulburi, „cu iu- 
bire, smerenie şi respect pentru identitatea fiecărei persoane 
şi a particularităților culturale ale fiecărui popor”. 

Strategiile misionare ale ortodoxiei trebuind ajustate di- 
verselor contexte, orice tentă de idealism eshatologic dispare. 
Misiunea Bisericii se desfășoară „în lumea contemporană, 
dând seama de toate problemele acesteia. Exemplificând 
sensul ajustării misionare, documentul discută probleme 


21 *** The Mission of the Orthodox Church in Todays World (de acum îna- 
inte, Misiunea), disponibil la https://www.holycouncil.org/-/mission- 
orthodox-church-todays-world (accesat la data de 10.11.2019). 

precum „distrugerea mediului înconjurător, dar şi utilizarea 
excesivă a biotehnologiei genetice și a biomedicinei la înce- 
putul, pe durata și la sfârşitul vieţii omeneşti %?. Aceste ches- 
tiuni de natură ecologică şi bioetică necesită un răspuns mo- 
ral şi duhovnicesc. Acesta este contextul în care este discutată 
atitudinea ortodoxă față de ştiinţa contemporană. 

Două paragrafesunt deinteres. Primul”afirmă că ştiinţa 
este „un dar al lui Dumnezeu pentru omenire” şi că „omul 
de ştiinţă este într-adevăr liber să-și desfăşoare cercetările”. 
Această „atitudine pozitivă” nu înseamnă entuziasm ne- 
critic. În vreme ce ştiinţa este o întreprindere importantă, 
există „pericole latente în utilizarea unor victorii ştiinţifice”. 
Spre exemplu, oamenii de ştiinţă trebuie să-și întrerupă cer- 
cetarea „când aceasta încalcă valori fundamentale, creştine 
şi umanitare deopotrivă. Pentru că „în mai toate discipline- 
le, dar mai ales în biologie, ne putem aştepta atât la noi suc- 
cese, cât şi la riscuri”, sunt necesare „limite corespunzătoare 
ale libertăţii şi ale aplicării roadelor cercetării. Paragraful 
se încheie cu afirmarea „incontestabilei sacralităţi a vieții 
omeneşti din chiar momentul concepţiei”. 

Maniera în care paragraful abordează chestiunea ştiinţei 
este schematică. Cercetarea ştiinţifică este completautonomă, 
un dar divin cu profunde semnificații. Dar aplicaţiile 
cercetării solicită o cenzură etică. Prin urmare, cerceta- 
rea ale cărei rezultate sunt periculoase trebuie abandonată. 
Responsabilitatea de a veghea asupra implicaţiilor cercetării 
revine oamenilor de ştiinţă. Este adevărat că nu putem cere 
cercetătorilor să respecte valorile creştine, dar ei pot percepe 
sensul imperativelor umanitare. Textul comunică, aşadar, un 
mesaj clar şi echilibrat. 

Al doilea paragraf de interes” se concentrează asu- 
pra efectelor cercetării biologice şi ale biotehnologiilor. 


* Misiunea, B.2. 
% Misiunea, F.11. 
” Panayiotis NELLAS, Deification in Christ, p. 98-100. 
235 Misiunea, F.12. 

„Considerăm că multe din aceste succese — ni se spune - sunt 
benefice omenirii, dar altele ridică dileme etice, iar altele 
sunt inacceptabile”. Privindu-le pe cele din urmă, documen- 
tul răspunde din perspectiva antropologiei teologice. Astfel, 
creată după chipul lui Dumnezeu, „ființa umană nu constă 
doar dintr-un agregat de celule, oase şi organe; mai departe, 
persoana umană nu poate fi definită numai prin factori bio- 
logici”. Omul este dăruit cu o demnitate ireductibilă, cerând 
un tratament respectuos. Acest crez trebuie să fie normativ 
atât pentru cercetarea pură, cât şi pentru aplicaţiile sale prac- 
tice „în orice stadiu al vieții”. Dar acest standard nu poate fi 
menţinut fără „principii etice şi spirituale, şi nici fără precep- 
te creştine”. Paragraful se încheie cu o generalizare ecologică 
a acestei perspective: „întreaga creaţie a lui Dumnezeu tre- 
buie respectată”, fapt ce impune restricţii privind modul în 
care omenirea o tratează şi în care ştiinţa o cercetează. 

Lecţia paragrafului este solidară cu punctele despre 
ecologie şi biotehnologii”. Chiar dacă menţionează me- 
diul înconjurător doar într-o generalizare a temei antropo- 
logice, ideea este limpede. Viaţa în general, nu doar viața 
omenească, merită respectul nostru. Totuşi, paragraful se 
referă mai ales la impactul biotehnologiilor asupra vieții 
umane. În acest context, documentul afirmă valoarea vieţii 
omeneşti din perspectivă dublă, teologică şi etică. Afirmația 
privind ireductibilitatea vieţii omeneşti la biologie ar putea 
fi luată în sensul că nu orice viață este importantă, însă con- 
cluzia textului nu lasă loc pentru o asemenea poziție: viața 
întregii creaţii are valoare. 

Discutarea ştiinţei şi a tehnologiei în contextul misiu- 
nii a fost o alegere strategică a Sinodului, excluzând necesi- 
tatea teoretizărilor privind dialogul dintre ştiinţă şi religie. 
Această alegere evocă precedente tradiționale din primele se- 
cole creştine. Totuşi, formularea acestei problematici în sens 
misionar nu este directă. Paragrafele care discută ştiinţa sunt 
mai curând apologetice şi polemice, nu misionare, lăsând un 

spaţiu generos pentru elaborări ulterioare. Însă, documen- 
tul este clar în privinţa autonomiei științei şi a necesităţii de 
evaluare etică a aplicaţiilor ei. Se observă reducerea ştiinţei 
la biologie, dar aceasta nu trebuie să surprindă. În manieră 
tradițională, Sinodul se referă la probleme concrete, în acest 
caz de ordin bioetic, chiar dacă nu oferă soluţii definitive — 
cel puţin nu explicit. 


Enciclica 


Enciclica sinodală continuă linia adoptată de Misiu- 
nea Bisericii, oferind şi alte detalii privind viziunea ortodoxă 
despre ştiinţa contemporană. 

Prologul reafirmă sarcina ortodocșilor de a inspira 
nădejde tuturor oamenilor. „Faptul de a avea cetăţenie în ce- 
ruri (Filipeni 3, 20) nu neagă nicicum mărturia noastră în 
lume, ci o întărește”. Ca atare, „credincioșii ortodocși sunt 
şi trebuie să fie apostolii lui Hristos în lume”, „misiunea lor 
trebuind să fie împlinită nu agresiv, ci protejând libertatea, 
în iubire şi respect față de identitatea culturală a oamenilor 
şi a popoarelor”. Misiunea ortodoxă cheamă toți oame- 
nii să devină „noua creaţie” prin „participare personală şi 
liberă la viaţa veşnică”, în harul Sfintei Treimi, în Biserică”. 
Astfel motivată, misiunea ortodoxă nu se opune lumii în 
principiu”. Criteriile sale duhovniceşti nu înseamnă funda- 
mentalism: „identificarea Bisericii cu atitudinea conserva- 
toare, incompatibilă cu progresul civilizației, este arbitrară 
şi improprie”. Criteriile duhovniceşti ale Bisericii se opun, 
însă, unor ideologii periculoase precum antropocentrismul, 
materialismul şi secularismul”!. 


7 Enciclica, 2.6. 

% Ibidem. Cf. Vladimir Lossky, Mystical Theology, p. 111-113, 241. 

% Enciclica, 5.10. 

% Ibidem. Cf. Enciclica, 6.17, împotriva fundamentalismului ortodox. 
* Enciclica, 5.14; 6.15. 

Documentul abordează problematica ştiinţei contem- 
porane în două rânduri. Primul paragraf”? continuă discuţia 
anterioară, afirmând că „progresul contemporan al ştiinţei şi 
al tehnologiei” conduce la schimbări culturale privind viața 
de zi cu zi. Printre acestea se numără îmbunătăţirea nive- 
lului de trai, progresul medicinei şi explorarea cosmosului. 
Enciclica observă, însă, că reducţionismul ştiinţific şi tehno- 
logic amenință demnitatea umană, identitatea culturală a 
popoarelor şi echilibrul ecologic. Problemele pe care știința 
le generează direct ori indirect provin din faptul că meto- 
dologia sa face loc discernământului moral şi duhovnicesc. 
Această incapacitate, în combinaţie cu secularismul contem- 
poran, face necesară astăzi mai mult decât oricând întoar- 
cerea la principiile unei culturi holistice, care ţine seamă de 
criterii spirituale şi de înţelepciunea divină. 

Cel de-al doilea text* continuă această linie ideatică, 
discutând consecinţele cercetărilor biologice, genetice şi 
neuropsihologice. Indiscutabilul progres al acestor ştiinţe 
este dublat de „dileme antropologice şi morale serioase”. 
Printre acestea se numără biotehnologiile care afectează na- 
tura umană „la începutul vieţii, pe durata acesteia şi la sfârşit”. 
Această expresie se referă la avort, manipulări genetice şi 
eutanasie. Documentul discută și transumanismul şi alte 
utopii contemporane atunci când menţionează experimente 
iresponsabile care pun omul „în pericolul de a fi transformat 
într-o maşină biologică, într-o unitate socială impersonală 
şi un mecanism al controlului mental”. Toate aceste tendinţe 
compromit demnitatea şi destinaţia divină a omenirii. 

Datoria „conştiinţei profetice” a Bisericii este de a pune 
în lumină taina creării omului după chipul şi asemănarea 
lui Dumnezeu, „destinul său veşnic”. De asemenea, Bi- 
serica promovează „criteriile dumnezeieşte-învăţate” ale 
Mântuitorului Hristos, Dumnezeu întrupat şi supremul 


* Enciclica, 5.11. 
3 Enciclica, 5.12. 

model al înnoirii umanităţii, care descoperă că „fiecare om 
constituie o ființă unică, destinată comuniunii personale 
cu Dumnezeu”. Omul, „persoană din momentul concepe- 
rii sale, nu poate fi obiectificat, transformat într-o cantita- 
te măsurabilă. Viaţa este sacră şi orice om are dreptul de a 
se naşte. Prin aceste consideraţii ancorate în „antropologia 
biblică şi în experiența duhovnicească a ortodoxiei”, bioetica 
ortodoxă se opune „perspectivelor seculare autonome şi an- 
tropologiilor reducţioniste”. În schimb, misiunea ortodoxă 
îmbogăţeşte „discuţiile ştiinţifice şi filosofice privind che- 
stiuni de natură bioetică”. 

Şi de această dată, ştiinţa este redusă la biologie şi la ra- 
murile acesteia, la biotehnologie şi la impactul lor bioetic. Do- 
cumentul se referă la consecinţele existențiale ale manipulării 
ştiinţifice a vieții, mai ales la subminarea autenticității na- 
turii umane. Prin aceasta, discuţia este direcţionată către 
chestiuni practice. Familiară este şi referirea la criteriile 
teologice şi morale ale antropologiei ortodoxe şi ale bioeti- 
cii, care promovează o înţelegere holistică a ființei omenești 
în demnitatea sa intrinsecă. Noi sunt detaliile despre natu- 
ra problemelor contemporane și despre poziţia ortodoxă în 
aceste privinţe. Totuși, asemănător documentului despre 
misiune, şi aici lipsesc teoretizările despre dialogul dintre 
ştiinţă şi religie, în locul cărora domină tonul apologetic şi 
polemic în tratarea unor aspecte de natură practică. 

Marea diferență faţă de Misiunea apare însă către 
sfârşitul Enciclicii, unde discuţia adoptă limbajul misiunii. 
Porțiunea respectivă se referă la dialogul ortodocșilor cu alți 
creştini, dar ideea poate fi generalizată: „Biserica traduce 
iconomia divină prin activități concrete, prin intermediul 
oricăror instrumente aflate la dispoziţia sa, cu scopul de a 
mărturisi credibil despre adevăr, întru exactitatea credinţei 
apostolice”. Propoziția enumeră cele mai importante prin- 
cipii ale relaţiilor cu alți creştini, anume, comunicarea mesa- 


34 Enciclica, 7.20. 

jului tradițional prin canale flexibile care facilitează dialogul, 
fără afectarea conținutului credinţei. Transpunând acest me- 
saj în termenii atitudinii ortodoxe față de ştiinţă, propoziţia 
este revelatoare. Ortodocşii trebuie să acționeze în spiritul 
paradigmei Logosului întrupat, folosind trupul lumii, cul- 
tura acesteia, arta sa, ştiinţa sa etc., spre comunicarea me- 
sajului apostolic. Astfel înțelese, pe lângă referirile polemice 
dinainte, misiunea Bisericii implică efortul de a comunica 
mesajul ortodox prin mijloace eficiente, prin referiri la cul- 
tura timpului şi a locului, inclusiv prin utilizarea limbajului 
ştiinţei contemporane. 


Mesajul 


Ultimul document de interes, Mesajul”, iterează vederi 
asemănătoare. Documentul începe cu o temă care aminteşte 
de finalul Enciclicii, faptul că Biserica nu se izolează în sine 
şi că nu-şi urmăreşte propriile interese în lume. Mărturisind 
„Evanghelia harului şi a adevărului, ea oferă daruri 
dumnezeieşti precum „iubirea, pacea, dreptatea, împăcarea, 
puterea Crucii şi a Învierii, şi nădejdea vieţii veşnice”*. 
Înţeleasă ca „re-evanghelizare a poporului lui Dumnezeu 
din societățile moderne secularizate” şi ca „evangheliza- 
re a celor care încă nu L-au cunoscut pe Hristos”, misiunea 
ortodoxă are ca sursă Dumnezeiasca Liturghie. În Liturghie, 
poporul lui Dumnezeu se roagă „pentru lumea întreagă” 
şi învață „să dea mărturie despre credinţă celor de aproa- 
pe şi celor de departe”. În efortul lor misionar, ortodocșii 
abordează, spre pildă, criza ecologică”, evidențiind „cauze- 
le sale duhovniceşti şi morale”, anume, patimile comunității 
umane şi impactul lor asupra ecosistemului terestru. În acest 


3 Message (de acum înainte, Mesajul), disponibil la https://www.holy- 
council.org/-/message (accesat la data de 10.11.2019). 

* Mesajul, prolog. 

* Mesajul, 2. 

* Mesajul, 8. 

sens, misiunea ortodoxă îndeamnă societatea contemporană 
să adopte o mentalitate ascetică şi să cultive un simţ al sluji- 
rii, nu al proprietăţii asupra creaţiei. 

Privitor la ştiinţele naturale”, Mesajul adaugă noi 
nuanţe la poziţiile de mai sus. Se arată că ortodocşii - 
recunoscători lui Dumnezeu pentru că El dă cercetătorilor 
ocazia să „descopere dimensiuni neştiute ale creaţiei divi- 
ne” — respectă autonomia științei, neîncercând să o contro- 
leze. Urmând principiul tradițional potrivit căruia Biserica 
ia poziţie doar atunci când ceva îi influenţează negativ viaţa, 
ortodocşii nu-şi exprimă vederile despre toate descoperiri- 
le ştiinţifice. Aceasta nu înseamnă indiferență şi ignoranță. 
Această atitudine indică faptul că Biserica nu are nevoie 
de ştiinţă pentru confirmarea credinţei. În schimb, Biseri- 
ca trebuie să ia poziţie atunci când progresele ştiinţei sunt 
acaparate de ideologii contrare bunăstării omenirii - când 
este vorba de „manipularea libertăţii, de treptata pierdere a 
unor tradiţii preţioase, de distrugerea mediului natural şi de 
chestionarea valorilor morale. Ştiinţa nu este echipată 
pentru „a răspunde unor importante chestiuni morale şi 
existenţiale, şi pentru căutarea sensului vieţii şi al lumii, 
iar Biserica poate contribui prin afirmarea pedagogiei sale 
duhovnicești, întemeiată pe experiența tradiției. Astfel, 
deopotrivă cu afirmarea pericolului intrinsec unor descope- 
riri ştiinţifice, ortodoxia promovează demnitatea omului şi 
destinul său dumnezeiesc. Fără un continuu dialog cu lumea 
ştiinţei contemporane, misiunea ortodoxă îşi trădează man- 
datul și vocaţia. 

Documentul adaugă importante detalii despre 
nedorința ortodocșilor de a controla cercetarea ştiinţifică 
şi profunda lor apreciere pentru ştiinţă. În rest, Mesa- 
jul reiterează poziţiile afirmate de documentele studiate 
anterior. 


Mesajul, 7. 

Concluzii 


Documentele sinodale analizate aici, Misiunea, Enci- 
clica şi Mesajul, dezvăluie coerenţa viziunii ortodoxe asupra 
chestiunilor în dezbatere. Spiritul în care abordează chestiu- 
nile de interes este practic și misionar. Ca urmare, nu pro- 
pun construcţii teoretice şi nici nu preîntâmpină probleme 
ipotetice. În schimb, toate trei oferă soluţii punctuale pentru 
chestiunile în discuţie. Procedând în acest fel, cele trei documen- 
te corespund perfect criteriilor tradiționale ale Bisericii Ortodo- 
xe, ale cărei sinoade, istoric, au dezbătut întotdeauna chestiuni 
concrete cărora le-au răspuns punctual, nu prin formulări de 
ordin general. Ce reținem din cele trei documente este dorința 
Bisericii de a interacţiona armonios cu anumite aspecte ale cul- 
turii contemporane, inclusiv lumea științei, văzute drept canale 
prin care-şi poate comunica eficient mesajul. Această abordare 
corespunde tradiţiei Bisericii primare şi medievale. 

Abordarea practică şi misionară a chestiunilor de in- 
teres nu oferă un context canonic explicit pentru dialogul 
contemporan privind ştiinţa şi credinţa. Totuşi, cele trei do- 
cumente oferă importante detalii privind secularismul, criza 
ecologică şi aplicarea greşită a descoperirilor ştiinţifice. Mai 
mult, toate trei arată că Biserica nu este împotriva cercetării 
ştiinţifice, că respectă autonomia ştiinţei şi că priveşte pro- 
gresul ştiinţei ca inerent mandatului dumnezeiesc al omenirii 
de a avansa în cunoașterea misterului creaţiei. Este evidentă 
aprecierea pentru ştiinţe precum fizica şi cosmologia. În 
schimb, îngrijorătoare pentru conştiinţa ortodoxă sunt cerce- 
tarea biologică şi din ramurile înrudite, aplicaţiile lor tehnice, 
care de multe ori au influențe negative asupra naturii umane, 
demnităţii vieţii şi valorilor spirituale. Rațiunea pentru care 
conştiinţa ortodoxă arată reţinere față de biotehnologii este 
faptul că, în multe situaţii, acestea sunt utilizate în spiritul 
unor ideologii care dispreţuiesc atât viaţa, cât şi moralitatea. 

Aşadar, chiar dacă cele trei documente discută numai 
cazuri concrete, implicit ele propun o metodă pentru abor- 
darea de către credincioşi a ştiinţei. În limitele acestei metode 
tradiționale, credincioşii ortodocşi pot discuta chestiuni de 
natură ştiinţifică atât în siguranţă, cât şi cu profit. Spre exem- 
plu, pot evalua contribuţia ştiinţei la înţelegerea realităţii şi, 
de asemenea, pot folosi informaţia ştiinţifică pentru a co- 
munica mesajul ortodoxiei către lumea contemporană. Sub 
aceste auspicii, studiul ortodox al raporturilor dintre ştiinţă 
şi credinţă va înflori. Primele semne sunt promițătoare. Într- 
adevăr, recent încheiatul program Știință și Ortodoxie în Jurul 
Lumii (National Hellenic Research Foundation, Atena, 2016- 
2019)* adunând oameni de ştiinţă, teologi şi credincioşi din 
foarte multe țări, vesteşte un început bun. 


“ Science & Orthodoxy around the World, disponibil la https://project- 
sow.org/ (accesat la data de 10.11.2019). 

ROSTUL BUN AL CULTURII DIN 
PRIDVORUL BISERICII 


Diana CÂMPAN 


Întrebat, cu ani în urmă, „Ce semnificaţie are bibliote- 
ca pentru un călugăr de la o mănăstire de azi? E un refugiu 
sau o mântuire prin semne şi cuvinte?”, părintele Nicolae 
Steinhardt răspundea mai mult decât simbolic, cu o since- 
ritate covârșitoare şi împlinitoare: „Să ştiţi că este de toate: 
e refugiu, e ispită, e suferință (ca a copilului în cofetărie: pe 
care s-o aleagă? pe toate le-ar dori), e mormânt, e adunătură 
de cărți cu iz uşor de mucegai (e „arhivă” în sensul jalnic 
al cuvântului), e loc fermecat, e dojana («Toi que voici, dis, 
quas tu fait de ta jeunesse?»). (...) Dar e și un palat magic, 
codat, cifrat, încifrat al măreției omeneşti”!. Nu întâmplător 
am deschis astfel aceste rânduri despre provocările culturale 
aşezate în fața Bisericii contemporane... Gândurile de mai 
sus definesc întocmai pragul de pe care se cuvine să arun- 
căm o repede-privire asupra imediatelor noastre vecinătăţi, 
punctând câteva dintre imperativele momentului cultural pe 
care îl traversăm. 

Recunoaştem, desigur, că suntem generaţii grăbite, 
pragmatice, hipertehnologizate, trăim în societăți consumis- 
te şi fragmentate ontologic, nu mai avem tihna de a adăsta 
unul lângă celălalt și de a dialoga sincer, fără fantoşe de co- 
municare. Ne mascăm gândurile ori le ascundem cu totul, 
ne superficializăm rostirile de sine. Iar atunci când, totuși, 


! Zaharia SÂNGEORZAN, Monahul de la Rohia. N. Steinhardt răspunde la 
365 de întrebări, Bucureşti, Edit. Humanitas, 2003, p. 145. 

ne deschidem spre ceilalți în paradigma dialogului, consta- 
tăm că, dacă vrei să fii în „trend, ţi se cere să adopţi suro- 
gate, clișee, tipare alterate: în loc de cuvinte - „emoticoane”, 
în loc de concepte şi concepţii - „smiling faces”... Simplita- 
tea şi transparenţa spunerii de sine pare, azi, un viciu. La fel 
şi râsul cinstit, râsul cu celălalt/ceilalți, nerăutăcios şi haric, 
voia bună neaoșă, asociată taclalei prietenoase. Şi ne trezim, 
astfel, îndepărtați unii de alţii, într-un război al sensului şi 
într-un derapaj al modelor şi al modelelor, conştientizăm 
pseudo-valoarea (în dialog, în atitudine, în principii), dar, 
fatalmente, îi acceptăm proximitatea, conviețuim. Accepta- 
rea tăcută, inerția, nasc, însă, primejduirea identității (fie că 
vorbim despre indivizi, societăţi ori națiunea însăşi). Când 
derapajele cârmesc spre zonele profunde ale culturii, când 
sunt interogate eticul, esteticul, religiosul şi epistemologia, 
problema devine cu adevărat primejdioasă. 

Nu vom ascunde faptul că, în ceea ce ne priveşte, ur- 
mărim fenomenul cultural-artistic şi chiar conținuturile pro- 
tocoalelor educaţionale cu o reală îngrijorare. A devenit, în 
ultimii ani, o adevărată obsesie antiestetismul, proliferarea şi 
difuzarea unor succedanee artistice îndoielnice, produse ale 
unei pseudo-estetici şocante, abrupte, orientată, adesea, spre 
zona vulgului şi a extremei alienări a Frumosului matricial. 
Atari artişti actanți, infiltrați în atenţia colectivă tocmai prin 
forța de şoc a imaginarului, devin, fatalmente, din neatenţia 
sau din lipsa noastră de reacție, creatori rapizi de direcţie şi 
de paradigmă, emancipaţi din orice canon clasic şi dedaţi la 
a denigra, de la rădăcină, cadenţele sacre ale sufletului uman. 
Needucat la timp ori neglijat, gustul estetic şi cultural, în ge- 
nere, va periclita, pe termen lung, emoția, spiritul, fondul 
afectiv şi va alimenta reacţii mimetice nedorite. 

Consumul cultural se subordonează, însă, din fericire, 
şi conștiinței. Haideţi să fim oneşti și să recunoaștem că, in- 
diferent cărui cult i-am aparţine, pentru cei mai mulţi dintre 
noi orice produs cultural care îşi permite să aducă atinge- 

re sacrului şi să trateze în răspăr valorile fundamentale ale 
umanităţii ne stârneşte angoase şi un straniu fior interoga- 
tiv! Or, arta ca nedumerire, trivialitate sau ca forță de şoc de 
semn negativ nu este artă pură, ci frondă. E, pur şi simplu, 
arta care caută vandabilul, pe care artistul mizează strict pen- 
tru un avantaj pecuniar imediat, dictat de un anume sens al 
libertinajului. Ceea ce nu ar trebui să se întâmple, însă, este 
căderea receptorului de artă în capcana lipsei de sens şi de 
logică şi, cu atât mai mult, acceptarea şi molipsirea de mor- 
bul falsei delectări estetice. Numai că autoapărarea se educă. 
De la educaţie începe totul. Să nu uităm cât de unitară — cât 
de frumoasă și reconfortantă în esența ei! — a fost reacţia Eu- 
ropei creştine care a taxat vehement şi a reacționat prompt, 
cu câţiva ani în urmă, apariția caricaturilor cu atac la adresa 
musulmanilor... Şi, apoi, reacţia creştinilor care s-au opus 
unui spectacol al Madonnei, în care aceasta se crucifica, nu 
ţine cumva de conduita cu adevărat demnă a unui creştin 
care nu permite să-i fie terfelite valorile şi simbolurile? Dar 
cum s-au născut aceste reacţii coercitive, de apărare a va- 
lorilor umanităţii, unitară în diversitatea ei? Prin educarea 
societăților, prin semnalarea derapajelor şi oferirea grabnică 
a liniei corecte de către Biserică, înainte de toate, în calitatea 
ei de instanță tămăduitoare. O spunea atât de inteligent filo- 
soful C. Noica în Jurnalul de idei: „Înţeleg toată cultura ca o 
nesfârşită medicină. Nu e vorba de cultură ca «îngrijire» de 
sine a omului, ci de cultură ca detectare a maladiilor realului 
de orice fel, fără nicio tentativă de însănătoșşire a lui. Pui doar 
în lumină precarităţile realului - şi le dai nume...”. Biserica 
nu doar pune în lumină precarităţile concretului existenţial, 
ci are şi instrumentele curative! 

Suntem, în acest punct, în fața unei provocări așezate 
în faţa Bisericii: aceea de a fi formator prim de principii şi 


? Constantin NOICA, Jurnal de idei, Text stabilit de Thomas Kleininger, 
Gabriel Liiceanu, Andrei Pleşu, Sorin Vieru, Bucureşti, Edit. Huma- 
nitas, 1991, p. 230. 

de paradigme vindecătoare. Constatăm, cu bucurie, în anii 
din urmă, asumarea permanentă, de către Biserică, a acestui 
statut de creatoare de grilă corectă de valori şi de ordonatoa- 
re de repere identitare. Este eronat să mai credem că misiu- 
nea preotului este eminamente arondată spaţiului liturgic şi 
evenimenţialului parohiei, la fel cum e bine să ne amintim că 
în spaţiul tainic al mănăstirilor medievale a început, cu vea- 
curi în urmă, concretizarea artei româneşti autentice (de la 
viețuitorii mănăstirilor dăruiţi cu harul scrisului şi virtuțile 
artei murale şi iconografice ori a broderiei, până la stilurile 
arhitecturale unice în lume). Firesc, cu o astfel de tradiţie în 
educarea judecăților de gust cultural, Biserica rămâne, prin 
excelență, nucleul care poate resemantiza codurile artei, pro- 
movând întoarcerea la Valorile nealterate şi evitarea derapa- 
jelor imaginarului. Misiunea aceasta este, deja, în centrul de 
interes al Bisericii şi remarcăm, aici, cu sinceră satisfacție, 
orientarea din ce în ce mai intensă spre evenimentul cultural 
din pridvorul extins al Bisericii - fie el muzeu, sală de curs, 
spaţiu expozițional, sală de spectacole, studio radio sau de 
televiziune ori, pur şi simplu, ulița satului sau câmpul des- 
chis pe care se petrec serbări câmpeneşti tradiționale. Intra- 
rea corectă în logica educaţiei artistice face din Biserică o 
instanță care poate feri mai ales copiii şi tinerii de maladii 
perceptive şi de hazardatele intrări în mode reprobabile. 
Inocularea conștiinței că poţi fi actant în cultura majoră, că 
poti fi, adică, parte din proiectul divin care înfrumuseţează 
lumea clipă de clipă, că poţi învăţa taina creaţiei cu propria 
mână şi din propriul suflet (scriind, pictând, cântând, sculp- 
tând, dansând ori, pur şi simplu, jucându-te şi învățând), 
este apanajul părinţilor, al educatorului și al preotului. De 
aceste trei instanţe depinde, la modul fundamental, evoluţia 
noastră culturală, în ansamblul ei. 

Desigur, într-un atare context, nu putem să nu amin- 
tim faptul că, pe când limba română încă încerca să se aşeze 
într-un sistem normat, să se desprindă din tipare impuse isto- 

rico-geografic şi să îşi afirme identitatea şi demnitatea, a fost 
fixată, transmisă şi conservată prin cărțile de cult, mai apoi 
„buchiile” se învățau în tinda bisericii ori pe lângă mănăstiri, 
laolaltă cu artele frumoase; deci, fără putinţă de tăgadă, prima 
şcoală autentică a noastră, a românilor, a fost Biserica. Este 
motivul pentru care, în ceea ce ne priveşte, credem în rolul 
de formator, dintotdeauna, al preotului, inclusiv din perspec- 
tiva calităţilor oratorice pe care le are prin formaţia sa. Dis- 
cursul preotului, blândeţea şi tihna cuvântului de învăţătură, 
empatia, calitatea de a fi nucleu spiritual, dublate, desigur, de 
conţinutul ideatic şi de calda apropiere de mireni prin însăși 
vocaţia sa, toate acestea validează misiunea culturală de 
excepţie a preoților. Nu vom trece, aici, în revistă, nenumăra- 
tele şi îndelung discutatele argumente care certifică mentora- 
tul educativ al Bisericii în cultura română - care ar putea varia 
de la consfinţirea existenţei primei şcoli românești pe lângă 
Biserica din Şcheii Braşovului, încă de la sfârşitul veacului al 
XV-lea (1495), Învățăturile lui Neagoe Basarab către fiul său 
Theodosie, carte de învățătură domnească legată fundamen- 
tal de cartea de învățătură creştină, prima Școală domnească 
de la Mănăstirea „Sf. Trei Ierarhi”, înființată de către Vasile 
Lupu prin 1640, până la Amintirile lui lon Creangă despre 
prima şcoală împlinită de părintele Ioan în pridvorul bisericii 
(„Şi părintele Ioan de sub deal, Doamne, ce om vrednic şi cu 
bunătate mai era! Prin îndemnul său, ce mai pomi s-au pus 
în ţintirim, care era îngrădit cu zăplaz de bârne, streşinit cu 
şindrilă, şi ce chilie durată s-a făcut la poarta bisericii pentru 
şcoală; ş-apoi, să fi văzut pe neobositul părinte cum umbla 
prin sat din casă în casă, împreună cu bădița Vasile a Ilioaei, 
dascălul bisericii, un holtei zdravăn, frumos şi voinic, şi sfă- 
tuia pe oameni să-și dea copiii la învăţătură” - Ion Creangă, 
Amintiri din copilărie) şi până la superbele pagini memoria- 
listice ale intelectualilor formaţi în cuibul cald al bisericuţelor 
rustice (de la Nicolae Grigorescu sau N. Iorga, până la Al. 
Paleologu sau Octavian Paler). 

Considerăm, tocmai de aceea, că una dintre marile pro- 
vocări ale Bisericii în acest secol în care grilele de valori sufe- 
ră răsturnări tulburătoare este cea de a readuce în conştiinţa 
națională principiul educaţiei permanente, non-formale, al 
simplităţii şi al curăţeniei, inclusiv în acest areal al culturii 
naționale. Cum de atâtea veacuri călugărul, preotul şi, în ge- 
neral, intelectualitatea fină din jurul Bisericii au dat, primii, 
măsura calităţii poporului, devine firesc să ne reorientăm 
atenţia spre exact acelaşi focar de cultură care ne-a întemeiat 
identitar şi nu ne-a înşelat niciodată. Educaţia afectivă, mo- 
rală şi intelectuală (nu doar a copiilor!) făcută în preajma Bi- 
sericii nu mai trebuie să aplice, azi, regulile şi instrumentele 
specifice şcolii, ci să insiste pe aşa-numitele protocoale alter- 
native. Din fericire, de mulţi ani, Biserica a reușit să se afir- 
me exact în această direcţie, ca un focar de cultură de înaltă 
ținută şi în acelaşi timp larg accesibil, eficient, dezvoltând, în 
comunităţi, tocmai acele demersuri care să valideze calitatea 
ei de mentor. Dincolo de serviciul liturgic consacrat şi de 
preocupările specifice, Biserica va trebui să se remarce, și în 
continuare, prin organizarea unor evenimente deschise spre 
publicul larg, tot mai intens orientate spre fenomenele cultu- 
rale: de la conferinţe şi workshopuri, dezbateri cu invitaţi de 
marcă, lansări de carte, reactivarea activităţilor filantropice 
şi de voluntariat în sprijinul copiilor, tinerilor şi adulţilor cu 
talente speciale, până la excursii de documentare, tabere cu 
tematică vocaţională și multe altele. 

Şi, nu în ultimul rând, mărturisim că suntem tentaţi să 
creionăm şi o a treia mare provocare ce stă în faţa Bisericii: 
aceea de a nu permite (date fiind imperativele macro-socia- 
le privitoare la hipertehnologizarea vieţii noastre cotidiene) 
alienarea valorilor tradiționale ale satului românesc. Ispita 
hipermodernizării nu ar trebui să atingă sufletul ţăranului 
român! Credibilitatea neamului nostru în lume este dată, 
după cum lesne se poate observa, de două repere funda- 
mentale ale naţiei: genialitatea şi simplitatea, bunăcuviința 

noastră tradițională. Chemată să promoveze şi să susțină 
excelența în diverse domenii, Biserica rămâne şi cea care tre- 
buie să protejeze şi să valideze patrimoniul tradițional, cel 
care ne face unici şi ne transformă într-un reper european şi 
universal cu un enorm potenţial. Cultura română este, prin 
excelenţă, privilegiată prin existența unei importante cate- 
gorii de oameni-tezaur, păstrători şi transmiţători ai dimen- 
siunii autentice a spaţiului rustic, patriarhal, acel nucleu al 
conştiinţei noastre naţionale care are, în orice timp istoric, 
rol de normare şi de identificare a principiilor după care un 
întreg neam se cuvine să viețuiască. Satul românesc este pur- 
tătorul unei conştiinţe colective etnice şi se constituie, prin 
toposurile lui şi, mai ales, prin oamenii lui, în depozitar etern 
al profundei şi inalterabilei spiritualităţi româneşti. „Satul, 
situat în inima unei lumi, îşi e oarecum sieși suficient. El n- 
are nevoie de altceva decât de pământul şi de sufletul său...” 
- remarca Lucian Blaga în Elogiul satului românesc, discur- 
sul de recepţie la primirea în Academia Română. Folclorul 
românesc autentic, prin toate manifestările lui, este dovada 
clară că nu există o filozofie mai trainică şi mai pertinentă 
decât cea a ţăranului român, cel care ştie să perceapă lumea 
simplu şi onest, prin puterea unei inteligenţe native şi a unei 
sensibilităţi aparte. Bisericii îi revine misiunea de a-i proteja 
identitatea patriarhală şi de a-l feri, prin credinţă, de himere- 
le post-postmodernităţii. Este motivul pentru care credem, 
cu sinceritate, în rolul fundamental al preotului de la ţară şi 
în misiunea lui extrem de importantă în a rândui, în micile 
comunităţi pe care le păstorește, o gamă largă de activități 
de protejare a patrimoniului (şi nu ne referim aici doar la 
serbările îndătinate ori la tradiţiile din preajma Sărbătorilor 
creştine, ci şi la ateliere meşteşugăreşti pentru copii şi tineri, 
întâlniri cu rapsozi şi cu artişti tradiționali, deschiderea spre 
turismul activ şi, poate înainte de toate, promovarea culegă- 
torilor de folclor, care să ajungă până în cele mai îndepăr- 
tate cătune unde, în căsuțe minuscule ascunse prin creierii 

munților, bătrânii înţelepţi ai acestei țări ştiu mai multă filo- 
zofie de viaţă decât ne-am putea imagina noi, orășenii... De 
ce? Pentru că au crescut (doar) în tinda bisericii şi în pro- 
ximitatea nemediată a lui Dumnezeu. Ascultându-i, ne-am 
putea, cu siguranţă, înţelepţi! 

Fără a avea pretenţia rostirilor de specialitate, ne-am 
îngăduit câteva opinii simple. Întorcându-ne la mărturisirea 
din deschiderea acestui eseu, suntem tentaţi să credem că, 
în fond, Biserica este o imensă bibliotecă. Şi o şcoală. Deci 
va face cele specifice Bibliotecii şi Şcolii: își va deschide, în- 
totdeauna, Cuvântul şi îl va transmite mai departe, în dar. 
Cultura majoră tocmai prin aceste gesturi se întemeiază şi 
se păstrează. O spunea, atât de frumos, Petre Ţuţea: „Dacă 
nu e religioasă în sens creştin, cultura e civilizaţie. Nu există 
cultură laică; dacă există, aceea nu este cultură”. De la înce- 
puturi, până azi. 


3 Radu PREDA, Jurnal cu Petre Tuţea, Bucureşti, Edit. Humanitas, 1992, 
p. 75. 

ORTODOXIA ÎN FAŢA REDEFINIRII 
»MASCULINULUI” ȘI A „FEMININULUI” 
(Gestionarea „identităţii de gen” prin 
psihoterapie pastorală, în epoca derutelor 
identitare) 


Teofil Tra 
Felicia COROIAN-GEORGIU 


Una din marile provocări făcute Bisericii de către so- 
cietatea viitorului este aceea de gestionare corectă a intimităţii, 
a simţirilor lăuntrice, a înclinațiilor interioare ale individu- 
lui postmodern. Lumea post-ideologică în care trăim nu mai 
permite niciun fel de amestec al statului, al societăţii sau al 
colectivităţii în viaţa privată a individului; dacă în perioada 
totalitară statul intervenea agresiv în viața intimă a fiinţei 
umane, luând decizii, controlând, coordonând şi stipulând 
linii de evoluţie (forțarea natalității şi interzicerea avortului 
prin decrete de stat, exprimarea sexualității exclusiv în ca- 
drele juridice decise de stat, penalizarea fermă a oricărei for- 
mă de „deviaţie” de la „normă”), în perioada postmodernă 
individul nu mai acceptă niciun fel de control sau intromi- 
siune în viața privată a Statului sau a colectivității. 

Cu toate acestea, el recunoaște că are nevoie de călă- 
uzire la acest capitol, dar doreşte să o primească cu multă 
discreţie, în privat, în urma consilierii sau a interacțiunii 
tête-à-tête cu o persoană specializată, având o atitudine em- 
patică şi permisivă, care să-i ofere o atitudine călăuzitoare, 
în care spiritul juridic să fie absent. În Biserică, acest tip de 

abordare este una neosânditoare, în care persoana în cauză 
nu este judecată, ci este înțeleasă, acceptată, călăuzită. Per- 
soanele competente să facă acest lucru sunt preotul, psiho- 
terapeutul, psihanalistul, consilierul, acreditați în urma unei 
pregătiri de specialitate. 

Lumea libertăţii desăvârșite a scos la iveală tendinţe ale 
individului de negândit în alte epoci istorice. Ce-l face, cu 
adevărat, pe om fericit? Ce-l împlineşte? Cum își defineşte, 
el însuşi, scopul? Pentru societatea românească tradițională, 
foarte bulversantă a fost, după 1989, apariţia în arena publică 
a persoanelor care solicitau dezincriminarea legăturilor între 
persoane de același sex. În cei 30 de ani de post-comunism, 
lucrurile au evoluat în direcţia occidentală foarte mult, fără 
a se încerca, însă, o analiză a factorilor care au determinat şi 
determină această mutație de interes în ființa umană. 

Rezultatele cercetărilor psihologice şi pastorale din 
arealul occidental (selectiv prezentate foarte generos la fi- 
nalul acestui studiu) arată că interesul din planul intim şi 
sexual al unui individ se naște, se formează și evoluează în 
funcţie de climatul emoţional în care creşte un copil, până 
la adolescenţă. Dacă atmosfera este pozitivă, îmbibată de 
afecțiune, copilul beneficiind atât de iubire maternă, cât şi 
de iubire şi interes patern, condiţiile pentru o formare co- 
respunzătoare sunt îndeplinite. În momentul în care „fur- 
nizarea” de afecţiune este întreruptă, climatul este instabil 
şi fluctuant, se nasc premisele pentru ca viitorul adult să nu 
aibă un apetit în plan intim conform liniei tradiționale a 
societăţii. Cu alte cuvinte, intimitatea viitorului adult e „con- 
struită” de experiențele emoţionale din copilărie, în raport 
cu adulții semnificativi cu care copilul a interacționat. 

Astăzi este în act o masivă mişcare de redefinire a 
masculinului şi a femininului, cu efecte asupra manierei de 
a acorda copilului timp şi afecţiune. Iubirea mamei este di- 
ferită de cea a tatălui, iar copilul, pentru a creşte sănătos, are 
nevoie de ambele, armonios împletite. Actualmente, Biseri- 

ca constată o mutație majoră, ce pare ireversibilă, în viața 
societăţii: interferenţe reciproce ale masculinului şi ale femi- 
ninului, adică responsabilităţi, în trecut, exclusiv masculine, 
sunt preluate de femei, și responsabilităţi exclusiv feminine, 
preluate mai nou de bărbaţi. Tot ceea ce era rezervat exclusiv 
unei categorii a născut așa-numitele „stereotipii” de gen. 
Biserica este chemată să analizeze critic stereotipurile 
de gen şi, printr-un parteneriat inteligent între psihologie şi 
teologie, să asigure o consiliere pastorală familiei de mare 
impact. Ea trebuie să-şi actualizeze permanent „oferta pasto- 
rală”, nu prin renunțarea la firesc (familia compusă din băr- 
bat şi femeie), ci prin eliberarea ei de eventuale prejudecăţi 
acumulate de-a lungul altor vremuri, pornind de la premisa 
că în Hristos toți suntem „una'. Stereotipurile de gen pot dis- 
truge echilibrul emoţional din familia contemporană. 
Contextul actual socio-politico-economic a dus la 
multe schimbări în ceea ce priveşte manifestările şi expri- 
marea publică a identităţii de gen. Astfel, astăzi, femeia nu 
îşi mai limitează activitatea la treburile gospodărești, ci îşi 
asumă nevoile economice familiale, își dezvoltă abilităţile 
de multitasking, devenind o sursă sigură de venit în familie, 
fără, însă, a renunţa la celelalte atribute specifice rolului de 
gen din trecut. Bărbatul, la rândul său, preia unele sarcini 
gospodăreşti, fără a renunţa la specificul genului său. 
Femeia şi bărbatul îndeplineau în trecut sarcini diferi- 
te, dar complementare: bărbatul procura hrana (prin vână- 
toare, practicarea lucrărilor de zootehnie, de agricultură), iar 
femeia o prepara. Bărbatul lucra pământul, femeia întreținea 
casa (lui îi era rezervat arealul curții, ei al casei: igiena, hra- 
na, pedagogia copiilor). Bărbatul menținea un echilibru eco- 
nomic, femeia un echilibru emoţional. Bărbatul era condu- 
cătorul, stăpânul, capul familiei, femeia era cea care-l urma, 
instruindu-i pe copii să facă acelaşi lucru. 
Atât patriarhatul, cât şi matriarhatul propun roluri de 
gen diferite, iar asumarea rolurilor de gen a avut dintotdeau- 

na un impact asupra modului de relaționare cu copilul. Co- 
rect aplicate regulile interacțiunii în familie, creşterea copii- 
lor avea loc într-o atmosferă de bogăţie afectivă şi perpetuă 
revărsare de afectivitate din partea ambilor părinți, aşa încât 
viitorul profil psiho-afectiv al copiilor era bine conturat şi 
previzibil. 

Echilibrul psiho-emoţional al copilului în lumea con- 
temporană rezultă tocmai din asumarea corectă a schimbă- 
rilor rolurilor de gen. Un părinte implicat, indiferent dacă 
aparține genului masculin sau feminin, va fi întotdeauna 
un izvor de linişte şi armonie. Persoanele ancorate excesiv 
în trecut şi blocate pe un model cultural depășit nu acceptă 
schimbările în activităţile rolurilor de gen, iar acest fapt pro- 
duce dezechilibru emoţional. 

La polul opus stau curentele militante agresive, ale că- 
ror exponenţi doresc să renunţe complet la rolurile de gen, 
crezând că acestea sunt un simplu construct socio-cultural, 
complet rupt de realităţile biologice (e cazul intens mediati- 
zat al femeii din Germania care a refuzat înscrierea în certi- 
ficatul de naştere al propriului băiețel a sexului, pe motiv că 
îl va alege el, când e mare!), fapt care nu doar că produce un 
dezechilibru la nivel emoţional, ci induce o confuzie în ceea 
ce priveşte identitatea de gen. Astfel, atât refuzul schimbării 
atributelor sociale, cât şi dorința contopirii femininului în 
masculin (şi invers) creează cadrul optim unei dezvoltări de- 
fectuoase din punct de vedere psiho-emoţional!. În această 
privinţă, psihoterapia pastorală vine ca o metodă de sprijin, 


! Când spunem „dezvoltare defectuoasă din punct de vedere psiho- 
emoţional”, avem în vedere urmările care se vor exprima în compor- 
tamentul şi interesele sexuale ale individului la maturitate. Există un 
inventar complex în studiile de specialitate al posibilelor deviații de 
interes sexual, viața intimă nemaifiind construită cu un partener de 
viaţă responsabil şi matur psihic, ci în forme pe care dicționarele de 
psihiatrie şi psihopatologie le detaliază corespunzător, şi pe care ni- 
meni nu le-ar putea eticheta drept „normalitate, în ciuda pretențiilor 
formulate de anumite curente ultraliberale din societate (n.n.). 

oferind o imagine mai clară a identităţii de gen, a identității 
sexuale, a stereotipurilor de gen şi a rolurilor de gen. 

Experimentăm un profund dezechilibru emoţional 
nu pentru că definiţia masculinului şi a femininului nu ar 
fi clară, ci pentru că - fie nu acceptăm schimbările pe care 
societatea le înregistrează în ceea ce priveşte sarcinile neutre, 
fie refuzăm categoric asumarea rolurilor de gen. Consilierea 
pastorală este soluţia derutelor identitare şi emoţionale, pro- 
punând „acceptare necondiționată” şi iubire. 

„Rolul de gen” este un construct utilizat pe scară largă 
de către psihologi şi se referă la comportamente, atitudini şi 
trăsături de personalitate pe care o societate, într-o anumită 
cultură şi într-o determinată perioadă istorică, le consideră 
temeinice în definirea masculinului sau a femininului; adică, 
ceea ce societatea consideră mai „adecvat” (sau tipic) sexului 
masculin sau feminin?. 

Totuşi, având în vedere funcţiile diferite pe care cor- 
pul femeii şi cel al bărbatului le îndeplinesc, îndrăznim să 
spunem că o parte din atributele rolului de gen ne sunt în 
mod natural şi spontan transferate încă de la naştere, fără a 
implica stereotipuri de gen şi fără a fi discriminați. Pentru că 
unele atribute sunt un „construct social”, iar societatea este 
în continuă mișcare, rolul de gen se schimbă în funcţie de 
nevoile societăţii (economice în majoritatea cazurilor, dar şi 
emoționale). Noile generaţii au nevoie nu doar de echilibru 
financiar, ci şi emoţional, iar un echilibru nu se poate realiza 
fără colaborarea tuturor părților. Familia are tot mai multă 
nevoie să funcționeze ca un întreg. 

Tatăl, mai mult decât mama, este chemat să înțeleagă 
deplin modificările rolului său de gen, este chemat să co- 
munice prin emoţii, să ofere disponibilitate, să iubească şi 


? D.N. RuBLe/C.L. MARTIN/S.A. BERENBAUM, „Gender development”, 
în W. Damon/R.M. Lerner (Series Eds.), N. Eisenberg (Vol. Ed.), 
Handbook of child psychology: Social, emotional, and personality 
development, vol. 3, 6* ed., 2006, p. 859. 

să fie iubit, iar astfel să echilibreze balanța. Dacă societatea 
ar trece printr-un travaliu transgenerațional, am constata 
că astăzi, în viaţa copiilor noştri, a fost şi este „prea multă 
mamă şi prea puţin tată”. Copiii au nevoie de o intimita- 
te psiho-afectivă cu ambii părinți, mama și tatăl furnizează 
iubiri diferite. Mama este cea cu care copilul are o legătură 
fiinţială, pe când relaţia cu tatăl se cultivă, el vine din urmă şi 
ocroteşte nu doar copilul, ci şi braţele care-l cuprind, pentru 
că echilibrul se realizează în măsura în care toate părțile sunt 
implicate. 

Lipsa implicării tatălui poate afecta identitatea de gen a 
copilului, căci tatăl este imaginea sentimentului de siguranţă, 
iar în cazul băieților deţine un rol important în validarea pro- 
priei masculinităţi“. În relaţia „tată-fiu”, rolul tatălui este de 
a-şi implica şi iniția băiatul în activităţi specific masculine, 
fără a-i cere sau impune performanţe deosebite. De aseme- 
nea, în relația „tată-fiică” rolul tatălui este de a-i valida fetei 
feminitatea, ca fiind un aspect pozitiv şi firesc al vieţii. 

Comportamentul tatălui față de copil joacă un rol im- 
portant în dezvoltarea cognitivă, în creşterea apetitului pentru 
anumite activităţi educative şi recreative. Întotdeauna un tată 
trebuie să împlinească rolul de prieten (nu complice), cu care 
se poate discuta liber şi care poate să înțeleagă stările copilu- 
lui. Imaginea autoritară a tatălui nu va aduce beneficii, un tată 
dominator va avea un copil timid sau din contră, un rebel. 
Autoritatea în familie trebuie împărțită între ambii părinți. 

Prin joc şi printr-o atitudine pozitivă, tatăl va repre- 
zenta o poartă către noi experienţe, o siguranţă a sentimen- 
telor şi a trăirilor din cadrul familiei. Dacă mama este cea 
care deschide lumea spre iubire, tatăl este cel care menţine 
în echilibru această lume. Fără îndoială, tata este o axă de 


° Teofil Tia, Paternitatea adevărată: un munte de iubire exigentă. 
Multă mamă și puţin tată în vieţile copiilor noştri, Cluj-Napoca, Edit. 
Renaşterea, 2018, p. 12. 

Michael E. LAMB, The Role of the Father in Child Development, Fourth 
Edition, USA, 2004, p. 3-7. 

referință în activitatea de creştere a copilului, încă de la 
naştere şi până la maturitate. 

Îngrijirea, atenţia şi investiţia personală reprezintă che- 
ile succesului în creşterea copilului. Cea mai sigură garanţie 
împotriva abuzurilor societăţii vine din faptul că un copil ce 
are un set bine definit de reguli impuse de părinţi nu va avea 
de fiecare dată impulsul de a întinde coarda prea tare, în ceea 
ce priveşte experienţele sale. 

Regulile nu înseamnă pierderea libertăţii ori controlul 
absolut al părinţilor, ci mai degrabă o supraveghere iubitoare şi 
binevoitoare a părinţilor, în mod special a tatălui, cel care ar tre- 
bui să reprezinte o figură de autoritate în egală măsură cu a ma- 
mei. Încrederea celui mic se câştigă încă de la naștere, de aceea 
este atât de important rolul tatălui: copilul trebuie să vadă în el 
hotărâre şi deschidere. În acest mod observarea atentă a tatălui 
va evolua în funcţie de ceea ce el împărtăşeşte cu copilul său”. 

Rolul tatălui nu poate fi îndeplinit decât prin prezenţă 
efectivă; astfel, este de preferat o activitate, scurtă, consacrată 
100% celui mic, decât o activitate desfăşurată din obligaţie. 
Desigur, niciodată, rolurile părinţilor nu pot fi confundate: 
două mame nu pot înlocui un tată, iar doi taţi nu pot înlocui 
o mamă. 

Imaginea unui tată dedicat, responsabil şi respectuos, 
îi va uşura copilului tranziţia spre adolescenţă, îi va permi- 
te să păşească spre această nouă etapă a vieţii într-o mani- 
eră constructivă. Toate activitățile desfăşurate împreună au 
la bază tehnici de echilibrare emoţională, care contribuie la 
formarea şi producerea armoniei şi a liniştii. Tatăl reprezintă 
o complementaritate în raport cu mama în ceea ce priveşte 
activităţile zilnice, el este asemenea unui copac sub care co- 
pilul se poate adăposti în timpul furtunilor, dar şi liniştea şi 
calea prin care se poate ridica după ce a căzut“. 


* Gilles DrepERICHS, 100 de activităţi cu tata, Bucureşti, Edit. Didactica, 
2016, p. 4. 
“Ibidem, p. 7. 

După vârsta de 3 ani şi până la 6 ani, tatălui îi revine 
rolul de a-l însoţi pe copil în experienţele sale de explorare 
a lumii. Aceasta este etapa în care copilul învaţă stăpânirea 
de sine, controlul emoţional, precum şi „împărțirea bunuri- 
lor” sale cu ceilalți. Pentru început, copilul experimentează 
în mod empiric, iar mai apoi elaborează raționamentele ne- 
cesare. 

Tatăl îi va înlesni copilului procesul de conceptualizare 
mai clară a lumii, dar şi comunicarea cu cei din jur. În acest 
mod, copilul va face mult mai uşor legături între limbajul 
intern şi cel extern. În acest mod, tatăl va reuşi să atenu- 
eze neliniştea şi emoţiile perturbatoare, lăsând loc veseliei 
şi energiei. Copilul devine mai independent şi iese de sub 
umbra copacului numit „Iată, dar are grijă să nu iasă din 
câmpul lui vizual. 

Activităţile desfășurate de tată spre îndeplinirea rolu- 
lui său de factor echilibrant diferă, după cum am văzut, în 
funcție de vârsta copilaşului. Între 0-3 ani, tatăl, prin voce, 
miros, prezenţă şi prin braţele sale puternice sunt o sursă de 
siguranță. Această perioadă a copilăriei mici este importantă 
în zidirea temeliei identităţii de gen, copiii având capacitatea 
de a denumi propriul sex și pe al celorlalți”. Între 3-6 ani, 
tatăl este un sprijin în realizarea noilor descoperiri; această 
etapă este caracterizată de înţelegerea stabilității în timp a 
genului. 

Cu toate acestea, în ciuda faptului că înţeleg dezvolta- 
rea în timp a bebelușilor de sex masculin sau feminin -, ştiu 
că vor deveni băieţi şi fete, iar mai apoi bărbaţi şi femei — 


” Însă dacă sunt întrebaţi de exemplu: „Când tu (fată) vei creşte mare, ai 
putea fi tătic?” sau „Poţi fi băiat dacă ţi-ai dori?” răspunsul copiilor va 
fi „da”. Dacă acestor copii, aflaţi în stadiul copilăriei mici, li se arată o 
păpuşă al cărei păr sau haine sunt aranjate şi transformate în faţa lor, 
ei afirmă că sexul păpușii nu mai este același. L. A. KHOLBERG, „A 
cognitive-developmental analysis of children's sex-role concepts and 
attitudes”, în E. E. Maccoby Ed., The development of sex differences, 
Stanford, CA: Stanford University Press, 1966, p. 130-133. 

ei continuă să creadă şi să afirme (aşa cum o făceau până 
atunci), că schimbarea stilului de a-şi purta părul, schim- 
barea hainelor sau a activităților corespunzătoare genului 
vor determina o persoană să-şi schimbe şi sexul. Tocmai 
de aceea prezenţa constantă a tatălui în activităţile zilnice 
ale copilului va echilibra balanţa identităţii de gen. Între 
6-7 ani, curiozitatea copilului creşte, precum şi capacitatea 
lui de a înţelege lumea. În această etapă copilul are, deja, 
siguranța constanţei sexului, fără a fi influențat de situaţiile 
exterioare. 

Copiii înţeleg deplin faptul că sexul rămâne constant, 
că nu este influenţat de aspectul exterior al persoanei. Prin 
urmare, chiar dacă o persoană hotărăşte să se îmbrace în hai- 
nele sexului opus sau să realizeze activităţi specifice acestuia, 
sexul acestei persoane rămâne același. Tot în această etapă 
spiritul de aventură al copilului se accentuează, iar desco- 
peririle par a fi cu mult mai incitante. Tatăl intervine aici 
fie corectiv, fie preventiv, oferindu-i copilului ceea ce are cu 
adevărat nevoie, şi anume experimentare, mișcare, descope- 
rire, raportate la genul copilului, dar cu excluderea stereoti- 
purilor de gen. Este vârsta la care copilul învață să exprime şi 
să înţeleagă lucrurile importante, iar dezvoltarea simțurilor 
este mult mai accentuată. 

Copilul face acum trecerea de la o etapă intuitivă la 
cunoașterea concret-operatorie. Acum tatăl îşi va exersa rolul 
de stâlp, de sprijin; îl va încuraja pe copil să-şi îmbogăţească 
sufletul şi mintea, adunând cunoștințe din toate domeniile 
prin: meditaţie în liniște, participarea la slujbele bisericii, re- 
laxare, imitații şi deghizări, jocuri care dezvoltă cooperarea, 
gândirea pozitivă, gustul pentru lectură. Tatăl pregăteşte co- 
pilul, tânărul arbust, să devină într-o zi el însuşi un copac’. 

Nu imaginea tatălui în sine este importantă, ci mai 
ales ceea ce tatăl, prin interacțiunea lui cu copilul şi cu soţia, 
realizează concret, în sensul sădirii încrederii cu care soţia 


8 Gilles DIEDERICHS, 100 de activități. .., p. 77. 

ajunge la echilibru emoţional, iar copilul trece, într-un mod 
cât mai frumos, spre vârsta adultă şi, posibil, într-o zi va de- 
veni tată. Petrecerea timpului împreună, relaxarea şi mici- 
le exerciții de imaginaţie creează sentimente de tandrețe şi 
fericire în familie, ceea ce are efect pozitiv nu doar asupra 
copilului, ci asupra întregii familii, detensionând situaţiile 
neplăcute şi echilibrând balanţa psiho-emoţională. 

Rolul părinţilor nu ar trebui să fie disproporționat: 
tatăl se poate implica în aceeaşi măsură cu mama. Chiar 
dacă mama îndeplineşte roluri şi funcţii diferite, echilibrul 
emoţional se va realiza prin complementaritate cu tatăl. 
Forţele nu trebuie să fie identice pentru a fi egale, ci comple- 
mentare, chiar diferite, dar totuși integrate. Numai un astfel 
de echilibru poate maturiza cognitiv şi emoţional copilul. 
Numai un astfel de echilibru poate oferi oportunitatea de a 
învăţa despre diferențele dintre sexe. 

Copilul adoptă şi interiorizează valorile, atitudinile, 
trăsăturile de comportament şi cele de personalitate ale pă- 
rinţilor lui. Acest proces este denumit: identificarea paren- 
tală. Copiii vor manifesta interes faţă de comportamentele 
părinţilor de acelaşi sex, astfel vor imita/adopta atitudinile 
şi comportamentele lor. Philip Rice” susţine că identifica- 
rea începe imediat după naştere, iar acest fapt se datorează 
dependenţei timpurii a copilului faţă de părinţi. În acest fel 
învăţarea rolurilor de sex se produce aproape inconştient, 
indirect în această relaţie strânsă dintre copii şi părinți. 

Există o serie de stereotipuri de gen potrivit căro- 
ra stă în firea şi datoria femeii să se ocupe de creşterea şi 
educarea copiilor, că bărbatului i-ar lipsi instinctul de pa- 
renting. În acest sens există o serie de studii care arată că 
„parentingul nu este dependent de schimbările hormonale; 
totuși, schimbările hormonale primează și influenţează ex- 


"FE. Philip Rice, The Adolescent: development Relationships and Culture, 
Boston, Edit. Allyn and Bacon, 1990. 

presia acestuia”!. Cu alte cuvinte, atât bărbatul, cât şi femeia 
pot avea înclinații spre purtarea de grijă a copiilor, fără a tre- 
ce obligatoriu prin experienţa nașterii. 

Studiile realizate pe un eşantion format din ambele 
sexe arată că în primele luni de viață ale copilului mama în- 
registrează o serie de schimbări hormonale, corpul acesteia 
secretând oxitocină, hormon ce îi permite să fie receptivă la 
plânsul şi nevoile copilului (şi totodată acesta atenuând amin- 
tirile legate de naștere). Ceea ce este interesant (şi confirmă 
necesitatea adoptării schimbărilor la nivelul activităţilor ro- 
lului de gen) este faptul că bărbaţii au înregistrat acelaşi nivel 
de oxitocină, fapt posibil prin stimulare tactilă şi vizuală!!. 

De-a lungul timpului, presiunea socială a făcut ca fe- 
meia să îşi asume întreaga responsabilitate a parentingului, 
iar tatăl — intrând rar în contact cu copilul — nu a avut şansa 
de a experimenta efectele stimulării tactile. Acest fapt nu ar 
reprezenta o problemă, dacă nu ar produce dezechilibre la 
nivel emoţional şi fiinţial, căci fiecare generaţie lipsită de 
tată, sau cu o imagine deteriorată (prost-înţeleasă de „părin- 
te”) a paternității, a împins următoarea generaţie spre ceea 
ce numim acum „epoca derutelor identitare”. 

De vreme ce corpul bărbaţilor este capabil să producă 
oxitocină în egală măsură cu cel al femeilor, este lesne de 
înţeles că Dumnezeu a sădit şi în bărbat purtarea de grijă, 
nu doar economică, ci şi emoţională, iar implicarea lui este 
absolut necesară pentru dezvoltarea unei identități sănătoa- 
se de gen. Având la bază lipsa de informare, stereotipurile de 
gen şi presiunea unei societăţi limitate, până acum în viața 
copiilor noştri a fost „prea multă mamă şi prea puţin tată”, 


1 R, FELDMAN, „Ihe neurobiology of mammalian parenting and the 
biosocial context of human caregiving”, în Hormonal behavior, 
77/2016, p. 16-18. 

1R, FELDMAN et alii, „Natural variations in maternal and paternal care 
are associated with systematic changes in oxytocin following parent- 
infant contact”, în Psychoneuroendocrinology, 35/ 2010, p. 1133-1141. 

12 Teofil Tra, Paternitatea adevărată: un munte de iubire exigentă..., p. 12. 

iar de multe ori „puţinul” tată prezent a avut un efect pato- 
gen nu doar asupra echilibrului emoţional, ci şi asupra defi- 
nirii masculinului şi a femininului. Faptul e remediabil dacă 
se adoptă metodele potrivite de intervenţie, printre care se 
numără şi consilierea/psihoterapia pastorală. 

Aşadar, Biserica este chemată să răspundă provocării 
de a responsabiliza nu doar mama, ci şi tatăl, de a renunța 
la stereotipuri depăşite în ceea ce priveşte feminitatea şi 
masculinitatea, căci nevoile familiei sunt diferite de la 
generație la generaţie. Reflecţiile pe această temă pot fi 
continuate, bibliografia finală propunându-ne doar câteva 
repere pentru a ne construi noi înşine o viziune unitară şi 
coerentă despre modul corect de a acționa în societatea vi- 
itorului, spre binele nostru, în consens cu morala Bisericii, 
spre mântuirea semenilor. 

DIASPORA ORTODOXĂ: CANONICITATE 
ŞI IMPERATIVE PASTORALE* 


Ioan COZMA 


Introducere 


Unul dintre subiectele discutate în cadrul lucrărilor Sfân- 
tului și Marelui Sinod Ortodox din Creta (16-26 iunie 2016) a 
fost şi cel referitor la Diaspora Ortodoxă!. Aceasta este o temă 
care încă din anul 1976 a ocupat un loc important pe agenda 
conferințelor şi întrunirilor panortodoxe şi care, în contextul 
migraţiei din ultimele decenii a credincioșilor ortodocși din 
Europa de Est și Orientul Mijlociu spre Occident, aştepta, în 
mod cert, o soluţie canonică care să răspundă atât nevoilor 
misionare, cât şi exigenţelor pastorale ortodoxe actuale. 

Documentul Sfântului şi Marelui Sinod din Creta, in- 
titulat Diaspora Ortodoxă? (de aici DO), cu mici excepţii, a 


` Mulţumesc părintelui profesor dr. Dan Nicolau (Montreal) şi 
domnişoarei cercetător dr. Daniela Dumbravă (Milano) pentru su- 
gestiile oferite în cursul redactării acestui articol. 

' În sens general, prin noţiunea de „Diaspora Ortodoxă” (folosit de multe 
orila plural: „Diaspore”) se înţelege acele comunități ortodoxe organizate 
în țări care nu au o tradiţie ortodoxă. În sens restrâns, noțiunea este 
adesea legată de cea de naţiune, desemnând acele comunităţi ortodoxe 
etnice organizate în afara limitelor teritoriale ale Bisericilor mame şi care 
sunt văzute ca o extensie a Bisericii-mame în afara granițelor. Pentru o 
analiză sociologică şi teologică a noţiunii, a se vedea Maria HÄMMERLI, 
„Orthodox diaspora? A sociological and theological problematisation 
of a stock phrase”, în International Journal for the Study of the Christian 
Church, 10, 2-3 (2010), p. 97-115. 

Documentul a fost discutat în data de 21 iunie în prezenţa a 10 primaţi 
şi 154 de episcopi ortodocşi, disponibil la https://www.holycouncil. 
org (accesat la data de 21.02.2020). 

reconfirmat textele celei de a IV-a Conferinţe Panortodoxe 
Preconciliare din anul 2009 de la Chambesy (6-13 iunie 2009) 
şi cele ale Sinaxei Întâistătătorilor Bisericilor Autocefale din 
anul 2016, ţinută tot la Chambesy (21-28 ianuarie 2016). 
Aceste documente prospectau o soluţie canonică tranzitorie 
pentru Diaspora, mai precis, organizarea Diasporei ortodo- 
xe în adunări/conferințe episcopale locale, care să includă 
pe toţi ierarhii recunoscuţi canonic în acel teritoriu, fără, 
însă, să-i desprindă de propriile jurisdicții canonice. Trebuie 
precizat faptul că modelul unei astfel de soluţii a fost Comi- 
tatul Inter-Episcopal Ortodox din Franţa, înființat în anul 
1967, al cărui nume a fost schimbat în Adunarea Episcopilor 
Ortodocşi din Franţa, în anul 2007. Propunerea înființării 
unor astfel de adunări a fost formulată în anul 1990 de către 
cea de-a III-a Comisie Inter-ortodoxă Pregătitoare a Sfântu- 
lui şi Marelui Sinod Panortodox, pentru ca mai apoi, în anul 
1993, cea de-a IV-a Comisie Inter-ortodoxă Pregătitoare să 
propună 8 regiuni în care să funcţioneze astfel de adunări”. 
La cea de-a IV-a Conferinţă Pre-conciliară de la Chambesy 
din anul 2009, s-a reamintit faptul că problema diasporei 
constituie „una dintre chestiunile cele mai grave, cu care se 
confruntă Biserica Ortodoxă” (alocuţiunea de deschidere a 
mitropolitului Ioannis Zizioulas de Pergam)‘, dar care, din 
motive istorice şi pastorale, pe moment, nu poate fi rezol- 
vată în concordanţă cu eclesiologia şi tradiţia canonică or- 
todoxă (conform căreia într-o localitate nu pot avea sediul 
mai mulți episcopi - canonul 8 al sinodului I ecumenic de 
la Niceea). Soluţia temporară până la întrunirea Sfântu- 


SD A 


“Ioan V. Les / Iulian M. CONSTANTINESCU, „Diaspora Ortodoxă, în 9. 
Buchiu - I. Tulcan (eds.), Dicționar de Teologie Ortodoxă, Bucureşti, 
Edit. Basilica, 2019, p. 279. 

“Lorenzo LORUSSO, „Forme attipiche della sinodalità ortodossa: le Assemblee 
episcopali nella Diaspora’, în Luigi Sabbarese (ed.), Strutture sovraepiscopali 
nelle Chiese orientali, Roma, Urbaniana University Press, 2011, p. 284. 

5 Canonul 8 Nicea I: „În privința celor care se numeau cândva pe ei 
înşişi «catari», dar care vin la Biserica cea sobornicească şi apostolică, 

lui şi Marelui Sinod a fost crearea a 12 adunări episcopale, 
după cum urmează: Marea Britanie şi Irlanda; Franţa; Bel- 
gia, Olanda şi Luxemburg; Austria; Italia şi Malta; Elveţia 
şi Liechtenstein; Germania; Ţările Scandinave (cu excepția 
Finlandei); Spania şi Portugalia; America de Nord şi Ame- 
rica Centrală; America Latină; Australia, Noua Zeelandă şi 
Oceania. În crearea adunărilor episcopale s-a ţinut cont de 
împărțirea teritorială administrativă civilă - delimitarea te- 
ritorială statală - precum şi de reprezentarea demografică în 
respectivele teritorii. 

Unica modificare în componenţa acestor adunări, 
adusă de Sfântul şi Marele Sinod din Creta, a fost împărțirea 
Adunării Episcopale pentru America de Nord şi America 
Centrală în două organizaţii distincte: Adunarea Episcopa- 
lă a Statelor Unite şi Adunarea Episcopală a Canadei. Con- 
form documentului sinodal, preşedinţia acestor reuniuni 
revine celui dintâi ierarh dintre ierarhii Bisericii Constan- 
tinopolului, iar în absenţa acestora, episcopilor succesivi în 
ordinea dipticelor (DO 2.b). Articolul 2 din Regulamentul de 
funcționare a Adunărilor Episcopale din Diaspora Ortodoxă 
scotea în evidenţă finalitățile acestor adunări: „Scopul Adu- 
nării Episcopale este să manifeste unitatea Bisericii Ortodo- 
xe, să promoveze cooperarea între Biserici, în toate aspec- 
tele slujirii pastorale, să mențină, să păstreze şi să dezvolte 
interesele comunităţilor dependente de episcopii ortodocşi 


Sfântul şi Marele Sinod a decis ca aceștia, după ce sunt puse mâinile 
asupra lor, să rămână în cler. [...] dacă există un episcop sau un preot 
al Bisericii sobornicești când se reîntorc unii [dintre ei], este evident 
că episcopul Bisericii va avea rangul de episcop, iar episcopul desem- 
nat pentru cei numiţi «catari» va avea cinstea de preot, doar dacă nu 
cumva episcopul ar decide ca acesta să împărtăşească cinstea numelui. 
Dar dacă acest lucru nu i-ar face plăcere episcopului, îi va găsi un loc, 
fie de horepiscop, fie de preot, pentru ca să se creadă despre el că este 
într-adevăr în cler şi ca să nu fie doi episcopi într-un oraș”. *** Canoa- 
nele Bisericii Ortodoxe, I, Canoanele Apostolice şi Canoanele Sinoadelor 
Ecumenice, Răzvan Perşa (ed.), Bucureşti, Edit. Basilica, 2018, p. 154. 

canonici din Regiune”®. Rolul unui astfel de document a fost, 
în primul rând, acela de a întări cooperarea şi comuniunea 
între Bisericile Ortodoxe, dar și cel de a evita eventualele 
confuzii la adresa Bisericii Ortodoxe. Mă refer aici, cu pre- 
cădere, la acele episcopii şi parohii schismatice, prezente atât 
în țările ortodoxe, cât şi în Diaspora, care nu sunt în comu- 
niune canonică cu nicio Biserică Ortodoxă și care își reven- 
dică autenticitatea şi canonicitatea pe baza aceloraşi norme 
canonice sinodale şi patristice. 

Acest articol conţine câteva reflecţii de ordin canonic 
pe marginea documentului sinodal din Creta şi asupra uneia 
dintre cele mai acute probleme cu care se confruntă Diaspora 
Ortodoxă astăzi, anume aceea a jurisdicţiilor multinaționale 
etnice, care deja generează o situaţie particulară în sânul Bi- 
sericii Ortodoxe şi care se caracterizează prin două tendinţe: 
pe de o parte, afirmarea unei ortodoxii autohtone/locale, iar, 
pe de altă parte, conservarea unei ortodoxii etnice, pe alo- 
curi cu tendinţe naționaliste. 


Adunările episcopale - o formă atipică de sinodalitate 


Documentul sinodal, Diaspora Ortodoxă, nu s-a 
vrut a fi o rezolvare a problemelor existente: suprapunerea 
jurisdicţiilor (jurisdicții paralele), multiple reședințe epis- 
copale ortodoxe în acelaşi oraş sau regiune, revendicări de 
autoritate sau întâietate locale sau regionale (autocefalie), 
tradiţii pastorale şi canonice diverse etc. Mai mult, reconfir- 
mând adunările episcopale ca soluţie tranzitorie, Sfântul şi 
Marele Sinod nu a făcut altceva decât să consacre o realita- 
te sinodală intermediară, definită cu termenul de „adunare 
episcopală”, care nu se vrea a fi nici un sinod local şi nici o 


6 Textele în limba română ale documentelor Sfântului şi Marelui Sinod 
au fost preluate de pe site-ul: htps://basilica.ro/documentele-oficiale- 
ale-sfantului-si-marelui-sinod-in-limba-romana/ (accesat la data de 
12.01.2020). 

simplă întâlnire de episcopi, având mai mult un caracter in- 
formativ decât deliberativ sau executiv”. 

Această formă atipică de sinodalitate îi pune de multe 
ori pe episcopi în dilemă. Mă refer aici la faptul că episcopii 
din aceste adunări episcopale, conform documentului sino- 
dal, se găsesc într-o situaţie de dublă ascultare şi coordonare: 
jurisdicţia administrativ canonică - reală - a Bisericii-mame 
(patriarhie sau mitropolie) şi jurisdicția cu caracter misionar 
şi pastoral a adunării episcopale din care fiecare face parte. 
Conform documentului sinodal, această formă atipică - pe 
care o putem numi „sinodalitate in between” — este destina- 
tă să vină în întâmpinarea necesităților practice a episcopi- 
lor ortodocşi din Diaspora, fără, însă, a limita competențele 
fiecăruia în parte asupra propriei eparhii, precum şi fără 
a îngrădi dependența canonică de Biserica-mamă. Docu- 
mentul sinodal pare să fie în acest sens destul de explicit: 
„Activitatea şi responsabilitatea acestor Adunări Episcopa- 
le va fi grija pentru manifestarea unităţii Ortodoxiei, pen- 
tru dezvoltarea acțiunii comune a tuturor ortodocșilor din 
fiecare regiune, care să se adreseze nevoilor pastorale ale 
ortodocşilor care trăiesc în acea regiune, pentru reprezenta- 
rea comună a tuturor ortodocșilor în raport cu alte credinţe 
religioase şi cu societatea din regiune în ansamblul ei [...]. 
Adunările Episcopale nu le anulează episcopilor membri 
competențele lor administrative şi caracterul canonic şi nici 
nu le restricționează drepturile în Diaspora. Adunările Epis- 
copale au ca scop formularea unei poziţii comune a Bisericii 
Ortodoxe asupra diferitelor probleme. Episcopii membri nu 


7 Înainte de sinodul din Creta, Antoine Arjakovsky atrăgea atenţia asupra 
faptului că prin crearea adunărilor episcopale, sinodul episcopilor 
a fost transformat într-o adunare menită nu să decidă, ci doar să 
confirme hotărârile deja luate de fiecare episcopie sau jurisdicție în 
parte („a mere rubber-stamping assembly”). Antoine ARJAKOVSKY, 
„Ihe Issue of the Diaspora at the Future Pan-Orthodox Council: 
Pragmatic Proposals”, în St. Vladimirs Theological Quarterly, 60: 1-2 
(2016), p. 156. 

sunt opriţi în niciun caz să rămână în continuare răspun- 
zători față de propriile lor Biserici şi de a exprima opiniile 
propriilor lor Biserici în lumea din afară” (DO 2c; 5). 

În unele zone, aceste adunări episcopale, atât înainte 
de sinodul din Creta, cât şi după, au avut (au în continuare) 
o activitate şi eficienţă mediocră, funcţionând mai mult teo- 
retic decât practic (a se vedea activitatea adunării episcopale 
din Italia şi Malta şi a celei din Statele Unite). Acest lucru nu 
face altceva decât să îngreuneze demersul de maturizare a 
Bisericii locale dintr-o anumită regiune sau ţară, demers ce 
ar permite ulterior obținerea statutului de Biserică locală au- 
tocefală şi trecerea treptată de la o organizare jurisdicţională 
la una în principal teritorială. Cu excepţia unor dioceze din 
Biserica Ortodoxă din America, eparhiile ortodoxe din Oc- 
cident au un caracter etnic, fapt ce face destul de dificilă 
adaptarea teritorială a diocezelor şi limitarea jurisdicţională 
a episcopilor. Principiul care guvernează organizarea admi- 
nistrativă a acestor comunități ortodoxe în eparhii etnice 
este principiul jurisdicţional, iar nu cel teritorial. Acest lu- 
cru nu înseamnă că principiul teritorialităţii ar fi un criteriu 
mai puţin important în organizarea instituțională a Biseri- 
cii; dimpotrivă, principiul teritorialității este destinat a crea 
unitate în Biserică precum şi stabilitatea necesară definirii 
raporturilor dintre comunităţile ortodoxe locale. În Creta 
s-a avut în vedere faptul că situaţia Diasporei ortodoxe, în 
ansamblul ei, este una atipică, în timp ce situaţiile reglemen- 
tate de normele canonice (ca de exemplu, cea reglementată 
de canonul 8 Niceea I) erau situații tipice, corespunzătoare 
circumstanțelor şi nevoilor din acele timpuri, precum şi de 
faptul că principiul teritorialității în cazurile actuale trebuie 
să fie subordonat principiului pastoral-misionar fără, însă, 
să-l tuteleze. În documentul sinodal se declară următoarele: 
„De asemenea, se afirmă că în faza actuală nu este posibil, 


8 Maria HÄMMERLI, „Orthodox diaspora? A sociological and theological..., 
p. 109. 

din motive istorice şi pastorale, să se treacă imediat la or- 
dinea strict canonică a Bisericii în această problemă, adică 
existența unui singur episcop în acelaşi loc. Din acest mo- 
tiv, se decide păstrarea Adunărilor Episcopale, stabilite de 
cea de-a a IV-a Conferință Presinodală Panortodoxă până 
la momentul potrivit, când toate condiţiile vor fi împlinite, 
pentru a aplica rigoarea canonică (acrivia)” (DO 1a). 


O singură Diasporă sau o multitudine de Diaspore 


O altă chestiune delicată, primită cu rezervă la mo- 
mentul formării adunărilor episcopale în anul 2009 şi care 
a fost reconfirmată în aceeaşi formă de sinodul din Creta, 
este cea referitoare la atribuirea preşedinţiei adunărilor epis- 
copale celui dintâi dintre ierarhii Bisericii Constantinopo- 
lului (DO 2b). Această stipulare a deschis, în fapt, polemici 
de culise, fiind văzută ca un mod indirect al patriarhului de 
Constantinopol de a controla şi subordona întreaga Diaspo- 
ră Ortodoxă şi chiar interpretată ca o tentativă a Patriarhi- 
ei Ecumenice de subminare a sinodalității în Biserică”. Este 
bineştiut faptul că sinodul ecumenic de la Calcedon (451 
d.Hr.) acorda privilegiul patriarhului de Constantinopol, în 
virtutea poziţiei sale, dreptul de a hirotoni pe episcopii din 
diocezele din Pont, Asia şi din Tracia, precum şi pe episco- 
pii din ţinuturile barbare dependenţi de diocezele amintite 
(canonul 28)”. Jurisdicţia sau drepturile Patriarhiei de Con- 


° Cf. S. TROITSKY, The Limits of Authority of the Constantinopolitan 
Patriarchate over the «Diaspora», St. Vladimir's Seminary Library, p. 
2-3, tradus din limba rusă în „Giornale del Patriarcato di Mosca”, 11 
(1947), p. 34-45. 

10 Canonul 28 Calcedon (451): „Urmând întru totul hotărârilor Sfinţilor 
Părinţi şi cunoscând canonul celor o sută cincizeci de episcopi preaiu- 
bitori de Dumnezeu, care tocmai a fost citit, al celor adunaţi pe timpul 
marelui Teodosie, cel de evlavioasă amintire, a celui care fusese atunci 
împărat, în cetatea împărătească a Constantinopolului, Noua Romă, 
hotărâm şi votăm şi noi aceleaşi lucruri cu privire la privilegiile Prea- 
sfintei Biserici a aceleiaşi cetăţi a Constantinopolului, Noua Romă. 

stantinopol asupra Diasporei Ortodoxe sunt văzute astăzi de 
către anumiţi teologi şi canonisşti ca fiind, de fapt, o continu- 
are a drepturilor asupra teritoriilor barbare, consacrate de 
canonul calcedonian!!. În viziunea lor, expresia „Diaspora 
Ortodoxă” nu poate fi folosită la plural, deoarece nu există 
decât o singură jurisdicție legitimă asupra ortodocșilor din 
ţările tradițional neortodoxe și aceasta este cea a Patriarhiei 
de Constantinopol, indiferent de comunităţile multietnice 
care o compun. 

Această interpretare, însă, este categoric respinsă de 
către celelalte Biserici autocefale naţionale care au jurisdicții 
extrateritoriale şi care consideră că purtarea de grijă față 
de proprii credincioşi, indiferent unde ei s-ar afla, este o 
obligaţie, nu o opțiune”. Din punct de vedere spiritual şi 


[...] Astfel, numai mitropoliţii diocezei Pontului, a Asiei și a Traciei, 
precum şi episcopii din [ţinuturi] barbare, ai diocezelor amintite, să 
fie hirotoniți de către preasfântul scaun pomenit al Preasfintei Biserici 
din Constantinopol. Evident, fiecare mitropolit al diocezelor pome- 
nite, împreună cu episcopii eparhiei, să-i hirotonească pe episcopii 
eparhiei lor, după cum s-a poruncit prin dumnezeieştile canoane. Dar, 
după cum s-a spus, mitropoliţii diocezelor amintite să fie hirotoniți 
de către arhiepiscopul Constantinopolului, după ce s-a realizat ale- 
gerea prin vot unanim, conform obiceiului, şi după ce i-a fost adu- 
să lui la cunoştinţă”. *** Canoanele Bisericii Ortodoxe, I, Canoanele 
Apostolice și Canoanele Sinoadelor Ecumenice, Răzvan Perga (ed.), 
p. 231-232. 

1! Demetrios J. CONSTANTELOS, „Ihe Orthodox Diaspora: Canonical 
and Ecclesiological Perspective”, în The Greek Orthodox Theological 
Review, 24, 2-3 (1979), p. 208. Pe această temă recomandăm spre 
lecturare comentariul la canonul 28 al arhiepiscopului ortodox Peter 
LHuillier în lucrarea sa: The Church of the Ancient Councils: The 
Disciplinary Work of the First Four Ecumenical Councils, Crestwood 
(NY), St. Vladimir's Seminary Press, 1996, p. 267-296. 

12 A se vedea Nicolae V. DURĂ, „Comunitățile ortodoxe române de peste 
hotare, o preocupare permanentă a Bisericii Ortodoxe Române”, în 
Studii Teologice, 1 (1986), p. 9-23; Iorgu D. IvAN, „Etnosul - neamul 
- temei divin şi principiu fundamental canonic al autocefaliei 
bisericeşti”, în Centenarul autocefaliei Bisericii Ortodoxe Române 
1885-1985, Bucureşti, Edit. Institutului Biblic şi de Misiune al Bisericii 

canonic, comunităţile bisericești din afară sunt văzute ca o 
continuare a Bisericilor autocefale naţionale, dincolo de li- 
mitele geografice şi istorice proprii. În cele mai multe ca- 
zuri, datorită relaţiei dintre naţiune şi religie, Ortodoxia este 
văzută în Diaspora ca o reprezentare a naţiunii. De altfel, 
conservarea şi transmiterea propriilor tradiţii naţionale 
sunt considerate de unii istorici şi teologi ca fiind elemen- 
te importante în definirea diversității ortodoxe”. Din acest 
punct de vedere, orice pretenţie de natură jurisdicțională a 
unei Biserici autocefale asupra credincioşilor unei alte Bise- 
rici autocefale, indiferent unde s-ar afla, a fost percepută ca 
fiind contrară spiritului şi practicii canonice care nu permi- 
te imixtiunea episcopilor unei jurisdicții în altă jurisdicție, 
respectiv canonul 2 al celui de al II-lea sinod ecumenic de la 
Constantinopol (381)'%, canonul 8 al celui de al III-lea sinod 


Ortodoxe Române, 1987, p. 195-196; Dan-llie CIOBOTEA, „Problema 
canonicității şi comuniunii în diaspora ortodoxă, în Mitropolia 
Banatului, 1-2 (1985), p. 102-104; Ioan N. Foca, Drept canonic 
ortodox. Legislaţie şi administraţie bisericească, vol. II, Bucureşti, 
Edit. Institutului Biblic şi de Misiune al Bisericii Ortodoxe Române, 
1990, p. 326-327. În timpul unei întâlniri ecumenice având ca temă 
Primatul Petrin, organizată în luna mai 2003 în Vatican, profesorul de 
drept canonic ortodox Nicolae Dură a afirmat următoarele: „Sfântul 
şi Marele Sinod - preconizat de către Constantinopol - nu are alt 
scop decât acela de a ratifica pretextele hegemonice ale patriarhului 
de Constantinopol asupra întregii diaspore ortodoxe”. Delegația 
patriarhiei ecumenice, condusă de profesorul şi episcopul Ioannis 
Zizioulas (de Pergam), a reacționat imediat, considerând o astfel 
de afirmaţie drept ofensă adusă patriarhului de Constantinopol. 
A se vedea Nicolae V. DURĂ, „Ihe «Petrine Primacy»: The Role of 
the Bishop of Rome according to the Canonical Legislation of the 
Ecumenical Councils of the First Millennium, an Ecclesiological- 
Canonical Evaluation”, în Walter Kasper (ed.), The Petrine Ministry 
- Catholics and Orthodox in Dialogue, New York/Mahwah (N.].), The 
Newman Press, 2006, p. 178, nota 73, p. 187. 

3 A se vedea Ioan V. LEB / Gabriel V. GÂRDAN, „Nationality and 
Confession in Orthodoxy”, în Journal for the Study of Religions and 
Ideologies, 7, 21 (2008), p. 66-78. 

14 Canonul 2 Constantinopol I (381): „Episcopii să nu treacă dincolo de 
dioceză, în bisericile din afara granițelor şi nici să tulbure bisericile, 

ecumenic de la Efes (431): şi canonul 39 al celui de al VI-lea 
sinod ecumenic de la Constantinopol - Trulan (692)!%. 

Prin urmare, chiar dacă se poate vorbi de unitatea de 
credință a comunităţilor ortodoxe diasporale, modelul etnic 
de reproducere a identităţii ortodoxe conferă realitatea unei 
multitudini de diaspore ortodoxe. 


ci, conform canoanelor, episcopul Alexandriei să administreze numai 
problemele din Egipt, iar episcopii Orientului să administreze numai 
Orientul, fiindu-i păstrate Bisericii Antiohienilor privilegiile cele din 
canoanele de la Niceea. Şi episcopii diocezei Asiei să administreze nu- 
mai problemele ce privesc Asia, şi cei ai Pontului, numai pe cele ale 
Pontului, şi cei ai Traciei să administreze numai pe cele ale Traciei. 
Însă, episcopii să nu treacă nechemaţi dincolo de dioceză pentru o 
hirotonie sau pentru orice alte probleme administrative bisericeşti. Iar 
dacă este păzit canonul scris înainte cu privire la dioceze, este evident 
că sinodul eparhiei va administra cele referitoare la fiecare eparhie, 
conform celor hotărâte la Niceea. Iar Bisericile lui Dumnezeu, cele 
dintre popoarele barbare, trebuie să fie administrate conform obiceiu- 
lui în vigoare al Părinților” *** Canoanele Bisericii Ortodoxe, I, Răzvan 
Perşa (ed.)...., p. 175. 

'5 Efes (431), canonul 8: „[...] Iar acest lucru va fi păzit şi în celelalte 
dioceze şi pretutindeni în eparhii, pentru ca niciunul dintre preaiu- 
bitorii de Dumnezeu episcopi să nu ia în stăpânire o altă eparhie care 
nu este de demult şi dintru început sub stăpânirea lui sau a celor di- 
naintea lui. Dar dacă cineva a ocupat [o eparhie] şi dacă, silind-o, a 
făcut-o sub stăpânirea lui însuşi, să o restituie, ca să nu fie încălcate 
canoanele Părinților, nici să nu fie implicată mândria puterii seculare, 
sub pretextul slujirii sfinte, şi, fără să ştim, să pierdem puţin câte puţin 
libertatea pe care ne-a dăruit-o prin Sângele Său Domnul nostru Iisus 
Hristos, Izbăvitorul tuturor oamenilor [...]”. Ibidem, p. 191. 

16 Canonul 39 Trulan (692): „Fiindcă fratele şi coslujitorul nostru Ioan, 
întâistătătorul insulei Cipru, a emigrat în eparhia Hellespontului îm- 
preună cu propriul popor al numitei insule, atât din cauza invazii- 
lor barbare, cât şi în vederea eliberării de robia păgână şi pentru a fi 
complet supus sceptrelor puterii preacreştine - prin pronia iubirii de 
oameni a lui Dumnezeu şi prin osteneala iubitorului de Hristos şi a 
drept-credinciosului nostru împărat - decidem ca privilegiile stabi- 
lite de Dumnezeu purtătorii Părinţi întruniţi mai demult în Efes să 
fie păstrate fără nicio modificare pentru tronul bărbatului mai înainte 
desemnat [...]”. Ibidem, p. 293. 

Organizarea pe criterii etnice a diasporelor ortodoxe 
este argumentată pe baza aceleiaşi normative canonice antice. 
Canonul 34 apostolic este luat drept argument fundamental 
în afirmarea dreptului de jurisdicție a episcopilor unui neam 
(naţiuni) asupra propriilor credincioși”. Evident, în acele tim- 
puri, nu se putea vorbi despre naţiune în sensul în care acest 
cuvânt este înțeles astăzi, din punct de vedere social, politic 
şi juridic; Bisericile locale naţionale cu episcopi şi un sinod 
propriu apar mult mai târziu”. Cu toate acestea, prin expresia 
„episcopii fiecărui neam, canonul confirma organizarea admi- 
nistrativă a Bisericii într-o multiplicitate etnică în care fiecare 
neam își avea proprii săi episcopi”. De asemenea, canonul 2 al 
sinodului al II-lea ecumenic de la Constantinopol aminteşte de 
„Bisericile lui Dumnezeu, cele dintre popoarele barbare”, des- 
pre care dispune ca să fie „administrate conform obiceiului în 
vigoare al Părinților”. „Obiceiul” despre care vorbeşte canonul 
este interpretat ca referindu-se atât la dreptul unor episcopi din 
imperiul Roman de a purta grijă faţă de comunităţile creştine 
aflate printre barbari, cum era cazul Bisericii din Abisinia 
subordonată în acele timpuri episcopului de Alexandria, cât şi 
la cazurile acelor Biserici din afara imperiului care se adminis- 
trau autonom, având episcopi din neamul lor”. 


17 Canonul 34 Apostolic: „Episcopii fiecărui neam trebuie să-l cunoască 
pe cel dintâi dintre ei şi să-l considere drept căpetenie şi să nu facă 
nicidecum ceva deosebit fără voinţa aceluia. Dar fiecare să facă nu- 
mai acele lucruri care aparțin parohiei lui şi ținuturilor de sub ea. Dar 
nici acela să nu facă ceva fără voinţa tuturor, căci astfel va fi bună 
înţelegere şi va fi slăvit Dumnezeu prin Domnul, în Duhul Sfânt, Ta- 
tăl, Fiul şi Duhul Sfânt”. Ibidem, p. 116. 

18 Giuseppe Ferrari, „La legislazione delle Chiese Bizantine’, în Oriente 
Cristiano, 25 (1985), p. 9-11. 

'9 Joan COZMA, „Le province ecclesiastiche tra tradizione e necessità 
pastorali odierne: argumentatio in iure ed in facto, con speciale 
riferimento alla Chiesa Ortodossa Romena’, în Studi Ecumenici, 30, 
1 (2012), p. 26. 

2 Nicodim MirAş, Canoanele Bisericii Ortodoxe — însoţite de comentarii, 
vol. I (2), Arad, Tipografia Diecezană, 1931, p. 95; Nicolae DURĂ, „Le- 

Un argument în plus în susținerea organizării 
comunităţilor diasporale ortodoxe pe principiul etnic poate 
fi identificat chiar în practica Patriarhiei Ecumenice la în- 
ceputul secolului trecut. Prin tomosul sinodal din 18 mar- 
tie 1908, Patriarhia de Constantinopol acorda Sinodului 
Bisericii Ortodoxe din Grecia dreptul de a purta de grijă 
comunităţilor greceşti din America de Nord. Motivația unei 
astfel de decizii are la bază atât o problemă de natură politi- 
că — presiunea guvernului turc asupra Patriarhiei Ecumenice 
din cauza activităţilor anti-turceşti a grecilor din Statele Uni- 
te ale Americii — cât şi una de natură canonică - împiedica- 
rea Patriarhiei Moscovei de a exercita controlul asupra tutu- 
ror parohiilor ortodoxe din Statele Unite”. În Statele Unite, 
la acea vreme, exista deja o dioceză misionară rusească, că- 
reia, în anul 1907, îi va fi schimbat numele în Biserica Or- 
todoxă Greco-Catolică Rusă din Nordul Americii, iar, mai 
târziu, în anul 1970 va primi autocefalia din partea Patriar- 
hiei de la Moscova, fiind cunoscută până astăzi cu numele 
de Biserica Ortodoxă din America (The Orthodox Church 
in America)”. Chiar dacă nu a fost de lungă durată - în anul 


gislaţia canonică a Sinodului al II-lea ecumenic şi importanţa ei pentru 
organizarea şi disciplina Bisericii”, în Glasul Bisericii, 6-8 (1981), p. 634. 

21 A se vedea George PAPAIOANNOU, The Odyssey of Hellenism in America, 
Thessaloniki, Patriarchal Institute for Patristic Studies, 1985; John H. 
ERICKSON, Orthodox Christians in America: A Short History, second 
edition, New York, Oxford University Press, 2008; Victor ROUDOMETOR 
„From Greek-Orthodox Diaspora to Transnational Hellenism: Greek 
Nationalism and the Identities of the Diaspora”, în Allon Gal / Athena 
S. Leoussi / Anthony D. Smity (eds.), The Call of the Homeland Diaspora 
Nationalisms, Past and Present, Leiden-Boston, Brill (IJS Studies Judaica 
9), 2010, p. 139-166. 

* Asupra parcursului istoric şi canonic al Bisericii Ortodoxe din America, 
nerecunoscută încă cu statutul de Biserică autocefală de către toate Bise- 
ricile ortodoxe autocefale, recomandăm volumul omagial dedicat împli- 
nirii a 50 de ani de la primirea autocefaliei, publicat recent de către Edit. 
Seminarului Teologic Ortodox „Sf. Vladimir”, Ionuț Al. Tudorie, (ed.), 
The Time Has Come: Debates over the Autocephaly of the OCA Reflected in 
St. Vladimirs Quarterly, Yonkers (NY), St. Vladimir's Seminary, 2020. 

1921, comunităţile greceşti din toată lumea vor reintra sub 
jurisdicția Patriarhiei de Constantinopol - principiul în baza 
căruia a fost conceput acest drept, şi anume protejarea ele- 
nismului ortodox, este susținut şi promovat în continuare 
atât de Biserica greacă, cât şi de Patriarhia Ecumenică”?. 
Trebuie amintit faptul că purtarea de grijă faţă de pro- 
prii credincioşi aflați în afara limitelor teritoriale administra- 
tive este o practică veche şi în Biserica Ortodoxă Română. 
Când invaziile barbare au distrus cetăţile şi împreună cu ele 
sediile episcopale de la sud de Dunăre (sec. IV-VI), arhiepis- 
copul de Tomis (Constanţa) - cel mai vechi scaun episcopal 
românesc, fondat de către apostolul Andrei, şi despre care se 
afirmă că în acele timpuri avea un statut de autocefalie — a 
exercitat jurisdicţia sa atât la nord, cât şi la sud de Dunăre, 
teritorii locuite în mare parte de populaţii romanice”. Aceas- 
tă situaţie nu a fost considerată ca fiind o ilegalitate, ci, intra, 
de fapt, sub incidenţa „obiceiului” stipulat de canonul 2 con- 
stantinopolitan”. O situaţie similară a fost şi cea referitoare 
la jurisdicţia mitropoliţilor din Ungrovlahia şi Moldova asu- 
pra românilor ortodocşi din Transilvania (din secolul al X-lea 
provincie maghiară). Acest drept de jurisdicție al celor doi 


* Hieromoine PIERRE, „Notes d'Ecclesiologie Orthodoxe. Le Patriarche 
Oecuménique et les Églises Orthodoxes Autoc&phales”, în Irenikon, 6 
(1933), p. 445. 

Emilian Popescu, „Începuturile îndepărtate ale autocefaliei 
Bisericii Ortodoxe Române: Tomisul - Arhiepiscopie autocefală, în 
Centenarul autocejaliei Bisericii Ortodoxe Române 1885-1985, p. 326- 
353; Nicolae V. DURĂ, „Forme şi stări de manifestare a autocefaliei 
Bisericii Ortodoxe Române de-a lungul secolelor. Mărturii istorice şi 
canonice, în Centenarul autocefaliei Bisericii Ortodoxe Române 1885- 
1985, p. 295-296; IDEM, „Scythia Minor” (Dobrogea) şi Biserica ei 
Apostolică. Scaunul Arhiepiscopal şi Mitropolitan al Tomisului (sec. IV- 
XIV), Bucureşti, Edit. Didactică şi Pedagogică, 2006, p. 87-200; Ionuţ 
HOLUBEANU, Organizarea bisericească în Scythia şi Moesia Secunda în 
secolele IV-VII, Bucureşti, Edit. Basilica, 2018. 

% Nicolae V. DURĂ, Forme și stări de manifestare a autocejaliei Bisericii 


Ortodoxe Române..., p. 320. 

mitropoliți a fost apoi recunoscut de către patriarhii de Con- 
stantinopol. La sfârşitul secolului al XIV-lea, patriarhul Nil 
acorda mitropolitului de Ungrovlahia titlul de exarchus totius 
Ungariae et plagenarum, iar patriarhul Matei recunoştea mi- 
tropolitului de Moldova dreptul de jurisdicție aspra unor zone 
din Transilvania”. Biserica Ortodoxă Română a menţinut 
această consuetudine şi a continuat să poarte de grijă faţă de 
credincioşii săi aflaţi în afara granițelor ţării, călăuzită fiind 
de principiul unei organizări dinamice a Ortodoxiei, în care 
purtarea de grijă față de proprii credincioşi trebuie să primeze 
înaintea oricărei limitări teritoriale”. 


% Ibidem, p. 320-321. 

% Conform articolului 6 (2) din Statutul Bisericii Ortodoxe Române, Patri- 
arhia Română are următoarele eparhii în afara graniţelor țării: Mitropolia 
Basarabiei, autonomă şi de stil vechi şi Exarhat al Plaiurilor (Arhiepisco- 
pia Chişinăului, Episcopia de Bălţi, Episcopia Basarabiei de Sud, Episco- 
pia Ortodoxă a Dubăsarilor şi a toată Transnistria), Mitropolia Ortodoxă 
Română a Europei Occidentale şi Meridionale (Arhiepiscopia Ortodoxă 
a Europei Occidentale, Episcopia Ortodoxă Română a Italiei, Episcopia 
Ortodoxă a Spaniei şi Portugaliei), Mitropolia Ortodoxă Română a Ger- 
maniei, Europei Centrale şi de Nord (Arhiepiscopia Ortodoxă Română 
a Germaniei, Austriei și Luxemburgului, Episcopia Ortodoxă Română a 
Europei de Nord), Mitropolia Ortodoxă Română a celor două Americi 
(Arhiepiscopia Ortodoxă Română a Statelor Unite ale Americii, Episco- 
pia Ortodoxă Română a Canadei), Episcopia Daciei Felix (sub autoritatea 
directă a Patriarhiei Române), Episcopia Ortodoxă Română a Ungariei 
(sub autoritatea directă a Patriarhiei Române), Episcopia Ortodoxă Ro- 
mână a Australiei și Noii Zeelande (sub autoritatea directă a Patriarhiei 
Române). La acestea se adaugă reprezentanţele şi comunităţile Patriarhi- 
ei Române în străinătate: Reprezentanţa Patriarhiei Române la Locurile 
Sfinte, Reprezentanţa Patriarhiei Române pe lângă instituţiile europene, 
Comunitatea Ortodoxă Română din Sofia, Comunitatea Ortodoxă Ro- 
mână din Turcia, Comunitatea Ortodoxă Română din Africa de Sud, 
Comunitatea Ortodoxă Română din Cipru, Reprezentanţa Patriarhiei 
Române de la Tokyo şi Comunitatea Ortodoxă Română din Osaka, Co- 
munitatea Ortodoxă Română din Siria, disponibil la http://patriarhia.ro/ 
images/documente/Statutul%20pentru%20organizarea%20si%20func- 
tionarea%20Bisericii%20Ortodoxe9%20Romane.pdf (accesat la data de 
10.02.2020). 

Diversitate etnică şi multiplicitate jurisdicțională 


Legislaţia canonică sinodală şi patristică a primului 
mileniu este, fără îndoială, un punct de referință important 
în organizarea administrativă a Bisericii Ortodoxe. Trebuie, 
totuși, avut în vedere faptul că o interpretare sensu stricto a 
normelor canonice, fără a ţine seama de noile realităţi is- 
torice şi pastorale, ar putea provoca conflicte nu numai la 
nivel inter-ortodox, între diferitele Biserici locale, ci şi în 
interiorul unei Biserici locale, cu acuzaţii de încălcare a ca- 
noanelor, a tradiţiei şi a practicii bisericești (cazul cel mai 
recent este cel al recunoașterii autocefaliei Bisericii Ucrainei 
de către Patriarhia de Constantinopol). Acuzaţiile, de obicei, 
sunt formulate de către cei care resping un model de orga- 
nizare dinamică a Bisericii, care să corespundă misiunii şi 
nevoilor pastorale ale credincioşilor ortodocși, oriunde s-ar 
afla ei, iar nu intereselor personale sau subiective ale unor 
ierarhi sau ale sinoadelor din care aceştia fac parte. Diver- 
sitatea etnică şi multiplicitatea jurisdicțională nu ar trebui 
să fie un motiv de dezbinare sau ne-unitate în sânul Orto- 
doxiei. Merită amintite, în acest sens, cuvintele Arhiepisco- 
pului Demetrios al Arhiepiscopiei Ortodoxe Greceşti din 
Statele Unite şi preşedintele Consiliului Episcopal, rostite cu 
ocazia deschiderii Adunării Episcopale a Americii de Nord 
şi a Americii Centrale din anul 2010: „Ne străduim pentru 
unitate deoarece Domnul ne-a cerut să fim una, însă diver- 
sitatea şi diferenţele nu trebuie să ne înspăimânte. Acestea 
sunt daruri ce trebuie să fie folosite spre slava lui Dumne- 
zeu. Unitatea noastră nu este pentru a distruge diferențele 
[dintre noi]; dimpotrivă, unitatea noastră este destinată să se 
realizeze tocmai datorită diversităţii noastre naturale, fie ea 
lingvistică, culturală sau etnică”%. 


* Address of his Eminence Archbishop Demetrios of America, Chairman 
at the Episcopal Assembly of North and Central America, New York, 
Helmsley Park Lane Hotel (May 26, 2010), disponibil la http://www. 
assemblyofbishops.org/news/2010/address-archbishop-demetrios 
(accesat la data de 11.02.2020). 

Cu toate acestea, este o eroare să se considere că doar 
apartenenţa canonică la Patriarhia Ecumenică asigură cano- 
nicitatea unei episcopii sau parohii în Diaspora Ortodoxă, 
cum, de altfel, tot anomalie este și recunoașterea canonicității 
unei dioceze sau a unei parohii etnice de către o altă Biserică 
autocefală, în timp ce respectiva dioceză sau parohie refuză 
orice legătură de comuniune cu Biserica-mamă din care s-a 
desprins în mod necanonic. Rolul canonicităţii este de a în- 
tări comuniunea dintre Bisericile care desfășoară activități 
pastorale şi misionare în același teritoriu, iar nu de a încuraja 
diviziunea între ele sau de a promova eclesiocentrismul?”. 

Subliniem faptul că dependenţa jurisdicţională şi ca- 
nonică exclusivă de Biserica-mamă autocefală şi diminuarea 
aspectului misionar sau subordonarea intereselor şi princi- 
piilor etnice pot avea ca efect negativ dezvoltarea unei Or- 
todoxii enclavizate (şi enclavizante), posibilă şi accesibilă 
doar unui grup restrâns de persoane, în general doar celor 
care vorbesc aceeași limbă şi împărtăşesc aceeaşi cultură. În 
cele mai multe cazuri însă, ortodocşii convertiți dintr-o anu- 
mită ţară nu se identifică cu comunităţile ortodoxe etnice. 
De exemplu, o persoană de etnie americană (anglo-saxonă) 
convertită la ortodoxie se regăseşte mai mult într-o parohie 
ortodoxă americană decât într-una de limbă şi cultură grea- 
că, rusă sau română”. Dificultăţi sunt chiar şi pentru unii 


% Dan Ilie CIOBOTEA, Problema canonicității şi comuniunii în diaspora 
ortodoxă,..., p. 103-104. 

3% De exemplu, în prezent, Ortodoxia în Statele Unite ale Americii cuprinde 
un mozaic de unităţi administrative (mitropolii, arhiepiscopii, episcopii, 
vicariate, reprezentanţe patriarhale), reprezentând şase jurisdicții canoni- 
ce: Patriarhia Ecumenică (Arhiepiscopia Ortodoxă Greacă din America, 
Episcopia Ortodoxă Ucraineană, Episcopia Ortodoxă Albaneză, Episco- 
pia Ortodoxă Carpato-Rusă), Patriarhia Antiohiei (Arhiepiscopia Orto- 
doxă Antiohiană din America de Nord), Patriarhia Moscovei (Parohiile 
Patriarhiei Moscovei în Statele Unite, Biserica Ortodoxă în afara Rusiei 
- ROCOR), Patriarhia Serbiei (Episcopiile Ortodoxe Sârbe din Statele 
Unite ale Americii), Patriarhia Română (Mitropolia Ortodoxă Română 
a celor Două Americi), Patriarhia Bulgariei (Episcopia Ortodoxă Bulga- 
ră de Statele Unite, Canada și Australia), Patriarhia Georgiei (Episcopia 

credincioşi din parohiile etnice, aflați la a doua sau a tre- 
ia generație, pentru care legătura cu Biserica-mamă nu este 
atât de relevantă; mulți dintre ei nici nu se consideră parte 
a Diasporei ortodoxe, ci mai degrabă parte dintr-o Ortodo- 
xie autohtonă locală. Spre exemplu, acesta este cazul Biseri- 
cii Ortodoxe din America, care de la primirea autocefaliei 
din partea Patriarhiei Moscovei, în anul 1970, se revendică 
ca fiind Biserică ortodoxă locală americană și nicidecum o 
Diasporă ortodoxă?!. Încercarea de legitimizare ca biserică 
autohtonă locală se poate constata nu numai în organizarea 
teritorială a acesteia (excepţie făcând doar cele trei episcopii 
etnice - Episcopia Ortodoxă Română a Americii, Episcopia 
Ortodoxă Bulgară şi Episcopia Ortodoxă Albaneză - care 
sunt în principal organizate pe principiul jurisdicțional), ci 
şi în activităţile şi proiectele pastorale promovate atât la nivel 
local, cât şi național”. 

Pentru aceste Biserici, dreptul Patriarhiei de Constan- 
tinopol asupra episcopilor şi comunităţilor ortodoxe „din 
teritoriile barbare”, susținut în baza canonului 28 de la Cal- 
cedon, este lipsit de substanță, bine ştiind că în Statele Unite 
ale Americii, la data întemeierii primelor comunități ortodo- 
xe, existau deja comunităţi creştine catolice şi protestante cu 
o oarecare vechime. Este inutil să vorbim de ţările Europei 
Occidentale unde creştinismul avea deja o lungă tradiţie îna- 
inte de întemeierea (sau reînființarea) primelor comunități 
ortodoxe (sec. XV)”. 


Ortodoxă Georgiană din America de Nord). La acestea se adaugă Bise- 
rica Ortodoxă din America (OCA) ce cuprinde 12 dioceze, dintre care 3 
dioceze sunt etnice (Episcopia Ortodoxă Română din America, Episcopia 
Ortodoxă Bulgară şi Episcopia Ortodoxă Albaneză). 

3! Antoine ARJAKOVSKY, The Issue of the Diaspora at the Future 
Pan-Orthodox Council: Pragmatic Proposals,.... p. 157. 

32 Deşi se revendică ca fiind o Biserică ortodoxă americană, realitatea 
este că multe dintre parohiile OCA sunt încă tributare unui filetism 
cultural slav. 

33 Ivana NOBLE, „Ihe Future of the Orthodox «Diaspora» - On Observer's 
Point of View, în St. Vladimirs Seminary Quarterly, 60:1-2 (2016), p. 173. 

În multe situaţii, caracterul pregnant etnic al episcopi- 
ilor şi parohiilor din Diaspora a dus la dezvoltarea şi promo- 
varea unui tip de Ortodoxie etnică, unde episcopii şi preoţii 
dimpreună cu credincioşii lor sunt, mai degrabă, preocupaţi 
să conserve limba, cultura şi tradițiile populare ale țării de ori- 
gine decât să răspândească și să întărească credinţa ortodoxă”. 
În astfel de cazuri, cum sublinia Alexander Schmemann, Bise- 
rica este transformată într-un „instrument al naţionalismului”, 
pierzându-și caracterul misionar”. Acest fapt poate genera 
confuzii asupra felului în care este percepută și înțeleasă tout 
court Biserica Ortodoxă de către persoanele ce manifestă un 
alt crez decât cel ortodox. Nu de puţine ori, etnicitatea este 
asimilată Ortodoxiei, devenind chiar un adjectiv (ca de exem- 
plu: ortodoxia românească, ortodoxia grecească, ortodoxia 
rusească, ortodoxia ucraineană, ortodoxia sârbească, orto- 
doxia bulgară etc.), pierzându-se, astfel, din vedere faptul că 
Biserica Ortodoxă nu se reduce la o singură categorie de in- 
divizi şi că nu trebuie asociată sau confundată cu identitatea 
etnică. Este ceea ce, de fapt, în anul 1872, Sinodul Panortodox 
de la Constantinopol a condamnat ca fiind erezie eclesiologi- 
că atunci când s-a referit la etnofiletism, afirmând principiul 
constituirii bisericii dintr-o anumită zonă, nu pe baze filetis- 
te, ci cuprinzându-i pe toți credincioşii ortodocşi fără vreo 
diferenţiere rasială sau de limbă“. Dincolo de reafirmarea 


3: Demetrios J. CONSTANTELOS, The Orthodox Diaspora: Canonical and 
Ecclesiological Perspective, p. 202; loan Cozma / Maria Chiara GIORDA, 
„Per una storia della Chiesa ortodossa romena in Italia”, în Quaderni 
di Benvenuti in Italia, 13 (2018), p. 16-17; loan COZMA, „Canonical 
and Administrative Issues Relating to the Parish in the Romanian 
Orthodox Episcopate of America, în Marius Bălan / Emilian I. 
Roman (eds.), Patrimoniul cultural religios — Legislaţie si jurisprudență 
(Religious Cultural Heritage-Legislation and Jurisprudence), laşi, Edit. 
Universităţii „Alexandru Ioan Cuza”, 2018, p. 225-242. 

3 Alexander SCHMEMANN, „Problems of Orthodoxy in America. 1. The 
Canonical Problem, în St. Vladimirs Seminary Quarterly, 8 (1964), p. 77. 

% În privinţa documentului sinodal şi a circumstanțelor care au dus la 
emanarea lui, a se vedea Răzvan PenșA, „Biserica Ortodoxă între des- 

poziţiei sinodului din anul 1872 referitoare la condamnarea 
etnofiletismului”, Sfântul şi Marele Sinod din Creta din anul 
2016 a abordat, în opinia lui Cyril Hovorun, şi un alt tip de 
filetism, şi anume filetismul imperial sau civilizaţional. Spre 
deosebire de etnofiletism, acest tip de filetism nu impune o 
segregare lingvistică sau culturală, ci face apel la un tip de dis- 
criminare bazată pe criterii istorice şi politice, pe aderenţa la 
o cultură sau civilizaţie superioară altor culturi sau civilizații 
ca fiind fundamentale în expresia ortodoxiei la nivel univer- 
sal (expresii ale unui astfel de filetism sunt pan-slavismul şi 
pan-elenismul)*. 

Din nefericire, de multe ori în diasporele ortodoxe, 
misiunea şi apostolatul ajung să fie subordonate, fie unor 
idealuri naţionaliste şi etnice, fie unei misiuni preponderent 
sociale şi culturale în detrimentul laturii spirituale. Această 
confuzie face ca rostul bisericii să fie denaturat, confundat cu 
acela al conservării limbii, al promovării tradițiilor populare 
şi a culturii unui anumit grup etnic; nu de puţine ori, acest 
fenomen sfârşeşte prin a fi asimilat cu o afacere mondenă 
(un business secular). În această nedorită ecuaţie, preotul 
este transformat din părinte spiritual într-un simplu angajat 
cu ore de muncă, beneficii şi concedii, fiind, mai degrabă, 
apreciat pentru implicarea sa în activităţi sociale şi culturale 
decât pentru activităţile liturgice şi pastoral-misionare ”. 

În concluzie, cu toate că Sinodul din Creta nu a pros- 
pectat o soluţie definitivă pentru Diaspora, trebuie apreciat, 
aşa cum este subliniat în Enciclica Sfântului şi Marelui Si- 
nod, faptul că „înființarea Adunărilor Episcopale în Diaspo- 


DA 


considerarea identității naționale şi etnofiletism”, în Casian Ruşeţ (ed.), 
Unitate şi dăinuire. Centenar România Mare 1918-2018, Caransebeş, 
Edit. Montefano - Edit. Episcopiei Caransebeşului, 2019, p. 181-206. 

37 A se vedea Enciclica Sfântului și Marelui Sinod din Creta, 3, 1. 

38 A se vedea Cyril Hovorun, „Ethnophyletism, Phyletism, and Pan- 
Orthodox Council”, în The Wheel, 12 (2017), p. 63-64. 

3 loan Cozma, Canonical and Administrative Issues Relating to the 
Parish in the Romanian Orthodox Episcopate of America, p. 242. 

ra Ortodoxă, alcătuite din toţi episcopii recunoscuţi canonic 
din fiecare regiune, care continuă să fie sub jurisdicţiile lor 
canonice, de care depind astăzi, reprezintă un pas pozitiv 
în vederea organizării lor canonice, iar funcționarea aces- 
tor Adunări asigură respectarea principiului eclesiologic al 
sinodalităţii” (Enciclica Sfântului şi Marelui Sinod 5). 

Adunările episcopale sunt expresii ale sinodalităţii lo- 
cale şi nu trebuie privite şi nici reduse la simple reuniuni de 
episcopi. Rostul lor nu este acela de a conserva trecutul sau 
de a susține colonialismul ortodox etnic, ci de a contribui ac- 
tiv la procesul de trecere de la statutul temporar de diasporă 
la cel de Biserică ortodoxă autonomă şi autocefală. Este de 
dorit ca Bisericile-mame să înţeleagă şi să sprijine tot acest 
proces de maturizare al jurisdicţiilor lor din Diaspora, pe 
care apoi, ulterior, un nou sinod panortodox va trebui doar 
să-l confirme. 

GLISSANDO — BISERICA PE PRAGUL 
UNEI LUMI AŞTEPTÂND ÎNVIEREA 


Mihail MITREA 


Bucuria şi angajamentul de a participa la volumul de 
față cu un eseu despre Biserica Ortodoxă și provocările viito- 
rului impun ab initio un set important de delimitări, un ca- 
veat pentru cititorul textului de mai jos. Aş fi dorit ca aceste 
rânduri să nu se lase scrise sau, dacă ar fi irumpt impetuos 
în afară, să o facă în paginile unei colecţii belles-lettres. Ele 
poartă drama unor stări ce primesc consistenţă în contextul 
actual, drama unor uşi ferecate de lipsa actuală de credință 
şi de teama unui inamic invizibil, dar uriaş în întreprinderea 
lui demolatoare. Este vorba, aşadar, de tristețea unui aban- 
don în care Hristos a fost lăsat singur pe cruce, răstignit, 
El, capul Bisericii, care suferind lucrează la o nouă Învie- 
re. Aşadar, pentru un festin al ideilor formulate cu acribie 
ştiinţifică îndemn cititorul să parcurgă celelalte eseuri din 
volum, iar celui care, totuși, se încumetă să se aplece asupra 
celor ce urmează, îi recomand să se întrarmeze cu răbdare şi 
indulgență. 

Mă aplecam în aceste zile de aprilie 2020 asupra des- 
tinului unei Biserici (şi a provocărilor prezente ale acesteia) 
care l-a însoţit pe român în marile sale drame. Genunchiul 
plecat, cântarea, hrana duhovnicească, nădejdea, toate aces- 
tea l-au îmbrăcat dintotdeauna pe om în Marea Dragoste ce 
dă sens oricărei suferințe. De la slujirea în taină la mormin- 
tele martirilor, la bisericuţele de lemn cu cruci străpungând 
cerul, de la catedrale impunătoare la biserici de cartier în- 

grămădite între sufocante blocuri urbane, misiunea Bisericii 
şi-a desăvârşit jertfa timp de două milenii şi a plutit precum 
o corabie a lui Noe spre pământ nou şi cer nou (cf. 2 Petru 
3, 13; Apocalipsa 21, 1). Oamenii au ştiut-o acolo, chiar şi 
atunci când nu îi treceau pragul. Biserica le-a oferit cea mai 
mare taină, Liturghia, cerul coborât pe pământ, în tainica 
şi sublima conlucrare divino-umană. Biserica este forma 
văzută, sensibilă omului, este modelul virtual al Împărăției 
Cerului răsturnat în braţele pământenilor. Ca o pregustare 
a veşniciei, Biserica ne pregăteşte pentru a primi bogăţiile 
dumnezeieşti şi pentru a ne uni tot mai mult unii cu alții. 

Împărtăşire de har, Sfânta Liturghie trăită în comuniu- 
ne oferă omului șansa paternităţii, sau mai bine zis a filiaţiei 
cereşti, aşa cum subliniază Însuşi Hristos în vestea cea bună 
consemnată de doctorul între evangheliști când afirmă că veți 
fi fiii Celui Preaînalt (Luca 6, 35). Ekklesia, cea care adună şi 
cheamă pe toţi, convoacă pentru a fi împreună în unitate de 
gândire, mărturisire şi simţire. Aşa cum subliniază Ion Buga 
în Plinirea potirului credinței, astăzi „credincioşii stau la Li- 
turghie, nu mai sunt şi nu se fac Liturghie. Fiindcă nu numai 
Hristos se face trup omenesc de Liturghie, ci şi credincioşii 
se fac trup de Hristos [...] În afara noastră, nu există Litur- 
ghie. Dar nici creştini nu există în afara Liturghiei". 

În special în contextul actual, se poate observa o 
fracțiune între om și Liturghie, un divorț care pare a fi ire- 
conciliabil şi în care omul s-a înstrăinat de Biserică, trecând 
de la comuniune la singurătate. Întrebarea care prinde contur 
prin urmare este: de ce nu mai produce potopul de binefa- 
ceri pe care Dumnezeu l-a revărsat peste oameni o tresărire 
duhovnicească în pustia acestei lumi? Nu cumva li s-au atro- 
fiat puterile sufleteşti trăind belșugul acestei vieţi, asemenea 
omului cu mâinile legate? Parabola de mai jos este evocatoa- 
re: se spune că într-o cetate trăia un om obișnuit; într-una 


! Ion BUGA, Plinirea potirului credinței, Bucureşti, Edit. Sfântul Gheor- 
ghe Vechi, 2007, p. 32-33. 

din zile, duşmanii l-au prins, l-au prădat şi i-au legat mâinile 
la spate. Şi omul a început să trăiască în felul acesta, la înce- 
put mai greu, apoi, convins că nu îşi poate rupe legăturile, 
a început să se obişnuiască. În timp, a uitat că avea cândva 
mâinile libere; chiar era mai bine aşa, nu mai putea săvârşi 
răul, iar pentru bine avea o scuză. Şi anii au trecut şi omul 
s-a obişnuit cu legăturile, care au devenit parte din sine. Într- 
un târziu, prietenii i-au venit în ajutor, dezlegându-i aceste 
legături, dar ce rost? Mâinile îi erau cu totul atrofiate, nu mai 
serveau la nimic. 

Precum în exemplul de mai sus, omul contemporan 
trăieşte intens procesul „obişnuirii. Este înghesuit prea 
mult de „aproapele, iritat de aglomerări, şi caută propriul 
eu egoist, răsfățat, pentru satisfacerea exclusivă a plăcerilor. 
Aceste nevoi ale omului cresc progresiv odată cu alergarea 
lui, creşterea standardului de viaţă şi competiţia cu celălalt. 
Singura teamă pare să fie doar durerea pe care ştiinţa, tehno- 
logia şi farmacologia se întrec să o controleze şi să o reducă. 
A avea devine opresor a lui a fi într-o cursă nebună al cărei 
final pare mereu amânat, întrecerea economică a omenirii 
cu ea însăşi devenind astfel suficientă pentru a o distruge. 
Așadar, analizând lumea în care trăim, sunt lesne de identi- 
ficat plictisul, moleșeala (duhovnicească), inutilitatea, în po- 
fida iluziei fericirii ostentativ afişate. Pare a fi un gol imens 
ce se doreşte umplut. Dar cum și mai ales de către cine? Pus- 
tiirea afectează nu doar mediul fizic, natural, tangibil, ci şi 
sufletele care nu mai pot rezona în fața miracolului creaţiei. 

Pus în faţa unei alegeri, omul contemporan optează cel 
mai adesea pentru ceea ce este facil şi conferă plăcere, jocul 
de contraste între bucurie și suferință creându-i intoleranță 
față de cea mai mică urmă de neplăcere. Prin propriile puteri, 
omul este stăpânul lumii și al propriului destin. Oare îndem- 
nul fără Mine nu puteți face nimic (loan 15, 5) să fi fost adresat 
doar celor din vechime? Mai are rezonanţă în sufletele noastre 
îndemnul veniți la Mine toți cei osteniți şi împovăraţi și Eu vă 

voi odihni pe voi (Matei 11, 28)? Poate pentru mult prea puțini 
dintre noi! Interpelarea este necesară şi cu siguranţă ziditoare: 
ce provoacă omenirii daune sufleteşti atât de mari? Oare nu 
cumva frica? Frica de a nu reuși, frica de a nu lua hotărâri, 
frica de a nu adăuga pagini CV-ului, de a nu face față stresului, 
frica de sărăcie? Sau poate frica omului de a rămâne singur cu 
propriul sine! De aceea preferă zgomotul în locul liniştii, al isi- 
hiei propice meditaţiei şi dialogului personal cu Dumnezeu? 
A pierde capacitatea de reflecţie înseamnă a fi privat de o cali- 
tate esenţială și definitorie a omului. A te privi pe tine însuţi ca 
într-o oglindă pare a fi cea mai mare şi nedorită provocare. 

Pentru a răspunde abandonului simţit de om şi a-l ajuta 
să biruie frica aproape viscerală, Biserica şi-a deschis braţele 
părinteşti şi a coborât Liturghia în iarbă, ca într-o primă- 
vară a nădejdii. Printre gâze şi forfot s-au plecat genunchi 
îmbătrâniţi de teamă. S-a săvârşit marea taină pe antimisul 
primăverii, pe iarba de pe buza fiecărei biserici. A pornit 
Hristos în căutarea omului, mai vizibil, mai tangibil, vestit 
acum şi de strana păsărilor guralive. Prea mult îl așteptase 
pironit pe cruce. Omul simţea ca niciodată durerea cuielor şi 
pentru întâia dată amarul gust al singurătăţii şi părăsirii i s-a 
insinuat în suflet. Toate acestea în încercarea de a se rupe din 
obezi, din legăturile ce îi atrofiaseră simţirile sufletului. În 
cele din urmă, Liturghia, şi ea însingurată, după o trecere în 
grabă prin iarbă, s-a retras în altare pentru a-şi aduce jertfa 
fără de sânge şi fără comuniune. Doar Duhul mai putea ţine 
sufletele aproape. Oamenii s-au retras şi izolat în case, celule 
suprapuse asemeni unui stup, şi au început să ardă; fiecare 
după puteri, ca o lumânare, cerând în cor mila şi reaşezarea 
Liturghiei în eternele-i hotare. Abia acum simțeau setea după 
Dumnezeu şi după cuminecare. Şi forma aceasta de isihasm, 
aşezarea tuturor în rugăciune, se face în aşteptarea minunii 
numită Înviere. Acest cor înălțat de milioane de suflete cu 
nădejdea Învierii şi a vieţii veşnice îl face omenirea temân- 
du-se acum de moarte, dar tânjind după cer. 

De dragul generaţiilor viitoare ce s-ar putea naşte cu 
mâinile deja legate, omul își face timp să îngenuncheze. În 
noaptea acestei spaime colective, în timpul care a stat, o lu- 
mânare aprinsă în bisericuţa de pe deal, din satul părăsit de 
lume, pâlpâie zorii unei noi învieri: Domnul din cer a privit 
peste fiii oamenilor, să vadă de este cel ce înţelege sau cel ce 
caută pe Dumnezeu. Toţi s-au abătut, împreună netrebnici 
s-au făcut; nu este cel ce face bine, nu este până la unul (Psalm 
52, 3-4). Un preot bătrân, ca martor al vremurilor de demult 
apuse, pătrunde cu mintea timpul ce va să fie. El îşi drege 
glasul mai mult pentru a pune stavilă lacrimilor gata să cadă. 
Priveşte în jur biserica goală sprijinită pe capetele sfinţilor 
zugrăviți pe pereţii de piatră. Biserica zăvorâtă preia ca un 
ecou cuvintele apăsate şi încărcate de durere ale preotului: 
„Iubiţi fraţi, veacul acesta este dat de Dumnezeu pentru 
pocăință. Toate păcatele se curăţesc numai prin asceză, prin 
osteneli asumate şi de bunăvoie sau prin necazuri îngăduite 
pedagogic de Dumnezeu. Dar îndrăzniţi! Eu am biruit lumea! 
(loan 16, 33), ne încurajează Însuşi Hristos” Şi sfinţii erau 
mai prelungi în lumina tremurătoare a lumânărilor. Preotul 
îngenunchează apoi în fața icoanei Maicii Domnului, cerând 
îndurare. Bătrânul vede ca printr-un văl prefacerile prin care 
Biserica avea să treacă. Cu siguranță, acum este momentul 
care răvăşeşte din temelii aşezările mondiale, iar Biserica va 
fi nevoită la rândul ei să îşi ajusteze într-o anumită măsură 
paradigma. Se vede astăzi silită să plece ea în căutarea celor 
99 de oi pierdute (cf. Matei 18, 12-13), lăsând la piciorul cru- 
cii pe singura rămasă fidelă. Este o răsturnare de planuri, o 
întoarcere la perioada creştinismului primar, alegând calea 
reconvertirii. 

„Analfabetul de mâine nu va mai fi cel care nu știe să 
citească, ci va fi cel care nu a învăţat cum să înveţe”, scria 
Alvin Toffler în Șocul viitorului, subliniind profetic acum 
jumătate de secol că a discerne va deveni acțiunea predo- 

minantă a omului secolului XXI?. Dar cine va susţine aceas- 
tă acţiune de subțirime a raţiunii umane? Biserica este cu 
siguranță un foarte bun, dacă nu cel mai bun, candidat. Co- 
borâtă în stradă, pleacă ea în căutarea omului; se face tuturor 
toate (cf. 1 Corinteni 9, 22) fără să mai aibă nevoie de ziduri, 
podoabe sau strălucire. Ea însăşi, asemenea lui Hristos, ca- 
pul ei (Coloseni 1, 18), spală picioarele celor prea mici, răniţi 
de păcatele lumii. Îl urmează pe Hristos pe Golgota durerii, 
întrucât ea a venit pe lume pentru a sluji tuturor fără deose- 
bire. Biserica trebuie să renască în sufletele oamenilor pen- 
tru a dăinui! Părintele Cleopa răspundea la provocarea „ce 
se va întâmpla cu Mănăstirea Sihăstria dacă vă duceţi sfinția 
voastră la Domnul?” cu sintagma „Ziduri, ziduri, ziduri!”. 
Monumentalitatea construcțiilor, ornamentele, podoa- 
bele, catapetesmele cioplite în aur şi piatră scumpă, fastul 
cultului, tot acest trup exterior nu va facilita şi asigura trans- 
cendentalitatea actului sacru, întrucât omul modern are ne- 
voie să înlocuiască percepția frumosului, a actului estetic, cu 
sublimul trăirii interiorizate. Trupul lui Hristos trebuie să fie 
pipăit, gustat, apropriat în firea şi trupul omului în modul 
cel mai deplin cu putință. Apostolatul trebuie să devină mi- 
siunea esenţială a Bisericii de mâine, iar modelul hristic, al 
sfinţilor şi al mărturisitorilor Lui, va trebui urmat în primul 
rând de slujitorii sfintelor altare. Preoţii vor creşte la umbra 
unor bătrâni (gherondes) care îi vor pregăti în special pentru 
a trăi credinţa; şcolile de teologie vor trebui să îşi selecteze 
riguros candidaţii și să îi formeze duhovniceşte astfel încât 
să întruchipeze şi să răsfrângă lumina care să lumineze îna- 
intea oamenilor, așa încât să vadă faptele lor cele bune și să 
slăvească pe Tatăl cel din ceruri (Matei 5, 16). Egalitatea între 
vorbă şi faptă, modestia, disponibilitatea, empatia cu nevo- 
ile celorlalţi, spiritul de jertfă şi dragostea trebuie să anime 


? Alvin TOFFLER, Șocul viitorului, Bucureşti, Edit. Politică, 1973, p. 402. 

3# Profetii şi mărturii creştine pentru vremea de acum. Selecţie de texte 
de la Sfinții Părinți şi autori contemporani, ediţia a II-a, Alexandria, 
Edit. Biserica Ortodoxă, 2004, p. 342. 

candidaţii la preoţie, iar sacerdotul să devină slujitorul tutu- 
ror, veşnic îndrăgostit de Împărăţie, dornic să împărtășească 
minunea credinţei cu cei din jur. De la un simplu salariat şi 
funcţionar să redevină un apostol al lui Hristos, un chiverni- 
sitor al tainelor cereşti pe care să le ofere cu acribie sufletelor 
în căutare de sens. 

Ierarhii, preoţii şi monahii să coboare în praful străzi- 
lor, lăsând onorurile şi îndestularea şoptitorului de basme, 
şi să se încingă cu haina pribegiei pentru a semăna cuvântul 
lui Dumnezeu la colțuri, printre mărăcini, blocuri, în fața 
uşilor întredeschise, vestind şi iradiind iubirea de oameni 
a lui Hristos. Să se plece asupra păcatului, oricare ar fi el, 
având adâncă înțelegere asupra celui păcătos, mângâind, 
curățind rănile, pansând, suferind, iubind şi seducându-l 
spre sfințenie, nu judecând şi dispreţuind chipul lui Hristos 
în căutarea adesea haotică a asemănării cu Dumnezeu. În 
veacul de acum şi în ziua de mâine, în acest timp seculari- 
zat, actualitatea sfintelor canoane pare să fie caducă. Singura 
lege care trebuie să guverneze relaţiile interumane este iubi- 
rea, aşa cum Însuşi Hristos fixează drept legământ, Poruncă 
nouă dau vouă. Să vă iubiți unul pe altul. Precum Eu v-am 
iubit pe voi, aşa şi voi să vă iubiţi unul pe altul (Ioan 13, 34), 
subliniind valoarea recuperării morale. Sfinţenia atrage ire- 
zistibil neamul acesta să nască sfinţi, să ceară de la Cel Unul 
Sfânt şi sursă a sfinţeniei har pentru lucrarea sfântă ce stă 
în faţă Bisericii, oprind uciderea pruncilor nenăscuți şi ridi- 
când acest păcat care stigmatizează neamul românesc. 

Bătrânul, avva, gheronda, cel ce tăinuieşte cu Cerul, să 
fie reaşezat la loc de cinste în societate, iar modelul său să 
inspire omul care caută dimensiunea duhovnicească a vieții. 
Fiecare comunitate să se reunească într-o agora spirituală 
pentru a dezbate probleme duhovniceşti, cu întrebări şi răs- 
punsuri care să umple golul atâtor căutări, bătrânul de mai 
sus devenind izvor de înţelepciune care îşi revarsă apele asu- 
pra sufletelor aride. Dialogul, împărtăşirea, problematizarea, 

piaţa de idei, să fie puse la îndemâna celor interesaţi, făcân- 
du-i actori şi nu doar spectatori. Iar studiul biblic să devină 
o normă cotidiană şi poartă deschisă spre „a fost odată” şi 
deopotrivă pentru ce va fi mâine, îndreptar de viaţă trăită în 
toată plenitudinea ei. 

Foamea şi setea de Dumnezeu să dea omului soluţii 
pentru degringolada permanentizată a acestui veac. Sfânta 
Împărtășanie, răgazul din ceasul de rugăciune, cântarea, lec- 
tura duhovnicească a vieților de sfinţi şi modelul de viaţă al 
bătrânilor contemporani să producă metanoia, transforma- 
rea omului, trup şi suflet, precum şi pregustarea Împărăției 
ce va să fie, să-l seducă pe om, să-l îndrăgostească, să-l cuce- 
rească pentru veşnicie. Pentru că ce-i va folosi omului, dacă 
va câștiga lumea întreagă, iar sufletul său îl va pierde? Sau ce 
va da omul în schimb pentru sufletul său? (Matei 16, 26). 

Sfârşindu-şi rugăciunea stăruitoare, bătrânul preot de 
ţară înghenuncheat în faţa icoanei Maicii Domnului se ri- 
dică în tăcere şi îmbrățișează cu ochii înlăcrimaţi chipurile 
zugrăvite pe catapeteasmă şi de jur-împrejurul bisericii, ros- 
tind plin de nădejde: „Neamul acesta nu are să piară, că ne-ai 
cercetat pe noi, Dumnezeule, cu foc ne-ai lămurit pe noi, pre- 
cum se lămureşte argintul. Prinsu-ne-ai pe noi în cursă; pus- 
ai necazuri pe umărul nostru; Ridicat-ai oameni pe capetele 
noastre, trecut-am prin foc şi prin apă şi ne-ai scos la odihnă 
(Psalmii 65, 9-11). 

Scriind aceste rânduri constat o stare de fapt: setea 
pustiului de Dumnezeu în această clipă suspendată. Nu am 
pretenţia de a oferi soluţii, însă ceea ce pot afirma, împreu- 
nă cu bătrânul preot vizionar, este că Biserica viitorului tre- 
buie să iasă în întâmpinarea omului, să-l recucerească, să-l 
restaureze, îmbrăcând cămaşa lui Hristos. Iar acest glissando 
între Dumnezeu și om, în cea mai frumoasă declaraţie de 
dragoste perpetuă şi mereu nouă, îl va reaşeza pe cel rătăcit 
în milă şi iertare necondiționată, vestindu-i Învierea. 

ESOTERISMUL ORTODOX: 
DINAMICI DISCURSIVE ŞI SOCIALE 


Ionuţ Daniel BĂNCILĂ 


Introducere 


Scopul rândurilor de faţă este acela de a regândi locul 
vocii Bisericii în societatea contemporană. Accentul pe voce 
(mesaj, retorică, inflexiuni) şi pe societate impune o reflecţie 
asupra dinamicii discursului Bisericii în spaţiul social al 
pieţei ideilor şi asupra strategiilor de traducere a mesajului 
ei într-un idiom înţeles de membrii societăţii. Punctul de 
origine al reflecțiilor de față îl oferă locul Esoterismului or- 
todox în/ca discurs teologic. 


Esoterism ortodox? 
Mizând pe o oarecare rezonanţă de şoc prin alăturarea 


a doi termeni consideraţi în mod normal a se exclude unul 
pe altul, termenul de „Esoterism! ortodox” este folosit aici 


' Termenul „Esoterism” (sau „ezoterism”) provine din limba greacă, 
unde adjectivul 2owrepikos a fost folosit pentru prima dată de către 
filosoful şi satiristul necreştin Lucian din Samosata (125-180) în ju- 
rul anului 166 AD. Termenul desemna o învăţătură ascunsă, secretă, 
neaccesibilă decât unor elite de inițiați şi transmisă exclusiv prin viu 
grai, nu prin scris. În epoca pre-modernă termenul este preluat, cu 
acelaşi sens, ca adjectiv, în engleză („esoterick”) în secoul al XVII-lea 
şi apoi în germană şi franceză în secolul al XVIII-lea.Vom folosi cu 
precădere „esoterism', pentru a trimite la etimologia greacă a terme- 
nului. Alegerea între grafia cu <s> sau <z> este paralelă cu varianta 
„Rlosofie” sau „filozofie”. 

din lipsa unei alte denumiri mai adecvate pentru un proces 
cultural complex, care poate fi descris în termeni de recep- 
tare a unor elemente de discurs? esoteric la autori care se 
reclamă de la și se identifică cu Creştinismul ortodox, fie ei 
teologi sau gânditori ortodocşi. 


Demersul discursiv şi entropizarea 
discursului instituțional 


Diferitele tipuri de discurs (teologic, ştiinţific etc.) pot 
fi vizualizate drept spaţii în domeniul public al circulaţiei 
ideilor, pe care anumiţi subiecţi sau instituţii (sau subiecți în 
numele instituţiilor) şi le alocă pentru a emite judecăţi asu- 
pra lumii. Orice tip de rezervare a unui spațiu în domeniul 
public al ideilor este un demers care necesită energie şi ar- 
gumentare în fața publicului ţintă (plauzibilizare), subiectul 
care emite discursul trebuind să se delimiteze de poziţii şi 
atitudini concurente. În cazul în care subiectul care vorbeşte 


2În ceea ce poate fi atât o simplificare a unei discuţii filosofice complexe, 
cât şi o adaptare a acesteia, se poate afirma că elementele de discurs 
sunt noduri conceptuale (tematici) care organizează la rândul lor 
câmpuri discursive specifice, recurente în discursul argumentativ 
mobilizat în cadrul diferitelor domenii de cunoaștere. Plecând de la 
o definiţie largă a „discursului”, ca ceea ce se rosteşte (scrie) despre 
ceva în anumite timpuri sau contexte sociale şi istorice, acestea 
din urmă având un rol hotârâtor în configurarea mereu flexibilă a 
discursului însuşi, elementele de discurs pot fi considerate ca acele 
unităţi conceptuale mobilizate în combinaţii diferite şi mereu mobile 
pentru a argumenta o anumită poziţie asupra unei tematici dezbătute. 
A se vedea Johannes Angermuller, Dominique Maingueneau, Ruth 
Wodak (eds.), The Discourse Studies Reader. Main Currents in Theory 
and Analysis, Amsterdam, Benjamins, 2014; Johannes Angermuller 
et alii (eds.) Diskursforschung. Ein interdisziplinăres Handbuch I: 
Theorien, Methodologien und Kontroversen, Bielefeld, Transcript, 
2014; Marcus MOBERG, „First-, Second-, and Third-level Discourse 
Analytic Approaches in the Study of Religion: Moving from Meta- 
theoretical Reflection to Implementation in Practice, în Religion 43 
(2013), p. 4-25. 

aparţine unei formaţiuni instituţionale, efortul în susținerea 
argumentaţiei tinde să scadă, discursul începând să se ba- 
zeze tot mai mult pe legitimitatea instituţiei în cadrul şi în 
sprijinul căreia este rostit, anume pe girul societăţii care o 
tolerează. Această tendinţă expune respectivul discurs unui 
mai mic sau mai mare grad de vulnerabilitate în faţa altor 
oferte discursive, vulnerabilitate care trebuie rapid procesa- 
tă de instituţia creatoare de discurs, ca simptom și efect ale 
exact acestei entropizări a energiei discursive. Spre exemplu, 
discursul teologic generat de instituția complexă a Bisericii 
Ortodoxe în domeniul public tinde să fie tot mai mult decla- 
sat de oferte de discurs concurente, între care evantaiul de 
discursuri esoterice au un rol proeminent. Acest proces este 
rezultatul unor tectonici sociale distincte și de lungă durată, 
care trebuie conştientizate în mod concret de Biserică pen- 
tru o calibrare discursivă adecvată. 


Piața discursurilor 


În măsura în care se pleacă de la imaginea de piaţă 
a ideilor, discursul teologic nu are niciun fel de avantaj în 
concurența cu celelalte tipuri de discurs, decât propria 
pretenţie de superioritate şi legitimitate, pe care o propu- 
ne pe picior de egalitate cu alte pretenţii de același gen în 
discursurile concurente, argumentate diferit. Strategiile de 
legitimare recurg des, în măsura în care sunt calibrate la 
timpurile şi modele contemporane lor, la anumite seturi de 
teme de interes public, creditate drept purtătoare a unui cât 
mai mare coeficient de autoritate. Spre exemplu, discursul 
teologic ortodox poate folosi argumente ca Revelația divină, 
evidența minunilor (care copiază, în mod paradoxal, lim- 
bajul empirist al discursului ştiinţific), argumentul tradiției 
etc. Esenţial în strategia pentru promovarea acestuia va fi, 
însă, nu forța intrinsecă a acestor argumente (care într-un 
spaţiu public al ideilor este secundară, ținând de logica in- 

ternă a discursurilor), ci girul şi ecoul social al lor. Cu alte 
cuvinte, dacă în anumite timpuri argumentul Revelaţiei era 
unul tare şi autoritar (disputele inter-religioase medievale, 
de exemplu), în contexte sociale diferite, în care domină 
procese ca secularizarea şi modernizarea, poate deveni lipsit 
de importanţă, din motive ce ţin de devenirea istorică a ace- 
lor contexte. 


Discurs esoteric 


Dacă un discurs teologic este orice argumentare de tip 
teologic, anume o argumentare care apare în locaţii precise, 
specializate în acest domeniu (Facultăţi de Teologie, revis- 
te şi publicaţii teologice) şi are ca autori oameni cu pregă- 
tire teologică (teologi, preoţi), discursul esoteric nu a putut 
dispune de o instituționalizare asemănătoare’. Acest fapt se 
datorează efortului susținut și agresiv al discursului ştiinţific 
(iluminist) şi teologic (în special protestant) în istoria gân- 
dirii occidentale moderne de a se delimita de discursul eso- 
terict. Domeniul de discurs esoteric devine în aceste condiţii 
tipul de „gândire respinsă” sau marginalizată, împins de 
cele două discursuri hegemonice (cel ştiinţific şi cel teologic 
protestant, din zorii Modernităţii) la marginile rațiunii (ul- 
terior discursul științific va marginaliza şi pe cel teologic). 
Însă specificitatea discursului esoteric nu este dată de simpla 
apartenenţă la un mod „esoteric” de a vedea lumea, care în 
lipsa unei instituționalizări concrete își pierde coerenţa in- 
ternă, ci, mai degrabă, de calitatea de a fi un contra-discurs, 
în răspăr faţă de discursurile hegemoniale favorizate într-o 


3 În limba română a se vedea: Antoine FAIvRE, Ezoterismul, trad. Gina 
Bărănescu, București, Edit. Paideia, 2001; IDEM, Căi de acces la Ezo- 
terismul occidental, trad. loan Doru Brana, vol. I / II, București, Edit. 
Nemira, 2008. 

“Pentru o istorie a acestei delimitări a se vedea Wouter J. HANEGRAAFF, 
Esotericism and the Academy. Rejected Knowledge in Western Culture, 
Cambridge, Cambridge University Press, 2012. 

epocă sau alta. Aşadar, discursul de tip esoteric este exclusiv 
un fenomen modern, fiind creat (inventat) de discursurile 
hegemoniale occidentale (ştiinţifice şi/sau teologice) pentru 
care „Raţiunea” reprezintă măsura legitimităţii lor. Dacă ele- 
mentul legitimator al discursului ştiinţific (şi uneori teolo- 
gic, de exemplu în contextul cultural al receptării Iluminis- 
mului) este caracterul rațional al acestora, discursul de tip 
esoteric va mobiliza o poziţie anti-raţională, legitimând-o ca 
supra-raţională. Acesta este şi motivul pentru care un discurs 
teologic şi unul esoteric pot mobiliza în situaţii sociale şi is- 
torice de ne-conflictualitate aceleaşi strategii de legitimare 
în efortul de a contracara argumentul rațiunii (în discursul 
ştiinţific, de exemplu), prin apelul la autoritatea (totuşi su- 
biectivă) a unor trăiri şi experienţe mistice’. 


Esoterismul ortodox - un complex discursiv 


În lumina celor afirmate mai sus, esoterismul ortodox 
este o instanţă a receptării unor elemente de discurs esoteric 
de către un gânditor, pentru care identitatea ortodoxă este 
esenţială. În contextul pieţei discursurilor, demersul esote- 
rismului ortodox poate fi motivat de o încercare de a legi- 
tima o abordare ortodoxă a unor tematici impuse de moda 
societală ca importante sau urgente (de exemplu problema- 


> Cele afirmate anterior despre discursul ştiinţific, teologic şi esoteric nu 
sunt decât generalizări ideal-tipice necesare unei adecvate înţelegeri 
a problematicii sociale complexe a discursivităţii. În spaţiul pieței 
discursurilor fiecare dintre acestea combină strategii de legitimare 
diverse şi în constelații mereu diferite (oameni de ştiinţă argumentând 
pentru puterea vindecătoare a credinţei; teologi vorbind despre 
„evidenţe” ale minunilor; spiritişti invocând caracterul experimental, 
aşadar, ştiinţific, al comunicării cu spiritele etc.). Pentru acest din 
urmă exemplu, a se vedea John Warne Monroe, Laboratories of Faith. 
Mesmerism, Spiritism, and Occultism in Modern France, Ithaca, Cornell 
University Press, 2008; Beth A. ROBERTSON, Science of the Séance. 
Transnational Networks and Gendered Bodies in the Study of Psychic 
Phenomena, 1918-1940, Vancouver- Toronto, UBC Press, 2016. 

tica ecologică), apelând la exemple de argumentări supra- 
raționale (egal: integrative, holistice) formulate deja în sub- 
cultura esoterică (de exemplu, filosofii religioşi ruși, apelând 
la filosofia romantică a lui F. W. J. Schelling) etc. 


»Occultura” 


Societatea occidentală şi globală contemporană are 
specificul ei, condiționată de istoria culturală care a pre- 
gătit-o, de tehnologie şi accesul la informaţie. Specifi- 
cul societăţii occidentale globale este ceea ce Christopher 
Partridge numea în limba engleză „occulture”“, termen tra- 
dus în limba română prin „occultură. Aceasta poate fi înţe- 
leasă drept o preferinţă a culturii de masă pentru variante de 
discurs esoteric adaptate acesteia şi exprimată prin film, mu- 
zică, seriale, benzi desenate, jocuri pe calculator etc. Aceste 
mijloace media furnizează tipare pe baza cărora subiectul 
social îşi poate construi propria versiune despre natura şi 
sensul lumii și al istoriei, precum şi despre rolul lui în ele. 
De exemplu, filmele SF pot foarte uşor să fie purtătoare ale 
unui mesaj sau ale unei viziuni asupra lumii, oferind nara- 
ţiuni despre cosmogonie, originea vieţii pe pământ, originea 
religiilor etc. (un bun exemplu: filmul Prometheus, 2012, din 
seria Aliens). Aceste naraţiuni, pentru că tratează întrebări- 


* Christopher PARTRIDGE, The Re-Enchantment of the West. Alternative 
Spiritualities, Sacralization, Popular Culture, and Occulture, London, 
T&T Clark, 2004. 

7 Tocmai pentru că sunt medii de transmitere a unui mesaj, regizorii, 
scenografii sau producătorii de filme îşi pot exprima propriile opţiuni 
sexuale, religioase (de exemplu, mesaje anti-creştine sau anti-clerica- 
le) sau de altă natură în producţiile lor. Nu există, însă, un profil al 
„Occulturii” în ansamblul ei, caracteristica principală a acesteia fiind 
diversitatea, astfel încât „Occultura” devine un rezervor al celor mai 
diverse preferinţe, în care orice consumator poate găsi ceea ce îi pla- 
ce, ceea ce îl atrage. Diversitatea „Occulturii” nu pare a fi supusă nici 
măcar prevederilor legale minime, dacă ne gândim în abundența de 
conţinuturi anti-semite (interzise prin lege în mai toată lumea) sau 

le fundamentale, preiau de multe ori unele din funcţiile de 
bază ale discursului teologic. Structural, „occultura” este un 
fenomen de receptare a elementelor de discurs esoteric și, în 
același timp, reprezintă o mutație a acestuia, adică o adaptare 
la condiţiile impuse de Post-Modernitate (globalizare, trans- 
naționalism, de-tradiționalizare, individualizare). Biserica 
trebuie să conştientizeze că orizontul cultural nu numai al 
credincioşilor ei, ci şi al propriilor ei slujitori se desfășoară 
deja în aceste limite. 


Esoterismul ortodox - un demers legitim 


În perspectiva pieţei discursurilor, demersul de a ela- 
bora variante discursive ale esoterismului ortodox au un ca- 
racter profund legitim, ba chiar de multe ori salutar pentru 
socializarea ortodoxă a unor subiecţi străini Creştinismului 
sau Ortodoxiei. De asemenea, este un demers adeseori onest, 
în care expunerea la informaţie obligă pe subiect nu doar la 
reiterarea nereflectată a unor strategii de legitimare, ci şi la o 
adâncire a propriei tradiţii religioase. 


Esoterismul ortodox şi discursul teologic 


Între obligaţiile Bisericii, ca loc al discursului teolo- 
gic, nu se numără şi aceea de a emite un discurs esoteric. 
Obligaţia ei de natură internă este, pe de-o parte, aceea de 
a păstra propriile mărci identitare distincte, care îi singula- 
rizează discursul în societate, însă, pe de altă parte, ţine de 
strategia şi abilitatea maximizării eficacităţii sociale a discur- 
sului ei (în termeni teologici: harisma profetică a Bisericii), 
de a recunoaște, a instrumentaliza şi a încuraja acele mo- 


conspiraționiste în multe producții cinematografice sau desene ani- 
mate (Southpark etc). 

8 Christopher PARTRIDGE, „Occulture is Ordinary, în Egil Asprem, 
Kennet Granholm  (eds.), Contemporary Esotericism, London, 
Routledge, 2014, p. 113-133. 

duri creatoare de traducere într-un limbaj societal comun 
al propriului discurs teologic, moduri între care se numără 
şi esoterismul ortodox. Locaţiile unde sunt produse diver- 
sele variante ale discursului esoteric ortodox aparțin mar- 
ginilor instituţiei Bisericii, marginile fiind cunoscute (fie 
în sociologie, în geografie sau în biologie) ca domenii ale 
permeabilităţii, ale abilităţilor multilingvistice, al comerțului 
de idei, al efortului de redefinire de sine şi de probare a dife- 
ritelor strategii identitare. Aceste locaţii, care sunt mai extin- 
se decât micul nucleu din jurul centrului instituţional crea- 
tor de discurs, au nevoie de permanenta atenţie a calibrării 
discursului Bisericii, nu în termeni de re-încreştinare sau re- 
misionarizare, ci în spiritul iconomiei profetice şi iubitoare. 


Mai este ortodox esoterismul ortodox? 


În perspectiva socială avută în vedere în mod preponde- 
rent în aceste rânduri, spaţiul social de unde apare un discurs 
este în sine suficient pentru a califica un discurs drept teologic 
sau ştiinţific, în măsura în care domeniile respective au deja o 
prezenţă instituţională. Însă, pentru a defini un discurs teolo- 
gic drept ortodox, trebuie îndeplinite o serie de criterii inter- 
ne, care sunt normativizate în cadrul comunităţii discursive 
respective (Biserica), potrivit unor criterii proprii, investite cu 
autoritate. Aceste criterii nu vor fi discutate aici, fiind indife- 
rente din punct de vedere al pieţei sociale: coerenţa ortodoxă 
a unui discurs teologic este o rigoare internă şi nu o condiţie a 
succesului ei de piață, deşi poate exista o cerere de discursuri 
ortodoxe pe care discursul teologic se străduieşte să o satisfa- 
că. La marginile sociale şi semiotice ale instituţiei Bisericii, ri- 
gorile ortodoxiei, definite în termeni tari în centrele creatoare 
de discurs teologic, pot dobândi, mai degrabă, un caracter de 
rigoare de fond şi mai puţin una de expresie. De asemenea, 
acele zone gri, care nu au fost definite în termeni normativi în 
istoria discursului teologic, ci au făcut, mai degrabă, obiectul 

unui consens ne-normativ, vor fi cele mai intens speculate şi 
elaborate în expresii noi. Bineînţeles, Biserica are datoria de 
a veghea la normativitatea diferitelor tipuri de discurs teo- 
logic, însă rigorile sale normative trebuie adaptate iconomic 
propriilor margini instituționale’. 


Caracteristici ale Esoterismului ortodox I: 
esoterism ortodox strict discursiv 


Se poate constata privilegierea transferului la nivel 
exclusiv al ideilor şi niciodată la nivel de practici, dinspre 
discursul esoteric spre cel teologic ortodox. Lumea ortodoxă 
a privit cu neîncredere diversele practici (iniţieri, mediumi- 
tate, divinaţie) specifice mediului esoteric. Printre cele mai 
populare practici ale Bisericii ortodoxe în mediul esoteric se 
numără practica rugăciunii inimii. Din punct de vedere is- 
toric se poate argumenta, însă, că asemănările structurale ale 
practicii rugăciunii inimii cu metode orientale de meditaţie 
pot să legitimeze teza transferului unor elemente de practică 
orientală (ne-esoterice în măsura în care procesul ezoteriză- 
rii este unul strict modern şi occidental) în tehnica creştin- 
orientală a rugăciunii inimii, deşi un studiu detaliat al acestei 
problematici, încă, lipseşte. Invers, însă, discursul esoteric 


° Ernst Christian SUTTNER, „«Okonomie» und «Akribie» als normen 
kirchlichen Handelns”, în Ostkirchliche Studien 24 (1975), p. 15-26. 

1 Cel mai avizat studiu, datorită profilului de Orientalist al autorului: 
Anton ZIGMUND-CERBU, „Lumières nouvelles sur le yoga et 
Phesychasme”, în *** Acta philosophica et theologica (Roma) 2 (1964), 
p. 505-27 = Contacts. Revue française de lorthodoxie 26.3 (1974), 
p.272-89. Studii mai vechi: Ende von IVANKA, „Byzantinisches Yogis?”, 
în Zeitschrift der Deutschen Morgenlăndischen Gesellschaft 102 (1952), 
p. 234-239; IDEM, Plato Christianus. Ubernahme und Umgestaltung 
des Platonismus durch die Väter, Johannes Verlag, Finsiedeln, 1964, 
p. 418-425 şi W. NOLLE, „Hesychasmus und Yoga”, în Byzantinische 
Zeitschrift 47 (1954), p. 95-103. Pentru o discuţie recentă Karl BAYER, 
Yoga auf dem Weg nach Westen. Beitrăge zur Rezeptionsgeschichte, 
Würzburg, Knigshausen & Neumann, 1998, p. 32-71. 

al Mesmerismului la început de secol XIX a receptat practica 
monastică a rugăciunii, interpretând-o în termeni naturaliști 
(adică în limitele stricte ale puterilor omului), ca proces de 
auto-magnetizare / auto-hipnotizare"!. Bineînţeles, procesul 
nu s-a oprit aici, putându-se constata o fascinaţie durabilă 
a discursului esoteric față de practica ascetică şi mistică a 
Creştinismului oriental. Această fascinaţie îşi găseşte des 
expresia discursivă în figura misticului (starețului) ortodox 
în discursul esoteric, de exemplu la Helena Blavatsky (1831- 
1891), întemeietoarea Societăţii Teosofice!?, la alţi teosofi 
ruşi ca Nikolai Roerich (1874-1947)!5, sau mai recent în lu- 
crările sociologului și scriitorului american de origine cipri- 
otă Kyriakos Markides (n. 1942) despre Muntele Athos!*. De 
asemenea, nu este lipsit de legitimitate şi coerenţă teologică 
ca teologi sau episcopi să se intereseze de practici oculte, ca 


"Johann Karl PAssAvANT, Untersuchungen über den Lebensmagnetismus 
und das Hellsehen, Frankfurt am Main Brânner, 1821. Pentru o 
analiză şi o contextualizare, a se vedea Karl BAreR, Meditation und 
Moderne. Zur Genese eines Kernbereichs moderner Spiritualităt in 
der Wechselwirkung zwischen Westeuropa, Nordamerika und Asien, 
Würzburg, Königshausen & Neumann, 2009, vol. 1, p. 210-218. 

12 Brendan FRENCH, „Blavatsky, Dostoevski, and Occult starchestvo”, în 
Aries 7 (2007), p. 161-184. Expunerea Helenei Blavastky la tradiția 
mistică ortodoxă se datorează în special originilor ei ruseşti. 

13 Alexandre ANDREYEV, The Myth of the Masters revived. The occult 
Lives of Nikolai and Elena Roerich, Leiden, Brill, 2014. 

11 Kyriakos MARKIDES, The Mountain of Silence. A Search for Orthodox 
Spirituality, New York, Doubleday, 2001; IDEM, Gifts of the Desert. The 
Forgotten Path of Christian Spirituality, New York, Doubleday, 2005; 
IDEM, Inner River. A Pilgrimage to the Heart of Christian Spirituality, 
New York, Image Books, 2012. Acestea trebuie citite împreună 
cu producţia literară anterioară a autorului, despre vraciul cipriot 
Daskalos, a cărui viziune asupra lumii este descrisă într-o manieră 
care aminteşte de Carlos Castaneda (1925-1998): Kyriakos MARKIDES, 
The Magus of Strovolos. The extraordinary World of a Spiritual Healer, 
Boston, Routledge and Kegan Paul, 1985; IDEM, Homage to the Sun. 
The Wisdom of the Magus of Strovolos, Boston, Routledge and Kegan 
Paul, 1985; IDEM, Fire in the Heart. Healers, Sages, Mystics, New York, 
Penguin Books, 1991. 

Spiritismul de exemplu, fie la nivel de conţinut de idei, in- 
terpretându-l naturalist, ca putere a omului, cu şanse de a fi 
elucidată şi stăpânită de ştiinţă în viitorul apropiat”, fie în 
mod concret, prin participare efectivă la şedinţe spiritiste!'€. 
Aceste cazuri sunt singulare, de cele mai multe ori practicile 
asociate esotericului sau domeniului ocult fiind demonizate, 
fără drept de apel, în discursul teologic”. 


Caracteristici ale Esoterismului ortodox II: 
Esoterismul ortodox, ca instanţă a reflecţiei teologice 
asupra unor tematici actuale 


Reflecţia teologică asupra unor tematici sociale sau 
culturale actuale impun teologilor ortodocşi, în calitatea 
lor de creatori de discurs teologic, să îşi lărgească sfera in- 
teresului dincolo de cadrele de gândire strict teologice. Spre 


'5 Este cazul Episcopului Isidor Nikolsky (1799-1892) al Kievului într-o 
discuţie cu Helena Blavatsky, cf. Vera Petrovna JELIHOVSKI, „Helena 
Petrovna Blavatsky”, în Lucifer 15 (1894), 15. November, no. 87, 
p. 202-208, aici p. 206-208. 

16 Mitropolitul Primat Ghenadie Petrescu (1836-1918) a participat la câ- 
teva şedinţe spiritiste cu B. P. Hașdeu (1838-1907) între 1891 şi 1899. 
Motivele pentru aceasta provin mai ales din calcul social (asigurarea 
prieteniei influentului Haşdeu) sau din ignoranță teologică (puţin 
probabilă, în ciuda lipsei de studii de teologie). A se vedea Ionuţ D. 
BĂNCILĂ, „Orthodox Deviance. A Romanian Bishop at the Spiritualist 
Séances of B. P. Haşdeu, at the End of 19th Century”, în T. Rudbag, M. 
Hedenborg- White (eds.), Esotericism and Deviance. Proceedings of the 
6th Conference of the European Society for the Study of Western Esote- 
ricism, Leiden, Brill, 2020 (în curs de apariţie). 

' Emilian VASILESCU, „Spiritismul - o primejdie religioasă, morală şi 
socială”, în Studii Teologice, 7-8/1953, p. 454-470. Polemica teologiei 
oficiale româneşti împotriva ocultismului în perioada comunistă este 
un caz complex pentru modul în care retorica polemică anti-religioasă 
a ideologiei sovietice ateiste este mobilizată agresiv împotriva Ocultis- 
mului (nu şi a religiei în genere), inclusiv prin strategii de patologizare, 
ridiculizare şi evidenţiere a iraționalităţii (subversive social şi spiritual) 
atribuite acestor practici. 

exemplu, tema ecologiei a căpătat o importanţă majoră în 
contextul recentei crize ecologice globale. Un demers crea- 
tor teologic în această direcţie este cel al convertitului brita- 
nic Philip Sherrard (1922-1995), care oferă o viziune sofia- 
nică a creaţiei, argumentată patristic (cu recurs des la Sfântul 
Maxim Mărturisitorul), combinată cu un anti-moder- 
nism intransigent, inspirat de discursul esoteric al lui René 
Guenon (1886-1951)! şi cu o teorie estetică cu profunde 
implicații cosmologice'?. Deşi nu orice demers de ecologie 
ortodoxă trebuie să împrumute în mod obligatoriu elemente 
de discurs esoteric”, unele abordări o pot face, chiar şi la 
nivel nereflectat, ceea ce nu ar trebui să submineze carac- 
terul lor legitim”. De asemenea, proiectul teologic al Sofio- 
logiei ruseşti sau al filosofiei religioase ruse poate fi gândit 
în aceiaşi termeni: Vladimir Soloviov (1853-1900), cu în- 
cercarea de a integra la nivelul reflecţiei filosofico-teologice 
Idealismul german (în special Schelling),” Nikolai Berdiaev 


1 Pentru o privire de ansamblu a atitudinii anti-moderne inspirată de 
René Guénon, a se vedea Mark SEDGWICK, Against the Modern World. 
Traditionalism and the Secret Intellectual History of the twentieth 
Century, Oxford - New York, Oxford University Press, 2004. 

1 Ionuţ D. BĂNCILĂ, „Philip Sherrard 's Orthodox Esotericism and the 
Cosmological Grounding of the Sacred Art, în Alina Pătru (ed.), 
Meeting God in the Other. Studies in Religious Encounter and Pluralism 
in honour of Dorin Oancea on the occasion of his 70th birthday, Berlin- 
Münster, LIT, 2019, p. 581-594. 

% Jean-Claude LARCHET, Les fondements spirituels de la crise écologique, 
Geneva, Editions des Syrtes, 2018. 

” John Chryssavgis (ed.), Cosmic Grace, Humble Prayer. The Ecological 
Vision of the Green Patriarch Barthomew, Grand Rapids, Eerdmans 
Publishing Company, 2003, 2009. Arhidiaconul John Chrissavgis este 
un recunoscut discipol al lui Philip Sherrard. 

2 Thomas NEMETH, The early Solovăv and his Quest for Metaphysics, 
Stuttgart, Springer, 2014; Oliver SMITH, Vladimir Soloviev and the 
Spiritualization of Matter, Boston, Academic Studies Press, 2011; 
Johannes Maney, Wladimir Sergejewitsch Solowjew und seine Lehre 
von der Weltseele, München, 1961. Despre rolul discursului esoteric 
la Vladimir Soloviov şi alţi filosofi ruși, a se vedea Konstantin 

(1874-1948), cu o filosofie religioasă de nuanţă „gnostică”%, 
Pavel Florenski (1882-1937) influenţat de Kabbalah în apo- 
logia isihasmului athonit?* etc. 


Caracteristici ale Esoterismului ortodox III: 
Caracterul nonconflictual al discursului esoteric şi teologic 


Faptul că rivalitatea între diferite tipuri de discursuri nu 
trimite la diferenţe intrinseci ale acestora, ci la circumstanţe 
sociale legate de anumite configurații speciale, în care rivalita- 
tea este aleasă drept strategie adecvată maximizării mesajului 
acelor discursuri, rezultă din situaţii istorice ca cele pe care le 
vom considera în continuare: de exemplu, în cazurile în care 
atât discursul teologic, cât şi cel esoteric sunt alternative la dis- 
cursul hegemonial al Raţiunii, promovat la nivelul discursu- 


BURMISTROV, „Bnanumup ConoBbeB un Ka66ana: K MOCTAHOBKe 
npo6nembsr”, în Vccnedosanua no ucmopuu pycckoii moicnu 2 (1998), p. 
7-104; IDEM, „Ihe Interpretation of Kabbalah in Early 20th-Century 
Russian Philosophy: Soloviev, Bulgakov, Florenski, Losev”, în East 
European Jewish Afjairs 34 (2007), p. 157-187; „Christian Orthodoxy 
and Jewish Kabbalah. Russian Mystics in the Search for Perennial 
Wisdoms, în Olav Hammer, Kocku von Stuckrad (eds.), Polemical 
Encounters. Esoteric Discourse and its Others, Leiden-Boston, Brill, 
2007, p. 25-54, precum şi Judith DEUTSCH KORNBLATT, „Soloviev's 
Androgynous Sophia and the Jewish Kabbalah’, în Slavic Review 50 
(1991), p. 487-96. 

3 Fabian LINDE, The Spirit of Revolt. Nikolai Berdiaevs existential 
Gnosticism, Stockholm, 2010. 

24 Scott KENWORTHY, „Archbishop Nikon (Rozhdestvenskii) and Pavel 
Florenskii on Spiritual Experience, Theology, and the Name-Glorifiers 
Dispute”, în Patrick Lally Michelson, Judith Deutsch Kornblatt (eds.), 
Thinking Orthodox in Modern Russia. Culture, History, Context, 
Madison-Wisconsin, University of Wisconsin Press, 2014, p. 85-108. 
Asupra controversei a se vedea Tom DYKSTRA, Hallowed be Thy Name. 
The Name-Glorifying Dispute in the Russian Orthodox Church and 
on Mt. Athos, 1912-1914, St. Paul - Minnesota OCABS Press, 2013; 
Antoine NIvIERE, Les glorificateurs du nom. Une querelle théologique 
parmi les moines russes du Mont Athos (1907-1914), Geneva, Éditions 
des Syrtes, 2015. 

lui ştiinţific sau impus de o ordine socială totalitară. Astfel, în 
Rusia sovietică cele două tipuri de discursuri împărtășeau în 
aceeaşi măsură poziționarea anti-hegemonică cu toate primej- 
diile ei, ambele fiind o formă de rezistenţă anti-comunistă”. 
Un alt exemplu de nonconflictualitate este dat de demersul 
comun al unor medii esoterice și al Bisericii Ortodoxe oficiale 
în situaţii istorice concrete şi în general de scurtă durată. Este 
cazul convergenţei de obiective culturale ale Francmasoneri- 
ei rozicruciene ruseşti şi a Bisericii Ortodoxe ruse în timpul 
țarinei Ecaterina a II-a (1729-1796, țarină din 1762). În cei 
câţiva ani de existență oficială, Francmasonii ruși au reuşit 
printr-o abilă strategie socială să publice în limba rusă zeci de 
traduceri ale operelor patristice esenţiale, fapt care a câştigat 
simpatia şi entuziasmul unor importanţi ierarhi ruşi. Invers, 
Francmasonii rozicrucieni au adaptat la rândul lor retorici şi 
practici specifice discursului teologic (de exemplu retorica 
hagiografică, practica mărturisirii gândurilor unui superior, 
ascetism, cultivarea experienţelor mistice şi a meditaţiei, cul- 
tivarea virtuţilor) în viaţa şi scrierile lor”. 


Caracteristici ale Esoterismului ortodox IV: 
Convertiri ale discursului esoteric 
în discurs teologic normativ 


Exemplul Francmasoneriei rozicruciene ruseşti de la 
începutul secolului al XIX-lea reprezintă şi un caz al unei 
convertiri a unui proiect esoteric într-unul normativ teolo- 


3 România comunistă este un caz aparte, în condiţiile păstrării cadrelor 
instituţionale ale Bisericii chiar şi în condiţiile aservirii față de stat. 
Revenind la Rusia sovietică, este interesant aici cazul preotului vizio- 
nar rus Veniamin Iakovlevich Bereslavsky (n. 1946) care în anii '80 
a fost martorul unor apariţii ale Fecioarei Maria, însă după căderea 
Comunismului a virat înspre un Esoterism fără o coloratură creştină, 
cf. J. Eugene CLAY, „Marian Revelations in the Russian Context. The 
Cosmopolitics of Blessed John”, în Nova Religio 21.2 (2017), p. 26-42. 

% Raffaella FAGGIONATO, A Rosicrucian Utopia in eighteenth-century 
Russia. The Masonic circle of N. I. Novikov, Dordrecht, Springer, 2005. 

gic, dacă se au în vedere traducerile patristice ale Francma- 
sonilor, folosite apoi din plin în Biserică. Un alt caz este pro- 
iectul traducerii englezești a „Filocaliei” Sfântului Nicodim 
Aghioritul”, inițiat de Gerald E. H. Palmer (1909-1984), un 
discipol al gânditorului esoteric Piotr D. Ouspensky (1878- 
1947), care spre sfârşitul vieții sale s-a aplecat tot mai mult 
asupra tradiţiei filocalice ruseşti, nuanţând esoterismul 
Maestrului său G. Gurdjeff (1866-1949).% Acestei înclinații 
a lui Ouspensky i se datorează două volume cu traduceri din 
spiritualitatea filocalică rusă, realizate de G. Palmer împre- 
ună cu secretara lui Ouspesnky - Evghenia Kadoubovsky”. 
Însă esenţială în acest traseu a fost întâlnirea lui G. Palmer 
la Muntele Athos cu Părintele Nikon de la Karoulia (1875- 
1963), fost teosof rus convertit la Ortodoxie, care i-a şi de- 
venit duhovnic lui Palmer“. La îndrumarea acestuia, G. 
Palmer a adunat în jurul proiectului traducerii englezeşti a 
„Filocaliei” greceşti şi pe Philip Sherrard, care am văzut că 
nu era străin nici el de discursul esoteric, în varianta anti- 
modernismului perenialist al lui René Guenon”. 


27 *** The Philokalia: the Complete Text, compiled by St Nikodimos of 
the Holy Mountain and St Makarios of Corinth, trad. G. Palmer, Ph. 
Sherrard şi K. Ware, London, Faber & Faber, 1979-1995, 4 volume din 
5 planificate. 

% Christopher D. L. JoANSON, „Ihe Way of an English Pilgrim. Gerald 
Palmer's Lifelong Athonite Pilgrimage”, în Modern Greek Studies 
Yearbook 30-31 (2014-2015), p. 327-346. 

2 *** Writings from the Philokalia, on Prayer of the Heart, trad. E. 
Kadloubovsky şi G. E. H. Palmer, London, Faber & Faber, 1951 şi 
Early Fathers from the Philokalia, London, Faber and Faber, 1954. 

% Christopher D. L. JoHNson, „Ihe Mystical Mundane in Fr. Nikon 
of Karoulia’s Letters to Gerald Palmer”, în John A. McGuckin (ed.), 
Orthodox Monasticism: Past and Present, Piscataway NJ, Gorgias 
Press, 2015, p. 485-498. 

3 Despre G. Palmer şi Ph. Sherrard: Kallistos WARE, „Iwo British 
Pilgrims to the Holy Mountains: Gerald Palmer and Philip Sherrard”, 
în René Gothóni, Graham Speake (eds.), The Monastic Magnet. Roads 
to and from Mount Athos, Nerna, Peter Lang, 2008, p. 143-158. 

Efecte inverse: 
Idei esoterice transformate în discurs teologic normativ 


Caracterul nonconflictual al discursului teologic şi eso- 
teric este evidenţiat şi în curiosul caz al transformării unor 
elemente de discurs specific esoteric într-un discurs norma- 
tiv ortodox. Este vorba despre reprezentarea în cercurile mo- 
nastice rigoriste ortodoxe a călătoriei în lumea de dincolo a 
sufletului sub forma parcurgerii unor „vămi ale văzduhului'. 
Această reprezentare, cu un accentuat iz mitic, a fost pro- 
movată îndeosebi în mediile gnostice, care împărtăşeau cu 
mediul esoteric modern toate caracteristicile structurale ale 
unui discurs esoteric (marginalizare şi condamnare de Or- 
todoxia niceeană etc.)?. În mediul bizantin, învăţătura des- 
pre vămile văzduhului avea caracterul unei păreri teologice, 
nefiind vreodată obiectul unei hotărâri sinodale”, însă va 


32 Silviu LupAşcu, L'imaginaire religieux au carrefour des espaces sacrés, 
Paris,Champion, 2007, p. 383-402. Despre vămile văzduhului în 
Gnosticism a se vedea Wilhelm Bousser, „Die Himmelsreise der Seele”, 
în Archiv für Religionswissenschaft 4 (1901), p. 136-169 şi 229-273 
(retipărite: Darmstadt, 1960). Pentru aceeaşi reprezentare în Mandeism, 
Giuseppe FURLANI, „Il giudizio dellanima presso i Mandei”, în Studi 
e Materiali di Storia delle Religioni 22 (1949-1950), p. 56-88 şi Pedrag 
Bukovec, „Ihe Soul's Judgment in Mandaeism Iranian Influences on 
Mandaean Afterlife”, în Aram 26 (2014), 199-204. 

33 Jean RIVIERE, „Role du demon au jugement particulier chez les Peres”, 
în Revue des Sciences Religieuses 4 (1924), p. 43-64; Athanas RECHEIS, 
Engel, Tod und Seelenreise. Das Wirken der Geister beim Heimgang des 
Menschen în der Lehre der Alexandrinischen und Kappadokischen Väter, 
Rome, 1958; G. EvERY, „Toll Gates on the Air Way”, în Eastern Churches 
Review 8 (1976), p. 139-51; G. J. M. BARTELINK, „IELONAI (Zöllner) 
als Dämonenbezeichnung”, Sacris Erudiri 27 (1984), p. 5-18; Saskia 
DIRKS, „Ieloneia: The Tollgates of the Air as an Egyptian Motif in 
Patristic Sources and Early Byzantine Hagiography”, în P. Roilos (ed.), 
Medieval Greek Storytelling: Fictionality and Narrative in Byzantium, 
Wiesbaden 2014, p. 41-53; E. AFENTOULIDOU, „Gesellschaftliche 
Vorstellungen in den byzantinischen Berichten von posthumen 


372 


deveni populară începând din secolul al X-lea, odată cu răs- 
pândirea „Vieţii Sfântului Vasile cel Nou”™*, care va cunoaşte 
o remarcabilă popularitate în lumea slavă, dar şi în teritoriile 
române”. Intrată în conştiinţa populară, concepţia despre 
vămile văzduhului va fi promovată în mediul Ortodoxiei 
americane de Monahul Seraphim Rose (1934-1982), într-o 
lucrare asupra experienţelor morţii clinice, care reproduce 
cu vocabular ortodox argumentele lucrării anti-spiritiste a 
lui René Guenon”. Recent, prin antologizarea tuturor voci- 


Zollstationen”, în Zeitschrift für Religions-und Geisteswissenschaft 
67 (2015), p. 17-42; Dirk KRAUSMULLER, „How widespread was the 
Belief in Demonic Tollgates in sixth-to ninth Century Byzantium’, în 
Byzantinische Zeitschrift 112 (2019), p. 83-102. 

34*** The Life of Saint Basil the Younger. Critical Edition and Annotated 
Translation of the Moscow Version, ed. Denis F. Sullivan, Alice-Mary 
Talbot, Stamatina McGrath, Dumbarton Oaks Studies 45, Boston, 
Harvard University Press, 2004. Despre popularitatea lucrării în Bizanţ, 
a se vedea E. PATLAGEAN, „Byzance et son autre monde: observations 
sur quelques récits”, în A. Vauchez et alii (eds), Faire Croire: modalité 
de la diffusion et de la réception des message religieux du XII au XV 
siècles. Table ronde, Rome, 22-23 juin 1979, Torino, Bottega d Erasmo, 
1981, 201-221. 

3 Maria STANCIU ISTRATE, „Despre călătoria Vieții Sfântului Vasile cel 
Nou în spaţiul cultural românesc”, în Limba română 52 (2003), p. 73- 
90. Lucrarea a fost editată de Maria STANCIU ISTRATE, Viața sfântului 
Vasile cel Nou și vămile văzduhului. Studiu filologic, studiu lingvistic, 
ediție şi glosar, Bucureşti, Fundaţia Naţională pentru Ştiinţă şi Artă, 
2004. Despre credinţa în vămile văzduhului la români: Costion N1- 
COLESCU, Sufletul între Rai şi Iad. O viziune tradițională românească 
asupra judecății particulare, Bucureşti, Edit. Meteor Press, 2016. 

3% Seraphim Roser, The Soul after Death. Contemporary After-Death 
Experiences in the Light of the Orthodox Teaching on the Afterlife, 
Platina-California, St. Herman of Alaska Brotherhood, 1980 (trad. 
Constantin Jinga, Bucureşti, Edit. Anastasia, 1996). Naraţiunile des- 
pre experienţele mistice în stările de moarte clinică au ajuns rapid 
în instrumentarul mediului esoteric şi ocult internaţional, vezi Jens 
SCHLIETER, What is it like to be dead? Christianity, the Occult, and 
Near-Death Experiences, New York, Oxford University Press, 2018. 

3 René GUENON, Ľ Erreur spirite, Paris, 1923, reeditată de mai multe ori 
la Editions Traditionnelles, Paris, 1953, 1991. 

lor patristice despre vămile văzduhului într-o monumenta- 
lă lucrare apărută la Muntele Athos, reprezentarea vieții de 
dincolo şi a judecății particulare sub forma unei curse ascen- 
sionale cu obstacole a primit girul „Ortodoxiei autentice, pe 
care şi-o reclamă monahii athoniţi*. 


Concluzie 


Esoterismul ortodox constituie cel mai fertil şi urgent 
domeniu de reflecţie critică asupra unor demersuri teologice 
contemporane sau ale diverselor modalităţi prin care iden- 
tităţi ortodoxe îşi explică lumea. Cunoașterea mecanismului 
societal care îl face posibil este necesară înainte de orice de- 
mers apologetic, fiind capabil să îl rafineze. 


3*** The Departure of the Soul According to the Teaching of the Orthodox 
Church, Florence, Arizona, St. Anthony's Greek Orthodox Monastery, 
2016, a se vedea și recenzia lui Stephen SHOEMAKER, în Journal of 
Orthodox Christian Studies 1 (2018), p. 108-110. 

BISERICA ORTODOXĂ ŞI 
ANGAJAMENTUL ECUMENIC — 
CÂTEVA REFLECŢII PENTRU VIITOR 


Răzvan PORUMB 


O perspectivă personală 


Din ce în ce mai mult în ultimii ani - într-o lume tot 
mai atomizată şi polarizată, în care percepțiile se modifică 
parcă de la zi la zi şi în care adevărurile au devenit „alter- 
native” şi pliabile —, pe fondul unui secularism materialist 
care dictează reperele oricărei conversații actuale, este dificil 
să vedem viitorul Bisericii ca fiind altceva decât un drum 
anevoios, o voce care va răzbate din ce în ce mai greu într-o 
multitudine cacofonică de opinii şi resentimente. În această 
pluralitate confuzantă, în mod treptat, Bisericile creştine nu 
îşi vor mai putea permite să rămână dezbinate şi vor fi ne- 
voite să caute soluţii pentru a ajunge la o formă credibilă de 
unitate, astfel încât să poată mărturisi lumii, cu o singură 
voce, mesajul mântuirii şi speranţei Evangheliei lui Hristos 
- „Ca toți să fie una, după cum Tu, Părinte, întru Mine şi Eu 
întru Tine, aşa şi aceştia în Noi să fie una, ca lumea să creadă 
că Tu M-ai trimis” (loan 17,21). 

Reflectând, însă, la realitatea ecumenică din ziua de 
azi, aflată în relativ impas, şi la poziţia defensivă a Biseri- 
cilor Ortodoxe față de ecumenism, după un prim secol ne- 
concludent al mişcării ecumenice, nu vom găsi lesne motive 
de speranţă sau optimism în ce priveşte viitorul unei unități 

creştine. Cu toate acestea, mai există oare o posibilitate ca 
teologia ortodoxă să formuleze o soluţie teologică care să re- 
zolve actualul impas şi să redea speranţa într-un viitor ecu- 
menic — în care şi Bisericile Ortodoxe să îşi poată găsi un loc, 
un glas şi o identitate? În cele de mai jos propunem un prim 
posibil element al unei asemenea formule - o întrezărire a 
unei lumini într-o realitate aparent ermetică. 

În 2015, Institutul pentru Studii Creștin Ortodoxe din 
Cambridge găzduia în prestigiosul oraş-campuso conferință 
în care invitatul principal, Mitropolitul Hilarion de 
Volokolamsk!, aborda un subiect foarte sensibil, evitat ade- 
sea de ierarhiile ortodoxe: „Ecumenismul creştin: are el un 
viitor?”?. Dată fiind popularitatea vorbitorului, un veteran al 
mediilor ecumenice —, ampla biserică centrală Sfântul Giles 
din Cambridge în sine un mediu ecumenic care gazduieşte 
atât o parohie anglicană, cât şi mult mai marea parohie orto- 
doxă românească a Sfântului Ioan Evanghelistul — se vedea, 
în chip neobişnuit, asaltată de o numeroasă audienţă, alcătu- 
ită cu precădere din anglicani, dar și din ortodocşi de felurite 
provenienţe. Conferinţele teologice nu se bucură de obicei 
de un public larg în Regatul Unit, dar importanţa acestei 
teme controversate, precum și tentaţia de a obține, poate, un 
răspuns la această dificilă şi eluzivă întrebare au mobilizat 


"ÎPS Mitropolit HiLARION de Volokolamsk este Președintele Departa- 
mentului pentru Relaţii Bisericeşti Externe al Patriarhiei Moscovei. 
Mitropolitul Hilarion are o bogată experiență ecumenică care a în- 
ceput încă din 1998 şi durează până în ziua de azi. El este membru al 
Comitetului Executiv şi Central ale Consiliului Mondial al Bisericilor 
şi face parte din prezidiul Comisiei „Credinţă şi Constituţie”, precum 
şi din multe alte platforme de dialog bilateral. 

2 Înregistrarea video a întregii prezentări a ÎPS Mitropolit Hilarion, a se- 
siunii de întrebări şi a încheierii ÎPS Mitropolit Kallistos pot fi văzute 
pe canalul video al Institutului Ortodox din Cambridge, disponibile 
la: https://sms.cam.ac.uk/media/1904437 (accesat la data 15.03.2020); 
o transcriere în engleză a prezentării ÎPS Mitropolit Hilarion se poa- 
te găsi la: https://mospat.ru/en/2015/02/08/news115201/ (accesat la 
data 15.03.2020). 

o participare nesperat de mare - încă un semn limpede al 
importanţei percepute a temelor ecumenice în ziua de azi. 

Străjuit de două mari icoane ortodoxe ale parohiei 
româneşti, Mitropolitul Hilarion a prezentat, cu claritatea 
care îl caracterizează, în mod tranșant și realist, o situaţie 
a ecumenismului deloc îmbucurătoare. Mesajul lui părea să 
fie că, într-adevăr, divergenţele doctrinare - înăsprite acum 
de dezacordul crescând asupra mai multor teme legate de 
sexualitate — par să fi devenit insurmontabile. În ce priveşte 
răspunsul la atractiva întrebare din titlu, vorbitorul vedea 
viitorul unei posibile conlucrări ecumenice ca pe ceva strict 
tehnic şi pragmatic - în locul unei „comuniuni” creştine, 
o „alianță” utilitaristă care să permită creştinilor de diferi- 
te confesiuni să conlucreze pentru a putea ajuta împreună 
societatea, fără a mai pierde timpul căutând zadarnice acor- 
duri teologice sau dogmatice. Aceasta a fost soluţia realistă 
întrezărită de Mitropolitul Hilarion şi, în pofida evidenţelor 
prezentate de el şi a impedimentelor reale de ordin practic 
greu de contrazis, domnea acum în venerabila biserică - în 
contrast cu optimismul de la început — o stare apăsătoare de 
dezamăgire şi tristeţe. După o sesiune de întrebări marca- 
tă de acelaşi spirit lucid şi practic, participanţii se pregăteau 
să se întoarcă la casele lor, ducând după ei povara acestei 
noi nelămuriri. Dar ceva foarte interesant avea să se întâm- 
ple chiar la sfârşit, când cunoscutul şi îndrăgitul mitropolit 
britanic Kallistos de Diokleia, a venit în faţa mulţimii pen- 
tru a mulțumi vorbitorului şi pentru a încheia evenimentul. 
Zâmbetul lui luminos şi căldura din voce se opuneau, parcă, 
blând şi antinomic atmosferei de tensiune şi regret care pu- 
sese stăpânire pe întreaga adunare. 

După ce a mulțumit Înaltpreasfinţitului Hilarion pentru 
prezentarea obiectivă şi realistă, venerabilul episcop a revenit, 
în încheiere, la întrebarea zilei: „Are ecumenismul un viitor?” 
„Da, a dat el simplu răspunsul - „dacă suntem deschişi, cu o 
adevărată râvnă a inimii, să ne rugăm pentru unitate. Atunci 

va exista cu adevărat o speranţă. Unitatea va veni ca un mi- 
racol al lui Dumnezeu. Trebuie să încercăm să înlăturăm 
obstacolele pe care oamenii le pun în faţa lucrării libere a lui 
Dumnezeu. Dar, înainte de toate, unitatea poate veni doar ca 
răspuns la rugăciunea noastră, prin lucrarea Duhului Sfânt. 
Aşadar să ne rugăm pentru unitate - mai presus de orice”. 
Simplitatea acestui răspuns - venit parcă din timpurile si 
realitatea Sfinţilor Părinţi - a reașezat o măsură de pace şi nă- 
dejde peste sufletele celor de față, readucând în același timp 
în prim plan etosul şi viziunea ortodoxă asupra lumii. Împre- 
ună cu mulți dintre cei prezenţi, am simţit şi eu că, fără acest 
postscriptum al credinţei şi al optimismului, evenimentul ar fi 
rămas cumva searbăd şi neîmplinit. Acum, însă, paradigma 
ortodoxă fusese restaurată: în pofida tuturor vicisitudinilor 
şi a semnelor negative, a impasului şi a disperării, Ortodoxia 
aduce întotdeauna speranța nemărginită în taina rugăciunii 
şi credinţa că -— oricare ar fi aparențele — puterea dragostei lui 
Hristos poate, întotdeauna, să transfigureze şi să transmuteze 
orice întunecare prin lumina lucrării Sfintei Treimi. O premi- 
ză fundamentală, aşadar, în abordarea viitorului Ortodoxiei 
în dialog cu celelalte Biserici şi în cadrul mişcării ecumenice. 


Ortodoxia ca participare şi angajament 


Raportându-se la ceilalți creştini, Biserica Ortodoxă are 
tendința de a-i percepe pe aceştia ca activând oarecum în afara 
Bisericii (cea Una) şi de a percepe caracterul lor de creştini ca 
fiind incomplet — sau chiar lipsind cu desavârşire, potrivit unor 
atitudini mai extreme. „Dacă Biserica Ortodoxă este aceeaşi cu 
Biserica mărturisită în Crezul niceo-constantinopolitan” se în- 
treabă părintele profesor loan Sauca, „cine sunt ceilalți creştini 
şi care este natura relaţiei lor cu Biserica Ortodoxă? La această 
întrebare, Ortodoxia zilelor noastre nu are un răspuns clar şi 
coerent, dându-se, astfel, naştere la felurite confuzii precum şi 


3 Ibidem. 

la o diversitate de atitudini cu privire la participarea în mişcarea 
ecumenică”. Părintele Sauca propune soluţia „sobornicităţii 
deschise” aşa cum apare ea la părintele Stăniloae şi potrivit că- 
reia non-ortodocşii „nu sunt cu totul în afara acestei taine sa- 
cramentale pe care o reprezintă Trupul lui Hristos, Biserica”. 
Potrivit acestei viziuni, Sauca observă că „toţi creştinii aparțin 
aceleiaşi realități, singura diferenţă fiind nivelul de participare 
în această realitate”, Într-adevăr, chiar părintele Stăniloae afir- 
ma că „într-un fel [...] Biserica cuprinde toate confesiunile 
despărțite de ea, întrucât ele nu s-au putut despărți deplin de 
Tradiţia prezentă în ea. De altfel, Biserică în sensul deplin al 
cuvântului este numai cea Ortodoxă”. Stăniloae vorbeşte, de 
asemenea, şi de o participare de natură aproape ontologică, 
de vreme ce Hristos, Adevărul etern și cosmic, a îmbrățișat, 
dintotdeauna, întreaga creaţie şi întreaga umanitate: „Într-un 
fel creaţia întreagă se află obiectiv încadrată în razele aceluiaşi 
Logos preincarnaţional, deci în faza Bisericii dinainte de Hris- 
tos chemată să devină Biserica lui Hristos. Obiectiv şi subiectiv 
întreaga omenire de diferite credinţe cunoaşte într-o oarecare 
măsură pe Logosul preincarnaţional. Iar obiectiv şi subiectiv Îl 
cunosc pe Hristos, dar nedeplin, celelalte confesiuni creștine. 
Acele confesiuni au dobândit prin aceasta, în parte, calitatea de 
biserici ale lui Hristos, fiind chemate la realizarea lor deplină ca 
Biserica lui Hristos”. 

În aceeaşi ordine de idei, Bulgakov scrie că spiritul orto- 
dox universal „care vieţuiește în Biserica sobornicească, este 
mai vădit ochiului lui Dumnezeu decât celui al omului. În pri- 


Ioan SAUCA, „Ihe Church Beyond Our Boundaries. The Ecumenical 
Vocation of Orthodoxy’, în The Ecumenical Review, 56:2 (2004), 211- 
225, p. 219. Această traducere, precum toate celelalte traduceri din 
limba engleză, din prezentul articol aparţin autorului. 

` Ibidem, p. 223. 

* Dumitru STĂNILOAE, Teologia Dogmatică Ortodoxă, vol. II, Bucureşti, 
Edit. Institutului Biblic şi de Misiune al Bisericii Ortodoxe Române, 
2003, p. 275. 

7 Ibidem, p. 276. 

mul rând, toate persoanele botezate sunt creştine şi, deci, într- 
un anume sens, ortodoxe. Pentru că Ortodoxia este alcătuită, 
ca să spunem aşa, din două arii: una mare — curtea templului, 
şi una mai restrânsă - templul însuși şi Sfânta Sfintelor”*. Mi- 
tropolitul Kallistos (Ware) de Diokleia vorbeşte de un grup 
„moderat” de teologi ortodocşi „care susţin că, chiar dacă este 
adevărat să spunem că Ortodoxia este Biserica, este fals să 
deducem din aceasta că cei care nu sunt ortodocşi nu pot în 
niciun chip să aparţină Bisericii. Mulţi oameni pot fi membri 
ai Bisericii chiar dacă nu o fac în chip văzut; legături nevăzute 
pot exista în pofida unei separări exterioare”. 

Mai mult, dacă „toţi creştinii aparţin aceleiaşi realităţi, 
singura diferenţă fiind nivelul lor de participare” - pentru 
a-l cita pe părintele Sauca - acesta plasează discuţia pe un 
cu totul alt plan, unul de participare, de angajament, de tră- 
ire şi de practicare a credinţei. Participarea este un concept 
dinamic, un parametru care nu poate fi cu uşurinţă măsurat 
sau cuantificat şi ar fi, într-adevăr, foarte riscant ca cineva 
să îşi aroge o „participare deplină” în vreun context — în cel 
mai bun caz, cineva poate să devină devotat unei participări 
„cât se poate de deplin”. Din nou, acesta sugerează că, atâta 
vreme cât ortodocșii participă în această realitate, şi ei trebu- 
ie să acționeze și să se implice într-un asemenea mod încât 
angajamentul lor să fie pe cât se poate de plenar. „Realita- 
tea” la care face referire părintele Sauca este locul în care se 
înfăptuieşte unitatea Bisericii, iar pentru ortodocşi această 
realitate este Ortodoxia, în forma ei desăvârşită şi idealiza- 
tă. Totuşi, toate Bisericile aspiră către o realitate desăvârşită, 
ceea ce face ca măcar drumul către unitate să fie un efort 
comun. Din punct de vedere teoretic sau ideal, fiecare co- 
munitate cu adevărat creştină ar putea fi, aşadar, văzută ca 
fiind în drum spre ortodoxie - nu doar ortodocşii. 


8 Sergius BULGAKOV, The Orthodox Church, Crestwood, St. Vladimir's 
Seminary Press, 1988, p. 188. 

” Kallistos Ware, The Orthodox Church, Baltimore, Penguin Books, 
1964, p. 316. 

Cuvintele părintelui Philip Riabykh sunt cu atât mai 
încurajatoare cu cât ele vin din partea unui oficial al Bisericii 
Ortodoxe Ruse. EI scrie: „dobândirea Ortodoxiei drept ca- 
racteristică a credinţei cuiva nu este doar o condiţie sugerată 
de ortodocși celorlalți, ci şi o cerinţă pe care ei şi-o adresează 
lor înşişi. Noi propunem celorlalți creştini ca şi ei să se anga- 
jeze pe acest drum astfel încât să putem conlucra în timp ce 
călătorim împreună”. 

Referitor la relaţia dintre Ortodoxie şi ecumenism și la 
felurile în care ortodocşii percep ecumenismul, chiar dacă 
Biserica Ortodoxă se vede pe sine, negreşit, ca fiind Biserica 
cea una, care păstrează în ea întregimea Bisericii primelor 
secole în toată plenitudinea ei primară, aceasta nu trebuie 
să zădărnicească recunoașterea unui statut special al acelor 
comunităţi care au aparținut cândva lumii creştine şi pe care 
Biserica Ortodoxă le cheamă înapoi către unitatea Bisericii. 

Pe de altă parte, dacă toți creştinii participă în aceeaşi 
realitate, dar în variate măsuri de participare - aceasta duce 
discuţia într-o sferă cu totul diferită: a implicării, a trării 
credinţei. De vreme ce nivelul de participare diferă, depin- 
zând de nivelul de angajament al fiecărui credincios într-un 
mod de viață ortodox sau creştin, ortodocșii trebuie şi ei să 
fie devotați unei vieţi creştine în ascensiune, astfel încât par- 
ticiparea lor să devină pe cât se poate de plenară. Şi ei pot 
fi, după caz, „mai aproape” sau „mai departe” de Biserica 
adevărată, iar dobândirea Ortodoxiei, după cum sugera şi 
Riabykh mai sus, este o poruncă în primul rând pentru ei. 


Ecumenismul ca dimensiune permanentă a teologiei 
„Teologia ecumenică trebuie în egală măsură să aspire 


către unitate şi să o menţină, scrie Gillian Evans - un cadru 
universitar din contextul anglican. „Ea menţine în această 


1 Philip RraBYkH, „Ihe Russian Orthodox Church and Ecumenism, în 
Journal of Ecumenical Studies, 46:3, 2011, p. 356-357. 

privinţă responsabilităţile tradiționale ale exerciţiilor teolo- 
gice din primele secole”. Implicaţia interesantă este aici că 
teologia, în angajamentul ei permanent de a facilita unitatea 
şi de a lupta împotriva sciziunilor, a fost, de fapt, ecumenică 
încă din primele secole ale Bisericii, iar acest angajament a 
inspirat şi a animat Sinoadele Ecumenice din secolele tim- 
purii. Noutatea ecumenismului modern, potrivit lui Evans, 
constă în sarcina sa de a face linii care sunt aparent paralele 
să se întâlnească. Ecumenismul „trebuie să prefacă teolo- 
gia practicată în separație confesională şi eclesială într-un 
exercițiu teologic comun”. 

Aceasta este cu adevărat o perspectivă convingătoare 
din care să abordăm ecumenismul modern, nu doar pentru 
că plasează conceptul într-o continuitate istorică, ci - mai 
ales — pentru că defineşte ecumenismul ca pe o trăsătură 
constantă şi implicită a teologiei, ceva care este - după cum 
ar exprima-o ortodocşii - o parte a Tradiţiei vii a Bisericii. 
Mai mult decât atât, această perspectivă sugerează că ecu- 
menismul trebuie să rămână întotdeauna una din direcţiile 
active ale teologiei. Un fragment din marele teolog catolic 
Yves Congar sugerează în chip inspirat că „a descoperi ceea 
ce ne uneşte este sarcina permanentă a teologiei". Noutatea 
de astăzi este, în opinia lui Evans, „recunoaşterea conştientă 
a acestei permanenţe a universalităţii teologiei ecumeni- 
ce ... şi, într-adevăr, însăşi încadrarea teologiei ca sarcină 
ecumenică“. 

Înțelegerea naturii teologice a ecumenismului, sau, alt- 
fel spus, vectorul ecumenic al teologiei este de o importanță 
fundamentală pentru ortodocși atunci când aceştia abordea- 
ză o conversaţie teologică într-un mediu ecumenic. Căuta- 


1 Gillian Evans, Method in Ecumenical Theology: The Lessons So Far, 
Cambridge University Press, 1996, p. 19. 

'2 Ibidem. 

13 Yves CONGAR, Dialogue between Christians. Catholic Contributions to 
Ecumenism, London, Geoftrey Chapman, 1966, p. 21. 

"Gillian Evans, Method in Ecumenical Theology, p. 20. 

rea unității Bisericii nu este un aspect marginal în tradiția 
ortodoxă, ci ocupă, de fapt, un loc central în acea activita- 
te care este percepută ca miez al vieţii creştine - Sfânta Li- 
turghie. La fiecare Sfântă Liturghie, credincioşii intonează: 
„Pentru pacea a toată lumea, pentru statornicia sfintelor lui 
Dumnezeu Biserici şi pentru unirea tuturor, Domnului să 
ne rugăm”. Chiar dacă această chemare se adresează în pri- 
mul rând universului bizantin ortodox, ea se răsfrânge - în 
virtutea vectorului intrinsec al teologiei ortodoxe care cau- 
tă mereu o sobornicitate tot mai plenară și extinsă - şi asu- 
pra întregii umanităţi, întregului cosmos şi întregii creații 
şi constituie o chemare fundamentală a teologiei. Aşadar, 
se poate spune că teologia are, în întregimea ei, un caracter 
ecumenic. Îndreptarea atenţiei către dimensiunea ecumeni- 
că a teologiei nu înseamnă nimic altceva decât redescoperi- 
rea vocației ei plenare. O abordare ortodoxă care subliniază 
această perspectivă a fost exprimată de părintele loan Sauca: 
„Preocuparea precum şi angajamentul pentru o dobândire a 
unității creştine ca răspuns la rugăciunea lui Hristos de di- 
naintea Pătimirilor Sale «ca toţi să fie una» (loan 17), dar şi 
ca sentiment de vinovăţie față de păcatul diviziunii nu este o 
chestiune de opţiune şi nu aparține doar unei elite sau anu- 
mitor oameni special desemnaţi. O asemenea preocupare şi 
angajament aparțin identităţii ortodoxe. Cine încetează să se 
roage pentru «unitatea tuturor» îşi neagă propria identitate 
ortodoxă”. 

Ecumenismul este o chemare a întregii teologii şi un 
proces continuu. Fl este parte integrantă din teologia auten- 
tică şi nicio teologie nu este autentică fără el. Teologia tre- 
buie, prin urmare, să îşi redescopere vocaţia sa plenară ecu- 
menică. De altfel, teologia a rămas întotdeauna ecumenică 
în măsura în care a luptat mereu pentru păstrarea unităţii şi 
în care s-a opus cu îndârjire oricăror diviziuni. Este foarte 
puţin probabil ca acest imperativ să înceteze vreodată de a fi 


1 Joan SAUCA, „Ihe Church Beyond..., p. 224. 

relevant. O unitate ideală și desăvârşită este atât de greu de 
înfăptuit şi de menţinut, încât diviziunile şi riscul apariţiei 
lor vor rămâne mereu în obiectivul Bisericii. Ecumenismul 
şi teologia apar, aşadar, ca fiind într-o legătură necontenită 
şi de nezdruncinat. 

Aşteptarea unei soluţii rapide la dureroasa problemă a 
multor secole de schismă şi dezbinare ar fi cu totul nerealistă. 
De altfel, chiar dacă aceste diviziuni ar fi într-o zi înlăturate și 
unitatea ar fi redobândită, ecumenismul încă va trebui să rămâ- 
nă parte integrantă a teologiei, ca tendință necesară și esenţială 
de combatere a diviziunilor, care vor rămâne o constantă într-o 
lume care a fost mereu - şi care va deveni din ce în ce mai mult — 
marcată de diversitate şi pluralism. Această premisă este impor- 
tantă mai ales pentru a aborda aspectul denumit din ce în ce mai 
mult în zilele noastre ca fiind o „criză” sau un „impas” al ecume- 
nismului şi implicit viziunea deziluzionantă a unui ecumenism 
eşuat al viitorului. Ca o alternativă, situaţia zilelor noastre ar pu- 
tea fi descrisă mai optimist drept o încercare (dintre multe alte 
încercări) care vor marca traiectoria ecumenismului. 

Un alt aspect important este că ecumenismul reprezin- 
tă un demers de participare într-un sens profund teologic. 
Aceasta înseamnă că participarea ecumenică nu apare la ni- 
vel social, politic sau diplomatic sau la nivelul „rezoluţiilor” 
oficiale, ci la nivelul unei participări profund personale - o 
participare în credinţă şi rugăciune. Ecumenismul reprezin- 
tă o realitate dinamică, ce presupune un efort de credință 
din partea participanţilor şi nu poate fi niciodată un „dat. 
A fi ecumenic reprezintă mai întâi de toate o chestiune de 
angajament. Când participanţii se apropie unul de altul pen- 
tru a iniția discuţii ecumenice, o fac în chip fundamental 
într-un spirit de credință şi de comuniune“. Ecumenismul 
izvorăşte — sau ar trebui să izvorască - din viaţa duhovni- 
cească a credincioşilor şi este, în fapt, o manifestare de iubire 
15 A se vedea documentul „Towards a Protestant-Orthodox Dialogue 

within the WCC, Minutes from a Central Committee «Padare» 


session’, 27 august 1999, disponibil la: http://www.wec-coe.org/wec/ 
who/morges-13-e.html (accesat la data de 20.03.2020). 

- lipsa căreia a dus mai întâi la apariţia sciziunilor în Biseri- 
că. Părintele Stăniloae a scris că „ecumenismul este o stare, 
o realitate în care Duhul Sfânt îndeamnă Bisericile să se iu- 
bească una pe alta, de vreme ce separaţia lor nu a constituit 
doar un conflict deschis, ci şi o lipsă de iubire”. 

Pentru Yves Congar, „ecumenismul presupune o 
mişcare de conversiune şi transformare care se răsfrânge 
asupra întregii vieţi a comunităţii "5. Pentru Congar, ecume- 
nismul poate aduce lăuntric în credincioşi „o conversiune 
profundă de ordin moral şi chiar religios”, un proces prin 
care aceştia devin „persoane diferite”! — o viziune a ecume- 
nismului strâns legată de conceptul de metanoia, de trans- 
formare. 

Potrivit tuturor celor de mai sus, am putea considera 
că, atunci când cineva se alătură unei întâlniri sau activități 
ecumenice, acea persoană trebuie să fie conştientă că trebuie 
să se dedice noii realităţi, nu doar pe un nivel programa- 
tic sau pragmatic, ci şi pe un nivel profund spiritual. Chiar 
dacă ecumenismul reprezintă o activitate participativă prin 
excelenţă, el rămâne ferm ancorat în tărâmul teologiei şi în 
strânsă legătură cu toate componentele ei spirituale: rugă- 
ciunea, Liturghia, transformarea lăuntrică. Aceasta înseam- 
nă că ecumenismul are la fel de mult de-a face cu rugăciunea 
precum și cu dialogul, şi acest tip de ecumenism fundamen- 
tat pe viața duhovnicească ar putea constitui începutul unei 
noi paradigme, mai potrivită pentru secolul XXI - un ecu- 
menism al credinţei şi al angajamentului. 


174 DANIEL, Mitropolitul Moldovei şi Bucovinei, Confessing the Truth in 
Love. Orthodox Perceptions of Life, Mission and Unity, laşi, Edit. Trini- 
tas, 2001, p. 244. 

18 Paul Avis, „«Unreal worlds meeting»? Realism and illusion in 
ecumenical dialogue’, în Theology, 115:6, 2012, p. 424. 

'9 Ibidem. 

Ecumenismul ca proces continuu 


Reflectând într-un studiu precedent” asupra percepției 
pe care ortodocşii o au despre ei înşişi în contexte ecumenice, 
am propus imaginea călătoriei ca o metaforă sau model util pe 
care să se fundamenteze o meditație teologică. Mitropolitul 
Kallistos îşi începe faimoasa lucrare Ortodoxia. Calea dreptei 
credințe — o explorare succintă, dar surprinzător de exhausti- 
vă a teologiei ortodoxe - relatând o întâlnire dintre Sarapion, 
un Sfânt Părinte Egiptean, şi o faimoasă şi venerabilă pustnică, 
ce locuia într-o chilie mică, din care nu ieșea niciodată. Când 
Sfântul Sarapion o întreabă: „De ce stai aici?” femeia răspunde: 
„Nu stau. Sunt în călătorie”2!. Într-adevăr, a fi creştin înseamnă 
a fi călător, „în drum către spațiul interior al inimii ... o călăto- 
rie în afara timpului şi în eternitate. [...] Creștinismul este mai 
mult decât o teorie despre univers, mai mult decât un număr de 
învățături aşternute pe hârtie — este drumul pe care călătorim, 
în cel mai profund şi semnificativ sens, este calea vieții”?. Folo- 
sită şi ca metaforă tradițională pentru Biserica timpurie - Calea 
— ea redă cu fidelitate natura eminamente dinamică a credinţei, 
caracterul său de progres continuu şi calitatea vieţii creştine ca 
demers bazat în mod necesar pe acțiune. 

Mai mult decât atât, realitatea Ortodoxiei trebuie 
văzută în asociere cu conceptul de theosis - teoză sau în- 
dumnezeire. Dacă vocaţia Ortodoxiei poate fi văzută ca „o 
conversiune permanentă a ortodocşilor la o Ortodoxie me- 
reu purificată”?, atunci vectorul ei este acelaşi cu cel cău- 


% Răzvan PORUMB, Orthodoxy and Ecumenism. Towards an Active 
Metanoia, Oxford, Peter Lang, 2019. 

2% Kallistos WARE, The Orthodox Way, Crestwood, St. Vladimir's 
Seminary Press, 2002, p. 7. 

* Ibidem. 

3 Frază dintr-un Raport al consultaţiei inter-ortodoxe a membrilor 
WCC, publicat drept „Ihe Orthodox Churches and the World 
Council of Churches” în Gennadios Limouris (ed.), Orthodox Visions 
of Ecumenism, Geneva, WCC Publications, 1994, p. 194. 

tat de îndumnezeire - care îi îndreaptă pe credincioşi că- 
tre o viaţă din ce în ce mai intimă cu Dumnezeu în Sfânta 
Treime. Precum teoza, Ortodoxia reprezintă o aspirație 
neîncetată către o viaţă creștină desăvârşită și nu este ceva 
ce poate fi pe deplin „moştenit', „dobândit? sau „avut, o 
stare sau realitate care poate fi asumată sau posedată. Mai 
mult (şi mai important), căutarea îndumnezeirii nu poate fi 
orientată doar către noi înşine, pentru că mântuirea celorlalți 
este la fel de importantă ca mântuirea noastră. În cuvinte- 
le Înaltpreasfinţitului Kallistos, „Îndumnezeirea nu este un 
proces solitar, ci unul «social»”?*. Biserica, în calitatea ei de 
comunitate de credincioşi, a fost, de altfel, descrisă şi ca o 
comunitate a îndumnezeirii”. Această comunitate care se 
află în drum spre îndumnezeire se referă în primul rând la 
comunitatea proximă a Bisericii locale sau, în cazul Bisericii 
Ortodoxe - cel puţin teoretic - la reţeaua euharistică de Bi- 
serici locale, însă ea se extinde şi către lumea largă exterioa- 
ră. O asemenea viziune este bazată pe o teologie trinitară 
care vede întreaga omenire ca pe „o ființă care este una, dar 
multi-ipostatică, întocmai precum Dumnezeu este o Fiinţă 
în trei Persoane” %. 

Această viziune a unei călătorii continue plasează şi 
ecumenismul, ca aspirație profundă, către unitatea şi cato- 
licitatea întregii Biserici creştine într-o categorie înrudită cu 
teoza. Ecumenismul nu ar mai trebui văzut în primul rând 
ca o realitate dobândită sau „dobândibilă”, ci tot ca o călă- 
torie neîncetată către un scop care o animă din interior. O 
asemenea perspectivă s-ar opune unui ecumenism progra- 
matic, care operează în vederea realizării unor diverse etape 
ale unui plan clar structurat şi definit. Ecumenismul poate 
fi interpretat ca fiind într-un stadiu mereu „pre-ecumenic”, 
de vreme ce una din sarcinile permanente ale teologiei este 


* Kallistos WARE, The Orthodox Church..., p. 241. 

% Sfântul GRIGORE PALAMAS, citat în Georgios MANTZARIDIS, The 
Deification of Man. St Gregory Palamas and the Orthodox Tradition, 
Crestwood, St. Vladimir's Seminary Press, 1984, p. 57. 

% Archimandrite SoPHRONY, His Life is Mine, London, Mowbrays, 1977, p. 88. 

tocmai de a combate şi preveni sciziunile în Biserică. Faptul 
că ecumenismul nu este prezentat ca o stare care poate fi do- 
bândită ca atare şi pe deplin poate părea descurajant. Totuși, 
ecumenismul trebuie perceput ca fiind real şi realizat, ori de 
câte ori dinamica unui dialog sau a unei întâlniri ecumeni- 
ce intră în acțiune. Ecumenismul există şi reprezintă o par- 
te constitutivă a vieţii şi a praxis-ului creştin, este unul din 
principiile centrale ale teologiei care cheamă întreaga uma- 
nitate către catholicitatea în Hristos. 


Ecumenismul și aspirația către sobornicitate 


Reflectând la cele de mai sus, întrezărim un liant teolo- 
gic, o viziune duhovnicească profundă despre ce înseamnă să 
fii creştin, să trăieşti ca ființă umană pe pământ, despre felul 
în care trăim cu toții în relaţie cu lumea și cu semenii noștri. 
Această viziune care fundamentează viaţa creştină ca praxis, 
ca pe ceva dinamic şi participativ, care aspiră permanent că- 
tre o îmbunătățire duhovnicească şi care ne animă mereu că- 
tre o comuniune din ce în ce mai deplină cu ceilalți oameni, 
izvorăşte dintr-o înţelegere teologică a vieţii Sfintei Treimi, 
dintr-o viziune a umanităţii ca „ființă multi-ipostatică 7. 

Părintele Stăniloae a folosit conceptul de „consub- 
stanțialitate umană’, inspirat de viziunea Sfântului Maxim 
Mărturisitorul, prin care a încercat să transfere conceptul 
trinitar de „perihoreză” într-un context social uman. Acesta 
vorbeşte astfel de fiecare persoană bucurându-se de darurile 
şi succesele celorlalți, de o „complementaritate” umană reci- 
procă, de o împărtăşire benefică a darurilor într-o comunita- 
te, o împărtăşire întru bucurie a competenţelor. Totuşi, acest 
mod de a ne relaţiona la ceilalți oameni, acest eveniment de 
comuniune nu poate fi îndeplinit ca o realizare autonomă a 
individului, ci doar ca „fapt eclesial'*%. Biserica este o parte 


” Ibidem, p. 88. 

% John ZizrouLas (Metropolitan), Being as Communion. Studies în 
Personhood and the Church, Crestwood, St. Vladimir's Seminary 
Press, 1997, p. 15. 

„existenţială, esenţială a vieții oamenilor şi orice viaţă lipsi- 
tă de o dimensiune „eclesială” este percepută în consecință 
ca deficientă sau incompletă. Trebuie subliniat faptul că 
această „consubstanţialitate umană” nu este doar un mod de 
existență care oglindeşte viaţa Sfintei Treimi, ci reprezintă, 
de fapt, un mod de viaţă legat real şi intim de viaţa treimică. 
În cuvintele Preafericitului Părinte Daniel (Ciobotea), „Bi- 
serica, în calitatea ei de Icoană a Sfintei Treimi, nu este în- 
făptuită ca icoană în paralel sau independent de viaţa Sfintei 
Treimi, ci ca participare în viaţa treimică şi ca reflectare în 
lume a acestei participări””. 

Prin urmare, dacă Ortodoxia reprezintă o călătorie, 
ea devine eternă prin rotația neîncetată de dăruire de sine 
a ipostasurilor Sfintei Treimi. Viaţa ortodoxă nu poate fi o 
călătorie singuratică, ci doar aspirând către sobornicitate sau 
catholicitate în comuniune. Este o călătorie făcută prin par- 
ticiparea în viaţa lui Dumnezeu, prin intrarea în viaţa Sfintei 
Treimi, o călătorie, prin urmare, profund conectată la viața 
eclesială a Bisericii, profund ancorată în Sfintele ei Taine. Cu 
cât sobornicitatea comunității Bisericii devine mai largă şi 
mai desăvârşită, cu atât chipul lui Dumnezeu în oameni de- 
vine tot mai plenar. Trupul mistic al lui Hristos tinde să se 
extindă continuu, înfruntând orice limită, orice graniță — fie 
ea temporală, geografică, socială sau psihologică. Acesta este 
înțelesul direcţiei fundamentale a întregii vieţi creştine -— şi 
cu atât mai mult, poate, din perspectivă ortodoxă. 

În ceea ce priveşte, astfel, viitorul ecumenismului 
într-o lume marcată din ce în ce mai mult de polarizare, 
secularizare şi materialism, se pune fireşte întrebarea dacă 
Biserica Ortodoxă poate găsi o cale de a continua partici- 
parea în mişcarea ecumenică - sau, într-adevăr dacă ea va 
mai dori să ia parte sau va mai vedea o astfel de participare 
ca fiind fezabilă în viitor. După cum am menționat, parti- 
ciparea ortodoxă în ecumenism a fost oricum întotdeauna 


% Daniel, Mitropolitul Moldovei şi Bucovinei, Confessing the Truth în 
Love... p. 71. 

problematică, având în vedere faptul că Biserica Ortodoxă 
se vede pe sine ca fiind Biserica una şi unică, moştenitoare a 
Bisericii primare şi apostolice. 

Răspunsul dintr-o perspectivă teologică este - cred 
eu -— că ortodocşii vor continua să participe la întâlniri şi 
inițiative ecumenice, întrucât ei văd aspiraţia lor către o co- 
muniune sobornicească care se extinde neîncetat, căutând să 
îmbrăţişeze întreaga lume şi pe toţi oamenii de o ființă, ca pe 
însăşi viaţa şi identitatea lor ca ființe umane și creştini, po- 
trivit modelului Sfintei Treimi. Aceste tentative de aspirație 
către comuniune pot fi susținute dacă ele se sprijină pe o 
dragoste „sacramentală” (nu „sentimentală”) care, la rândul 
ei, este alimentată de o continuă imersiune în viața liturgică 
a Bisericii. Faptul că ortodocşii văd Biserica lor ca fiind uni- 
ca Biserică adevărată nu trebuie să îi oprească din a se angaja 
în medii ecumenice, ci, dimpotrivă, ar trebui să-i motiveze 
şi mai mult, întrucât împreună cu acest mare privilegiu de a 
aparţine Ortodoxiei, lor li s-a dat şi responsabilitatea grea şi 
unică de a chema laolaltă întreaga lume într-un Trup al lui 
Hristos. 

Pentru a încheia cu o viziune a Părintelui Nicolae 
Steinhardt, ecumenismul, ca eventuală unire reală a 
creştinilor — în cuvintele entuziaste ale părintelui Nicolae: 
„O frumoasă idee, o magnifică speranță, un scop glorios, 
o datorie categorică” — poate constitui tocmai acea acțiune 
care îl va „pune pe Diavol în derută”, o realitate care poate 
„risipi tot răul” în pofida scepticismului lumii actuale - „o 
soluţie atât de simplă încât pare inspirată nu de carne şi sân- 
ge, ci prin revelația Tatălui”. Din simptom al frământărilor 
zilelor noastre, ecumenismul — reînnoit în lumina unei vieți 
liturgice în rugăciune - ar deveni, astfel, exact opusul acestei 
viziuni negative: anume, o soluţie şi o contrapondere a secu- 
larizării şi a atomizării societăților contemporane. 


30 Nicolae STEINHARDT, „Lecţia Chevetogne”, în loan PINTEA, Primejdia 
mărturisirii. Nicolae Steinhardt în dialog cu Ioan Pintea, Cluj-Napoca, 
Edit. Dacia, 1993, p. 190. 

APORTUL ETIC AL BISERICII ÎN 
SOCIETATEA CONTEMPORANĂ. 
PROVOCĂRI, EXIGENȚŢE ŞI 
PROBLEMATIZĂRI ÎN SPAŢIUL PUBLIC 
ROMÂNESC 


Oliviu-Petru BOTOI 


Prolegomena: ethosul social în contemporaneitate 


Abordarea unei teme legate de aportul etic al Bisericii 
în societatea contemporană nu este deloc un aspect facil, în 
contextul actual al presiunilor ideologice seculare și în urma 
unor metamorfoze sociale prin care spațiul public românesc 
îşi schimbă uşor observabil configuraţia pe zi ce trece. Cu 
toate că experienţele şi opiniile publice de după evenimentul 
„Colectiv”!, de după referendumul? pentru protejarea famili- 
ei naturale sau de după recenta criză generată de pandemia 
de coronavirus? au forțat din nou Biserica să îşi recalibreze 


' Enache Tuşa, „COLECTIV - Dezastrul care a schimbat o epocă, în 
Sfera Politicii, nr. 1/2016, p. 27-28; Andrei PLEȘU, Neliniști vechi și noi, 
Bucureşti, Edit. Humanitas, 2016, p. 239-246. 

? Cristian CURTE, Șocul referendumului, Bucureşti, Edit. Rost, 2019, 215 
p.; Din acest volum amintim studiile: Mihai GHEORGHIU, „Spaţiul pu- 
blic românesc a fost cucerit deja de corectitudinea politică, de vulga- 
ritate şi de preeminenţa ideologicului” (p. 85-99) şi Mihail NEAMŢU, 
„Referendumul a fost un exercițiu de suveranitate pierdut din pricina 
apatiei civice şi a amneziei istorice” (p. 109-133). 

3 Adrian Sorin MIHALACHE, „CoVid-19, SARS, MERS, Gripe avia- 
re. Câteva date științifice şi radiografii spirituale despre pandemiile 
civilizaţiei noastre. O schiţă interdisciplinară”, p. 51-94 (studiu dispo- 

capacitatea pastoral-misionară și forța publică, totuşi încă 
societatea se arată, în parte, nemulțumită şi nesatisfăcută de 
contribuţia Bisericii în sfera socială. Dincolo de valenţele ei 
de natură pur spirituală şi religioasă, Bisericii i se impune din 
partea opiniei publice exercitarea unui rol social teribil, mai 
ales în chestiunile legate de combaterea sărăciei, a corupției 
şi a imoralităţii, sugerându-i-se că ar trebui să amendeze de- 
rapajele conducerii politice a statului şi să gestioneze cazurile 
sociale. În ciuda unei aparente societăți amorale sau a unei 
„gândiri post-morale”*, care proclamă divorțul de moştenirea 
creştină a drepturilor fundamentale şi a moralei sociale, se 
dezvoltă tot mai mult o conştiinţă seculară a „corectitudinii 
etice” sau a „eticului corect” (ethical corectness) într-o formă 
de obiectivizare a moralității publice, în aproape toate sferele 
de activitate: politică, educaţie, administraţie, sănătate, afaceri 
etc. Nu considerăm că o astfel de tendință este neapărat rea în 
sine, însă este greu să înțelegem care este mecanismul de va- 
lorizare morală sau paradigma axiologică ce ar putea oferi un 
caracter obiectiv aşteptărilor societăţii tot mai aplecate spre 
etica publică şi tot mai indiferente faţă de morala personală. 
Acest context determină tot mai mult Biserica să ac- 
centueze dimensiunea misiunii sociale, la presiunea venită 
din partea laicatului (ne)ortodox, activ, pasiv sau inconştient, 
care, de cele mai multe ori, asumă o înţelegere precară sau 
chiar distorsionată a naturii eclesiale şi a rolului comunitar 
parohial. Este foarte adevărat faptul că Biserica, în ansam- 
blul ei, este depozitara unei teologii sociale care se articulea- 


nibil pe platformele „academia.edu”, https://postdoc-uaic.academia. 
edu/AdrianSorin Mihalache şi „ResearchGate” https://www.research- 
gate.net/publication/341284628_CoVid19_SARS_MERS_Gripe_avi- 
are_Cateva_date_stiintifice_si_radiografii_spirituale_despre_pande- 
miile_civilizatiei_noastre_O_schita_interdisciplinara). 

“Teofan MADA, Homo eticus, Sibiu, Edit. Agnos, 2007, p. 66-71. 

5 Bernard WILLIAMS, „Ethics and the Fabric of the World”, în James 
RACHEL (ed.), Ethical Theory 1. The Question of Objectivity, Oxford- 
New York, Oxford University Press, 1998, p. 172. 

ză prin vocea sa profetică, prin acțiunile sale caritabile şi, nu 
în ultimul rând, prin însăşi unicitatea mesajului ei evanghe- 
lic. A deschide încă o dată discuţia despre etica socială orto- 
doxă sau a trata din nou subiectul moralei sociale a Bisericii, 
poate, pentru cei mai mulți, ar crea impresia unui discurs 
sau a unei scriituri redundante, reluate şi fără relevanţă sau 
fără impact social, fără o dimensiune fezabilă a concluziilor 
sau a problematizărilor şi lista ar mai putea continua încă. 
Odată cu marile schimbări sociale, există o mulțime de în- 
trebări şi provocări ale modernităţii şi ale postmodernității 
la care Biserica Ortodoxă trebuie să (ştie să) răspundă, chiar 
dacă acest demers nu presupune neapărat elaborarea unor 
noi proiecte teologico-sociale, ci doar aplicarea concretă a 
învăţăturii evanghelice şi patristice. Enunţarea şi implemen- 
tarea unei doctrine etice fracturate sau sincopate de com- 
ponenta religioasă nu poate duce decât, încă o dată, la un 
„fiasco”* din punct de vedere social. 

Studiul de față, fără pretenţii exhaustive sau iluzii 
soluționare, îşi propune să deschidă câmpul unor problemati- 
zări reflexive vizavi de etica eclesială socială în fața provocări- 
lor actuale şi ale exigenţelor societății contemporane. Intitulat 
„Aportul etic al Bisericii în societatea contemporană” - cu re- 
feriri la spaţiul public românesc —, textul de față va accentua 
cu precădere doctrina şi gândirea socială a Bisericii, elemen- 
tele teologiei sociale şi perspectivele eticii sociale ortodoxe aşa 
cum sunt acestea tratate de către anumiţi autori consacraţi în 
aceste domenii de studiu şi de perspectivele oferite de noul 
document al Patriarhiei Ecumenice privind ethosul social al 
Bisericii. Accentul nostru nu va fi pus pe indispensabilitatea 
unei doctrine sociale a Bisericii care ar trebui să fie integrată 
în peisajul teologic actual în vederea infuzării şi articulării ei 
în corpul eclesial. Nu vom examina critic nici tendințele sau 


* Valentin-Stelian BĂDESCU, „Rolul eticii, deontologiei şi transparenţei 
decizionale în prevenirea şi combaterea multiplelor forme de devianță 


şi delincvenţă,, în Acta Universitatis George Bacovia. Juridica, 2/2017, 
p. 304. 

încercările de a elabora o etică socială ortodoxă din cadrul 
Bisericilor Ortodoxe din diferite spaţii geografice sau culturi 
locale. Înainte de a începe tratarea efectivă a temei enunțate, 
trebuie să aducem câteva clarificări conceptuale şi limpeziri 
terminologice, sintagmatice şi de conţinut. Atunci când vor- 
bim despre aportul etic al Bisericii în sfera socială, prin Bi- 
serică pe cine sau ce înţelegem? Este vorba despre instituţia 
Bisericii în ansamblul ei, cu sacerdoțiu bine ierarhizat, cu or- 
ganisme şi organizaţii sociale, sau despre membrii Corpului 
tainic, adică despre marea masă a credincioşilor care formează 
Biserica? Sau, de ce nu, ne-am putea gândi chiar la amândouă 
accepțiuni enunțate? Și dacă da, cum şi în ce termeni? 

Considerăm că Biserica și întreaga ei învăţătură au 
dintru început o etică socială foarte bine articulată, iar pri- 
mii creştini şi-au asumat prin însăşi viaţa lor noul ethos etic 
al Evangheliei care a schimbat lumea”. Tendinţele de a crea 
ex nihilo sau prin recapitulatio o nouă etică socială care să 
răspundă exigențelor şi curentelor ideologice ale vremii 
ne arată că nu face decât să transforme instituţia Bisericii 
într-o organizaţie de tip istoric care trebuie să răspundă 
credincioşilor săi prin servicii adaptate şi „aggiornamentate” 
vremii şi în tandem cu alte entități care se adaptează nevoilor 
sau cerinţelor societăţii pe care o servesc. În aceşti termeni se 
poate pune foarte uşor problema duratei slujbelor religioa- 
se, a transmisiunilor online, a diferitelor forme de servicii 
sociale puse pe seama Bisericii, uneori nejustificat, şi multe 
altele. „Conţinutul ontologic al moralei sociale nu lasă nicio 
posibilitate de compromis cu sisteme religioase, politice şi 
ideologice de etică şi de organizare socială care deosebesc 
evenimentul şi morala comuniunii separându-le de datul 
libertăţii personale, de împlinirea existenţială a comuniunii 
în cadrul alterității personale”*. 


7 Alvin SCHMIDT, Cum a schimbat creştinismul lumea, trad. Cosmin 
Lauran, Alba Iulia, Edit. Reîntregirea, 2018, p. 10-11. 

3 Christos YANNARAS, Libertatea moralei, trad. Mihail Catuniari, 
Bucureşti, Edit. Anastasia, 2004, p. 227. 

A aborda tema aleasă cu referiri la întreaga Biserică 
Ortodoxă din toate colţurile lumii, sau din anumite zone 
diferite ale mapamondului, necesită un spaţiu întins de 
tratare şi cu multe perspective, ţinând seama de specificul 
social diferit al diverselor societăţi din Europa de Est şi de 
Vest, din America de Nord sau din zona Orientului Apro- 
piat şi Mijlociu. După cum am enunțat în titlu, vom zăbovi 
asupra situației din România. Societatea românească, aflată 
încă într-un interminabil proces al tranziției, formată încă 
din oameni care au trăit sub tensiunea regimului comunist 
şi sub incertitudinile optimiste ale nouăzecismului, nu poate 
fi comparată nici cu Ortodoxia tânără, misionară şi plină de 
entuziasm şi dinamism din Statele Unite ale Americii, nici 
cu diaspora pestriță a naționalităților ortodoxe din Vestul 
european, nici cu situația actuală a Rusiei şi cu atât mai puţin 
cu cea din țările orientale. 


Etica socială ortodoxă: de unde şi încotro? 
Succintă prezentare 


Chestiunea eticii sociale în Biserica Ortodoxă trebuie 
abordată din multe puncte de vedere, anume atât teolo- 
gic-dogmatic, cât şi istoric sau socio-cultural. După dom- 
nia providenţială a Sfântului Împărat Constantin cel Mare, 
creștinătatea universală şi-a trasat discret două linii mari de 
dezvoltare teologică şi socială”, definite prin învățătura Bisericii 
Apusului, pe de o parte, şi prin învățătura Bisericii Răsăritului, 
pe de altă parte. Dacă spiritualitatea Răsăritului creştin a gra- 
vitat în jurul figurii monahului îndepărtat de lume şi de pro- 
blemele ei iminente, pregătindu-se pentru viața din veşnicie, 
spiritualitatea Apusului creştin s-a concentrat asupra imaginii 
sacerdotului celibatar care trăieşte în cetate şi se confruntă cu 
problemele ei curente. Astfel, „dacă în Răsărit monahismul a 


” Paul VEYNE, Quand notre monde est devenu chrétien (312-394), Paris, 
Albin Michel, 2007, p. 86 sqq. 

rămas un fenomen prin excelenţă harismatic şi asocial, orientat 
mistic, dominat de idealul anahoretic al unui ascetism extrem și 
inspirat de utopia interioară isihastă, în Occident monahismul 
(sacerdoțiul celibatar s.n.) devine disciplină şi organizare comu- 
nitară, ascetismul e moderat şi cultural, cu vocaţie pedagogică 
şi misionară". Această dezvoltare de natură istorică explică 
obiectiv „neapariţia unei etici naturale” în Orientul creştin, faţă 
de Occidentul în care Biserica Romano-Catolică a devenit, pen- 
tru o vreme, „jandarmul moralității publice”. Acest rol asumat 
prin prerogativele unei autorități de tip imperial ce a caracteri- 
zat instituția papalității secole de-a rândul a fost actualizat înce- 
pând cu sfârşitul secolului al XIX-lea și a fost resetat după Con- 
ciliul II Vatican prin marile enciclice papale cu un pronunţat 
caracter social”. Finele aceluiași secol şi începuturile celui de-al 
XX-lea au adus primele tendinţe de articulare ale unei teologii 
sociale sau etici sociale în Ortodoxia rusească”. Nu am putea 
descrie o perspectivă închegată în acest sens, având în vedere 
destinul istoric nefast al regimurilor politice ateiste care au în- 
depărtat exprimarea publică a Bisericii cu privire la problemele 
de natura eticii sociale. 

După marile schimbări politice ale ultimului deceniu 
din secolul XX, Sinodul Bisericii Ortodoxe din Rusia a abor- 
dat problema gândirii şi a eticii sociale a Bisericii şi, în anul 
2000, a publicat un document inedit pentru lumea ortodoxă, 


1 Joan I. ICĂ jr., „Biserică, societate, gândire în Răsărit, în Occident şi 
în Europa de azi, în Ioan I. Ică jr., Germano Marani (ed.), Gândirea 
socială a Bisericii. Fundamente - documente - perspective - analize, 
Sibiu, Edit. Deisis, 2002, p. 27. 

" Ibidem. 

"2 Isidor MĂRTINCĂ, Doctrina socială a Bisericii, vol. I, Bucureşti, Edit. 
Universităţii din Bucureşti, 2006, p. 5-10; O prezentare a documentelor 
oficiale emise de papalitate cu privire la doctrina şi la etica socială a 
Bisericii Catolice, vezi Papa Ioan Paul II, „Enciclica Centesimus annus”, 
în Ioan I. Ică jr., Germano Marani (ed.), Gândirea socială a Bisericii. 
Fundamente — documente - perspective — analize..., p. 131-183. 

3 Andreas E. Bus, The Russian-Orthodox Tradition and Modernity, 
Leiden-Boston, Brill, 2003, p. 91-96. 

în care sunt prezentate poziţiile fundamentale ale învăţăturii 
bisericești despre relaţia cu statul, cu societatea seculară şi 
faţă de o parte dintre marile provocări ale modernităţii şi 
postmodernităţii!i. Nu cunoaştem clar în ce măsură acest 
document a avut şi are un impact în societatea rusă, dar ori- 
cum proiectul a canalizat o atenţie teologică şi politică publi- 
că faţă de problemele de natură socială, în contextul Rusiei 
secolului XXI". În ceea ce priveşte impactul documentului 
asupra teologiei sociale sau a gândirii sociale din celelalte 
Biserici Ortodoxe surori, inclusiv din Biserica Ortodoxă Ro- 
mână, acesta a fost unul minor, folosit de cele mai multe ori 
doar ca model de referință atunci când se abordează ches- 
tiunea eticii sociale ortodoxe. Au fost şi sunt încă perspec- 
tive teologice care denunţă insuficiența şi chiar lipsa unei 
coerenţe teologice şi morale ortodoxe în cazul unor teme 
precum națiunea şi patriotismul, pedeapsa juridică, proprie- 
tatea, războiul'€. Teologii ortodocşi din ţările cu o tradiţie 
democratică mai îndelungată s-au poziționat chiar destul 
de critic față de doctrina socială a Bisericii Ruse”, care, din 


14 Sinodul Episcopal Jubiliar al Bisericii Ortodoxe Ruse, „Fundamentele 
concepţiei sociale a Bisericii Ortodoxe Ruse”, în Ioan I. Ică jr., Germa- 
no Marani (ed.), Gândirea socială a Bisericii. Fundamente — documen- 
te — perspective - analize... p. 185-266. 

15 O perspectivă interesantă şi tratată pe larg ne-o oferă Detelina 
Tocheva, cercetătoare în cadrul Centrului Naţional Francez de 
Cercetări Ştiinţifice (CNRS) din Franţa. Vezi Detelina TOCHEVA, 
„Crafting Ethics: The Dilemma of Almsgiving in Russian Orthodox 
Churches”, în Anthropological Quarterly, vol. 84, nr. 4/2011, p. 1011- 
1034; IDEM, „Rupture systémique et continuité éthique: lorthodoxie 
russe postsovietique”, în ethnografiques.org - Revue en ligne de sciences 
humaines et sociales, nr. 28/2014, studiu consultat la adresa web: https:// 
www.ethnographiques.org/2014/Tocheva (accesat la data de 02.05.2020). 

16 Picu OCOLEANU, lisus Hristos Mijlocitorul. Sensul diaconal al eticii so- 
ciale ortodoxe, Bucureşti, Edit. Christiana, 2008, p. 102-103. 

1 John CnHRYssavGIs, „Ihe Orthodox Church & Social Teaching”, în 
Commonweal, 23 martie 2020, disponibil la https://www.commonweal- 
magazine.org/orthodox-church-social-teaching (accesat la data de 
15.05.2020). 

punctul nostru de vedere, reprezintă totuşi o încercare de 
adaptare şi deschidere către (post)modernitate, cu toate că 
viziunea este încă amprentată de un substrat etnofiletist. 

O abordare naturală a problematicii privind etica so- 
cială ortodoxă ne vine din spaţiul ortodox american, unde 
teologi aparținând mai multor Biserici Ortodoxe diaspo- 
rice, începând cu jumătatea secolului trecut, au început să 
reflecte asupra acestei teme, raportându-se la tradiţia pa- 
tristică ortodoxă și la ethosul Bisericii Răsăritului. Una din- 
tre primele contribuţii substanţiale legate de etica socială 
ortodoxă îi aparține părintelui Stanley Samuel Harakas'* 
care accentuează ideea unei perfecte simfonii între teolo- 
gie şi etică, bazându-se pe referinţele unor texte fundamen- 
tale ale Sfinţilor Părinţi ai Bisericii, dintre care îi amintim 
pe Sfinţii Trei Ierarhi. Alături de autorul de mai sus, lesne 
putem aminti numele cunoscute ale unor teologi eticieni 
sau moraliști din același spaţiu ortodox, cum ar fi: Georges 
Florovsky, Thomas Hopko, John Meyendorff, John Lawren- 
ce Boojamra, Demetrios J. Constantelos şi alţii. În termeni 
generali, teologii ortodocşi din America au căzut de acord 
asupra posibilității exprimării unei etici sociale ortodoxe”, 
trebuie să existe o abordare aparte în fiecare Biserică locală 
din lumea ortodoxă, având în vedere moștenirea bizantină 
şi istoria recentă a unor ţări ortodoxe din Estul Europei care 
nu pot fi comparate sau asimilate contextului socio-politic 
american, privind manifestarea credinţei în sfera publică. Ar 
trebui (re)evaluat conceptul de simfonie bizantină privind 
raportul dintre Stat şi Biserică printr-o nouă acomodare în 
contextul democraţiei sau lansarea unei noi forme de conlu- 


18 Stanley S. HARAKAS, Toward Transfigured Life: The Theoria of Eastern 
Orthodox Ethics, Minneapolis, Light and Life Publishing Co., 1983, 
285 p.; IDEM, Wholeness of Faith and Life: Eastern Orthodox Ethics. 
Vol. I: Patristic Ethics. Vol. II: Church Life Ethics. Vol. III: Orthodox 
Social Ethics, Brookline, Holy Cross Orthodox Press, 1999, XIII+161 
p. / XIII+148 p. / XIV+140 p. 

19 Vigen GUROIAN, Incarnate Love: Essays in Orthodox Ethics, Notre 
Dame-Indiana, University of Notre Dame Press, 1987, p. 3. 

crare, dincolo de protocolul interinstituțional, o examinare 
eclesiologică şi misionară. 

Teoriile social-eticiste ale secolului trecut, care nu 
şi-au găsit un ecou prea mare în bibliografia românească 
şi cu atât mai mult în opinia publică, aparţinând unor au- 
tori deveniți deja clasici, precum Reinhold Niebuhr, John 
Howard Yoder, Stanley Hauerwas”, nu îşi mai pot face te- 
ren în contextul românesc, cel puţin în măsura în care au 
fost ele gândite. Într-un anume fel, acestea au favorizat o 
reflecţie şi o dezbatere de ordin teologic în lumea ortodoxă 
în urma cărora au fost extrase formulele generale pentru 
etica socială ortodoxă. În pofida unei viziuni bine ancorate 
în teologia Sfinților Părinţi, etica socială ortodoxă structu- 
rată şi definită de către teologii americani sau aparţinând 
diasporei ortodoxe din America nu poate fi preluată în sta- 
tele est-europene ca un ghid bun de practică socială, ci mai 
mult ca o cheie de înţelegere a modului în care Ortodoxia 
poate răspunde provocărilor contemporane. Partea prag- 
matică a eticii sociale ortodoxe euroatlantice nu se poate 
regăsi în aceeași realitate cu cea din România, deşi lucruri- 
le încep să capete valenţe de similitudine tot mai mari pe zi 
ce trece. Cu toate că diaspora ortodoxă multietnică se pare 
că se pliază mai repede spre o misiune socială, valorizând 
principiile eticii ortodoxe, modelul teologic şi pastoral este 
mai dificil de imitat fără tendința unei „americanizări a 
Ortodoxiei'?!. 


% Roger E. OLsoN, „Reinhold Niebuhr and Stanley Hauerwas: Can 
Their Christian Political Ethics be «Bridged»?”, în Patheos, 2017, 
articol consultat la adresa web: https://www.patheos.com/blogs/ 
rogereolson/2017/02/reinhold-niebuhr-stanley-hauerwas-can-christian- 
political-ethics-bridged/ (accesat la data de 20.05.2020). 

a Vigen GUROIAN, Incarnate Love..., p. 166 sqq. 

Un document recent despre etica socială ortodoxă. 
Evaluări şi posibile perspective în spațiul românesc 


În luna martie a anului 2020, a fost publicat în mai 
multe limbi (georgiană, greacă, portugheză, sârbă, engleză, 
italiană, spaniolă, rusă, franceză, ucraineană, română) un 
document oficial despre doctrina socială a Bisericii Ortodo- 
xe intitulat „Pentru viața lumii. Către o etică socială a Bise- 
ricii Ortodoxe”, elaborat de către o comisie specială de teo- 
logi ortodocşi”, numită de către Sanctitatea Sa Bartolomeu, 
Patriarhul Ecumenic. Demersul întocmirii documentului a 
început la sfârşitul anului 2017, odată cu solicitarea Patriar- 
hului Ecumenic Bartolomeu transmisă ierarhilor Tronului 
Ecumenic ca fiecare să transmită „un raport despre proble- 
mele sociale urgente”, după mai multe consultări cu cercetă- 


2 *** Pentru viața lumii. Către un etos social al Bisericii Ortodoxe. 
Învățătura socială a Bisericii Ortodoxe în viziunea Patriarhiei 
Ecumenice, trad. Viorel Coman şi Petre Maican, Oradea, Edit. Ratio 
et Revelatio, 2020 (în curs de publicare); pentru prezentul studiu am 
folosit acelaşi text disponibil (şi) în limba română la adresa web https:// 
www.goarch.org/social-ethos (accesat la data de 21.05.2020); referindu- 
ne la conţinutul acestui document, în continuare îl vom prescurta 
ESBO, indicând doar capitolul şi alineatul numerotat. 

% Din comisie au făcut parte următorii teologi clerici şi laici: Pr. Dr. John 
Chryssavgis (Patriarhia Ecumenică), Dr. David Bentley Hart (Institutul 
pentru Studii Avansate de la Notre Dame), Dr. George Demacopoulos 
(Universitatea din Fordham), Dr. Carrie Frederick Frost (Seminarul 
Ortodox Ucrainian „Sf. Sofia”), Pr. Dr. Brandon Gallaher (Universitatea 
din Exeter), Pr. Dr. Perry Hamalis (Colegiul „North Central”), Pr. 
Dr. Nicolas Kazarian (Arhidioceza Ortodoxă Greacă a Americii), Dr. 
Aristotle Papanikolaou (Universitatea din Fordham), Dr. James Skedros 
(Facultatea de Teologie „Sfânta Cruce” din Boston), Dr. Gayle Woloschak 
(Universitatea „Northwestern”), Dr. Konstantinos Delikostantis (Patriarhia 
Ecumenică), Dr. Theodoros Yiangou (Universitatea din Tesalonic) şi 
Nicholas Anton (Arhidioceza Ortodoxă Greacă a Americii). 

David Bentley HART, John CnayssavG1s, „Prefață”, la Pentru viața lu- 
mii. Către o etică socială a Bisericii Ortodoxe, text consultat la adresa 

tori şi specialişti din mai multe domenii de activitate. Având 
în vedere aspectul delicat al lansării unui astfel de document 
în contextul unei Ortodoxii extinse pe toate continentele lu- 
mii, aculturată în tradiţii şi locuri diverse şi cu o istorie dife- 
rită, David Bentley Hart şi John Chryssavgis lămuresc într-o 
prefață-argument originea, fondul teologic şi perspectivele 
pastorale ale textului. Din capul locului, prefațatorii expun 
fondul teologico-dogmatic al articulării unei etici sociale 
ortodoxe întemeiate pe experiența eclesială acumulată de-a 
lungul istoriei. „Biserica socotește învățătura sa socială ni- 
mic altceva decât o transpunere fidelă a învățăturilor morale 
ale Evangheliei în limbajul eticii şi politicii publice şi susține 
cu fermitate că fiecare creştin ortodox este chemat să trăias- 
că în lume ca un ucenic credincios al lui Hristos, chemat la 
comuniunea cu întreaga ceată a sfinților””. 

În contextul multiplelor provocări ale pluralismului, 
globalizării şi secularizării, Biserica este nevoită să prezinte 
un răspuns către lume sau o cale de a răzbate noile ideolo- 
gii în matca eclesială. Ideea şi dimensiunea teologică a unui 
astfel de demers a fost deschisă prin numeroase abordări ale 
unor teologi ortodocşi moraliști, în special din spațiul euro- 
atlantic, care au precedat tratarea temei şi au fixat în direcții 
generale „adaptarea” expozitivă a unei tradiţii creştine veni- 
te din Răsăritul oriental sau din Estul european şi răspândită 
în mai multe colțuri ale lumii. Adaptarea şi actualizarea ter- 
minologică a ethosului ortodox al Tradiţiei patristice a gene- 
rat etica socială ortodoxă” care poate fi prezentată în raport 
cu alte sisteme etice creştine sau necreștine. În acest fel este 
valorificat tezaurul Tradiţiei în lumea actuală, fără a cădea 


web https://www.goarch.org/social-ethos-preface (accesat la data de 
26.05.2020). 

% Ibidem. 

% Demetrios J. CONSTANTELOS, „Ihe Social Ethos of the Orthodox 
Church’, în Francis D. Costa (ed.), God and Charity: Images of Eastern 
Orthodox Thelogy, Spirituality and Practice, Brookline, Holy Cross 
Orthodox Press, 1979, p. 17. 

în extrema unei idealizări neproductive şi a unei ignorări a 
provocărilor veacului în care trăim. În acest fel, textul docu- 
mentului despre care vorbim a încercat să nu fie caracterizat 
de „abstractizări confuze şi generalizări forțate, preferând să 
ofere principii concrete spre examinare şi asumare de către 
credincioşi şi comunităţile acestora”. 

Documentul ce prezintă ethosul social al Bisericii Orto- 
doxe din perspectiva Patriarhiei Ecumenice este structurat în 
şapte capitole precedate de o introducere şi urmate de conclu- 
zii. Primul capitol, intitulat „Biserica în spaţiul public”, abor- 
dează teme actuale și importante precum relaţia dintre Biseri- 
Că şi Stat în contextul diferitelor regimuri politice şi în special 
al celor din țările democratice, rasismul, naționalismul şi plu- 
ralismul. „Cursul vieţii umane”, al doilea capitol al documen- 
tului, ne expune o radiografie paradigmatică a provocărilor 
legate de viața omului din pântecele matern până la mormânt. 
Sunt abordate subiecte de acută actualitate precum abuzul se- 
xual al minorilor, rolul femeii, realitatea divorțului, problema- 
tica avortului şi a tehnologiilor reproductive moderne. Al trei- 
lea capitol vorbeşte despre sărăcie, bogăţie şi justiţie socială în 
care sunt examinate fațetele economiei globale contemporane, 
sugerând căi pe care Biserica le poate urma în lumea de azi. 
Capitolul patru, „Război, pace, violență”, ne vorbeşte despre 
înțelegerea păcii din punct de vedere teologic şi efectele nefas- 
te ale violenţei, subliniindu-se faptul că pedeapsa capitală nu 
are niciun temei din punct de vedere ortodox. În următorul 
capitol, „Relaţiile ecumenice şi relaţiile cu alte credinţe”, ni se 
prezintă aspecte multiple legate de relaţia Bisericii Ortodoxe 
cu celelalte Biserici creştine şi cu alte comunităţi religioase, 
condamnând ferm, în acest context, antisemitismul. 

Perspectiva etică deschisă de noul document emis 
de către Patriarhia Ecumenică va avea ca prim efect diverse 


>» 


7 David Bentley HART, John CnayssavG1s, „Prefață”, la Pentru viața lu- 
mii. Către o etică socială a Bisericii Ortodoxe, text consultat la adresa 
web https://www.goarch.org/social-ethos-preface (accesat la data de 
26.05.2020). 

consideraţii de natură teologică, sociologică, ideologică etc. 
aparținând unei largi palete de intelectuali laici din spaţiul ro- 
mânesc, teologi mireni şi clerici. Considerăm că temele tratate 
în documentul de față, sau natura unor astfel de subiecte refe- 
ritoare la diferite aspecte ale eticii sociale ortodoxe, sunt de o 
deosebită actualitate şi pot fi considerate nişte urgente aşteptări 
sociale venite din partea mirenilor practicanți, a celor care au 
adoptat o atitudine indiferentistă eclesial sau chiar a celor care 
sunt împotriva Bisericii şi a prezenţei ei în sfera publică. 


Direcţii etice ale Bisericii în spațiul public românesc 


De foarte multe ori, opinia teologică generalizează 
binomul Biserică - lume într-o continuă confruntare, am- 
plificând sincopa tot mai păgubitoare dintre caracterul 
instituțional al Bisericii şi dimensiunea comunitară a aces- 
teia. În trecut, problema nu a fost pusă în acest antagonism, 
deoarece Biserica avea însăşi lumea ei, am putea spune, 
însă secularizarea modernităţii a reuşit să debarce mem- 
brii corpului eclesial într-o structură civilă laică ce a înce- 
put să fie oponentă și ostilă Bisericii, dar în care „trebuie să 
supraviețuiască”. Multă vreme, teologia nu a putut realiza 
o distincţie în termenii actuali între Biserică şi lume, având 
în vedere conceptul imperialist de oikumene creştin care a 
dominat istoria secole de-a rândul şi care în prezent se arată 
cu totul dezintegrat dintr-un posibil scenariu nostalgic de 
reconstituire. Atâta vreme cât viitorul Bisericii tinde să fie 
proiectat prin idealizarea trecutului triumfalist, o înţelegere 
ortodoxă asupra relaţiei dintre Biserică şi lume în contextul 
contemporan, dar nu numai, este stabilită de către eshato- 
logie, prin care Biserica se revelează „sub forma unei epi- 
fanii, ca manifestare şi dar al Împărăției lui Dumnezeu, ca 
taină în această lume”. Respingând tentaţiile unui dualism 


28 Alexander SCHMEMANN, Biserică, lume, misiune, trad. Maria Vinţeler, 
Alba Iulia, Edit. Reîntregirea, 2014, p. 11. 
% Ibidem, p. 81. 

ontologic sau ale unui pesimism cosmic, lumea exprimă 
frumuseţea creaţiei divine și spaţiul trăirii unei vieţi noi, prin 
care aceasta poate fi salvată şi transfigurată. „În calea ei spre 
comuniunea cu Dumnezeu, omenirea este chemată nu doar 
să accepte această lume, ci, mai degrabă, să o binecuvânteze, 
să o ridice şi să o transfigureze, în aşa fel încât bunătatea ei 
intrinsecă să se descopere în chiar însăși natura ei căzută. 
Acesta este scopul special al vieţii omeneşti, înalta chema- 
re preoțească a creaturilor înzestrate cu libertate rațională şi 
conștiință. Știm, desigur, că această muncă de transfigurare 
nu va fi niciodată finalizată în această viață şi că-şi poate 
atinge împlinirea numai în Împărăţia lui Dumnezeu”%. 
Lumea în care trăim astăzi şi pe care de această dată o 
identificăm cu societatea care devine tot mai prezentă în mani- 
festările ei diverse din spațiul public nu (mai) poate fi transfigu- 
rată doar în perspectiva unui înțeles eshatologic, ci ea trebuie să 
devină un spaţiu pre-paradisiac în care se impune ordinea mo- 
rală creştină ca stare naturală a condiției umane înspre drumul 
Împărăției. Vocaţia profetică a Bisericii într-o lume debusolată 
din punct de vedere etic şi spiritual trebuie să accentueze în pri- 
mul rând sau pentru primul nivel aşezarea socială a fiilor ei într-o 
ordine morală. Credem că frumuseţea tainică a slujirii conduce 
Biserica în ansamblul ei dincolo de limitele acestei lumi, însă vo- 
cea profetică nu se poate face auzită într-un spațiu dominat de 
dezechilibru moral. Viziunea teologico-poetică a teologului Oli- 
vier Clement”! este binevenită pentru împrospătarea Ortodoxiei 
veacului prezent, însă nu se poate face abstracție de realitatea 
pragmatică a lumii, care trebuie să fie bine rânduită şi aşezată 
într-o ordine. „Dacă Biserica nu poate adopta calea unei acţiuni 
sociale deschise, creştinii nu se pot dispensa de datoriile lor civi- 
ce pentru că lor le revine o contribuţie enormă de a se comporta 


în «sfera materială» asemenea «creştinilor autentici»"*?. 


% ESBO, I, 4. 

3 Olivier CLÉMENT, Viitorul Bisericii, trad. Vasile Manea şi Ciprian Vi- 
dican, Cluj-Napoca, Edit. Patmos, 2014, p. 13-39. 

32 Georges FLOROVSKY, Creștinism și cultură, trad. Radu Teodorescu, 
Alba Iulia, Edit. Reîntregirea, 2019, p. 183. 


404 


Evanghelia Domnului nostru Iisus Hristos şi întreaga 
Sa activitate publică ne arată o aplecare constantă spre ne- 
voile oamenilor aflaţi în diferite situaţii critice şi o amen- 
dare a comportamentelor asupritoare şi exploatatoare şi a 
reducționismului practicii credinţei numai la rânduielile 
templului și ale tradiţiilor religioase. Dacă ar fi să găsim ar- 
gumente evanghelice din activitatea publică a Mântuitorului 
pentru teme ale eticii sociale, cu siguranță că am putea găsi 
mult mai multe decât ne-am putea imagina, începând cu 
marile teme ale Cartei Internaţionale a Drepturilor Omului 
şi până la problematica agresiunii fizice sau de natură psiho- 
logică. Din această nouă atitudine asupra lumii şi a reperelor 
de morală socială, primele comunități de creştini din prime- 
le veacuri trăiau într-o nouă ordine etică ce diferea complet 
față de organizarea socio-politică a vremii. „Deşi Biserica 
Ortodoxă ştie că societatea, în întregul ei, funcţionează pe 
principii diferite şi creştinii au o putere limitată în a remedia 
tarele societăţii în care se găsesc la un moment dat, ea con- 
sideră idealul Bisericii Apostolice ca cea mai pură expresie 
a milei creştine, a logicii sociale şi a practicii comunitare şi 
evaluează toate aranjamentele politice şi sociale în lumina 
acestui model de orânduire dumnezeiască”. 

Cu o voce profetică, într-o descriere a înţelegerii lumii 
de către creştinătatea din Răsărit şi de către cea din Apus, 
Sfântul Nicolae Velimirovici arată un diagnostic exact al 
fragilității fundamentelor eticii sociale şi al accentuării ex- 
treme a unor atitudini şi percepții spirituale în pofida unei 
viziuni creştine integrale. În aceste momente, în care Bise- 
rica Ortodoxă şi societatea românească s-au deschis și s-au 
apropiat de realitățile Occidentului, dar în acelaşi timp ră- 
mân tributare unui ethos identitar comun care se menţine 
în trăsăturile gândirii orientale, textul Sfântului Nicolae Ve- 
limirovici este extrem de grăitor: „Apusul ţine la organizare, 
Răsăritul la organism. Apusul întocmeşte neobosit lucrurile 


3 ESBO, I, 6. 

din afară, în vreme ce însuşirile lăuntrice îi pier una după 
alta; Răsăritul cultivă neobosit însușirile din lăuntru, în vre- 
me ce lucrurile din afară cad şi se prăpădesc. Apusul clădeşte 
înfricoşate turnuri babilonice, însă, pentru că sunt clădite 
din piatră necioplită şi totdeauna înclinate, ele se dărâmă 
repede; Răsăritul ciopleşte cu sudoare piatră după piatră, iz- 
butind să dăltuiască pietre nespus de frumoase, dar nu este 
în stare să zidească din ele o clădire. În Apus se cultivă lucru- 
rile, şi lucrurile strălucesc, dar omul se sălbăticeşte din ce în 
ce mai mult şi se acoperă de întuneric; În Răsărit, se cultivă 
câţiva oameni şi câţiva din ei strălucesc, dar lucrurile stau în 
sălbăticie şi cresc în ciulini””. Şi mai departe, Sfântul enu- 
meră motivele acestei diferenţe de înţelegere şi de acțiune 
dintre răsăriteni şi apuseni: „Pentru că Apusul nu şi-L poate 
însuși pe Hristos, iar Răsăritul nu şi-L poate însuși pe Iisus. 
Cu alte cuvinte, pentru că Apusul îl preţuieşte pe om şi nu-L 
prețuieşte pe Dumnezeu, în vreme ce Răsăritul Îl preţuieşte 


pe Dumnezeu, dar nu-l prețuieşte pe om”%. 


Raportul etic dintre Biserică şi Stat în contextul de- 
mocratic post-bizantin 


În contextul actual, majoritatea creştinilor ortodocşi 
trăiesc în state care se bucură de un regim democratic şi 
marcat de pluralismul politic. Într-adevăr, din nefericire, 
există încă unele state orientale în care drepturile lor le sunt 
îngrădite şi chiar sunt profund discriminați şi persecutați. 
Creştinismul răsăritean s-a răspândit şi s-a dezvoltat ca reli- 
gie în timpul mai multor regimuri politice ostile, după care, 
pentru o lungă perioadă de timp, a trecut sub protecţia Im- 
periului Bizantin până la cucerirea sa de către otomani. După 
această perioadă care a oferit cadrele unei teoretizări etice 


* Sfântul NICOLAE VELIMIROVICI, episcopul Ohridei şi Jicei, Gânduri 
despre bine și rău, trad. Ionuț şi Sladjana Gurcu, Bucureşti, Edit. Pre- 
dania, 2009, p. 84. 

% Ibidem, p. 85. 

a raportului Biserică-Stat, atitudinea politică a creștinului 
ortodox a rămas tributară acestor statornicii, încercându- 
se, în timpul regimurilor politice ulterioare, o reînviorare a 
„Bizanţului” ca formă de parteneriat şi colaborare socio-po- 
litico-economică. „Printre creştinii ortodocși, există tentaţia 
foarte periculoasă de a se lăsa pradă unei nostalgii paralizan- 
te şi, în multe feluri, himerică pentru o vârstă de aur de mult 
dispărută şi de a-şi imagina că aceasta a constituit ceva simi- 
lar unui ideal unic de organizare politică ortodoxă. Aceas- 
tă tendință poate deveni un tip nociv de falsă evlavie, care 
confundă formele politice efemere ale trecutului ortodox, ca 
spre exemplu Imperiul Bizantin, cu esenţa Bisericii Apos- 
tolilor. Avantajele speciale de care s-a bucurat Biserica într- 
un stat creştin poate că au permis naşterea şi formarea unui 
ethos ortodox distinct în spaţiile politice locuite de creştini 
ortodocşi, dar a avut, de asemenea, ca efect suplimentar ne- 
fericit, limitarea paralizantă a acțiunilor Bisericii”. 
Referindu-ne strict la spaţiul românesc, după o istorie 
națională ce nu a permis prea mult naşterea unui ethos social 
şi tradiția unei largi perspective de colaborare între puterea 
politică şi autoritatea bisericească, constituirea statului ro- 
mân modern a creat premisele primelor discuţii despre rolul 
social al Bisericii şi relația Stat-Biserică”. Această relație apă- 
rută pe neașteptate, într-un fel, nu a prins pregătită Biserica 
din punct de vedere societal, astfel că se opta pentru adapta- 
rea unor modele social-etice europene, care nu caracterizau 
sociologic, filosofic şi spiritual spaţiul ortodox românesc”. 
În prima jumătate a veacului trecut, sub o formă de condu- 
cere monarhică, Biserica a avut parte de un rol important 
în viaţa socială, având în vedere şi eforturile depuse pentru 


% ESBO, II, 10. 

3 Vezi *** [Secretariatul de Stat pentru Culte], Statul și cultele religioase, 
Bucureşti, Edit. Litera, 2018, p. 15-25. 

38 Pentru o prezentare amplă a problematicii, vezi Daniel BARBU, Bizanț 
contra Bizanț - explorări în cultura politică românească, Bucureşti, 
Edit. Nemira, 2001, p. 245 sqq. 

consolidarea statală, deşi nu a fost vorba despre o prelungi- 
re bizantină, ci despre o modernizare în tranziție”. Această 
relaţie tânără şi destul de şubredă, în plin elan, a fost ruinată 
odată cu instaurarea regimului comunist, în timpul căruia 
Biserica a fost nevoită să se adapteze politic pentru a reuşi 
să îşi păstreze caracterul de instituţie şi perspectivele unei 
pastoraţii şi misiuni controlate destul de strict. Căderea re- 
gimului comunist dictatorial a adus în România democrația 
ca formă de guvernământ. În lipsa unei culturi politice şi a 
unor planuri strategice naţionale, libertatea câştigată în 1989 
a devenit o povară. În viaţa socială, de cele mai multe ori, ro- 
mânii s-au raportat la forme de autoritate, împărați străini, 
regi, dictatori, iar în ultimii 30 de ani au fost nevoiţi să se 
raporteze la ei şi la puterea lor de autoguvernare, fapt care se 
pare că încă nu a putut fi asumat de naţiune. 

Democraţia postdecembristă a repus Biserica din 
nou pe scena socială, atribuindu-i un rol important în viața 
comunităţii. Din punct de vedere politic, însă, Biserica s-a 
menţinut într-o neutralitate politică, declarându-se apoliti- 
că. Dacă în ultima decadă a mileniului trecut, raportul dintre 
Stat şi Biserică era unul cât se poate de firesc în linia tradiţiei 
istorice bizantine, în ultimii ani, tot mai des este adusă în 
atenţia opiniei publice prezenţa Bisericii în structurile admi- 
nistrativ-statale. O parte gălăgioasă a societăţii civile mili- 
tează constant pentru diminuarea rolului Bisericii în spaţiul 
public, sub auspiciile secularizării şi ale occidentalizării, cu 
toate că în statele UE, în anumite forme este susținută Bi- 
serica prin implicarea statului, având în vedere rolul social 
al acesteia. „Convingerile morale umane nu evoluează într- 
un vacuum conceptual şi apartenenţa religioasă este o parte 
inseparabilă a modului în care multe comunități şi indivizi 
a mentate, apărute în spaţiul ortodox american, care ne fa- 


* Răzvan BUCUROIU, „Biserica şi Monarhia (interviu cu George Ena- 
che)”, în Lumea Credinței, 2 martie 2017, disponibil la: https://lumea- 
credintei.com/ortodoxie-si-traire/biserica-si-monarhia/ (accesat la 
data de 28.05.2020). 

miliarizează cu raportul dintre democraţie şi ortodoxie şi ne 
prezintă istoria încercărilor de definire politică din punctul 
de vedere al teologiei ortodoxe“. Pentru spațiul românesc, 
poporul dreptcredincios care alcătuieşte Trupul Bisericii tre- 
buie să își însuşească şi să îşi asume darul libertăţii şi din 
punctul de vedere politic, lăsând amintirea nostalgică a îm- 
păratului creştin ca o parte a istoriei bisericeşti. Neînţeleasă 
ca responsabilitate civică pentru punerea în practică a prin- 
cipiilor ethosului ortodox, libertatea riscă să devină o pova- 
ră“! care îngroapă darul libertăţii - talant prin care popoare- 
le îşi vor aduce slava şi cinstea lor în Împărăţia cerurilor (cf. 
Apocalipsa 21, 24-26). 


Comunicarea Bisericii în spaţiul public 


Problema comunicării Bisericii cu societatea este una 
care comportă mai multe nivele de abordare. Pe de o parte, 
după cum ne-am aștepta mai mult, este vorba despre discur- 
sul public al Bisericii prin reprezentanții ei cu privire la marile 
provocări de natură spirituală, socială, economică, ideologică 
ş.a. pe care le traversăm în acest moment al istoriei şi în viito- 
rul apropiat. Pe de altă parte, un aspect comunicațional extrem 
de important, comunicarea vizează propovăduirea kerygmei, a 
credinţei, a învăţăturii şi a spiritualității ortodoxe, pentru omul 
secolului XXI. Lansarea unor provocări de acest fel au mai fost 
şi sunt lansate în bibliografia românească şi au fost subiectul 
mai multor dezbateri şi analize teologice, însă, cu toate acestea, 
se simte acut încă nevoia unei revigorări comunicaționale ve- 
nite, în special, din partea clerului și centrată spre întrebările şi 
căutările laicatului. Problematizarea legată de relaţia dintre reli- 


1 Vezi Nikolas K. Gvospev, Emperors and Elections. Reconciling the 
Orthodox Tradition with Modern Politics, New York, Troitsa Books, 2000. 

“ Recomandăm perspectiva teologico-politică din Mihai NEAMŢU, Po- 
vara libertății. Atei, genii, sfinți și gangsteri: ce ne-au dat şi ce ne-au 
luat?, Bucureşti, Edit. Decenu.eu, 2019, p. 47-95. 

gie şi necesitatea comunicării“ a fost tratată în ample lucrări, în 
ultima vreme, deschizându-se deja o perspectivă largă asupra 
subiectului, concretizată în multiple posibilități de acţiune şi 
misiune media în mijlocul comunităţilor. De asemenea, şi Bise- 
rica Catolică a acordat o atenţie sporită comunicării cu societa- 
tea actuală” în contextul schimbărilor mediilor de comunicare 
şi a revendicărilor venite din sfera publică. 

Biserica Ortodoxă a constatat caracterul imperios al 
comunicării şi a accentuat importanța adaptării la exigenţele 
şi aşteptările postmodernităţii“!. În România, din punct de 
vedere instituțional, Biserica a înființat un centru de presă 
pentru comunicarea cu lumea şi a problematizat în jurul 
acestui aspect etico-misionar“. De asemenea, nu doar la ni- 
vel central se observă adaptarea comunicaţională cu societa- 
tea, ci şi la nivelul unităţilor de cult (parohii, mănăstiri) din 
cuprinsul Patriarhiei“. Mijloacele moderne de comunicare 
nu au constituit o piedică pentru preoţi, adaptându-se des- 
tul de repede contextului şi situaţiilor care cereau acest lu- 
cru, însă provocarea cea mai mare este constituită de conținutul 
comunicării. Ideea trasată de către Părintele Patriarh Daniel, 
într-un discurs recent, enunţa principiul adaptabilității 


* Wanda VAsSALLO, Church Communication Handbook. A Complete 
Guide to Developing a Strategy, Using Technology, Writing Effectively, 
Reaching the Unchurched, Grand Rapids, Kregel Publications, 
1998, p. 22 passsim. Thomas KIRKPATRICK, Communication in the 
Church. A Handbook foe Healtier Relationships, New York-London, 
Rowman&Littlefield, p. 1-31. 

Warren A. KAPPELER III, Communication Habits for the Pilgrim Church. 
Vatican Teaching on Media and Society, New York - Washington - 
Bern - Frankfurt am Main - Berlin - Brussels - Vienna - Oxford, 
Peter Lang, 2009. 

“ Biserica Rusă. 

+ Nicolae DAscăLu, Parabola făcliei aprinse. Comunicarea religioasă în 
era informațională, Bucureşti, Edit. Basilica, 2012, p. 510. 

1 Gheorghe-Cristian Popa, Preotul misionar în areopagul mediatic. 
Mijloace moderne de comunicare în pastorația ortodoxă, Bucureşti, Edit. 
Cuvântul Vieţii a Mitropoliei Munteniei şi Dobrogei, 2013, p. 31 sqq. 

comunicaționale a Bisericii astăzi, dar atenționa ispita lim- 
bajului secularizat, citând din Sfântul Vincențiu de Lerin 
care spunea „ai grijă când înveţi ceva într-o formă nouă să 
nu înveţi un conţinut nou în credință“. Comunicarea mesa- 
jului Bisericii se adresează unei societăți mult diferite de cea 
a secolelor trecute, însă nevoile spirituale ale omului con- 
temporan rămân tributare ontologiei sale de origine divină. 
Astfel în ciuda unui peisaj social transfigurat major faţă de 
imaginea trecutului (recent), omul caută să afle răspunsurile 
la aceleași mari întrebări existenţiale, iar Biserica şi tradiția 
ei vie şi dinamică este depozitara unor învățături care nu pot 
fi ignorate de cei care doresc să trăiască o viață spirituală sau 
de cei care caută încă reţetele unui echilibru social. 

Credinţa ortodoxă nu își poate permite să ignore tradiția 
patristică şi filocalică, prezentată pe înţelesul omului contem- 
poran, şi nici nu se poate conserva printr-o enclavizare față de 
anturajul universului cultural-ideologic al veacului. Succesul 
mesajului Ortodoxiei nu trebuie să fie plasat în puterea unor 
oameni de imagine ai spaţiului public, ci trebuie să fie apanajul 
întregii Biserici, al fiecărui slujitor pentru comunitatea sa cu 
care interacționează constant prin diferite mijloace şi, în cele 
din urmă, a fiecărui credincios în parte. Astfel, strategia de PR 
a Bisericii nu e monopolizată doar de abilitatea purtătorilor de 
cuvânt ai Patriarhiei Române şi ai centrelor eparhiale din ţară, 
sau de iscusința unor teologi, ci ea trebuie asumată de către toți 
deopotrivă. Relevanța mesajului evanghelic nu este dată de cine 
comunică, ci de însuși conţinutul a ceea ce comunică. „Biserica 
poate să folosească relaţiile publice şi chiar este recomandat să 
facă acest lucru într-un mod profesionist, dar, în același timp, 
trebuie să depăşească acest nivel al comunicării prin punerea 
în valoare a nevăzutului şi a revelaţiei”“. În contextul actual, 


“ Gheorghe ANGHEL, „Patriarhul României despre limbajul Bisericii în 
contemporaneitate: «Îl adaptăm, dar nu ne secularizăm»”, în site-ul 
Agenţiei de ştiri basilica.ro, 12.02.2020. 

48 Mihai Mădălin PARFENI, „Noi strategii de comunicare şi public relations 


în Biserică”, în Iulia Badea-Gusritee, Alexandru Ojică (coord.), Dialogul 
religiilor în Europa unită, laşi, Edit. Adenium, 2015, p. 316. 

în care mesajul Evangheliei este supus unui proces comparativ 
cu alte sisteme filosofico-ideologice şi cu revendicările ştiinţei, 
Biserica trebuie să comunice într-o manieră în care uzitează 
de principiul integralității învăţăturii lui Hristos. Astfel, religia 
în general şi cea ortodoxă în cazul de față se comunică pe sine 
drept actor principal în sfera ordinii sociale“ şi spiritualitatea 
ortodoxă se dovedește a fi cu adevărat împlinitoarea umanului 
în orice condiţie s-ar afla”, oferind resursele unui dialog fruc- 
tuos cu orice ramură a ştiinţelor postmoderne". Toate aceste 
accente ale modului de comunicare a Bisericii cu lumea nu fac 
altceva decât să adâncească înţelegerea creştinismului, a rolu- 
lui său în viaţa cetăţii şi în cea a căminului”. 


” Bryan WILSON, Religia din perspectivă sociologică, Bucureşti, Edit. 
Trei, 2000, p. 55. Petru-Ovidiu BĂGĂCIAN, Ortopraxia Bisericii Orto- 
doxe Române la începutul secolului al XXI-lea. Aspecte misionar-pasto- 
rale, Alba Iulia, Edit. Reîntregirea, 2018; Corneliu CONSTANTINEANU, 
„Semnificaţia socială a reconcilierii în context românesc - rolul biseri- 
cilor în arena publică” în Dorin Dobrincu, Dănuţ Mănăstireanu (ed.), 
Omul evanghelic. O explorare a comunităților protestante româneşti, Iaşi, 
Edit. Polirom, 2018, p. 458-491. 

5 O perspectivă actuală asupra implicaţiilor spirituale şi etice ale Or- 
todoxiei ne-o oferă Părintele Mitropolit Ierótheos Vlachos. Dintre 
lucrările lui, relevante în acest sens, amintim: ler6theos (VLAcHos), 
Mitropolit al Nafpaktosului, Isihie și teologie. Calea tămăduirii omului 
în Biserica Ortodoxă, trad. Teofan Munteanu, Bucureşti, Edit. Sofia, 
2016. 421 p.; IDEM, Știința medicinei duhovniceşti. Practica psihotera- 
piei ortodoxe, trad. Teofan Munteanu, Bucureşti, Edit. Sofia, 2017, 447 
p:; IDEM, Teologia post-patristică și experienţa bisericească a Sfinţilor 
Părinţi, trad. Tatiana Petrache, Bucureşti, Edit. Sofia, 2019, 239 p. 

`l Adrian Sorin MIHALACHE, Eşti ceea ce trăieşti. Câteva date recente din 
neuroştiințe şi experiențele duhovniceşti ale Filocaliei, Bucureşti, Edit. 
Trinitas a Patriarhiei Române, 2019, p. 129-178. 

* Nicholas Thomas WRIGHT, Creștin pur și simplu. De ce are sens creștinismul, 
trad. Ioan I. Ică jr., Sibiu, Edit. Deisis, 2016, p. 13-16 şi 29-37. 

Familia - „ecclesia domestica”, 
comunitatea parohială euharistică şi virtuțile sociale 


Teologia socială, morala socială sau etica socială se arti- 
culează la nivelul societății în măsura înţelegerii dimensiunii 
comunitare a spaţiului public. Relaţiile sociale se integrează, 
din punct de vedere teologic, în spaţiul comunității, cu toate că 
socialul contemporan se înscrie mai degrabă în zona stării de 
societate, „adică a acelui tip societal dominat de un relațional 
individualist (în sensul de egoist, cu privirea fiecăruia îndrep- 
tată spre sine), convenţional şi impersonal”. Etica raportu- 
rilor sociale, atât individuale, cât şi instituționale, trebuie să 
treacă de la ideea unui grup alcătuit din indivizi la comuniu- 
nea persoanelor. Orientaţi mai degrabă spre comunitarismul 
lui Alasdair Maclntyre*, spaţiul public românesc trebuie să 
accentueze importanţa familiei şi a rolului ei socio-etic. Având 
în vedere că majoritatea populaţiei din România este creștină 
(predominant ortodoxă), eforturile se cuvin îndreptate spre 
înțelegerea familiei drept mica biserică - ecclesia domestica, 
lucru ce s-ar integra perfect în peisajul unei societăți constru- 
ite pe principiile unei comunităţi. Rolul etic al familiei în so- 
cietatea contemporană este indiscutabil şi înțeles de majorita- 
tea opiniei publice, fiind considerat o direcţie a eticii eclesiale 
aplicate”. O încercare de a aduce argumente în acest sens ni se 
pare inutilă pentru prezentul studiu, existând o bogată biblio- 
grafie alcătuită doar în ultimii ani”. 


5 Jonel UNGUREANU, Personalizarea socialului. Înţelegeri teologice ale 
realităţii sociale, Iaşi, Edit. Doxologia, 2011, p. 195; autorul prezintă 
conceptul de societate într-o înţelegere teologică, accentuând ideea lui 
Ferdinand Toennies. 

* O prezentare teologică a comunitarismului sociologic vezi la Ionel 
UNGUREANU, Personalizarea socialului..., p. 230-243. 

5 Vezi Vigen GUROIAN, Ethics after Christendom. Toward an Ecclesial 
Christian Ethic, Eugene, Wipf & Stock Publishers, 1994, p. 130 sqq. 

5 Viorel Sava, Ilie Melniciuc-Puică (eds.), Familia în societatea 
contemporană, laşi, Edit. Doxologia, 2011, p. 237-542; *** Familie, 

Etica socială ortodoxă nu poate fi realizată fără a ţine 
seama de originea ei euharistică prin care reuşeşte „să facă 
din viaţă o liturghie în sfera nelimitată a libertăţii personale, 
a libertăţii care nu se împlineşte existenţial decât ca eveni- 
ment de comuniune”. Posibilitatea unei astfel de expresii 
de natură teologică se poate împlini doar prin „reconstitu- 
irea parohiei”, a comunităţii parohiale, într-un reviriment 
euharistic asumat și înțeles în sensul său cel mai profund. 
Ethosul euharistic al comunităţii nu are doar o dimensiu- 
ne spirituală (mistică), ci şi una socială şi morală izvorâtă 
din însăşi ființa ei. Biserica nu trebuie să caute cu priorita- 
te inițierea unor acţiuni sociale, filantropice, culturale etc., 
înainte de a trăi viața euharistică din care irumpe slujirea 
socială eclesială*. Etica socială ortodoxă, la nivel parohial şi 
nu numai, nu exprimă atitudinea concurenţială a veacului 
în faţa asistenţei sociale laice care intră în atribuţia statului, 
ci reflectă o formă de iubire față de fiecare semen și față de 
legea lui Dumnezeu. „Dimensiunea social-istorică a moralei 
Bisericii nu este moralistă şi nici nu exercită asupra maselor 
o influență ideologică programată rațional, ci e o transfor- 
mare existențială - prin urmare obiectiv indeterminată - a 
convivialității oamenilor”*. 

Din morala Bisericii au izvorât virtuțile sociale care sunt 
revendicate de spiritul umanist şi care reprezintă fundamen- 
tul drepturilor omului şi stau la baza principiilor democratice 
actuale. Cu toate că Ortodoxia accentuează în mod special di- 


Filantropie și etică socială. Parteneriatul Stat-Biserică în Asistenţa 
Socială (Referatele Simpozionului Internațional organizat de 
Facultatea de Teologie Ortodoxă a Universităţii „1 Decembrie 1918” 
din Alba Iulia, 6-8 mai 2011, ed. Dumitru Vanca), Alba Iulia, Edit. 
Reîntregirea, 2011. 

5” Christos YANNARAS, Libertatea moralei..., p. 228. 

* Vezi mai mult şi la Georgios MANTZARIDIS, Morala creștină II: Omul 
şi Dumnezeu, Omul şi semenul, Poziţionări şi perspective existențiale şi 
bioetice, trad. Cornel Constantin Coman, Bucureşti, Edit. Bizantină, 
2006, p. 120-123. 

* Christos YANNARAS, Libertatea moralei..., p. 237. 

mensiunea personală a spiritualității, un război al fiecăruia cu 
poftele şi patimile şi dobândirea virtuţilor, există şi o atenţie 
îndreptată spre „sănătatea spirituală şi etică” a spaţiului pu- 
blic care e reprezentat şi de membrii Bisericii. Considerăm că 
trebuie intens accentuate virtuțile moralei sociale a Bisericii 
şi efectul lor, atât real actual, cât și prezumtiv, produs în sâ- 
nul societăţii. Militarea pentru dobândirea virtuţilor sociale 
impune categoric con-damnarea fățișă a patimilor sociale, în 
special a celor care neliniştesc sfera publică (corupţia, inco- 
rectitudinea, avariţia, erotismul sexualizat şi exploatarea se- 
xuală). Biserica, atât prin reprezentanţii ei clerici, cât şi prin 
credincioşii ei, nu trebuie să tolereze sub nicio formă prezenţa 
publică a acestor racile şi să condamne categoric orice formă 
de atac al integrității morale a persoanei umane. 


Epilegomena: 
accente, direcţii şi perspective ale eticii sociale ortodoxe 


Realitatea însăși şi evenimentele recente din societatea 
românească ne-au spus ceva despre modul în care este per- 
cepută Biserica şi mesajul ei în opinia publică. Evenimentul 
Colectiv, Referendumul pentru familie, pandemia Covid-19 
şi criticile maliţioase privind finanţarea Bisericii de către Stat 
pot fi suficiente indicii că este nevoie de asumarea unui ethos 
social ortodox adaptat vremurilor pe care le trăim, rămânând 
într-o fidelitate față de Tradiţie. De bună seamă că temele re- 
feritoare la aportul etic al Bisericii în spaţiul public românesc 
nu se epuizează nici pe departe în direcţiile trasate în acest 
studiu. După cum am arătat, perspectiva unei etici sociale or- 
todoxe trebuie tratată mai serios, înțeleasă şi asumată de că- 
tre Biserică, la toate nivelele ei. Indubitabil, morala socială a 
devenit o caracteristică dominantă în evaluarea influenței pe 
care o religie sau o credinţă o exercită asupra spaţiului public“ 


% Robin W. Lovin, „Moral Traditions in Eastern and Western 
Christianity”, în Robin Gill (ed.), The Cambridge Companion to 
Christian Ethics, Cambridge University Press, 2012, p. 16-18. 

şi rolul acesteia la nivelul societăţii. Atunci când vorbim des- 
pre etica socială ortodoxă, nu trebuie să avem în vedere doar o 
sistematizare a temelor de morală socială tratate din punct de 
vedere teologic, din perspectivă biblică, patristică, filosofică, 
psihologică etc.®', ci trebuie să avem în vedere un mod concret 
de acțiune morală și de trăire a moralei evanghelice în con- 
textul social contemporan. După cum am arătat, considerăm 
că se impune accentuarea importanţei eticii sociale ortodoxe 
pentru spaţiul public românesc, orientându-ne, pentru acest 
moment, asupra direcțiilor enumerate: comunicarea Biseri- 
cii, raportul Biserică-Stat, familia, comunitatea parohială şi 
virtuțile sociale. 

Prin conţinutul prezentului studiu, am încercat să re- 
dăm o perspectivă asupra provocărilor viitorului pentru Bi- 
serica Ortodoxă, după cum le-am simţit din experienţa cu- 
rentă a Bisericii Ortodoxe din România cu societatea. Având 
în vedere actualitatea unui astfel de subiect pentru spaţiul 
public din România majoritar ortodoxă, am considerat re- 
levant să mutăm încă o dată atenţia spre contribuţia etică a 
Bisericii în societate, nu în termenii unei evaluări statistice 
şi concurenţiale, ci din prisma unui angajament constant şi 
specific al comunităţilor eclesiale şi a unei înțelegeri asupra 
lumii din partea membrilor Bisericii. Ţinând seama de con- 
textul destul de tensionat al societății contemporane, refe- 
rindu-ne la relaţia dintre Biserică şi lume, aprecierile noas- 
tre de moment s-au aplecat asupra provocărilor prezente cu 
prelungiri în viitorul apropiat. Având în vedere aprecierea 
tot mai generalizată a eticii creştine ca fiind modul direct 
de „realizare a implicaţiilor fenomenologice şi ontologice 
decisive ce compun nucleul creştinismului”*, considerăm 
că aceasta este o provocare pentru Biserica noastră în sen- 
sul unei articulări mai nuanţate a rolului ei în viața socială. 


& Mihai VĂLICĂ et alii, Teologie socială, Bucureşti, Edit. Christiana, 
2007. 

“ Michel HENRY, Eu sunt Adevărul: pentru o filosofie a creștinismului, 
trad. Ioan I. Ică jr., Sibiu, Edit. Deisis, 2007, p. 265. 

Într-o lume în care schimbul de idei este tot mai facilitat prin 
mijloacele media şi prin nivelul ridicat de educaţie, sunt pre- 
zente în spațiul românesc o serie de propuneri eterodoxe pri- 
vind etica socială cu fundament religios“, fapt care provoacă 
Biserica Ortodoxă să îşi afirme principiile eticii sociale. Fără 
riscul unei adaptări umanitariste de conjunctură, în aceste 
momente Biserica Ortodoxă este chemată să își proclame 
„orthodoxia”* care oferă conținuturile teologice pentru afir- 
marea unei etici sociale şi a unei morale personale. 


8 În acest sens, amintim câteva lucrări: Max WEBER, Etica protestantă și 
spiritul capitalismului, trad. Alexandru Diaconovici, Bucureşti, Edit. 
Antet, 2003, 253 p.; Norman L. GEISLER, Etica creștină, Oradea, Edit. 
Metanoia, 2008, 404 p.; Patrick NULLENS, În căutarea Binelui — pietre 
de temelie pentru o etică creștină, Oradea, Edit. Pleroma, 2013, 363 p. 

* Joan I. ICĂ jr., Canonul Ortodoxiei. Sinodul VII Ecumenic, Vol. 2: 
Definind dogmatic orthodoxia (815-1351), Sibiu, Edit. Deisis, 2020, 


p. 1141 sqq. 

REFORMA LITURGICĂ ÎN BISERICA 
ORTODOXĂ ROMÂNĂ, 
ÎNTRE DORINŢĂ ŞI ÎMPLINIRE 


Mihail K. QARAMAH 


Introducere 


Liturgistul Alexander Schmemann definea leitourgia 
Bisericii drept „epifania” desăvârşită a credinţei Ei!. Un cre- 
dincios care „ia la pas” bisericile din cuprinsul Patriarhiei 
Române va experimenta trăiri contradictorii, de la sinceră 
evlavie şi admiraţie la confuzie şi dezamăgire. Într-o biserică 
va vedea o iconografie bizantină, într-alta un stil picturis- 
tic renascentist; într-un locaş va asculta o cântare psaltică, 
în altul, muzică polifonică sau o cântare omofonă. Va avea 
surprinderea să vadă biserici pline de credincioși, dar şi 
altele aproape goale, comunităţi unde mai toţi cei prezenţi 
se împărtăşesc în timpul Dumnezeieștii Liturghii, iar altele 
unde preotul se cuminecă singur. Cel familiarizat cu studiul 
Teologiei Liturgice va observa şi aspectele mai subtile; va şti 
să recunoască o slujbă săvârşită în „litera” sau în „duhul” Ti- 
picului ori o rânduială improvizată sau „ciuntită” fără discer- 
nământ. Astfel, cel ce doreşte să facă o analiză a vieţii liturgice 
actuale din Biserica Ortodoxă Română are înainte o lucrare 
dificilă şi complexă. Din nefericire, există uneori diferenţe 
semnificative în rândul clericilor în ceea ce priveşte nivelul 


! Alexander SCHMEMANN, „Liturgical Theology, Theology of Liturgy and 
Liturgical Reform”, în St. Vladimirs Theological Quarterly, 13/1969, 
p. 218. 

de pregătire teologică şi liturgică, situație ce are consecinţe 
negative asupra credincioşilor, ei înşişi deosebindu-se unii 
de alţii în privinţa nivelului de educaţie religioasă şi a modu- 
lui de a înţelege ce înseamnă să facă parte din Biserică. 

În aceste condiţii, există din ce în ce mai multe voci în 
mediul teologic românesc care susțin, în mod legitim, ne- 
voia unei „reforme” sau „înnoiri” liturgice. Un astfel de de- 
mers nu este deloc unul facil, mai ales atunci când există o 
rezistență fundamentată de multe ori pe preconcepții. 

În această lucrare încercăm să arătăm că „reforma litur- 
gică” nu reprezintă o „inovaţie” periculoasă şi nici un „atac” la 
Tradiţia liturghiei ortodoxe, aducând argumente atât din trecu- 
tul Bisericii, cât şi din contemporaneitate. De asemenea, vom 
face o scurtă descriere a stării de fapt a mișcării de „renaştere” 
liturgică din Biserica Ortodoxă Română, precum şi a posibile- 
lor perspective în vederea consolidării acestei mișcări. 


Biserica Ortodoxă și experienţa „reformei liturgice” 


Chiar şi astăzi sunt voci care susţin că „reforma litur- 
gică” nu este un concept propriu mentalități şi istoriei Răsă- 
ritului Ortodox al cărui cult ar fi continuatorul autentic al li- 
turghiei creştine primare. Totuşi, liturgişti prestigioși au de- 
monstrat fără echivoc faptul că liturghia Bisericii Ortodoxe 
a evoluat pe parcursul istoriei, şi încă cum?. O serie întreagă 
de factori au determinat schimbări, reforme şi evoluţii ale 
riturilor liturghiei ortodoxe: 


? Amintim câteva lucrări esenţiale: Robert E TAFT, Ritul Bizantin. 
Scurtă istorie, trad. Dumitru A. Vanca şi Alin Mehes, Alba Iulia, Edit. 
Reîntregirea, 2008; Thomas PoTT, Byzantine Liturgical Reform. A 
study of Liturgical Change in the Byzantine Tradition, trans. by Paul 
Meyendorf, pref. by Robert Taft, St. Vladimir's Seminary Press, New 
York, Crestwood, 2010; Marcel Moyze5, Il movimento liturgico nelle 
chiese bizantine. Analisi di alcune tendenze di riforma nel XX secolo, 
col. BELS, 132, Roma, 2005; Nicholas DENYSENKO, Liturgical Reform 
after Vatican II, Mineapolis, Fortress Press, 2015. 

(1) ereziile și disputele teologice: ne gândim, de pildă, la 
impactul pe care controversele doctrinare ale tumultuosu- 
lui veac al IV-lea le-au avut asupra dezvoltării Anaforalei, în 
special a epiclezei pnevmatologice în Răsărit, determinând 
totodată şi augmentarea textelor liturgice cu formule trini- 
tare. Tot aici menţionăm şi efectul victoriei iconodulilor (se- 
colul al VIII-lea) în reconfigurarea arhitecturii locaşului de 
cult şi a programului iconografic”, precum şi în dezvoltarea 
mistagogiei“. Prestigiul dobândit de monahii studiți în urma 
condamnării ereziei iconoclaste a favorizat inițierea proce- 
sului de monasticizare a liturghiei urbane de tip catedral, 
aceasta reprezentând reforma „studită”5; 

(2) schimburi mutuale între marile centre liturgice, 
facilitate prin pelerinaje sau migrație: avem în vedere aici 
influenţa pe care Ierusalimul şi Antiohia au avut-o în confi- 
gurarea ritului catedral al Marii Biserici din Constantinopol 
(ritul bizantin)" sau chiar și a ritului ambrozian”, precum şi 
exportul de material liturgic dinspre spațiul egiptean către 
cel italo-grecesc; 


3 A se vedea Vasileios MARINIS, Architecture and Ritual in the Church of 
Constantinople: Ninth to Fifteenth Centuries, Cambridge, Cambridge 
University Press, 2014, p. 30-41. 

+A se vedea Hans-Joachim ScnuLz, The Byzantine Liturgy: Symbolic 
Structure and Faith Expression, trans. Matthew J. O'Connell, Pueblo, 
New York, 1986, p. 50-59. 

5 A se vedea Robert F. TAFT, Ritul Bizantin..., p. 63-81. 

6 A se vedea Miguel ARRANZ, „Les grandes étapes de la liturgie byzantine. 
Palestine - Byzance - Russie. Essai d'aperçu historique, în Liturgie de 
TÉglise particulière et liturgie de PÉglise universelle”, col. BELS, 7, 
Roma, 1976, p. 43-73. 

7 Fericitul Augustin atribuie Sfântului Ambrozie introducerea cântării 
antifonice, după obiceiul orientalilor („secundum morem orientalium 
partium ne populus mæroris tædio contabesceret”; PL 32, 770), iar 
diaconul Paulinus afirmă că tot Ambrozie este cel care a introdus oficierea 
privegherilor în Biserica Milanului („Hoc in tempore primum antiphonæ, 
hymni. et vigiliæ in ecclesia Mediolanensi celebrari coeperunt”; PL 14, 31). 

8 A se vedea Gabriel RADILE, „Ihe Liturgical Ties between Egypt and 
Southern Italy. A Preliminary Investigation’ în Diliana Atanassova und 

(3) invaziile și războaiele: de exemplu, după cucerirea Ieru- 
salimului de către perși (614), a avut loc reclădirea vieții mona- 
hale în jurul mânăstirii Sfântului Sava şi o înflorire a creativităţii 
imnografice ce a determinat decisiv dezvoltarea ciclului liturgic 
săptămânal şi pascal. De asemenea, în urma cuceririi latine a 
Constantinopolului, liturghia catedrală, aflată în declin, a pier- 
dut teren în fața liturghiei monahale, proces continuat în tim- 
pul „renașterii isihaste” din Muntele Athos, care a contribuit la 
răspândirea reformei „neo-savaite”, şi desăvârşit după cucerirea 
otomană a Constantinopolului (1453); 

(4) apariția tiparului: a facilitat procesul de standar- 
dizare a cărţilor liturgice. Există, pe de o parte, aspecte po- 
zitive ale demersului de tipărire a cărţilor de cult: conser- 
varea ritului bizantin în contextul dominaţiei ostile otoma- 
ne, distribuirea mai rapidă şi mai facilă a textelor, controlul 
întărit al ierarhiei asupra codificării materialului liturgic, 
corectarea erorilor. Pe de altă parte, trebuie să avem în ve- 
dere şi consecinţele negative: stoparea bruscă şi artificială a 
evoluţiei liturghiei (un proces viu care se desfășura în cadrul 
tradiţiei manuscrise), selecţia subiectivă şi uneori neinspira- 
tă a surselor ce au stat la baza textului tipărit, pierderea unei 
mari părți a tezaurului liturgic prin neincluderea în ediţiile 
tipărite, inhibarea creativităţii liturgice. 

(5) prozelitismul protestant și catolic: nu mai este o 
surpriză faptul că principiile protestante au avut un rol de- 
loc neglijabil în impunerea procesului de vernacularizare 
a textelor liturgice în spaţiul ortodox românesc şi mai ales 
în Transilvania, începând cu veacul al XVII-lea". Totodată, 
prozelitismul catolic în Ucraina, pe lângă faptul că a deter- 


Tinatin Chronz (eds.), SYNAZIS KAOOAIKY. Beiträge zu Gottesdienst 
und Geschichte der fünf altkirchlichen Patriarchate für Heinzgerd 
Brakmann Zum 70. Geburtstag, Lit Verlag, Wien, 2014, p. 617-631. 

° A se vedea Robert F. TAFT, „Mount Athos: A Late Chapter in the 
History of the Byzantine Rite, în Dumbarton Oaks Papers, 42/1988, 
p. 179-193. 

10 A se vedea Dumitru A. VANCA, Paradigme liturgice în sec. 17. Ioan 
Zoba din Vint şi liturghia românilor ardeleni, Alba Iulia, Edit. Reîntre- 
girea, 2016, p. 21-37. 

minat Unirea de la Brest-Litovsk din 1596, a influenţat şi li- 
turghia ortodoxă. Astfel, Petru Movilă, Mitropolitul Kievului 
(t1646), adoptând modelul educaţional al scolasticismului 
apusean, „a reformat” liturghia prin integrarea în cărțile de 
cult a unor formule liturgice şi rugăciuni preluate sau pre- 
lucrate după sacramentariile romano-catolice, precum şi a 
unor lungi explicaţii introductive la diferitele rânduieli li- 
turgice, contaminate uneori cu viziuni teologice latine". Tot 
aici amintim şi introducerea muzicii polifonice, a elemen- 
telor arhitecturale romano-gotice şi picturale renascentiste, 
baroce şi neoclasice în ritul bizantin, răsăritean; 

(6) nevoia de uniformizare a riturilor: este cazul refor- 
mei liturgice din Rusia veacului al XVII-lea, promovată de 
patriarhul Nikon (71681), care a iniţiat un proces de con- 
formare a practicii liturgice ruseşti cu cea a patriarhiilor de 
limbă greacă. Această reformă impusă forțat, „de la vârf”, a 
provocat însă o schismă în Patriarhia Rusă, nerezolvată până 
în prezent!*; 

(7) dorința de recuperare a Tradiţiei: cel mai bun exem- 
plu este reforma mișcării filocalice a părinţilor „colivari” din 
Muntele Athos, inițiată la sfârșitul secolului al XVIII-lea, 
prin care s-a dorit, printre altele, recuperarea ethosului eu- 
haristic primar, şi anume încurajarea unei cuminecări dese 
în rândul credincioşilor”; 


1 A se vedea: N. DENYSENKO, Liturgical Reform..., p. 25-26; Peter 
GALADZA, „Seventeenth-century Liturgicons of the Kyivan Metropolia 
and Several Lessons for Today”, în St. Vladimirs Theological Quarterly, 
56 (1)/2012, p. 73-91; Paul MEYENDOREE, „Ihe Liturgical Reforms of 
Peter Moghila: A New Look, în St. Vladimirs Theological Quarterly, 
29 (2)/1985, p. 101-114; Nikolai UseENsKY, Slujba de seară în Biserica 
Ortodoxă, trad. Cezar Login, Cluj-Napoca, Edit. Patmos, 2008, p. 233- 
238 et passim. 

12 A se vedea: Paul MEvYENDOREE, Russia, Ritual, and Reform: The 
Liturgical Reforms of Nikon in the 17th Century, St. Vladimir's 
Seminary Press, New York, Crestwood, 1991. 

5 A se vedea Ioan I. ICĂ jr., „Împărtăşirea continuă pro şi contra — o 
dispută perenă şi lecţiile ei”, în Împărtășirea continuă cu Sfintele Taine: 

(8) evlavia populară: ne gândim la rolul important 
pe care evlavia populară l-a avut în evoluţia cultului ma- 
rian şi al mucenicilor, acesta din urmă fiind legat şi de cel al 
adormiţilor, precum şi al sfinţilor în general, în dezvoltarea 
liturghiei staționale, dar şi a diferitelor forme devoţionale 
legate de anul liturgic (de exemplu, cinstirea relicvelor, cul- 
tul icoanelor, procesiuni, pelerinaje, posturi), înmulțirea 
riturilor de binecuvântare ale diverselor obiecte sau lucrări 
domestice etc. Trebuie să atragem atenția asupra pericolului 
cauzat de separarea pietăţii populare de Euharistie (pricinu- 
ite de clericalism, împărtăşirea rară a credincioşilor, lipsa 
unei catehizări liturgice adecvate, necunoaşterea Scriptu- 
rii, difuzarea unei literaturi apocrife sau pietiste), dualism 
ce a determinat accentuarea unor momente secundare din 
cadrul Liturghiei, precum Intrarea Mare'*, apariţia unor 
rânduieli noi, cum sunt diferitele Acatiste sau Paraclise de o 
calitate îndoielnică (putem include aici şi practica mai nouă 
a cântării prohodului Maicii Domnului), amplificarea rân- 
duielilor de pomenire a celor adormiţi (a se vedea exemplul 
slujbei Parastasului) şi înmulţirea zilelor rezervate acesteia", 
apariţia diferitelor practici para-liturgice de natură sincre- 
tistă etc. 

Aşadar, este limpede faptul că în istoria evoluţiei ritu- 
lui ortodox (bizantin) au existat o serie de reforme și înnoiri 
liturgice, care au ţinut cont sau au fost determinate de un 
complex de factori bisericeşti (teologici şi pastorali), politici, 
economici, sociali, culturali. De aceea, Peter Galadza afirmă 
că: „...liturgiştii bizantini creştini trebuie să cerceteze nu doar 


dosarul unei controverse - mărturiile Tradiţiei, trad. de Ioan I. Ică jr., 
Sibiu, Edit. Deisis, 2006, p. 13-61. 

11 A se vedea, însă, opoziția categorică a Patriarhului Evtihie al Constan- 
tinopolului (sec. VI) față de o astfel de dezvoltare/inovaţie în PG 86, 
2400-2401. 

15 De exemplu, calendarul-tipic al Bisericii Ortodoxe Române indică 
săvârşirea pomenirii celor adormiţi în toate sâmbetele Postului Mare, 
chiar şi în Sâmbăta lui Lazăr, contrar prevederilor Tipicului Mare. 

teologia şi istoria liturghiei, ci şi ştiinţele umaniste în relaţia 
lor cu liturghia. Antropologia, studiile rituale, semiotica, 
psihologia, sociologia, analiza economică şi teoria comuni- 
cării — ca să menţionăm doar câteva - trebuie aduse într-un 
dialog comprehensiv cu liturghiologia bizantină...!€. 


>» 


Tradiţia şi „reforma liturgică 


Nu de puţine ori, cei care contestă o posibilă „reformă 
liturgică” susţin că aceasta ar reprezenta o lezare a „Iradiţiei” 
şi o acomodare a Bisericii cu societatea seculariza(n)tă” ori 
o percep ca pe o influenţă catolică, ecou al Conciliului II de 
la Vatican sau a „Mişcării Liturgice” din Apus! şi ca pe un 
pericol pentru stabilitatea şi uniformitatea cultului”. Alții, 
din contră, văd în „reformă”, ce pune un accent deosebit pe 


16 Peter GALADZA, „Schmemann Between Fagerberg and Reality: 
Towards an Agenda for Byzantine Christian Pastoral Liturgy”, în 
Bolletino della Badia Greca di Grottaferrata, 4/2007, p. 24. 

17 A se vedea, de pildă, Viorel SAvA, „Inovaţiile în cult - Singularizare 
liturgică”, în Analele științifice ale Universității „Al. I. Cuza”, Iaşi (serie 
nouă), tom. V, Teologie, 1999-2000, p. 79. 

15 A se vedea, de exemplu, tLaurenţiu STREZA, „Caracterul dinamic şi 
cel statornic al cultului ortodox. Tradiţie şi înnoire”, în IDEM: Plinitu- 
s-a, Hristoase, Taina rânduielii Tale. Studii de Teologie Liturgică, Sibiu, 
Edit. Andreiana, 2012, p. 105. 

19 A se vedea Ene BRANIȘTE, „Probleme de actualitate ale Bisericilor de 
azi. Dezvoltare (evoluţie) şi revizuire (adaptare) în cult, din punct de 
vedere ortodox”, în Ortodoxia, 2/1969, p. 200-201. Autorul afirmă, de 
pildă, că nu pot fi „schimbate, înlocuite sau înlăturate” unele rituri sau 
imnuri, cum ar fi „ieşirea (sic!) cu Sfânta Evanghelie sau ieşirea (sic!) 
cu Sfintele Daruri” (la origine, intrări propriu-zise, prima - a poporu- 
lui, a doua - a darurilor aduse de la schevofilachion, reduse în prezent 
la mişcări ale clericilor, golite de semnificaţia iniţială) ori cântarea 
Axionului în cadrul Anaforalei (deşi acest imn nu are nicio legătură 
cu Rugăciunea Euharistică, perturbându-i chiar cursul firesc). În mod 
surprinzător, Branişte afirmă că locul predicii ar putea oscila (Ibidem, 
p. 202), chiar dacă singura poziţie logică şi tradițională a acestui ele- 
ment liturgic este după citiri. 

cercetarea evoluţiei istorice a cultului, nostalgia pentru anu- 
mite epoci demult apuse şi dorinţa de reînviorare a unor ele- 
mente liturgice sau rituri căzute în desuetudine”. Există şi 
cercetători, pe de altă parte, care, deși nu neagă necesitatea 
unei „înnoiri', preferă o atitudine rezervată şi conservatoa- 
re, căutând să evite confundarea reformei cu o intervenţie 
de tip „chirurgical” asupra structurii riturilor. De pildă, 
Schmemann a insistat, mai degrabă, pe faptul că nu există o 
„criză” a liturghiei, ci a înţelegerii ei, care nu poate fi rezolva- 
tă printr-o reformă liturgică externă, ci printr-o lentă reinte- 
grare într-un tot unitar a liturghiei, a teologiei și a evlaviei?!. 
Întâi de toate, o clarificare a termenilor este necesară. 

Ce este Tradiţia Bisericii? Potrivit liturgistului Robert 
Taft „...istoria adevărată nu este doar cronică, ci este şi o in- 
terpretare a trecutului, determinată de tiparele receptate sau 
impuse de mintea istoricului. Însă, pentru cel ce studiază 
istoria tradiţiei creştine, acel tipar nu este atât de mult o in- 
vestigare a tradiției, cât evaluarea ei. Tradiţia nu înseamnă 
istorie, nici nu este ceva ce aparţine trecutului. Tradiţia este 
conştiinţa de sine de acum a Bisericii față de ceea ce i-a fost 
înmânat, nu ca un tezaur inert, ci ca un principiu dinamic 
al vieţii. (Tradiţia) este realitatea contemporană a Bisericii, 
înțeleasă ereditar, în continuitate cu ceea ce a produs-o"?. 

Această definiţie exprimată de Taft ar trebui să de- 
termine o reevaluare a modului obișnuit de înţelegere şi 
întrebuințare a termenului „Iradiţie”. Adesea, după cum ob- 
servă Stefanos Alexopoulos, există două extreme în privința 
modului de raportare față de practicile liturgice actuale: pe 


% De exemplu, Alexandru MARINESCU, „Neo-Orthodoxie, neo-teolo- 
gie, post-creştinism. Idiosincrazii ale mişcării «ortodoxe» de înnoire 
liturgică în modernism”, în Studii Teologice, 10 (4)/2014, p. 252. 

%7 A se vedea Alexander SCHMEMANN, „Liturgical 'Theology..;, 
p. 217-224. 

* Robert E. TAFT, „Response to the Berakah Award”, în Robert F. TAFT, 
Beyond East and West, ed. II, Rome, Editioni Orientalia Christiana, 
1997, p. 290. 

de o parte, (a) toate sunt considerate normative, fireşti, fun- 
damentate istoric şi „neschimbabile”, iar pe de altă parte, (b) 
niciuna nu este percepută drept normativă, firească sau fun- 
damentată istoric, ci toate sunt supuse schimbării, alterării 
şi reformării”. 

Trebuie făcută de la început distincţia între „Iradiţia” 
comună a Bisericii şi „alte tradiţii”, venite dintr-un trecut 
recent sau îndepărtat şi care pot fi diferite manifestări ale 
pietăţii care nu reflectă mereu dezvoltările teologice cele 
mai sănătoase”. Nu de puţine ori, diverse „adaptări” sau 
inovaţii capătă statutul de „tradiţie, înlocuind chiar Tradiţia 
genuină ce ajunge a fi considerată ea însăşi „inovație””. Pen- 
tru a discerne între ceea ce este esenţial şi ceea ce este re- 
lativ este necesară o expertiză istorică. Potrivit lui Maxwell 
Johnson, „Iradiţia liturgică creştină primară este cea cu- 
noscută din textele acestei tradiţii, în vreme ce «experiența» 
noastră a întrebuinţării actuale sau a abuzării acelei tradiţii 
este secundară... Folosirea pastorală a liturghiei înseşi trebu- 
ie să decurgă dintr-o ... abordare istorică şi teologică'?. 

Există vreun conflict între Tradiţie și dorința de 
„înnoire liturgică”? Taft susține că „istoria liturghiei este 
povestea unei liturghii într-o continuă schimbare”?, astfel 
încât spiritul mişcării de înnoire liturgică, acela al unei atitu- 
dini libere şi în duhul Tradiţiei, este o realitate incontestabilă 


% Stefanos ALEXOPOULOS, „<Ohoi uai»: Liturgical Practice and 
Liturgical History”, în David A. Pitt et alii (eds.), A Living Tradition. On 
the Intersection of Liturgical History and Pastoral Practice, Minnesota, 
Collegeville, Liturgical Press, p. 256. 

% A se vedea Dumitru A. VANCA, „Iradiţie şi tradiționalism în viaţa litur- 
gică a Bisericii Ortodoxe, în Altarul Reîntregirii, 1/2004, p. 117-133. 

3 Mihail K. QARAMAN, „Unitate şi «reformă» liturgică în Biserica Orto- 
doxă Română, în Studia Theologia Orthodoxa Doctoralia Napocensia, 
2/2019, p. 235. 

% Maxwell E. Jonnson, The Rites of Christian Initiation: Their Evolution 
and Interpretation, Collegeville, Minnesota, Liturgical Press, p. xxi. 

7 Robert F. TAFT, Liturgy in Byzantium and Beyond, col. Variorum 
Collected Studies, Routledge, Ashgate, 1995, p. 91. 

şi necesară și în Biserica Ortodoxă în contemporaneitate?. 
Scopul cercetării istoriei cultului nu constă în recuperarea 
trecutului sau imitarea lui, ci în înțelegerea liturghiei în ma- 
nifestarea sa dinamică, vie”. lată cum descrie Taft lucrarea 
celui ce studiază evoluţia liturghiei: „În înnoirea liturgică, 
rolul istoricului este de a îndepărta obstacolele ce stau în ca- 
lea înţelegerii, cauzate de o interpretare eronată a trecutu- 
lui. Cercetarea istorică nu poate spune Bisericii ce trebuie să 
facă, ci doar să ajute Biserica să vadă ce poate să facă dacă cei 
aflați în slujirea pastorală consideră aceasta convenabil”*. 

„Reforma” liturgică nu înseamnă nici „inovaţie, nici 
„nostalgie arhaizantă,, ci, potrivit lui T. Pott, reforma este în 
sine „o acțiune ce implică ... determinarea stării de fapt”, 
iar potrivit lui Denysenko - „diagnoză”?. Pott afirmă că „... 
expresia «a reforma» poate fi sinonimă cu altele, precum «a 
restaura», «a repara», «a reînnoi», «a corecta», «a ameliora», 
«a modifica» etc. Esenţial este faptul că acțiunea este îndrep- 
tată către forma anterioară a ceva, pe care o transformă în 
altceva mai mult sau mai puţin nou. Ni se pare că terme- 
nul nu implică neapărat o transformare totală a formei, deşi 
acest fapt nu este exclus... În aceeaşi măsură, nu trebuie ex- 
cluse micile modificări din conceptul de reformă. Într-ade- 
văr, întrucât o formă are multiple aspecte, o reformă la scară 
mică poate conduce la o reformă majoră... *. 

Astfel, modelele din trecut, fără a fi normative, sunt 
instructive şi pot servi drept inspiraţie pentru reforme, însă 
reconstrucția şi implementarea determină noi forme liturgice. 

Este mişcarea de reformă liturgică un produs eterodox 
al Conciliului II Vatican? După cum am văzut deja, pe par- 
cursul istoriei, Biserica a trecut printr-o serie de reforme/ 


% Mihail K. QARAMAN, „Unitate şi «reformă» liturgică..:, p. 236. 
Robert F. TAFT, Beyond East and West..., p. 192. 

“IDEM, „Response..., p. 289. 

“ Thomas POTT, Byzantine Liturgical Reform..., p. 78. 

* Nicholas DENYSENKO, Liturgical Reform..., p. 29. 

3 Thomas POTT, op. cit, p. 78. 

înnoiri liturgice. Chestiunea unei revizuiri liturgice în Bise- 
rica Ortodoxă a fost pusă în discuţie deja în prima jumătate 
a secolului al XIX-lea, când Patriarhia Ecumenică a recu- 
noscut necesitatea alcătuirii unui tipic parohial, distinct de 
cel monastic. Astfel, în 1838 apare o ediţie revizuită a Tipi- 
cului, realizată de Constantin Protopsaltul, din însărcinarea 
patriarhului Grigorie al VI-lea, iar în 1888 este tipărită o a 
doua ediţie îmbunătăţită de către Georgios Violakis. Această 
ultimă revizuire este, în mare parte, folosită până în prezent 
de Biserica Greciei”. Tipicul lui Constantin a fost adoptat şi 
de către Biserica Română, fiind tradus şi tipărit la Bucureşti 
de Anton Pann în 1851. Demersul Patriarhiei Ecumenice de 
a revizui Tipicul şi de a-l adapta liturghiei parohiale relevă 
natura pastorală a reformei liturgice”. 

De asemenea, nu trebuie trecută cu vederea perioada 
de asiduă cercetare istorico-liturgică din Rusia de la sfârşitul 
veacului al XIX-lea și începutul secolului al XX-lea. Atunci s-a 
format o importantă şcoală de Liturgică, printre reprezentanții 
cei mai de seamă fiind A. Dmitrievski, A. Almazov, N. 
Krasnoselţev, S. Muretov, M. Orlov, A. Pentkovski, P. Uspenski, 
M. Skabalanovici etc“. Un eveniment extrem de important al 
acestei „renașteri” l-a reprezentat Sinodul de la Moscova din 
1917-1918. Printre diverse teme, sinodalii au dezbătut chesti- 
uni liturgice ce priveau participarea activă a credincioşilor în 


3 Stefanos ALEXOPOULOS, „Ihe Place of the Typikon in the Codico- 
Liturgical Method”, în Klaas Spronk et alii (eds.), A Catalogue of Byzantine 
Manuscripts in their Liturgical Context: Challenges and Perspectives, col. 
CBM-Subsidia 1, Turnhout, Brepols Publishers, 2013, p. 28. 

3 Nicholas DENYSENKO, op. cit., p. 207. 

3% Pentru o privire de ansamblu a şcolii liturgice ruseşti a se vedea Peter 
GALADZA, „Liturgy and Life: The Appropriation of the Personalization 
of Cult in East-Slavic Orthodox Liturgiology, 1869-1996% în Studia 
Liturgica, 28/1998, p. 210-231, precum şi Job GETCHA, „Les études 
liturgiques russes au XIXe-XXe siècle et leur impact sur la pratique”, 
în Carlo Braga, Alessandro Pistoia (eds.), Les mouvements liturgiques. 
Corrélations entre pratiques et recherches, Subsidia CLV, Roma, 
Edizione Liturgiche, 2004, p. 279-291. 

liturghie, revizuirea Tipicului pentru uzul parohial (posibil, o 
influenţă a demersului Patriarhiei Ecumenice), traducerea tex- 
telor liturgice din slava veche în limba rusă, revizuirea sistemu- 
lui de lecturi biblice etc”. Contextul politic nefavorabil generat 
de Revoluţia bolşevică a determinat închiderea lucrărilor Si- 
nodului, însă o parte din principiile sinodale şi din cercetarea 
liturgică au fost continuate în diferite centre din Occident. 
Chiar şi în cadrul Bisericii Ortodoxe Române a exis- 
tat în perioada interbelică un interes crescut față de „reforma 
liturgică”, probabil ca un ecou al renașterii din Rusia. Astfel, 
într-o scrisoare adresată de Patriarhia Română Patriarhiei 
Ecumenice, la 8 iulie 1926, în contextul discuţiilor pentru 
întrunirea unui Sinod Panortodox (ce s-a ţinut abia după 90 
de ani în Creta), se propunea ca temă de dezbatere, printre 
altele, „revizuirea unor momente rituale, ţinându-se seama 
de formaţia şi dispoziţiile sufleteşti, morale și artistice ale 
creştinilor din vremurile noastre şi adaptarea unor slujbe 
pentru trebuințele bisericilor din parohii, şi nu mânăstiri". 
Într-un articol din 1949, liturgistul Ene Branişte deplângea 
pasivitatea credincioşilor în cadrul Liturghiei şi insista pen- 
tru încurajarea unei participări conştiente a acestora prin ca- 
tehizare mistagogică, aducerea darurilor pentru Euharistie, 
implicarea în oferirea răspunsurilor liturgice şi „reînvierea 
împărtăşirii generale şi frecvente”. De asemenea, într-un alt 
articol, din 1974* Branişte susține legitimitatea cererii de re- 


37 Pentru detalii a se vedea Aleksandr Aleksandrovich Bocoreeov, 
Church Reforms in Russia 1905-1918: In Commemoration of the 
50! Anniversary of the All-Russian Church Council of 1917-1918, 
Metropolitan Council of the Russian Orthodox Church of America, 
Bridgeport, 1966 şi Hunxonaii BanomoB, Ha nymu K 1umypeuueckomy 
803podenuro, MockBa, Tunorpabpua Hayra, 2001. 

38 Gheorghe SOARE, „De la Vatopedi la Rhodos”, în Biserica Ortodoxă 
Română, 9-10/1961, p. 845. 

3 Ene BRANIȘTE, „Participarea la Liturghie şi metodele de realizare”, în 
Studii Teologice, 7-8/1949, p. 567-637. 

“IDEM, „Câteva opinii, atitudini şi propuneri în problema «revizuirii» 
cultului ortodox” în Ortodoxia, 3/1974, p. 451-466. 

vizuire a Tipicului (recunoscând imperfecţiunile Tipicului 
adaptat de Patriarhia Ecumenică) pentru a corespunde ne- 
voilor liturgice ale parohiilor. Un astfel de demers se lasă în 
continuare aşteptat. 


>» 


„Reforma liturgică”, între autonomie locală 
și responsabilitate ecumenică 


În general, implementarea unei agende a „reformei 
liturgice” este privită ca o competenţă a Sinodului Ecume- 
nic (Pan-ortodox). Unul din motivele invocate este acela 
că adoptarea unor reforme doar în interiorul unei anumite 
Biserici Autocefale ar periclita uniformitatea liturgică pan- 
ortodoxă“. Cu alt prilej, am arătat, cu exemple din Tradiţia 
Bisericii, că unitatea liturgică a Bisericilor Ortodoxe nu în- 
seamnă uniformitate, ci unitatea se întărește şi este mai bo- 
gată prin diversitate, în timp ce o uniformitate impusă artifi- 
cial împiedică evoluţia firească şi înnoitoare a liturghiei”. 

Este posibilă o reformă liturgică generală, uniformă, 
la nivel pan-ortodox? Liturgistul N. Denysenko face urmă- 
toarele observaţii: „Dacă ar fi să comparăm structurile ce- 
lebrărilor ritului bizantin din bisericile din întreaga lume, 
vom afla probabil aparenţa unei uniformităţi generale. Dar, 
cu siguranță, vom descoperi diversitate în arhitectură, lim- 
bă, în adeziunea față de un anumit calendar, în modul de 
întrebuințare a Octoihului, a Mineielor şi a Triodului, pre- 
cum şi mici diferenţe privitoare la ritul euharistic - pentru 
a menţiona câteva exemple. Cu alte cuvinte, celebrările si- 
multane ale Liturghiei Euharistice în Boston şi Moscova pot 
fi destul de diferite din pricina compoziţiei şi a caracterului 


4 A se vedea Ene BRANIȘTE, „Probleme de actualitate..., p. 209. 

2 A se vedea Mihail QARAMAH, „Este uniformitatea un imperativ 
al unităţii liturgice?”, în Florin Dobrei (ed.), Credinţă - Unitate - 
Națiune. Simpozion teologic internaţional (Deva, 19-20 octombrie 
2018), Stockholm, Deva, Felicitas Publishing House /Edit. Episcopiei 
Devei şi Hunedoarei, 2018, p. 537-558. 

particular al comunităţii locale ... Așadar, ritul bizantin este 
atât divers, în conformitate cu structura şi contextul pro- 
priu comunităţii locale, cât şi o sursă a unităţii, adunând oa- 
meni aflaţi în situaţii noi sau nefamiliare [autorul se referă la 
situația Diasporei ortodoxe; n.n.] datorită familiarității sale. 
Concluzia este că obiectele de acţiune ale înnoirii liturgice 
nu pot fi implementate în mod uniform, de vreme ce unele 
comunităţi pot rezista puternic sau pot chiar refuza să ac- 
cepte schimbări care ar putea fi percepute ca o ameninţare 
a identităţii lor... Trebuie să luăm în considerare dacă anu- 
mite măsuri propuse sunt sau nu sunt potrivite pentru toate 
comunitățile”“?. 

Denysenko afirmă, pe bună dreptate, că implementarea 
reformelor liturgice trebuie realizată ţinându-se cont de ecle- 
siologia Bisericii Ortodoxe, potrivit căreia laicii nu sunt doar 
nişte receptori pasivi, ci sunt cei care confirmă învăţăturile 
şi practicile bisericeşti. De asemenea, trebuie luată în consi- 
derare implicarea activă în unele comunităţi a laicatului atât 
în chivernisirea administrativă a parohiei, a eparhiei și chiar 
la nivelul organismelor centrale ale Bisericii locale (cum este 
cazul Bisericii Ortodoxe din America), cât şi în diverse slu- 
jiri liturgice, precum cele de citeț, psalt, paraclisier, ipodia- 
con (mai ales în comunităţile ortodoxe din Occident). În 
aceste condiţii, laicatul trebuie pregătit, dar şi consultat în 
eventualitatea stabilirii unor reforme. Denysenko conchide 
că „Procesul de implementare a înnoirii liturgice trebuie să 
fie consultativ la nivel local şi trebuie ţinut cont de realităţile 
contextului local. Există cu siguranță nevoia de a aplica prin- 
cipiul eclesiologic ca o hermeneutică în toate contextele, dar 
un dialog despre implementarea înnoirii liturgice ar trebui 
să fie inclus pe agenda fiecărei Biserici locale”. 


8 Nicholas  DENYSENKO, „lowards an Agenda for Liturgical 
Reform in the Byzantine Rite: A response to Peter Galadza”, în 
Bolletino della Badia Greca di Grottaferrata, 7/2010, p. 46-47. 

“Nicholas DENYSENKO, „Lowards an Agenda..., p. 51. 

Astfel, o posibilă reformă/înnoire liturgică presupune 
ca autoritatea bisericească să ţină cont de doi factori: popo- 
rul/pleroma - ca receptor, şi comunitatea academică și ştiin- 
țifică, ce poate oferi studii şi analize diacronice şi sincronice 
privind liturghia Bisericii. În prealabil, ar fi extrem de utilă 
realizarea unei analize a practicii liturgice şi pastorale curen- 
te, pentru a determina impactul pe care anumite „reforme” 
introduse deja „clandestin îl au asupra credincioşilor. 


Modelul Bisericii Ortodoxe a Greciei” 


Un fapt semnificativ pentru alcătuirea şi implementarea 
unei agende sistematice a înnoirii liturgice în Biserica Greciei 
a fost crearea Comisiei Sinodale pentru Renaşterea Liturgică, la 
inițiativa vrednicului de pomenire arhiepiscop Hristodoulos. 
Această comisie a organizat o serie de simpozioane cu rolul de 
a dezbate diferite teme de natură liturgică: 

1. Sfântul Botez («Tó Ayiov Bănrioua, loropiko — 
rederovpyuri Bewpnon») - 1999; 

2. Înnoirea Liturgică («Aarpevowuev ebaptoTWG 
T& Oe. Tò Airnua ts Aetrovpyikij; Avavewoews oTÀV 
'Op865oân ExkAnoia») — 2000; 


“5 Despre procesul de înnoire liturgică din Grecia a se vedea: Stefanos 
ALEXOPOULOS, „Did the Work of Fr. Alexander Schmemann Influence 
Modern Greek Theological Thought? A Preliminary Assessment”, 
în St. Vladimirs Theological Quarterly, 53 (2-3)/2009, p. 273-299; 
Stefanos ALEXOPOULOS, „State of Liturgical Studies and Liturgical 
Research in Greece Today”, în Basilius J. Groen et alii (eds.), Inquiries 
into Eastern Christian Worship, Eastern Christian Studies, vol. 12, 
Leuven, Peeters Publishers, 2012, p. 375-392; Stefanos ALEXOPOULOS, 
„Liturgical Renewal in the Church of Greece: Past, Present, Future?” 
în Greek Orthodox Theological Review, 61/2016, p. 209-223; Pavlos 
KOUMARIANOS, „Liturgical Rebirth in the Church of Greece Today: A 
Doubtful Effort of Liturgical Reform”, prezentarea susținută la Prima 
Conferinţă Internaţională a Societăţii pentru Liturghia Orientală, 
23-28 iulie 2006, Collegium Orientale, Universitatea din Eichstăt, 
Germania, disponibil la http://sergeyvgolovanov.narod.ru/articles/ 
kumarianosrebirth.pdf (accesat la data de 20.12.2019); Nicholas 
DENYSENKO, Liturgical Reform..., p. 205-257. 

3. Euharistia («To Mvornpiov râs Oseias Evxaptoriac») 
— 2001; 

4. Taina Cununiei («“Tó uvoTnpiov toðTto uEya E0Tiv” 
- O Iăuos ornv OpOo5oân ExkAnoia») - 2002; 

5. Sfânta Scriptură în liturghia ortodoxă (« Tepovpyeiv 
tó Evayyehov” -H Ayia Ipag oriv Op065oân Aarpeia») 
- 2003; 

6. Cultul creştin şi idolatria («Xproriavikn Aarpeia Kai 
EiSwhoiarpia - “EXăTpevoav t KTLOEL napà TOV KTIOAVTO, 
Oc EOTIV EVĂOyYNTOG iç Tovc aiva”, Pwu. a" 25») — 2004; 

7. Taina Preoţiei («Io Mvornpiov Tîjs lepwovvns - 
“KaOwc ånéotadké ue ó Ilarnp, Kăyw néunw vuâc, wav. 
20, 21») - 2005; 

8. Heortologia («“Tó Xpioriavikov ‘Eoptoňóyiov” 
Kepăhonov topriic, uvhun 9e0d») - 2006; 

9. Taina morţii în cultul Bisericii («Tó Mvornpio Tod 
Oavărov ori Aarpeia týs EKkAnoiac, “KxnSevowuev TovG 
ăneA0ovTac wc kai Auiv Kai Exeivois ovupepei npóç óčav 
Oeod', Iwăvvov Xpvooorouov : Opuiia IIE' sic TÓ KaTă 
'Iwávvnv») — 2007; 

10. Sănătatea şi boala în viaţa liturgică a Bisericii («H 
vyeia kai ñ Aoevea oth Aerrovpyiký čwń Tic ExkAnoiac: 
“Eis laow wvyijs kai owuatoç”») — 2008; 

11. Mistagogia liturgică («Mvoraywy&v Xov Kvpie 
Tovc uaOnrăs e6i6aoKec Atywv» - I6.oueAov Tîj; AkoAovbiac 
Tov'OpOpov Tic Meyăins Ileurrns») - 2009; 

12. Personalităţi şi locuri care au contribuit la dezvolta- 
rea cultului dumnezeiesc («Ilpoowna kai Xraðpoi, Opoonua 
otv 6tauoppwon Tîjs Oeiac Aarpeiac») - 2010; 

13. Limba liturgică («Aeirovpyk Aywy») - 2011; 

14. Artele liturgice («Oi Aeirovpyiec TExvec») — 2012; 

15. Slujbele de noapte («Oi axoAovBiec rob 
vvxOnuepov») — 2014; 

16. Aghiologia Bisericii («Tò  Ayiodoyiov TÅG 
'ExxAnoiac») - 2016; 

17. Sfintele slujbe din perioada Octoihului, Triodului 
şi Penticostarului («Oi Iepec Axohovbiec otùv nepio6o TÄS 
Ilapakinrikns, Tod Tpww6iovkai rod IlevrnkooTapiov») — 
2018*. 

De remarcat faptul că, în acord cu subiectul analizat în 
prezentul articol, în cadrul simpozionului dedicat „înnoirii 
liturgice” (2000), s-a stabilit că prin această sintagmă sunt 
exprimate următoarele principii: 

- participarea conştientă în cultul dumnezeiesc şi dez- 
voltarea formării liturgice a credincioşilor Bisericii (plero- 
ma); 

- înţelegerea cuvintelor şi a simbolurilor întrebuințate 
în cult, de vreme ce acesta este caracterizat drept „slujbă cu- 
vântătoare/rațională”; 

- unitatea actului liturgic în diferitele tipuri şi forme 
liturgice“. 

Din observaţiile noastre, fundamentate pe sursele deja 
citate, considerăm că procesul de înnoire liturgică în Bise- 
rica Greciei este compus din următoarele etape: (1) forma- 
rea de către Sinod a unei comisii de experți atât din mediul 
academic, cât şi din cel pastoral, pentru a studia și a dezbate 
o agendă a unor posibile reforme; (2) organizarea de către 
comisia de specialişti a unor simpozioane pe diverse teme ce 
ţin de viaţa liturgică a Bisericii, cu scopul de a oferi ierarhiei 
superioare o serie de recomandări pentru a fi implementa- 
te; (3) emiterea de către Sinod, precum și de către fiecare 
chiriarh pentru propria eparhie, a unor enciclice instruc- 
tive pentru aplicarea (selectivă) a recomandărilor stabilite 


46 O parte din lucrările acestor simpozioane sunt accesibile pe site-ul 
oficial al Bisericii Greciei: http://www.ecclesia.gr/greek/holysynod/ 
commitees/liturgical/liturgical.htm (accesat la data de 20.12.2019). 

17 „Special Synodical Committee for Liturgical Rebirth. The Second 
Pan-Hellenic Liturgical Symposium, Volos, 22-25 October 2000. 
Findings and proposals of the 2" Liturgical Symposium”, disponibil 
la  http://www.ecclesia.gr/English/holysynod/committees/liturgical/ 
symposium_2010_1.html (accesat la data de 20.12.2019). 

în cadrul simpozioanelor; (4) revizuirea cărţilor liturgice. 
Deşi existenţa unei crize liturgice a fost conştientizată la ni- 
vel sinodal, procesul de înnoire nu este lipsit de fisuri, mai 
ales în etapa de implementare, acest lucru fiind cauzat şi de 
prezenţa unei rezistenţe faţă de reformă în Biserica Greciei. 

Astfel, deşi caracterizată de prudenţă în implementarea 
unor reforme „chirurgicale, mișcarea de renaştere liturgică 
din Biserica Greciei a relevat importanţa studiului sistematic 
al istoriei liturghiei şi a îmbinării laturii academice cu cea 
pastorală, precum și esenţialitatea iniţierii unei catehizări li- 
turgice serioase a credincioşilor, dar şi a clericilor, principa- 
lul scop fiind acela de a încuraja o participare cât mai activă 
şi mai conștientă a poporului în liturghie. 


vJ) A 


„Renașterea liturgică” în Biserica Ortodoxă Română 


Şi în cadrul Patriarhiei Române Sfântul Sinod a hotă- 
rât stabilirea unor tematici omagiale şi comemorative pentru 
fiecare an, organizându-se şedinţe solemne ale Sinodului, 
conferinţe, congrese, dezbateri, întâlniri preoțești şi cateheze, 
precum şi alte activităţi eclesiale. Printre teme se numără şi 
subiecte liturgice, cum ar fi: Sfânta Liturghie (2008), Sfintele 
Taine ale Botezului şi Cununiei (2011), Taina Sfântului Mas- 
lu (2012), Taina Spovedaniei şi Euharistia (2014), Iconografia 
(2017). Din nefericire însă, în abordarea acestor tematici nu 
s-a pus suficient accent pe necesitatea studierii istoriei litur- 
ghiei şi nici pe implementarea unor reforme cu scopul înnoi- 
rii vieţii liturgice. Totodată, nu există o agendă oficială a refor- 


48 O parte din aceste enciclici tratează: centralitatea Euharistiei în viața 
Bisericii; încurajarea unei cuminecări dese în rândul credincioşilor; 
citirea rugăciunilor „preoţeşti”, în special a Anaforalei, în auzul popo- 

rului; evitarea exagerărilor muzicale atât în ceea ce priveşte intonarea 

lecturilor scripturistice, cât şi referitor la executarea cântării imnuri- 
lor, astfel încât sensul lor să fie explicit şi inteligibil; poziționarea omi- 
liei sau a predicii la locul corespunzător, imediat după citiri; simplita- 
tea veşmintelor liturgice etc; a se vedea P. KOUMARIANOS, „Liturgical 
Rebirth..:, p. 3-7. 

mei liturgice la nivel sinodal, nici nu au fost publicate enciclice 
sau organizate conferințe pe acest subiect ce este considerat 
în continuare unul tabu. Motivele sunt diverse: (1) autoritatea 
bisericească nu consideră încă „înnoirea liturgică” o priorita- 
te; (2) mediul academic nu produce suficiente studii şi analize 
pertinente despre renașterea liturgică, astfel încât să stimule- 
ze interesul sinodal şi să ofere ierarhiei o bază solidă pentru 
implementarea anumitor reforme; (3) teama ca o asemenea 
inițiativă să nu adauge mai multă energie poziţiilor radica- 
le din Biserică (atât celor „conservatoare” care se erijează în 
„apărătoare” ale Ortodoxiei şi caută prilej pentru a-şi justifica 
tendinţele schismatice, cât şi celor „liberale” care se vor simți 
încurajate să ceară schimbări profunde din partea Bisericii, nu 
doar de ordin liturgic). 

Cu toate acestea, în prezent, în unele parohii din Româ- 
nia, dar mai ales din diaspora românească unde principiile în- 
noirii liturgice au fost agreate, pot fi observate anumite refor- 
me: slujirea Dumnezeieștii Liturghii cu ușile centrale ale sanc- 
tuarului deschise, citirea pericopelor scripturistice cu fața spre 
popor, mutarea cădirii din timpul citirii Apostolului în timpul 
Aliluiarionului, rostirea omiliei la locul ei firesc, după lecturi, 
omiterea ecteniei pentru catehumeni când aceştia nu sunt 
prezenți, reducerea pomenirilor de la Intrarea Mare, rostirea 
rugăciunilor în auzul credincioşilor (în special a Anaforalei)”, 


9 Despre aceasta, iată ce spune ÎPS Serafim, Mitropolitul român al Ger- 
maniei, Europei Centrale şi de Nord: „...credinciosul nu poate parti- 
cipa activ la rugăciune, dacă nu înţelege slujba, cum se întâmplă de 
regulă. Şi aceasta datorită (sic!) faptului că în decursul istoriei, s-a 
impus tradiţia falsă ca rugăciunile care constituie miezul Liturghiei 
euharistice să nu se mai citească cu voce tare, în auzul credincioși- 
lor, ci «în taină», aşa încât aceştia sunt privaţi de înțelegerea sensului 
însuşi al Liturghiei. Ei nu ştiu ce se petrece în cursul Liturghiei şi nu 
pot rosti «Amin» la rugăciunea de invocare a Sfântului Duh pentru 
prefacerea darurilor euharistice în Trupul şi Sângele lui Hristos”; tSe- 
rafim JOANTĂ, „Înnoirea, principiul fundamental al vieții spirituale 
ortodoxe”, prelegere în cadrul celei de-a 14-a întruniri a Dialogului 
teologic bilateral dintre Biserica Evanghelică din Germania (EKD) şi 

omiterea troparului Ceasului al III-lea din cadrul epiclezei, 
cuminecarea frecventă, duminicală sau chiar la fiecare Litur- 
ghie, a credincioșilor prezenţi, fără obligaţia mărturisirii sau 
a postirii înaintea fiecărei cuminecări”, săvârşirea Liturghiei 
baptismale”!, reintegrarea cuminecării mirilor în cadrul sluj- 
bei Cununiei, precum şi slujirea Liturghiei Sfântului Iacov”. 


Biserica Ortodoxă Română, Stein/Niirnberg, 23 - 27 mai 2016, dispo- 
nibil la http://www.mitropolia-ro.de/index.php/ro/publicatii/cuvinte-de- 
invatatura/975-innoirea-principiul-fundamental-al-vietii-spirituale-or- 
todoxe-stein-23-05-2016 (accesat la data de 20.12.2019). 

5 „O altă tradiţie falsă este aceea a condiţionării împărtăşirii cu Trupul şi 
Sângele Domnului de Taina Spovedaniei care deşi absolut necesară şi 
extrem de importantă pentru progresul duhovnicesc, nu poate fi o con- 
diţie pentru primirea Sfintei Împărtăşanii decât în cazul păcatelor grave. 
Impunerea unui post special înainte de împărtășire este, de asemenea, 
o tradiţie care nu încurajează împărtăşirea. De aceea credincioşii noştri 
se împărtăşesc foarte rar, cei mai mulți niciodată. Astfel, Liturghia se 
goleşte de sensul ei care este împărtășirea credincioşilor, nu doar a preo- 
tului. Clericalismul s-a născut tocmai din separarea altarului de restul 
bisericii: pe de-o parte, clericii care slujesc la Altar, predică şi se împăr- 
tăşesc, iar pe de alta, credincioşii care participă pasiv la slujbă şi n-au 
altă responsabilitate decât aceea de a susține material Biserica”; Serafim 
JOANTĂ, „Înnoirea..” Trebuie precizat că în pastorala Sfântului Sinod al 
BOR cu ocazia anului omagial euharistic (2014), deşi apare îndemnul 
pentru credincioşi de a se împărtăşi „mai des”, se accentuează că „Potri- 
vit tradiţiei şi practicii Bisericii noastre, trebuie să ne spovedim înainte 
de a primi Sfânta Împărtășanie”; „Pastorala Sfântului Sinod al Bisericii 
Ortodoxe Române privind însemnătatea Anului omagial euharistic (al 
Sfintei Spovedanii şi al Sfintei Împărtăşanii) şi Anului comemorativ al 
Sfinţilor Martiri Brâncoveni”, disponibil la https://episcopiahusilor.ro/ 
pastorala-sfantului-sinod-al-bisericii-ortodoxe-romane-privind-insemna- 
tatea-anului-omagial (accesat la data de 20.12.2019). 

51 A se vedea „Liturghie baptismală la început de Post Mare în Bamberg, 
disponibil la http://www.mitropolia ro.de/index.php/ro/stiri-din-2016 
/823-liturghie-baptismala-la-inceput-de-post-mare-in-bamberg (ac- 
cesat la data de 20.12.2019); „Liturghie baptismală în Bacău”, disponi- 
bil la https://ziarullumina.ro/actualitate-religioasa/stiri/liturghie-baptis- 
mala-in-bacau-149532.html (accesat la data de 20.12.2019). 

> A se vedea „Liturghia Sfântului Iacov a fost oficiată în Catedrala 
din Constanţa”, disponibil la https://basilica.ro/liturghia-sfantului- 

Unele dintre aceste „reforme” au fost influențate și încu- 
rajate de publicarea în ultimii ani în România a unor lucrări 
ce tratează istoria şi teologia liturghiei, o parte fiind traduceri 
ale studiilor unor liturgişti prestigioşi, precum Taft, Mateos, 
Schmemann, Uspenski. Chiar dacă o parte dintre reformele 
amintite au măcar acceptul tacit al unor ierarhi, mișcarea de 
înnoire liturgică din Patriarhia Română are un caracter spon- 
tan, fără a urma un program bine definit. Dezavantajul unei 
astfel de situații constă în operarea unor schimbări liturgice în 
funcţie de preferinţele sau opiniile subiective ale slujitorilor, 
fără o cercetare riguroasă a istoriei cultului”. 


Revizuirea cărților liturgice 

Apariţia ultimei ediţii a Liturghierului românesc 
(2012) deschidea perspectiva unei tendinţe de înnoire litur- 
gice prin corectarea textelor de cult. În prefața acestui Li- 


iacob-a-fost-oficiata-in-catedrala-din-constanta/ (accesat la data de 
20.12.2019). 

5 De exemplu, în unele locuri se încearcă săvârşirea rânduielii Cununiei 
unite cu Dumnezeiasca Liturghie. Deşi cuminecarea mirilor este jus- 
tificată istoric, liturgic şi teologic, se pare că în ritul constantinopoli- 
tan aceasta s-a făcut doar cu Darurile Înainte Sfinţite, în cadrul slujbei 
Cununiei ce se săvârşea imediat după Liturghia deplină (a se vedea, 
de pildă, Gabriel RADIE, „Ihe Rite of Marriage in the Archimedes 
Euchology & Sinai gr. 973 (a. 1152/3)”, în Scripta & e-Scripta, 12/2013, 
p. 194-195). O altă problemă o constituie şi slujirea Liturghiei Sfântu- 
lui Iacov; deşi nu este nimic de condamnat în dorinţa de reactivare a 
acestei Liturghii, totuși, nu există încă o traducere în limba română a 
textului acesteia care să fie aprobată de către autoritatea sinodală, şi 
nici vreun studiu „la zi” în limba română despre ceea ce implica în ve- 
chime săvârşirea acestei Liturghii. De pildă, din punct de vedere isto- 
rico-liturgic, pregătirea darurilor euharistice pentru Liturghia Sfântu- 
lui Iacov nu implică nicidecum scoaterea de miride, precum nici alte 
elemente specifice ritului bizantin (ca Rugăciunea Punerii-înainte). 
Însă, în filmul realizat cu ocazia săvârşirii acestei Liturghii de către ÎPS 
Teodosie al Tomisului (2019), se poate observa că pâinea a fost pregă- 
tită întocmai ca în Liturghia de rit bizantin (sursa: https://basilica.ro/ 
liturghia-sfantului-iacob-a-fost-oficiata-in-catedrala-din-constanta/). 

turghier se precizau principiile care au stat la baza realizării 
ediţiei: (1) consultarea edițiilor Ieratikon-ului de la Atena şi 
de la Simonos Petra din 2004, precum şi a Slujebnik-ului de 
la Moscova din 2003; (2) în privinţa limbii liturgice, dorința 
de evitare a arhaismelor greu de înţeles şi a neologismelor 
greu de asimilat în cult; (3) necesitatea corectitudinii dog- 
matice şi liturgice a textului; (4) nevoia asimilării treptate a 
îndreptărilor făcute”. 

Ultimul punct anunţa, de fapt, că această ediție este 
una de tranziţie, astfel încât multe din modificările ope- 
rate au fost redate în paranteze sau în note de subsol”. 
„Precauţia”, uneori nejustificată, a făcut ca unele îndreptări 
ce erau necesare să nu fie făcute, precum mutarea cădirii din 
timpul citirii Apostolului în timpul Aliluiarionului, elimina- 
rea troparului Ceasului al III-lea din cadrul Anaforalei sau a 
adaosului neinspirat „prefăcându-le cu Duhul Tău cel Sfânt” 
de la epicleza Rugăciunii Euharistice a Sfântului Vasile cel 
Mare. Dintre îmbunătăţiri amintim: reașezarea rugăciunilor 
antifoanelor de la Liturghie şi a rugăciunii Trisaghionului în 
locul lor firesc, înainte de ecfonisele lor”, corectarea dialo- 
gului dintre preot şi diacon după Intrarea Mare, corectarea 
formulei de binecuvântare a zeon-ului etc. 

Ediţia din 2012 aduce şi modificări cel puţin dis- 
cutabile, precum: traducerea eronată a sintagmei „Tv 
Aoyikýv Aarpeiav” („slujbă cuvântătoare”) prin „slujire cu- 
vântătoare” sau schimbarea traducerii ecfonisului introduc- 
tiv al rugăciunii domneşti: „Și ne învredniceşte...a Te chema 
pe Tine, Dumnezeul cel Ceresc, «Tată»..”/,...a Te chema pe 


54*** Liturghier, Bucureşti, Edit. Institutului Biblic şi de Misiune Orto- 
doxă, 2012, p. 12. 

55 Exemple: „Cu pace (în pace), Domnului să ne rugăm”, „Înger de pace, 
credincios îndreptător (călăuzitor)..:, „Mila păcii, jertfa laudei (Milă, 
pace, jertfă de laudă)” etc. 

* Totuşi, în note de subsol se specifică faptul că în situaţia în care preotul 
slujeşte fără diacon, va zice rugăciunile în taină, în timpul cântării antifoa- 
nelor, deci după ce a rostit cu voce tare ecfonisele lor, lucru ce contravine 
logicii liturgice; a se vedea *** Liturghier (2012), p. 137, 139 et passim. 

Tine, Dumnzeu-Tatăl cel Ceresc... Departe de a fi perfect, 
Liturghierul publicat în 2012 reprezintă, totuşi, o ediţie cu 
mult îmbunătăţită față de precedentele două (2008 şi 2000). 
În perspectiva redactării unei noi ediţii, însă, ar fi binevenite 
(1) o mai largă consultare a tuturor profesorilor de Litur- 
gică din facultăţile de Teologie şi a liturgiștilor avizaţi din 
ţară (poate chiar și a unor cercetători din străinătate), a unor 
specialişti în Dogmatică, Patrologie, Teologie Biblică, Drept 
Canonic, dar şi în domeniul Filologiei clasice şi moderne, 
precum şi a unor slujitori experimentați, cu o bogată activi- 
tate liturgică şi pastorală, (2) consultarea studiilor de specia- 
litate recente și cercetarea mai amănunțită a izvoarelor (în 
primul rând greceşti, dar şi slave şi româneşti), (3) organi- 
zarea de conferințe sau discuţii în vederea pregătirii clerului 
pentru viitoarele înnoiri sau revizuiri, precum şi întocmirea 
unui program de catehizare liturgică a credincioşilor pentru 
a se familiariza cu istoria liturghiei şi pentru a recepta mai 
uşor reformele. 


Perspective pentru o înnoire liturgică 
în Biserica Ortodoxă Română 


La sfârşitul anului 2019, liturgistul basarabean Petru 
Pruteanu, cu binecuvântarea ÎPS Vladimir, Mitropolitul 
Moldovei (Patriarhia Moscovei), a editat un Liturghier misio- 
nar, despre care afirmă în „Prefaţă” că reprezintă „o versiu- 
ne de probă a unui proiect de reeditare a textelor liturgice 
în conformitate cu vechile rânduieli şi practici ale Bisericii, 


5 Scopul acestui ecfonis nu este altul decât de a cere îndrăzneală de a-L 
numi pe Dumnezeu „Iată” Cu acest înţeles a tradus şi Sfântul Mitro- 
polit Dosoftei în Liturghierul său de la 1679, f. 29". Este adevărat că în 
limba greacă cuvântul „Iată” este în cazul acuzativ: «Tov Enovpâviov 
Oeov Ilar&po», însă, din punct de vedere gramatical, aşa şi trebuie, 
întrucât nu poate sta în vocativ, fiind un complement. Un text ce ex- 
primă aceeași idee întâlnim la Ieremia 3, 18: «Ilarepa kaAeoeTe ue Kai 
Ar Euob oùk &noorpapnoeode» („Iu mă vei numi «Tată» şi nu te vei 
depărta de la Mine”). 

adaptate la realităţile şi necesitățile misionare ale timpului şi 
locului în care trăim şi slujim, după o minuțioasă cercetare a 
istoriei şi textologiei rânduielilor liturgice... Acest Liturghier 
nu se vrea a fi un substitut sau o corectare a Liturghierului 
oficial, ci reprezintă doar o formă de redactare, care-i poate 
ajuta pe unii preoți şi credincioşi să înţeleagă mai bine sen- 
surile adânci ale cultului ortodox. Cu binecuvântarea chiri- 
arhului, rânduiala propusă aici poate fi folosită în cult...”*%. 
Liturghierul misionar aduce unele înnoiri semnificati- 
ve, dintre care amintim câteva: redistribuirea rugăciunilor 
preoțești de la Vecernie şi Utrenie în cadrul respectivelor 
rânduieli, înlocuirea slujbei pentru împărat de la începutul 
Utreniei cu psalmii Ceasului I, propunerea unei rânduieli 
pentru săvârşirea Proscomidiei fără scoaterea de miride, 
prevederea citirii cu voce tare a majorităţii rugăciunilor şi 
mai ales a Anaforalei, eliminarea troparului Ceasului al III- 
lea din cadrul Rugăciunii Euharistice şi a adaosului „prefă- 
cându-le cu Duhul Tău cel Sfânt” din Anaforaua Sfântului 
Vasile cel Mare, uniformizarea modului de împărtăşire a 
clericilor în cadrul Liturghiei Darurilor Înainte Sfinţite cu 
cel din cadrul Liturghiilor depline (conform vechii Tradiţii a 
Bisericii), creşterea numărului rugăciunilor din spatele Am- 
vonului, specifice diferitelor praznice. Există, însă, şi anu- 
mite chestiuni care necesită o analiză mai atentă şi viitoare 
îmbunătăţiri, dintre care semnalăm: întrebuințarea eronată 
a termenului „ectenie” pentru toate litaniile, neconcordanța 
distribuirii unora dintre rugăciunile Vecerniei în cadrul rân- 
duielii propriu-zise cu cea din cuprinsul Liturghiei Darurilor 
Înainte Sfinţite, menţinerea unor ecfonise detaşate de rugă- 
ciunile lor (a se vedea p. 31 şi p. 34), păstrarea formulei „Mă 
împărtăşesc eu...” rostită de preot înainte de cuminecarea cu 
Sfântul Sânge”, ezitarea (inexplicabilă, dacă ţinem cont de 


55 *** Liturghier Misionar, trad. şi comentarii de ierom. Petru Pruteanu, 
Chişinău, F.E.-P. „Tipografia Centrală”, 2019, p. 3. 

5 Aceasta a fost deja revizuită în ediţia din 2012 a Liturghierului ro- 
mânesc: „...Cinstitul şi Preasfântul Sânge...se dă mie, nevrednicului 
preot...” (p. 190; a se vedea şi lămuririle de la p. 605-606). 

alte revizuiri mult mai curajoase) plasării litaniei cererilor la 
locul său logic în cadrul Liturghiei, şi anume după cumine- 
carea credincioşilor, „bizantinizarea” rânduielii palestiniene 
a Obedniţei, pentru a se asemăna Liturghiei Darurilor Îna- 
inte Sfinţite“. 

Cu siguranță, însă, Liturghierul misionar va stârni 
mult interes şi va influența modul de slujire întâi în unele 
comunităţi din diaspora vorbitoare de limbă română, dar şi 
în unele parohii „mai deschise” din România, fapt care va 
avea în mod cert un impact şi asupra unei viitoare ediţii si- 
nodale oficiale. 

Trebuie, totuşi, ca ierarhia superioară să adopte un 
punct de vedere oficial privind însemnătatea şi necesitatea 
unei „înnoiri liturgice” şi să traseze o foaie de parcurs pentru 
implementarea viitoarelor reforme. Există deja unele sem- 
nale favorabile unui astfel de demers din partea anumitor 
ierarhi din diaspora românească, dar şi din ţară. O atenţie 
deosebită trebuie oferită liturghiologiei din mediul acade- 
mic românesc. Patriarhia Română ar putea crea un Institut 
Liturgic de cercetare şi studiu, care să aibă drept obiective, 
studierea riguroasă a izvoarelor liturgice şi realizarea de 


>» 


“ Este probabil cea mai „discutabilă” propunere de „înnoire” cuprinsă 
în Liturghierul misionar. Este întru totul adevărat că Obedniţa este 
o rânduială a împărtăşirii din rezerva euharistică (a se vedea biblio- 
grafia pe acest subiect indicată de Pruteanu în Liturghier misionar, 
p. 189, n. 1) şi este legitimă menţinerea acestei funcții a respectivei 
rânduieli. De asemenea, propunerea lui Pruteanu ca Obedniţa să se 
săvârşeasă în locul Liturghiei Darurilor Înainte Sfinţite la ora prân- 
zului sau chiar dimineaţa (p. 190), atunci când nu există posibilitatea 
săvârşirii Liturghiei Darurilor Înainte Sfinţite seara (singurul timp al 
zilei admis pentru săvârşirea acesteia) este corectă şi nu lezează cu 
nimic Tradiţia liturgică a Bisericii. Însă, introducerea de elemente „bi- 
zantine” în această rânduială palestiniană, cum ar fi „Intrarea Mare”, 
nu există un argument istorico-liturgic. De asemenea, pentru selecția 
rugăciunilor propuse de Pruteanu să preceadă Psalmii 102 şi 145 ar fi 
fost necesară o mai temeinică argumentare, iar litania cererilor a fost 
plasată nepotrivit înainte de Cuminecare. 

ediţii critice care să reprezinte suportul pentru revizuirea şi 
corectarea actualelor cărţi de cult, organizarea de conferinţe 
şi simpozioane pe diverse teme şi probleme liturgice şi pas- 
torale, editarea unei reviste ştiinţifice de specialitate, stabili- 
rea unui program de formare liturgică continuă a slujitorilor, 
dar şi de catehizare a credincioşilor. 

Nu trebuie uitat că scopul „reformei liturgice” nu se 
reduce la obținerea unei perfecțiuni aparente a modului de 
săvârşire a slujbelor, ci constă, mai ales, în transfigurarea mo- 
dului de înţelegere a liturghiei şi de participare a credincioşilor 
la actul liturgic, astfel încât aceștia să conștientizeze că sunt 
chemaţi să devină împreună Trupul euharistic al lui Hristos. 
În liturghie, credincioşii nu sunt spectatori pasivi ai unei dra- 
me rituale, ci împreună-slujitori cu clerul hirotonit. Atunci 
când se vor forma cozi înaintea Potirului la fel de mari precum 
înaintea raclelor cu sfinte moaște sau a icoanelor făcătoare de 
minuni, putem spune că am făcut un pas important înainte. 


Concluzii 


Din cele prezentate în lucrarea de față, putem trage ur- 
mătoarele concluzii: 

- Sfântul Sinod al Bisericii Ortodoxe Române nu mai 
poate ignora preocupările legitime şi din ce în ce mai nu- 
meroase ale unor clerici, teologi şi credincioşi ancoraţi sin- 
cer în viața liturgică a Bisericii privitoare la nevoia de în- 
noire/reformă/revizuire a unor rituri; criza liturgică trebuie 
conştientizată şi tratată; 

- este nevoie ca autoritatea bisericească să preîntâmpi- 
ne şi să corecteze iniţiativele exuberante de reformă; aceasta 
se poate realiza numai prin stabilirea unei agende oficiale a 
înnoirii liturgice, a cărei implementare să fie atent monitori- 
zată atât ierarhic, cât şi academic; 

- iniţiativele locale de înnoire liturgică pot fi implemen- 
tate, în măsura în care sunt argumentate ştiinţific şi pastoral, 

cu binecuvântarea chiriarhului. Acesta trebuie să fie receptiv 
faţă de diferite propuneri, dar și selectiv, fiind necesară con- 
sultarea specialiştilor din domeniul cercetării liturgice; 

- este necesară încurajarea unei participări conştiente 
a credincioşilor în liturghia Bisericii, scopul principal al 
„reformei liturgice” fiind acela al îndrumării poporului că- 
tre comuniunea reală cu Dumnezeu. Astfel, trebuie evalua- 
tă „reforma”: în ce măsură „înnoirea liturgică” contribuie la 
înnoirea vieţii credincioşilor, pentru a deveni cu adevărat 
„popor ales” şi „preoţie împărătească”?; 

- trebuie demarat un program de instruire a preoților, 
încât aceştia să poată la rândul lor realiza o serioasă catehi- 
zare liturgică a credincioşilor. Astfel, autoritatea bisericeas- 
că nu va mai putea invoca teama „reacției populare” față de 
viitoare reforme. 

„PÂINEA NOASTRĂ CEA DE TOATE ZILELE” 
SAU ILUZIA ALEGERII SPECIFICĂ 
SOCIETĂŢILOR CONSUMERISTE ŞI 
PERSPECTIVA ESHATOLOGICĂ 
ÎNŢELEASĂ CA RĂSPUNS AL BISERICII 


Marius-Ștefan CIULU 


Premise 


După cum evidenția mitropolitul Ioannis Zizioulas în de- 
cembrie 1999 în cadrul unei conferinţe susţinută la Balamand! 
şi după cum părintele Ioan I. Ică Jr. sublinia în Canonul Ortodo- 
xiei (vol. 1), mileniul al III-lea pune Biserica în faţa unor mul- 
tiple provocări. Acestea sunt radicale şi necesită „un răspuns 
prin excelenţă teologic, un răspuns nu doctrinarist, abstract, nu 
arheologic conservator, ci unul concret, viu, ancorat euharistic, 
liturgic şi duhovnicesc într-o viziune eshatologică”?. Una din- 
tre aceste provocări postulează un paradox existenţial cu care 
creştinul (a se citi creştinul-ortodox al) zilelor noastre se con- 
fruntă constant ca parte a unei societăți consumeriste”: el este 


! Joan ZIZIOULAS al Pergamului, Biserica Ortodoxă și mileniul al trei- 
lea [The Orthodox Church and the Third Millennium], disponibil la 
http://theology.balamand.edu.Ib/index.php/local-events/738-ziziou- 
laslecture, (accesat la data de 24.09.2019). 

Ioan I. ICĂ jr., Canonul Ortodoxiei, Sibiu, Edit. Deisis, 2008, p. 87. 

3 Prin consumerism este definită o structură socială şi economică ce 
încurajează achiziționarea de bunuri şi servicii în cantităţi ce cresc în 
mod constant. Odată cu revoluţia industrială, dar mai ales în secolul al 
XX-lea, producţia în masă a dus la o supraproducţie - oferta de bunuri 
va creşte dincolo de cererea consumatorilor şi astfel producătorii 

bombardat mediatic de ideea că poate alege mereu dintr-o va- 
rietate de produse. Această realitate nu mai este limitată doar la 
canalele media clasice (televiziune, radio, ziar etc.), ci s-a extins 
cu o repeziciune extraordinară în mediul on-line, unde cultura 
„advertising-ului” a căpătat noi dimensiuni şi a atins un nou 
standard: „reclama direcționat? În această nouă eră, omul de- 
vine o ţintă ce se transformă foarte repede într-o pradă ușoară. 
E] este atacat de sute de reclame personalizate în funcţie de cău- 
tările sale pe Google. Acest atac este realizat cu aceeaşi precizie 
pe care o are un lunetist?. Mai mult, atunci când păşeşte într-un 
supermarket câmpul său vizual este acaparat de o multitudine 
de „variaţii pe aceeași temă”: sute de tipuri de muștar, de condi- 
mente, de dulciuri, zeci de producători de unt, brânză sau lapte, 
pâine proaspătă fie albă, fie neagră, fie chifle şi exemplele pot 
continua la nesfârșit. Paradoxal, deşi creştinul este bombardat 
- aproape permanent - de această abundență de produse din 
care poate alege, totuşi, el se roagă zilnic cerând Tatălui Ceresc 
„pâinea cea spre ființă”. 

Cea de-a patra cerere a celei mai cunoscute şi des ros- 
tite rugăciuni de către toate confesiunile creştine este: „Tov 
ăprov uv Tov Emovotov 506 nuiv ońuepov” (Pâinea noas- 
tră cea spre ființă dă-ne-o nouă astăzi - Matei 6, 11). Prin ò 


au început să apeleze la publicitate planificată pentru a manipula 
cheltuielile consumatorilor. Pentru mai multe detalii, vezi Barbara 
CZARNECKA şi Bruno CZARNECKA, „Do Consumers Acculturated to 
Global Consumer Culture Buy More Impulsively? The Moderating 
Role of Attitudes towards and Beliefs about Advertising”, în Journal of 
Global Marketing, iunie, 2019, p. 1-20. 

t Un exemplu în acest sens este povestea unui tată care şi-a dat seama 
că fiica sa este însărcinată din cauza reclamelor direcționate în funcție 
de căutările pe Google, disponibil la https://www.forbes.com/sites/ 
kashmirhill/2012/02/16/how-target-figured-out-a-teen-girl-was-preg- 
nant-before-her-father-did/+6f0b86666668 (accesat la data de 29.11.2019). 

* După cum observă Alexander Schmemann, dacă primele trei cereri sunt 
direct legate de Dumnezeu, prin ele fiind exprimată dorința creştinilor ca 
numele Său să fie preaslăvit, împărăţia Sa să se sălăşluiască între creştini 
şi în creştini, voia Sa să se împlinească, nu numai în cer, dar şi pe pământ, 

ăpros, în cazul de faţă trebuie înţeles „hrană” în mod gene- 
ral”. Astfel, termenul „pâine” folosit în traducerea româneas- 
că (şi în traducerile moderne) trebuie înţeles în același fel în 
care acesta este întrebuințat în expresii precum „a-şi câştiga 
pâinea cu osteneală” sau „a munci pentru o bucăţică de pâi- 
ne”. Cu alte cuvinte, prin această cerere creştinul se roagă lui 
Dumnezeu pentru condiţiile necesare vieții. Pe de altă parte, 
termenul Emovotos” a fost tradus în versiunea sinodală prin 
„de o ființă”. Acest lucru evidenţiază pe de o parte că omul are 
nevoie de hrană pentru a supravieţui, iar pe de altă parte că 
aceasta este un dar de la Dumnezeu. Mai mult, din perspec- 
tiva Sfântului Maxim Mărturisitorul, prin această cerere este 
subliniat faptul că omul, prin hrana duhovnicească cu care 
se împărtășeşte euharistic, se face părtaş de viaţa dumneze- 
iască şi, în acest fel, va pune mărturie ce „bun este Domnul”. 


cu această a patra cerere, rugăciunea face trecerea către trebuinţele directe 
ale omului. Alexander SCHMEMANN, Tatăl nostru, trad. Luminiţa-lrina 
Niculescu, Bucureşti, Edit. Sofia, 2008, p. 53-54. Pentru textul românesc 
al citatelor biblice vom folosi traducerea sinodală. Pentru textul grec 
al citatelor biblice vom folosi versiunea Novum Testamentum Graece, 
Stuttgart, Deutsch Bibelgesellschaft, 1993. 

“Termenul ò ăproc apare în textele nou testamentare cu două înțelesuri 
diferite. Primul este cel primar de „pâine” (vezi Matei 26, 26; Marcu 
6, 38, 44, 52; Luca 9, 13; Evrei 9, 2). Cel de-al doilea este cel de hrană 
(vezi Marcu 3, 20; Luca 15, 17; 2 Tesaloniceni 3, 8, 12). 

7 Conform Novum Testamentum Greace, acest termen apare doar în Ma- 
tei 6, 11 şi Luca 11, 2 în textul Rugăciunii Domneşti. Acest lucru face 
ca termenul să fie un hapax legomenon. Termenul niooo mai este 
citat (verbatim) şi în Didahia 8, 2, disponibil la http://khazarzar.skep- 
tik.net/books/didacheg.pdf (accesat la data de 20.09.2019), unde este 
reprodusă Rugăciunea Domnească din textul Evangheliei după Matei. 
Referitor la sensul acestui termen trebuie menționat că Fericitul Iero- 
nim l-a tradus în două moduri diferite în Vulgata: în Matei 6, 11 prin 
„supersubstantialem”, iar în Luca 11, 2 prin „quotidianum. (pentru 
textul Vulgatei vezi: http://vulgate.org/). 

8 Sfântul MAXIM MĂRTURISITORUL, „Iâlcuire la Tatăl Nostru”, în Filoca- 
lia, vol. 2, trad. Dumitru Stăniloae, București, Edit. Institutului Biblic 
şi de Misiune al Bisericii Ortodoxe Române, 2008, p. 311. 

Această cerere ar putea fi înțeleasă, conform Sfântului 
Maxim, astfel: „Pâinea noastră, pe care ne-ai gătit-o la înce- 
put spre nemurirea firii, dă-ne-o nouă astăzi, cât ne aflăm 
încă în viața aceasta muritoare, ca să biruiască moartea pă- 
catului hrănirea cu pâinea vieții şi a cunoștinței, de care căl- 
carea poruncii dumnezeieşti nu l-a lăsat pe primul om să se 
facă părtaş; căci dacă ar fi mâncat să se sature din această 
mâncare, nu ar fi fost cuprins de moartea păcatului”. 

În acest context, paradoxul creștinului din zilele noas- 
tre este acela că, deşi el se roagă lui Dumnezeu cerând cele 
necesare vieții şi prin textul rugăciunii recunoaşte că toate 
acestea sunt un dar de la Creator, în acelaşi timp el este asal- 
tat de ideea că are o varietate de produse din care poate alege 
după bunul plac, oferindu-i-se prin asaltul mediatic impresia 
unei false libertăţi. Pe lângă acest paradox, după cum vom 
arăta mai jos, creştinul contemporan se confruntă, printre 
altele, şi cu o altă problemă, aparent lipsită de importanţă: 
realitatea Judecăţii de Apoi ca punct cardinal al perspectivei 
eshatologice specifică relaţiilor cu aproapele care este per- 
manent erodată de trivializarea atribuită iadului şi puterilor 
vrăjmaşului în zona audio-vizualului. 

Plecând de la aceste premise, în paginile ce urmează ne 
vom concentra atenţia asupra următoarelor aspecte: nevoia 
de hrană ca element al ispitirii Mântuitorului în discursul 
biblic, erminia dostoievskiană asupra primei ispitiri la care a 
fost supus Mântuitorul în pustie şi libertatea şi falsa libertate 
a omului din perspectiva caracteristicilor specifice societății 
consumeriste. 

Prima ispitire a Mântuitorului și erminia dostoievskia- 
nă asupra acesteia 

Conform narativului nou testamentar, după ce, la mo- 
mentul Botezului Său de către Sfântul loan, Mântuitorul a fost 
recunoscut de Dumnezeu drept Fiul Său preaiubit, Dumne- 
zeu-Omul a fost dus de Duhul în pustie. Aici El urma să fie 


° Ibidem, p. 329. 

ispitit de diavol”. După ce a postit timp de patruzeci de zile 
şi patruzeci de nopți, la urmă avea să flămânzească!!. Sfântul 
Evanghelist Marcu arată că în această perioadă de postire, 
Mântuitorul a stat în pustie alături de fiarele sălbatice şi că a 
fost slujit de îngeri”. Satana ÎL ispiteşte de trei ori. Prima oară 
îi spune: „Dacă eşti Fiul lui Dumnezeu poruncește ca aceste 
pietre să se facă pâini, la care Fiul Omului îi răspunde că 
este scris „Nu numai cu pâine va trăi omul, ci cu tot cuvântul 
care iese din gura lui Dumnezeu”, citând din Deuterono- 
mult. Astfel, această primă ispită la care Mântuitorul Se lasă 
supus este ispita trupească a foamei, care poate fi înțeleasă, 
în sens larg, ca ispită legată de slăbiciunile generate de nevo- 
ile primare ale omului, care sunt exploatate la maximum de 
ideologia consumeristă. 

Plecând tocmai de la acest pasaj biblic, marele scrii- 
tor rus, Feodor M. Dostoievski, reușește, în capitolul intitu- 
lat „Legenda marelui Inchizitor”'5, unul dintre cele mai cu- 
noscute pasaje ale romanului Frații Karamazov, să creeze o 
imagine extrem de puternică şi să ofere o erminie profetică 
acestei prime ispitiri la care S-a lăsat supus Mântuitorul şi 
inclusiv asupra implicaţiilor pe care aceasta le are la nivel 
ontologic şi antropologic. Marele scriitor contextualizează 
viziunea sa profetică pornind de la o imagine vie şi extrem 
de sugestivă: „Într-o zi, a hotărât să se arate măcar pentru o 
clipă mulțimii, norodului care se chinuia, pătimind, cu sufle- 
tul încărcat de păcate, dar care-L iubea, totuşi, cu o dragoste 
copilărească [...] El dorea să coboare numai o clipă în mijlo- 
cul odraslelor Sale, chiar în locul unde vâlvătaia rugurilor, 


1 Vezi Matei 4, 1; Marcu 1, 12; Luca 4, 1. 

1 Vezi Matei 4, 2; Marcu 1, 13; Luca 4,2. 

2 Vezi Marcu 1, 13. 

13 Vezi Matei 4, 4; Deuteronomul 8, 3; Luca 4, 4: Ei vioc ei toù 0eo5, cint 
iva oi Ai0ot ovTot ăprot yEvwvTatl. 

14 Vezi Deuteronomul 8, 3. 

'5 Feodor M. DOSTOIEVSKI, Frații Karamazov, trad. Ovidiu Constanti- 
nescu / Isabella Dumbravă, Bucureşti, Edit. Libra, 2018, p. 362-390. 

pe care erau daţi pradă focului ereticii, se înălța până în tărie. 
În nemărginita Lui îndurare, voia să umble din nou printre 
oameni cu chipul pe care-L purtase cu cincisprezece veacuri 
în urmă. A descins, deci, într-una din pieţele «toride» ale 
oraşului meridional în care nu mai departe decât în ajun 
[...] marele inchizitor arsese pe rug «cu fast», ad majorem 
gloriam Dei, aproape o sută de eretici". 

În continuare, scriitorul rus relatează cum El (Mân- 
tuitorul) merge prin piaţă, este recunoscut de mulțime, îi 
binecuvântează, îi vindecă, învie o tânără, înduplecat fiind 
de strigătul de disperare al mamei acesteia, ca altădată de 
strigătul văduvei din Nain. În acest context de comuniune 
apare „un bătrân de aproape nouăzeci de ani, înalt şi drept, 
cu faţa suptă şi ochii adânciţi în orbite, niște ochi în care mai 
tremură încă o licărire uşoară, ca o scânteie”. Acesta nu mai 
purta veșmintele pe care le îmbrăcase cu o seara în urmă, pe 
când arsese pe rug pe cei aproape o sută de eretici, ci pur- 
ta „vechea lui rasă călugărească, făcută din pânză groasă". 
Nu era nimeni altul decât marele inchizitor, o personificare 
inedită a antihristului. El observase totul, iar la comanda sa 
şi sub autoritatea sa covârșitoare, soldaţii ÎI capturează pe 
Mântuitorul şi ÎI duc în temniţă. 

Întemniţat fiind şi cercetat de marele inchizitor, aces- 
ta din urmă Îi interzice Dumnezeu-Omului să (mai) spună 
ceva şi Îi ține un monolog plin de dramatism și dinamism 
în același timp. Acest monolog are ca temă centrală antite- 
za dintre libertatea autentică oferită omului de Creatorul şi 
Mântuitorul său şi libertăţile aparente pe care oamenii le pre- 
feră în faţa primei: „În bezna groasă ce domneşte în închi- 
soare, uşa de fier se deschide, și marele inchizitor, purtând 
în mână un opaiţ, pătrunde încet înăuntru [...] şi rostește: 
Tu eşti? Tu? [...] Taci, nu spune nimic [...] tu nu ai dreptul 


16 Ibidem, p. 365-366. 
1 Ibidem, p. 367. 
18 Ibidem, p. 367. 

să mai adaugi nimic la cele mărturisite odinioară. Mai ai Tu 
dreptul să ne dezvălui fie şi o singură taină din lumea din 
care vii. Nu, nu mai ai dreptul aceasta [...] Orice lucru pe 
care l-ai vesti oamenilor ar întina cumva libertatea lor de 
credinţă [...] Nu spuneai chiar Tu pe vremea aceea Vreau să 
fiți liberi cu adevărat? [...] Cu toate acestea, în momentul de 
faţă, aceştia poartă în ei mai adânc ca niciodată înrădăcinată 
convingerea că sunt liberi, cu desăvârşire liberi, deşi chiar ei 
ne-au oferit libertatea lor, depunându-o smerit la picioarele 
noastre [...] Înfricoşătorul şi preaiscusitul duh, duhul nimic- 
niciei şi al nefiinţei [...] a grăit către tine în pustiu [...] a în- 
cercat să te ispitească [...] Aminteşte-Ţi prima întrebare, dacă 
nu cuvânt cu cuvânt, cel puţin sensul ei: Vrei să te duci în 
lume așa, cu mâinile goale făgăduind oamenilor o libertate 
pe care ei, în becisnicia lor înnăscută, nu pot să o înţeleagă, 
de care chiar se feresc, îngroziţi [...] Vezi pietrele acestea din 
pustietăţile dogorite de arşiță? Porunceşte ca ele să se facă 
pâini, şi omenirea întreagă plină de recunoştinţă va alerga 
pe urmele Tale ca o turmă ascultătoare, deși tot va fi cu frica 
în sân ca nu cumva, la un moment dat, să-i retragi braţul 
întins şi [...] să se isprăvească şi pâinea dăruită de Tine. [...] 
Tu însă n-ai vrut să lipseşti pe om de libertate şi nu Te-ai 
îndurat să primeşti oferta”. 

În continuarea acestui monolog, Dostoievski pune în 
gura marelui inchizitor o serie de întrebări retorice adresate 
Mântuitorului, accentuând, astfel, indirect ideea că peste vea- 
curi omenirea, prin intermediul înțelepților şi al învăţaţilor, 
se va răzvrăti împotriva lui Dumnezeu, va afirma că nu exis- 
tă crimă şi, prin urmare, nici păcat, ci numai oameni flă- 
mânzi. Aceştia vor condiționa cu dârjenie: „Dă-ne mai în- 
tâi de mâncare și abia după aceea ne poţi cere să respectăm 
virtutea. Mai mult, bătrânul călugăr afirmă cu vehemenţă 
că toată înţelepciunea lumii nu va fi capabilă să le dea pâine 
(hrană) acestora, atât timp cât ei vor fi cu adevărat liberi. Din 


1 Ibidem, p. 372. 

acest motiv, oamenii vor renunţa de bună voie la libertatea 
lor spunând: „Înrobiţi-ne, dar astâmpăraţi-ne foamea”%. 

Acest capitol al operei dostoievskiene incită prin carac- 
terul profetic, prin concentrarea în doar câteva pagini a ceea 
ce poate fi numită chintesența decăderii spirituale a istoriei 
omenirii de după Întruparea Mântuitorului. Pasajul analizat 
este scris într-un stil polemic al cărui nucleu îl constituie ori- 
ginala personificare a Antihristului în persoana marelui in- 
chizitor. Totodată, prin acest text dens, Dostoievski comba- 
te, într-o formă voalată, nu doar excesele catolicismului, ci şi 
structurile sociale şi politice de factură utopică. Marele autor 
rus teoretizează pe marginea libertăţii şi a fericirii omului, 
prefigurând un viitor al umanităţii în care confortul şi iluzia 
libertăţii sunt preferate în fața adevăratei libertăți”. 

Din perspectiva teologiei ortodoxe, libertatea autenti- 
că se dobândeşte numai în comuniune cu Dumnezeu. Unul 
dintre cele mai relevante exemple în acest sens — poate şi pen- 
tru că este izvorât din experiența nemijlocită a duhului — este 
una din rugăciunile lăsate posterităţii de către Cuviosul Siluan 
Athonitul. După cum mărturisesc ucenicii săi, acesta obişnuia 
să se roage folosind formula: „Doamne, oamenii au uitat de 
Tine, Făcătorul lor, şi îşi caută slobozenia, neînțelegând că Tu 
eşti milostiv, şi iubeşti pe păcătoşii ce se pocăiesc şi le dai harul 
Duhului Tău cel Sfânt”. Din acest scurt şi condensat text de 
rugăciune se poate vedea că adevărata libertate poate fi găsită şi 
experiată doar în duhul comuniunii autentice cu Dumnezeu. 
Faptul că oamenii caută diferite forme de pseudo-libertate în 
afara lui Dumnezeu este o realitate la fel de adevărată precum 
faptul că libertatea totală este definită de o componentă esha- 


% Ibidem, p. 373. 

“Leonte Ivanov, Marele Inchizitor. Dostoievski - Lecturi Teologice. 
Kostantin Leontiev, Vladimir Soloviov, Vasili Rozanov, Serghei 
Bulgakov, Nikolai Berdiaev, Semion Frank, trad. Leonte Ivanov, Iaşi, 
Edit. Polirom, 1997, p. 9. 

* Arhimandritul SOFRONIE, Cuviosul Siluan Atohnitul, trad. Rafail Noi- 
ca, Suceava, Edit. Accent Print, 2013, p. 288. 


454 


tologică, fără de care însuși țelul ultim al omului nu ar putea 
fi nici măcar intuit. Astfel, se pune întrebarea: Cum îşi pierde 
omul libertatea autentică şi cum poate fi aceasta confundată 
cu diferite forme de pseudo-libertate? 


Libertatea creştină autentică şi falsele libertăţi 
specifice societăţilor consumeriste 


Trebuie menţionat că prin termenul de „libertate” nu 
facem referire la un construct social sau la ceea ce a înce- 
put să exprime acest termen odată cu apariția liberalismu- 
lui, când, pentru prima dată, actul de guvernare a devenit 
legat în mod sistematic de practici ale libertăților”. Nu ne 
referim nici la diferitele conotaţii pe care această noțiune 
le-a avut de-a lungul timpul, în diferite curente de gândi- 
re sau contexte sociale, ci, prin „libertatea reală/autentică” 
facem trimitere la acea libertate sufletească ce nu a putut fi 
niciodată zdrobită sau nimicită în niciun context carceral, 
concentraţional şi de opresiune. În acest sens, facem referire 
la ceea ce spunea părintele Dumitru Stăniloae: „Libertatea 
adevărată nu este un apanaj al individului singularizat, nici 
al celui închis în imanent, ci al celui care se află în relaţie iu- 
bitoare cu Dumnezeu prin Duhul, dar într-o relaţie pentru 
care primeşte pe de o parte ajutorul lui, pe de alta depune şi 
el eforturi proprii pentru a rămâne şi spori încă. 

Aceasta este libertatea propovăduită de Ortodoxie! Dar 
şi ea este supusă riscului de a fi pierdută, înlocuită, denatu- 
rată... Omul îşi pierde reala libertate specifică unei autentice 
trăiri creştine atunci când distincţia dintre individ şi persoa- 
nă dispare, atunci când cele două se contopesc în ceea ce 
Pascal înţelegea prin conceputul de „eu” al omului. Pentru 


%Nikolas Rose, Powers of Freedom: Reframing political Thought, 
Cambridge, Cambridge University Press, 1999, p. 68. 

* Dumitru STĂNILOAE, Teologia Dogmatică Ortodoxă, vol. 2, Bucureşti, 
Edit. Institutului Biblic şi de Misiune al Bisericii Ortodoxe Române, 
2003, p. 329. 

cugetătorul francez „eul reprezenta omul ca individualitate 
exacerbată ce are ca singur scop satisfacerea patimilor, fiind 
condus spre acest ţel, într-o anumită măsură, de o dorință 
de putere care diminuează considerabil importanţa celuilalt 
(a se citi aproapelui). Cu alte cuvinte, în concepţia lui Pas- 
cal, „eul” defineşte omul care se pune pe sine centru a toate 
şi care consideră că toate trebuie să graviteze în jurul său”. 
Acesta este momentul în care omul uită că „Dumnezeu S-a 
făcut om pentru ca omul să se îndumnezeiască”*. 

În cazul societăţii de tip consumerist, fiecare în parte în- 
cearcă să se diferenţieze pe cât posibil de celălalt, să fie deasupra 
aproapelui, să acumuleze mai multe bunuri şi de o calitate supe- 
rioară decât ale celuilalt. Prin această mentalitate, care este ghi- 
dată de nevoia din ce în ce mai mare de „a avea’, omul modern se 
axează, involuntar, pe ceea ce îl face să se individualizeze, pe ceea 
ce îl face diferit de ceilalți. Acest lucru duce la o erodare sistema- 
tică a comuniunii şi a comunicării. În schimb, în spaţiul eclezial, 
acolo unde omul este definit prin excelență ca persoană, prin 
exercițiul smereniei, fiecare dintre noi ajungem să-L cunoaştem 
pe Dumnezeu în mod existenţial, personal și direct”. Prin acest 
exercițiu al comuniunii trăite, ajungem să-l punem pe cel de 
lângă noi deasupra noastră şi a nevoilor noastre, depăşind ast- 
fel egoismul propovăduit de consumerism şi adoptând modelul 
oferit nouă de Mântuitorul prin refuzul dat ispititorului în pus- 
tie. Dar pentru acest lucru este nevoie de o ancorare eshatologică 
orientată soteriologic în spaţiul comuniunii ecleziale. 


% Blaise PAscAL, Cugetări (texte alese), trad. Alexandru Badea, Bucureşti, 
Edit. Univers, 1978, p. 59-60. 

% Prima menţiune a acestei sintagme este prezentă la Sfântul Irineu: 
Sfântul IRINEU AL LYONULUI, Împotriva ereziilor, V, pref. (PG 7, 1120). 
Ulterior această sintagmă a fost preluată de părinţi, ea putând fi întâl- 
nită şi la Sfântul ATANASIE CEL MARE, Despre întruparea Cuvântului, 
cap. 54 (PG 25, 192B). 

?7 Dumitru STĂNILOAE, Marc-Antoine COSTA DE BEAUREGARD, Mica 
Dogmatică Vorbită - dialoguri la Cernica, trad. Ioan I. Ică Jr., Sibiu, 
Edit. Deisis, 2007, p. 51-67. 

Necesitatea unui răspuns ancorat eshatologic 


Şi pentruarevenilacuvintelepărintelui loan I.Icăjr.,cita- 
te la începutului prezentului text, nevoia unui răspuns ancorat 
în viaţa liturgică a Bisericii şi cu o puternică orientare eshato- 
logică este singurul răspuns viabil pe care comunitatea eclezi- 
ală trebuie să-l ofere. Acest lucru este cu atât mai evident dacă, 
realizând o punte peste veacuri, observăm cum importanța 
eshatologică a judecății finale şi a existenţei iadului a fost 
diminuată (aproape) până la ridicol de-a lungul timpului. 
Parcurgând paginile Patericului egiptean, pot fi identifica- 
te apoftegme care descriu într-o manieră complexă ima- 
ginea Judecăţii de Apoi şi, totodată, realitatea iadului. Cel 
mai potrivit exemplu în acest caz este o anecdotă atribuită 
Sfântului Teofil al Alexandriei: „Ce spaimă şi ce cutremur 
şi ce silnicie trebuie să vedem când se desparte sufletul de 
trup! Căci vin asupra noastră oastea şi puterea forțelor celor 
potrivnice, căpeteniile întunericului, stăpânitorii răului din 
lume, începătoriile şi stăpâniile şi duhurile răului. Ele judecă 
sufletul, aducând asupra (încărcând) sufletului toate păca- 
tele săvârşite întru știință şi neștiință, (făcute) de la tinereţe 
până la moarte. Stau înaintea lui şi-l acuză pentru tot ce a 
făcut. Cum va tremura acel biet suflet în ceasul acela până 
se va da sentința și se va fi eliberat! Acela este ceasul silni- 
ciei lui, până va vedea ce sfârşit i-a fost hărăzit. Şi puterile 
dumnezeieşti stau în fața celor potrivnice aducând faptele 
cele bune săvârșite de acel suflet. Ia seama: sufletul stând în 
mijloc (între îngerii buni şi cei răi) cu câtă înfricoşare şi cu 
ce cutremur va aștepta sentința judecății dată de Judecătorul 
cel drept. Şi de va fi vrednic, puterile vrăjmaşe primesc pe- 
deapsa şi el scapă din mâinile lor şi trăieşte fără de grijă, într- 
un loc aparte, după cum este scris: „În Tine este locașul tutu- 
ror celor ce se veselesc” (Psalmii 86,6). Atunci se împlineşte 
cuvântul: „Fugit-a durerea şi întristarea şi suspinarea” (Isaia 

35, 10; Isaia 51, 11). Eliberat, sufletul se va îndrepta către acea 
bucurie şi slavă negrăită, în care va şi rămâne. lar dacă va fi 
găsit că a vieţuit neglijent, atunci aude glasul înfricoşător: 
„Să fie luat necredinciosul ca să nu vadă slava lui Dumne- 
zeu”. Atunci vine asupra lui ziua urgiei, ziua chinuirii, ziua 
întunericului şi a beznei, fiind azvârlit în întunericul cel din 
afară, va fi osândit la focul cel veșnic şi chinuit veacuri fără 
de sfârșit. Atunci unde este fala lumii? Unde, slava deșartă? 
Unde, desfătarea? Unde, răsfăţul? Unde, închipuirile? Unde, 
odihna? Unde, lauda? Unde, averea? Unde, noblețea nea- 
mului? Unde, tata? Unde, mama? Unde, fratele? Cine dintre 
ei va putea scoate sufletul ars de flăcări şi chinuit de munci 
groaznice? Dacă așa stau lucrurile, cum se cuvine să fim în 
cele sfinte şi credincioase? Ce fel de iubire trebuie oare să do- 
bândim? Ce fel de vieţuire şi de purtare trebuie să avem? Pe 
ce fel de drum trebuie să o apucăm? Cât de atenţi (trebuie) 
să fim? Cât să ne rugăm şi cât de hotărâți să fim? «Dacă pe 
acestea le aşteptă», se zice (de către apostol), «să ne străduim 
să fim găsiți de El în pace, nevinovaţi şi neîntinaţi» (2 Petru 
3, 14) ca să ne învrednicim a asculta cuvintele Sale: «veniţi 
binecuvântaţii Părintelui Meu, moşteniți împărăţia pregătită 
pentru voi de la începutul lumii» (Matei 25, 34) în vecii ve- 
cilor. Amin”. 

În comparaţie cu textul mai sus citat, în lumea contem- 
porană, în care percepția realității este ghidată de diferitele 
canale media, imaginea iadului şi a puterilor întunericului 
este una extrem de comercială: oameni micuţi, de culoare 
roşie, care se distrează copios în timp ce împung într-o ma- 
nieră amuzantă oamenii pedepsiţi. Iadul în sine apare ca un 
spaţiu în care se râde mult. Chiar dacă este un râs sumbru şi 
baritonal, totuşi se râde. Mai mult, satan este personaj de de- 
sene animate (având roluri în seriale precum Tom şi Jerry), el 
apare şi în diferite filme de comedie sau chiar în numeroase 


28 THEOFIL, ARHIEPISCOPUL ALEXANDRIEI, 4 (PG 65, coll. 200B-D; tra- 
ducere proprie). 

reclame. În aceste producţii audio-vizuale, el este prezentat 
ca un „tip amuzant” care se distrează pe cinste şi care pare că 
mai niciodată nu ia lucrurile în serios”. O astfel de prezenta- 
re reduce importanţa orientării eshatologice a creştinului, ce 
face ca rigoarea trăirii morale să se diminueze. Această ori- 
entare eshatologică se traduce, în ultimă instanţă, în modul 
în care fiecare dintre noi ne raportăm la aproapele nostru. 
Pasajul evanghelic referitor la Judecata de Apoi” din textul 
evangheliei atribuit Sfântului Matei pune acceptul pe om. 
Dacă mesajul principal al textelor biblice este - de cele mai 
multe ori — centrat pe iubirea de Dumnezeu, în celebrul pasaj 
de la Matei 25, iubirea față de aproapele nu numai că trece 
în prim-plan, ci este prezentată ca singura avută în vedere, 
devenind criteriul unic şi ultim al Judecăţii. Cu alte cuvinte, 
sentința (despre care se aminteşte în apoftegma citată mai 
sus) se va da în funcţie de relaţiile interumane. Acest lucru 
nu trebuie să şocheze, căci iubirea de Dumnezeu nu este un 
concept abstract, ci, aşa cum afirmă Sfântul Apostol Ioan în 
prima sa epistola sobornicească” şi Sfântul Apostol Iacov,” 
ea se transformă în fapte şi dragoste față de aproapele. Din 
această perspectivă este firesc, natural ca „inculpatul” să fie 
întrebat dacă a hrănit pe flămând, dacă a primit pe străin, 
dacă i-a cercetat pe cei bolnavi, dacă i-a îmbrăcat pe cei goi 
ş.a. Cu alte cuvinte, Judecata se face pe baza unor criterii 
faptice, lumești, cât se poate de pragmatice”. 

Odată diminuată perspectiva eshatologică, atât prin 
iluzia unei false libertăţi, cât şi prin ridiculizarea realității 
Judecăţii de Apoi şi a iadului, bucuria autentică pe care 


% Peter Owen JAMES, Letters from an extrem Pilgrim. Relections on Life, 
Love and the Soul, Londar, Sydney, Johannesburg, Edit. Rider, 2010, p. 
57-59, 

5% Vezi Matei 25, 31-46. 

31 Vezi 1 Ioan, 2,10-11. 

3 Vezi Iacov 2, 1-26. 

3 Nicolae STEINHARDT, Jurnalul fericirii, Rohia, Edit. Mănăstirii Rohia, 
p. 51-55. 

creştinul trebuie să o aibă în fața morţii” dispare. Motiv 
datorită căruia, pentru omul modern, moartea își pier- 
de sensul ei prin care, din perspectivă creștină, umple 
de sens viața biologică. Necesitatea ei este dată uitării, iar 
omul uită că existența sa pământească trebuie să se îm- 
plinească în Dumnezeu cel transcendent”. O modalitate 


3 Unul dintre cele mai elocvente exemple de bucurie în fața morţii ne 
este oferit de către Sfântul Antonie cel Mare, despre care biograful său 
afirmă: „Ducându-se, după cum îi era obiceiul, să-i cerceteze pe mona- 
hii cei din muntele din afară şi ştiind despre sfârşitul său de la Pronie, 
le-a vorbit fraţilor, spunând: Vă fac această ultimă vizită şi m-aş mira 
dacă ne-am mai vedea unii pe alţii în această viață. Mi-a venit şi mie 
timpul să plec, căci sunt (în vârstă n.n.) de aproape o sută cinci ani. 
La auzul acestora, (fraţii n.n.) au început să plângă şi să-l îmbrățișeze 
pe bătrân sărutându-l. Iar el, parcă plecând dintr-o cetate străină în 
cetatea sa, le vorbea cu bucurie”. (Kară tò eiw0%c éneokénteto TOVG 
HovaXxobG TOÙG Ev TỌ Gpei TÖ tău, kai npouaðùv napă TÄS npovoiac 
TÄS tavrob TedevTiic, ¿Ader toic ă6eAgpoic Aéywv. Tavrnv vuiv Thv 
EMOKeWev botépav noioŭuar kai Qavuălu, ei náv EavTovc èv T& 
TovTw Vewpnoouev. Kaipoc 071 kåuè Aorròv GvaAdoat: eiui yàp Eyyvc 
nevre kai ékatóv. Oi uèv obv AKOVOAVTEG EKĂOLOV Kali NEPLENTVOOO- 
VTO Kai KaTepidovv Tov yEpovra. O ôé, wç ånò &AAoTpiac eic i6iav 
ànaipwv n6Aw, yaipwv Getieyero [...]” Sfântul ATANASIE CEL MARE, 
Viata Sfântului Antonie cel Mare [Vita Antonii], 89, 2-4; Athanasius, 
Vita Antonii, în Seria Fontes Christianii, Frieburg, Basel Viena, Edit. 
Herder, p. 299; trad. proprie). Această perspectivă plină de optimism, 
pe care Sfântul Antonie cel Mare o are în fața morţii, este greu de 
înţeles pentru omul modern, însă pentru părintele monahilor, pen- 
tru cei care erau de față la acest ultim cuvânt al său, pentru autorul 
biografiei sale, pentru cei care i-au urmat exemplul de viețuire şi, nu 
în ultimul rând, pentru creştinul trăitor, moartea reprezenta un mo- 
tiv de bucurie. De aceea, fără teama de a greşi, putem afirma că Vita 
Antonii ne învaţă, în primul rând, cum să murim acestei lumi, pentru 
a dobândi viaţa viitoare. Moartea, cel mai înfricoşător aspect al vieţii 
omului modern, nu are nicio putere în lumea pustiei deşertului, căci 
pentru primii monahi moartea reprezenta un aspect care-i preocupa 
existenţial, devenind o piatră de temelie a gândirii lor teologice. 

3 Dumitru STĂNILOAE, Dogmatica, vol. 3, p. 224. Aceeaşi idee este ex- 
primată şi de Nicolas Berdiaeff care afirmă următoarele: La mort est le 
fait le plus profond et le plus significatif de la vie, qui élève le dernier 

exprimată liturgic prin care ortodoxia menţine vie ori- 
entarea eshatologică a credincioşilor: cultul morţilor. La 
fiecare Vecernie şi Liturghie, credincioşii dau preotului la Al- 
tar spre a fi pomenite la rugăciuni nu doar numele celor vii, ci 
şi ale celor adormiţi. Mai mult, în cultul Bisericii — şi implicit 
în evlavia populară - o slujbă căreia i se acordă o importanță 
deosebită este cea a parastasului. Această rânduială speci- 
fică a dat naştere unor practici para-liturgice: prietenii şi 
rudele se adună lângă coliva pregătită spre pomenirea nu- 
melor celor adormiţi”*. Această practică oferă prilejul unei 
apropieri reale de aproapele şi, astfel, posibilitatea depăşirii 
egoismului specific falselor libertăţi propovăduite de ideolo- 
giile societăţii consumeriste. Mai mult, prin această practică, 
Biserica ne oferă posibilitatea depăşirii ispitei acumulării de 
bunuri. 


Concluzii și perspective 


Pentru a face față paradoxului existenţial alimentat 
mediatic de ideea că varietatea alegerilor pe care omul le 
poate face îi oferă acestuia şi o libertate reală, Biserica trebu- 
ie să ofere o orientare eshatologică ce deschide perspectiva 
soteriologică în relaţiile cu aproapele. Deși omul are nevoie 
de hrană pentru a supravieţui, acest aspect al vieţii nu trebu- 
ie să devină prilej de patimă şi de manifestare a egoismului 
(căci nu numai cu pâine se va hrăni omul, ci cu tot cuvântul 


des mortels audessus de la quotidiennete et de la platitude. Elle seule 
pose dans sa profondeur la question du sens de la vie. En effet, celle-ci 
na de sens, que parce que la mort existe. Le sens étant lié à la fin, si la 
mauvaise infinite régnait dans notre monde, la vie eût été insensee. Et 
ce qui est curieux, cest que les hommes qui éprouvent à juste titre un 
effroi devant la mort et qui voient en elle Pultime mal, sont néanmoins 
obligés de reconnaître que l'obtention definitive du sens lui est liée, 
vezi Nicolas BERDIAEEFE, De la Destination de homme. Essai dethique 
paradoxale, Paris, 1935, p. 323-324. 

3 Dumitru STĂNILOAE, Marc-Antoine CosTA DE BEAUREGARD, Mica 
Dogmatică vorbită..., p. 51. 

care iese din gura lui Dumnezeu). Transformarea unei nevoi 
fiziologice (fie ea şi banala nevoie de hrană) într-un scop ul- 
tim al existenţei pământești, îl înstrăinează pe om de omul de 
lângă el, îl perverteşte, transformându-l dintr-un mădular al 
Trupului Tainic al lui Hristos într-un prădător, al cărui scop 
în viață se rezumă la mutarea accentului de pe „a fi” pe „a 
avea”. 

Cea mai sănătoasă şi echilibrată perspectivă în acest 
sens este promovarea echilibrului în toate palierele vieții (de la 
cele mai practice aspecte, precum cele ce țin de câmpul muncii, 
până la înţelegerea duhovnicească a lucrurilor). Aceasta este 
calea Ortodoxiei autentice, cuminţi, echilibrate, ancorate în 
realitate, care, deşi propovăduieşte, nu face activism, care, 
deşi condamnă păcatul, nu doreşte moartea păcătosului, ci 
ca acesta să se întoarcă şi să fie viu. 

CĂSĂTORIILE MIXTE ÎN CONTEXTUL 
MISIONAR ŞI PASTORAL ACTUAL AL 
BISERICII ORTODOXE 


Răzvan BRUDIU 


Prolegomene teologice privind căsătoriile mixte 
în viața Bisericii de astăzi 


Căsătoria şi familia creştină sunt amenințate în so- 
cietatea actuală atât de fenomenul secularizării, cât şi de 
pluralismul religios. Valorile creştine sunt relativizate şi 
viaţa liturgică este înţeleasă de multe ori ca împlinirea unei 
tradiţii culturale, fără să existe în cei care primesc Tainele 
o conștiință a apartenenţei şi a trăirii vieţii religioase. Ob- 
servăm faptul că, după ce numărul creştinilor a crescut şi 
cultul s-a maturizat, a avut loc contopirea între actul civil 
constitutiv al căsătoriei și actul sacramental de întemeiere 
a familiei creştine. Astfel, când lumea a început să se înde- 
părteze de credinţă şi de viaţa liturgică, s-a produs o ruptură 
între căsătorie și Taina Nunții și, de ce nu, chiar o relaxare și 
diluare a noțiunii de familie. Biserica a fost cea care, în timp, 
a încreştinat instituția căsătoriei, iar problema căsătoriilor 
mixte a fost tratată conform rigorii canonice, lăsând, totoda- 
tă, deschisă şi calea pogorământului!. 

Lucrarea de față îşi propune să arate modul în care 
înțelegerea şi conştientizarea cu privire la căsătoria ortodoxă 
creştină a continuat să evolueze într-o lume cu tendinţe plu- 


! Patriciu VLAICU, „Biserica Ortodoxă în fața problematicii căsătoriilor 
mixte”, în Studii Teologice, 1/2012, p. 185-186. 

raliste, în care limitele sau frontierele problemei matrimoni- 
ale au avut tot mai multă nevoie de conștiință de sine și de 
memorie istorică, nu doar cu privire la ceea ce este crezut, ci 
şi cu privire la ceea ce este practicat, în fața realităţii predo- 
minante generate de căsătoriile mixte. 

Disponibilitatea pastorală a Bisericii nutrebuie înțeleasă 
doar ca o simplă îngăduință faţă de relativizarea conştiinţei 
apartenenţei religioase, ci ea trebuie ilustrată ca un mijloc de 
manifestare a iconomiei. În acelaşi timp, Biserica trage un 
semnal de alarmă asupra problematicii căsătoriilor mixte şi 
asupra faptului că, în circumstanţele în care diferenţele de 
valori şi de mentalitate nu conţin un angajament serios din 
partea mirilor, acestea pot duce în timp la o serie de dezechi- 
libre şi de fracturi la nivelul familiei?. În consecință, Biserica 
îşi va intensifica lucrarea catehetică, liturgică şi misionară a 
tinerilor care se pregătesc pentru întemeierea unei familii, 
determinându-i să îşi asume calea vieţii de familie într-un 
mod conştient şi deplin. 

În anul 2017, a avut loc la Frankfurt am Main, Aduna- 
rea Episcopilor Ortodocși Canonici din Germania (OBKD) 
care a elaborat o Scrisoare către tineri despre iubire, sexua- 
litate şi căsătorie. Printre temele abordate este menţionată 
şi problema căsătoriilor între persoane de confesiuni şi reli- 
gii diferite, afirmându-se faptul că într-o ţară ca Germania, 
predominant catolică şi protestantă, căsătoriile mixte sunt 
destul de des întâlnite. O problemă delicată şi nerezolvată, în 
privinţa căsătoriilor mixte, este legată de administrarea Sfin- 
tei Împărtăşanii mirilor, a intercomuniunii?. Aşadar, scrisoa- 
rea nu oferă un răspuns în acest sens, iar împărtăşirea nu 


? Ibidem, p. 186-187. 

3 Mitropolitul AUGUSTIN AL GERMANIEI, Exarh al Europei Centrale, şi 
ceilalți membri ai Conferinţei Episcopale Ortodoxe din Germania, 
Scrisoare către tineri despre iubire, sexualitate şi căsătorie, Frankfurt 
am Main, 12 decembrie 2017, disponibil la https://basilica.ro/scrisoa- 
rea-bisericii-ortodoxe-din-germania-despre-dragoste-sexualitate-si- 
casatorie-adresata-tinerilor/ (accesat la data de 12.04.2020). 

este posibilă decât în cazul unei unităţi depline în credinţă, 
ceea ce în cazul căsătoriilor interconfesionale nu există. 

Anthony Roeber afirmă că o căsătorie mixtă, deşi se 
practică şi este recunoscută potrivit aplicării iconomiei, nu îi 
dă dreptul soţului eterodox să participe la celelalte Taine ale 
Bisericii Ortodoxe, în special la primirea Euharistiei. Auto- 
rul subliniază că toţi creştinii care aparțin atât Bisericii Or- 
todoxe, cât şi Bisericii Vechi Orientale și Bisericii Romano- 
Catolice, împărtăşesc o viziune „sacramentală” cu privire la 
căsătorie. Toţi sunt de acord cu privire la importanţa centra- 
lă acordată Euharistiei în susținerea vieţii creştine, a familiei 
creştine, dar fiecare îşi apără graniţele când vine vorba de 
adevărata credinţă. Chiar şi atunci când o căsătorie între un 
ortodox şi un creştin eterodox este acceptată, Biserica Orto- 
doxă şi Bisericile Vechi Orientale nu extind accesul la Euha- 
ristie (sau la oricare altă Taină) asupra celui care nu este un 
membru al Bisericii respective“. 

Mitropolitul Ioan Zizioulas a subliniat statutul ambi- 
guu al căsătoriilor mixte atunci când a abordat tema hiroto- 
niei în cadrul Bisericii Ortodoxe, comparând-o cu o căsni- 
cie: „Hirotonia este ca o căsătorie, iar desfășurarea istorică 
a evenimentelor şi păstrarea în liturghiile bizantine a unui 
ritual de hirotonire, fundamental similar cu cel de la căsă- 
torie, pare a fi un lucru care te izbeşte profund şi revelator”. 
Atât căsătoria, cât şi hirotonia, argumentează Zizioulas, pot 
fi înțelese doar în termeni de relaţie față de o comunitate. 
Însă, acest fapt ridică o întrebare-cheie: atunci când exami- 
năm căsătoriile mixte, cum ar trebui să înțelegem relaţia pe 
care o are soțul eterodox cu Euharistia şi, așadar, cu comuni- 
tatea de credinţă ortodoxă?. 


* Anthony ROEBER, Mixed Marriages. An Orthodox Hystory, New York, 
St. Vladimir's Seminary Press, 2018, p. 10-11. 

“John D. ZizrouLas, The One and the Many: Studies on God, Man, the 
Church, and the World Today, ed. Gregory Edwards, Alhambra, CA, 
Sebastian Press, 2010, p. 185. 

Legătura dintre Căsătorie şi Euharistie, precum şi cu 
celelalte Taine rămâne ambivalentă din pricina a două vi- 
ziuni cu privire la înţelegerea căsătoriei. Căsătoria creştină 
este rodul cultului amprentat atât de experienţa iudaică/ 
siriană, cât şi de legile romane. În ciuda legăturii liturgice 
cu Euharistia, care s-a format în cadrul riturilor de căsăto- 
rie ortodoxe, memoria acestei legături a dispărut în timp, în 
parte din cauza numărului crescut al căsătoriilor mixte. Atât 
frecvenţa redusă la Euharistie a răsăritenilor, începând din 
secolul al IV-lea, cât şi refuzul accesului de a se împărtăşi a 
celor eterodocși au contribuit la deformarea unei memorii 
specifice pe care teologii au început să o exploreze doar în 
ultimul secol. Antony Roeber susţine că doar atunci când 
vom înţelege această desfăşurare în timp, vom putea aprecia 
istoria care ne explică cum am ajuns aici. 

John Anthony McGuckin afirmă faptul că dispoziţiile 
şi canoanele date de sinoade începând cu secolul al IV-lea 
sunt în mare parte cuprinse de o grijă pentru libertatea de 
acțiune de ordin pastoral. Mai mult, autorul sugerează faptul 
că tradiţia primită de a lăsa aplicarea forței disciplinar-juri- 
dice a canoanelor la judecata discreţionară a vechilor preoți 
romani - acum a episcopilor - a devenit împământenită, şi 
aceasta într-un moment în care căsătoria însăşi a devenit, 
tot mai mult, o temă de preocupare şi de cercetare amănun- 
țită de ordin eclezial. Investigația întreprinsă de McGuckin 
cu privire la legea patristică şi bizantină a permis recupera- 
rea unui fel aparte de tradiţie din „legea creştină răsăritea- 
n’, care se observă în consemnările istorice”. De asemenea, 
această realizare scoate în evidență neînțelegerile cele mai 
cunoscute cu privire la ceea ce se presupunea că reflectă ritul 
unei căsătorii asupra naturii respectivei căsnicii şi a relaţiei 
sale cu eclesiologia euharistică. 


* Anthony ROEBER, Mixed Marriages..., p. 14. 

7John Anthony McGucKIn, The Ascent of Christian Law: Patristic and 
Byzantine Formulations of a New Civilization, Yonkers, New York, St. 
Vladimir's Seminary Press, 2012, p. 270. 

În anii '60, creştinii ortodocşi din Statele Unite ale 
Americii credeau, oarecum justificat, că o căsătorie mixtă nu 
este o problemă atât de importantă’. Când mitropolitul orto- 
dox antiohian, Anthony Bashir al Americii de Nord i-a scris 
conaționalului său, diplomatul şi filozoful Charles Malik, des- 
pre starea ortodoxiei antiohiene în America de Nord, mitro- 
politul a recunoscut că aceste căsătorii mixte sunt o realitate, 
dar una ușor de controlat. Bashir estima că în anul 1965 ar fi 
oficiat căsătorii la aproximativ 80 de biserici care aveau apro- 
ximativ 32.000 de membri activi și doar extrem de rar aveau 
loc căsătorii mixte. Căsătoriile ce aveau loc între ortodocși şi 
eterodocşi reprezentau cel mult 15% din totalul căsătoriilor 
care se încheiau, dar, în final, mitropolitul amintea că majori- 
tatea, dacă nu chiar toți, erau convertiți la ortodoxie’. 

Astăzi, însă, niciun reprezentant oficial al Bisericii Orto- 
doxe nu mai poate scrie sau vorbi cu siguranță și certitudine 
maximă despre acest subiect. Lumea în care se găsesc creştinii 
ortodocşi îi poziţionează pe aceştia în fața unor dileme provo- 
catoare. O serie de studii şi analize arată faptul că, în primul 
deceniu al secolului XXI, aproape jumătate dintre căsătoriile în- 
cheiate în Statele Unite sunt între persoane de credințe diferite 
(adică creştinii se căsătoresc cu persoane care nu sunt creştine). 
Mai mult, tendinţa este în creştere şi, de la aproximativ 19% din 
totalul căsătoriilor între persoane de credinţe diferite în anii '60, 
se ajunge la 39% din totalul căsătoriilor până în anul 2010. De 
asemenea, amintim că, în anul 2010, peste un milion de persoa- 
ne din Statele Unite ale Americii, adică 0,3% din populaţia aces- 
tei țări, s-au declarat ortodocşi. Una din cinci căsătorii încheiate 
între persoane de credinţe diferite, în zilele noastre, este făcută 
de creştini care se căsătoresc cu creştini neafiliați'”. În anul 2007, 


8 Poate şi sub influenţa unei tendinţe mai largi a mișcării Flower power 
de relativizare a căsătoriei şi a multor alte valori creştine. 

°? Anthony ROEBER, Mixed Marriages..., p. 11. 

1 Se referă la persoane care cred în Hristos, fără să se declare parte a 
unei Biserici sau confesiuni. A se vedea Anthony Roeber, Mixed 
Marriages..., p. 11-12. 

părintele George Tsetsis a observat numărul tot mai crescut al 
căsătoriilor mixte şi i-a îndemnat pe ortodocşi să privească pro- 
blema dincolo de perspectiva canonică privind impedimentele 
la căsătorie şi să se aplece mai degrabă asupra unor aspecte mult 
mai urgente care necesită atenţie, şi anume aspectele liturgice, 
pastorale şi ecumenice ale căsătoriilor mixte”. 

De exemplu, amintim şi ceea ce se întâmplă cu Biserica 
Ortodoxă din Liban”, unde majoritatea căsătoriilor sunt mix- 
te, iar căsătoriile dintre ortodocşi au drept rezultat „catolici- 
zarea” multora dintre cei dintâi. Modelele de căsătorii mixte 
din Bosnia şi Herţegovina (ce reprezintă un procent de 42% 
din totalul căsătoriilor din această ţară) ilustrează problemele 
legate de acest tip de căsătorii. De asemenea, nu putem face 
abstracție de zona Ucrainei de Vest sau de teritoriul Transilva- 
niei, unde, pe lângă ortodocşi, există şi creştini care fac parte 
din alte Biserici, precum Biserica Romano-Catolică, Biserica 
Greco-Catolică sau Bisericile Protestante. În acelaşi context, 
putem aminti şi Macedonia, care se confruntă cu o creştere 
rapidă a populaţiei musulmane. Atât teologii ortodocşi, cât şi 
cei romano-catolici şi-au îndreptat atenţia tot mai mult asupra 
acestui fenomen, căci, după căderea regimului comunist din 
Estul Europei, numărul acestor căsătorii a crescut, chiar şi în 


1 George TsErsis, The Pastoral Dimension of Mixed Marriages, Athens, 
2007,p.599-611. Menţionăm faptul căversiunea în limbaenglezăaacestui 
studiu este disponibilă la http://www.apostoliki-diakonia.gr/en_main/ 
catehism/theologia_zoi/themata.asp?cat=poim&contents=contents. 
asp&main=SK_texts&file=4.htm (accesat la data de 16.04.2020). 

12 Amintim faptul că reprezentanţii romano-catolici şi cei ortodocşi din 
Orientul Mijlociu s-au reunit în data de 14 octombrie 1996 la Charfeh 
în Liban, unde au adoptat un document comun prin care au reactuali- 
zat poziţia celor două Biserici față de căsătoriile mixte. Potrivit respec- 
tivului text, soţia, dacă doreşte, poate să rămână membră a Bisericii 
sale, ritualul Nunții săvârşindu-se în Biserica soțului, iar preotul care 
oficiază Nunta va invita preotul din cealaltă Biserică să spună anumite 
rugăciuni. Documentul arată că Botezul copiilor se va face în Biserica 
tatălui. A se vedea Patriciu VLAICU, „Biserica Ortodoxă în fața proble- 
maticii..:, p. 185. 

regiunile majoritar catolice. Din nefericire, lipsesc statisticile 
credibile la nivel internațional cu privire la acest fenomen, deşi 
fiecare Patriarhie Ortodoxă din lume se confruntă cu această 
problemă într-o mai mare sau mai mică măsură”. 

Viaţa creştinilor căsătoriți este legată de credința 
împărtăşită în lisus Hristos. Fără această credință comună, 
scopul căsătoriei este nedesăvârşit. Lipsa unei credinţe creştine 
comune ridică problema dacă astfel de căsătorii reflectă în 
mod deplin relaţia dintre Hristos şi Biserică (cf. Efeseni 5, 
21-32). Realizarea acestei imagini în viaţa conjugală presu- 
pune ca soții să experimenteze şi să împărtăşească dragostea 
lui Hristos față de Biserică, precum și supunerea Bisericii față 
de Hristos. Cu toate acestea, continuarea căsătoriilor între 
ortodocși şi necredincioşi înainte de convertirea la credință 
de către unul dintre soți este permisă în cazuri excepționale, 
pe baza textului din 1 Corinteni 7, 12-14. În aceste condiţii, 
soțului ortodox i se permite să primească respectiva comuni- 
une matrimonială, ceea ce reprezintă aici un semn al acceptă- 
rii Bisericii. Conform tradiţiei canonice ortodoxe, permisiu- 
nea pentru continuarea unor astfel de căsătorii este consi- 
derată un exercițiu de iconomie bazat pe textul scripturistic 
amintit anterior. Aceeaşi sursă nu consideră această excepţie 
ca un principiu general pentru membrii ortodocși în privința 
căsătoriei cu soți nebotezați!*. Pasajul paulin (1 Corinteni 7, 
12-14) aminteşte de contextul în care căsătoria era tributară 
societăţii iudaice şi păgâne, însă, cu toate acestea, același text 
nu ne asigură deplin că apostolii ar fi încurajat căsătoriile mix- 
te ca mijloc misionar. Astfel, Sfântul Pavel a înțeles raportul 
dintre viaţa în Hristos şi libertatea față de constrângerile legii, 
demonstrând pe de-o parte faptul că misiunea Bisericii are în 
vedere lucrarea credinței prin iubire şi înțelegere, însă, pe de 
altă parte, îi îndeamnă pe creştini să se ferească de căsătoriile 


1 Anthony ROEBER, Mixed Marriages..., p. 12. 

11 Patrick Viscuso / Kristopher L. WILLUMSEN, „Marriage between Christians 
and Non-Christians: Orthodox and Roman Catholic Perspectives’, în Journal 
of Ecumenical Studies, 31:3-4, Summer-Fall, 1994, p. 272. 

cu păgâni (cf. 2 Corinteni 6, 14)”. Textul paulin este formulat 
sub forma unui îndemn, afirmând căsătoria ca o încununare 
spre mântuire, iar căsătoria cu un necreştin poate fi un obsta- 
col în această lucrare a credinţei. 

În ceea ce priveşte căsătoria cu un necreştin, subiectul 
devine și mai sensibil, acestea fiind numite căsătorii interre- 
ligioase. O cale posibilă de urmat în cazul parteneriatelor in- 
terreligioase este cea a căsătoriei civile, aceasta reprezentând 
o garanţie legală şi asigurând egalitatea în drepturi între soți. 
Pe de altă parte, o căsătorie civilă oferă de regulă prea puțin 
oamenilor care cred în Dumnezeu şi care doresc ca EI să le 
binecuvânteze căsătoria. Ei îşi doresc o ceremonie religioasă 
prin care rezultă în mod concret că Dumnezeu le binecuvân- 
tează comuniunea, însă Biserica Ortodoxă nu poate săvârși 
Taina Nunții, deoarece la fundamentul acesteia stă credința 
în Dumnezeul Treimic!€. 


Reflecţii pastoral-misionare privind căsătoriile mixte 
în secolul XX 


Dorinţa de a convoca un Sfânt şi Mare Sinod a debutat 
prin Enciclicele Patriarhaleale Patriarhuluiecumenic Ioachim 
al III-lea, prin care Bisericile Autocefale erau chemate să cola- 
boreze şi să întărească legăturile frățeșşti, dar şi pentru a da un 
răspuns unitar la problemele pastoral-misionare ale vremii. 
Un rol decisiv în vederea pregătirii Sfântului şi Marelui Sinod 
al Bisericii Ortodoxe l-au deţinut Conferinţele Panortodoxe, 
Conferinţele Panortodoxe Presinodale, dar şi Comisiile Inter- 
ortodoxe Pregătitoare desfăşurate în prima parte a secolului 
al XX-lea”. 


! Patriciu VLAICU, „Biserica Ortodoxă în faţa problematicii..., p. 169. 

16 Mitropolitul AUGUSTIN AL GERMANIEI, Exarh al Europei Centrale, 
şi ceilalți membri ai Conferinţei Episcopale Ortodoxe din Germania, 
Scrisoare către tineri despre iubire, sexualitate şi căsătorie... (accesat la 
data de 12.04.2020). 

"Julian Mihai L. CONSTANTINESCU, „De la întrunirile pregătitoare la Do- 
cumentul oficial «Sfânta Taină a Cununiei şi impedimentele la aceasta» 

Congresul Panortodox de la Constantinopol din anul 
1923 a adoptat hotărâri privind şapte teme, între care erau vi- 
zate şi două probleme ale domeniului matrimonial: întâieta- 
tea dintre Taina Căsătoriei şi cea a Hirotoniei şi recăsătorirea 
preoţilor şi a diaconilor văduvi. În cadrul acestui Congres 
Panortodox s-a decis îngăduința căsătoriei a doua pen- 
tru diaconii şi preoţii văduvi prin deces. Hotărârile au fost 
primite şi declarate ca fiind în acord cu legislaţia canonică 
ortodoxă, dar și cu conştiinţa că acestea devin valabile numai 
prin aprobarea lor de către un Sinod Panortodox!t. Amintim 
faptul că Biserica Ortodoxă îşi revenea cu greu după Primul 
Război Mondial, iar amintirea dureroasă şi crimele petrecu- 
te în timpul acestuia au determinat oarecum o perspectivă 
mai îngăduitoare privind interpretarea şi aplicarea canoane- 
lor, perspectivă care s-a bazat, de fapt, pe teologia persoa- 
nei. Centralitatea persoanei a condus participanţii din cadrul 
Congresului Panortodox să pună în discuţie şi să analize- 
ze regulile tradiționale şi canoanele pentru facilitarea unor 
condiţii bune de viață pentru toată lumea și pentru evitarea 
conflictelor”. 

De asemenea, în cadrul reuniunii panortodoxe de la 
Mănăstirea Vatoped din anul 1930, s-a subliniat faptul că Bi- 
serica Ortodoxă trebuie să aibă o poziție unitară cu privire 
la căsătoriile mixte, preocuparea principală fiind înțelegerea 
modului în care Bisericile Ortodoxe locale au abordat şi ges- 


al Sfântului şi Marelui Sinod al Bisericii Ortodoxe. O evaluare juridico- 
canonică”, în Sfântul şi Marele Sinod. Eveniment eshatologic sau norma- 
litate canonică?, Patriciu Vlaicu/Răzvan Perşa (eds.), Cluj-Napoca, Edit. 
Presa Universitară Clujeană, 2018, p. 262-263. 

1 Viorel IONIŢĂ, Towards the Holy and Great Synod, Studia Ecumenica 
Friburghese 62, Fribourg, Friedrich-Reinhardt 2014, p. 108. În acest 
sens, a se vedea şi Iulian Mihai L. CONSTANTINESCU, „De la întrunirile 
pregătitoare la Documentul oficial.. p. 263-264. 

19 Alexandru-Marius CRIŞAN, „Interconfessional (Mixed) Marriage: 
The Theological Dimension of the «Person» and Pastoral Care in 
the History of the Holy and Great Council of Crete and Related 
Documents”, în RES 12, 3/2018, p. 376-377. 

tionează respectiva realitate pastoral-misionară”. Conferința 
Panortodoxă de la Rhodos din anul 1961 a marcat debutul ce- 
lor patru Conferinţe Panortodoxe (Rhodos — 1961, 1963, 1964 
şi Chambesy - 1968) şi a reuşit să-i adune pe toţi reprezentanții 
Bisericilor Ortodoxe Autocefale şi Autonome. Printre temele 
dezbătute se numără şi Impedimente la căsătorie”. De aseme- 
nea, tot în cadrul acestei Conferinţe Panortodoxe apare tema 
generală privind Căsătoria şi familia. Din catalogul de la Rho- 
dos (1961) s-au ales şase teme care au fost repartizate spre 
analiză, astfel încât tema privind Impedimentele la căsătorie, 
a fost conferită Bisericii Rusiei şi Bisericii Greciei, iar o altă 
temă în strânsă legătură cu problema impedimentelor şi cu 
domeniul matrimonial în general, anume Iconomia în Biseri- 
că, fiind alocată Bisericii Ortodoxe Române”. 

La prima întâlnire a Comisiei Interortodoxe din anul 
1971 (Chambssy), participanţii au discutat despre impedi- 
mentele la căsătorie. Titlul documentului legat de acest subiect 
a avut un caracter negativ şi o formă prohibitivă. Chiar dacă 
titlul din 1971 a fost redus strict la impedimente, au fost no- 
minalizate o serie de propuneri privind grija pastorală referi- 
toare la căsătoriile interconfesionale: a) Biserica Rusă a accep- 
tat binecuvântarea căsătoriei creştinilor ortodocși cu creştini 
eterodocşi în cazul în care partea neortodoxă recunoaşte 


% Patriciu VLAICU, „Biserica Ortodoxă în fața problematicii... p. 182. 

” Impedimentele la căsătorie apar din cauza înrudirii de sânge, a în- 
rudirii prin alianţă, a înrudirii prin adopţie sau a înrudirii spirituale. 
De asemenea, Biserica Ortodoxă condamnă bigamia, nefiind de acord 
cu a patra căsătorie, cu căsătoria care nu este dizolvată irevocabil sau 
anulată, cu a treia căsătorie preexistentă, cu oficierea căsătoriei după 
depunerea voturilor monahale, cu căsătoria după hirotonie. Un alt as- 
pect al impedimentelor legate de acest subiect este problema căsăto- 
riilor mixte între ortodocşi şi necreştini (deşi au un caracter mixt, ele 
sunt numite căsătorii interreligioase). 

2 Julian Mihai L. CONSTANTINESCU, „De la întrunirile pregătitoare la 
Documentul oficial..., p. 266-268; Viorel IONIŢĂ, „A 4-a Conferinţă 
Panortodoxă Presinodală, Chambesy/Geneva, Elveţia, 6-12 iunie 
2009, în Studii Teologice, 2/2009, p. 235. 

importanța binecuvântării Bisericii Ortodoxe%; b) Biserica 
Greacă a crezut că e mai bine să se evite căsătoriile mixte, fiind 
admise numai în cazuri excepționale; c) Biserica Poloneză a 
propus ca pe baza dialogului ecumenic şi a relaţiilor intercon- 
fesionale locale, să fie recunoscute şi valide căsătoriile mixte 
(cu condiţia ca eterodocşii să fie botezați)”. Observăm că în 
cadrul acestei reuniuni de consultare panortodoxă, poziţiile 
Bisericilor Ortodoxe locale au fost diferite. Patriarhia Mos- 
covei şi-a exprimat dorința de recunoaştere prin pogorământ 
aplicat de episcopul locului, inclusiv pentru căsătoriile cele- 
brate de Biserica Romano-Catolică”. Biserica Greciei şi-a ex- 
primat opțiunea pentru aplicarea acriviei, dar propunând să 
rămână la atitudinea fiecărei Biserici locale modul de aplicare 
a iconomiei”. 

Participanţiidin cadrulComisieiInterortodoxedin 1971 
au avut câteva poziţii interesante în privința căsătoriei interre- 
ligioase. În continuare, redăm câteva luări de poziţie cu privire 
la acest subiect: a) Biserica Rusă a recunoscut că respectivele 


% În acest sens, amintim poziţia mitropolitului Ilarion de Volokolamsk 
care, în cadrul conferinţei plenare a Comitetului Consultativ-Inter- 
confesional Creştin din țările CSI şi Baltica din anul 2011, a afirmat 
faptul că fundamentele doctrinei sociale a Bisericii Ruse sunt de acord 
cu căsătoriile mixte între ortodocşi şi creştinii botezați în numele Sfin- 
tei Treimi. A se vedea *** Église Orthodoxe Russe, Les fondements de la 
doctrine sociale, Paris, Editions du Cerf, 2007, p. 115-116. 

2 Hilarion ALFEYEV, „Le saint et grand concile de l’Église Orthodoxe”, în 
Irenikon 84, 2-3/2011, p. 214. 

235 Pentru mai multe detalii, a se vedea Jean-Yves CALVEZ, „Doctrines 
sociales comparées, lorthodoxe russe et la catholique romaine”, în 
Revue déthique et de théologie morale, Paris, Editions du Cerf, 2008/1, 
no. 248, p. 111-114. 

% Prin iconomie, ca lucrare de chivernisire a vieții bisericeşti sunt 
înțelese atât acrivia, cât şi pogorământul, însă în Pidalion, noțiunea 
de iconomie a fost asociată de canoniştii greci pogorământului, în 
opoziţie cu acrivia. Astfel, în reuniunile panortodoxe, canoniștii şi 
dogmatiştii ortodocşi români (Dumitru Stăniloae, Liviu Stan, Isidor 
Todoran) au încercat să readucă termenul de iconomie pe fundamen- 
tul iconomiei divine, mântuitoare. În acest sens, a se vedea Patriciu 
VLAICU, „Biserica Ortodoxă în fața problematicii..:, p. 182. 

căsătorii mixte sunt strict interzise conform Canonului 72 
Trullan”, dar, cu toate acestea, consideră că Biserica lui 
Dumnezeu are mereu în misiunea ei (problema căsătoriilor 
mixte între ortodocși şi necreştini, n.n.) o întoarcere la prac- 
tica primelor trei secole ale creştinismului, timp în care căsă- 
toriile mixte erau permise”. În plus, în cele mai vechi canoa- 


7 „Nu este permis ca un bărbat ortodox să fie împreună cu o femeie eretică 
şi nici ca o femeie ortodoxă să se căsătorească cu un bărbat eretic. Iar dacă 
cineva ar fi descoperit de către oricine că săvârşeşte un asemenea lucru, 
căsătoria să fie socotită drept nulă şi căsnicia ilegitimă să fie dezlegată, 
căci nu trebuie amestecate cele ce sunt de neamestecat și nici să fie îm- 
preunat lupul cu oaia şi moştenirea păcătoşilor cu părtăşia lui Hristos. 
Dar unii, întâmplându-se să fie încă în necredinţă şi să nu se numere încă 
în turma ortodocşilor, au fost uniţi cu alţii printr-o căsătorie ilegitimă, 
iar după aceea unul, alegând Binele, a venit la lumina Adevărului, dar 
celălalt a fost oprit de legătura rătăcirii, nealegând să privească spre razele 
dumnezeieşti, însă cea necredincioasă consimte totuşi să conviețuiască 
cu cel credincios, sau invers, cel credincios cu cea necredincioasă, atunci 
să nu fie despărțiți, conform dumnezeiescului Apostol: «căci bărbatul ne- 
credincios este sfințit prin femeia credincioasă şi femeia necredincioasă 
este sfinţită prin bărbatul credincios»” (1 Corinteni 7, 14). A se vedea *** 
Canoanele Bisericii Ortodoxe, Studiu introductiv, introduceri, note şi tra- 
ducere Răzvan Perga, Ediţie bilingvă, vol. I, Bucureşti, Edit. Basilica, 2018, 
p. 315-316. De asemenea, amintim faptul că sinodul local din Laodiceea 
(Canonul 10 și 31) menţionează pentru prima dată într-o normă sinodală 
situaţia căsătoriilor mixte, ilustrând prin această noţiune căsătoria dintre 
un creştin dreptslăvitor şi un alt creştin aparținând unei comunități ecle- 
ziale eretice. A se vedea *** Canoanele Bisericii Ortodoxe, Studiu intro- 
ductiv, introduceri, note şi traducere Răzvan Perga, Ediţie bilingvă, vol. II, 
Bucureşti, Edit. Basilica, 2018, p. 87, 92. Totodată, amintim şi sinodul lo- 
cal de la Cartagina (Canonul 21), care analizează două tipuri de căsătorii 
mixte interzise: căsătoria dintre un creştin dreptslăvitor şi un creştin ere- 
tic; şi căsătoria dintre un creştin şi un nebotezat sau păgân (căsătoria cu 
disparitate de cult). A se vedea *** Canoanele Bisericii Ortodoxe, vol. II, 
„.» p. 148. În final, remarcăm şi sinodul ecumenic de la Calcedon (Cano- 
nul 14) care nu era de acord cu niciun fel de dispensă pentru căsătoriile 
mixte. Pentru ca o astfel de căsătorie să fi fost posibilă, era nevoie ca par- 
tea necredincioasă să se convertească. 

* Observăm că Biserica s-a întâlnit de la începuturile creştinismului cu 
problema căsătoriilor mixte, îngăduind pentru un timp unirile din- 

ne nu există nicio interdicţie în această privinţă; b) Biserica 
Ciprului a interzis categoric unui creştin să se căsătorească 
cu un necreştin (cf. Canonului 14 Sinodul IV Ecumenic)”; 
c) Biserica Greacă a susținut că şedinţa presinodală ar pu- 
tea să permită şi să aplice iconomia în problema căsătoriei 
cu un necreştin; d) Biserica Poloneză a sugerat discutarea 
posibilităţii binecuvântării unuia dintre cei care intră în că- 
sătorie, chiar dacă unul dintre ei este necredincios; e) Biseri- 
ca Cehă şi Slovacă nu a fost de acord cu căsătoria dintre un 
creştin-ortodox şi un necreștin (evreu, musulman etc.)”. 


tre creştini şi necreştini, în speranţa că soţul creştin îl va convinge 
pe cel necreştin să se convertească. Biserica primelor secole creştine 
înţelegea prin căsătoriile mixte acele uniri între creştini şi necreştini, 
aici intrând atât păgânii, cât şi ereticii. Astfel, plecând de la realita- 
tea pastoral-misionară de la începuturile creştinismului, noţiunea de 
căsătorie mixtă a fost aplicată de canonişti în două situaţii, şi anume: 
1) când are loc căsătoria dintre un creştin ortodox şi un creştin ne- 
ortodox botezat (mixta religio) şi 2) când are loc căsătoria dintre un 
creştin ortodox şi un nebotezat (disparitas cultus). Cel din urmă tip 
de căsătorie este cunoscut şi sub numele de căsătorie cu disparitate de 
cult. A se vedea Ioan Cozma, „Căsătoriile mixte în teoria şi practica 
Bisericii Ortodoxe”, în Altarul Reîntregirii, 2/2010, p. 148. 

2 „Fiindcă în unele eparhii le-a fost permis citeţilor şi cântăreților să se 
căsătorească, Sfântul Sinod a hotărât să nu i se îngăduie vreunuia din- 
tre aceştia să-şi ia o soţie eterodoxă. Iar cei care au deja copii dintr-o 
astfel de căsătorie, dacă a apucat să-i boteze la eretici pe cei zămisliți 
de ei, să-i aducă la comuniunea Bisericii soborniceşti, iar dacă nu au 
fost botezați, să nu mai poată să-i boteze la eretici, nici să nu-i uneas- 
că pe aceştia prin căsătorie cu un eretic, iudeu sau păgân, doar dacă 
persoana care se uneşte cu un ortodox ar făgădui că se converteşte la 
credinţa ortodoxă. Iar dacă ar încălca cineva o asemenea hotărâre a 
Sfântului Sinod, să fie supus unei pedepse canonice”. A se vedea *** 
Canoanele Bisericii Ortodoxe, vol. I, ..., p. 224. Remarcăm faptul că 
sinodul ecumenic de la Calcedon (Canonul 14) nu era de acord cu 
niciun fel de dispensă pentru căsătoriile mixte. Pentru ca o astfel de 
căsătorie să fi fost posibilă, era nevoie ca partea necredincioasă să se 
convertească. 

% Hilarion ALFEYEV, „Le saint et grand concile.. ”, p. 214. 

Observaţia mitropolitului Ilaryon Alfeyev cu privire 
la diferitele propuneri ale Comisiei din 1971 este relevantă. 
Acesta scrie că fiecare Biserică a exprimat opinii legate de 
problemele pastorale prezente pe teritoriul canonic al fiecă- 
reia. În acest sens, amintim Biserica Greacă ce funcționează 
într-o societate aproape monoconfesională şi astfel îşi poa- 
te permite să aibă o viziune foarte restrictivă a cererii ca- 
nonului (acrivia). Dar, de exemplu, Patriarhia Ecumenică, 
Biserica Rusă şi Biserica Ortodoxă Poloneză, datorită mo- 
tivelor pastorale, trebuie să aibă o abordare deschisă pri- 
vind Dreptul canonic (iconomia)”. Canoanele au avut în 
tradiţia Bisericii Răsăritene şi o dimensiune pedagogică, 
astfel încât în anumite perioade o problemă a fost abordată 
cu mai multă înțelegere şi pogorământ, iar în alte vremuri 
aceeași chestiune a fost tratată cu mai multă acrivie, abor- 
darea diferită neînsemnând că Biserica s-ar contrazice, ci că 
aceasta exprimă răspunsuri pastoral-misionare contextuale 
la aceeași manifestare a conştiinţei canonice”. Este impor- 
tant să menţionăm faptul că în acelaşi an (1971) a apărut un 
document alcătuit de către membrii Conferinței Episcopilor 
Ortodocși Canonici din America (SCOBA) cu privire la că- 
sătoriile mixte, text care aminteşte că respectivele căsătorii 
sunt îngăduite în speranța că soțul neortodox se sfințește 
prin cel ortodox, prin căsătoria mixtă anticipându-se apro- 
pierea lui de credinţa ortodoxă. Enciclica precizează că pot 
fi acceptate căsătoriile mixte între un ortodox şi un creştin 
botezat în numele Sfintei Treimi, dar nu pot fi acceptate pen- 
tru cei care deşi au fost botezați în numele Sfintei Treimi, în 
momentul de față îşi reneagă dreapta credinţă prin conver- 
tirea la o sectă care nu săvârşeşte Botezul în numele Sfintei 
Treimi. De asemenea, în textul documentului se subliniază 
că participarea clerului neortodox la slujbele şi Tainele Bi- 
sericii este interzisă şi invers. Respectivul document a avut 
un ecou puternic în Biserica Ortodoxă datorită faptului că 


* Ibidem, p. 214-215. 
* Patriciu VLAICU, „Biserica Ortodoxă în fața problematicii..., p. 172. 

în această Conferință a Episcopilor Ortodocși Canonici din 
America îşi manifestă comuniunea ierarhi care fac parte din 
principalele Biserici Autocefale*. 

În ceea ce priveşte lista definitivă a temelor pentru Sfân- 
tul şi Marele Sinod, ea a fost adoptată de prima Conferință 
Panortodoxă Presinodală (21-28 noiembrie 1976), la Cen- 
trul Ortodox de la Chambesy. Această listă includea zece 
teme, printre care şi impedimentele la căsătorie. Cea de-a 
doua Comisie Preconciliară, desfăşurată la Centrul Ortodox 
de la Chambssy (3-12 septembrie 1982), a adoptat proiectul 
de text cu privire la impedimentele privind căsătoria unde 
s-au formulat câteva precizări, şi anume: potrivit acriviei ca- 
nonice, căsătoria între ortodocși şi eterodocşi este oprită. Cu 
toate acestea, prin pogorământ poate fi săvârşită, cu condiţia 
clară ca pruncii rezultați în urma respectivei căsătorii să fie 
botezați şi crescuţi în credința ortodoxă“. În acest context, 
mitropolitul Nicolae Corneanu a atras atenţia asupra unui 
aspect important în privinţa căsătoriilor mixte şi a impedi- 
mentelor la căsătorie, şi anume prezența căsătoriei civile şi 
a normelor juridice de stat privind dreptul matrimonial. Cu 
privire la propunerea mitropolitului Nicolae al Banatului, 
reprezentantul Patriarhiei Moscovei, mitropolitul Filaret de 
Kiev, a subliniat existenţa în paralel a celor două tipuri de 
căsătorie, civilă şi religioasă, ceea ce împiedică Biserica să 
impună deplin propriile condiţii canonice întrucât, uneori, 
credincioşii ortodocşi încheie căsătorii civile cu eterodocși, 
atei, evrei etc. Astfel, se profilează trei întrebări: 1. poate fi 
recunoscută legitimitatea căsătoriei civile între ortodocşi 
şi atei (sau indiferenți religios, agnostici etc.); 2. ortodocşii 
care încheie astfel de căsătorii se mai pot împărtăşi?; 3. poate 


% Ibidem, 183-184. 

* Viorel IONIȚĂ, „Participarea Bisericilor Ortodoxe locale la pregătirea 
Sfântului şi Marelui Sinod - premisă a receptării hotărârilor acestuia”, 
în Sfântul şi Marele Sinod. Eveniment eshatologic sau normalitate 
canonică?, ed. Patriciu Vlaicu/Răzvan Perga (eds.), Cluj-Napoca, Edit. 
Presa Universitară Clujeană, 2018, p. 22. 

fi recunoscută o căsătorie în împrejurările în care un cre- 
dincios solicită administrarea Sfintei Taine a Cununiei cu o 
persoană indiferentă din punct de vedere religios, atee, cu 
un evreu sau necredincios? 

Reprezentanţii Patriarhiei Moscovei au ideea conform 
căreia căsătoriile civile ar trebui recunoscute deplin şi că nu 
ar trebui refuzată Euharistia celor care trăiesc în astfel de 
relaţii. Căsătoria dintre un membru al Bisericii Ortodoxe şi un 
creştin neortodox este permisă, însă căsătoria dintre creştinii 
ortodocși şi necreştini (agnostici, atei, liber cugetători sau 
membrii ai altor religii) nu poate fi binecuvântată de Biserică. 
Cu toate acestea, Patriarhia Moscovei şi Patriarhia Antiohiei 
au afirmat în mod clar că acele căsătorii deja existente între 
creştinii ortodocşi şi creştinii neortodocşi trebuie tratate cu 
responsabilitate pastorală şi că nu trebuie refuzată Euharistia 
creştinilor ortodocși căsătoriţi cu necreştinii care doresc să 
trăiască conform credinţei lor*. Documentul din anul 1982 
a avut un caracter destul de îngăduitor, permiţând în mare 
măsură aplicarea iconomiei bisericeşti. Astfel, se afirma: 
„Căsătoria dintre ortodocşi şi necreştini este categoric interzisă 
în conformitate cu acrivia canonică. Cu toate acestea, astfel 
de căsătorii sunt posibile din motive de pogorământ şi iubire 
pastorală, cu condiţia expresă ca acei copii proveniţi din astfel 
de cupluri să fie botezați şi educați în Biserica Ortodoxă”. 
Conform Documentului, Bisericile locale puteau lua decizii 
privind aplicarea iconomiei în situații specifice, în funcție de 
nevoile pastorale particulare. În acest context, este esenţial să 
amintim faptul că foarte multe familii de ruși au luat naştere 
în perioada comunistă, când foarte puţini aveau posibilitatea 


3 Andrzej KUŹMA, „Dezvoltarea conţinutului documentelor Sfântului 
şi Marelui Sinod din 2016 privitoare la viaţa interioară a Bisericii Or- 
todoxe', în Sfântul și Marele Sinod. Eveniment eshatologic sau normali- 
tate canonică?, ed. Patriciu Vlaicu/Răzvan Perşa (eds.), Cluj-Napoca, 
Edit. Presa Universitară Clujeană, 2018, p. 82-83. 

% Julian Mihai L. CONSTANTINESCU, „De la întrunirile pregătitoare la 
Documentul oficial..*, p. 271-273. 


478 


de a apela la Biserică, din cauza regimului ateu totalitar pen- 
tru a le fi administrată Taina Cununiei, fiind căsătoriţi doar 
civil. După căderea regimului sovietic, mulți dintre ruși s-au 
îndreptat spre Biserică şi spre credinţă, însă au existat şi fami- 
lii unde nu s-au convertit ambii soţi, ci numai unul dintre ei. 
Astfel, Biserica Ortodoxă Rusă, mergând pe acest considerent, 
a fost de acord să nu refuze împărtăşirea celui credincios care 
trăieşte cu un necredincios. 

Biserica Ortodoxă Română, ţinând cont de realitățile 
pastoral-misionare prezente în societate, a reglementat acest 
tip de căsătorie printr-un act normativ din cadrul Regula- 
mentului pentru relaţiile bisericeşti ale clerului ortodox român 
cu creştinii eterodocși (articolul 4/1881) care oferea posibi- 
litatea binecuvântării unei astfel de căsătorii”. Chiar dacă 
nu există un document oficial pentru încadrarea canonică 
şi procedurală a căsătoriilor mixte, odată cu apariţia Re- 
gulamentului de procedură al instanţelor disciplinare şi de 
judecată, a fost stipulată printr-un act normativ (articolul 
47/1950) posibilitatea acordării dispensei*. De asemenea, în 
anul 2015, Patriarhia Română a elaborat un nou document 
intitulat Regulamentul autorităților canonice disciplinare 
și al instanțelor de judecată ale Bisericii Ortodoxe Române 
(articolul 29, paragraful 8), în care nu se amintește în mod 
explicit despre problema căsătoriilor mixte, menţionându- 
se doar faptul că înaintea săvârșirii Tainei Cununiei, cle- 
ricul trebuie să se încredințeze dacă mirii şi naşii îndepli- 
nesc prevederile canonice şi legale. În nota de subsol a 
acestui paragraf sunt amintite canoanele conform cărora se 
poate sau nu săvârși Taina Cununiei (Canonul 72 Trullan, 14 
IV Ecumenic, 10 Laodiceea, 23 Ioan Ajunătorul). În același 
document (articolul 29, paragraful 10) este consemnat un 
text care spune că mireanul care este angajat în învățământul 
teologic preuniversitar sau universitar şi se căsătoreşte cu un 


37 loan COZMA, „Căsătoriile mixte în teoria..., p. 163-164. 
38 În acest sens, a se vedea *** Legiuirile Bisericii Ortodoxe Române, 
Bucureşti, 1953. 

eterodox, se sancţionează cu retragerea binecuvântării chi- 
riarhale pentru a preda în învățământul preuniversitar sau 
universitar. La nota de subsol a acestui paragraf, apare un ca- 
non în plus, celelalte fiind aceleaşi de la nota din paragraful 8, 
şi anume Canonul 31 Laodiceea*. Atât în Statutul pentru or- 
ganizarea şi funcționarea Bisericii Ortodoxe Române (2008), 
articolul 88, litera (r), cât şi în Statutul pentru organizarea şi 
funcționarea Bisericii Ortodoxe Române (republicat în 2020), 
articolul 88, paragraful 23, se menționează că episcopul lo- 
cului acordă dispense bisericești de căsătorie şi recăsătorire 
pentru credincioşii mireni, în limita prevederilor canonice. 

În privinţa dispensei, ierarhul poate refuza acordarea 
acesteia dacă observă că există pericolul ca soţul ortodox 
sau copiii să fie determinaţi să se îndrepte către credința 
eterodoxă a celuilalt soț. De asemenea, episcopul trebuie să 
ţină cont în acordarea dispensei şi de statutul soțului ete- 
rodox, şi anume dacă a mai fost sau nu căsătorit. Dacă, de 
exemplu, soțul ortodox se află la prima căsătorie şi cel etero- 
dox la a doua căsătorie, se va dispune săvârşirea Tainei Cu- 
nuniei pentru cei care se căsătoresc prima dată; dacă soțul 
eterodox este la prima căsătorie, iar cel ortodox la a doua sau 
a treia căsătorie, se va săvârşi rânduiala specifică menţionată 
în Molitfelnic pentru cei care se căsătoresc a doua sau a treia 
oară. Amintim faptul că în acest ultim caz, pentru validitatea 
cununiei, soțul ortodox, pe lângă divorţul civil, să obțină din 
partea episcopului şi divorțul religios“. 


Problema căsătoriilor mixte în secolul XXI. Provocări 
și perspective misionare 


Problema căsătoriilor mixte a fost dezbătută și în ca- 
drul celei de-a treia reuniuni din perioada 29 martie - 3 


%*** Regulamentul autorităților canonice disciplinare și al instanţelor de 
judecată ale Bisericii Ortodoxe Române, Bucureşti, Edit. Institutului 
Biblic şi de Misiune Ortodoxă, 2015, p. 41. 

Ioan COZMA, „Căsătoriile mixte în teoria..., p. 164-165. 

aprilie 2015 de la Chambesy, unde s-au amendat anumite 
texte privind căsătoria. Astfel, o modificare fundamentală 
a conţinutului documentului a fost acceptată la Sinaxa 
Întâistătătorilor Bisericilor Ortodoxe Autocefale locale în 
ianuarie 2016. Patriarhia Moscovei a propus introduce- 
rea unui paragraf care să sublinieze importanţa instituţiei 
căsătoriei în vremurile contemporane. Astfel, documentul 
denumit inițial „Impedimentele la căsătorie” a fost reintitu- 
lat „Sfânta Taină a Cununiei și impedimentele la aceasta”, În 
viziunea lui Andrzej Kuzma, documentul adoptat de către 
Sinodul din 2016 s-a referit la problema căsătoriilor mixte 
într-o manieră mai riguroasă decât textul propus şi adoptat 
în anul 1982. Subliniem faptul că atitudinea Bisericii Geor- 
giei - amintim discursul rigid al mitropolitului Theodor de 
Akhaltsikhe şi Tao-Klarjeti“! - a influențat această situaţie 
într-o mare măsură şi, ca urmare, formularea acestei teme a 
devenit mult mai restrictivă şi, în acelaşi timp, ambivalentă: 
„Căsătoria între ortodocși şi eterodocși este interzisă con- 


4 În data de 25 mai 2016 a avut loc şedinţa de lucru a Sfântului Sinod 
al Bisericii Ortodoxe Georgiene, unde s-au analizat documentele pro- 
puse pentru aprobare la Sfântul şi Marele Sinod. În cadrul şedinţei 
s-a vorbit şi despre documentul privind „Sfânta Taină a Cununiei şi 
impedimentele la aceasta”, text prezentat de către mitropolitul Teodor, 
care a subliniat că în subcapitolul „Impedimente la Căsătorie” la ali- 
niatul 5, punctul a, citim: „Căsătoria între ortodocși și ne-ortodocși nu 
poate fi binecuvântată conform acriviei canonice (Canonul 72 Trullan). 
Totuşi, aceasta poate fi oficiată prin condescendenţă şi iubire de oameni, 
cu condiția ca pruncii care rezultă din această căsătorie să fie botezați 
şi crescuți în Biserica Ortodoxă”. Acesta a amendat respectivul text, 
afirmând că trebuie să rămână doar prima parte a textului, iar partea a 
doua trebuie eliminată, deoarece contrazice canonul amintit anterior. 
Aşadar, mitropolitul Teodor (Tchuadze) a conchis spunând că niciun 
Sinod nu poate să contrazică, să desființeze sau să schimbe canoane- 
le aprobate de Sinoadele Ecumenice. A se vedea Georgian Orthodox 
Church: Communique on the Holy and Great Council, disponibil la 
https://basilica.ro/biserica-ortodoxa-a-georgiei-comunicat-privind- 
sfantul-si-marele-sinod (accesat la data de 12.04.2020). 

form acriviei canonice (Canonul 72 Trullan)”?. Posibilitatea 
aplicării iconomiei bisericeşti cu privire la impedimentele 
la căsătorie trebuie să fie reglementată de Sfântul Sinod al 
fiecărei Biserici Ortodoxe Autocefale” (II, 5, 1-2). În acest 
fel, documentul cu privire la căsătorie, pe de o parte, a fost 
nuanţat şi dezvoltat pe parcursul evoluţiei sale, pe de altă 
parte, a primit, în ceea ce priveşte formularea finală, un ca- 
racter mult mai radical în anumite privinţe”. 

Sinaxa Întâistătătorilor Bisericilor Ortodoxe din ia- 
nuarie 2016 de la Chambesy a fost prima care a preluat sarci- 
nile unei Conferinţe Panortodoxe Presinodale, în sensul că a 
analizat şi a adoptat proiectul de text privind „Taina căsători- 
ei şi impedimentele ei”. Respectivul document nu a mai făcut 
referire doar la impedimentele de la căsătorie, ci a cuprins 


* Canonistul Patriciu Vlaicu menţionează că prima parte a Canonului 
72 Trullan se referă la poziţia Sfântului Pavel privind căsătoriile dintre 
creştini şi păgâni (2 Corinteni 6, 14), dar o aplică şi la căsătoriile dintre 
ortodocși şi eretici, iar a doua parte a canonului asumă poziția aposto- 
lului din 1 Corinteni 7, 10-17. Subliniem faptul că acest canon apare 
într-un timp în care nu exista un ritual separat al căsătoriei religioase, 
astfel încât cei căsătoriţi erau primiţi în Biserică prin Taina Euharistiei 
din cadrul Dumnezeieştii Liturghii. Astfel, incapacitatea unuia dintre 
miri de a primi Sfintele Taine făcea imposibilă asumarea deplină a 
acelei căsătorii de Biserică. De asemenea, trebuie să amintim faptul că 
inițierea acestui sinod de către împăratul Iustinian al II-lea a avut ca 
scop găsirea unor soluţii la situaţiile de ordin civil provocate de aspec- 
tele religioase. Amestecul de populaţii botezate sau nu, eretice sau or- 
todoxe, constituiau o problemă serioasă pentru statul bizantin și pen- 
tru Biserică. Detalii despre acest subiect, a se vedea Patriciu VLAICU, 
„Biserica Ortodoxă în faţa problematicii... p. 176-178; În viziunea lui 
Alexandru- Marius Crişan, Canonul (72 Trullan) în prima parte dez- 
voltă aspectul privind acrivia, adică aplicaţia literală a Canonului, iar 
în cea de-a doua parte scoate în evidenţă faptul că trebuie să fie unele 
excepții acceptate în cazuri speciale, arătând, astfel, că aspectul icono- 
miei este prezent şi în canon. A se vedea Alexandru-Marius CRIŞAN, 
„Interconfessional (Mixed) Marriage: The Theological Dimension of 
the «Person»..-, p. 384. 

“ Andrzej KUZMA, „Dezvoltarea conţinutului documentelor Sfântului şi 
Marelui Sinod din 2016..:, p. 85-86. 

şi câteva paragrafe privind înţelesul ortodox al Tainei Cu- 
nuniei. De asemenea, amintim faptul că documentul final 
nu a fost semnat de către delegația Patriarhiei Antiohiei şi 
cea a Bisericii Ortodoxe a Georgiei, acestea nefiind de acord 
cu ideea aplicării iconomiei bisericeşti în cazul căsătoriilor 
inter-creştinet. 

Astfel, în iunie 2016, în cadrul Sfântului și Marelui 
Sinod, partea care făcea referire la căsătoriile mixte a fost 
din nou modificată, semn că sinodalii au luat în considerare 
poziția Georgiei”. Noua formă este menţionată în al cinci- 
lea paragraf**: a) Căsătoria între creştinii ortodocşi şi non- 
ortodocşi este interzisă conform acriviei canonice (Canonul 
72 'Trullan); b) Cu mântuirea omului ca obiectiv, posibili- 
tatea exercitării iconomiei bisericeşti în legătură cu impedi- 
mentele căsătoriei trebuie luată în considerare de Sfântul Si- 
nod al fiecărei Biserici Ortodoxe Autocefale după principiile 
sfintelor canoane şi într-un spirit de discernământ pastoral; 
c) Căsătoria între ortodocși şi necreştini este categoric inter- 
zisă în conformitate cu acrivia canonică”. 

În cadrul Sfântului şi Marelui Sinod din iunie 2016, 
părinţii sinodali au dezbătut textele documentului privind 
Sfânta Taină a Cununiei și impedimentele la aceasta, adu- 
când câteva amendamente la textul din ianuarie 2016. În 


“1 Viorel IONIȚĂ, „Participarea Bisericilor Ortodoxe locale la pregătirea 
Sfântului şi Marelui Sinod..:, p. 29. 

+ Alexandru- Marius CRIŞAN, „Interconfessional (Mixed) Marriage: The 
Theological Dimension of the «Person»..:, p. 384. 

4 Menţionăm faptul că textul privind „Taina Cununiei şi impedimente- 
le sale” cuprinde două documente. Primul este intitulat Cu privire la 
Căsătoria ortodoxă care cuprinde 11 paragrafe (sunt descrise cele mai 
importante aspecte teologice legate de Taina Căsătoriei), iar cel de-al 
doilea este intitulat Cu privire la Impedimentele căsătoriei şi aplicarea 
iconomiei care cuprinde 6 paragrafe (sunt menţionate impedimentele, 
aplicarea iconomiei şi problema căsătoriilor mixte). 

47 xxx The Sacrament of Marriage and Its Impediments”, în Official 
Documents of the Holy and Great Council of the Orthodox Church, 
disponibil la https://www.holycouncil.org/-/marriage (accesat la data 
de 23.04.2020). 

privinţa căsătoriilor mixte au existat unii sinodali care au 
susținut respingerea acestora. Poziţia reținută de cei prezenţi 
în textul oficial a fost aceea a legăturii între aceste căsăto- 
rii şi asumarea realităţii pastoraţiei credincioşilor. În cazul 
impedimentelor la căsătorie şi mai ales în cazul căsătoriilor 
mixte, sunt folosite de Biserică, în calitatea ei de administra- 
tor al mijloacelor de mântuire, cele două mijloace pastorale, 
anume acrivia şi iconomia. Acest principiu canonic al icono- 
miei bisericeşti se aplică după nevoile pastorale ale fiecărei 
Biserici Autocefale, ca stare excepțională și fără a transfor- 
ma excepția în regulă“. Decizia acordării în cazuri specia- 
le a iconomiei privind căsătoriile mixte nu mai are niciun 
fel de recomandare sau regulă cu privire la botezul copiilor, 
aşa cum era amintit în versiunile anterioare. Astfel, aceasta 
este o decizie care izvorăşte dintr-o gândire sau înţelegere 
personalistă. Este greu de luat decizia unde să fie copiii 
botezați, în contextul unei căsătorii mixte. Fără a menţiona 
nevoia soţului ortodox de a-şi impune Biserica, Sfântul şi 
Marele Sinod a dat libertatea de a decide şi de a acționa în 
mai multe moduri, dorindu-se astfel consolidarea unităţii 
tinerei familii”. Să presupunem că pruncul rezultat dintr-o 
familie mixtă este botezat în credința tatălui, care, crescând, 
la un moment dat conştientizează anumite aspecte legate de 
credință. Nu se mai regăseşte în credinţa în care a fost bote- 
zat şi doreşte să treacă spre credința mamei, cum procedăm? 
Din păcate, trăim în societatea prezentă drama creştinilor 
botezați, dar care nu sunt membri activi sau practicanți ai 
Bisericii. O cauză serioasă care a dus la această situație este 
lipsa catehizării mistagogice, cateheză care este imposibil de 
realizat unui prunc de 6 săptămâni, dar care, din nefericire, 
nu se practică nici când acesta creşte şi ajunge să înțeleagă 
adevărurile de credință. Romano-catolicii şi protestanții au 


“ Julian Mihai L. CONSTANTINESCU, „De la întrunirile pregătitoare la 
Documentul oficial..*, p. 289-290. 

* Alexandru- Marius CRIŞAN, „Interconfessional (Mixed) Marriage: The 
Theological Dimension of the «Person»... p. 385. 

gândit o variantă hibrid în această privinţă, şi anume botezul 
să aibă loc la 6 săptămâni, iar Mirungerea la 12 ani (în ca- 
zul romano-catolicilor), iar Confirmarea la 14 ani (în cazul 
protestanților). 


Acrivie şi iconomie privind căsătoriile mixte 
în contextul actual 


Din perspectiva lui Antony Roeber, cunoștințele şi cer- 
cetarea istorică aduc o contribuţie importantă teologiei şi spo- 
rirea Bisericii în înţelegerea revelaţiei, o poziţie uşor de recon- 
ciliat cu importanţa recuperării memoriei şi, în special, cu cea 
asociată legăturii strânse dintre Dumnezeu, bărbat şi femeie 
în cadrul Tainei căsătoriei. Insistenţa istoricului în context, 
aşadar, aduce o pată de culoare evaluării despre modul în care 
şi de ce teologii ortodocşi nu se pun de acord cu privire la 
înţelegerea corectă a Bisericii, a Tainelor, a căsătoriilor mixte 
şi a iconomiei. Deşi unii ortodocşi ar putea juxtapune ico- 
nomia cu termenul acrivie - gândind termenul anterior ca 
fiind mai puțin riguros — acest model este unul înşelător. Un 
comentator romano-catolic scria cândva, rezumând opiniile 
câtorva canonişti ortodocşi, faptul că adevăratul termen opus 
acriviei nu este iconomia, ci apostazia şi erezia, căci acestea 
denotă necredinţă față de adevărul Bisericii. 

Creştinii ortodocşi şi cei cu care aceștia se căsătoresc 
cunosc prea puţin istoria complexă a Bisericii, a Tainelor sau 
a căsătoriei şi nu au o memorie activă cu privire la felul în care 
căutarea de a se face dreptate şi de a arăta condescendență 
față de o căsătorie mixtă a influenţat în timp deciziile ie- 
rarhilor. Cyril Hovorun a descris această stare a lucrurilor 
precizând „că percepţia colectivă cu privire la ceea ce este 
Biserica conform credincioşilor ei s-a schimbat de-a lungul 
istoriei creştinătăţii... Evoluţia conştientizării Bisericii cu 
privire la sine însăşi...poate fi numită meta-ecleziologie””. 


Anthony ROEBER, Mixed Marriages..., p. 17. 
51 A se vedea lucrarea lui Cyril Hovorun, Meta-Ecclesiology: Chronicles 
on Church Awareness, New York, Palgrave Macmillan, 2015. 

În viziunea lui Hovorun, conştientizarea de sine a Bisericii a 
fluctuat, iar acest lucru demonstrează faptul că nu a existat 
tot timpul acrivia în a spune cine face sau nu face parte din 
Biserică. Astfel, după Hovorun, silogismul ar fi următorul: 
noi nu putem spune unde se termină Biserica, dar ştim sigur 
unde este. 

În acest sens, putem aminti perioada de după Schis- 
ma din 1054, când teologii şi canoniştii bizantini au înce- 
put să discute situația Bisericii Catolice şi a credincioşilor 
ei, consideraţi schismatici. Remarcăm faptul că Biserica 
Ortodoxă nu a luat o hotărâre oficială în primele două se- 
cole după momentul Schismei, situația degradându-se se- 
rios abia după Cruciada a IV-a (1204), când capitala Im- 
periului Roman de Răsărit a fost jefuită de către latini, iar 
sediul Patriarhiei Constantinopolului a fost mutat pentru o 
jumătate de secol la Niceea. Însă, cu toate conflictele din- 
tre cele două Biserici, în ceea ce priveşte căsătoriile mixte 
(dintre ortodocşi şi romano-catolici), teologii ambelor Bi- 
serici au susținut faptul că mult timp Biserica Ortodoxă nu 
a avut o poziţie antagonică, credincioşii catolicii nefiind 
consideraţi de aceasta în mod oficial eretici”. Astfel, o serie 
de istorici susțin faptul că între Schismă şi Cruciada a IV-a, 
căsătoriile dintre latini şi romei nu erau văzute ca probleme 
reale, mulți latini aflaţi într-o zonă administrată de Impe- 
riul Roman de Răsărit fiind integrați deplin în viaţa Bisericii 
Răsăritene. După cruciada a IV-a, cu toate că ruptura creată 
era definitivă, căsătoriile mixte între romei şi latini au conti- 
nuat să existe și din motive diplomatice. Aşadar, cu toate că 
nu au fost încurajate căsătoriile mixte, este evident că acestea 
au fost tolerate şi privite cu îngăduință*. 

Meletie Sakellaropoulos precizează că o perioadă 
lungă de timp, teologii ortodocşi nu au analizat problema 
interzicerii căsătoriilor dintre ortodocşi şi catolici. În asenti- 


Joan COZMA, „Căsătoriile mixte în teoria..., p. 156-157. 
5 Pentru mai multe detalii, a se vedea Patriciu VLAICU, „Biserica 
Ortodoxă în faţa problematicii..., p. 178-182. 

mentul celor spuse mai sus este şi canonistul Hamilcar Alivi- 
zatos, care menţionează că după Schismă, Biserica Ortodoxă 
nu a reuşit în deplin acord sinodal să adopte o poziţie clară 
şi oficială în problema căsătoriilor mixte, în general, şi a ce- 
lor dintre catolici şi ortodocși, în special, dar nici în privința 
obligativităţii de a-i boteza şi a-i educa pe copii în credința 
ortodoxă. Cu toate acestea, Biserica Ortodoxă, în lipsa unei 
hotărâri generale şi obligatorii, specifice sinodului ecume- 
nic, a respectat şi pentru aceste căsătorii legislaţia canonică a 
primului mileniu creştin”. 

Anthony Roeber nu subscrie la opinia lui Hovorun, ci 
mai degrabă se concentrează pe istoria şi pe memoria a ceea 
ce creştinii înţeleg prin Biserică, Taine, Căsătorie şi icono- 
mie, care au evoluat în timp şi în contexte diferite. A. Roeber 
încearcă să ofere o istorie obiectivă a căsătoriei şi a relaţiei 
sale cu Biserica şi cu Tainele şi doreşte să abordeze felul în 
care iconomia încearcă să trateze provocările din ce în ce mai 
frecvente privind fenomenul căsătoriilor mixte”. 

La început, cei care au folosit termenii (eterodocşi sau 
eretici) nu au putut anticipa separarea Bisericii Apusene de cea 
din Răsărit. A-i considera pe creștinii eterodocși contemporani 
ca fiind echivalentul ereticilor antici le-a permis unor teologi, 
precum Arhiepiscopul Ieronim Kotsonis al Atenei” (t1988), să 
insiste asupra faptului că ortodocşii ştiu exact care sunt limitele 
Bisericii, în cadrul cărora se află şi adevărul revelat; acea apli- 
care strictă (acrivia) a canoanelor bisericești este norma; acea 
iconomie sacramentală poate însemna doar îngăduinţă în caz 
de forță majoră, tainele eterodocşilor fiind pe deplin lipsite de 
har şi de lucrarea Sfântului Duh. Cu toate acestea, atât Ieronim 


* Pentru mai multe detalii legate de problema căsătoriilor mixte în teo- 
ria şi practica Patriarhiei de Constantinopol, a se vedea Ioan COZMA, 
„Căsătoriile mixte în teoria..?, p. 156-163. În acelaşi sens, a se vedea şi 
Iulian Mihai L. CONSTANTINESCU, „De la întrunirile pregătitoare la 
Documentul oficial...” p. 259-263. 

` Anthony ROEBER, Mixed Marriages..., p. 13-14. 

* Arhiepiscopul Ieronim I a fost profesor de Drept canonic la Facultatea 
de Teologie Ortodoxă din Tesalonic. 

Kotsonis, cât şi oricare alt teolog ortodox, admite că nu există 
un acord între teologi cu privire la o înțelegere oficială, definită 
şi universal acceptată în ceea ce priveşte iconomia”. 

Hamilcar S. Alivizatos vine cu o perspectivă care este 
în opoziție cu cea a lui leronim Kotsonis, afirmând că toc- 
mai iconomia este cea care stă la baza Bisericii Ortodoxe. El 
a dedus că ortodocşii au de-a face cu tainele eterodocşilor 
nu în baza actului iconomiei, înţeles ca un fel de „act magic” 
care recunoaște actele sacramentale ale eterodocșilor, con- 
siderând că „recunoaşterea rezultatelor şi a consecințelor” 
sacramentelor eterodocşilor în cazul fiecărei persoane care 
a căutat să se căsătorească cu un soţ ortodox a fost cea care 
a determinat aplicarea iconomiei. În concepţia lui Alivizatos, 
Biserica Ortodoxă este păstrătoarea şi cea care iconomiseşte 
deplinătatea lucrării Sfântului Duh. În această calitate, ea 
poate recunoaşte doar ceea ce are loc în cadrul comuniu- 
nii ei, căci cunoaşterea lui Dumnezeu și a ființelor umane 
este întotdeauna relațională. Astfel, nefiind în comuniune 
deplină cu alţi creştini, ea nu se pronunţă să emită judecăţi 
în absenţa acestei relaţii de comuniune privitoare la modul 
cum lucrează harul lui Dumnezeu în aceste situații. După 
cum susține Alivizatos, Biserica Ortodoxă nu poate să susţină 
deplin şi obiectiv ceva ce se situează dincolo de comuniu- 
nea ei, prin simple declaraţii. În ciuda acuzațiilor conform 
cărora opiniile acesteia au tendința de a merge spre crea- 
rea unei „teorii a ramurilor”, ale căror ritualuri sunt mai 
mult sau mai puţin dătătoare de har, Alivizatos nu a susținut 
niciodată o asemenea poziţie. El a fost consecvent doar în 
insistența de a preciza că pentru consecința mântuirii sufle- 
telor şi din bunăvoință s-a recunoscut botezul celor separați 
de Biserică, ceea ce trimite la iconomie”. Antony Roeber, cu 


7 Jerome KOTsonNIs, Problèmes de l’économie ecclésiastique, Gembloux, 
Editions J. Duculot, 1971, p. 77-79. 

58 Se referă la faptul că fiecare biserică are un grad de „validitate” 
sacramentală sau adevărul de credinţă e deținut în parte de fiecare 
confesiune creştină, toate la un loc alcătuind un întreg. 

Anthony ROEBER, Mixed Marriages..., p. 13-14. 

anumite rezerve, împărtășeşte totuşi metoda nuanţată isto- 
ric şi perspectiva documentată a lui Alivizatos. 

În documentul Sfântului și Marelui Sinod privind că- 
sătoriile dintre ortodocşi şi eterodocși, nu se mai consem- 
nează textul aprobat de Sinaxa Întâistătătorilor din ianu- 
arie 2016, conform căruia acestea puteau fi celebrate prin 
condescendenţă și iubire de oameni și cu condiţia ca toţi co- 
piii să fie botezați în credinţa ortodoxă. Tot în acest sens, Pa- 
trick Viscuso şi Kristopher L. Willumsen amintesc faptul că 
săvârşirea căsătoriei mixte în Biserica Ortodoxă este permi- 
să, dacă slujba e săvârşită doar de preotul ortodox şi cei doi 
miri promit că depun toate eforturile pentru a-și creşte co- 
piii în credinţa ortodoxă. În timp ce soţul/soţia neortodox/ă 
rămâne în afara comuniunii Bisericii Ortodoxe, soţului/ 
soției ortodox/e i se permite să primească în continuare 
Tainele Bisericii. Pentru soţii protestanți sau romano-cato- 
lici, Tainele Bisericii Ortodoxe sunt interzise, deoarece nu 
se împărtășesc de credinţa soţului/soţiei ortodox/e. Cu toa- 
te acestea, dacă au fost botezați în numele Sfintei Treimi în 
cadrul confesiunii proprii, li se permite să primească Taina 
Cununiei. În viziunea celor doi autori, situaţia rezultată este 
evident inconsistentă, iar săvârșirea tainei unui soţ eterodox 
implică recunoaşterea Botezului în afara Bisericii Ortodoxe. 
Patrick Viscuso şi Kristopher L. Willumsen afirmă unitatea 
credinţei creştine între ortodocși, protestanții botezați şi ro- 
mano-catolici şi, în consecință, pun în discuţie interzicerea 
tainelor rămase pentru eterodocşi. Însă, scopul duhovnicesc 
al căsătoriei, asistența reciprocă a soţilor pentru atingerea 
mântuirii, necesită unitatea de credinţă şi presupune primi- 
rea comună a Iainelor - mai ales a Euharistiei“. 

De asemenea, subliniem faptul că, pe lângă rolul cen- 
tral al episcopului în aplicarea libertăţii de acțiune pastorală, 
iconomia funcţionează ca orice altă judecată echitabilă, în 
prezența mirilor, cărora li se comunică hotărârea, şi a întregii 
comunităţi, care este conştientă de ceea ce spun canoanele şi 


s Patrick Viscuso / Kristopher L. WILLUMSEN, „Marriage between 
Christians and Non-Christians..., p. 272-273. 

Biserica. Un canonist ortodox a identificat cândva iconomia 
ca fiind, „mai precis, o atitudine eclesială care implică po- 
sibilitatea de aplicări concrete”, de judecăţi rezonabile unor 
circumstanţe specifice“!. Într-un curs predat la Universita- 
tea Catolică din Leuven (Belgia), în anul 2005, Athenagoras 
(Peckstadt) a revizuit istoria iconomiei, conchizând că ter- 
menul este folosit în atât de multe feluri în decursul tim- 
pului, încât mulți ierarhi ortodocşi s-au simţit constrânși să 
renunţe în acest sens la orice încercare de a oferi o definiție 
finală a cuvântului. Athenagoras defineşte iconomia astfel: 
„suspendarea aplicării absolute şi stricte a reglementărilor 
canonice și bisericești... fără, însă, a compromite limitările 
dogmatice..., ea fiind aplicabilă doar unui caz particular”. 
Athenagoras a concluzionat că iconomia este „permisă doar 
pentru motive excepționale şi puternice, aceasta necreând 
niciun precedent”?. 

În continuare, menţionăm hotărârile Sfântului şi Ma- 
relui Sinod al Bisericii Ortodoxe cu privire la căsătoriile 
mixte: 1. Căsătoria între ortodocși și eterodocși este interzisă 
conform acriviei canonice (cf. Canonul 72 Trullan). 2. Po- 
sibilitatea aplicării iconomiei bisericeşti cu privire la impe- 
dimentele la căsătorie trebuie să fie reglementată de Sfân- 
tul Sinod al fiecărei Biserici Ortodoxe Autocefale, conform 
principiilor stabilite de sfintele canoane, în spiritul unui 
discernământ pastoral, astfel încât să servească mântuirii 
omului. 3. Căsătoria dintre ortodocşi și necreștini este abso- 
lut interzisă, potrivit acriviei canonice“. 

În viziunea lui Iulian Constantinescu, formularea pri- 
vind problema căsătoriilor mixte, din documentul oficial 


& Anthony ROEBER, Mixed Marriages..., p. 61-62. 

“ Athenagoras PECKSTADT, „Marriage, Divorce, and Remarriage in the 
Orthodox Church: Economia and Pastoral Guidance”, paper presented 
at the International Congress, Catholic University of Leuven, April 
18-20, 2005, disponibil la http://www.orthodoxresearchinstitute.org/ 
articles/liturgics/athenagoras_remarriage.htm (accesat la data de 
16.04.2020). 

6*** Documentele oficiale ale Sfântului și Marelui Sinod (Creta, 2016), 
Bucureşti, Edit. Basilica, 2019, p. 92. 

(Creta, iunie 2016), „deschide calea interpretărilor şi a sus- 
piciunilor privind administrarea după legislaţia canonică 
a acestor căsătorii mixte, dar şi în ceea ce priveşte celelalte 
impedimente. Fără a se menţiona în mod pozitiv limitele 
iconomiei bisericeşti, se lasă la decizia Bisericilor Autocefale 
reglementarea privind aplicarea iconomiei bisericeşti pentru 
toate impedimentele, deci și pentru căsătoriile intercreştine 
şi interreligioase. Autorul remarcă faptul că acest text vizea- 
ză în mod surprinzător toate impedimentele, anulând așadar 
interzicerea, după acrivie, a unor căsătorii pentru impedi- 
mente grave. În final, se subliniază aplicarea principiului 
nomocanonic în Biserică, avându-se în vedere că domeniul 
matrimonial are dublă jurisdicție, adică în ceea ce priveşte 
impedimentele la căsătorie trebuie să se țină cont de legislaţia 
civilă a statului, însă fără depăşirea limitelor iconomiei care 
nu se cunosc, nefiind precizate la nivel panortodox”*. 

Reglementarea căsătoriilor mixte este oarecum con- 
fuză. Pe de o parte, se exprimă acrivia canonică (cf. Canonul 
72 Trullan), iar pe de altă parte, faptul că iconomia biseri- 
cească poate fi aplicată, fără impunerea la nivel panortodox 
a unor limite, de către fiecare Biserică Ortodoxă Autocefală 
pentru toate impedimentele (pentru toate categoriile de că- 
sătorii mixte), printr-o reglementare a Sfintelor Sinoade ale 
acestor Biserici. Aşadar, deși atât căsătoriile cu eterodocși, 
cât şi cele cu necreştini, sunt interzise după acrivia canonică, 
rămâne problema iconomiei bisericeşti care nu a fost regle- 
mentată la nivel panortodox. Oricum, dacă prin iconomie 
bisericească se admit căsătoriile intercreştine, aceasta pre- 
supune în prealabil condiția Botezului recunoscut ca valid 
prin iconomie”?. 

În viziunea lui Patrick Viscuso şi a lui Kristopher L. 
Willumsen, există trei motive esenţiale potrivit cărora Bise- 
rica Ortodoxă nu permite în prezent căsătoria cu necreştini. 
Primul se referă la alcătuirea căsătoriei: căsătoria este stabi- 


** Julian Mihai L. CONSTANTINESCU, „De la întrunirile pregătitoare la 
Documentul oficial..*, p. 292-293. 
% Ibidem, p. 297-298. 

lită prin binecuvântarea preotului, iar consimțământul reci- 
proc al cuplului este considerat ca fiind o condiţie prealabilă, 
dar nu elementul constitutiv al Tainei. Preotul este conside- 
rat slujitorul tainei, iar harul divin se face prezent prin rugă- 
ciunea Bisericii. Întrucât Biserica Ortodoxă nu permite pri- 
mirea tainelor de către persoane nebotezate, un necreştin nu 
poate participa la ceremonia căsătoriei ortodoxe. Al doilea 
motiv se referă la natura juridică a căsătoriei: canoanele din 
Biserica Ortodoxă se bazează pe legea civilă şi bisericească 
bizantină, iar conform tradiţiei canonice bizantine, definiția 
principală a căsătoriei a fost formulată de către juristul ro- 
man Herennius Modestinus (secolul al III-lea): „Căsătoria 
este unirea dintre un bărbat şi o femeie, un consorţiu pen- 
tru întreaga viaţă şi o împărtășire a celor doi de legea divină 
şi omenească”. Astfel, încercările de unire între ortodocşi şi 
eterodocşi nu îndeplineau definiţia căsătoriei şi erau carac- 
terizate drept „fără fundament'“. Interzicerea unor astfel 
de căsătorii se baza pe părerea că nu erau adevărate legături 
conjugale. Al treilea motiv este legat de finalitatea căsătoriei: 
potrivit multor teologi şi canonişti ortodocşi, scopul princi- 
pal al căsătoriei este cel duhovnicesc, şi anume mântuirea ce- 
lor doi soţi”. În acest context, aş argumenta cu textul biblic: 
„Creşteţi şi vă înmulţiți şi umpleţi pământul şi-l supuneți...” 
(Facerea 1, 28), deoarece întâia poruncă se referă la creştere 
(evident nu trupească), şi abia a doua poruncă postulează 
procrearea. În consecinţă, căsătoria are ca scop secundar 
procrearea. O căsătorie creştină este înţeleasă ca una în care 
partenerii împărtăşesc acest scop drept ideal comun al vieții 
lor matrimoniale, iar căsătoria ca Taină nu şi-a pierdut după 
cădere înţelesul ei originar legat de zidirea femeii ca ajutor al 
bărbatului, având în acest sens ca argument cuvântul pe care 
Dumnezeu l-a spus lui Adam înainte de crearea Evei: „Să-i 
facem ajutor potrivit pentru el” (Facerea 2, 18). 


s Patrick Viscuso / Kristopher L. WILLUMSEN, „Marriage between 
Christians and Non-Christians..., p. 270-271. 
S Ibidem, p. 271. 

În ceea ce priveşte problema căsătoriei creştine, Vigen 
Guroian a precizat că indiferent de posibilele griji pe care le-ar 
avea necreştinii cu privire la schimbările căsătoriei, problema 
iconomiei şi a canoanelor cu privire la aceasta trebuie abordată 
în mod diferit de către creştini în contextul actual al statului și 
al societăţii intens secularizate. Teologul ortodox armean sub- 
liniază faptul că „adevărata critică ortodoxă cu privire la căsă- 
torie şi familie nu este determinată de eșecul acestor instituţii 
(căsătoria și familia, n.n.) în cadrul culturii (în cadrul unei 
culturi/al unui context cultural), aşa cum sunt descrise de 
către oamenii de ştiinţă seculari, ci mai degrabă, critica ce le 
este adusă, este determinată de eşecul lor de a fi ceea ce sunt 
chemate să fie de către Biserică. Argumentarea în acest fel a 
respectivei probleme provine din faptul că teologia ortodoxă 
priveşte căsătoria ca fiind în mod fundamental o realitate ecle- 
siologică. În viziunea lui V. Guroian, problema nu este una de 
natură sociologică, ci una de natură eclezială... Aşadar, scopul 
rezolvării acestei probleme este de a restabili, din cadrul tradiţiei 
de credinţă ortodoxă, normele, valorile şi virtuțile căsătoriilor 
în calitatea lor de taină şi chemare la misiunea creştină”8. 


Concluzii și perspective 


Orice fel de discuţie despre canoane sau iconomie tre- 
buie întemeiată pe teologia Bisericii, deoarece problema 
căsătoriilor mixte este una de natură eclesiologică, impli- 
când atât aspecte doctrinare, cât şi canonice. Astfel, interzi- 
cerea căsătoriilor mixte a avut în istorie atât o argumentare 
dogmatică, liturgică (cu referire la legătura dintre Căsătorie 
şi Euharistie), cât şi una pastoral-misionară şi disciplinară; 

Problema căsătoriilor mixte nu poate fi catalogată 
drept o noutate, deoarece, aşa cum am putut observa, ea a 
existat dintotdeauna în cadrul Bisericii Creştine, însă dacă 


s Vigen GUROIAN, „An Ethic of Marriage and Family”, în Incarnate 
Love: Essays in Orthodox Ethics, Notre Dame, IN, University of Notre 
Dame Press, 1989, p. 79-81. 

în primul mileniu creştin vorbim despre căsătoria mixtă în- 
tre un/o creştin/ă şi un/o păgân/ă, odată cu Marea Schismă 
de la 1054 şi cu celelalte evenimente istorice care au scindat 
unitatea de credinţă a Bisericii până în zilele noastre, vorbim 
despre o căsătorie mixtă şi la nivel interconfesional, nu doar 
interreligios, ambele cazuri păstrându-şi valabilitatea în so- 
cietatea contemporană; 

Dată fiind diversitatea etnico-culturală în care Biserica 
Ortodoxă îşi desfășoară activitatea în lume la ora actuală, fiind 
chiar majoritară pe alocuri, nu trebuie să fim surprinşi de faptul 
că fiecare Biserică Ortodoxă a aplicat şi continuă să aplice prin- 
cipiile iconomiei şi acriviei canonice faţă de căsătoriile mixte în- 
tr-o manieră neunitară mai drastică sau mai lejeră, după caz; 

Problema de ordin doctrinar în privința căsătoriilor 
mixte este vădită în momentul în care se pune problema Eu- 
haristiei de către miri. De asemenea, nu trebuie să scăpăm din 
vedere nici aspectul apartenenţei şi al educaţiei religioase a 
copiilor care vor rezulta dintr-un astfel de mariaj, dar nici as- 
pectul sincerităţii convertirii la Ortodoxie a soțului/soţiei care 
provine dintr-o religie/confesiune diferită; 

Un alt aspect esenţial este reintegrarea împărtăşirii mi- 
rilor în cadrul slujbei Cununiei, iar primirea Euharistiei se 
poate face cu Daruri Înaintesfinţite. Astfel, prin redescope- 
rirea acestei practici, se nasc o serie de roade duhovniceşti: 
împlinirea operei sociale şi creatoare a lui Dumnezeu în lume, 
restaurarea mirilor în starea lor originară, împlinirea sensului 
eshatologic al Nunții prin prezenţa Euharistiei şi încorporarea 
mirilor ca membri ai Trupului tainic al Bisericii“; 

Credem că este nevoie de o analiză temeinică extin- 
să pe diverse domenii de competenţă, care să cuprindă cel 
puţin patru perspective de cercetare, şi anume: perspecti- 
va istorică, perspectiva dogmatică, perspectiva liturgică şi 
perspectiva pastoral-misionară, care împreună să vină cu un 
răspuns clar şi unitar privind problema căsătoriilor mixte. 


s Despre acest subiect, a se vedea Nenad S. Mrroşevici, Dumnezeiasca 
Liturghie - centrul cultului în Ortodoxie. Legătura indisolubilă a sfin- 
telor Taine cu dumnezeiasca Euharistie, trad. loan Ică sr., Sibiu, Edit. 
Deisis, 2012, p. 141-145. 

Bisericii din perspectiva dialogului interreligios, 2003; Biserica 
în societate. Aspecte misionare ale Bisericii în societatea 
contemporană, 2006; Misionarismul vieţii ecleziale, 2008; 
Mărturie şi dialog. Aspecte misionare în societatea actuală, 
2008; Violenţa - o analiză misionară şi teologică, 2010. 


GURIE GEORGIU este Episcopul Devei şi Hunedoarei. 
Între anii 2001-2009 a fost episcop vicar al Arhiepiscopiei 
Craiovei cu titulatura de „Gorjeanul”. Este cadru didactic 
la Facultatea de Teologie Ortodoxă din cadrul Universității 
„1 Decembrie 1918” din Alba Iulia. În perioada 1992-1996 

a urmat cursurile Facultăţii de Teologie Ortodoxă din 
Craiova, iar între anii 1996-1997 a urmat cursuri de Teologie 
sistematică la Facultatea de Teologie Catolică din Padova, 
Italia. În perioada 1997-2001 a urmat studii universitare de 
specializare şi doctorat la Institutul de Teologie Pastoral- 
Misionară din Padova şi Alba Iulia. A publicat mai multe 
lucrări de specialitate: Meditaţii duhovnicești la sfârșit de 
modernitate, 1999; Despre mântuirea sufletului în era post- 
industrială, 2001; Ofensiva Noilor Mișcări Religioase (NMR) 
și reversibilitatea secularizării, 2013; Vocaţia preoțească în 
context postmodern. Responsabilitate pastorală și criză de 
motivaţie în perimetrul eclezial, 2014; II dramma dell' Europa 
odierna, «stanca» metafisicamente. Il “metabolismo” del 
terorismo e delle sette nella visione di Massimo Introvigne, 
2014; Articularea credinței în cultura timid-postmodernă 
românească - perspective aplicate de consolidare rațional- 
mistică a demersului pastoral, 2014. 


Benedict (Vesa) BISTRIȚEANUL este Episcop vicar 
al Arhiepiscopiei Vadului, Feleacului şi Clujului. Este 
Lector Universitar la catedra de Spiritualitate Ortodoxă a 
Facultăţii de Teologie Ortodoxă din cadrul Universității 
„Babeş-Bolyai” din Cluj-Napoca. În perioada 2004-2008 a 
urmat cursurile Facultăţii de Teologie Ortodoxă din cadrul 
Universităţii „1 Decembrie 1918” din Alba lulia, iar în anul 
2010 a absolvit un master în Teologie Ortodoxă Sistematică 
în cadrul aceleiași facultăţi. În perioada 2009-2011 a urmat 
un program de master în Studii Ecumenice la Institutul 
Ecumenic de la Bossey, Elveţia, iar între anii 2011-2012 a 
frecventat cursuri de master, domeniul Spiritualitate, la 
Institutul Teologic „SantAntonio Dottore? din Padova, 
Italia. Între anii 2010-2013 a urmat studii universitare de 
doctorat la Universitatea „1 Decembrie 1918” din Alba Iulia 
(2010-2011), fiind transferat la Şcoala Doctorală „Isidor 

Todoran” din cadrul Universităţii „Babeş-Bolyai” din Cluj- 
Napoca (2012-2013), unde a şi obţinut titlul de doctor în 
Teologie. Urmează un al doilea doctorat, în studii istorice 
şi istorico-religioase, în perioada 2012-2016, la Facultatea 
de Istorie din cadrul Universităţii din Padova, Italia. A 
publicat mai multe lucrări de specialitate: Canoane și 
reguli monahale în spaţiul siro-oriental, Cluj-Napoca, Edit. 
Renaşterea, 2018; Knowledge and Experience in the Writings 
of St. Isaac of Nineveh, Gorgias Eastern Christian Studies 51, 
2018; Personalităţi duhovniceşti contemporane. Biografii şi 
repere I, Cluj-Napoca, Edit. Renaşterea, 2016; Personalităţi 
duhovniceşti contemporane. Biografii și repere II, Cluj- 
Napoca, Edit. Renaşterea, 2018; Doing Ecumenical Theology 
from a Spiritual Perspective: The case of St. Isaac of Niniveh 
and St. Therese of Lisieux, Saarbriicken, Lambert Academic 
Publishing, 2016; Cunoașterea lui Dumnezeu la Sfântul Issac 
Sirul, Cluj-Napoca, Edit. Renaștererea, 2013. 


Viorel IONIȚĂ este Profesor emerit, fost profesor de 
Istorie Bisericească Universală la Facultatea de Teologie 
„Justinian Patriarhul” din Bucureşti (1986-2011), visiting 
professor la Universitățile din München, Mainz şi Heidelberg 
din Germania şi la cele de la Freiburg, Berna şi Chur din 
Elveţia, Director de studii al Conferinţei Bisericilor Europene 
de la Geneva (1994-2011), membru în mai multe comisii 
internaţionale şi autor de numeroase cărți și studii de istorie 
bisericească şi de relaţii ecumenice. Între anii 1965-1969 a 
absolvit Institutul Teologic de Grad Universitar din Sibiu, iar 
între anii 1969-1972 a urmat Studii de doctorat în teologie la 
Institutul Teologic de Grad Universitar din Bucureşti. Între 
anii 1972-1975 a realizat studii de specializare la Seminarul 
Vechi-Catolic şi Facultatea de Teologie Evanghelică, 
Universitatea din Bonn (Germania), iar în 1974 a urmat studii 
de specializare la Institutul Ecumenic din Bossey (Elveţia). 

În anul 1978 a obţinut titlul de doctor în Teologie, pe baza 
tezei intitulate Sinodul al VI-lea Ecumenic și însemnătatea 
sa pentru ecumenismul actual. A publicat mai multe lucrări 
de specialitate: Teologia Ortodoxă în secolul al XX-lea şi la 
începutul secolului al XXI-lea, Bucureşti, Edit. Basilica, 2011 
(coordonator al volumului); Orthodox Theology in the 20" 
Century and Early 21* Century. A Romanian Orthodox 
Perspective, Bucureşti, Edit. Basilica, 2013; Hotărârile 
întrunirilor panortodoxe din 1923 până în 2009 - spre Sfântul 
şi Marele Sinod al Bisericii Ortodoxe, Bucureşti, Edit. Basilica, 
2013; Dialogul teologic dintre Biserica Ortodoxă Română 
şi Biserica Evanghelică din Germania, Sesiunea 13, Kloster 
Drübeck, 2013; Sfințenia şi sfințirea, Viorel Ioniță şi Ştefan 
Tobler (eds.), Documenta Oecumenica 1.13, Cluj-Napoca, 
Edit. Presa Universitară Clujeană, 2014; Towards the Holy 
and Great Synod of the Orthodox Church. The Decisions of 
the Pan-Orthodox Meetings since 1923 until 2009, Studia 
Oecumenica Friburgensia Nr. 62, Institut for Ecumenical 
Studies, Friedrich Reinhsrdt Verlag Basel, 2014; Sfântul şi 
Marele Sinod al Bisericii Ortodoxe. Documente pregătitoare, 
Bucureşti, Edit. Basilica, 2016; Istoria Bisericească Universală, 
Vol. I (De la întemeierea Bisericii până la anul 1054), Manual 
pentru Facultăţile de Teologie din Patriarhia Română, 
Bucureşti, Edit. Basilica, 2019 (coordonator al volumului). 


Adrian LEMENI este cadru universitar la catedra de 
Apologetică Ortodoxă a Facultăţii de Teologie Ortodoxă 
din cadrul Universităţii din Bucureşti, începând cu anul 
2000. De asemenea, este Director al Centrului pentru 
Dialog şi Cercetare în Teologie, Filosofie şi Știință din 
cadrul Facultăţii de Teologie Ortodoxă, Universitatea din 
Bucureşti şi Director al Școlii Doctorale din cadrul Facultății 
de Teologie Ortodoxă „Justinian Patriarhul”, Universitatea 
din Bucureşti. A absolvit Facultatea de Teologie Ortodoxă 

„Justinian Patriarhul” din Bucureşti (1998). Şi-a perfecţionat 
pregătirea teologică, urmând între anii 1998-1999 studii 
aprofundate de master în specializarea Doctrină şi Cultură 
din cadrul aceleiași facultăți, susținând la absolvire lucrarea 
de disertaţie intitulată: Cosmos și știință. Evaluare teologică. A 
publicat mai multe lucrări de specialitate: Teologie ortodoxă și 
știintă, scrisă cu Pr. Răzvan Ionescu, Edit. Institutului Biblic 
şi de Misiune al Bisericii Ortodoxe Române, 2005, ediția a 
H-a 2007; Sensul eshatologic al creaţiei, Bucureşti, Edit. 
ASAB, 2003, ediţia a II-a 2005; coordonator al volumului 
colectiv Apologetica ortodoxă, vol. I, Bucureşti, Edit. Basilica, 
2013, Apologetica Ortodoxă, vol. II, Bucureşti, Edit. Basilica, 
2014; Adevăr și comuniune, Bucureşti, Edit. Basilica, 2011; 
Aspecte apologetice contemporane, Bucureşti, Edit. ASAB, 
2010; coordonator al volumului colectiv Repere patristice 
în dialogul dintre teologie și știință, Bucureşti, Edit. Basilica, 
2009; Adevăr și demonstraţie. De la incompletitudinea lui 
Godel la vederea mai presus de orice înțelegere a Sfântului 
Grigorie Palama, Edit. Basilica, 2019, ediţia a II-a 2020. 


Petre GURAN este cercetător la Institutul de Studii 
Sud-Est Europene al Academiei Române, doctor în istoria 
civilizaţiilor (2003), cu o teză intitulată Sfințenie regală și 
putere universală în lumea ortodoxă, susţinută la École des 
Hautes Etudes en Science Sociales, Paris; autor al volumului 
Biserica în cetate. Studii de ecleziologie ortodoxă (Bucureşti, 
2014) şi a peste 40 de studii în limbile engleză şi franceză 
dedicate antropologiei faptului religios şi istoriei intelectuale 
a formelor de putere în lumea bizantină, antică şi medievală, 
coautor la Oxford History of Historical Writing şi Oxford 
History of Late Antiquity; autor a numeroase studii, articole 
şi recenzii în română, pe teme de istorie, arhitectură şi 
religie; fost director al Institutului Cultural Român „Mihai 
Eminescu” de la Chişinău, fellow al Center for Hellenic 

Studies, Princeton University, fellow NEC. Coordonator 
al volumelor Constantin Brâncoveanu et le monde de 
lOrthodoxie, Edit. Academiei, 2015; Heritages de Byzance en 
Europe du Sud-Est aux époques moderne et contemporaine, 
ouvrage édité par Olivier Delouis, Anne Couderc et Petre 
Guran, Ecole française d'Athènes, Mondes Mediterrancens 
et Balkaniques, 2013. Împăratul hagiograf. Cultul sfinților şi 
monarhia bizantină şi post-bizantină, New Europe College, 
2001; autor al proiectului de educaţie alternativă Școala de la 
Bunești (www.bunesti.ro). 


Răzvan BUCUROIU este jurnalist, realizator TV 
şi publicist creştin. A urmat cursurile Facultăţii de 
Geografie-Franceză din Bucureşti. Este director fondator 
al Editurii Lumea Credinței, care are în portofoliu revistele 
Lumea Credinței, Lumea Monahilor, Sfinții Ortodoxiei, Case 
Regale etc. A fost redactor la România Liberă, Ziua şi Azi şi 
redactor şef al editurilor Anastasia, România Creştină şi 
Ponte. A fost director de programe la PAX TV şi editorialist 
Radio România Actualităţi. Este membru UNITER. Este 
autor şi coautor al volumelor: Cum să-i învăţăm pe copii 
religia?, 21 de chipuri ale mărturisirii şi La curțile Duhului, 
dar şi al volumului de dialoguri cu Teodor Baconschi intitulat 
Mărturii încrucișate. Faptul creştin în era smartphone. 


Lucian CoLpa este Lector Universitar în cadrul 
Facultăţii de Teologie Ortodoxă, Universitatea „1 Decembrie 
1918” din Alba Iulia. După absolvirea studiilor de Licenţă 
şi Master la Facultatea de Teologie Ortodoxă „Sfântul 
Andrei Șaguna” din Sibiu, urmează studii de Teologie 
catolică la Theologische Hochschule Chur - Elveţia (1999- 
2001), finalizate cu decernarea titlului de „Lizentiat der 
Theologie” - echivalentul Masteratului din sistemul actual 
de învățământ, lucrarea având titlul: Die Mariologie des 

Patriarchen Photius von Konstantinopel. Între anii 2001- 
2002 urmează studii aprofundate postmagisteriale la 
Theologische Hochschule Chur - Elveția. De asemenea, 
urmează o cercetare postdoctorală, la Facultatea de Teologie 
Catolică din cadrul Universității Misèricorde din Fribourg 
- Elveţia şi la Theologische Hochschule Chur, pe tema: Das 
Bischofsamt im orthodox-katholischen Dialog nach dem II. 
Vatikanischen Konzil; Mit Berücksichtigung der historischen 
Riickfrage beziiglich der evangelischlutherischen Konzeption 
des Bischofsamtes. În anul 2007 primeşte titlul de doctor 
al Facultăţii de Teologie Ortodoxă „Andrei Şaguna” din 
Sibiu, specializarea „Patrologie şi literatură postpatristică”, 
cu titlul: Patriarhul Fotie cel Mare al Constantinopolului - 
Contribuţii la dezvoltarea teologiei. O analiză a Mariologiei 
din perspectiva hristologic-antropologică a învățăturii despre 
păcatul strămoșesc. 


Dan CIACHIR este scriitor şi publicist. A urmat 
cursurile Facultăţii de Filologie (Secţia Română-ltaliană) 
din Bucureşti, pe care le-a absolvit în anul 1975. Autor de 
cărți publicate (selectiv): Cronica Ortodoxă, vol. I-III, Iaşi, 
1994-1999, Ediţia a I-a, Iaşi, 2002; Ofensivă Ortodoxă, 
Bucureşti, Edit. Anastasia, 2002; File din Cronica Ortodoxă, 
Bucureşti, 2008; Gânduri despre Nae Ionescu, ediţia a 4-a, 
Bucureşti, Edit. Lumea credinţei, 2018; Evocări bisericești, 
vol. I-II, Edit. Lumea Credinței, 2018-2019; În lumea presei 
interbelice, Bucureşti, Edit. Lumea Credinței, 2019. 


Vasile-Octavian Mīmoc este Coordonator al 
Programului „Relații Ecumenice” al Consiliului Mondial 
al Bisericilor şi Staff în Comisia „Credință şi Constituție” 
a aceleiaşi instituții. Pe lângă acestea, este profesor la 
Institutul Ecumenic de la Bossey, asociat Facultății de 
Teologie Protestantă a Universității Geneva. După absolvirea 

studiilor de licență şi master la Facultatea de Teologie 
Ortodoxă „Sfântul Andrei Șaguna” din Sibiu, a urmat 
studiile doctorale la Facultatea de Teologie Evanghelică a 
Universităţii Göttingen, Germania. Între anii 2013-2019, 
a predat la Facultatea de Teologie Catolică a Universității 
Münster, Germania. 


Ştefan BUZĂRNESCU este profesor universitar la 
Universitatea de Vest din Timișoara. Între anii 2009-2015 a 
fost directorul Şcolii Doctorale, domeniul Sociologie. Între 
anii 1990-1992 urmează cursurile doctorale și obţine titlul de 
doctor în cadrul Universităţii „Alexandru loan Cuza” din Iaşi, 
domeniul Sociologie. Între anii 1992-1994 a fost prodecan al 
Facultăţii de Sociologie şi Psihologie din Timişoara, iar între 
anii 1994-2004 a fost decan al acelaiaşi facultăți. Între anii 
1992-2004 desfășoară traininguri academice şi documentări 
ca visiting professor la universităţile din Zaragoza, Barcelona, 
Strasbourg, Saint Etienne, Bonn, Mahrburg, Frankfurt am 
Main, Strasbourg, Zurich, Glasgow, Leeds Metropolitan 
University, Pantheyon University Athens, Bruxelles. Între anii 
1976-1978 urmează un curs postuniversitar de Sociologia 
Tineretului (Bucureşti), iar între anii 1971-1976 urmează 
cursurile Facultăţii de Istorie şi Filosofie (Sociologie) din 
cadrul Universităţii „Alexandru loan Cuza” din Iaşi. 


Alexandru Oyrcă este doctor în Teologie al Facultăţii 
de Teologie Ortodoxă „Justinian Patriarhul” din Bucureşti, 
cu o teză de cercetare intitulată Învățătura hristologică și 
mariologică reflectată în teologia Sfântului loan Casian. 
A urmat cursurile Facultăţii de Teologie Ortodoxă 
„Dumitru Stăniloae” (2008-2012) şi ale Facultăţii de Litere, 
Departamentul de Jurnalism, Universitatea „Alexandru loan 
Cuza” în perioada 2010-2013, Iaşi. Între 2012-2014 a urmat 
cursurile masterului de Exegeză și Ermineutică Biblică din 

cadrul Facultăţii de Teologie Ortodoxă „Justinian Patriarhul”, 
București. Din 2015 locuieşte în Franţa, fiind redactor 
al revistei Apostolia şi responsabil media al Mitropoliei 
Ortodoxe Române a Europei Occidentale şi Meridionale. 
A coordonat împreună cu Iulia Badea-Gucritee volumul 
Dialogul religiilor în Europa Unită, laşi, Edit. Adenium, 
2015. 


Gabriel NoJE este absolvent al Facultăţii de Teologie 
Ortodoxă din Cluj-Napoca, fiind licenţiat în anul 2010 şi 
absolvind masteratul în anul 2013. Din 2014 este doctorand 
în cadrul aceleiaşi instituţii la disciplina Teologie Morală 
sub îndrumarea părintelui profesor Ștefan Iloaie, cu o 
temă de cercetare privind etica trupului şi probleme de 
etică corporală în societatea contemporană şi abordarea 
lor din perspectivă teologică. A fost bursier Erasmus al 
Institut Catholique de Paris, Franţa (februarie-iunie 2009), 
precum şi bursier Ceepus al Katholisch-Theologische 
Facultăt, Wien, Austria (martie-aprilie 2016). A participat 
la mai multe şcoli de vară cu tematică bioetică organizate 
prin reţeaua Ceepus: Opole, Polonia (mai 2018), Pecs, 
Ungaria (aprilie 2018), Olomouc, Cehia (octombrie 2016), 
Ljubljana, Slovenia (mai 2016). A participat la ultimele 
întruniri anuale ale Association of the Bioethicists in 
Central Europe (BCE): 1) 20-22 oct. 2017, Viena, Austria, cu 
tema „Wenn ICH nicht mehr ICH bin... Krankeheitsbedingte 
Persânlichkeitsverănderungen ethisch reflektiert şi 2) 21- 
23 oct. 2016, Praga, Cehia, cu tema Unfruchtbarkeit als 
ethische Herausforderung - Infertility as an ethical challenge. 
Este autorul mai multor studii publicate în Tabor, Studia 
UBB Theologia Orthodoxa, Studia UBB Bioetica, Anuarul 
Facultăţii de Teologie Ortodoxă Cluj-Napoca, volume ale 
unor conferinţe naţionale şi internaţionale etc. 

Maxim  (luliu-Marius) MORARIU este secretarul 
ştiinţific al Centrului de Studii „loan Lupaş” al Facultăţii de 
Teologie din Cluj-Napoca şi cercetător afiliat Institutului 
de Istorie Eclesiastică „Nicolae Bocșan” al Universității 
Clujene şi al Universităţii din Pretoria, Africa de Sud. Este, 
de asemenea, doctor în Teologie al Facultăţii de Teologie 
Ortodoxă din cadrul Universităţii „Babeş-Bolyai” din 
Cluj-Napoca şi beneficiază în prezent de o bursă în cadrul 
Universităţii Pontificale Angelicum din Roma, unde 
studiază sociologia. Are studii de teologie, istorie (la Cluj- 
Napoca), teologie ecumenică (la Institutul Ecumenic din 
Bossey, afiliat Universităţii din Geneva, Belgrad, Kosice şi 
Graz) şi a publicat, editat sau coordonat peste 25 de volume 
de teologie şi istorie. De asemenea, este autorul a peste 250 
de studii, articole şi recenzii de teologie şi istorie (între care 
15 publicate în reviste indexate Web of Science) şi membru 
în board-ul editorial sau ştiinţific a 8 reviste de specialitate 
(dintre care două sunt indexate Web of Science). A participat 
cu comunicări la peste 100 de conferinţe, simpozioane şi 
congrese în ţară şi în străinătate. 


Ovidiu HURDUZEU este un scriitor şi critic social 
român, care şi-a făcut doctoratul în literatura franceză şi 
ştiinţe umaniste la universitatea Stanford din SUA. Pe lângă 
preocupările sale literare, proză scurtă şi roman, autorul este 
cunoscut în mod special datorită cărţilor de eseistică: Sclavii 
fericiți. Lumea văzută din Silicon Valley; Unabomber. Profetul 
ucigaș şi A Treia Forţă. România profundă (împreună cu 
Mircea Platon). Este coeditor alături de economistul, teologul 
şi omul de afaceri american John Chrystostom Medaille, în 
2009, al antologiei Economia Libertăţii, o culegere de texte 
programatice, semnate de autori clasici şi contemporani, 
care pledează pentru un model economic mai just, cum ar 

fi distributismul şi alte doctrine economice de alternativă 
faţă de liberalism. De asemenea, este cunoscut pentru 
viziunea sa nonconformistă, pentru disecarea meticuloasă 
a lumii occidentale ca produs al tehno-economismului 
(sau al impunerii ideologiei homo oeconomicus ca normă 
axiomatică), cel care stă la baza individualismului liberal, 
a capitalismului financiar fără graniţe statale şi morale, 
a societăţii spectacolului şi a pragmatismului utilitarist. 
Ovidiu Hurduzeu arată caracterul complementar al celor 
două sisteme care au concurat de-a lungul secolului XX — 
comunismul și capitalismul — în special în ceea ce priveşte 
subordonarea ambelor regimuri primatului economicului 
şi obsesia unei expansiuni mondiale pentru impunerea 
propriului model tuturor popoarelor şi statelor. 


loan CARAZA este profesor universitar la Facultatea 
de Teologie Ortodoxă „Justinian Patriarhul” din Bucureşti, 
specializat în Patrologie. Între 1961-1965, a studiat la Facultatea 
de Teologie Ortodoxă din Bucureşti, unde a obținut licenţa în 
Teologie Ortodoxă. Ulterior, între 1965-1968, acesta a urmat 
cursurile doctorale în cadrul aceleiași instituţii de învățământ, 
la secția de Teologie Patristică, avându-l ca îndrumător pe 
părintele profesor Ioan G. Coman. Între 1969-1970 a studiat 
la Universitatea din Tübingen. Între 1970-1971 a studiat 
la Universitatea din Bonn (Germania) sub îndrumarea 
profesorului Walter Kreck, ucenicallui Karl Barth. Ulterior, între 
anii 1971-1972, a studiat la Universitatea din Freiburg (Elveţia). 
Începând cu anul 1977, părintele loan Caraza debutează în 
activitatea didactică, fiind încadrat ca asistent universitar la 
Catedra de Patrologie şi Literatură Creştină Postpatristică, 
iar din 1997 a devenit lector titular la Catedra de Teologie 
Patristică. Între 2002-2005, loan Caraza a fost conferenţiar 
la Catedra de Teologie istorică, iar din anul 2005 şi până în 
prezent este profesor universitar şi îndrumator de doctorat, la 

disciplina Patrologie și literatură postpatristică. A publicat mai 
multe lucrări de specialitate: Sfânta Scriptură şi Sfânta Traditie 
în teologia patristică, 2004; Fundamentul liturgic al Sfintelor 
Scripturi în teologia patristică, 2005; Importanța preacinstirii 
Maicii Domnului pentru mărturisirea lui Dumnezeu, în Hristos, 
la Sfântul Chiril al Alexandriei, 2013. 


loan SAuca este profesor de Misiologie Ortodoxă 
şi Teologie Sistematică. Din ianuarie 2017 este numit în 
funcția de Secretar General Adjunct al Consiliului Mondial 
al Bisericilor, iar din 1 aprilie 2020 este Secretarul General 
Interimar al Consiliului Mondial al Bisericilor. A absolvit 
Institutul Teologic din Sibiu în 1981, iar între 1981-1984 
a urmat cursurile de doctorat la Institutul Teologic din 
Bucureşti. A urmat studii de specializare la Institutul 
Ecumenic de la Bossey, Elveţia (1984-1985) şi la Universitatea 
din Birmingham, Anglia (1985-1987) unde a obţinut 
doctoratul în filosofie/teologie, teza de doctorat având titlul: 
Implicațiile misionare ale eclesiologiei ortodoxe. A fost asistent 
(1984) şi lector (1988-1990) la Institutul Teologic din Sibiu la 
catedrele de Misiune şi Ecumenism și Îndrumări Misionare. 
În 1994 este numit prin concurs Secretar Executiv pentru 
Studii Ortodoxe și Relaţii în Misiune din cadrul Consiliului 
Mondial al Bisericilor (Geneva), unde a lucrat până în 
anul 1998. Din 1998 este profesor de Misiologie/ Teologie 
Ecumenică la Institutul Ecumenic Bossey, ataşat Universității 
din Geneva, Elveţia, iar din anul 2001 deţine și funcţia de 
director al acestui institut. 


Doru COSTACHE este Lector Senior în Studii Patristice 
la St. Cyrils Coptic Orthodox Theological College, o 
instituție membră a Sydney College of Divinity, Australia. A 
predat la Universitatea din Bucureşti (1995-2004) şi Sydney 
College of Divinity (2005- până în prezent). A participat 

la programul Ştiinţă şi Ortodoxie în Jurul Lumii (National 
Hellenic Research Foundation, Atena, 2016-2019). Este 
asociat onorific al Departamentului de Studii ale Religiei, 
Universitatea din Sydney (2017-2020). De asemenea, este 
îndrumator de doctorate în Studii Patristice în cadrul Şcolii 
Doctorale Sydney College of Divinity şi coordonator al 
grupului de studiu „Cosmologie” din cadrul programului 
Ştiinţă şi Ortodoxie în Jurul Lumii (National Hellenic 
Research Foundation, Atena, 2020-2023). Cea mai recentă 
carte a sa publicată, în colaborare, este Dreams, Virtue and 
Divine Knowledge in Early Christian Egypt, Cambridge 
University Press, 2019. 


Teofil (Cristian) Tra este Decanul Facultăţii de 
Teologie Ortodoxă din Cluj-Napoca; este Director al Şcolii 
Doctorale de Teologie Ortodoxă „Isidor Todoran” (2018- 
2020); este titularul catedrei de „Teologie Pastoral? (cu 
subdomeniile: Psihologie Pastorală, Psihoterapie Pastorală, 
Sociologie Pastorală, Antropologie Pastorală) de la Facultatea 
de Teologie Ortodoxă din Cluj-Napoca; este duhovnic al 
facultăţii (2011-2020) şi slujitor la Catedrala Mitropolitană; a 
studiat 4 ani (1996-2000) la Universitatea din Padova (Italia) 
şi a activat 12 ani la Facultatea de Teologie Ortodoxă din 
Alba Iulia (Universitatea „1 Decembrie 1918”) unde a fost și 
prodecan (2008-2012); este autor a 10 volume în domeniul 
Pastoralei şi a peste 100 de studii și articole de specialitate; 
este redactor şi realizator de emisiuni la Radio „Reîntregirea” 
Alba Iulia (2000-2012) şi Radio „Renaşterea” Cluj-Napoca 
(2011-2020)/ Alexandra COROIAN-GEORGIU este licențiată 
în Teologie, Psihologie şi Artă Sacră, absolventăa Masteratului 
în Consiliere şi Asistenţă Psiho-Socială, este doctorandă 
în Teologie la specializarea „Consiliere. Pregăteşte o teză de 
doctorat intitulată Redefinirea masculinului și a femininului 
în inconştientul colectiv contemporan. 

Ioan Cozma este doctor în Drept canonic oriental al 
Institutului Pontifical Oriental din Roma. A predat Dreptul 
canonic ortodox la facultățile de Teologie Ortodoxă din 
Alba Iulia şi Cluj-Napoca şi Drept canonic comparat la 
Institutul de Studii Ecumenice „S. Bernardino” din Veneţia. 
Din anul 2014 predă Dreptul canonic bizantin la Facultatea 
de Drept Canonic Oriental din Roma (PIO). Este membru 
al Comisiei de Canoane și Statute al Bisericii Ortodoxe 
din America şi responsabil cu dispensele matrimoniale în 
Episcopia Ortodoxă Română din America. A publicat 3 cărți 
şi 43 de studii şi articole pe teme de drept canonic şi civil, 
istorie bisericească şi monahism. 


Ionuț Daniel BĂNCILĂ este cercetător la Seminar 
für  Religionswissenschaft al Universităţii din Erfurt, 
Catedra pentru Studiul Creștinismului Ortodox. A studiat 
Teologie Ortodoxă, Istoria Religiilor şi Orientalistică la 
Sibiu, Marburg şi Berlin. Teza sa de doctorat, susținută 
la Universitatea Humboldt din Berlin, tratează problema 
relaţiilor dintre Mandeism şi Maniheism (Die mandăische 
Religion und der aramăische Hintergrund des Manichăismus. 
Forschungsgeschichte, 'Textvergleiche, historisch-geographische 
Verortung, Mandăistische Forschungen 6, Harrassowitz, 
Wiesbaden, 2018). A publicat articole despre Gnosticismul 
oriental şi despre spiritualitatea ortodoxă (Părintele Arsenie 
Boca, Ioan cel Străin, Philip Sherrard). Are în pregătire o lucrare 
de sinteză despre „esoterismul ortodox” şi editează împreună 
cu Vassilios Makrides un volum despre același subiect. 


Diana CÂMPAN este profesor universitar în cadrul 
Facultăţii de Istorie şi Filologie a Universităţii „1 Decembrie 
1918” din Alba Iulia, Doctor Abilitat în Filologie şi conducător 
de doctorate în domeniul de referință. A obţinut titlul de 

Doctor în Ştiinţe filologice în anul 2002, teza de doctorat 
având ca temă Literatura lui A. E. Baconsky - de la lirismul 
utopizant la contra-utopie, sub coordonarea criticului şi 
istoricului literar Cornel Ungureanu (Timişoara). Este 
membră a Uniunii Scriitorilor din România și autoarea unor 
volume de critică, istorie literară și literatură comparată: Gâtul 
de lebădă. Utopiile răsturnate şi confesiunile mascate ale lui 
A. E. Baconsky, Edit. Dacia, 2003; Utopii, dileme, solitudini - 
pragurile poeticului în secolul XX, Edit. Academiei Române, 
2015; A. E. Baconsky - solitarul de catifea, Edit. Academiei 
Române, 2013; Identitate culturală şi discurs literar, Edit. 
Aeternitas, 2017; Introducere în cercetarea ştiinţifică. Litere şi 
Teologie, Edit. Reîntregirea, 2009; Solitudine întru înțelepciune. 
Eseu asupra poeticii singurătăţii eminesciene, Sibiu, Edit. 
Imago, 2006; Încrustaţii în lemnul cărților, Sibiu, Edit. Imago, 
2005; Singurătăţi suprapuse. Studii de literatură comparată, 
Sibiu, Edit. Imago, 2004 şi coautoare în peste 20 de volume 
colective. A publicat peste 250 de studii ştiinţifice şi articole 
în ţară şi în străinătate, în reviste de specialitate (Orizont, 
Viaţa Românească, Steaua, Saeculum, Tabor, Acolada, Poesis, 
Discobolul, Arhipelag ş.a.). Este director al Centrului de 
Cercetări Filologice şi Dialog Multicultural din Alba Iulia. 


Mihail MITREA este dublu licenţiat al Universităţii 
„Babeş-Bolyai” (Clasice, 2008), respectiv al Universităţii 
„1 Decembrie 1918” (Teologie Ortodoxă, 2009). Din 2018 
este doctor în Clasice al Universităţii din Edinburgh cu o 
lucrare de doctorat despre vieţile de sfinți contemporani lui 
Filotei Kokkinos (A Late Byzantine Hagiographer: Philotheos 
Kokkinos and His Vitae of Contemporary Saints). Pe parcursul 
studiilor doctorale a beneficiat de burse prestigioase oferite 
de Dumbarton Oaks Research Library and Collection, 
Harvard University (2016-2017) şi Fundaţia Alexander S. 
Onassis (2014-2015). În prezent este cercetător al Institutului 

de Studii Sud-Est Europene al Academiei Române. Înainte 
de a se alătura institutului, Mihail Mitrea a condus un 
proiect de cercetare despre spaţiul sacru în Bizanțul târziu 
la Universitatea din Newcastle, proiect finanţat de Comisia 
Europeană printr-o bursă postdoctorală Marie Skłodowska- 
Curie (2018-2020). Interesele sale de cercetare includ 
literatura Bizanțului târziu, hagiografie, epistolografie, 
studiul manuscriselor bizantine și critică textuală. Lista 
publicaţiilor sale este disponibilă pe academia.edu. 


Răzvan PORUMB este director adjunct şi lector 
al Institutului pentru Studii Creştin Ortodoxe (IOCS), 
Cambridge (Marea Britanie). A susținut teza de doctorat cu 
titlul Ortodoxie și Ecumenism. Spre o metanoia activă în 2015 
la Institutul pentru Studii Creştin Ortodoxe, teză care a fost 
publicată de către Edit. Peter Lang în 2019, cu același titlu. 
Anterior studiilor doctorale, între 2003-2005, a urmat cursurile 
de masterat în Teologie Pastorală ale IOCS, pe care le-a 
absolvit cu disertaţia intitulată Teoza și Viata Duhovnicească 
în Teologia Pastorală Ortodoxă. Este absolvent al Facultăţii de 
Litere a Universităţii „Alexandru Ioan Cuza” din Iaşi (1993). 
A activat în prealabil la Mitropolia Moldovei şi Bucovinei ca 
redactor și redactor-șef al Editurii Trinitas (1994-2003) și a 
petrecut un an ca stagiar la Consiliul Mondial al Bisericilor 
(2000-2001). 


Oliviu-Petru BoToI este lector universitar şi titularul 
catedrei de Teologie Morală la Facultatea de Teologie Ortodoxă 
a Universităţii „1 Decembrie 1918” din Alba Iulia şi consilier 
eparhial — sectorul învățământ și activităţi cu tineretul, cultural 
şi comunicaţii media din cadrul Arhiepiscopiei Ortodoxe 
Române a Alba Iuliei. Este redactor-şef al revistei teologice 
Altarul Reîntregirii şi al revistei eparhiale Credinţa Străbună 
şi editor asistent al Museikon - A Journal of Religious Art and 

Culture. Dublu licenţiat, în Teologie Ortodoxă Pastorală (2008- 
2012) şi Limba şi Literatura Română - Limba şi Literatura 
Franceză (2008-2011), a urmat două programe de masterat, în 
teologie (Teologie comparată) şi filologie (Literatură şi cultură 
românească în context european), după care a urmat cursurile 
de doctorat, susținând teza intitulată Raportul dintre morala 
biblică şi morala coranică. Istorie. Convergenţe, Aglutinări, în 
cadrul Şcolii Doctorale de Teologie din Alba Iulia. 


Mihail Khalid QARaman este licenţiat (2016) şi 
absolvent de master (2018) al Facultăţii de Teologie Ortodoxă 
„Justinian Patriarhul” din Bucureşti. În prezent urmează un 
stagiu doctoral în Teologie Liturgică, în cadrul Universităţii 
„IL Decembrie 1918” din Alba Iulia, cu teza Molitfelnicul 
românesc. Evoluţia formularelor și structurilor liturgice (sec. 
XVI-XVII). Interesele sale de cercetare includ: evoluţia 
riturilor liturgice răsăritene (cu precădere a celui bizantin), 
studiul manuscriselor liturgice bizantine, slavone și chirilice 
românești, reforma liturgică în Biserica Ortodoxă. O parte 
din publicaţiile sale sunt disponibile online pe academia.edu. 


Marius-Ştefan CIULU şi-a susținut prima teză de 
doctorat cu titlul Începuturile monahismului creştin în 
tradiția Sf. Antonie cel Mare în 2018 (teza este în curs de 
publicare). În prezent elaborează o a doua teză de doctorat 
în cadrul Facultăţii de Teologie Protestantă a Facultăţii de 
Teologie a Universităţii Christian-Albrechts-Universităt din 
Kiel sub îndrumarea profesorului Andreas Miller, lucrare 
intitulată: Präsenz und soziale Aktivität des ägyptischen 
Wüstenmönchtums in „der Welt“ - historische und theologische 
Aspekte. În perioada 2013-2019 a beneficiat de mai multe 
burse de studiu şi de cercetare din partea fundației bisericeşti 
Brot fir die Welt, a urmat cursuri de specializare în istoria 
creştinismului timpuriu. A absolvit programul de master 

„Istorie şi Tradiţie” din cadrul Facultăţii de Teologie Ortodoxă 
„Justinian Patriarhul” a Universităţii din Bucureşti (2014) 
şi este licenţiat (specializare Teologie Pastorală) al aceleiaşi 
facultăţi. De-a lungul timpului a publicat mai multe studii 
despre monahismul primar. 


Răzvan BRUDIU este lector universitar la catedra 
de Misiologie Ortodoxă din cadrul Facultăţii de Teologie 
Ortodoxă, Universitatea „1 Decembrie 1918” din Alba 
Iulia. În perioada 2003-2007 a urmat cursurile Facultăţii de 
Teologie Ortodoxă din cadrul aceleiași instituţii, iar între 
2009-2011, a urmat cursurile de master din cadrul Facultăţii 
de Teologie Ortodoxă „Sfântul Andrei Șaguna” din Sibiu. Între 
anii 2011-2014 a urmat cursurile universitare de doctorat la 
Universitatea „1 Decembrie 1918” din Alba Iulia, susţinând 
teza de doctorat cu titlul Incinerarea-provocare misionară 
sau contramărturie creștină în 2014, teză publicată în anul 
2017 la Edit. Reîntregirea, Alba Iulia, iar ediţia a II-a în anul 
2018 la Edit. Presa Universitară Clujeană, Cluj-Napoca. 
Cea mai recentă lucrare a sa este intitulată Cu moartea pe 
moarte călcând. Dimensiunea liturgic-misiologică a slujbei 
înmormântării, tipărită în anul 2020 la Edit. Felicitas, 
Stockholm (Suedia). De asemenea, este redactor-şef adjunct 
al revistei Altarul Reîntregirii din Alba Iulia şi membru în 
Asociaţia pentru Studii Misiologice din Europa Centrală şi 
de Est din Osijek (Croaţia). 

Volumul de față reunește 
noi perspective de 
reflecţie și acţiune legate 
de provocările viitorului 
în viața Bisericii 
Ortodoxe. Contribuțiile 
științifice semnate de mai 
mulți teologi, cercetători 
și oameni de cultură din 
țară și din străinătate 
creionează un veritabil 
palimpsest vizionar care 
răspunde unor provocări 
stringente ale vremii, 
promovând, totodată, 
tradiția patristică și duhul 
liturgic pe care Biserica le 
păstrează ca pe niște 
odoare de mare preț. 
Considerăm că acest 
proiect editorial, intitulat 
Biserica Ortodoxă și 
provocările viitorului, 
poate să fie un adevărat 
barometru pastoral- 
misionar pentru generațiile 
prezente, dar și pentru 
cele viitoare. Textele 
autorilor lucrării oferă 
câteva direcții de 
înțelegere asumată în 
Teor ati tezaurului 
spiritual al Ortodoxiei, 
rii eie întregul 
Corp eclezial să 
conlucreze activ pentru o 
societate fundamentată 
pe principii și valori 
creștine. 


IRINEU 
Arhiepiscop 
al Alba Iuliei 

